
Capitolul I 


Era în a douăzeci și șasea zi a lunii august din primul an al erei 
Tenshs (1573) când, încurajat de victoriile pe care le obținuse asupra 
lui Yoshikage Asakura!, căruia îi luase provincia Echizen, Nobunaga 
Oda l-a împresurat pe Nagamasa Azai?, forțându-l să se retragă în 
Castelul Odani. Yoshikage, care-l sprijinise multă vreme pe Nagamasa, 
era acum mort, așa că acesta din urmă nu mai avea pe nimeni care să-i 
sară în ajutor. În goana lui după Yoshiaki Ashikaga3, Nobunaga trecuse 
prin foc şi sabie până și templele de pe Muntele Hiei4, în timp ce dintre 
aliații lui Nagamasa nu mai rămăseseră decât o mână de oameni la 
templul Hongan-ji, însă nici aceștia nu mai aveau puterea să-l ajute. 

Din tabăra sa, aflată pe Muntele Toragoze, Nobunaga scruta Castelul 
Odani, ce se zărea către miazănoapte. Şi-l amintea mai mare. Ca o 
pisică ce-și pândeşte șoarecele, ţintuia cu privirea locul în care cei din 


1 Yoshikage Asakura (1533-1573), nobil japonez, guvernator al unei părți 
din vechea provincie Echizen, aflată în partea de nord-vest a Japoniei. 

2 Clanul Azai, care guverna vechea provincie Omi (actuala prefectură 
Shiga din centrul Japoniei), a fost, alături de clanul Asakura, unul dintre 
principalii oponenți ai clanului Oda. 

3 Yoshiaki Ashikaga (1537-1597) a fost cel de-al cincisprezecelea şi 
ultimul shogun al shâgunatului Ashikaga şi a guvernat între anii 1568- 
1573, perioadă cunoscută şi sub numele de Muromachi. Inițial călugăr, 1l- 
a înlăturat de la putere pe vărul lui, Yoshihide, cu ajutorul protectorului 
său din acea vreme, Oda Nobunaga, preluând titlul de shâgun. Ulterior, 
va deveni rivalul lui Nobunaga, care însă îl va alunga din Kyoto în 1573, 
punând astfel capăt shogunatului Ashikaga. 

+ Aflat în partea de nord-est a oraşului Kyoto, muntele sacru Hiei 
adăposteşte principalele temple ale sectei budiste Tendai, din care făceau 
parte temuţii călugări războinici s6hei În perioada feudală, puterea 
acestora creşte semnificativ, iar ei devin aliaţii clanurilor Azai şi Asakura, 
rivale ale clanului Oda. În 1571, Nobunaga înconjoară muntele cu o 
armată de treizeci de mii de oameni şi, avansând treptat către vârf, 
masacrează călugării şi distruge templele, punând capăt astfel puterii 
acestora. 


clanul Azai, care altădată îi stăteau necontenit în cale din tabăra lor 
aflată între Kyōto şi provincia Gifu, erau acum înconjurați, singuri și 
neajutoraţi, în castelul acesta mic, nemaiputând face nicio mișcare. 

Privind dinspre Toragoze, pe versantul împădurit al Muntelui Odani 
se distingeau bine cele trei corpuri ale castelului: corpul central, corpul 
secundar și corpul Kyogoku. Lumina roșiatică a apusului cobora peste 
turnul corpului din mijloc, în timp ce copacii din spate se îndoiau sub 
rafalele vântului. Lui Nobunaga toate acestea îi păreau împietrite. 
Vântul ce sufla dinspre lacul Biwa era îngheţat, dar pe Nobunaga nu-l 
atingea nimic. Când îi luase capul lui Yoshikage Asakura, nu simţise 
răceala vântului de toamnă. La fel ca atunci, până când nu avea să le ia 
capetele lui Nagamasa și tatălui său, Hisamasa, nu era loc pentru 
asemenea slăbiciuni. Cucerise provincia Echizen în mai puţin de o lună, 
iar bucuria uciderii lui Yoshikage nu-i pierise nici acum de pe chip și-l 
făcea să privească ţintă, cu ochii mijiţi, la Castelul Odani. Îşi imagina 
cum capetele lui Nagamasa și al tatălui său, alături de cel al lui 
Asakura, vor fi puse la păstrare acoperite cu lac și foiţă de aur până la 
Anul Nou, când va sărbători aşezându-le alături de sticlele de sake pe 
care avea să le bea cu comandanții ce îl slujeau. 

Tokichiro Kinoshita a fost cel care, în ziua următoare, cea de-a 
douăzeci și şaptea, l-a izolat pe Hisamasa în împrejmuirea Kyâgoku, iar 
pe Nagamasa l-a încercuit în corpul central. Faptul că cei doi 
însărcinaţi cu paza zidurilor exterioare ale castelului - demnitarul 
Mitamura și guvernatorul provinciei Sado, Onogi - au capitulat i-a 
ușurat pătrunderea în fortăreață, în care a intrat însoţit de trupele 
fratelui său mai mic, Koichiro Kinoshita, și ale samuraiului Hanbō 
Takenaka. În seara aceea, uitându-se la Mitamura și la Onogi, care 
dăduseră propriilor trupe ordinul de retragere, Nobunaga a rostit 
doar: „Rușinoasă purtare! Să te dai învins în ceasul de căpătâi!” Apoi i- 
a poruncit lui Tokichiro să le taie capetele de-ndată. 

Atacul a continuat și în ziua a douăzeci şi opta, când a căzut 
împrejmuirea Kysgoku. În acest timp, înăuntrul cetăţii, Hisamasa, în 
vârstă de şaptezeci şi unu de ani, îşi lua zilele cu sabia, asistat de 
marele maestru de teatru Nō Tsurumatsu, care, la rândul său, l-a urmat 
pe Hisamasa făcându-şi seppuku pe veranda aflată cu o treaptă mai jos. 
Tot în învălmășeala luptei și-au găsit sfârșitul și alți comandanți, 
precum Senda, mai-marele cancelariei doamnelor de la curte, Iguchi, 
guvernatorul provinciei Echizen sau Nishimura Tanzaemon. Singurul 


încă în viață era Nagamasa, izolat în corpul central al cetăţii. 

În seara aceea, Tokichirs i-a propus lui Nobunaga să trimită niște 
soli care să-l convingă pe Nagamasa să se predea. 

— După umila mea părere, gândesc că ar fi mai înţelept să îi 
propunem lui Nagamasa să se predea decât să moară în zadar toţi 
oştenii din cetate, căci fără îndoială vor lupta până la unul, dacă se va 
ajunge la asta. Și-apoi, și doamna din Odani... 

Tokichiro a rostit cuvintele din urmă ca şi când i-ar fi citit gândurile 
lui Nobunaga. Preţ de câteva clipe, acesta a părut să cântărească 
propunerea. l-a răspuns apoi tăios: 

— Pesemne că Nagamasa nici nu va vrea s-audă de-așa ceva, dar 
putem să trimitem niște soli. 

Nobunaga se gândea iar că în Castelul Odani, ce era gata să cadă în 
mâinile sale, se găsea sora lui mai mică, dată spre măritiș lui Nagamasa 
cu zece ani în urmă. Nu era prima dată când își amintea de ea, însă nici 
nu-i trecuse prin minte că va veni vreodată vremea să o ia înapoi de la 
Nagamasa, căci, odată trimisă acolo, nu mai era sora lui. 

Nu doar soția lui Nagamasa, O-ichinokata, se număra printre 
femeile care își urmau destinul în acest fel. Nobunaga o măritase pe 
fiica sa Tokuhime cu Saburo Nobuyasu Okazaki, moștenitorul lui 
Ieyasu Tokugawas, iar pe nepoata sa i-o hărăzise de nevastă lui 
Katsuyori din Kai. Pe Nobunaga nu-l interesa prea mult dacă erau fraţii 
lui de sânge sau propriii copii, ci recurgea la orice mijloace care i-ar fi 
putut servi la un moment dat. Să nu fi făcut așa, un luptător n-ar fi trăit 
prea mult în vremurile acelea în care ori ucideai, ori erai ucis. 

Nobunaga o trimisese pe sora sa de nevastă lui Nagamasa Azai în al 
şaptelea an al erei Eiroku (1564), ea având atunci optsprezece ani. 
Această femeie era cea numită acum „doamna Castelului Odani” sau 
„nobila O-ichinokata”. Pentru Nobunaga, perioada în care a trebuit s-o 
trimită pe sora lui mai mică drept soție lui Nagamasa a fost pentru el 
cea mai dificilă. În mai puţin de patru ani după victoria asupra lui 
Yoshimoto Imagawa la Okehazama, a luat provincia Mino după lupta 
cu Tatsuoki Saito și a schimbat numele castelului acestuia din Castelul 
Inaba în Castelul Gifu, toate acestea făcând posibilă înaintarea sa către 


5 Ieyasu Tokugawa (1543-1616), fondator şi prim shogun al shogunatului 
Tokugawa, alături de Nobunaga Oda şi Hideyoshi Toyotomi, fiind ultimul 
dintre cei trei unificatori ai Japoniei feudale. 


apus, spre capitala Kyoto. 

Această căsătorie aranjată i-a permis ca din anul al șaptelea până în 
anul al doisprezecelea al erei Firoku să fie în termeni buni cu clanul 
Azai, ceea ce a însemnat securizarea drumului către nord-vest și 
intrarea în Kyâto. Deşi înțelegerea cu clanul Azai a fost ruptă în 
primăvara anului de început al erei Genki (1570), se poate spune că 
unirea surorii sale cu Nagamasa îl ajutase destul de mult până atunci. 

Întorcându-i lui Tōkichirö privirea căutătoare, Nobunaga se gândi 
că acum nimeni nu i s-ar fi putut pune împotrivă dacă ar fi hotărât s-o 
ajute pe soţia lui Nagamasa. Pentru prima oară de când o trimisese 
spre măritiș, îi apăru înaintea ochilor silueta plăpândă a frumoasei sale 
surori. 

În acea seară l-a numit ca sol pe nobilul Fuwa Kawachi-no-kami şi i- 
a încredințat o scrisoare către Nagamasa: 


Firesc pentru familiile militare este să nu înceteze o clipă a învăța 
arta războiului, căci nu există altceva pe lume decât onoarea armelor. 
Yoshikage mi-a nesocotit porunca fi a primit pedeapsa Cerului, 
plătind deja cu viaţa. Dar drept este să stăruiesc în faţa domniei tale, 
Nagamasa, căci îmi ești rubedenie și nu-ţi port pică nici măcar acum. 
De-mi vei asculta rugămintea, mă leg că te voi lăsa în viaţă în cetatea 
unde te-ai adăpostit. Dă porunci ca pământurile tale să-mi fie date 
mie. De vei face astfel, numele clanului Azai nu se va șterge, iar pentru 
mine nu va fi pe lume bucurie mai mare. 


Fuwa Kawachi-no-kami s-a întors cam după vreun ceas cu răspuns 
de la Nagamasa: în ceea ce priveşte capitularea și cedarea castelului, n- 
avea nici cea mai mică intenţie să se supună. Se învoia însă să le trimită 
pe soția sa, doamna Castelului Odani şi pe cele trei fiice în tabăra lui 
Nobunaga, pe care îl ruga să le ajute. În acea noapte, Fuwa Kawachi- 
no-kami a mai fost trimis o dată ca sol, pentru a transmite hotărârea 
lui Nobunaga de a le accepta pe cele patru femei. 

În ziua următoare, cea de-a douăzeci și şaptea, patru palanchine, 
însoţite de douăzeci de doamne de companie, au fost trimise către 
castel. Le însoțea Fujikake Nagakatsu, guvernatorul provinciei Mikawa, 
el fiind samuraiul care o însoţise pe doamna din Odani la ceremonia 
căsătoriei sale, cu zece ani în urmă. La auzul veștii că palanchinele au 
ajuns în tabăra sa, Nobunaga a rămas tăcut, fără ca pe chip să-i apară 


nici măcar o tresărire. Slujitorilor li s-a poruncit să le așeze într-un 
luminiș din pădurea de lângă tabără. Cele patru palanchine au fost 
puse pe loc drept, la mică distanță unul de altul. Doamnele de la curte 
s-au strâns laolaltă și s-au așezat pe pământ. 

Sosirea cortegiului a fost ca un semnal pentru a porni neîntârziat 
asediul asupra castelului. Tokichiro Kinoshita, ajutat de trupele de atac 
ale comandanților Nagahide Niwa și Katsuie Shibata, a condus 
necontenit asalturi furibunde, însă nici după o zi întreagă de lupte 
crâncene castelul nu a căzut. Atacatorii au fost opriţi la metereze și 
astfel, la căderea nopţii, nici măcar un om nu reușise să pătrundă în 
interior. Noaptea aceea a venit cu ploaie și vânt puternic, iar furtuna a 
fost atât de violentă, încât chiar și în regiunea Kyōto au fost puse la 
pământ câteva sute de case. 

În dimineaţa primei zile de septembrie vântul s-a potolit, însă de pe 
coama dealului unde se afla noul câmp de luptă se vedea cum pe apele 
lacului Biwa încă se ridicau valuri. Asaltul a fost reluat cu şi mai mare 
îndârjire. Aruncându-se în ultima lor bătălie, la ceasurile nouă ale 
dimineţii, trupele de defensivă au deschis porţile cetăţii și, în frunte cu 
Nagamasa, toți cei două sute de oşteni au năvălit afară. Fără să dea 
atenție mișcărilor acestuia, o parte a trupelor conduse de Kinoshita și 
Shibata au înconjurat corpul central, făcând imposibilă retragerea lui 
Nagamasa aici, așa încât acestuia nu i-a mai rămas decât să se îndrepte 
călare către fortăreaţa lui Akao Mimasaka-no-kami. Văzând că dintre 
aliaţii săi nu mai rămăseseră în picioare decât câţiva și înțelegând că a 
ajuns la capătul zilelor, Nagamasa a dat foc fortăreței, a tras ultimele 
săgeți către dușmani și și-a luat viaţa cu sabia. Avea douăzeci și nouă 
de ani. În această luptă au fost cruţate vieţile seniorilor Akao 
Mimasaka-no-kami și Azai Iwami-no-kami, cunoscuţi ca oameni de 
încredere ai clanului Azai, însă toţi ceilalți au fost uciși în luptă, au 
îndurat o moarte rușinoasă ori și-au pus singuri capăt zilelor. 

Trupele de atac au pătruns una câte una în fortăreaţa interioară 
mistuită de flăcări, iar pe la al doilea ceas al amiezii au ras de pe faţa 
pământului tot ce au găsit între zidurile castelului. Astfel s-a stins 
clanul Azai, cel care, după moartea protectorului clanului Kyōgoku 
căruia îi urmase la putere, stăpânise multă vreme provincia Kohoku. 

Palanchinele așezate cu o zi înainte în luminișul din pădure 
rămăseseră pe loc în tot acest timp, ca niște figurine aruncate și uitate 
undeva. Vuietul luptei ajunsese și la ele, ba mai tare, ba mai încet, 


purtat de vântul ce mătura câmpul de bătălie. Când într-un târziu totul 
s-a potolit, femeile au văzut cum cerul era pe jumătate cuprins de un 
întuneric ciudat. La al treilea ceas al amiezii, păzite de câteva zeci de 
soldaţi, au coborât de pe Muntele Toragoze, unde focurile luptei se 
stinseseră, și au luat drumul către sud, pe lângă lac, parcă plutind 
învăluite de o lumină ciudată, care nu aducea nici a zi, nici a noapte. 

În acea seară, în tabăra de pe Toragoze, după ce a cercetat atent 
capul lui Nagamasa, Nobunaga i-a adus înaintea sa pe Azai Iwami-no- 
kami și Akao Mimasaka-no-kami, care fuseseră luaţi ostatici. La lumina 
focului de veghe, fețele lor de soldaţi bătrâni erau roșii și hâde. 
Nobunaga a tunat către ei: 

— Voi l-aţi sfătuit pe Nagamasa să mă trădeze și din cauza voastră 
mi-am rupt eu oasele atâta amar de vreme! Toată ura mea nu vă poate 
cuprinde, nenorociţilor! 

La auzul acestor vorbe, Azai Iwami-no-kami, legat cum era, și-a 
ridicat faţa către Nobunaga și i-a răspuns tăios: 

— Seniorul Nagamasa n-a fost, ca tine, un comandant cu două feţe. 
De asta și-a găsit sfârşitul. 

— Un soldat care se lasă prins știe bine cum e să fii cu două fete. 

Nobunaga a împuns părul alb al lui Azai de trei ori, cu capătul lăncii. 

— Aşa îţi vei găsi liniștea, lovind un prizonier? a ripostat acesta. 

Fără să dea atenţie spuselor acestuia, Nobunaga s-a întors către 
Akao Mimasaka-no-kami: 

— Cât despre tine, se aude că încă din tinereţe erai un luptător 
cumplit ca un diavol. 

Spre deosebire de Azai, Akao nu scotea niciun cuvânt. 

— Se vede că te-ai prostit de tot la bătrâneţe. 

Spunând acestea, Nobunaga l-a tras acolo pe Shinbei, fiul lui Akao 
Mimasaka-no-kami, care era și el printre prizonieri. 

— Tu poate că te-ai ramolit și de-asta taci, dar de la fiul tău Shinbei 
o să scot tot. 

Akao și-a îndreptat chipul bătrân către fiul său și i-a spus tăios: 

— Să nu cumva să te lași prostit de Nobunaga! 

— Bătrân nebun ce eşti! Nu mai vreau s-aud prostiile tale, a spus 
Nobunaga râzând. 

Iar de îndată ce râsul i-a dispărut de pe chip, a poruncit: 

— Luaţi-le capetele! 

O-ichinokata a fost trimisă, împreună cu cele trei fiice ale sale, la 


Castelul Kiyosu. Imediat după ce ele au fost luate în grijă de Oda 
Nobukane, fratele mai mic al lui Nobunaga, a fost prins și fiul 
moștenitor al lui Nagamasa, Manpukumaru, care încă de dinaintea 
căderii Castelului Odani stătea ascuns în Castelul Tsuruga. Nobunaga i- 
a ordonat lui Tokichiro să-l treacă prin sabie. Manpukumaru nu avea 
decât zece ani, dar Nobunaga nu s-a lăsat înduioșat. El nu aflase însă că 
Ikumaru, copilul cel mic de doar un an al lui Nagamasa, era și el ascuns 
la Templul Fukuden-ji, din satul Nagasawa. 

Aşa cum visase în timpul asaltului asupra Castelului Odani, în ziua 
de Anul Nou a celui de-al doilea an al erei Tenshs (1574), Nobunaga a 
petrecut alături de comandanții săi, cu capetele lui Ashikaga Yoshiaki, 
Azai Nagamasa şi al tatălui acestuia printre vasele cu sake. 

La căderea Castelului Odani, O-ichinokata avea douăzeci și șapte de 
ani, iar cele trei fiice ale sale - Chacha, Ohatsu și Kogo - aveau șapte, 
cinci, respectiv trei ani. În anul în care a ajuns în casa lui Nagamasa, O- 
ichinokata l-a născut pe Manpukumaru, iar apoi, din doi în doi ani, le-a 
născut pe fiicele Chacha, Ohatsu și Kogō, ultimul copil fiind Ikumaru. 
Cum Ikumaru venise pe lume în a cincea lună din anul căderii 
castelului, nu avea decât trei luni când nenorocirea ruinei clanului Azai 
s-a abătut asupra lor. 

Chacha nu-și amintea deloc cum s-a făcut că din Castelul Odani a 
ajuns să fie purtată într-un palanchin. I se părea că totul se întâmplase 
în toiul unei nopţi întunecate. De fapt, toate acestea se petrecuseră 
când se crăpa de ziuă, dar copacii din grădina palatului făcuseră ca 
nicio rază de lumină să nu poată pătrunde înăuntru, și pesemne că asta 
îi dăduse fetei iluzia unui întuneric deplin. Pe lângă asta, femeile de la 
curte, cu care urcase împreună în palanchin, nu ridicaseră apărătorile 
ferestrelor. Cu o severitate nemaiîntâlnită, trăseseră perdelele și n-o 
lăsaseră deloc să se uite afară. 

Chacha avea senzaţia că palanchinul în care era purtată trecuse 
printr-o limbă de foc ce se pogora din cer arzând. De fapt, nu 
străbătuseră niciun loc în care să fi fost vreun foc aprins. Prin vântul 
din zori ce aducea dinspre câmpul de bătălie miros de sânge, șirul de 
palanchine trecuse prin lanurile de orez, urmând drumul ce ducea 
dinspre miazănoapte spre miazăzi. 

Cu toate acestea, Chacha nu reușea să alunge gândul că la 
despărţirea de Castelul Odani trecuse printr-o vâlvătaie de foc. Cândva, 
de pe vârful Muntelui Odani, privise cum călugării budiști de pe 


Muntele Hiei îndeplineau ritualul Saitō Goma, iar spectacolul acestora 
trecând prin muntele de foc nepământean îi rămăsese întipărit în 
minte. Pesemne că Chacha asociase acea imagine cu căderea Castelului 
Odani și acum era convinsă că ea însăşi scăpase dintr-o asemenea 
vâlvătaie. 

Oricum ar fi stat lucrurile în realitate, așa gândea Chacha despre 
prăbușirea Castelului Odani, în care se născuse și crescuse până la 
vârsta de șapte ani. Ciudat era că nu-şi amintea mare lucru de tatăl său, 
Nagamasa. Ultima imagine ce-i rămăsese întipărită în minte era cea în 
care el venise până la palanchin pentru a-și lua rămas-bun. Purta 
armura de samurai prinsă cu șnururi de piele neagră peste care își 
pusese kesa” din brocart aurit și ţinea strâns în mână o naginatat 
împodobită cu motive din lac purpuriu. Chacha nu a putut face însă 
legătura atunci între acea frumuseţe și sfârșitul tragic al lui Nagamasa. 
Dacă se gândea la ceva în timpul în care palanchinele se puneau în 
mișcare, atunci acel lucru era doar splendoarea neasemuită a tatălui ei. 

Trecuse o lună de când Chacha și însoţitoarele ei ajunseseră la 
Castelul Kiyosu, când unul dintre servitorii care îl slujiseră vreme 
îndelungată pe Hisamasa a venit să le vadă și astfel au aflat despre 
motivul plecării lor din castel în așa mare grabă, precum și despre 
sfârșitul tragic al lui Hisamasa. Auzind acele grozăvii, mama ei, O- 
ichinokata, a izbucnit în plâns, dar Chacha nu era mișcată câtuşi de 
puţin de acea istorisire. Era convinsă că tatăl său, asemenea acelui 
servitor, evadase din Castelul Odani și acum cine știe pe unde își ducea 
zilele. 

Poate din pricină că trăise într-o mare tensiune, până în acea zi O- 
ichinokata nu vărsase nici măcar o lacrimă, însă de când auzise 
povestea slujitorului, ochii i se umezeau de la orice fleac. Văzând-o pe 
mama sa într-o asemenea stare, Chacha s-a întristat peste măsură, 
devenind foarte irascibilă și transformându-se într-o mică pacoste 
pentru însoţitoarele sale. 

După vreo două săptămâni de la aflarea veștii că Nagamasa a sfârșit 


6 Ceremonie de rugăciune budistă, în care un loc aparte îl ocupă 
aprinderea ritualică a unui foc, acesta simbolizând arderea suferințelor şi 
a cauzelor lor. 

7 Roba care în mod tradițional face parte din veşmântul călugărilor 
budişti, dar care era purtată uneori şi de samurai pe deasupra armurii. 

8 Tip de armă care se aseamănă cu lancea. 


atât de tragic, le-a ajuns la urechi și faptul că fusese descoperită 
ascunzătoarea din Tsuruga a fratelui mai mare al lui Chacha, 
Manpukumaru, și că acesta fusese ucis de mâna unui supus al lui 
Tokichiro Kinoshita. Și nu fusese ucis oricum, ci tras în țeapă și arătat 
la drumul mare. Toate acestea le aflaseră din gura unui slujitor venit să 
curețe grădina. Auzind acestea, O-ichinokata, albă ca varul, s-a dus 
drept la altarul de rugăciune budist, a aprins lumânări și a ars tămâie, 
iar apoi nu s-a mai ridicat din aşternut zile de-a rândul. În tot acest 
timp nu le-a lăsat să se îndepărteze de la patul ei nici pe cele trei fiice 
ale sale, pentru că îi era teamă ca nu cumva fratele său mai mare, 
Nobunaga, să le ia într-o zi de lângă ea. 

Chacha nu a înţeles pe deplin nici ce însemna moartea lui 
Manpukumaru. A ascultat istorisirea ca și cum ar fi fost vorba de-o 
poveste dintr-o lume ce nu avea nicio legătură cu ea. Nu a înţeles nici 
ce înseamnă „a fi tras în țeapă”. Şi-a dat seama doar că pe mama ei o 
întristau foarte tare aceste cuvinte, aşa că nu le rostea niciodată. 

Cel mai trist lucru pentru Chacha era că nu-l putea vedea pe 
frățiorul ei cel mic, Ikumaru. Ştia doar că fusese trimis undeva, însoţit 
de samuraii Denshirō Ogawa și Sakon Nakajima, dar nu avea habar 
unde anume. Cumva a înţeles însă că şi numele fratelui său mai mic era 
un cuvânt de nerostit. 

Faţă de bunicul său, Hisamasa, Chacha fusese nepăsătoare încă de 
când locuiau în Castelul Odani. Poate din cauză că nu se înţelegea prea 
bine cu fiul său Nagamasa, Hisamasa aproape că nu-i adresase lui 
Chacha vreodată vreun cuvânt. lar cum reședința acestuia, corpul 
Kyogoku, era la oarecare distanță de corpul central, Chacha nu se 
întâlnea decât arareori cu bătrânul căpcăun. Rarele întâlniri erau 
prilejuite de adunarea în același loc a întregului clan Azai, cu ocazia 
vreunei ceremonii sau a altui eveniment asemănător. În aceste 
împrejurări, Hisamasa, care îl întrecea pe fiul său în înălțime, se așeza 
întotdeauna pe o treaptă mai sus decât toţi ceilalți. Până și micuța 
Chacha își dădea seama că era un bătrân dificil, care odată ce spunea 
ceva nu mai voia s-audă nimic de la nimeni. Dar, în ciuda faptului că 
niciodată nu-l simţise aproape, ca pe un bunic, lui Chacha nu-i 
displăcea să-l întâlnească. În orice împrejurare, acest bătrân clădit ca o 
stâncă părea mult mai impunător decât fiul său, care întotdeauna i se 
punea împotrivă. Cu ochii mari și nasul acvilin, făptură lui aprigă 
amintea de un șoim și avea ceva care o făcea pe Chacha să îl privească 


fascinată, fără să îndrăznească să clipească. 

Imaginea bunicului Hisamasa a rămas vie în amintirea fetei mulţi 
ani după aceea. Cât despre tatăl său, Nagamasa, amintirea lui s-a șters 
din mintea copilei, care nu s-a mai gândit nici la el, nici la viaţa lui, nici 
la moartea lui, nici la bătăliile purtate. În schimb, figura bunicului avea 
să-i revină mereu înaintea ochilor. 

Peste multă vreme, când Chacha împlinise nouăsprezece ani și 
locuia deja în Castelul Azuchi, într-o zi au apărut niște comercianţi 
veniți din regiunea Shinshi. Printre ei era și un băiat de vreo 
doisprezece sau treisprezece ani, pe nume Suwajū. Luat la întrebări de 
una din doamnele de companie, le-a spus că își aduce aminte vag că s-a 
născut în Shinshu și că şi-a pierdut părinţii într-o bătălie ce se purtase 
cam pe când avea el nouă ani. 

Întorcându-se acasă după ce se jucase la râu cu copiii, găsise ușa 
încuiată. Ştia că atunci când părinţii lui încuiau ușa era semn că s-a 
întâmplat ceva la castel şi că trebuia să se ducă de îndată acolo, așa că 
a apucat-o pe drumul de sub poalele muntelui. Cum mergea pe potecile 
dintre parcelele de orez, s-a trezit deodată că a nimerit la mijloc, între 
castel și trupele dușmane. A dat să fugă spre castel, dar în acel moment 
a apărut un samurai în armură, care l-a prins de păr și a început să-l 
târască după el. În acea clipă, s-a ivit parcă din pământ încă un 
războinic, care s-a năpustit cu sabia asupra celui dintâi și a reușit să-l 
alunge. Războinicul acesta era unchiul lui Suwaju, care l-a dus pe băiat 
până la castel, unde, cu un icnet, l-a aruncat peste ziduri. Suwajă s-a 
rostogolit în aer și și-a pierdut cunoștința când a căzut pe o grămadă 
de pământ din curte. După o vreme a deschis ochii și a văzut cum un 
comandant cu părul alb împărțea porunci unui grup de samurai. 
Suwaju a simţit dintr-odată că trebuie să se ușureze și s-a îndreptat 
către zid suflecându-și poalele, când deodată de-afară s-a auzit un 
strigăt de luptă ca vuietul unei mări spumegânde, iar în curtea 
castelului a căzut o ploaie de săgeți. O săgeată i-a atins bretonul lui 
Suwaju şi s-a înfipt într-un stâlp. Cât ai clipi din ochi, o mulţime de 
soldaţi dușmani au prins a se cățăra pe ziduri și, cu strigăte de luptă, 
au început să atace în valuri. În acea clipă, o femeie aflată în curtea 
castelului, cu brâul strâns în jurul taliei, a apucat o naginata și a ţâșnit 
pe lângă Suwajū către ziduri, unde a început să secere în stânga și-n 
dreapta mâinile dușmanilor. Când s-a sfârșit bătălia, pe câmpurile din 
jurul castelului, capetele celor uciși în luptă erau împrăștiate asemenea 


unor coșuri de vânturat orezul. Parcelele de orez și cărările dintre ele 
fuseseră inundate de un val de sânge. Dar, în afară de asta, Suwajū nu- 
şi mai amintea nimic. Mai văzuse doar durerea și vaietele celor care, 
ținându-se de mâini ca pentru a-și lua adio, se pregăteau de moarte în 
zori, la câteva zile după aceea. 

Aceasta era istorisirea lui Suwaju. Nu ştia despre ce bătălie și 
despre căderea cărui castel era vorba, dar, după spusele unuia dintre 
cei care-l însoțeau, părea să fie povestea căderii Castelului 'Tomono, 
din anul al doisprezecelea al erei Tensho (1585). 

Ascultând povestea băiatului, Chacha nu și-a putut înăbuși gândul 
că acel comandant cu părul alb, care dădea porunci în castel, nu era 
altul decât bunicul său, Hisamasa. Cât despre curajoasa femeie care se 
aruncase în luptă cu naginata în mână, pesemne că era una dintre 
concubinele care nu se depărtau de lângă el. Deși castelul din 
istorisirea lui Suwaju nu se putea compara cu corpul Kyogoku al 
Castelului Odani, din acel moment, în mintea lui Chacha, asediul celui 
din urmă a căpătat contururi clare. 

Indiferent de amploarea războiului, amarul lui era același și 
pătrunsese adânc în sufletul fetei, mai ales că ajunsese la ea trecând 
prin inima copilului care-l povestise. 

Însă toate acestea s-au întâmplat mulți ani după aceea, și nu aveau 
nicio legătură cu Chacha de acum, care ajunsese de curând la Castelul 
Kiyosu și care, deși trăise pe pielea ei dispariţia în flăcări a Castelului 
Odani, n-o putea asocia cu soarta ei și a celor apropiaţi. Nici moartea 
lui Hisamasa, nici cea a lui Nagamasa și nici tragerea în ţeapă a lui 
Manpukumaru nu erau pentru ea mai mult decât o simplă poveste. 


Anul întâi al erei Tenshs a trecut pe nesimţite. În primăvara celui 
de-al doilea an, O-ichinokata a tocmit un pictor din Nagahama să facă 
un portret al lui Nagamasa, cu ocazia comemorării unui an de la 
moartea acestuia. Pictorul nu îl cunoscuse pe Nagamasa, așa că la 
început a desenat o schiță urmând indicaţiile lui O-ichinokata, dar apoi 
a fost nevoit să o refacă de nenumărate ori. Chacha găsea un motiv să 
se bage în vorbă de fiecare dată când pictorul aducea schiţele, 
comentând ba că pe la colţurile ochilor de fapt era altfel, ba că gura nu- 
i seamănă deloc. Fără să pară deranjat în vreun fel, pictorul continua să 
vină la castel. Când credeau toți că a reușit să facă o schiță care să-i 
semene lui Nagamasa, următoarea dată apărea cu una care nu-i 


semăna deloc. În tot acest răstimp, Chacha și-a dat seama de motivul 
pentru care portretul tatălui ei nu se apropia de realitate: imaginea ei 
despre Nagamasa era complet diferită de cea a mamei sale. Ceea ce îi 
cerea mama ei pictorului era figura de zi cu zi a lui Nagamasa, una 
plină de căldură și pace, în timp ce Chacha căuta expresia întunecată 
pe care tatăl său o afișa uneori atunci când nu era în apele sale. 

— Chacha, taci din gură! îi spunea uneori O-ichinokata. Dacă îl 
pictează așa cum vrei tu, dispare tot ce îl făcea pe tatăl tău să fie el 
însuși, iar portretul acesta începe să semene din ce în ce mai mult cu 
cel al bunicului tău. 

Admonestată astfel, Chacha s-a mulțumit de-atunci doar să 
privească schiţele, fără să mai scoată niciun cuvânt. Lucrurile stăteau 
întocmai cum spunea mama ei: dacă schiţa ar fi fost făcută după cum 
voia ea, portretul tatălui său ajungea să semene cu cel al bunicului. 
Singura expresie care-i plăcea la tatăl său era aerul de voință de 
neclintit pe care-l moștenise de la Hisamasa, cel responsabil de 
căderea clanului Azai. 

— Dacă bunicul tău nu și-ar fi făcut datoria faţă de clanul Asakura! îi 
explicase mama ei motivul căderii clanului Azai. 

Aceasta nu era doar convingerea lui O-ichinokata. La fel gândeau și 
doamnele însoţitoare. Micuța Chacha nu putea să înțeleagă toate 
detaliile, dar, lăsând la o parte acest lucru și judecând doar după ce îi 
plăcea și ce nu, era mult mai atrasă de felul de a fi al bunicului său. 

Portretul lui Nagamasa a fost terminat la începutul verii și i-a fost 
adus lui O-ichinokata. Fusese pictat din față, stând jos, cu o eboshi? de 
culoare neagră pe cap şi îmbrăcat cu un sud! tot de culoare neagră. 
Ochii săi migdalaţi păreau puţin lăsaţi, gura îi era mică, iar sub nas și 
pe obraz i se zărea barba rară. Era portretul unui luptător dârz și 
Voinic. 

— Nu-i aşa că e minunat? le-a spus O-ichinokata celor trei fiice, în 
timp ce le arăta pictura. 

Da, cu siguranță că acesta era portretul lui Nagamasa. Chiar și 
Chacha simțea, după multă vreme, căldura reîntâlnirii cu tatăl său. 


9 Pălărie lăcuită, de obicei de formă ascuţită, asemănătoare unui coif; se 
mai poate vedea astăzi ca parte a costumului purtat de preoții şintoişti 
atunci când oficiază un ceremonial sau în costumul purtat de arbitrii de 
sumo. 

10 Îmbrăcăminte de ceremonie pentru samuraii de rang inferior. 


Însă, cu cât privea mai mult tabloul, cu atât își dădea seama că din el 
lipseşte ceva. În faţa ochilor i-a apărut dintr-odată figura unchiului său, 
Nobunaga. De când sosiseră la Castelul Kiyosu, Nobunaga venise la ele 
o singură dată. Cele patru femei au mers în faţa lui pentru a-și prezenta 
omagiile, iar Chacha l-a auzit atunci pe Nobunaga spunându-i mamei 
sale câteva cuvinte de compasiune. S-au retras imediat, însă Chacha nu 
a putut uita niciodată figura lui Nobunaga, pe care atunci îl văzuse 
pentru prima oară. l-au rămas adânc întipărite în memorie faţa 
prelungă, ochii pătrunzători, nasul mare, buzele strânse și bărbia 
ascuţită. Figura lui era cea a unui războinic puternic, a cărui forță o 
depășea pe cea a lui Nagamasa și Hisamasa împreună. 

Chacha nu putea să nu observe că, în comparaţie cu Nobunaga, 
figurii tatălui său îi lipsea ceva esenţial, iar asta o făcea să simtă 
frustrare, tristețe și iritare. Pe nesimţite, Chacha ajunsese să-l 
considere dușman de moarte pe acest crud luptător numit Nobunaga, 
sentimentele ei fiind cu totul diferite de cele ale mamei sale. Cu toate 
acestea, ea nu știa că moștenise tocmai trăsăturile unchiului ei, 
semănând cu el mai mult decât cu părinţii ei și, de fapt, mai mult decât 
cu oricine altcineva. 


Întâlnirea lui Chacha cu cei trei verișori din clanul Ky5goku - 
Takatsugu, Takamoto și Tatsuko - a avut loc la Castelul Kiyosu în 
toamna celui de-al doilea an al erei Tenshō (1574), imediat după 
terminarea ceremoniei de comemorare a unui an de la moartea lui 
Nagamasa. O-ichinokata se purtase cu mare grijă, căci organizarea 
acestei ceremonii putea fi considerată un afront față de Nobunaga. Nu 
se ştie ce au discutat, însă atât Nobunaga, cât și seniorul Castelului 
Kiyosu au trimis ofrande în cinstirea memoriei celui dispărut. Cu toate 
acestea, slujba s-a ţinut în secret, la ea participând doar cei apropiaţi. 
Chiar și templul familial al clanului Azai a fost foarte precaut și a trimis 
doar doi călugări tineri, care s-au întors imediat după recitarea 
sutrelor cerute de datină. A fost o ceremonie neobișnuită, în care cei 
prezenţi nu au rostit nici măcar o dată numele celui pomenit. 

La vreo patru-cinci zile după slujba de comemorare, s-a anunţat că 
au sosit copiii clanului Kyōgoku. O-ichinokata stătea pe verandă, iar 
când i-a ajuns la urechi numele Kyōgoku, și-a ridicat privirea, în vreme 
ce chipul ei nu trăda o emoție clară. 

Cei trei fraţi, născuţi în timpul căsătoriei surorii mai mari a lui 


Nagamasa cu Takayoshi Kysgoku, erau nepoţii prin alianță ai lui O- 
ichinokata, neavând nicio legătură de sânge cu ea. Relaţiile dintre 
clanurile Azai și Kyogoku erau însă mai complicate decât o simplă 
legătură de rudenie. Cei din clanul Kyōgoku fuseseră o familie nobilă, 
renumită în ţinutul Omi în perioada Muromachi fiind, alături de 
clanurile Yamana, Ishiki și Akamatsu, una dintre cele patru familii 
numite să guverneze provincia. Nagamasa cucerise însă teritoriile lui 
Takayoshi, tatăl acestor trei copii, și-l înlocuise la guvernare. Acest 
trecut plin de ură îi făcea pe cei din clanul Kyōgoku dușmanii de 
moarte ai celor din clanul Azai. 

De fapt, O-ichinokata auzise că, după căderea Castelului Odani, 
nepoții săi prin alianţă își ridicaseră un mic castel undeva la poalele 
Muntelui Kannon, unde duceau o viață sărăcăcioasă, dar nu mai știa 
nimic din ce se întâmplase după aceea. Și iată că acum, la un an de la 
destrămarea clanului Azai, veniseră să o viziteze. 

— Poftiţi-i înăuntru! le-a spus solilor și și-a chemat fiicele, care se 
jucau în grădină. 

Chacha auzise de câteva ori numele Kysgoku. Deşi nu avea habar 
despre relaţia delicată dintre familiile lor, știa că erau rude și că acest 
clan fusese cândva o familie renumită în provincia Omi, iar numele 
acesta avea pentru ea o rezonanţă specială. Nu era legat de cine i-l 
spusese, ci de sentimentul de admiraţie și respect pe care i-l trezea 
rostirea numelui unei familii vechi și faimoase, ce se asemăna cu 
munte înalt în vârful căruia nu poţi ajunge oricât ai încerca și în faţa 
căruia te înclini. În acelaşi timp însă, la auzul numelui de Ky5goku, 
inima îi era cuprinsă de un amestec de compasiune și nefericire. Niciun 
alt nume al vreunei familii de luptători nu trezea în ea asemenea 
sentimente. 

Chacha s-a așezat în dreapta mamei ei, în timp ce surorile ei Ohatsu 
şi Kogō stăteau lipite una de alta, în stânga. Primul care a intrat în 
încăpere a fost Takatsugu, care avea atunci doisprezece ani. A făcut o 
plecăciune uşoară, iar apoi s-a îndreptat către locul cel mai din spate. 
Şi-a aranjat pliurile de la hakama!! și s-a așezat ceremonios. Era un 


11 Pantaloni largi, strânşi în talie, de obicei cu cinci pliuri în partea din 
față şi două în partea din spate. Cele şapte pliuri reprezintă cele şapte 
virtuți din codul samurailor, bushido (curaj, omenie, dreptate, politețe, 
sinceritate, loialitate, onoare). Dispunerea asimetrică a celor cinci pliuri 
din faţă (trei în dreapta şi două în stânga) este un exemplu al importanței 


băiat frumos, slăbuţ, cu pielea străvezie. Era înalt și avea un 
comportament matur, așa că nu i-ar fi dat nimeni doar doisprezece ani. 
După el a intrat Tatsuko, sora lui de treisprezece ani, ţinându-l în faţă, 
ca pentru a-l proteja, pe Takatomo, în vârstă de cinci ani. 

Chacha nu și-a dezlipit privirea de la Tatsuko, urmărind-o de cum a 
intrat în cameră până s-a aşezat. Şi ea era înaltă, cu aceeași constituție 
fragilă ca și Takatsugu. Imediat ce s-au așezat, cei trei fraţi s-au înclinat 
deodată, ca la comandă, punându-și mâinile în faţă, pe podea. 

— Sunt Takatsugu Kyogoku și am venit împreună cu sora și fratele 
meu să îmi vizitez rudele, a rostit acesta clar și răspicat. 

Chacha nu-și lua ochii de la Tatsuko. Asta nu era ceva neobișnuit la 
ea, căci în ultima vreme, de câte ori se afla în fața mai multor oameni, 
îşi alegea o persoană care îi stârnise interesul și n-o mai scăpa din ochi. 
Îmbrăcată într-un chimono vernil, din satin imprimat, şi purtând un 
obi!?2 de culoare stacojie, Tatsuko avea faţa încadrată de păr negru, 
împărțit în două șuviţe lăsate să cadă în faţă, în timp ce restul i se 
revărsa pe spate. Mâinile albe, cu pumnii strânși pe jumătate, se 
odihneau pe tatami. 

Tatsuko și-a îndrepta spatele, ridicându-și capul, dar nu și-a întors 
nici măcar o dată ochii spre Chacha. Fie își lăsa privirea pe genunchi, 
fie şi-o îndrepta calm către grădină. Pentru o fată de treisprezece ani, 
avea o atitudine provocatoare și uşor dezagreabilă, dar Chacha o 
privea cu respect. I se părea că e departe de a fi ca o prințesă din clanul 
Ky5goku, ce primise o cu totul altă educaţie. 

Dintr-odată, în cameră s-a revărsat un hohot de râs, așa cum nu se 
mai auzise de la sosirea lor la Castelul Kiyosu. Chacha și-a luat ochii de 
la Tatsuko, îndreptându-și privirea către Takatsugu, care stătea drept, 
cu mâinile sub hakama. În acel moment, privirile li s-au întâlnit. 

— Ce vârstă are verișoara mea? a întrebat Takatsugu, mișcându-și 
buzele roșii ca de fată. 

O-ichinokata a răspuns în locul lui Chacha. Takatsugu părea un băiat 
binevoitor, dar cam slugarnic, ceea ce nu se prea potrivea cu poziţia lui 
de moştenitor al clanului Kysgoku. Între timp, Takatomo, așezat între 
fraţii lui mai mari, se uita curios de jur împrejur. Acest copil era 
singurul care afișa calmul înnăscut al urmașilor unei nobile familii 


asimetriei în estetica japoneză. 
12 Brâu din mătase groasă cu care se strânge chimonoul. 


ruinate. 

Vizita celor trei frați a fost foarte scurtă, căci în aceeași zi s-au şi 
întors la castelul lor. După ce au plecat, O-ichinokata s-a interesat dacă 
nu se putea ca Takatsugu să intre în serviciul lui Nobunaga și să vină să 
locuiască în Castelul Kiyosu. Se pare că acesta fusese de fapt motivul 
pentru care Takatsugu venise să o vadă pe mătușa lui. 

O lună mai târziu, copiii familiei Kyogoku s-au instalat în Castelul 
Kiyosu. 

În cel de-al treilea an al erei Tenshs (1575), Takatsugu s-a mutat în 
prefectura Gifu, pentru a-și îndeplini slujba către Nobunaga. Câţiva 
dintre samuraii care serviseră clanul Kyogoku au venit să-și ia rămas- 
bun. Cu toţii îmbătrâniseră. Tatsuko și Takatomo îl însoțeau pe 
Takatsugu. 

Adusă de mama ei, Chacha a petrecut și ea trupele până la poarta 
principală. După plecarea acestora, a zărit lacrimi în ochii mamei ei. 

— De ce plângi? a întrebat-o. 

— Nu se poate clădi o casă fără un bărbat. Dacă ar fi trăit 
Manpukumaru... 

Spunând aceste cuvinte, şi-a acoperit fața cu mânecile chimonoului 
şi a început să plângă cu suspine. Chacha nu o mai văzuse niciodată 
plângând așa. Până și cei din familia Kyogoku, distrusă de propriul ei 
soţ, făcuseră prin Takatsugu primul pas spre reconstruirea acesteia, 
iar gândul că pentru propria sa familie nu mai există speranţă o 
întrista peste măsură. 

— Seniorul din Gifu a pricinuit toate astea, a rostit Chacha obraznic. 

Supărarea mamei ei o făcuse să prindă curaj. Privind-o în ochi, O- 
ichinokata a clătinat însă din cap. 

— Nici în vis n-ai voie să spui asemenea lucruri. Dacă seniorul din 
Gifu ar fi detestat clanul Azai, de ce v-ar fi primit aici pe voi, domniţele 
acestei familii? Dacă tatăl şi bunicul vostru au murit, asta nu înseamnă 
decât că astea le-au fost zilele şi că norocul n-a fost de partea lor. Toţi 
avem hărăzită o soartă. Nici prăbușirea clanului Kysgoku nu s-a 
întâmplat din vina tatălui vostru, ci pentru că așa le-a fost scris. Dacă 
n-ar fi așa, atunci de ce au venit să vă vadă copiii familiei Kyogoku? 

— Tata a fost cel care a distrus clanul Kysgoku? 

Chacha își ridicase privirea spre O-ichinokata. Din tot ce îi spusese 
mama ei, o uimise doar acest lucru, care îi răscolise sufletul. I-a revenit 
în minte felul în care Takatsugu și fraţii săi le priviseră pe ea și pe 


mama sa, dar s-a gândit apoi că Takatsugu și Tatsuko totuși nu le urau. 

În acel moment, o trupă de călăreţi a năvălit în castel. Au descălecat 
pe rând în faţa porţii, după ce fiecare dintre ei a dat un ocol călare. 
Părea ceva important. O-ichinokata și Chacha s-au retras imediat în 
corpul central al castelului. Au aflat în acea seară că cei care se 
năpustiseră în goană în castel erau mesageri din Gifu și mergeau la 
luptă în Nagashino, din ordinul seniorului din Gifu, Nobunaga. De la 
Castelul Kiyosu nu plecau la bătălie trupe, dar toată noaptea drumurile 
au fost luminate de torțele războinicilor ce veneau neîncetat dinspre 
apus. 

Chacha îi urmărea atent dintr-un turn aflat într-un colţ al castelului. 
Erau trupele lui Hideyoshi Hashiba, cel care preluase guvernarea 
provinciei Omi în locul lui Nagamasa. După căderea Castelului Odani, 
Tokichiro Kinoshita își schimbase numele în Hideyoshi Hashiba. 
Chacha privea acum aceleași trupe care asediaseră Castelul Odani, dar 
sentimentele ei erau altele. Era o noapte de vară, iar cerul negru era 
încrustat cu stele reci. 


În vara celui de-al treilea an al erei Tenshs (1575), Nobunaga, aliat 
cu leyasu, a spulberat la Nagashino trupele lui Katusyori Takeda din 
Kai, obţinând o victorie răsunătoare. Aproape toţi vasalii fideli lui 
Shingen Takeda au pierit în luptă, iar Katsuyori a primit o lovitură atât 
de puternică încât nu s-a mai putut ridica. Bătălia de la Nagashino i-a 
sporit astfel faima lui Nobunaga. Clanurile Asakura și Azai fuseseră 
distruse de mâna lui, iar acum îi dăduse o lovitură decisivă clanului 
Takeda, așa că în ţinuturile din apropiere nu mai avea dușmani care 
să-i poată ţine piept. 

Nobunaga ajunsese la ultima treaptă a obiectivului său, acela de a 
cuceri întreaga ţară. A hotărât să-și mute reşedinţa din Gifu pe Muntele 
Azuchi din provincia Omi, mai aproape de capitala Kysto. Construcţia 
acestei noi cetăţi a fost anunţată chiar la intrarea în anul următor 
bătăliei de la Nagashino, al patrulea al erei Tenshs (1576). Muntele 
Azuchi era cunoscut de multă vreme drept o fortăreață pe malul 
lacului Biwa, având o poziţie strategică ce oferea posibilitatea de a 
controla nu doar regiunile maritime și muntoase din est și din nord, ci 
şi întregul ţinut Kinki!5, precum și capitala Kyoto, nemaivorbind de 


13 Regiune din partea de vest a Japoniei, cuprinzând şapte prefecturi. 


regiunile Shikoku și Chūgoku. Deși ţinutul fusese de generaţii întregi 
sub administrarea clanului Rokkaku, Nobunaga a decis ca noul castel 
să fie ridicat aici. 

Nagahide Niwa din Sawayama a fost numit administrator general al 
lucrărilor, a căror pregătire a început foarte repede, chiar de pe la 
mijlocul lui ianuarie, însă construcția efectivă a demarat la începutul 
lui aprilie. Au fost trimiși muncitori din toate provinciile din 
apropierea capitalei, adică din Mikawa, Owari, Mino, Ise, Echizen și 
Wakasa, iar meșteșugarii au venit din locuri precum Kyoto, Nara și 
Sakai. Piatra pentru fundaţie a fost scoasă din munţii din apropiere sau 
luată de la vechiul castel. A fost nevoie de zece mii de soldaţi care au 
lucrat trei zile pentru a căra blocurile masive în vârful muntelui. 

În luna în care a început construcţia Castelului Azuchi, Nobunaga a 
atacat Castelul Ishiyama din Osaka. Nici lucrările la castel și nici luptele 
lui Nobunaga nu încetau, așa că până în luna august a celui de-al 
şaptelea an din era Tenshō (1579), când cetatea a fost ridicată în 
întregime, atât Nobunaga cât și generalii săi n-au avut parte de nicio 
clipă de răgaz, fiind ba implicaţi în construcția edificiului, ba trimiși pe 
numeroasele câmpuri de bătălie. 

Castelul Azuchi era imens, oglindind caracterul lui Nobunaga. 
Fundaţia donjonului avea o înălțime de doisprezece ken!4, iar deasupra 
se suprapuneau șase pavilioane, cel de-al doilea adăpostind salonul 
privat al lui Nobunaga, ce măsura șaptesprezece ken de la răsărit la 
apus și doisprezece ken de la miazănoapte la miazăzi. Lucrările fiind 
destul de avansate, comandanții au fost invitaţi aici pentru prima dată 
în al șaselea an al erei Tenshō (1578), de Anul Nou. Evenimentele au 
ținut două zile, timp în care s-au organizat multe întâlniri de 
ceremonia ceaiului, iar invitaţii au fost serviţi cu zoni!5 și cu prăjituri 
aduse din China. 

O-ichinokata, Chacha, Ohatsu și Kogō își duceau viaţa retrasă în 
Castelul Kiyosu. Le ajungea însă la urechi tot ce se întâmpla. Aşa 
aflaseră despre victoria de la Nagashino a lui Nobunaga asupra 
clanului Takeda, despre pacea de la Echizen, despre expedițiile în 


Cele mai importante oraşe aflate aici sunt Kyoto, Osaka, Nara şi Kōbe. 

14 1 ken = 1,82 m. 

15 Supă care se serveşte în mod tradițional de Anul Nou şi care de obicei 
conține mochi (turtițe din făină de orez). Iniţial, era o mâncare rezervată 
exclusiv samurailor, dar a fost preluată apoi şi de restul claselor sociale. 


Kishă şi bătălia cu Hisahide Matsunaga sau despre plecarea în 
campania către Harima. Curios lucru, dar din toate aceste povești 
sângeroase, lui Chacha îi rămăseseră în minte doar acelea despre 
Hideyoshi Hashiba. Acesta preluase provincia Omi după distrugerea 
clanului Azai, părăsise Castelul Odani și începuse construcția unui nou 
castel, la aproximativ trei ri!6 către sud-vest, la Imahama, schimbând în 
„Nagahama” și acest nume familiar lui Chacha. Toate aceste lucruri 
erau pentru Chacha faptele barbare ale unui cuceritor fără suflet. 
Chacha îl ura din tot sufletul pe Hideyoshi, căci el atacase și apoi 
pusese stăpânire pe castelul tatălui său şi tot el era cel care, urmând 
ordinele lui Nobunaga, îl prinsese pe fratele ei, Manpukumaru, și îl 
trăsese în țeapă. Dar mai exista un motiv care o făcea să-l urască şi mai 
tare: îi ajunsese la urechi zvonul că acesta ar fi fost îndrăgostit 
nebunește de mama sa, O-ichinokata. Chacha avea unsprezece ani 
când, în toamna celui de-al cincilea an al erei Tenshs, a aflat aceste 
lucruri din gura unor soli trimiși de Hideyoshi la Castelul Kiyosu. 


Cunoscând că Chikubujima este pământul în care se odihnește neamul 
domniei voastre din moși-strămoși, voi veghea asupra acestui loc sacru 
din provincia Omi, ca pacea să dăinuiască în acele ținuturi. Am reînălțat 
toate clădirile distruse și vă aștept, O-ichinokata, să veniţi în pelerinaj 
împreună cu fiicele domniei voastre. 


La auzul acestor cuvinte, chipul lui O-ichinokata s-a crispat pentru o 
clipă, dar și-a revenit imediat și a răspuns ca și cum nimic nu s-ar fi 
întâmplat: 

— Îi mulţumesc seniorului Hideyoshi pentru această invitaţie care 
mă onorează, dar mă tem că sănătatea mea nu-mi îngăduie acum să o 
accept. 

Solii s-au întors astfel la Hideyoshi cu un refuz. După plecarea 
acestora, Fujikake Mikawa-no-kami, care le însoţise pe cele patru 
femei după căderea Castelului Odani, a comentat supărat: 

— Ticălosul ăsta nu-și vede lungul nasului! Hoţ fără rușine, încearcă 
să câştige inima doamnei O-ichinokata folosind căi ocolite! 

Chacha nu a înţeles atunci ce voiau să spună aceste cuvinte, dar le-a 
auzit apoi pe doamnele de la curte vorbind și aşa a aflat zvonul că 


16 1 ri = aproximativ 4 km. 


Hideyoshi se aprinsese după O-ichinokata. 

Hideyoshi îşi lăsase familia în castelul de la Nagahama, dar se afla 
într-o poziţie delicată căci, indiferent de cât de puternice erau 
sentimentele lui pentru ea, O-ichinokata era sora mai mică a seniorului 
Nobunaga și asta nu-i lăsa prea mult loc de manevră. Probabil că din 
această cauză iubirea lui pentru O-ichinokata ajunsese un subiect de 
discuţie atât de răspândit. 

Pentru Chacha, situaţia aceasta, în care mama ei era dorită de acest 
comandant militar numit Hideyoshi Hashiba, începuse să devină 
ridicolă. 1 se părea straniu că cel care le luase viaţa tatălui și bunicului 
său şi care le ocupase castelul nu era până la urmă nici diavol, nici 
şarpe, ci doar un simplu om. 

Se pare că până la episodul de la Castelul Kiyosu, la care asistase și 
Chacha, Hideyoshi Hashiba o invitase în repetate rânduri pe O- 
ichinokata să meargă la Chikubujima cu fiicele ei. În mintea lui Chacha 
începeau să se adune tot felul de informaţii despre Hideyoshi, aflat 
atunci în plină ascensiune, favorit al lui Nobunaga și neîntrecut în 
luptă, dar care nu se lăuda însă cu un fizic pe măsură, fiind mic de 
înălțime. 

Spre deosebire de mama ei, Chacha își dorea să meargă la 
Chikubujima. Imaginaţia ei se aprindea la gândul că pe această insuliță 
din mijlocul lacului Biwa se aflau templele zeițelor Kannon!” și 
Benzaiten!8, pe care tatăl și bunicul său le veneraseră. Se împlineau 
patru ani de când Chacha locuia în Castelul Kiyosu și ardea de dorul 
revederii provinciei Omi, unde îşi petrecuse copilăria. 

Dorinţa lui Chacha s-a împlinit în primăvara anului al șaselea al erei 
Tensh6, când la Castelul Kiyosu a apărut Takatsugu Kyōgoku. Băiatul 
provenit dintr-o nobilă familie și intrat în serviciul lui Nobunaga 
datorită intervențiilor mătușii sale părăsise Gifu pentru a-l urma pe 
Nobunaga la Azuchi. Venise acum la Castelul Kiyosu din ordinul lui 
Nobunaga de a le invita pe O-ichinokata și pe fiicele ei să viziteze 


17 Zeiță budistă a compasiunii, a cărei statuie are de obicei o mie de 
mâini şi unsprezece capete, pentru a sugera multitudinea de posibilități 
de a le oferi ajutor oamenilor. 

18 Zeiţă budistă care protejează tot ceea ce curge - apă, timp, cuvinte, 
cunoştinţe, muzică. Statuia sa o arată adesea ținând în mână o 
mandolină. În Japonia, ea face parte din cei şapte zei ai norocului, 
numele său fiind asociat cu avuţia. 


Castelul Azuchi, care era aproape terminat. 

— Aceasta este dorința lordului Nobunaga, a spus Takatsugu, care 
se transformase între timp într-un tânăr luptător chipeș de șaisprezece 
ani. 

Trecuseră patru ani de la prima lui venire la Castelul Kiyosu și se 
maturizase destul de mult în acest răstimp. Avea o eleganță moștenită 
de la nobila sa familie, desăvârșită de o figură frumoasă, dar cu o 
paloare rece. Chacha și-a înăbușit un strigăt de surpriză la vederea lui 
Takatsugu, căci era cu totul diferit de samuraii pe care îi vedea în 
fiecare zi. 

O-ichinokata a refuzat din nou invitaţia lui Nobunaga, invocând încă 
o dată sănătatea-i șubredă. 

— Atunci, ce-ar fi să vină doar domniţele? a întrebat Takatsugu, iar 
Chacha a răspuns imediat: 

— Eu aş vrea să merg. 

— Chiar vrei să mergi? 

— Da. 

— Atunci, mergi împreună cu Ohatsu și prezintă-i seniorului 
Nobunaga omagiile noastre în locul meu, i-a răspuns O-ichinokata. 

La două zile după aceasta, Chacha, însoţită de Ohatsu și de trei 
doamne de companie, cărora li s-a alăturat și Fujikake Mikawa-no- 
kami, au pornit escortaţi de Takatsugu și de câteva zeci de soldaţi către 
provincia Omi. Mugurii cireșilor stăteau să se deschidă. Oprindu-se din 
loc în loc, cele cinci palanchine înaintau încet către apus prin adierea 
călduţă a vântului. Fără să stea o clipă, Takatsugu dădea rotocoale 
călare. De câte ori ridica perdeaua de la fereastra palanchinului, 
Chacha îl vedea ba zorindu-și calul mult înaintea tuturor, ba venind 
înapoi în galop. 

După ce-au intrat în provincia Omi, s-au întâlnit adesea cu grupuri 
de samurai călare. Au aflat apoi că Nobunaga pleca împreună cu 
trupele sale pentru un atac fulger asupra cetăţii de la Ishiyama, din 
Osaka. 

Splendoarea Castelului Azuchi le-a lăsat fără grai pe Chacha și pe 
Ohatsu, obișnuite cu mohorâtul castel Kiyosu. Deloc afectat de 
campaniile militare ale lui Nobunaga, orașul de sub castel, construit pe 
câmpia de la poalele muntelui, înflorise, întâlneai la tot pasul bărbaţi și 
femei îmbrăcaţi ca în marile orașe, iar miile de case se aliniau ordonat 
de-a lungul străzilor și aleilor. 


Castelul se întindea de pe la mijlocul versantului până în vârful 
muntelui, iar cele șapte niveluri ale donjonului se ridicau spre cerul 
limpede de deasupra lacului. Olanele aurite ale acoperișului scânteiau 
în lumina soarelui de primăvară târzie, iar pe cel mai înalt turn 
străluceau orbitor delfinii fabuloși!* poleiți cu aur. Toată lumea știa că 
la castel se construise un donjon, dar acesta era mult mai mare și mai 
somptuos decât îl înfățișau poveştile care circulau. 

Fără să intre în castel, Chacha și Ohatsu au poposit la un templu de 
pe malul unui iaz cu nuferi, aflat în partea de vest a Muntelui Azuchi. 
Veniseră anume pentru a vedea castelul, dar, cum Nobunaga nu se afla 
acolo, s-au hotărât să nu meargă. E drept că erau nepoatele de sânge 
ale acestuia, dar în același timp erau și parte din familia ce fusese 
înfrântă de el. 

Pentru că planurile de călătorie li se schimbaseră, după două nopți 
petrecute la poalele castelului, în cea de-a treia zi au luat din nou 
drumul pe care veniseră, către Nagahama, pentru a merge la 
Chikubujima. De la Nagahama la Chikubujima urmau să ia un vas ca să 
traverseze lacul. Erau însoţite de același cortegiu cu care veniseră de la 
Kiyosu. Auzind că vor merge la Nagahama, care se afla în stăpânirea lui 
Hideyoshi Hashiba, Chacha nu a fost deloc încântată, dar starea ei de 
spirit s-a schimbat când a aflat că acesta era plecat în campania de la 
Ishiyama. Provincia Omi era până la urmă ţinutul care aparținuse 
tatălui și bunicului ei, și unde fiecare pom și fiecare fir de iarbă îi 
trezeau amintiri dragi. 

În seara celei de-a doua zile au ajuns într-un cătun aflat la doi ri 
distanță de Castelul Nagahama, de unde au urcat pe vas. De îndată ce 
au pus piciorul în barcă s-a lăsat seara, iar Chacha și sora ei au coborât 
în cabinele de sub punte, de teamă să nu le ia răul de mare. În zori, 
când au deschis ochii, vasul era deja ancorat de reciful care înconjura 
insula Chikubujima. Oprindu-se din când în când pentru a se odihni, 
cele două domniţe au urcat stâncile înalte până în vârf. 

Au înnoptat la Chikubujima, iar în ziua următoare cortegiul a urcat 
din nou pe vas, pentru a se înapoia la Nagahama. Pe la amiază, castelul 
li s-a arătat privirilor pe malul stâng al râului, iar Chacha l-a auzit pe 


19 Coama acoperişului celui mai înalt turn din castelele japoneze era 
adesea împodobită cu o pereche de delfini fantastici (mascul şi femelă), 
confecționaţi din metal sau din teracotă, şi despre care se credea că 
protejează clădirea. 


Fujikake spunând: 

— Toate sunt la fel cum le-am lăsat. Și Muntele Ibuki, și norii de pe 
creștetul muntelui. 

— Doar Castelul Nagahama strică toată priveliștea, i-a răspuns ea 
tăios. 

Fujikake i-a făcut semn să tacă şi a mustrat-o: 

— Ce vorbe nechibzuite! 

Lângă Fujikake, Takatsugu s-a prefăcut că nu auzise nimic. „Oare la 
ce se gândeşte?” s-a întrebat Chacha. Probabil că îi dușmănea pe toţi ai 
ei, aşa cum și ea îl ura pe Hideyoshi. Și fără îndoială că, așa cum ea nu 
putea suferi Castelul Nagahama, nici el odată nu putuse să vadă 
înaintea ochilor Castelul Odani. Dintr-odată, Chacha a simţit că privirea 
lui Takatsugu o pătrunde în adâncul fiinţei ei și nu s-a putut abține să 
nu-i spună: 

— Pământurile acestea au fost odată ale clanului Azai, iar înainte de 
asta, ale clanului Kyogoku, nu-i așa? 

Spusese aceste cuvinte cu intenţia de a-l măguli, dar de cum i-au 
ieșit pe gură s-a simţit dezgustată că vorbise astfel cu moștenitorul 
unei familii ce cunoscuse căderea. Cu mâinile pe genunchi, așa cum 
cerea eticheta, Takatsugu i-a răspuns: 

— Nu contează ale cui sunt. Și Kyogoku și Azai le-au stăpânit doar 
pentru o vreme. Acum le stăpâneşte seniorul Hashiba. E același lucru. 

Chacha s-a uitat cu atenţie la chipul inexpresiv al lui Takatsugu. 

— Și cine le-a dat spre stăpânire? 

— Dumnezeu. 

Chacha nu înţelegea deloc ce a vrut să spună Takatsugu. Era prima 
dată când auzea spunându-se că ceva este al lui Dumnezeu. 

— Şi nu-i urăşti pe cei care ţi-au distrus familia? l-a întrebat ea. 

— Domniţă! a exclamat Fujikake, care ascultase atent conversaţia 
lor. 

— Să nu pizmuieşti pe nimeni. Așa am fost învăţat, a răspuns 
Takatsugu cu o atitudine de tânăr bine-crescut. 

— Şi cine te-a învăţat? 

— Domnul lisus. 

Chacha mai auzise numele de lisus, dar nu știa că zeul acesta din 
ţinuturi străine îi învăţa pe oameni astfel de lucruri. A simţit în acea 
clipă cum o cuprinde un sentiment de revoltă puternică împotriva 
verișorului său și a izbucnit într-un râs zgomotos, din care nu s-a oprit 


până când Ohatsu nu i-a spus: 

— Te porți ciudat, Chacha. 

S-a liniștit pentru o clipă, dar, când și-a întors din nou privirea către 
chipul impasibil al lui Takatsugu, a cuprins-o un hohot de râs și mai 
violent. 

Abia după ce s-au întors la Castelul Kiyosu a aflat de la Ohatsu că 
Takatsugu trecuse la creștinism. 

— E îngrozitor să devii creştin, a declarat cu dispreţ Ohatsu. 

— Asta s-a întâmplat pentru că familia lui a fost ucisă. Erau prea 
mulți cei pe care trebuia să-i urască. Când începi să urăști, urăști pe 
oricine, a răspuns Chacha, luându-i apărarea lui Takatsugu în faţa 
surorii ei. 


În luna a şaptea a anului următor, Chacha şi Ohatsu au ajuns din nou 
la Castelul Azuchi, la încheierea lucrărilor de construcţie. Și de această 
dată Nobunaga invitase toată familia, dar O-ichinokata a refuzat din 
nou să meargă, trimițându-le în locul ei pe cele două fiice. Samurai și 
războinici din toate ținuturile veniseră să admire castelul. 

Cel care fusese desemnat să le conducă pe Chacha și pe sora ei era 
un tânăr comandant de douăzeci și trei de ani, pe nume Ujisato Gamo. 
Cele două domniţe au vizitat, pe rând, clădirea centrală, donjonul și 
clădirile anexe. Donjonul era de un rafinament extraordinar. La nivelul 
al doilea era o sală de recepţie, un cabinet de lucru, câteva saloane și 
încăperi utilitare, multe dintre aceste camere fiind decorate cu tablouri 
strălucitoare, pictate cu vopsea de aur, în timp ce pe stâlpii de 
susținere şi pe plafon se vedeau motive pictate în cele cinci culori 
principale? - verde, galben, roșu, alb și negru - iar ușile erau acoperite 
cu lac negru. Şi la următoarele două niveluri se găseau tot felul de 
încăperi. La nivelul al treilea erau expuse picturi reprezentând flori, 
păsări, cai şi pustnici bătrâni, iar al patrulea nivel era împodobit cu 
dragoni și păsări Phoenix. La al cincilea nivel nu existau picturi, iar la 
al şaselea, stâlpii exteriori erau acoperiţi cu lac stacojiu, pe când cei din 
interior fuseseră lăcuiţi în auriu. Tot aici se găseau și reprezentări ale 
celor zece discipoli ai lui Buddha Sakyamuni, precum și imagini ale 
etapelor parcurse de acesta în drumul spre iluminare. În fine, la al 


20 Fiecare dintre aceste culori este asociată cu o reprezentare a lui 
Buddha. 


şaptelea nivel era o sală de oaspeţi poleită toată cu aur, iar pe stâlpii 
interiori, pe tavan şi pe uşile glisante erau pictaţi dragoni, împărați și 
împărătese din mitologie și cei zece discipoli ai lui Confucius. Castelul 
avea și o poartă de oţel numită „Poarta Aurului Negru”, iar zidurile de 
piatră care îl înconjurau erau duble. 

La poalele castelului era mare agitaţie. Începuseră artificiile care 
însoțeau luptele de sumă ce se desfășurau în fiecare zi. 

După terminarea vizitei, Chacha a avut o întrevedere cu Nobunaga. 
Mândru de frumuseţea domniţelor, acesta adunase în sala mare a 
palatului o mulțime de comandanți. Cu toţii au salutat-o pe Chacha cu 
respectul cuvenit nepoatei seniorului lor. Numai atitudinea lui Ujisato 
Gam5, cel care le însoțise în vizita prin castel, a fost diferită. Înalt, bine 
făcut, cu o față rotundă, acesta și-a ridicat ochii către Chacha și a 
întrebat-o, cu o atitudine degajată: 

— Nu aţi obosit vizitând toată ziua castelul? 

Nu era neapărat arogant, dar nu avea atitudinea respectuoasă pe 
care o afișaseră ceilalți comandanţi. Chacha știa numele Gamo din 
copilărie, acesta fiind unul dintre clanurile din provincia Omi. 

Fără să știe de ce, doar când vorbea cu Ujisato Gamō, Chacha își lăsa 
privirea în jos. Poate pentru că acesta se trăgea dintr-o familie ce 
traversase epoca tulbure a războaielor civile fără să fie cucerită. După 
plecarea lui Ujisato, un maestru de ceremonia ceaiului, aflat lângă 
Chacha, i-a explicat acesteia că tânărul era unul dintre cei mai 
promiţători războinici dintre comandanții lui Nobunaga: 

— Seniorul Gamo administrează excepţional Castelul Hino şi 
ţinuturile din jur şi se spune că oamenii de pe pământurile lui îl 
îndrăgesc foarte mult. Va ocupa cu siguranță o poziţie foarte 
importantă. 

Cea de-a treia zi a vizitei lui Chacha coincidea cu festivalul Urabon?l. 
În acea seară, Nobunaga, mare iubitor de lux şi fast, a împodobit nu 
doar Castelul Azuchi, ci întregul Munte Azuchi cu lampioane 
asemănătoare celor care erau aprinse ca ofrandă pentru odihna 
sufletelor celor din clanul Oda la templul familial al acestora, Ssken-ji. 
Aşa puteau să vadă și oamenii de rând donjonul și castelul. 

La căderea nopții, locuitorii din oraș s-au aliniat de-o parte și de alta 
a străzilor, purtând în mâini torţe pe care le-au aprins cu toţii la 


21 Comemorarea celor dispăruți; cunoscut şi ca „festivalul lampioanelor”. 


ceasurile opt ale serii. Cum făcliile aveau la capăt praf de pușcă, într-o 
clipită au început să sară scântei în toate părţile, iar străzile orașului s- 
au transformat într-o mare de foc, în timp ce la fiecare colț de stradă se 
înălțau spre cer artificii, ca un răspuns la scânteile ce săreau din torţe. 
Câteva zeci de tineri luptători călare treceau în galop prin focurile de 
pe străzi. 

Condusă de Ujisato, Chacha a contemplat tot acest spectacol din fața 
porții casei unui comandant, aflată pe un mic delușor de la poalele 
castelului. I-a privit pe tinerii luptători cum se năpusteau călare, 
intrând şi ieşind din marea de foc, aceasta rămânând pentru ea o 
imagine de o frumuseţe de nedescris ce nu i s-a mai șters niciodată din 
minte. În fruntea trupei era Takatsugu Kyōgoku. Chacha nu și-a dat 
seama de asta până când nu i-a atras atenţia Ujisato că cel care îi 
conducea pe călăreți era însuși Takatsugu. 

Grupul de călăreţi s-a întors, trecând chiar prin faţa lor, dar Chacha 
n-a izbutit nici atunci să-l distingă pe verișorul ei printre ceilalți. 

Sărbătoarea de la poalele castelului a ținut cam un ceas, iar oamenii 
au început să coboare spre poalele muntelui. Gărzile au încărcat torţele 
aprinse în bărcile ce pluteau pe apa din șanțurile de apărare din jurul 
castelului. Zeci de mii de oameni veniseră să admire cum stropii de foc 
colorau în roşu apa canalelor. Deasupra tuturor, pe cerul nopţii de vară 
se înălța donjonul încadrat de lampioane aprinse. La poalele muntelui, 
strigătele de bucurie au continuat până noaptea târziu. 

În acea seară, Chacha şi Ohatsu au participat la recepţia organizată 
la cel de-al doilea nivel al donjonului. Cum nu era o petrecere formală, 
invitaţii se așezaseră ici și colo de-a lungul coridorului din jurul sălii de 
ceremonii și admirau luminile sărbătorii de jos. 

Chacha l-a remarcat pe Takatsugu, care stătea singur, la câţiva metri 
de ea. Neștiind dacă se cade să-l strige sau nu, a rămas tăcută, 
intimidată de cei din jurul său. Ujisato, aşezat lângă ea, i-a spus cu voce 
caldă: 

— Când vă veţi întoarce la Castelul Kiyosu, îi veţi putea povesti 
mamei domniei voastre despre această seară. 

Părea că se bucură cu adevărat de sărbătoarea de foc. În lumina 
lampioanelor suspendate, fața lui părea liniștită, fără nicio grijă. N-ai fi 
spus că e un luptător care trecuse deja prin nenumărate bătălii. În 
comparaţie cu el, chipul lui Takatsugu, văzut de departe, îi părea lui 
Chacha de o asprime ciudată. Mina lui aprigă nu era aceea a unui 


credincios creștin. Chacha a mai rămas o noapte la Castelul Azuchi, dar 
nu a mai avut ocazia să schimbe nicio vorbă cu Takatsugu. 


Capitolul II 


Chacha a mai petrecut trei ani la Castelul Kiyosu împreună cu mama 
şi cu surorile ei. În prima zi a anului al zecelea al erei Tenshs (1582), o 
furtună cumplită s-a abătut asupra ținuturilor Mikawa și Owari. 
Speriate de șuierul vântului care făcea să tremure pereţii locuinţei lor, 
cele patru femei au petrecut Anul Nou sorbind din supa z6ni. O- 
ichinokata avea treizeci şi șase de ani, Chacha șaisprezece, Ohatsu 
paisprezece, iar cea mai mică dintre surori, Kogō, împlinise 
doisprezece ani. 

După Anul Nou, în castel a început să fie mare forfotă. De la una din 
doamnele însoţitoare au aflat că în faţa porţii principale se adunaseră 
o mulțime de luptători călare. 

— Pesemne că iar începe o bătălie mare, a spus O-ichinokata. 

Au început apoi speculaţiile: va fi oare o campanie împotriva 
clanului Takeda din provincia Kai, sau vor fi trimise în lupta pentru 
Harima toate armatele lui Nobunaga? 

Pe la sfârşitul lui ianuarie, până şi femeile și-au dat seama că 
mișcările de trupe se înteţiseră. După încă vreo lună, la urechile lor a 
ajuns şi zvonul că Nobutada, moștenitorul lui Nobunaga, devenise 
comandant general al armatelor și că urma să plece în expediţia 
împotriva comandantului Shinano din provincia Kai. 

În Castelul Kiyosu, tobele au anunţat plecarea trupelor pe la 
sfârşitul lui februarie și timp de patru-cinci zile a fost mare vâlvă, dar, 
odată ce soldaţii au părăsit cetatea, zarva s-a stins ca un foc de paie. 
După o vreme, a venit vestea că cei din clanul Takeda fuseseră 
spulberaţi, iar Katsuyori Takeda și fiii săi, executaţi. Mai apoi s-a aflat 
și că Hideyoshi Hashiba a cucerit Castelul Kanmuriyama, din provincia 
Kibi. 

Veştile care soseau la castel vorbeau despre victoriile neîntrerupte 
ale lui Nobunaga, dar în mijlocul zarvei stârnite de asemenea noutăţi, 
O-ichinokata, amintindu-și poate de căderea Castelului Odani, avea un 
aer trist care nu i se mai ștergea de pe chip. Chacha și Ohatsu 


izbucneau adesea în râs, neluând în seamă tristeţea mamei lor. 

— Chacha, de ce râzi așa de tare? o certa O-ichinokata. 

Însă nu doar Chacha era cea care atrăgea reproşurile mamei ei. 

— Ohatsu, râsul tău îmi sparge timpanele! se încrunta O-ichinokata. 

De fapt, Chacha avea un râs plin de viaţă. Chiar și când încerca să 
râdă pe înfundate, împrăștia în jur o bucurie molipsitoare. Ohatsu, în 
schimb, avea un râs cristalin, ca zgomotul unor bile ce se lovesc, 
rostogolindu-se una după alta. Spre deosebire de surorile sale mai 
mari, Kogō nu râdea aproape niciodată. Pe faţa ei se putea citi adesea 
mirarea stârnită de veselia celor două fete - ea dar rămânea tăcută și 
închisă în sine. Frumuseţii surorilor mai mari li se opunea figura 
dolofană și comună a lui Kog6, singura care semăna cu tatăl lor. 

În zorii zilei a cincea a lunii iunie, O-ichinokata le-a trezit alarmată 
pe cele trei fiice ale sale și, fără să le dea vreme să coboare din pat sau 
să se schimbe de cămășile de noapte, le-a spus: 

— Să nu vă speriaţi de ce o să vă spun, dar seniorul nostru a murit. 

La început, Chacha n-a înţeles prea bine ce voia să spună mama ei. 

— Seniorul nostru și-a pierdut viaţa ieri-seară, la Kyoto, în răscoala 
condusă de comandantul Koretō??, a continuat O-ichinokata, iar 
Chacha și-a dat seama atunci că era vorba despre ceva foarte grav care 
i se întâmplase unchiului său, Nobunaga. 

Pentru Chacha era un sentiment straniu să vadă durerea mamei sale 
la moartea lui Nobunaga, căci aceasta nu arătase niciodată până atunci 
vreun semn de afecțiune pentru fratele ei. 

Bineînţeles, nu putea să nu se gândească cu îngrijorare la ce se va 
întâmpla cu ele, acum că protectorul lor se stinsese, dar în același timp 
nu putea să uite că Nobunaga era dușmanul lor de moarte, cel care 
nimicise clanul Azai. De mâna lui muriseră și bunicul și tatăl său, 
întreaga ei familie! 

— Deci seniorul a murit? a întrebat Chacha, fără să pară deloc 
bulversată. 

Nu a mai dat glas și gândului că moartea lui era cu siguranţă o 
pedeapsă a Cerului şi că întotdeauna crezuse că odată şi-odată va veni 


22 Referire la Akechi Mitsuhide (1528-1582), numit mai întâi Jubei de 
către clanul său, iar mai apoi Korets Hyuga-no-kami, după titlul pe care 
îl deținea. General în armata lui Nobunaga, s-a răsculat împotriva 
acestuia în 1582, bătălie în care Nobunaga şi-a pierdut viața. Nu e însă 
clar dacă Nobunaga a murit în timpul luptei sau s-a sinucis. 


şi ziua aceasta. I se părea doar că soarta bunicului ei, care 
îngenunchease clanul Kysgoku, se întâlnea acum cu soarta lui 
Nobunaga, care distrusese clanul Azai. 

Ohatsu și Kogo, cu privirea lipită de mama lor, erau la fel de speriate 
ca și ea. 

— Bietul nostru senior! a început să se tânguiască O-ichinokata. 

Pentru Chacha era de neînțeles cum de mama ei vărsa aceleași 
lacrimi amare acum, la fel ca în urmă cu zece ani, când îl plânsese pe 
tatăl lor. Nu putea fi decât durerea ce se năștea din legătura de sânge 
dintre fraţi. 

— Să punem pe cineva să-l ucidă pe Koreto Mitsuhide, la fel cum și 
el l-a ucis pe seniorul nostru. Va fi același lucru, a spus Chacha. 

— Cât de puternică eşti, Chacha! a privit-o O-ichinokata temător, cu 
ochii înotând în lacrimi. 

— Dar nu spun decât adevărul! Seniorul nostru a fost cel care l-a 
ucis pe tata! 

— Ăsta e mersul războiului şi nu i te poți împotrivi. Nu voi putea 
uita ura împotriva celui care l-a ucis pe tatăl vostru, dar nu tot el e oare 
cel care v-a salvat viața vouă și cel datorită căruia ați putut să trăiţi 
fără nicio îngrădire până în ziua de azi? i-a răspuns O-ichinokata. 

Se pare că trecerea timpului îi înmuiase mamei sale inima, dar nici 
pentru Chacha unele lucruri nu mai erau la fel. 

— Înseamnă că tot aceste sentimente sunt şi cele care te-au 
îndemnat să-i vorbeşti de Takatsugu fratelui dumitale, a adăugat 
Chacha, neștiind nici ea care îi erau simțămintele față de aceasta. 

În timp ce îşi vărsa ura împotriva lui Nobunaga, Chacha se revolta în 
locul lui Takatsugu împotriva clanului Azai. 

La venirea dimineţii, întregul castel era întors cu susu-n jos și 
nimeni nu-și putea da seama ce va urma. Se zvonea că trupele lui 
Akechi veneau să atace castelul. În acea zi, Chacha s-a urcat de două ori 
într-un turn dintr-un colț al cetăţii. De sus, cât vedeai cu ochii, 
drumurile erau pline de luptători călare ce galopau de colo-colo fără 
vreo direcție anume, dar și de trupe care mărșăluiau în formaţie de 
zece-douăzeci de soldaţi. Norii cenușii ce vesteau sezonul ploios se 
lăsau greoi pe câmpie. 

După ce s-a aflat de moartea lui Nobunaga, au urmat veștile despre 
situaţia tulbure de la Castelul Azuchi. Se zvonea ba că trupele lui 
Akechi au intrat în castel, ba că se duceau lupte grele la Podul 


Setabashi?3 sau că orașul Kyoto fusese trecut prin foc și sabie, dar nu 
ştia nimeni dacă toate acestea erau adevărate. 

Ceea ce o uimise însă din cale-afară pe Chacha era zvonul că 
verișorul ei, Takatsugu, care se afla în Castelul Azuchi, se alăturase lui 
Akechi Mitsuhide, îi adunase pe toţi cei care slujiseră în trecut clanului 
Kyōgoku și atacase Castelul Nagahama. Toate aceste lucruri le aflase 
de la Fujikake Mikawa-no-kami, așa încât nu se putea îndoi de 
adevărul lor. Takatsugu, ajutat de un fost vasal, Nagasuke Abe, atacase 
şi capturase Castelul Nagahama, unde nu se aflau însă decât soţia și 
copiii lui Hideyoshi, însoţiţi de câţiva ostași. 

Auzind această vesti, Chacha s-a schimbat la față. Când aflase despre 
moartea subită a lui Nobunaga, nu fusese deloc afectată, însă acum i se 
dusese tot sângele din obraji la gândul că acesta va fi sfârșitul lui 
Takatsugu. Probabil că făcuse cea mai mare greșeală a vieţii lui. Cu 
toate că nimeni n-avea de unde să știe dacă Mitsuhide va prelua 
puterea sau va fi omorât de moştenitorii clanului Oda, Chacha avea 
senzația că Takatsugu o luase pe o cale greșită. Dintr-odată i se 
descoperise un alt Takatsugu, iar asta trezea în ea noi sentimente. Nu 
era Takatsugu cel care îmbrățișase credinţa creștină, nici cel care îi 
spusese cândva, la întoarcerea cu barca de pe insula Chibukujima, că 
nu trebuie să urăști pe nimeni? Takatsugu cel de-acum era un șoim agil 
care, profitând de dezordinea creată de moartea neașteptată a lui 
Nobunaga, se repezise să recupereze ceea ce aparținuse cândva 
clanului Kyogoku. 

Pentru a putea trăi ca descendent al nobilei sale familii fără să-și 
distrugă stima de sine cât timp se afla sub comanda lui Nobunaga, 
fusese nevoit să îmbrăţișeze o credinţă străină, ce mergea dincolo de 
graniţa dintre iubire și ură. Dar, în haosul ce a urmat morţii stăpânului 
său, glasul sângelui l-a îndemnat să nu piardă această ocazie și să 
reînvie numele clanului Kyogoku. Lui Chacha i-a trecut prin minte că, 
dacă ea ar fi fost bărbat, ar fi făcut probabil același lucru. Cu toate 
acestea, nu putea să alunge gândul că Takatsugu se pripise. Cu 
siguranță că ceea ce făcuse urmașul de douăzeci de ani al distinsei 


23 Pod peste râul Seta, din actuala prefectură Shiga, cunoscut ca Seta-no- 
Karahashi (Podul în stil chinezesc din Seta). Cu o lungime de 260 m, a 
fost desemnat drept unul dintre cele trei poduri reprezentative pentru 
istoria Japoniei, alături de Ujibashi şi Yamazakibashi, din prefectura 
Kyoto. 


familii Kyogoku fusese nechibzuit. 

În acea seară, Chacha s-a plimbat de una singură prin grădina pustie 
din spatele castelului. Prin fața ochilor i se derulau imaginile de o 
frumuseţe nepământeană ale călăreţilor ce treceau prin foc la poalele 
Castelului Azuchi, în seara Festivalului Lampioanelor și figura dârză a 
lui Takatsugu la recepţia din donjon. Era pentru prima dată când se 
gândea cu adevărat la sentimentele pe care le avea față de Takatsugu 
Ky5goku. Își amintea de enervarea care-o cuprinsese când, pe vasul ce 
se întorcea de la Chikubujima, el îi vorbise despre credinţa lui. Fără 
îndoială, ea nu-și dorise să-l vadă transformându-se în creștin. 
Descumpănită, cu aşteptările înșelate, izbucnise în râs. Da, îl plăcea pe 
acest Takatsugu de acum, aprig și orgolios. Și, cu toate acestea, tot era 
de părere că se pripise. 

Chacha își dădea seama pentru prima oară că, încă de mică, avusese 
neîncetat un vis în ceea ce-l priveşte pe Takatsugu: ca ei doi să se 
unească și, cu puterea lui, să recucerească vechile ţinuturi din 
provincia Omi. Pe aceste pământuri, ce fuseseră cândva ale clanului 
Kysgoku, apoi ale clanului Azai, să construiască un castel și acolo să 
trăiască împreună până la adânci bătrâneţi. La momentul potrivit, 
toate acestea ar fi putut deveni realitate. Acum însă visul i se 
spulberase. 

După veştile despre Takatsugu, la urechile lui Chacha a mai ajuns un 
zvon. Era vorba despre cel care o condusese prin Castelul Azuchi și 
care se ocupase de ea în timpul vizitei ei acolo, și anume Ujisato Gamo. 
Tatăl lui, Katahide, fusese numit de Nobunaga administrator al 
Castelului Azuchi în lipsa lui. Când Katahide a auzit de complotul pus la 
cale, i-a luat imediat pe soţia şi pe copiii lui Nobunaga și s-a refugiat în 
propriul castel, la Hino, refuzând, împreună cu fiul lui, oferta lui 
Mitsuhide. Vestea care ajunsese la Chacha era că trupele lui Akechi se 
îndreptau acum către Castelul Hino. 

Răspunsul lui Ujisato și al tatălui său erau contrariul a ceea ce 
făcuse Takatsugu. În aceste vremuri tulburi, procedaseră exact cum 
trebuia. De multe ori până atunci, Chacha se gândise la Ujisato și la 
Takatsugu ca făcând parte din aceeași lume, dar acum cei doi o luaseră 
pe căi complet diferite. 

— Cei doi Gamo au făcut un lucru admirabil! Tocmai de asta au fost 
numiți apărători ai Castelului Azuchi, i-a lăudat Fujikake Mikawa-no- 
kami. 


La fel gândea și Chacha. În zilele următoare însă, n-au mai aflat 
nimic despre ce se întâmpla la Castelul Hino. Ujisato era în mult mai 
mare pericol decât Takatsugu, căci era puţin probabil ca micul castel 
Hino să poată rezista unui atac în forţă al trupelor lui Akechi. 

Timp de zece zile, în Castelul Kiyosu au sosit neîncetat vești dinspre 
Kyoto. O-ichinokata și fiicele sale erau foarte prinse cu pregătirile 
pentru o posibilă plecare precipitată. Între timp însă, solii care intrau 
în galop pe porţile cetăţii au adus, pe rând, veştile care anunțau 
sfârșitul perioadei de incertitudine: bătălia de la Yamazaki?4, marea 
victorie a lui Hideyoshi, moartea lui Mitsuhide. 

În Castelul Kiyosu, viaţa a revenit treptat la normal. 

La câteva zile după bătălia de la Yamazaki, Chacha a aflat că 
Hideyoshi recucerise Castelul Nagahama, dar despre Takatsugu nu se 
ştia dacă murise sau reușise să fugă. Cam în același timp a sosit și 
vestea că trupele lui Akechi au incendiat și au făcut una cu pământul 
Castelul Azuchi. În fața ochilor lui Chacha plutea imaginea acelui palat 
somptuos, cu donjonul său de șapte niveluri cuprins de flăcări. Era ca o 
sărbătoare a unui foc efemer ce întruchipa deșertăciunea puterii lui 
Nobunaga. 


O-ichinokata și cele trei fiice ale sale duceau acum o viață retrasă în 
încăperile cele mai ascunse ale Castelului Kiyosu, parcă uitate de toată 
lumea. Nu se puteau linişti și trăiau într-o continuă stare de angoasă. 
Până la moartea lui Mitsuhide, cele patru femei primiseră tot felul de 
veşti din afară, dar după acest eveniment nu le-a mai parvenit nicio 
informaţie despre cine preluase puterea. 

În seara celei de-a unsprezecea zile a lunii iunie, la nouă zile după 
cele întâmplate la templul Honn6-ji?5, călugărul budist Gen'i Maeda, 
care îi fusese vasal lui Nobutada Oda, l-a adus la castel, trecând prin 
Gifu, pe Sanboshimaru, care atunci avea doi ani. Acesta era fiul lui 
Nobutada, moștenitorul de drept al lui Nobunaga. Dacă ar fi trăit, 
Nobutada ar fi dus numele clanului mai departe, dar și el îşi pierduse 
viaţa la Castelul Nijo Gosho, din Kyoto în seara răzmeriţei lui 


24 Purtată în 1582 la Yamazaki (prefectura Kyōto) între Hideyoshi 
Toyotomi şi Akechi Mitsuhide, s-a încheiat cu victoria celui dintâi, care a 
răzbunat astfel moartea seniorului său, Oda Nobunaga. 

25 Incidentul de la templul Honnâ-ji se referă la lupta în care Oda 
Nobunaga şi-a găsit sfârşitul. 


Mitsuhide, aşa încât această poziţie îi revenea acum lui Sanbâshimaru, 
deşi acesta nu avea decât doi ani. 

Se pare că, după ce Castelul Azuchi fusese făcut una cu pământul de 
către trupele lui Akechi, Castelul Kiyosu devenise poziția de bază a 
operaţiunilor clanului Oda, acesta fiind și motivul pentru care 
Sanboshimaru fusese adus aici, și nu dus în Gifu. Pentru O-ichinokata și 
fiicele sale, sosirea lui Sanboshimaru nu însemnase mai mult decât 
zvonurile care o însoțeau, căci ele nu fuseseră înștiinţate în mod oficial 
de nimeni și nici nu-l întâlniseră vreodată pe acesta. 

La două zile după sosirea copilului, Katsuie Shibata, unul dintre cei 
mai importanţi și fideli vasali ai clanului Oda, a intrat în Castelul 
Kiyosu însoţit de câţiva soldaţi. El lupta împotriva lui Kagekatsu 
Uesugi la Echu, fiind comandantul general al trupelor din nord, 
conduse de Narimasa Sassa, Toshiie Maeda și Morimasa Sakuma, dar, 
la auzul veștilor despre cele petrecute la Honn6-ji, predase comanda 
trupelor unuia dintre comandanții săi și s-a îndreptat în grabă către 
Kyoto. Pe drum a auzit însă despre bătălia de la Yamazaki și şi-a 
schimbat traseul, luând-o către Kiyosu. De îndată ce Katsuie Shibata a 
intrat în castel, s-a pornit o mare agitaţie, iar vânzoleala comandanților 
militari s-a întețit. 

Dincolo de încăperile din spate ale castelului și de grădinile 
interioare, în jurul corpului central, era întotdeauna o mulțime de 
oameni în mișcare, însă în camerele în care locuiau O-ichinokata și 
fiicele sale nu îşi arăta nimeni fata. În aceste vremuri agitate, nimeni 
nu avea timp să se gândească la sora mai mică a lui Nobunaga și la cele 
trei nepoate ale acestuia. Nici chiar Fujikake Mikawa-no-kami, care 
până atunci era cel care le aducea veşti, nu s-a mai aventurat în afară, 
căci prin castel se perindau o mulțime de luptători, așa că nici el nu 
avea cunoştinţă despre cine deţinea puterea în acel moment. 

Hideyoshi Hashiba a apărut la castel pe la sfârșitul acelei luni. După 
bătălia de la Yamazaki, mersese la Azuchi pentru a vedea situaţia de 
acolo, apoi plecase către Gifu, unde își primise ostaticii de la vasalii 
săi?26. Odată aceștia instalați în Nagahama, i-a încredinţat 
administrarea Castelului Gifu lui Hidemasa Hori. Toate chestiunile 


26 În Japonia feudală exista obiceiul ca vasalii unui senior să îi lase 
acestuia membrii propriilor familii drept ostatici, ca garanție a loialității 
lor. 


urgente fiind rezolvate, s-a îndreptat către Castelul Kiyosu care îl 
adăpostea pe Sanbsshimaru. Era prima oară când venea la Kiyosu. Tot 
ce înfăptuise după incidentul de la Honn5-ji era demn de admiraţie, 
căci reușise singur să pună totul în ordine. 

La Castelul Kiyosu venea în calitate de vasal al lui Nobunaga, pentru 
a-și prezenta omagiile descendentului acestuia, Sanboshimaru, dar 
pregătirile ce se făceau pentru întâmpinarea sa erau oarecum diferite 
de cele făcute pentru sosirea lui Katsuie Shibata, și el vasal al lui 
Nobunaga. Atunci când un sol a adus la castel vestea că avea să vină 
Hideyoshi, toată suflarea din cetate, cu mic, cu mare, a simţit că bate un 
vânt al schimbării. Grădinile au fost curățate, la porţile castelului au 
fost puse gărzi - totul se făcea la fel ca pe vremea când aici era aşteptat 
Nobunaga. Chacha aflase de la o doamnă de la curte de venirea lui 
Hideyoshi, dar nu i-a spus nimic mamei ei. 

Hideyoshi a intrat în castel după orele amiezii, când căldura era 
înăbușitoare. În aceeași zi, la apropierea serii, şi-a făcut apariţia fără 
veste în grădina interioară a apartamentelor lui O-ichinokata. Aceasta 
era înăuntru, în timp ce fiicele ei se răcoreau afară, la umbră. 

Chacha a zărit figura unui samurai ce intra în grădină aplecat, 
strecurându-se printre arbuştii de la poartă. Era mic de statură şi 
foarte slab, dar, la vederea suitei care-l urma, Chacha și-a dat seama că 
era vorba despre însuși Hideyoshi Hashiba. Cu spatele ușor încovoiat, 
Hideyoshi a grăbit pasul către cele trei fete: 

— Sunteţi chiar domniţele! Ce mari ați crescut! le-a salutat el. 

Fără să fie deosebit de protocolar, tonul său nu era nici arogant. 
Ridicându-se de jos, Chacha a privit în tăcere chipul acestui luptător 
trecut bine de patruzeci de ani. Avea pielea arsă de soare, doar ochii îi 
jucau în cap tinereşte. Fără să ştie bine dacă era sau nu Hideyoshi, și 
Ohatsu și Kogō s-au ridicat pe rând să îl salute. 

— Mama domniilor voastre...? a întrebat Hideyoshi cu o voce gravă. 

— Nu se simte prea bine și e nevoită să stea în pat, a răspuns 
imediat Chacha. 

Îşi dădea seama și ea că vocea îi tremura ușor. 

— Adevărat? Asta mă întristează foarte tare. Dacă aveţi trebuinţă de 
ceva, să veniţi să-mi spuneţi de îndată. Și transmiteţi-i nobilei O- 
ichinokata că Hideyoshi Hashiba, sosit astăzi la castel, a trecut să o 
salute, a rostit Hideyoshi. 

Luându-și ochii de la Chacha, s-a uitat roată prin grădină: 


— Aici bate soarele de după-amiază, așa că se face foarte cald. Pe 
lângă asta, nu sunt și cam prea mulți copaci? 

Hideyoshi avea dreptate. Se vedea limpede că în grădina neîngrijită 
ramurile și frunzele dese ale pomilor crescuseră în neorânduială. 

— O să pun pe cineva să se ocupe de îndată de asta, a spus 
Hideyoshi, la care Chacha a replicat: 

— A trecut deja vremea lucrărilor în grădină. Va trebui să așteptăm 
până la anul, în aprilie. 

Surprins, bărbatul și-a întors din nou privirile către ea și i-a spus 
fără nicio urmă de surâs pe faţă: 

— Ştiţi multe lucruri nemaipomenite, domniţă! 

Chacha auzise despre perioada de îngrijire a copacilor de la un 
bătrân grădinar care mai venea pe la castel, dar n-a suflat o vorbă 
despre asta. Hideyoshi a mai transmis o dată salutări către O- 
ichinokata, iar apoi a plecat la fel cum venise, trecând printre tufele de 
arbuști. 

Chacha a rămas în picioare uitându-se după el încă multă vreme 
după ce acesta s-a făcut nevăzut. Când şi-a venit în fire, şi-a dat seama 
că rămăsese singură. Ohatsu și Kogō se duseseră înăuntru. S-a gândit 
atunci că stătuse în aceeaşi poziţie în tot acest timp, din momentul în 
care Hideyoshi intrase în grădină. Cumva, asta o făcea să se simtă 
împăcată. Era puţin obosită și ar fi vrut să se așeze la umbră, pe 
verandă, dar ceva în adâncul inimii i se împotrivea. Avea senzaţia că de 
undeva, acei ochi care străluceau de tinereţe pe pielea îmbătrânită o 
mai privesc încă. 

Hideyoshi Hashiba nu era deloc așa cum și-l imaginase Chacha. Le 
spusese că s-au făcut mari, iar asta însemna că s-au mai întâlnit 
cândva, dar Chacha nu-și putea aminti când și unde. Când fusese la 
Castelul Azuchi prima dată, Hideyoshi era în campania de la Ishiyama, 
aşa că nu se întâlniseră atunci; iar mai apoi, când s-au întors la Azuchi, 
acolo erau adunaţi o mulțime de samurai și de războinici, dar 
Hideyoshi era plecat cu trupele sale în regiunea Chūgoku, deci nici 
atunci nu aveau cum să se fi cunoscut. 

Lui Chacha, Hideyoshi nu i se păruse nicidecum războinicul crud și 
sângeros care îi distrusese casa și familia și care îl omorâse într-un 
chip așa de groaznic pe fratele ei mai mare. Era diferit și de imaginea 
de samurai grotesc și bădăran de la țară, pe care și-o făcuse despre el 
când auzise că nutrește sentimente de afecțiune pentru mama ei. În 


același timp, nu-l puteai considera nici urât ca o maimuţă, așa cum 
umbla vorba, dar nici nu părea a fi comandantul neînfricat și fără 
seamăn care lua întotdeauna cea mai bună decizie. 

Chacha era tot în picioare în capătul grădinii, și încă vedea în faţa 
ochilor figura calmă și blândă a lui Hideyoshi, emanând o ușoară 
senzaţie de oboseală. În afară de privirea tăioasă, nimic nu te ducea cu 
gândul la un războinic. Nu îți inspira nici sentimente deosebit de 
plăcute, dar nu era nici respingător. Chacha era nevoită să-şi retușeze 
imaginea pe care o avusese încă din copilărie despre Hideyoshi 
Hashiba. 

Auzind de vizita acestuia, O-ichinokata s-a înspăimântat foarte tare. 
Atât Ohatsu cât și Kogo îi povestiseră mamei sale despre întâlnirea cu 
Hideyoshi vorbind despre el ca despre un demon înfricoșător. Kogō 
reținuse doar că degetele de la mâini îi erau foarte groase, că mărul lui 
Adam îi ieşea în afară într-un mod respingător și că urechile îi erau 
neobișnuit de mari. lar Ohatsu îi spusese că Hideyoshi le-a privit pe 
fiecare pe rând, cu un rânjet îngheţat pe chip. 

— Cu ochii aceia a privit Castelul Odani în flăcări și tot cu ochii aceia 
s-a uitat la Manpukumaru cum murea, a spus Ohatsu cu vocea sa 
cristalină, tremurând din toate încheieturile. 

Chacha nu spunea nimic. I se părea straniu că doar ea avea o cu 
totul altă părere decât surorile sale. Da, probabil că așa era, cum 
spunea Kogs: avea degete groase și urechi neobișnuit de mari și un 
măr al lui Adam prea mare. Şi probabil că, aşa cum spusese Ohatsu, 
avea un zâmbet crud pe față când le privise pe rând pe fiecare. Chacha 
a încercat să-și reamintească figura lui Hideyoshi cu toate aceste 
trăsături, dar, ciudat, nu i se părea dezagreabil. 

O-ichinokata a ascultat poveștile celor două fete neîncercând să 
întrețină conversaţia în niciun fel, fără să spună nimic și fără să le pună 
la punct, ceea ce lui Chacha nu i-a plăcut deloc. Ohatsu și Kogō îl 
văzuseră astfel pe Hideyoshi din cauză că O-ichinokata le învățase 
mereu să-l privească astfel. Tăcerea ei de acum venea pesemne și din 
faptul că încă nu știa până unde va ajunge puterea lui Hideyoshi și în ce 
fel le va influenţa acesta vieţile. 

Chacha s-a gândit că era de înţeles ca mama ei să-l urască pe 
Hideyoshi, atâta vreme cât el era dușmanul de moarte al clanului Azai. 
La fel de firesc era și să privească cu dispreț sentimentele de afecțiune 
pe care le nutrea față de ea. Chacha însă detesta să o vadă pe mama sa 


cum, în ciuda urii și a dispreţului pe care i le purta lui Hideyoshi, 
începuse să se teamă de puterea acestuia şi să adopte o atitudine 
servilă. Şi-a dat seama că la fel se purtase și înainte, cu fratele său mai 
mare, Nobunaga. 

— N-a fost oare lordul Hashiba singurul care a venit la noi să ne 
salute? în afară de el, nimeni nu ne-a băgat în seamă! 

Chacha rostise aceste cuvinte pentru a-și arăta simpatia față de 
Hideyoshi, parcă protestând astfel față de atmosfera care cuprinsese 
încăperea. Se prea poate ca vizita de curtoazie a lui Hideyoshi să fi fost 
motivată și de niște intenţii ascunse față de O-ichinokata și nu era 
vorba că Chacha n-ar fi știut despre acest lucru, dar rostise acele 
cuvinte tocmai pentru a i se împotrivi mamei sale. 

Cu toate acestea, probabil că încă nu își dădea seama pe deplin de 
propriile sentimente. Singurul lucru cert în faţa acestei schimbări a 
sorții era că nu putea să rămână calmă și obedientă în faţa atitudinii 
mamei și a surorilor ei, acestea din urmă fiind însă prea mici pentru a 
li se putea reproşa ceva. 

La câteva zile după sosirea lui Hideyoshi la Castelul Kiyosu, şi-a 
făcut intrarea în cetate Kazumasa Takikawa, guvernatorul provinciei 
Kant627. Când ajunsese la el vestea morţii lui Nobunaga, nu reușise să 
găsească un moment potrivit pentru a se îndrepta spre capitală, căci se 
înfrunta cu trupele clanului H6j5, în faţa cărora și pierduse lupta. Așa 
se face că a reușit să ajungă la Castelul Kiyosu abia în luna iulie. Cam în 
același timp cu el au sosit și comandanții Nagayoshi Mori, de la 
Castelul Kaizu din provincia Shinano și Hideyori Mori, care locuia în 
Castelul Iida. 

Sosirea acestor luptători din ţinuturi îndepărtate lămurea situaţia 
din restul țării. În provinciile Kai şi Shinano se duceau lupte între 
trupele clanului Oda și trupele aliate ale clanurilor Tokugawa și H5j5, 
care atacaseră atât din nord, cât și din sud. Nu era deloc limpede în ce 
direcţie înclina balanţa, însă comandanții adunaţi la Kiyosu aveau în 
acest moment o problemă ce nu suferea amânare: cine va prelua 
controlul asupra armatelor, acum că Nobunaga murise, iar în urma lui 
rămăsese Sanboshimaru, care nu era decât un copil. Trupele fuseseră 
cantonate în afara zidurilor castelului, iar comandanții se strângeau în 


27 Regiunea din partea de est a Japoniei, în care se află actuala capitală 
Toky5. 


fiecare zi să se sfătuiască. 

La urechile celor patru femei ajungeau tot felul de zvonuri 
alarmante: ba că ar fi avut loc mici înfruntări între trupele lui Katsuie 
Shibata și cele ale lui Hideyoshi Hashiba, ba că niște trupe au fost 
mutate în altă parte, ba că e pe cale să înceapă un conflict între aliaţi. 

O-ichinokata și cele trei fiice ale sale duceau acum o viață și mai 
retrasă. O-ichinokata le interzisese fetelor să mai meargă chiar și până 
în capătul grădinii, așa că acum își petreceau zilele închise în camerele 
întunecoase cu vedere spre apus. Vara acelui an era toridă și cele trei 
fete sufereau de căldură stând jos în odăile lor. 

Pe O-ichinokata o neliniștea foarte tare faptul că toți vasalii clanului 
Oda se adunau la sfat în castel, la doi pași de încăperile lor. Nu-şi putea 
imagina ce decizii vor fi luate după aceste întâlniri, dar știa că, oricare 
ar fi fost ele, aveau să influenţeze viaţa ei și a fiicelor sale. Nu putea să 
prevadă dacă vor rămâne la Castelul Kiyosu sau dacă vor fi mutate în 
altă cetate. 

La fel ca mama lor, și fetele au început să devină neliniștite în ceea 
ce priveşte adunările din castel. Le auzeai tot mai des pomenind nume 
ca Shibata, Hashiba, Nobukatsu sau Nobutaka. 

Lumea vorbea că se crease o ruptură între Katsuie Shibata, 
reprezentantul vasalilor clanului Oda, și Hideyoshi, care pusese totul în 
ordine aproape de unul singur, învingându-l pe Mitsuhide și punând 
astfel capăt revoltei împotriva lui Nobunaga. În afară de ei, mai erau și 
fiii lui Nobunaga, Nobutaka și Nobukatsu, fiecare având o altă mamă, 
aşa că sentimente mai vechi răbufneau acum la suprafață, cei doi fiind 
într-un continuu conflict. Nobutaka se aliase cu Katsuie, în timp ce 
Nobukatsu trecuse de partea lui Hideyoshi, ambii disputându-și titlul 
de tutore al lui Sanboshimaru pentru a putea prelua controlul asupra 
trupelor lui Nobunaga. Influențaţi de aceste acțiuni, ceilalți războinici 
fie trecuseră deja într-una dintre tabere, fie încă se gândeau cu cine să 
se alieze. 

Dintre cei doi fii ai lui Nobunaga, ambii de douăzeci și cinci de ani, 
O-ichinokata îl prefera de departe pe Nobutaka. Nobukatsu era fiul 
soției de drept a lui Nobunaga, la fel ca Nobutada, care se sinucisese la 
Castelul Nijo. Deşi era născut în același an cu Nobutaka, era puţin mai 
mare decât acesta şi, indiferent dacă era luată în considerare ordinea 
succesiunii sau legătura de sânge, era firesc ca Nobukatsu să devină 
tutorele lui Sanboshimaru. Cu toate acestea, O-ichinokata se ruga ca 


lucrurile să evolueze în favoarea lui Nobutaka. Nobukatsu avea din 
naștere o figură comună și aceleași trăsături regulate, dar reci, pe care 
le puteai vedea și la Nobunaga și la O-ichinokata. De partea cealaltă, 
Nobutaka, având o mamă de condiţie umilă, întâmpinase multe piedici 
şi avea un caracter violent, dar, dincolo de asta, față de O-ichinokata și 

Deși îi întâlniseră de câteva ori, cele trei fete nu știau mare lucru 
despre acești doi verișori de-ai lor, dar erau și ele de partea lui 
Nobutaka, la fel ca mama lor. Nu-și aminteau ca Nobukatsu să le fi 
adresat vreodată vreun cuvânt; în schimb, Nobutaka își făcuse 
întotdeauna timp să schimbe câteva vorbe cu fiecare dintre ele. 

Și Katsuie Shibata, care îl încuraja pe Nobutaka, se bucura de 
încrederea lui O-ichinokata și a fiicelor sale, căci acestea vedeau în el 
conducătorul vasalilor clanului Oda, persoana care întruchipa spiritul 
lui Nobunaga. Bineînţeles, Chacha nu îl întâlnise niciodată pe Katsuie, 
dar avea senzaţia că știe din totdeauna acest nume ce devenise pentru 
ea simbolul unui demn luptător ce trecuse prin multe și văzuse multe 
la viaţa lui. Dacă ar fi fost să aleagă de care parte să stea în înfruntarea 
dintre Katsuie și Hideyoshi pentru obținerea controlului asupra 
trupelor lui Nobunaga, O-ichinokata ar fi vrut cu siguranţă să fie în 
tabăra lui Katsuie Shibata. Pe Hideyoshi îl ura pentru ceea ce se 
petrecuse la Castelul Odani, pe când pentru Shibata nu nutrea astfel de 
sentimente. Pe lângă asta, cum Katsuie îl susținea pe Nobutaka, pentru 
O-ichinokata nu mai exista loc de îndoială. 

Aşadar, în această chestiune, cele trei domniţe şi O-ichinokata 
împărtăşeau aceeași opinie. Deşi Chacha îl judecase pe Hideyoshi astfel 
decât surorile și mama ei, când venea vorba despre preluarea 
armatelor lui Nobunaga, prefera să fie sub protecţia lui Katsuie și a lui 
Nobutaka. 


În prima zi a lunii iulie, la Castelul Kiyosu a avut loc marea întâlnire 
a vasalilor clanului Oda pentru deliberarea asupra succesiunii la 
putere. Cu câteva zile înainte de acest eveniment, au intrat în castel, 
rând pe rând, Nobukatsu, Nobutaka, Shōnyū Ikeda, Junkei Tsutsui, 
Ujisato Gamo, Yoritaka Hachiya, Fujitaka Hosokawa, alături de alţi 
vasali ai lui Nobunaga. 

O-ichinokata și fiicele sale nu aveau habar de această întâlnire, dar 
ştiau că într-un colț al castelului în care și ele locuiau urma în curând 


să se ia hotărârea decisivă. În ziua întâlnirii, în castel era mai liniște 
decât de obicei. Razele puternice ale soarelui de vară încălzeau nisipul 
alb din curte, iar ţârâitul cicadelor învăluia ca o ploaie clădirile 
castelului. Nu se auzea nici măcar un nechezat de cal, iar curtea cetăţii 
părea pustie, căci samurailor probabil că li se interzisese să intre și să 
iasă pe porţile fortăreței. 

Seara târziu, O-ichinokata a primit vestea că Nobutaka venea către 
iatacurile lor. Nici nu a apucat să-i apară pe chip vreo umbră de 
neliniște, că acesta a și intrat, însoţit de solul ce-i vestise sosirea. 
Tânărul războinic avea obrajii îmbujoraţi și s-a așezat degajat în locul 
pe care i-l indicase mătușa lui, apoi, fără să salute, a cerut ca domniţele 
să părăsească încăperea. Chacha și-a chemat surorile și au ieșit de 
îndată în grădină, preferând răcoarea nopţii retragerii în camerele 
întunecoase din spate. Dar nu peste multă vreme au fost chemate 
înapoi. Intrând în cameră, au găsit-o doar pe O-ichinokata, care le 
aştepta cu o mină sumbră. 

— Staţi jos toate trei, le-a spus ea șoptit. 

Fetele s-au aşezat în faţa mamei lor. 

— Nobutaka a venit să vorbim despre o unire cu seniorul Shibata. 
Trebuie să dau un răspuns până mâine și vreau să mă sfătuiesc și cu 
voi. Voi judeca și eu cum e mai bine, dar aș vrea să vă gândiţi și voi 
îndelung la acest lucru. 

Uluită peste măsură de această veste neașteptată, Chacha nu putea 
scoate o vorbă. Ce fel de lucru era acela ca mama ei să se însoţească cu 
Katsuie Shibata? Nu se gândise niciodată la așa ceva. Când aflase 
despre sentimentele lui Hideyoshi pentru mama ei, nu se gândise 
vreodată că astfel de trăiri ar putea lua vreodată vreo formă concretă. 
Deși nu găsea nimic nelalocul lui ca un soldat să fie atras de 
frumuseţea unei văduve de treizeci şi șase de ani, gândul că mama sa s- 
ar putea recăsători nu-i trecuse niciodată prin minte. 

— Acum că seniorul nostru nu mai este, nu vom putea duce la 
nesfârşit această viaţă liniștită aici, la castel. Și nu e vorba doar despre 
noi. Și Nobukatsu și Nobutaka și mulți alți comandanţi s-au adunat 
astăzi ca să hotărască ce vor face. 

— Asta înseamnă că la adunarea de azi s-a hotărât și căsătoria? a 
întrebat Chacha. 

— Nicidecum. Atâta doar că trebuie să alegem de care parte vom fi. 

— Dumneata, mamă, ce gândești? 


— Eu? a închis ochii pentru o clipă O-ichinokata, ca și cum s-ar fi 
gândit adânc. Să vorbim mâine despre ce cred eu. Până atunci, aș vrea 
să vă gândiţi voi bine la toate. Oricum ar fi, aici nu mai putem rămâne 
multă vreme, căci acest castel se pare că îi va reveni lui Nobukatsu. 

— Şi de ce nu mai putem să rămânem și noi? 

— Nu e vorba că nu putem rămâne, dar nu se poate nici să fim la 
nesfârșit o povară pentru cineva. Dacă voi vă veţi împotrivi căsătoriei 
mele, vom sta aici, însă vor apărea cu siguranță schimbări în viaţa 
noastră. 

Ohatsu și Kogō nu păreau în stare să ia o decizie în ceea ce priveşte 
propria soartă și nu făceau decât să-şi mute privirile de la O-ichinokata 
la Chacha. 

Contrar aşteptărilor, decizia pe care i-o transmisese Nobutaka 
reprezenta un compromis, atât pentru Katsuie, cât și pentru Hideyoshi. 
Era deja stabilit că Sanboshimaru va fi moștenitorul lui Nobunaga și că 
va fi mutat în Castelul Gifu, unde îl vor însoţi Gen'i Maeda și 
Nagatanikawa Tanba-no-kami până când Castelul Azuchi va fi refăcut. 
Nobukatsu și Nobutaka erau numiţi tutori. Katsuie, Hideyoshi, 
Nagahide Niwa și Katsuiri Ikeda aveau să se întoarcă fiecare în 
ținuturile pe care le guvernau, să-și trimită reprezentanţi oficiali la 
Kyoto și să ia parte la deciziile referitoare la mersul țării. 

Aceste două hotărâri luate de comandanții adunaţi la castel au fost 
scrise într-un document şi semnate. Nobukatsu primea guvernarea 
provinciei Owari, Nobutaka pe cea a provinciei Shinano, Hideyoshi 
primea Tanba, Katsuie lua 60 000 de koku? din Nagahama, în 
provincia Omi, lui Katsuiri Ikeda îi reveneau 120 000 de koku în Osaka, 
Amagasaki și Hyogo, Nagahide Niwa primea cele două domenii de la 
Takajima şi Shiga din provinciile Wakasa și Omi, în timp ce lui 
Kazumasu Takikawa îi reveneau în plus 50 000 de koku la nord de Ise, 
iar Yoritaka Hachiya avea rezervate 30 000 de koku mai mult, de pe 
terenuri vacante. 

Chacha nu putea pricepe semnificaţia acestor decizii, dar a înţeles 
că Shibata va trebui să se întoarcă la pământurile lui din nord. Iar dacă 
mama sa avea să accepte propunerea de căsătorie, și ele urmau să 
plece în acele ţinuturi îndepărtate. Ridicându-se în picioare, s-a 


28 Un koku reprezenta aproximativ 180 1. Valoarea terenurilor era 
măsurată în funcție de cantitatea de orez produsă pe locul respectiv. 


îndreptat spre grădina unde ieşise mai devreme cu surorile sale. Deși 
sperase ca Shibata să preia controlul asupra armatelor lui Nobunaga, 
nu se putea împotrivi acum sentimentului puternic de neliniște ce o 
cuprindea la gândul că viaţa lor ar putea fi pusă în mâinile acestui 
războinic. Nu putea să ştie ce întorsătură va lua soarta lor dacă O- 
ichinokata refuza propunerea, dar simţea că le paște un pericol dacă își 
vor încredința viaţa lui Katsuie Shibata. Era un sentiment asemănător 
cu cel care o cuprinsese când aflase că Takatsugu Kyogoku trecuse de 
partea lui Mitsuhide după incidentul de la Honns-ji. 

Fără să ştie exact de ce, simţea că, dacă mama ei se recăsătorea cu 
Katsuie Shibata, asta însemna că ele toate porneau pe o cale greșită. Nu 
avea niciun motiv să gândească astfel, nimic nu prevestea ceva rău, dar 
Chacha îl asocia pe Katsuie cu ceva întunecat și rece. Așa cum simţise 
cu câteva zile în urmă o atmosferă caldă și liniștitoare când îl întâlnise 
pe Hideyoshi, acum simţea că în jurul lui Katsuie plutea o soartă 
tragică. Se prea poate să-și fi închipuit singură o astfel de aură 
întunecată pentru Katsuie, care să se opună impresiei luminoase pe 
care i-o lăsase Hideyoshi, rivalul acestuia. Însă, oricum ar fi întors-o, 
voia să evite căsătoria mamei ei cu acest bărbat, numai că îi era 
aproape imposibil să le explice acest sentiment mamei și surorilor ei. 

Chacha avusese reacţii contrare în ceea ce privește poziţia pe care o 
luaseră Ujisato Gamo și Takatsugu imediat după incidentul de la 
Honns-ji, și în ambele cazuri se dovedise că intuiţia ei funcţionase. Era 
limpede că Takatsugu urmase o cale greșită, în timp ce Ujisato nu se 
înșelase. 

S-a oprit sub un ulm bătrân, în capătul grădinii. Nu mai venise 
niciodată până acum singură aici, seara. Undeva departe se vedeau 
făcliile aprinse din camere. Nu putea distinge siluetele mamei și ale 
surorilor sale, ci vedea doar luminile torţelor, puncte strălucitoare în 
întunericul încăperilor. Aflase de la mama ei că Ujisato participase la 
întâlnirea din acea zi. I-a venit dintr-odată ideea să-i vorbească pentru 
a-i cere sprijinul. Tânărul luptător, care participase la întâlnirea 
vasalilor clanului Oda în locul tatălui său, i se părea a fi cea mai de 
încredere persoană în acel moment și se gândea că ar fi cel mai potrivit 
să-l roage să decidă el dacă era bine sau nu ca mama ei să se 
căsătorească cu Katsuie. 

Când s-a înapoiat în cameră, mama și surorile ei stăteau aşezate față 
în față, exact așa cum le lăsase. Fra limpede că atât Ohatsu cât și Kogō 


erau prea agitate ca să se poată duce la culcare. 

A doua zi pe la prânz Chacha a trimis un mesager la Ujisato: ar fi 
dorit să-l întâlnească, dacă el i-ar fi acordat câteva clipe; putea fie să 
meargă ea la el, fie să-i facă el favoarea de a o vizita; îl ruga să o anunţe 
ce variantă preferă. 

Mesagerul s-a întors imediat: cum întâlnirea se terminase în ziua 
precedentă, Ujisato putea să vină de îndată. 

Chacha a pus să se facă curăţenie într-un pavilion pe care nu-l 
foloseau aproape niciodată și s-a dus acolo să-l aștepte. Ujisato a 
apărut purtând uniforma militară, pregătit parcă pentru a pleca la 
luptă. Venise singur, fără niciun însoțitor. Chacha l-a întâmpinat în faţa 
pavilionului. Faţă de prima dată când îl întâlnise, atât manierele, cât și 
modul de a vorbi al lui Ujisato erau mai cumpătate. În vârstă de 
douăzeci și şapte sau douăzeci și opt de ani, Ujisato nu dădea deloc 
impresia unui tânăr luptător, ci avea deja aerul demn al unui războinic 
care văzuse și trecuse prin multe. 

— Nădăjduiesc că vă găsesc sănătoasă. Mă gândisem să vă vizitez, 
dar, în situaţia dată, am hotărât să mă întorc direct la Hino. Tocmai mă 
pregăteam să plec, când a sosit mesagerul domniei voastre, a spus el 
așezându-se pe veranda descoperită, cu mâinile pe genunchi, aşa cum 
cerea etichetai 

După ce i-a adresat scuze pentru deranjul pricinuit, Chacha i-a 
vorbit despre cererea în căsătorie pe care o primise mama ei şi i-a 
cerut sfatul. 

— Vă prezint felicitările mele pentru această ocazie minunată! a 
spus Ujisato şi, oricât a aşteptat Chacha, din gura lui nu a mai ieşit 
niciun cuvânt. 

— Ce credeţi despre asta? a insistat ea. 

— Este o ocazie fericită. Probabil că și răposatul senior se bucură de 
alegerea seniorului Shibata ca partener al mamei dumneavoastră. Va 
avea grijă și de dumneavoastră, și de surorile dumneavoastră, așa încât 
nu trebuie să vă îngrijoraţi. 

Cuvintele lui i se păreau lui Chacha extrem de formale. 

— Umblă vorba că ar exista niște neînţelegeri cu seniorul Hashiba... 

— Nu sunt decât vorbe goale. De-acum încolo trebuie să ne unim 
forțele pentru a-l proteja pe tânărul senior Sanboshimaru. Ieri am jurat 
cu toţii. 

— Şi dacă vor apărea neînţelegeri? 


— Dacă ar apărea sămânță de vrajbă între vasali, ar fi o mare 
nenorocire pentru clanul Oda. Sper însă că nu se va întâmpla asta 
niciodată. 

— Domnia voastră ar fi de acord ca mama mea să devină soţia 
seniorului Shibata? a întors Chacha întrebarea. 

— Pentru clanul Oda găsesc că nu este bucurie mai mare. 

În timp ce îl bombarda cu întrebări, Chacha privea fără să clipească 
figura lui Ujisato, care devenea din ce în ce mai crispată. Nu se 
aşteptase la asemenea răspunsuri formale din partea tânărului soldat. 
Dacă judecai după felul în care vorbea, nu exista niciun motiv de 
îngrijorare pentru viitorul clanului Oda. În acelaşi timp însă, nici măcar 
Ujisato nu putea crede cuvintele pe care le rostise. 

Chacha simţea o ușoară ostilitate față de acest comandant care nu-și 
pierduse nicio clipă calmul și prudenţa. S-a gândit însă apoi că, pentru 
a putea lua parte la viitoarele sfaturi la castel, Ujisato fusese nevoit să 
adopte această atitudine în care să nu arate nici cea mai mică urmă de 
necugetare. Acest lucru era cu siguranță un semn al inteligenţei lui 
deosebite, dar Chacha simţea cum o cuprinde un sentiment de iritare 
în faţa acestui om de neclintit, care nu cedase nici presiunilor, nici 
drăgălășeniilor ei. Acest sentiment, undeva adânc în sufletul ei, se 
transforma în ură. 

Renunţând la a-i mai cere sfatul în ceea ce priveşte căsătoria mamei 
ei, Chacha a schimbat subiectul, încercând să aducă vorba despre 
Takatsugu: 

— Am auzit și de un incident cu seniorul Ky5goku. 

Poate că doar i se păruse, dar în acel moment figura crispată a lui 
Ujisato a părut să se destindă: 

— Seniorul Takatsugu este o persoană foarte hotărâtă, a spus el. 

— Dacă ar fi fost la fel de chibzuit ca dumneavoastră, probabil că n- 
ar fi făcut o asemenea greșeală, a continuat Chacha, pe un ton nu lipsit 
de o uşoară ironie. Mă întreb unde se află acum. Sau dacă nu cumva... 

Chacha era pe punctul de a da glas bănuielilor ei privind soarta 
tragică a lui Takatsugu, gând care îi venise în minte de nenumărate ori 
până atunci, dar în acel moment Ujisato a izbucnit într-un râs atât de 
zgomotos, că a făcut-o să tresară: 

— Vreţi să spuneți că seniorul Takatsugu și-ar fi făcut seppuku? 

— Întocmai. 

— Nicidecum. Nu e omul care să-și pună capăt zilelor. Cât timp va 


trăi, nu va renunţa la planul de a reclădi numele clanului Ky5goku. Mai 
degrabă și-ar pierde o mână sau un picior decât să-și piardă voinţa de 
a-şi împlini acest vis. Cred că prin vinele acestei nobile familii din 
provincia Omi curge un sânge neobișnuit. 

Pe Chacha au surprins-o cuvintele lui Ujisato. Într-adevăr, poate că 
Takatsugu era de fapt așa. Până acum fusese convinsă că el își 
încheiase deja socotelile cu viaţa. Takatsugu i se păruse întotdeauna o 
persoană cu o forță de nestăpânit, dar deloc tenace. Însă nu putea 
acum să nu se gândească la faptul că, aşa cum spunea Ujisato, dacă 
judecai după dorinţa lui de a reclădi numele Kysgoku, atunci îți apărea 
ca un om de neînduplecat. Trecerea de partea lui Mitsuhide în 
incidentul de la Honn6-ji și atacul asupra Castelului Nagahama al lui 
Hideyoshi erau justificate de dorinţa de răzbunare a numelui familiei 
sale. 

Până la urmă, poate că Takatsugu trăia! Acest gând a făcut-o pe 
Chacha să simtă cum întregul corp îi este cuprins de un val tumultuos 
de emoții pe care le credea stinse. 

— Seniorul Takatsugu ar putea fi în viaţă? a întrebat ea, ţinându-și 
răsuflarea. 

— Chiar de-ar fi aşa, va fi prins până la urmă. Seniorul Hashiba nu-i 
iartă pe cei care au atacat Castelul Nagahama. Îi va căuta neobosit şi-i 
va găsi chiar și-n gaură de şarpe. Deja a dat poruncă să fie luate de-a fir 
a păr toate ţinuturile, din Omi până în nord, a rostit tăios Ujisato, 
țintuind-o cu privirea. 

Chacha nu înţelegea de ce îi aruncă Ujisato acele priviri ucigătoare. 

— Dar, dacă a reuşit să rămână în viaţă până acum, s-ar putea ca și 
de-acum înainte să scape neprins. 

— Asta se poate întâmpla numai dacă are o ascunzătoare sigură. 

— Dar nu există locuri sigure, nu-i aşa? 

— Întreaga provincie Kinki este acum sub controlul clanului Oda. 
Dacă ar găsi într-adevăr un loc de încredere, cu caracterul său 
puternic, seniorul Takatsugu ar putea probabil să rămână în viaţă, dar 
în clipa de față nu există nicăieri un astfel de loc. 

„Ba există! u a strigat Chacha în adâncul inimii ei. Dacă mama sa 
accepta să se căsătorească cu Katsuie Shibata, Takatsugu putea să se 
ascundă în ținuturile acestuia. 

Chacha era atrasă de abilitățile remarcabile de luptător ale lui 
Ujisato și, când se gândea la verișorul ei lipsit de noroc, care încerca 


din răsputeri să recâștige onoarea numelui familiei sale, își dădea 
seama că-l place. Încheind discuţia despre Takatsugu, Chacha a spus: 

— Aşadar, o voi susține pe mama mea în căsătoria cu seniorul 
Shibata. 

A lăsat câteva clipe să treacă, apoi a adăugat: 

— Asta va însemna însă că și noi vom fi nevoite să o însoțim în 
provincia din nord, iar eu nu vă voi mai putea întâlni. 

Îşi păstrase o mină rece și indiferentă, urmărind cum pe chipul 
comandantului din faţa ei apare o tresărire abia vizibilă. 

— Vă rog să mă iertaţi că v-am făcut să veniţi până aici, şi-a 
prezentat ea scuzele. 

Ujisato s-a ridicat în picioare și şi-a luat rămas-bun într-un mod 
ceremonios, adăugând că va pleca în curând spre Hino în fruntea 
trupelor sale. 

În seara ce a urmat întâlnirii vasalilor din Castelul Kiyosu, 
Hideyoshi Hashiba s-a îndreptat către Castelul Nagahama, escortat de 
trupele lui Nagahide Niwa şi ale lui Ujisato Gam6, care au părăsit și ei 
castelul. 

În următoarele două zile, comandanții rămași au plecat pe rând 
către ținuturile pe care le guvernau. Ultimul care a ieșit din castel a 
fost Katsuie. În preajma plecării acestuia, Chacha şi surorile ei l-au 
întâlnit în încăperile lor pentru prima dată pe comandantul de 
cincizeci și trei de ani, pe care urmau să-l numească „tată”. 

— Iarna din ţinuturile de miazănoapte e rece și friguroasă, așa că 
plănuiesc ca domniţele să ajungă acolo până la sfârşitul toamnei, a 
spus el cu o voce răgușită. 

Fetelor li se părea mult mai bătrân decât vârsta pe care o avea. Era 
un bărbat solid și bine făcut, dar oboseala acumulată în lungii ani de 
bătălii călare îl făcea pe cel supranumit „Diavolul Shibata” să arate 
chiar ca un demon îmbătrânit. 

Chacha l-a plăcut pe Katsuie de cum l-a văzut prima oară. Îi plăcea şi 
faptul că nu vorbea mai mult decât era nevoie, şi felul mai degrabă 
blând în care ochii lui de războinic le priveau pe ea și pe surorile ei. 
Mai era și felul în care, poate din cauza staturii lui impunătoare, când 
se lăsa greoi pe rezemătoarea de braț?9, dădea impresia că se 


29 Piesă de mobilier asemănătoare unui mic taburet de formă ovală sau 
dreptunghiulară, prevăzută cu o perniță, folosită ca sprijin pentru braţ 


adresează unei întregi oștiri. Chacha trebuia să recunoască faptul că 
acel presentiment întunecat şi ameninţător din seara în care aflase de 
căsătoria mamei ei nu fusese decât rodul imaginaţiei sale. 

S-a stabilit ca nunta să fie organizată la jumătatea toamnei, la 
Castelul Gifu, unde se aflau Nobutaka și Sanbâshimaru. Odată încheiată 
ceremonia, O-ichinokata și fiicele sale aveau să urmeze același drum ca 
şi Katsuie și să se îndrepte împreună către provinciile din nord. Toate 
acestea fiind stabilite, Katsuie a pornit din nou spre câmpul de luptă, 
unde îl aștepta bătălia neîncheiată cu trupele clanului Uesugi. 

Poate şi din cauză că vara fusese foarte călduroasă, în acel an 
toamna s-a instalat destul de repede. Pe la mijlocul lunii august a fost 
anunțată public căsătoria dintre O-ichinokata și Katsuie, iar la castel au 
început să sosească daruri din partea numeroșilor comandanţi militari. 

Cam la o lună după ce s-a dat vestea căsătoriei, O-ichinokata și 
fiicele sale au pornit către Castelul Gifu. Trecuseră exact zece ani de 
când căzuse Castelul Odani și fuseseră nevoite să se mute în Castelul 
Kiyosu. În tot acest timp, Chacha şi Ohatsu ieșiseră de două ori din 
castel, când fuseseră invitate la Azuchi, dar pentru O-ichinokata și 
Kogo era prima oară când se îndepărtau de zidurile cetăţii. 

leşind pe porțile castelului, alaiul format din șapte palanchine și 
escortat de câteva zeci de soldaţi, s-a îndreptat spre Gifu cu o viteză 
neobișnuită pentru o suită de nuntă. Ceremonia a fost ţinută chiar în 
seara în care au ajuns la castel, căci Katsuie Shibata era deja acolo de 
două zile. 

Chacha își imaginase că festivitatea va fi grandioasă, dar în realitate 
totul a fost cât se poate de simplu: într-o cameră retrasă a castelului, 
ritualul s-a desfăşurat de la început până la sfârşit parcă în mare 
secret. În afară de Nobutaka și Katsuie, mai participau câţiva 
comandanţi pe care Chacha nu îi cunoștea, întreaga atmosferă fiind 
mai degrabă nepotrivită pentru un ritual de nuntă. Îmbrăcată în 
chimonoul alb de ceremonie, cu motive florale imprimate în formă de 
romburi simetrice, O-ichinokata i s-a părut lui Chacha frumoasă din 
cale-afară. Dar, odată ce s-a obișnuit cu această priveliște, fetei i-a 
rămas în faţa ochilor doar strania melancolie pe care silueta plină de 
graţie a mamei ei o emana. 

Chacha și-a întors fără să vrea privirea doar în momentul 


atunci când persoana stă aşezată pe podea. 


ceremoniei ceștilor30, când Katsuie și-a încovoiat ușor spatele pentru 
a-i da lui O-ichinokata ceșcuţa de sake, pe care aceasta a primit-o în 
mâinile ei albe și atât de delicate, încât păreau străvezii. Era ceva 
tulburător în această scenă în care, prin acest gest, bătrânul 
comandant militar îi jura credință până la moarte femeii învăluite în 
acel chimono alb. Deodată, pe Chacha a cuprins-o din nou acel 
sentiment sumbru cum că O-ichinokata, și deopotrivă și ele, făcuse 
primul pas pe o cale greşită. 

De cum s-a terminat ceremonia, O-ichinokata și-a mutat privirile 
către cele trei fiice ale sale, iar Chacha a putut desluși pe chipul ei un 
surâs abia perceptibil, care parcă spunea că, orice ar fi, acum nu mai 
era cale de întoarcere. Ohatsu și Kogo s-au grăbit să-i răspundă mamei 
lor, zâmbindu-i larg. Doar Chacha o fixa cu privirea fără să clipească. 

După ceremonie a început imediat petrecerea, dar și aceasta părea 
să fie doar de formă, căci a durat foarte puţin, iar cele trei fete au fost 
conduse într-o cameră separată. 

Deși înainte de căsătorie se vorbise ca O-ichinokata și fiicele ei să 
meargă împreună cu Katsuie către ţinuturile din nord, a doua zi după 
nuntă acesta a plecat singur, în ţinută militară, în fruntea trupelor sale. 
Faptul că nunta se petrecuse rapid, într-un cerc restrâns și foarte 
discret, precum și plecarea precipitată a lui Katsuie către castelul său 
din Kitanoshs însemna că situaţia din jur era foarte tensionată. 

Patru sau cinci zile mai târziu, O-ichinokata şi fiicele sale, însoţite de 
doamnele lor de companie, au pornit cu aceleași șapte palanchine cu 
care veniseră de la Castelul Kiyosu, escortate de câteva zeci de soldaţi, 
către pământurile din nord. Era la începutul lunii octombrie. 

La trei zile după ce-au plecat din Gifu, au trecut prin locurile unde 
fusese odată Castelul Odani. Legănată de mișcarea palanchinului, 
Chacha a ridicat perdeluţele și a aruncat o privire peste locurile în care 
copilărise până la vârsta de şapte ani. Din castelul de pe colină nu mai 
rămăseseră nici măcar ruinele, ci doar niște pietre din temelie. Cetatea 
fusese în mare parte nimicită de lupta dusă pentru distrugerea 
clanului Azai, iar pietrele rămase fuseseră cărate mai apoi una câte una 
la Nagahama, pentru construcția castelului lui Hideyoshi. Doar 
Muntele Toragoze rămăsese neschimbat, acoperit de pini tineri și 


30 Ritual de nuntă în care mirele şi mireasa beau sake din trei ceşti de 
mărimi diferite, fiecare dintre ei sorbind de trei ori din fiecare ceaşcă. 


bambus pitic. Nici la poalele castelului nu mai era la fel ca înainte, căci 
marea majoritate a oamenilor păreau să se fi mutat la Nagahama. Doar 
ici-colo se mai zăreau câteva clădiri mari, goale și triste, amintind de 
ceea ce fusese odată. 

Totul se schimbase în doar zece ani. Dispăruse şi clanul Azai, se 
dusese și clanul Takeda. Cel care le ștersese de pe faţa pământului, 
Nobunaga, pierise, iar clanul Oda era acum confruntat cu un viitor 
incert. Când au trecut prin dreptul locului unde fusese odată marea 
poartă a castelului, Chacha a cerut ca palanchinul să fie oprit preţ de 
câteva clipe. Samuraiul căruia i-a adresat această rugăminte a galopat 
până în fruntea cortegiului, de unde s-a întors cu următorul răspuns: 

— Avem un drum lung în faţă, aşa că vom continua să înaintăm. 

Chacha s-a gândit imediat că refuzul de a i se îndeplini dorința nu 
avea nicio legătură cu mersul călătoriei, ci cu sentimentele mamei ei 
sau mai degrabă cu considerația pe care o aveau samuraii față de 
acestea. Și-a imaginat-o pe mama sa într-unul dintre palanchinele ce se 
legănau în faţa ei și s-a gândit că durerea pe care o simţea ea pe aceste 
meleaguri era, fără îndoială, mult mai mare decât mâhnirea din 
sufletul ei și a surorilor sale. Întregul clan Azai - Nagamasa, Hisamasa, 
toţi vasalii lor - își găsise sfârşitul în aceste locuri. 

— Şi totuși doresc să merg puţin pe jos. Vă rog să opriți doar 
palanchinul meu, chiar și numai pentru câteva clipe! i-a cerut ea 
samuraiului care se afla în apropiere. 

Palanchinul a fost tras imediat lângă drum. Chacha călca pe 
pământul de la Odani pentru prima oară după zece ani. Locul în care 
coborâse era ferit de soare, chiar lângă pădurea de bambus, iar 
pământul era acoperit de un strat gros de brumă. Chacha a rămas 
câteva clipe pe bucata aceea de pământ îngheţat, dar vântul rece a 
gonit-o repede înapoi. Era mulţumită că a putut să calce, chiar și numai 
pentru puţină vreme, pe pământul pe care călcaseră tatăl și bunicul ei. 

În seara aceea, cortegiul a înnoptat la Kinomoto. Din nord venise 
încă o trupă de soldaţi să le însoțească, așa că drumul de șaisprezece ri 
care a început în ziua următoare a fost mai plin de viaţă. Ici şi colo se 
zăreau țărani care munceau cu capetele plecate în lanurile de orez. În 
zilele următoare au înnoptat la Imajo și la Fuchū, și în fiecare dintre 
aceste locuri le aştepta încă o trupă de soldaţi. În ziua în care au intrat 
în sfârșit în Kitanosh6, pe cer strălucea un soare cu dinţi, dar câteodată 
se iveau nori întunecaţi din care pe pământul negru cădea cu zgomot 


grindină. Munţii și câmpiile din jur sporeau asprimea ținutului din 
nord. Privind la peisajul dezolant de afară, Chacha a simţit cum inima i 
se face grea. 

Mai erau câteva orașe până la poalele castelului, când dintr-odată 
cineva i-a ridicat din afară perdeluţele palanchinului. 

— Domniţă, se vede castelul! 

Felul în care vorbise și gesturile cu care ridicase perdeaua fără s-o 
prevină îi dădeau senzaţia unui individ necioplit și bădăran. Chacha i-a 
aruncat o privire plină de reproș tânărului soldat care stătea lângă 
palanchin. Îl vedea pentru prima dată. Era fără îndoială de alt rang față 
de ceilalți samurai care le însoțiseră până atunci. Chacha nu știa cine 
anume este, dar a lăsat asta pentru mai târziu, deocamdată 
mulțumindu-se să-și îndrepte privirea către locul ce îi fusese arătat. 

Într-adevăr, castelul se zărea mai aproape decât ar fi crezut. Era 
imens, cu un donjon de nouă niveluri, dar nu avea niciun fel de 
ornamente, ci se înălța masiv, apăsător și întunecat. Cerul de deasupra 
câmpiei îmbrăca totul într-o negură sumbră, iar pe câmp erau 
împrăștiate nenumărate căpițe de paie de orez. Spre nord, în 
depărtare, se zăreau stoluri de păsări fără număr, ce dansau ca niște 
vârtejuri de praf. 

Fără să-i adreseze niciun cuvânt, Chacha i-a făcut semn tânărului 
samurai cu ochi iscoditori să coboare perdeluţele. Acesta s-a supus. 
Era nepotul lui Katsuie Shibata, Morimasa Sakuma, cunoscut ca un 
luptător neînfricat. 

În seara sosirii la Kitanosh6, întreaga familie - Katsuie, O-ichinokata 
şi cele trei fete - a avut o scurtă întâlnire. În ochii lui Chacha, acest 
Katsuie, care acum îi era tată, părea complet diferit de cel pe care îl 
întâlnise la Castelul Kiyosu. De parcă n-ar fi fost mai mult decât un 
bătrânel simpatic, nu făcea altceva decât să aprobe zâmbind orice ar fi 
spus O-ichinokata și fiicele sale. 

Chacha i-a privit mâinile, pe care nu le mișca de pe genunchi: podul 
palmei îi era neobișnuit de mare, avea degetele groase, iar dosul 
palmei îi era plin de pete maronii. „Așa arată mâinile unui războinic 
care a ţinut arma în mână toată viaţa”, s-a gândit ea. 

În seara aceea a avut loc un mic incident. Un sol i-a adus lui Katsuie 
o scrisoare, pe care acesta a dat să o citească în faţa noii sale familii, 
însă în momentul în care ochii i-au căzut pe hârtie, expresia de pe faţa 
lui s-a schimbat dintr-odată. 


— Maimuţoiul! a lăsat el să-i scape un mârâit. Hideyoshi s-a apucat 
de unul singur să organizeze funeraliile seniorului nostru. 

Figura lui Katsuie era acum complet diferită. Nu mai era nici pe 
departe acel bătrânel simpatic de dinainte de a primi scrisoarea. 
Sângele îi năvălise în obraji şi chipul său era roșu de furie. 

— Funeraliile seniorului? a întrebat O-ichinokata. 

— Da. Vrea să le ţină la templul Daitoku-ji, timp de câteva zile, 
începând de pe unsprezece. Tipic pentru Hideyoshi! Se pare că toată 
capitala e dată peste cap din cauza pregătirilor. 

În acel moment, imaginea capitalei Kyoto, pe care Chacha nu o 
văzuse niciodată, i-a apărut în faţa ochilor, mai strălucitoare decât 
orice altceva. În acest castel barbar, sub cerul plumburiu al nordului, 
Kyoto părea îngrozitor de îndepărtat! Era peste munți și văi, imposibil 
de atins. Şi tocmai acolo urmau să se ţină funeraliile unchiului său! În 
mintea lui Chacha, aceste ceremonii nu erau însoţite deloc de 
atmosfera cernită de la asemenea ocazii, ci reprezentau un mare 
eveniment, cu o mulțime de oameni forfotind de colo-colo. 

— Deci de asta i-a trimis el în ţinuturile lor pe toţi vasalii clanului 
Oda! Ca să poată organiza singur ceremoniile! Maimuţoiul! a mârâit 
din nou Katsuie. 

O-ichinokata și cele trei fete au înţeles imediat că nu mai e cazul să 
rămână acolo și, chemându-și doamnele însoţitoare, s-au retras într-o 
altă încăpere. 

Din ziua următoare, fetele n-au mai ieșit din cameră. Ploua mărunt 
aproape în fiecare zi. Spre deosebire de viaţa din Castelul Kiyosu, aici 
nu aveau nimic care să le îndulcească șederea. În grădină nu erau decât 
pini, şi chiar și aceia erau mari, precum cei care cresc prin păduri, iar 
în fiecare seară se pornea negreșit un vânt dinspre mare, care făcea să 
şuiere vârfurile copacilor. 

Ohatsu, căreia altădată nu-i mai tăcea gura, nu scotea o vorbă, iar 
Kog5, cea întotdeauna îmbufnată și serioasă, nu râdea deloc. Fetele nu 
mai puteau să-și petreacă aproape tot timpul cu mama lor, așa cum 
făceau la Kiyosu, așa că Chacha a preluat firesc această îndatorire și se 
ocupa în fiecare zi de surorile ei mai mici. 

Dacă atunci când erau la Kiyosu nu aveau cum să intre în contact 
mai deloc cu ce se întâmpla în lume, aici totul era foarte deschis. 
Domniţele aflau astfel tot felul de lucruri de la samuraii care ajungeau 
acolo sau de la doamnele de companie. Ştiau în detaliu, de exemplu, 


despre cum s-au desfășurat ceremoniile funerare ale lui Nobunaga la 
Daitoku-ji: începuseră în a unsprezecea zi, câteva sute de preoți budiști 
au recitat sutre, apoi în ultima zi, cea de-a cincisprezecea, s-au ridicat 
palisade de bambus pe tot drumul de la Daitoku-ji la Rendaino, locul 
unde urma să-și ducă odihna de veci Nobunaga. Zeci de mii de oameni 
veniseră să asiste la ceremonie. 

Mai mult, aici nimeni nu-și ascundea dușmănia față de Hideyoshi. 
Toată lumea era convinsă că în viitorul apropiat Katsuie se va alia cu 
Toshiie Maeda, Kazumasu Takikawa, Narimasa Sassa, Kanamori 
Nagachika și, împreună cu Nobutaka din Gifu, vor ridica o armată care 
să-l învingă pe Hashiba. Doar auzind acele vorbe și deja aveai senzaţia 
că războiul ar putea începe și mâine. Parcă pentru a adeveri zvonurile, 
prin cetate au început să fie văzuţi tot mai mulţi luptători. 

Pe la sfârşitul lui octombrie, comandanții din toate provinciile din 
nord s-au adunat la castel, unde s-au sfătuit timp de trei zile. După 
încheierea acestei reuniuni, Tochiie Maeda, Katsumitsu Fuwa şi 
Nagachika Kanamori au plecat spre apus, pentru a se întâlni cu 
Hideyoshi. Mesajul pe care îl purtau era acela ca neînțelegerile dintre 
Shibata și Hideyoshi să fie rezolvate, iar legătura dintre cei doi să fie 
refăcută, pentru a putea veghea asupra creșterii și educării urmașului 
clanului Oda. Cei trei s-au întors la Kitanosh6 în ziua a zecea a lunii 
noiembrie. 

Criza părea astfel rezolvată, cel puţin pentru moment, însă nici nu a 
trecut bine o lună de la întoarcerea lor, că soli veniţi în goana calului 
au adus vestea că Hideyoshi asediase Castelul Nagahama, pe care 
Katsuie îl primise în urma înțelegerilor ce se purtaseră la Castelul 
Kiyosu. Nagahama era apărat de Katsutomi, fiul adoptiv al lui Katsuie, 
însă acesta capitulase în faţa lui Hideyoshi. După aflarea acestei vești, 
mişcările de trupe din interiorul Castelului Kitanosh5 s-au întețit. În 
fiecare zi, la Chacha ajungeau zvonuri cum că au fost trimiși mesageri 
către Ieyasu Tokugawa sau că s-au întors solii ce duseseră propunerea 
de pace dușmanului de-o viaţă al lui Katsuie, Kagekatsu Uesugi. 

Însă vestea care a făcut cea mai mare vâlvă în toamna celui de-al 
zecelea an ai erei Tenshō (1583) a fost că Hideyoshi, în fruntea unei 
oştiri de treizeci de mii de oameni, a intrat în provincia Mino și, 
începând cu Castelul Ogaki, a capturat castel după castel, ajungând 
acum la Castelul Gifu, pe care îl înconjurase. Sanboshimaru a fost luat 
de sub tutela lui Nobutaka și mutat în Castelul Azuchi, sub protecţia lui 


Nobukatsu. Când vestea aceasta a ajuns la Kitanosh, zăpada era aici 
de trei shaku3t, ceea ce îi îngreuna mult mișcările lui Katsuie. Acesta 
devenise vizibil mai taciturn decât înainte și de câteva ori pe zi urca 
singur în turnul donjonului sau în turnurile laterale, refugiindu-se în 
înălțimile castelului. Într-o zi, dând colţul pe un coridor, Chacha a dat 
nas în nas cu Katsuie, care tocmai urca în turnul din nord-vest. 

— Domniţă, vă cam plictisiți acum, că nu puteţi ieși din casă din 
cauza zăpezii? 

Până să apuce ea să-i răspundă, Katsuie a invitat-o să urce tu el în 
turn. Urmându-l pe tatăl ei vitreg prin culoarul întunecat, Chacha a 
început să urce şirul de scări. 

De sus, privirea ţi se pierdea pe întinderile acoperite de un strat 
gros de omăt. Către nord-vest se zărea un delușor, la poalele căruia 
curgea râul Asuwa, singurul firicel albastru din tot peisajul învăluit în 
alb. În afară de partea de miazănoapte, care se deschidea spre Marea 
Japoniei, în celelalte trei direcţii nu se vedeau decât câmpii la marginea 
cărora se înălțau munţi de zăpadă. Katsuie i-a arătat câteva vârfuri și i- 
a spus pe rând cum se numesc, dar, în afară de Hakusan:?2, Chacha nu a 
reținut niciun nume. 

— Mai aveţi puţină răbdare. De prin martie începe să ningă din ce în 
ce mai puţin. De fapt, de pe la mijlocul lui februarie încep să se vadă 
schimbările, i-a spus Katsuie, privind fix într-un punct de pe câmpia 
întinsă. 

După câteva clipe, a continuat: 

— Să mai avem răbdare până în februarie, până la mijlocul lui 
februarie. 

Chacha și-a ridicat privirea spre el. Cu siguranţă cuvintele acelea nu 
erau pentru ea. 

— Când vine luna lui februarie, veţi porni în campanie? a întrebat 
ea. 

Katsuie a privit-o plin de mirare. 

— Probabil că vom pleca, i-a răspuns cu un aer grav. 

S-a uitat apoi adânc în ochii ei. 

— Domniţă, dumneata oare urăști războiul? 

— Nu, a clătinat din cap Chacha. Urăsc înfrângerea în război. 


31 1 shaku = 30,3 cm. 
32 Muntele Alb (jap.). 


— Toată lumea urăște înfrângerea, a slobozit Katsuie un râs 
zgomotos. E cam frig, nu-i așa? Hai să mergem înăuntru. 

Spunând acestea, s-a întors şi a pornit-o spre scări. Privindu-l din 
spate, Chacha s-a gândit în acel moment că bătrânul comandant avea 
ceva din însingurarea trufașă a bunicului său, Hisamasa, cel din cauza 
căruia căzuse Castelul Odani. 


Banchetul de Anul Nou s-a desfăşurat în cea de-a doua zi a anului, în 
castelul izolat de nămeţi. Veniseră emisari de la toate fortărețele de-a 
lungul coastei Mării Japoniei, iar petrecerea se desfășura în sala mare 
de la primul nivel al donjonului. Era o adunare gălăgioasă, căci 
samuraii hohoteau de râs și strigau unii la alții ca sălbaticii, dar pentru 
cele patru femei care îşi petrecuseră toate zilele închise în cămările lor 
din castel, acesta era un rar prilej de bucurie. 

Din când în când, în sală se lăsa brusc tăcerea. Cineva executa un 
dans tradiţional. În acele momente, toți acei samurai aliniaţi unul lângă 
altul după rang, deşi ameţiţi de alcool şi abia ţinându-se drepți, priveau 
fix spectacolul, nemișcaţi, fără să scoată un sunet. Puteai să simţi în 
atitudinea acestor războinici din nord un devotament și o supunere 
care nu se întâlneau în Kiyosu. 

În timpul banchetului, Chacha nu și-a luat ochii de la Morimasa 
Sakuma. La început, acest tânăr luptător fusese așezat lângă Katsuie, 
dar pe la jumătatea petrecerii a coborât printre samuraii de rang 
inferior, nelăsând deloc ceașca de sake din mână. La un moment dat, a 
venit împleticindu-se spre locul unde stătea ea și s-a așezat în faţa ei. A 
întins cupa, cerându-i să-i toarne35. Refuzând să răspundă cererii lui, 
Chacha și-a întors indiferentă privirea. 

— E hotărât să pornim în campanie la jumătatea lui februarie. Dar 
s-ar putea să nu trăiesc până atunci. Vă rog să-mi turnaţi băutură, ca o 
amintire pentru restul vieţii mele. Eu, Morimasa, voi muri. La 
jumătatea lui februarie voi fi mort. 

Chacha însă nu i-a răspuns. Îi displăcea atitudinea acestui tânăr 
luptător care își etala moartea. 

— De ce să muriţi? a întrebat ea răutăcios. 

— Ca domniile voastre să vă puteți duce zilele în pace în acest 


33 În Japonia, obiceiul cere ca întotdeauna ceaşca să-ţi fie umplută de 
altcineva, fiind nepoliticos să-ți torni singur băutura. 


castel. 

— De ce trebuie să trebuiască să muriți pentru ca noi să ne putem 
duce zilele liniștite? 

În acel moment, cu o privire atât de lucidă încât te înspăimânta, 
Morimasa i-a răspuns: 

— Hideyoshi nu e un adversar care să câștige şi să te lase în viaţă. 
Dacă e să vorbim de dorinţe, mi-aş dori încă un Morimasa. 

Apoi, renunțând să-i mai ceară lui Chacha să-i toarne băutură, s-a 
reîntors în mijlocul tovarășilor lui. 

După ce a mai asistat la un dans tradiţional din piesa de teatru Nō 
Atsumori3%, Chacha s-a ridicat în picioare. A traversat culoarul lung 
pentru a se întoarce în încăperile sale, dar când a ajuns acolo, la ușă 
stătea Ohatsu. Văzând-o pe Chacha, a alergat către ea: 

— Seniorul Takatsugu Kyogoku a... 

— Seniorul Takatsugu Kyōgoku a... ce? A venit aici? a exclamat 
Chacha, țintuind-o cu privirea. 

— Acum stă de vorbă cu mama noastră. 

— Ei, şi? Intră! De ce nu intri? 

— Dar... 

Ohatsu nu voia cu niciun chip să intre în cameră. Chacha a pășit 
înăuntru singură. Takatsugu Kyogoku stătea față în față cu O- 
ichinokata, cu mâinile așezate ceremonios pe genunchi. Era îmbrăcat 
sărăcăcios și era tras la față, dar, când și-a întors ochii către Chacha, în 
priviri avea aceeași demnitate nobilă ca întotdeauna, în care puteai 
vedea îndârjirea şi refuzul de a fi înfrânt. Nu era privirea unui fugar. 

Chacha s-a așezat în fața lui. Simţind că inima începe să-i bată 
nebunește, și-a plecat ochii. Păstrându-și expresia formală, Takatsugu 
a spus: 

— Demult, am venit la Castelul Kiyosu să vă cer sfatul legat de 
viitorul meu. Mă aflu aici din nou și vă cer același lucru. 

Și-a întors ochii către Chacha. 

O-ichinokata şi-a acoperit faţa cu mâneca chimonoului și, după ce i- 
a explicat lui Chacha că tocmai aflase despre motivul venirii lui, i-a 
răspuns lui Takatsugu: 


34 Piesă de teatru Nō, scrisă de Zeami Motokiyo, al cărei subiect este axat 
pe povestea morții tânărului samurai Taira-no-Atsumori, ucis în Războiul 
Genpei, dintre clanurile Taira şi Minamoto (1180-1185). 


— Nu cred că venirea voastră aici va prilejui vreun neajuns. Voi 
vorbi eu cu stăpânul nostru. 

După câteva clipe, Takatsugu s-a întors către Chacha: 

— Aţi crezut că am murit? 

— Nicidecum. Nu m-am gândit că v-aţi găsit pe undeva sfârşitul. Nu 
sunteți omul care să-și ia viața până nu-și vede familia repusă în 
drepturi. Așa a spus seniorul Gamo. 

— Seniorul Gam6? a mormăit printre dinți Takatsugu. 

— Da. 

— Şi când v-aţi întâlnit cu seniorul Gam6? 

— Imediat după incidentul de la Honno-ji. 

— Sunt în viaţă, dar nu din motivul la care se gândește seniorul 
Gam5, a replicat el pe un ton plin de mândrie. 

„Şi-atunci pentru ce ai mai rămas în viață?” Chacha și-a ridicat ochii 
către el. Privirea lui o aștepta, dar era plină de o strălucire tristă. 

— Faptul că nu am putut să mor nu are nicio legătură cu renașterea 
din cenușă a numelui familiei mele. 

— Şi atunci? 

Takatsugu nu a răspuns. „Oare vrea să spună că pentru mine?” s-a 
întrebat Chacha, simțind în aceeași clipă că i se strânge inima. 
Takatsugu i s-a părut dintr-odată un personaj neinteresant și 
dezamăgitor. „Greşeala voastră mă îndurerează” - cuvintele acestea îi 
stăteau pe limbă și cu greu se abținea să nu se ridice și să plece. 

Din acea zi, Takatsugu s-a mutat într-un colț al castelului, cu statut 
de invitat. Cum Ohatsu și Kogo se plictiseau neavând ce face toată ziua, 
mergeau adesea în încăperile lui să se joace, iar el venea uneori să le 
vadă pe cele trei fete în odăile lor, însă Chacha nu se angaja niciodată 
în conversații prea familiare cu el. Aura de glorie și onoare pe care 
Chacha i-o atribuise întotdeauna lui Takatsugu Kyogoku dispăruse. 

În februarie, zilele cu ninsoare au început să se rărească. Hideyoshi, 
care se întorsese la Castelul Himeji, intrase în Kyoto, apoi se 
îndreptase spre Azuchi, iar pe 9 ianuarie dăduse ordinul de adunare 
tuturor armatelor sale cu care, pe 7 februarie a pornit în campania 
împotriva lui Kazumasu Takikawa. Vestea a ajuns la Kitanosho zece 
zile mai târziu. 

În castelul înzăpezit, Katsuie a ţinut mai multe întâlniri pentru a 
decide momentul potrivit pentru plecarea în campanie. În fiecare 
seară, în castel erau aprinse la tot pasul focuri de tabără și focuri de 


veghe și pretutindeni erau campaţi războinici cu armele la ei. 

Tobele și hora35 au vestit plecarea trupelor în zorii celei de-a 
douăzeci și opta zile a lui februarie. Katsuie nu putea să fie un simplu 
spectator la înaintarea lui Hideyoshi, care mai întâi asediase Castelul 
Nagahama, pe care l-a luat prin capitularea lui Nobutaka, iar acum îl 
atacase pe Takikawa Kazumasu, cu care Katsuie era aliat. Din vârful 
turnului de veghe, se vedeau mii de îngrijitori făcând cărări prin 
zăpadă. Trebuia curăţat tot drumul de câteva zeci de ri până la 
Yanagase, unde urma să se poarte bătălia. 

În a doua zi a lunii martie a pornit primul contingent, de opt mii 
cinci sute de soldaţi, în fruntea cărora se afla Morimasa Sakuma. După 
cum spusese, pleca să fie ucis în luptă. Chacha l-a petrecut din priviri, 
alături de surorile ei mai mici, din vârful turnului de veghe. Soldaţii 
formau un șir lung și subțire care înainta departe, pe zăpada albă. 
Imaginea tânărului comandant care îi conducea călare i s-a întipărit 
tinerei în minte pentru totdeauna. 

Două zile mai târziu, Katsuie părăsea și el castelul, conducând 
douăzeci de mii de oameni, atât soldaţi de-ai lui, cât și de-ai 
comandantului Toshiie Maeda. În acea zi, Chacha, alături de mama și 
surorile ei, l-a condus pe Katsuie prin agitația din cetate până la poarta 
principală. Înarmat, bătrânul comandant de cincizeci şi patru de ani, s- 
a aruncat în șa cu o mișcare dibace, s-a așezat bine şi, fără să arunce 
nici măcar o privire către O-ichinokata și fiicele sale, a ieșit pe poarta 
castelului. A durat mai bine de o oră până când toată armata a ieşit din 
cetate. 

După plecarea tuturor, O-ichinokata și fetele mai mici s-au întors 
imediat în încăperile lor, dar Chacha a mai zăbovit de una singură în 
curtea golită dintr-odată, pe zăpada călcată în picioare de oameni și 
cai. A luat-o apoi pe culoarul ce lega grădina interioară de biroul de 
lucru, și în acel moment l-a zărit pe Takatsugu venind din direcția 
opusă. A dat să treacă de el, doar salutându-l ușor printr-o înclinare a 
capului, dar el a venit spre ea strigând-o: 

— Domniţă! 

Chacha s-a oprit. 

— Bătălia ce urmează va fi hotărâtoare pentru familia voastră, i-a 


35 Cochilie a melcului marin Trâmbița lui Triton (Charonia tritonis), 
folosită pe post de goarnă în Japonia medievală. 


spus el. 

Neînţelegând unde anume vrea să ajungă cu asta, Chacha îl privea în 
adâncul ochilor, fără să spună nimic, Takatsugu a ezitat câteva clipe 
înainte să continue: 

— Victoriile și înfrângerile fac parte din viaţa de zi cu zi a unui 
soldat. Cred că e foarte important să vă gândiţi la toate. 

— Vorbiţi despre înfrângere? a întrebat direct Chacha. Dacă e vorba 
de asta, deja m-am pregătit. 

— În cel fel? 

— Voi avea aceeași soartă cu cea a acestui castel. 

— Dacă soarta voastră și cea a castelului sunt aceleași, la fel ar fi 
trebuit să fie şi când a căzut Castelul Odani, nu-i așa? 

— Eram prea mică pe atunci. 

Chacha își ridicase privirea şi se uita drept în ochii lui. Acum nu mai 
avea nicio îndoială că această căsătorie a mamei ei cu Katsuie Shibata 
le împinsese pe un drum greșit. Simţise asta de la bun început. Și, cu 
toate acestea, şi-a făcut curaj să meargă pe acest drum numai și numai 
pentru Takatsugu, cel despre care Ujisato îi spusese că nu-și va 
sacrifica viața până ce nu se va face dreptate numelui familiei Kysgoku, 
şi al cărui chip trist i se părea de o frumuseţe fără margini. Pentru ca 
Takatsugu să trăiască, fusese gata să facă orice, chiar dacă asta 
însemna ca soarta mamei și a surorilor ei să fie date peste cap. 
Sentimentele ei pentru Takatsugu se transformaseră în ură. O făcuse 
să simtă că s-a trădat pe ea însăși. 

— Nu a trecut decât o jumătate de an de la nunta mamei voastre. Nu 
trebuie să vă sacrificați pentru castel. 

— Adică ne povăţuiţi să fugim? Sunt luptători care s-au dus la 
moarte numai ca noi să fim în siguranţă! 

— S-au dus la moarte!? Dacă îmi cereți să mor, pot să mor și eu! 

În ochii lui Takatsugu, Chacha a zărit din nou acea strălucire care îi 
cuprindea și-i pătrundea toată ființa. Parcă pentru a se scutura de ea, 
Chacha a plecat de-acolo de îndată. Când a ajuns la apartamentele lor, 
afară o aștepta Ohatsu, care i-a spus: 

— Seniorul Kyogoku te vizitează. 

Ca şi când s-ar fi uitat la un spectacol interesant, Chacha a privit 
îndelung faţa surorii ei, care se înroşise până în vârful urechilor numai 
rostind numele de Kysgoku. 


Morimasa Sakuma, care plecase cu primul contingent de luptă, a 
intrat în provincia Omi pe 5 martie și şi-a stabilit tabăra în apropiere 
de Yanagase. Patru zile mai târziu a ajuns în Omi și Katsuie, care şi-a 
aşezat trupele pe Muntele Uchinakao. A construit câteva fortărețe în 
sud, iar acum îl aștepta pe Hideyoshi să se îndrepte către nord. 

În ziua a șaptesprezecea, Hideyoshi şi-a condus el însuşi trupele 
până aproape de Yanagase, dar nu a deschis focul, ci a construit la 
rândul lui câteva fortărețe defensive în faţa trupelor lui Shibata, 
pregătindu-se de luptă. 

La Kitanosh5 soseau în fiecare zi veşti de pe front, dar acestea erau 
aproape numai despre mâncare sau îmbrăcăminte, și nu se auzea 
nimic despre operaţiunile militare. Încetul cu încetul, tensiunea şi 
nesiguranța care cuprinseseră castelul la început s-au domolit, și aşa a 
venit luna aprilie. Ninsorile s-au rărit semnificativ, iar razele încă reci 
ale soarelui ce vestea primăvara mângâiau zăpada înghețată. Pe la 
mijlocul lunii, în grădina din spatele castelului au poposit niște păsări 
al căror cântec ascuţit mai că te asurzea. Chacha a întrebat în stânga și- 
n dreapta ce păsări erau acelea, dar nimeni nu știa să-i spună. 

În ziua a douăzecea a lunii, pe la amiază, un sol venit în goana 
calului a adus primele vești despre situaţia războiului. Profitând de 
locul liber lăsat de trupele lui Hideyoshi care părăsiseră Omi pentru a 
asedia Castelul Gifu, unde se afla Nobutaka, Shibata a lansat atacul. 
Mesagerul plecase de pe front cu o seară înainte, când întreaga armată 
era ocupată cu ultimele pregătiri de luptă. 

Au urmat apoi, în ziua a douăzeci și una, doi soli, unul după altul, 
care au adus cu strigăte de bucurie vestea victoriei zdrobitoare a lui 
Morimasa Sakuma. Pe la miezul nopţii a mai apărut în goana calului 
încă un sol, dar care aducea o veste surprinzătoare: armata lui Sakuma 
fusese nimicită, iar trupele lui Katsuie se retrăgeau. Soldaţilor din 
castel li se dădea ordin să se pregătească de un asediu iminent. 

În afară de încăperile în care locuiau O-ichinokata și fiicele sale, tot 
castelul era întors cu susul în jos. Pentru Chacha era limpede că se 
întâmpla ceea ce trebuia să se întâmple. 

La mai puţin de un ceas după ce pe poarta castelului intrase solul ce 
vestise înfrângerea aliaţilor, pe fundalul alburiu al crepusculului de 
primăvară târzie, au început încet-încet să se zărească siluetele 
soldaţilor ce se retrăgeau de pe front, intrând pe drumul spre ţinutul 
din nord. Se ţineau câte doi-trei unul de altul şi se îndreptau spre 


castel împleticindu-se. Erau și soldaţi din trupele lui Morimasa, şi din 
trupele lui Katsuie. 

Luptătorii s-au adunat în piaţa din faţa porţii castelului, și acolo li s- 
a adus de mâncare. Cu armele rupte lângă ei, s-au repezit ca niște câini 
flămânzi în jurul oalelor mari aşezate ici şi colo pe foc, iar după ce s-au 
săturat, s-au prăbușit ca la un semn pe pământ, așa cum erau, și au 
căzut pradă somnului. 

Unii dintre ei au povestit că printre aliaţii care se retrăseseră până 
aproape de Fuchu s-au amestecat și soldaţi din cei ai inamicilor care-i 
goneau, de nu se mai știa acum care e prieten și care e dușman. Alții 
spuneau că acel haos va ajunge în curând și pe drumurile către 
ținuturile din nord. Nu aveau habar de ce, când sau unde fuseseră 
înfrânți. 

Gărzile castelului nu-și puteau imagina decât un singur scenariu: 
armata lui Hideyoshi venea din spate înaintând rapid și probabil că 
trupele de avangardă nu erau departe de Kitanosho. Nimeni nu știa 
dacă Shibata, comandantul general al armatelor, era încă în viață sau 
care era soarta lui Morimasa Sakuma. 

Ajutate de doamnele de companie, O-ichinokata și fiicele sale au 
început să se pregătească pentru eventualitatea în care castelul urma 
să fie cucerit. Katsuie putea să apară în orice moment și să le 
poruncească să fugă. Tocmai când ele erau ocupate cu astfel de treburi, 
a sosit vestea că acesta intrase în orășelul de la poalele castelului. Cele 
patru femei au ieşit de îndată din camerele lor și au luat-o pe un 
coridor care dădea în grădină. Au ocolit corpul central printr-o parte 
şi, trecând prin câteva porţi, au ajuns aproape de intrarea principală. Și 
în afara castelului și înăuntrul lui era întuneric, însă la poartă erau 
aprinse făclii ce străluceau roşii în noapte. În scurtă vreme a apărut în 
lumină un grup de opt călăreţi, însoţiţi de vreo treizeci-patruzeci de 
pedestrași. Au descălecat, dar n-aveau nici blazoane, nici steaguri. 
Gesturile și atitudinea lor erau pur şi simplu aspre, dând impresia unui 
grup de luptători care a sosit în mare secret, dar neafișând, în mod 
ciudat, acea expresie nefericită care însoţeşte înfrângerea. 

Chacha nu-și dezlipea ochii de la tatăl său vitreg, care venea către 
ele, cu corpul luminat doar pe jumătate de focul făcliilor și cu lancea 
ruptă în mână. Era o întoarcere tristă, ce nu se compara cu plecarea sa 
din castel, cu cincizeci de zile în urmă, când a pornit călcând pe omăt în 
fruntea a douăzeci de mii de soldaţi. „Oare unde s-o fi dus toată acea 


mulţime de luptători?” s-a gândit Chacha. 

— Maimuţoiul ne-a întins o capcană! a rostit Katsuie, fără să se 
adreseze în mod special nici lui O-ichinokata, nici fetelor. 

Chipul bătrânului comandant înfrânt era imperturbabil. Femeile 
tăceau, negăsind cuvinte de mângâiere. 

Însoţit de câţiva samurai, Katsuie s-a îndreptat de îndată către sala 
mare a corpului central. O-ichinokata l-a urmat, în timp ce Chacha și 
surorile ei s-au retras în camerele lor. 

Curând după aceea, Chacha a aflat că nu au unde să fugă și că vor 
face față asediului în castel. Chiar şi în acea stare de incertitudine, cele 
trei fete s-au culcat într-o cameră ce le era rezervată doar lor, pernele 
fiindu-le aranjate una lângă alta, ca în orice altă seară. Kogō a adormit 
imediat. Chacha o invidia pe Kog5 și felul ei de-a fi enervant de liniștit, 
ca să nu spunem nepăsător sau de-a dreptul nerușinat, care o făcea să 
nu uite de somn nici măcar în asemenea circumstanţe. 

În întuneric, Chacha şi-a dat seama că nici Ohatsu nu dormea. 
Aceasta s-a ridicat la un moment dat în capul oaselor și a rămas aşa o 
vreme, după care s-a întins la loc. După încă vreo jumătate de ceas, s-a 
ridicat iar. De data aceasta însă nu s-a mai culcat la loc, ci a dat să iasă 
din așternut. 

— Nu poți să dormi? a întrebat-o Chacha. 

Ohatsu i-a răspuns cu jumătate de gură că nu, și a dat să se bage la 
loc în pat. După câteva clipe, a spus doar: 

— Oare ce va face seniorul Takatsugu? 

Chacha și-a dat seama în acel moment că Ohatsu se gândea de ceva 
vreme la Takatsugu Kysgoku. 

— Nu e cazul să te îngrijorezi, căci seniorul Takatsugu își poartă 
singur de grijă și probabil că se gândește chiar în aceste clipe cum să 
scape, i-a răspuns ea pe un ton rece. 

Nici Chacha nu uitase de Takatsugu și de faptul că era adăpostit în 
castelul ce urma să fie cucerit, dar când a întrebat-o Ohatsu nu i-au 
venit pe buze decât aceste cuvinte maliţioase. 

Însă vorbele ei nu erau tocmai lipsite de adevăr. Ea chiar credea că 
Takatsugu căuta fără îndoială o cale de scăpare din acest castel sortit 
pieirii. În acea zi de februarie, când Katsuie plecase în fruntea trupelor 
lui la război, nu prevăzuse el deja ce se va întâmpla și nu o îndemnase 
el oare pe Chacha să se gândească la o cale să scape cu viaţă? însă nu 
doar Takatsugu se gândea cum să scape. Fără îndoială că aproape 


fiecare suflet din castel cugeta într-un fel sau altul la asta. 

După acest scurt schimb de replici, nici Chacha și nici Ohatsu n-au 
mai spus nimic, rămânând tăcute în întunericul încăperii. Oare cât 
timp trecuse? Dintr-odată, Ohatsu a ridicat capul de pe pernă. In 
același moment, Chacha a auzit bătăi în obloanele de la ferestrele ce 
dădeau spre grădină. Era limpede că era cineva acolo. Bătea ușor, de 
două-trei ori, aștepta puţin și apoi bătea din nou. 

Ohatsu s-a ridicat: 

— Cine să fie? 

În acel moment, Chacha s-a gândit că cel care era de partea cealaltă 
a ferestrei era Takatsugu. S-a ridicat și ea. Pentru că se culcaseră 
îmbrăcate, n-a mai fost nevoie să se schimbe și au ieşit aşa cum erau pe 
coridor. 

— Cine e? a întrebat încet Chacha. 

— Sunt Takatsugu. Știu că e târziu, dar e ceva ce nu mai suferă 
amânare, s-a auzit de afară. 

Ohatsu a ridicat un pic oblonul. Dinăuntru nu-și dăduseră seama că 
întunericul de afară era altfel decât de obicei. Vocile oamenilor, 
nechezatul cailor, zornăitul armelor și zgomotul de pași se auzeau 
când mai departe, când mai aproape. În întunericul ce ascundea 
această dezordine, Takatsugu stătea în picioare la aproape doi metri 
de ușa camerei lor. 

— Eu voi fugi în noaptea asta. Am venit să-mi iau rămas bun, a rostit 
acesta răspicat. Domniile voastre nu au de ce să se îngrijoreze, chiar 
dacă acest castel va cădea. E greu de crezut că seniorul Katsuie vă va 
trage după el. Şi chiar Hideyoshi... 

Takatsugu s-a oprit brusc. A continuat apoi: 

— Aş vrea doar să vă rog să fiți cu mare băgare de seamă. Castelul 
va cădea în mâinile dușmanilor noștri, dar, chiar dacă nu va fi așa, vă 
rog să nu ieşiţi din camerele voastre. Doar asta am vrut să vă spun. 

— Vă mulțumim pentru grija pe care ne-o purtaţi și să fiți și domnia 
voastră cu luare-aminte! Dar unde vă gândiţi să vă refugiaţi? a întrebat 
Chacha. 

Nu-și putea da seama unde s-ar putea ascunde Takatsugu, căci, 
odată ieșit din acest castel, devenea un fugar urmărit de Hideyoshi. 

— Mă văd nevoit să mă refugiez pentru o vreme la Wakasa. 

Sora mai mare a lui Takatsugu, Tatsuko, se căsătorise cu Motoaki 
Takeda, seniorul provinciei Wakasa. Chacha aflase acest lucru chiar de 


la Takatsugu. 

— Nădăjduiesc să vă revăd cândva. S-ar putea să apar când vă 
aşteptaţi mai puţin pentru a vă cere din nou ajutorul. Şi atunci... a spus 
Takatsugu. 

— Dacă va veni o asemenea vreme, vom fi foarte bucuroase, dar 
probabil că... a început Chacha să vorbească, dar Takatsugu a 
intervenit: 

— De ce vorbiţi astfel? Nu se poate să credeţi că acesta este 
sfârşitul! a spus el pe un ton uşor zeflemitor. În vremurile de acum, 
dacă am muri de câte ori suntem înfrânți, nici dac-am avea mai multe 
vieţi, nu ne-ar ajunge. Nu a trecut nici jumătate de an de când mătușa 
mea a venit ca soţie în acest castel. Daţi-mi voie să vă vorbesc răspicat 
şi să vă spun să nu vă mai gândiţi la asemenea lucruri prostești. Cât 
despre mine, chiar dacă nu vor mai rămâne niciun pom și niciun fir de 
iarbă după care să mă ascund, nu-mi voi pierde voinţa dea trăi! 

Rostise ultimele cuvinte cu mândrie. Spunând tot ce a avut de spus, 
şi-a luat rămas-bun transmițându-le încă o dată speranţa de a se 
reîntâlni, și-a ridicat ușor capul, s-a întors pe călcâie și a fost înghiţit de 
întuneric. Fără să-şi poată reveni din mirare, Chacha și Ohatsu au 
rămas în picioare, nemişcate. Într-un târziu, venindu-și în fire, Ohatsu 
a întrebat temătoare: 

— Oare ce-o să se-aleagă de noi? 

— Asta nu putem ști. E hotărât doar că vom împărtăși aceeaşi soartă 
cu acest castel, i-a răspuns Chacha, de parcă ar fi vrut să o convingă. 

— Dar eu nu vreau asta! a strigat Ohatsu, scuturând tare din cap. 

— Nu contează ce vrei, nu ai de ales. Acum facem parte din clanul 
Shibata. Nu vor avea oare toți membrii acestei familii aceeași soartă cu 
cea a castelului? 

— Nu! Nu! Nu vreau să mor! 

— Dacă îţi este așa de groază, ai putea să fugi doar tu din castel, 
urmându-l pe seniorul Takatsugu, i-a răspuns Chacha cu asprime, 
lăsând-o acolo și întorcându-se singură în cameră. 

Ohatsu a mai rămas preţ de câteva clipe pe coridor, apoi a lăsat 
obloanele și s-a întors şi ea în așternuturile ei. 

Kogo dormea ca de obicei, fără să ştie nimic din ce se întâmplase. 
Chacha s-a gândit că, din tot castelul, în noaptea aceea probabil numai 
Kogō dormea adânc. De partea cealaltă a lui Kogō, Ohatsu părea că 
plânge. Chacha nu înţelegea dacă e din cauză că o întristase 


despărțirea de Takatsugu sau pentru că o îndurerase într-un asemenea 
hal propria ei soartă grea. Probabil că nici Ohatsu însăși nu știa. Nu era 
însă nicio îndoială că tot acest haos sleise de puteri şi trupul și sufletul 
copilei de numai cincisprezece ani. 

Chacha se hotărâse să o ia pe același drum cu mama sa. Dacă 
aceasta va trăi, va trăi și ea; dacă va muri, îşi va găsi și ea sfârșitul. Și-a 
dat seama însă că în aceste gânduri ale ei, tatăl său vitreg, Katsuie, nu 
apărea nici măcar o dată, iar asta a răscolit-o peste măsură. Și-a 
amintit de figura bătrânului războinic descălecând în faţa porţii 
castelului și, fără să știe exact de ce, inima i-a fost cuprinsă de jale. 

Abia ce-a apucat să închidă ochii, că a şi fost trezită. Afară încă nu se 
luminase. Slujnicele care intraseră în cameră, îmbrăcate de parcă 
mergeau la război, erau toate sprintene, dar cuprinse de teamă și 
panică. 

— Se pare că trupele dușmane și-au instalat tabăra pe Muntele 
Ashiba. Oare ce-o să se-aleagă de noi, căci în castel n-a mai rămas decât 
o mână de oameni? Pesemne că nu vom rezista nici măcar o zi, se 
tânguiau ele. 

Chacha a coborât în grădină și s-a îndreptat către turnul de veghe 
din colțul castelului. Pe drum a dat peste niște cai de luptă cu hăţurile 
desfăcute şi peste câţiva zeci de soldaţi răniţi ce păreau a fi ajuns la 
castel cu o seară înainte. Apropiindu-se de turn, i-au ieșit în cale și alți 
luptători ce alergau tulburaţi în toate direcţiile. Trecând în grabă prin 
toată această hărmălaie, Chacha a urcat; n turn. Pe scări, un samurai a 
încercat s-o oprească: 

— Domniţă, e primejdios. Aţi face bine să vă întoarceți. 

— Urc doar pentru o clipă, cât să arunc o privire, apoi o să cobor 
imediat. Vreau doar să privesc totul pentru ultima dată. 

Intimidat parcă de cuvintele ei, bărbatul s-a retras în tăcere. 

Privind prin gurile de tragere, în est se vedea Muntele Ashiba, pe 
colinele căruia era o puzderie de steaguri de luptă, la o distanţă așa de 
mică de castel, de aveai senzaţia că le poţi atinge cu mâna. Oare undeva 
acolo era și Hideyoshi? Lui Chacha i-a venit în minte figura 
războinicului mic de statură și cu limbă vicleană, pe care-l întâlnise o 
singură dată, la Castelul Kiyosu, cu un an în urmă. I se părea de 
necrezut că acest om, care luptase și-l învinsese pe tatăl ei vitreg, îl 
urmărise acum până aici şi-şi instalase trupele pe dealul acela pe care 
ea îl vedea din turn. 


Și-a adus aminte că aici o întrebase Katsuie dacă urăște războiul, iar 
ea îi spusese că urăște doar înfrângerea. Katsuie râsese atunci, 
spunându-i că nimănui nu-i place să piardă, și iată că acum trebuia să 
poarte această povară dureroasă. Chacha avusese față de bătrânul 
soldat sentimente de afecțiune până atunci, dar acum și corpul lui 
imens, și mâinile osoase, și obrajii care i se înroșeau imediat - tot ce 
ținea de Katsuie i se părea prostesc și lipsit de sens. 

Ziua a douăzeci şi doua a trecut fără nicio înfruntare. Trupele 
dușmane de pe Muntele Ashiba n-au tras nicio săgeată şi niciun glonţ. 
Era clar pentru toată lumea că grosul trupelor lui Hideyoshi se afla 
încă în Fuchū, pregătindu-se să înainteze spre Kitanoshs, și că atacul 
va fi lansat în acea noapte. 

Toată ziua, în cetate au intrat neîncetat soldaţi răniți ce scăpaseră 
cumva de la Yanagase și care acum se adunaseră în grupuri de treizeci, 
cincizeci şi chiar o sută de oameni. Până seara, curtea se umpluse. Dacă 
îi adunai și pe bătrâni, pe femei şi pe copii, erau în total aproape trei 
mii de oameni. Cei mai vechi și importanţi vasali ai lui Katsuie, ale 
căror nume Chacha le auzise de nenumărate ori, se strânseseră și ei 
pentru a apăra castelul: Bunkasai Nakamura, Yaemon Shibata și fiii săi, 
Rokuzaemon Uemura, Kangoei Matsudaira și fiii săi, Kyūei Matsuura, 
Jăzo Sakuma, Oshima Wakasa și încă mulți alţii. 

La Chacha și la surorile ei ajungeau tot felul de zvonuri: că unul 
încercase să fugă, că altul fusese prins tocmai când dezerta și fusese 
executat. Nu erau toate însă vești așa de negre, căci unele lăudau 
vitejia şi curajul celor care apărau castelul. 

Moştenitorul lui Oshima Wakasa, Shingors, care nu putea lua parte 
la luptă din cauza unei suferințe, fusese adus în castel într-un 
palanchin și scrisese pe poarta principală, cu caractere mari, 
următorul mesaj: 


Eu, Shingoro Wakasa-no-kami, de optsprezece ani, nu am putut 
participa la bătălia de la Yanagase din cauza bolii, dar nimic nu mă 
va împiedica să apăr acest castel 


Se mai vorbea și de Rokuzaemon Uemura, de șaizeci de ani, care 
apărase poarta de sud îmbrăcat în kyokatabira36. 


36 Chimono de culoare albă, în care erau îmbrăcate de obicei persoanele 


Și în acea seară, cele trei surori au dormit în aceeași cameră, înainte 
de miezul nopții, pe Chacha au trezit-o nechezatul cailor și pocnetul 
puștilor. Doborâtă de oboseala de noaptea trecută, Ohatsu reușise să 
adoarmă, dar acum Kogs deschisese ochii şi asculta strigătele de luptă 
şi tropotul cailor, pe care vântul le aducea până la ele. 

— Încă se luptă! Cât de mult urăsc asta! a spus, de parcă n-ar fi fost 
ea. 

A căscat larg și s-a băgat înapoi în aşternuturi. 

— Ție nu ţi-e teamă? a întrebat-o Chacha. 

— Păi n-avem ce face. Și dacă mi-e teamă și dacă nu, e totuna. Noi 
nu putem face nimic. 

Atitudinea plină de calm a surorii ei mai mici o irita pe Chacha, dar 
Kogo, indiferentă la sentimentele ei, a început imediat să respire 
adânc. 

De cum a adormit Kogō, s-a trezit Ohatsu, care s-a agăţat de Chacha 
spunând că e tristă. Lipindu-şi obrazul de pieptul surorii ei mai mari, a 
început să plângă cu suspine. Jelea soarta cruntă a tatălui lor vitreg, se 
plângea că nu există pe lume oameni mai nefericiţi ca ele și ca mama 
lor, se întreba pe unde s-o chinui acum Takatsugu. 

Cât despre Chacha, nu era vorba că nu înţelegea slăbiciunea surorii 
ei, dar văicăreala aceasta continuă o scotea din sărite. Îi venea să-i dea 
o palmă puternică și să-i strige: „Vino-ţi în fire!” 

De când se întorsese Katsuie în castel, O-ichinokata îl urma 
pretutindeni. Nu puteai ști de fapt care dintre ei nu se dezlipea de 
celălalt, însă de când merseseră toate să-l întâmpine la poarta 
castelului, fetele n-o mai văzuseră pe mama lor. 

În noaptea aceea, O-ichinokata a venit pentru scurtă vreme în 
camera lor. S-a uitat prelung la Ohatsu și Kogō cum dormeau, iar apoi 
s-a întors către Chacha și i-a spus pe un ton blând: 

— Nu dormi? N-are de ce să-ţi fie teamă. Totul va fi bine. 

— Ce vei face, mamă, dacă acest castel va cădea? 

Erau niște cuvinte aspre, dar Chacha o întreba direct, gândindu-se 
că e momentul să afle ce hotărâre a luat mama sa. O-ichinokata a dat să 
spună ceva, dar n-a scos nicio vorbă, ci doar a zâmbit liniștită. În 
lumina lumânărilor, zâmbetul de pe fața mamei ei părea palid și 
îngheţat, dar pe Chacha a uimit-o peste măsură voioşia pe care o 


decedate. 


ascundea. 
O-ichinokata a ieșit imediat, dar Chacha a înţeles că acea lumină 
neobișnuită din zâmbetul mamei sale însemna că se 


hotărâse deja că va muri. Dacă n-ar fi fost aşa, n-ar fi avut puterea să 
zâmbească în felul acela. Așadar mama ei hotărâse să-și sfârșească 
viața. Și, dacă ea murea, atunci nici ele nu puteau alege altă cale. 
Chacha era mai liniștită acum decât înainte, când nu știa ce se va 
întâmpla. Dimineaţă i s-a părut că aţipise un pic peste noapte, însă 
emoţiile puternice n-au părăsit-o nici măcar în vis. 

Cea de-a douăzeci și treia zi a venit cu o schimbare dramatică în 
situația din jurul castelului. În timpul nopţii, imensa armată a lui 
Hideyoshi venise din Fuchu pregătită de asediu. Kitanosh era 
înconjurat de o mulțime de soldaţi atât de numeroasă și de compactă, 
încât părea un furnicar în care nu mai are loc să intre nici măcar o 
singură furnică. O-ichinokata s-a întors în camera fetelor ei, de unde li 
se interzisese să iasă. 

Focul a fost deschis la ceasurile opt ale dimineţii. De la începutul lui 
aprilie nu plouase deloc și aerul era uscat, iar razele din ce în ce mai 
puternice ale soarelui cădeau pe frunzele copacilor din grădina 
interioară. Strigătele de pe câmpul de bătălie se auzeau fără încetare. 
Speriate, cele trei fete s-au strâns la început toate într-un colț, dar 
încet-încet s-au obișnuit cu șuierul gloanţelor și cu vuietul luptei. Din 
colţul camerei, Chacha privea frunzișul copacilor mângâiaţi de soare. 
Vacarmul înfruntării i se părea departe și era calmă, căci se hotărâse 
deja că va muri. 

Pe la ceasurile zece ale dimineţii, femeile au auzit niște strigăte 
puternice, bufnituri și icnete, de parcă cineva ar fi încercat să doboare 
gardurile de apărare. Au aflat mai târziu că în acel moment zidurile 
exterioare fuseseră cucerite de dușmani. Soldaţii care veneau în 
patrulă le-au spus că trupele de asalt ale lui Hideyoshi năvăliseră ca o 
avalanșă pe zidurile exterioare și acum își stabiliseră poziţiile la zece- 
cincisprezece ken de zidurile curţii interioare. 

La ceasurile amiezii, hărmălaia a încetat de tot. Nu mai auzeai nici 
măcar o bătaie de tobă vestind atacul. Într-un loc ce putea fi văzut din 
interiorul castelului erau târâți doi prizonieri: fiul adoptiv de 
şaisprezece ani al lui Katsuie și Morimasa Sakuma. Chacha era uluită să 
afle că Morimasa fusese luat prizonier. Se spunea că el fusese cauza 


înfrângerii suferite de Katsuie în bătălia trecută. Îmbătat de prima 
victorie, a urmărit trupele dușmane până departe, neluând în seamă 
avertismentele lui Katsuie și ale lui Toshiie Maeda și a fost înfrânt în 
final de contraatacul soldaţilor lui Hideyoshi. Contingentul principal al 
armatei lui Katsuie a fost silit astfel să se retragă. 

Samuraii care au văzut scena dureroasă a aducerii prizonierilor au 
povestit cum trupul de aproape şase shaku al lui Morimasa era în 
picioare, legat cu mâinile la spate, iar ochii lui plini de sânge erau larg 
deschişi, privind în sus către castel. lar când cei care-l aduseseră acolo 
au încercat să-l tragă mai departe, s-a împotrivit lovindu-i cu 
picioarele și nu s-a mișcat din loc. „Da, ăsta e Morimasa!” s-a gândit 
atunci Chacha, de parcă l-ar fi văzut în faţa ochilor. 

După-amiaza a trecut fără ca niciuna din armate să riposteze. Din 
când în când, la urechile fetelor ajungea larma iscată de câte o mică 
înfruntare, dar deja șuierul vântului ce venea dinspre noul câmp de 
bătălie îndoind vârfurile copacilor se auzea mai puternic decât 
zgomotul luptei. 

Pe la ceasurile patru ale după-amiezii, O-ichinokata și fiicele sale au 
fost mutate în corpul central, căci se prevedea că în zori trupele 
dușmane vor lansa un asalt masiv. Împreună cu numeroase doamne de 
companie, au fost înghesuite în sala cu podele de lemn, de la nivelul al 
patrulea al donjonului de nouă niveluri. Privind prin ferestruicile de la 
gurile de tragere, lui Chacha i se dezvăluia privirii priveliștea 
câmpurilor de orez împărțite în parcele dreptunghiulare, înțesate 
acum de steagurile de luptă dușmane. 

La apusul soarelui, peste câmpul de bătălie s-a revărsat o ploaie 
torențială, iar când aceasta a încetat, s-a lăsat o linişte sinistră. În 
castel s-a ţinut în seara aceea un ultim banchet de adio. La toate 
nivelurile donjonului şi în toate turnurile au fost aduse butoaie cu sake 
şi de peste tot a început să se înalțe larmă de glasuri. 

În sala mare a castelului, Katsuie, O-ichinokata şi cele trei domnite, 
însoțiți de Bunkasai Nakamura, Yaemon Shibata și de alţi generali, 
goleau una după alta ceșcuţele de sake. 

Aşezată lângă mama ei, Chacha îl privea pe Katsuie cum îi oferă 
acesteia ceșcuța. O-ichinokata a dus-o la gură de două ori, apoi i-a 
înapoiat-o lui Katsuie. Acesta a golit-o de câteva ori, apoi i-a dat-o lui 
Nakamura, care stătea lângă el. Chacha văzuse același ritual cu 
aproape cincizeci de zile în urmă, la ceremonia de căsătorie a mamei 


ei. Dacă atunci o cuprinseseră sentimente sumbre, acum privea 
liniștită schimbul de cești. Nu-i venea să creadă că e ultimul banchet de 
dinaintea căderii castelului. 

Chacha se uita doar la mama ei. Și nu era singura care nu-și lua ochii 
de la ea. Şi Ohatsu și Kogō o priveau fără încetare pe O-ichinokata. Însă 
de când începuse banchetul, aceasta părea să fi uitat complet că fiicele 
ei se aflau și ele acolo și nu le aruncase nici măcar o privire. 

De când fuseseră aduse în corpul central, Ohatsu, care până atunci 
se văicărise încontinuu, devenise tăcută, înțelegându-și parcă soarta. 
Kogo, indiferentă la ce se va întâmpla cu viața ei, avea aceeași mină 
impasibilă ca întotdeauna. Părea că se așteaptă ca în orice moment să 
apară un trimis din partea dușmanilor, care să le ia pe toate de-acolo. 

— Un sol s-ar putea să apară oricând, i-a şoptit ea lui Chacha. 

Aceasta nu i-a putut răspunde și s-a prefăcut că n-a auzit din cauza 
vacarmului. A rămas cu privirea îndreptată spre sala de banchet. 
Petrecerea care se desfășura în turnurile de veghe era și mai 
zgomotoasă, iar chiotele de-acolo se amestecau cu gălăgia din sala 
mare, dând naștere unei larme de neînchipuit. Bunkasai Nakamura, 
care lipsise o vreme, a intrat înapoi în sală, s-a dus lângă Katsuie și s-a 
aplecat pentru a-i spune ceva la ureche, apoi a mers la O-ichinokata, 
căreia i-a șoptit câteva cuvinte. Aceasta a înclinat ușor din cap. 

Chacha l-a văzut pe Bunkasai îndreptându-se către locul în care 
stăteau ele. S-a așezat pe genunchi în faţa lor și le-a spus: 

— A sosit ceasul să vă luaţi rămas-bun de la tatăl și de la mama 
voastră. 

— Rămas-bun? a strigat Kogō uluită. 

Luând-o de mână, Chacha s-a ridicat în picioare. „Așadar vine clipa!” 
s-a gândit. Parcă vrăjite de purtarea surorii lor mai mari, Ohatsu și 
Kogo au urmat-o în tăcere. S-au așezat în faţa lui Katsuie și a lui O- 
ichinokata. În sală s-a lăsat dintr-odată tăcerea, iar Chacha simțea că 
privirile tuturor erau ațintite spre ele. Era mulțumită că mama lor le 
privea, pentru prima oară în acea seară. 

Cele trei fete şi-au aplecat capetele în fața părinţilor lor. Prima a fost 
Chacha, urmată de surorile ei. Au dat să se întoarcă la locurile lor, când 
mai mulți samurai s-au apropiat și le-au prins de braţe. 

— Ce faceți? a strigat Chacha, dar Ohatsu și Kogs fuseseră deja duse 
pe scări, către ieşire. 

O auzea pe Kogō cum ţipa și se zbătea să scape, iar pe Ohatsu 


strigând-o pe mama lor. Țipetele lor s-au transformat în plâns. 

Chacha era disperată. Dându-și seama că ele vor fi luate de-acolo și 
duse undeva la loc sigur, a început să se zbată cu toată puterea. Luată 
însă pe sus de cei doi samurai care o ţineau strâns, nu s-a mai putut 
împotrivi. 

A fost purtată prin sălile de banchet, a traversat coridoarele și a fost 
scoasă în curtea interioară. Acolo era un palanchin în jurul căruia 
aşteptau vreo zece doamne de companie. Împreună cu surorile ei, a 
fost înghesuită în lectica neîncăpătoare. Era inutil acum să mai opună 
rezistenţă. 

Palanchinul a fost ridicat de îndată și au pornit la drum. Pe când au 
reușit cele trei fete să se așeze astfel încât să poată încăpea, au ajuns la 
poarta de ieșire din curtea interioară. Palanchinul s-a oprit doar atunci 
pentru câteva clipe, cât să apuce Shinrokurs Tominaga, samuraiul care 
le însoțea, și doamnele de la curte să-și ia rămas-bun de la castel. 

Chiar și după ce au ieșit din curtea interioară, au continuat să 
înainteze fără obstacole. Închise împreună în această colivie, cele trei 
fete vedeau prin perdeluţele palanchinului cum înaintează printre 
şiruri de focuri aprinse de-o parte și de alta a drumului, dar o 
priveliște stranie li se arăta înaintea ochilor: grupuri de soldaţi 
dușmani le deschideau calea. 

În scurtă vreme, au ajuns la poalele Muntelui Ashiba, unde îşi avea 
tabăra Hideyoshi. Cu inimile încă pline de durerea despărțirii de mama 
lor, cele trei fete nu au coborât. După încă vreun ceas, şi-au reluat 
drumul către poalele muntelui. Au mers așa preţ de câteva ceasuri 
bune, fără să se oprească. Fără să scoată un cuvânt, cele trei surori se 
lăsau legănate de palanchinul ce continua să înainteze. 

Zorii s-au ivit pe când treceau pe lângă o pădurice de bambus de pe 
un delușor. În acel moment, de departe s-au auzit strigăte de luptă. O 
clipă, Chacha s-a crispat de spaimă, dar apoi s-a lăsat tăcerea. După ce 
au înconjurat pe jumătate Muntele Ashiba, palanchinul a intrat într-o 
mănăstire budistă situată exact pe partea cealaltă a colinei față de 
Castelul Kitanoshs. 

Acolo cele trei fete au fost coborâte pentru prima oară. Noaptea se 
preschimbase în zi, iar vântul rece al dimineţii le biciuia obrajii. Au fost 
conduse într-o cameră din interiorul mănăstirii. 

În acea zi, la Castelul Kitanoshs a avut loc ultimul asalt. Strigătele de 
luptă pe care le auziseră domniţele când se aflau în palanchin erau cele 


ale trupelor de atac care asediaseră castelul la ceasurile patru ale 
dimineții. Până la amiază, luptele s-au dat lângă porţile dinspre curtea 
interioară, iar la ceasurile prânzului trupele de atac au năvălit în 
curtea centrală. 

Armata lui Hideyoshi pătrunsese în curte, dar Katsuie și cei trei sute 
de soldaţi ai săi se baricadaseră în turnul central şi luptau de-acolo, 
opunând rezistență. Alegând să lupte cu lănci și sulițe, trupele de atac 
au lansat mai multe atacuri asupra turnului central, forțându-i pe 
soldaţii lui Katsuie să se retragă din ce în ce mai sus. 

Când a ajuns în locul unde urma să-și facă seppuku, Katsuie nu mai 
avea lângă el decât vreo treizeci de oameni, bărbaţi și femei. O- 
ichinokata a fost prima care și-a scris scrisoarea de adio către lumea 
aceasta: 


În noaptea aceasta de vară, la ceasul când era rânduit să punem 
geană pe geană, oare cântecul cucului ne cheamă spre tărâmul 
viselor? 


A fost rândul lui Katsuie să-i scrie răspunsul: 


Cântecul cucului să înalțe spre nori numele ce va rămâne în urma 
acestei vremelnice nopți de vară. 


La ceasurile patru ale după-amiezii, Katsuie a poruncit să se pună 
foc în turnul central. Flăcările au izbucnit pe dată, iar când au ajuns la 
al cincilea nivel, Katsuie, urmat de O-ichinokata, și-a pus capăt zilelor. 
El avea cincizeci și patru de ani, iar ea treizeci și șapte. I-au asistat 
Bunkasai și Tokuami, vasalii credincioşi care le stătuseră aproape până 
în ultimul ceas. 

În acel timp, Chacha şi surorile ei părăseau mănăstirea pentru a 
urca din nou în palanchin. Cum cei care le însoțeau începuseră să facă 
mare gălăgie, Chacha a ridicat puţin perdeluţa și a văzut cum o roșeață 
nefirească îmbrăca cerul, întinzându-se tot mai sus. Când au ajuns într- 
un loc de unde se zărea în depărtare Castelul Kitanoshs, și-a dat seama 
că erau flăcările ce cuprinseseră castelul în care până ieri își duseseră 


37 Exista obiceiul ca înainte de a-şi face seppuku cel care urma să moară 
să scrie un ultim poem. 


zilele. Turnul cu nouă niveluri se făcuse scrum, iar flăcările cuprindeau 
deja un alt colț. 

Palanchinul s-a oprit brusc. De-o parte și de alta erau numai 
câmpuri de orez. Fetele au fost date jos și, împreună cu doamnele de 
companie, au rămas în picioare pe o cărăruie, un pic ferită de la 
drumul principal. Într-o clipită a apărut un grup de câteva sute de 
călăreţi ce galopau către nord, ridicând nori de praf în urma lor. Mai 
apoi au văzut cum au trecut câteva mii de pedestrași împărţiţi în trupe 
mai mici. 

Lui Chacha i s-au oprit ochii pe un comandant ce stătea maiestuos 
pe calul său, în mijlocul trupei de pedestrași. L-a recunoscut imediat pe 
Hideyoshi. Fără să le arunce nici măcar o privire, a trecut stând drept 
în şa, cu hăţurile în mână. Era cu totul alt om față de acel Hideyoshi pe 
care îl văzuse la Castelul Kiyosu. Avea o expresie rece și arogantă. Abia 
ce cucerise Kitanosh6 și se și îndrepta spre Castelul Oyama, al lui 
Morimasa Sakuma. 

Fetele au urcat din nou în palanchin, așteptând să treacă lungul 
convoi de soldaţi, iar apoi au intrat în orășelul de la poalele Castelului 
Kitanosho, unde încă nu se stinseseră flăcările bătăliei. Fără să se 
oprească în oraș, au traversat toată regiunea îndreptându-se către 
Fuchu. Pe drum au înnoptat la un han. 

Locul în care îşi petreceau noaptea era o încăpere a unei ferme. Fără 
să schimbe niciun cuvânt între ele, cele trei surori s-au prăbuşit pe 
podea, dar n-au închis un ochi toată noaptea. 

A doua zi dimineaţa, un samurai le-a adus vestea că tatăl lor vitreg, 
Katsuie, și mama lor, O-ichinokata, își făcuseră seppuku cu o zi în urmă, 
în turnul central al castelului. La auzul acestor cuvinte, au izbucnit 
într-un plâns cu suspine. Ohatsu și Kogō au continuat să plângă multă 
vreme, dar Chacha, liniștindu-se, le-a spus: 

— Nu mai plângeţi! De azi suntem orfane și trebuie să supravieţuim 
singure. Cu zece ani în urmă, când a căzut Castelul Odani, tatăl nostru 
din clanul Azai ne-a scos afară din castel împreună cu mama noastră, 
pentru ca noi să putem trăi mai departe în siguranţă. lar acum, să nu 
nesocotim voința mamei noastre, care ne-a ajutat să fugim ca să putem 
duce o viață fericită. Mama nu a putut să scape de o moarte crudă, 
urmându-și soţul, dar a vrut ca noi să trăim mai departe fericite. 

Spunându-le acestea surorilor ei, Chacha credea cu adevărat că ele 
trebuie să ducă o viață plină de fericire. 


— Ce înseamnă fericite? a întrebat Kogō, cu lacrimile șiroindu-i pe 
obraji. 

Chacha nu i-a putut răspunde imediat, dar nici Kogo n-a mai 
întrebat nimic, ci doar a spus, ca şi cum ar fi înţeles: 

— Dacă noi suntem fericite, atunci și mama se bucură. 

Ohatsu, care până atunci nu scosese un cuvânt, a spus dintr-odată, 
ridicându-și faţa plină de lacrimi: 

— Nu știu dacă voi fi sau nu fericită, dar eu voi trăi. Orice ar fi, eu 
voi continua să trăiesc. 

Chacha și-a adus aminte că aceleași vorbe le spusese și Takatsugu. 

Sentimentele lui Chacha erau exact opusul a ceea ce simțeau 
surorile ei mai mici. Se gândea că pentru ea fericirea însemna să 
câştige războiul. Nu-şi putea imagina ce altceva ar fi făcut-o fericită. În 
cei șaptesprezece ani de viață ai ei, războiul i-i răpise pe toţi cei dragi: 
tatăl, bunicul, unchiul, iar acum tatăl vitreg și mama. 

În minte i-au venit din nou flăcările ce mistuiseră cele două castele. 
Pe unul îl văzuse arzând ieri, pe celălalt, cu zece ani în urmă. O dată 
focul înroșise cerul amiezii, altă dată pe cel al nopţii. Limbile de foc îi 
arseseră pe toţi cei dragi ai ei şi în ele străluceau, mai intens sau mai 
stins, o tristeţe fără seamăn și o furie fără margini. 


Capitolul II 


Chacha, Ohatsu și Kogō au petrecut două nopţi la ferma de pe 
drumul dintre Kitanoshs și Fuchi, iar în cea de-a treia zi au fost din 
nou urcate în palanchin. Deşi sufletul celor trei fete era plin de 
amărăciune, afară era o zi însorită, iar vântul făcea să tremure ușor 
iarba și frunzele de pe marginea drumului. Cortegiul de palanchine a 
mai parcurs aproape un ri și a ajuns în orașul de la poalele Castelului 
Fuchi, intrând apoi pe poarta cetăţii ce-i aparținea lui Toshiie Maeda. 

Toshiie Maeda fusese, alături de Katsuie, unul dintre cei care au 
pornit bătălia de la Yanagase, dar relaţia lui cu Hideyoshi începuse cu 
mult înainte de asta și, chiar dacă mai apoi poziţia geografică îl 
obligase să fie de-aceeași parte cu Katsuie, nu rupsese niciodată 
legătura cu Hideyoshi. Acum, chiar dacă făcuse parte din tabăra celor 
învinși, nici Katsuie nu îi ceruse să-l urmeze, nici Hideyoshi nu-l 
învinovăţise pentru acea alianță temporară cu dușmanul său. Toshiie 
Maeda era, dacă privim astfel lucrurile, un strateg subtil, care reușise 
să evite erorile grave. 

Chacha și surorile ei au fost conduse în încăperile din spate ale 
castelului, unde a fost primită cu multă căldură. A doua zi, au ajuns în 
faţa lui Toshiie Maeda pentru a-și prezenta mulțumirile. Chacha îl mai 
întâlnise de două ori la Kitanoshs pe acest general de cincizeci de ani 
încă în putere, cu trăsături blânde și cu un chip luminos. Îl vedea 
aşadar pentru a treia oară şi avea sentimente confuze. În ciuda faptului 
că şi el luptase împotriva lui Hideyoshi, se purta de parcă n-ar fi avut 
nicio legătură cu asta, în timp ce tatăl ei vitreg și mama sa trebuiseră 
să-şi pună capăt zilelor. 

Cele trei fete s-au înfățișat înaintea lui, dar chipurile le erau ca de 
piatră. Nu era vreun semn al tăriei lor sufleteşti, mina lor impasibilă ca 
o mască de teatru Nō fiind consecinţa firească a faptului că după 
sosirea la castel nu schimbaseră o vorbă una cu alta. 

— Domniile voastre! Vă împărtășesc durerea! le-a spus el cu o voce 
răguşită. 


Ridicându-și privirea spre el, Chacha a simţit cum o cuprinde 
indignarea. Când se întâlniseră la Kitanosh6, Toshiie era într-o poziţie 
inferioară, dar acum rolurile se inversaseră. Statutul celor trei fete se 
schimbase dintr-odată. 

— Şi fiica mea, Oma, se afla la Kitanoshs când a căzut castelul. Am 
crezut-o pierdută, dar azi-dimineaţă a ajuns cu bine acasă. Puteţi să 
rămâneţi deocamdată aici, alături de ea. 

Chacha nu știa că fiica lui Toshiie fusese la Kitanosho. 

— Mă bucură să aud că a ajuns cu bine acasă, a răspuns ea, așa cum 
se cuvenea. 

— Vă veţi muta, probabil, la Castelul Azuchi, dar până atunci sunteţi 
bine-venite aici. Încercaţi să uitaţi durerea care vă apasă. Ce-a fost a 
fost, a venit răspunsul lui politicos. 

După ce s-au retras de la această scurtă întrevedere, Chacha a aflat 
de la una din doamnele de companie că Oma, cea de-a treia fiică a lui 
Toshiie, fusese trimisă la Kitanosho ca ostatică și se logodise cu Jūzō 
Sakuma, unul dintre vasalii lui Katsuie. Logodnicul ei își pierduse viaţa 
în timpul asediului, însă Omă reușise să fugă chiar înainte de căderea 
castelului, împreună cu una dintre doamnele însoţitoare. 

În acea seară, Chacha a dat peste Omă din întâmplare în grădina 
castelului. Puțin surprinse de întâlnirea neașteptată, amândouă au 
înclinat ușor din cap și, fără să schimbe niciun cuvânt, au trecut una pe 
lângă cealaltă. Cu trei ani mai mică decât Chacha, Omă avea fata albă și 
luminoasă a tatălui ei și era destul de înaltă pentru vârsta de 
paisprezece ani. Chacha s -a gândit atunci că, deși locuiau în același 
castel, nu vor deveni prea apropiate. Ca ostatică, Omă dusese probabil 
o viață modestă la Kitanoshs, iar acum rolurile se inversaseră. Rămase 
orfane, Chacha și surorile ei erau din tabăra celor învinși, niște fugare a 
căror soartă era în mâinile seniorului în casa căruia se refugiaseră. 

La câteva zile după sosirea lor la castel, Hideyoshi, care cucerise 
deja Kitanoshs și pacificase provinciile nordice Noto și Kaga, s-a oprit 
la Fuchū pe drumul de întoarcere. Era prima zi a lunii mai. Auzind 
acestea, Ohatsu și Kogo s-au schimbat la față și s-au strâns într-un colţ 
al camerei. Chacha nu înţelegea bine sentimentele pe care le aveau 
surorile ei față de Hideyoshi. Se gândea că trebuie să fie un amestec de 
ură şi teamă, dar, în ceea ce o privea, lucrurile stăteau puţin altfel. Nu 
avea cum să nutrească pentru învingător sentimente de simpatie, dar 
sufletul nu-i era plin de acea dușmănie care s-o facă să nu-l poată 


suferi. 

Dacă se gândea bine, el era cel care atacase acum zece ani Castelul 
Odani, iar asta dusese la moartea tatălui şi a bunicului ei şi la stingerea 
întregului clan Azai. Și fratele ei mai mare fusese ucis și tras în țeapă 
tot de el. Iar acum tatăl ei vitreg și mama ei fuseseră nevoiţi să-și pună 
capăt zilelor tot din cauza lui. Și totuși nu simţea pentru el ura pe care 
o ai față de un dușman de moarte, iar asta o mira chiar și pe ea. 

Cele trei surori și-au petrecut vara acelui an în acest castel micut din 
ţinuturile din nord, fără să iasă din camerele lor și fără să schimbe prea 
multe vorbe. După ce flama războiului s-a stins, a ajuns și la urechile 
lor vestea că Nobutaka Oda, aflat în Castelul Gifu, fusese atacat de 
fratele său vitreg Nobukatsu și că îşi pusese capăt zilelor în a doua zi a 
lunii mai, la puţină vreme după moartea lui Katsuie. După ce 
înduraseră atâtea nenorociri, cele trei fete n-au mai găsit în inimile lor 
putere să sufere și pentru asta. Toţi cei cu care avuseseră de-a face 
într-un fel sau altul în Castelul Kitanoshâ erau morți. Ohatsu izbucnea 
câteodată în plâns, amintindu-și poate de O-ichinokata. Şi Chacha şi 
Kogo o priveau în tăcere, de parcă fiecare, în felul ei, ar fi abandonat-o. 
Kogo, pe de altă parte, afișa o atitudine care nu putea fi socotită decât 
falsă de surorile ei. Dacă cineva vorbea cu ea, evita privirea 
interlocutorului, iar pe buze îi înflorea un zâmbet de autopersiflare. Nu 
era o atitudine firească pentru o fată de treisprezece ani. Chacha 
înțelegea într-o oarecare măsură stările răzlețe de tristeţe care o 
cuprindeau pe Ohatsu, dar îi era greu să pătrundă în sufletul surorii 
sale mai mici. De fapt, o invidia oarecum pe Kogo pentru că putea să 
nu-şi strige durerea și să se distanțeze de propria persoană de parcă s- 
ar fi privit din afară. 

Pe la sfârşitul verii, cele trei surori au aflat de la un negustor și ce se 
întâmplase cu Morimasa Sakuma: fusese dus la Kyōto, unde Hideyoshi 
i-a propus să intre în serviciul lui, dar acesta nici n-a vrut s-audă. 
Atunci a fost pus în lanţuri, târât prin tot oraşul, iar seara a fost dus în 
cartierul Makishima din districtul Uji, unde i s-a tăiat capul. 

— Peste chimonoul cu mâneci largi purta o haină cu mâneci scurte 
țesută cu fir de aur, iar pe deasupra avea o mantie stacojie. Când l-au 
urcat în carul condamnaților, le-a strigat: „Legaţi-mă!” 

Negustorul povestea ca și cum ar fi fost de față la toate cele 
întâmplate. Au mai aflat de la el că cei doisprezece ţărani care l-au 
oprit pe Morimasa la Tsuruga au fost aduși în faţa lui Hideyoshi, unde, 


în loc să primească răsplata pe care o aşteptau, au fost cu toţii 
condamnaţi la moarte prin crucificare pentru că s-au amestecat în 
treburi care depășeau condiţia lor de agricultori. Acum Morimasa 
Sakuma era considerat de toţi eroul luptei de la Yanagase. 

Când negustorul și-a început povestea despre Morimasa, Ohatsu și 
Kogo au plecat imediat, dar Chacha a stat să asculte până la sfârșit. 
Fără doar și poate că negustorul mai exagerase, dar întreaga poveste îl 
caracteriza întocmai pe Morimasa. Pentru o clipă, i-a apărut în faţa 
ochilor imaginea tânărului luptător, îmbrăcat în acele haine 
somptuoase, legat fedeleș și purtat pe străzile capitalei și n-a mai putut 
sta liniștită. Purtându-și privirea peste frunzișul luxuriant al copacilor 
din grădină, peste care cădeau razele puternice ale soarelui de vară, 
Chacha a simţit cum înlăuntrul ei creşte un sentiment de o violență pe 
care n-o mai cunoscuse până atunci. 

Sfârşitul tânărului comandant care îi spusese că își va da viaţa 
pentru ca ele să poată trăi în siguranţă la Kitanosho îi părea de o 
strălucire fără seamăn. 

În acea zi, Chacha nu s-a putut gândi decât la Morimasa Sakuma. Pe 
înserat, stând pe verandă, l-a plâns cu durere pe tânărul războinic pe 
care nu-l suferise când încă trăia, vărsând pentru el toate lacrimile pe 
care nu le vărsase nici pentru tatăl, nici pentru mama ei. 

Ohatsu, Kogō şi toate doamnele de companie care le însoţiseră de la 
Kitanoshs vedeau în Morimasa singurul vinovat pentru înfrângere, 
însă Chacha gândea altfel. Indiferent dacă Morimasa ar fi acționat sau 
nu cu înflăcărarea și graba pe care i le dădea vârsta, soarta lui Katsuie 
ar fi fost aceeași, de a muri înfrânt. Oricum ai fi privit lucrurile, acesta 
nu putea nicicum să-i fie lui Hideyoshi un dușman pe măsură, la fel ca 
tatăl său, Nagamasa Azai, căzut în bătălia pentru Castelul Odani, care 
nu s-a putut ridica la nivelul lui Nobunaga Oda. Trecând prin 
experiența capturării celor două castele, fără să o înveţe nimeni, 
Chacha ajunsese să privească cu sânge rece mersul treburilor militare. 

Anotimpurile s-au succedat rapid în acel an. În luna iulie, peste 
Kyoto, Mikawa și Hitachi au căzut ploi însemnate și nenumărați 
oameni au fost luaţi de ape, iar în august furtunile au lovit Suruga. Abia 
ce se răspândiseră veșştile despre Suruga, că în ţinuturile din nord au și 
apărut primele semne ale toamnei. Cerul era de un albastru translucid, 
iar aerul începuse să se răcească. Pentru Chacha și surorile ei, era 
prima toamnă în nord, şi chiar dacă n-ar fi fost decât asta și tot s-ar fi 


simţit nefericite. După toate câte se petrecuseră însă, tristeţea era de 
nesuportat. 

Când toamna își intrase deja în drepturi, s-a pornit din nou zvon de 
război. Se vorbea că până la sfârșitul anului va fi o bătălie mai mare 
decât tot ce se văzuse până atunci, între Hideyoshi Hashiba și 
Nobukatsu, urmașul clanului Oda, secondaţi de toți vasalii lor. Parcă 
pentru a întări adevărul acestor zvonuri, în castel începuse forfota, iar 
luptătorii veneau și plecau din ce în ce mai des. 

În noiembrie, de la Castelul Fuchă au fost trimiși la Osaka trei 
samurai, pentru a lua parte la ceremoniile de inaugurare a castelului 
pe care Hideyoshi îl înălțase acolo. Lucrările de amploare începuseră 
în luna mai, iar după șase luni construcţia era aproape gata, așa că 
Hideyoshi hotărâse să-și mute acolo reședința de la Yamazaki. 

Cei trei mesageri s-au întors pe la sfârșitul lui noiembrie și, în mod 
neașteptat, de la unul dintre ei surorile au reușit să afle ce s-a mai 
întâmplat cu Takatsugu Kyogoku, despre a cărui soartă nu mai știau 
nimic după noaptea în care fugise din Castelul Kitanosh5. Se pare că 
până la urmă nu fusese învinuit de Hideyoshi și acum locuia în Castelul 
Wakasa. 

Fără îndoială, faptul că acum era viu și nevătămat la Wakasa se 
datora și intervențiilor surorii lui mai mari, Tatsuko, care era acum 
căsătorită cu Motoaki Takeda, dar situaţia era de fapt mai complicată. 
Chacha și surorile ei aflaseră acum pentru prima dată despre soțul lui 
Tatsuko din gura acestui emisar, însă el fusese executat sub învinuirea 
de conspirație în incidentul de la Honno-ji, când îl sprijinise pe 
Mitsuhide. Takatsugu își găsise așadar refugiu la sora sa văduvă. 

Nu mică le-a fost mirarea celor trei surori să afle că Takatsugu 
trăiește undeva într-un colțișor al îndepărtatei provincii Wakasa, dar 
ce le-a uluit peste măsură a fost să afle că Tatsuko urma să intre sub 
protecția lui Hideyoshi, devenind concubina acestuia și, fără să fie clar 
dacă aceste două lucruri aveau vreo legătură unul cu altul, că 
Takatsugu primise niște pământuri în provincia Omi. 

Au mai aflat de la același mesager că Tatsuko avusese cu Motoaki 
trei copii, doi băieți și o fată, dar că acum nu se mai știa unde se află 
aceștia, însă lumea făcea tot felul de speculaţii. 

Dacă aceste zvonuri ajunseseră la urechile samuraiului care lui 
stătuse nici măcar o lună la Osaka însemna că ele se răspândiseră deja 
în tot orașul şi era de închipuit că nici cei care criticau aceste lucruri nu 


erau puţini. Povestea aceasta era cu totul diferită de cea a sfârşitului 
lui Morimasa Sakuma: dacă Tatsuko devenise concubina călăului 
soțului său, Takatsugu profitase de asta ca să-și salveze viaţa. 

Reacţiile celor trei surori la aflarea unor astfel de veşti au fost foarte 
diferite. 

— Ce dezgustător! și-a arătat Kogō fără ocolișuri disprețul față de 
cei doi. 

Nemaisuportând să audă altceva, s-a ridicat brusc în picioare, şi-a 
pus o pereche de saboţi cu talpă de lemn și a ieșit în grădina peste care 
începuseră să cadă câţiva fulgi răzleți de zăpadă. Ohatsu a izbucnit 
într-un râs spasmodic, apoi s-a oprit brusc şi, cu o față calmă, a spus: 

— A spus că va trăi orice s-ar întâmpla şi aşa a şi făcut. 

Iar apoi, de parcă ar fi vrut să-l protejeze pe Takatsugu de disprețul 
lui Kogō, a adăugat: 

— Mă bucur că trăieşte. Pur și simplu că trăieşte. Și noi suntem în 
viață, nu-i așa? 

Pentru Chacha, lucrurile erau ușor diferite. Nici nu aproba, nici nu 
dezaproba ceea ce făcuse Takatsugu. Știa că acesta nu avusese de ales 
pentru a-și salva viaţa și simțea că astfel își recăpătase onoarea. Se 
adeverea acum ceea ce îi spusese cândva Ujisato Gamo, că Takatsugu 
va rămâne în viaţă indiferent de ce rușine va trebui să îndure, numai 
pentru a reînvia numele familiei Kyâgoku. 

Chacha şi-a amintit de seara în care el venise la Castelul Kitanoshs, 
când îi dăduse de înțeles că rămăsese în viață pentru ea. Cât îl 
dispreţuise atunci! Dar poate că reacţia sa fusese nesăbuită. Cuvintele 
lui de-atunci erau limpede o declaraţie de dragoste, dar oare nu acela 
era lucrul de care avea nevoie Takatsugu atunci? Așa cum bine văzuse 
Ujisato, Takatsugu nu stătea să aleagă căile prin care putea reabilita 
numele familiei sale. Dacă trebuia s-o câștige pe ea, atunci făcea tot ce-i 
stătea în putinţă să ajungă la inima ei; dacă era nevoie ca sora lui să 
devină concubina lui Hideyoshi, atunci asta era calea de urmat. 

Dar acum era prea târziu! Nu ştia nici ea bine ce şi pentru ce anume 
era târziu, dar simţea că flacăra care arsese înlăuntrul ei pentru 
Takatsugu se stinsese şi nu mai putea fi aprinsă. În cei zece ani de 
greutăți își pierduse sentimentul de respect amestecat cu teamă și 
uimire pe care-l avea în copilărie, când auzea numele nobilei familii 
Kyâgoku din ţinutul Omi. Și odată cu asta se ştersese și acel interes pe 
care fără doar și poate îl simţise pentru persoana lui Takatsugu. 


De data aceasta, mai mult decât de Takatsugu, se simţea atrasă de 
Tatsuko. Această femeie care trăia fără să ştie dacă propriii ei copii 
sunt vii sau morți și își oferea trupul celui care îi ucisese soţul trezea în 
ea un fior de crudă plăcere. 

La începutul lui decembrie, Toshiie Maeda a anunţat dintr-odată că 
se vor muta cu toţii din Castelul Fuchă în Castelul Kanazawa, din 
provincia Kaga. Aceasta era provincia nou primită de la Hideyoshi, căci 
el deținea deja dinainte ţinuturile Ishikawa și Kawakita din provincia 
Noto. În întregul castel au început de îndată pregătirile pentru mutare. 
Cu acest prilej, Chacha și surorile sale urmau să se despartă de familia 
lui Toshiie şi să meargă la Castelul Azuchi, unde se afla succesorul 
clanului Nobunaga, Sanboshimaru, ai cărui protectori erau Gen'i 
Maeda și Nagatanigawa Tanba-no-kami. Cum prin vinele lor curgea 
sângele clanului Oda, era firesc ca cele trei surori să fie trimise la 
adăpostul familiei ce le mai rămăsese. 

La mijlocul lui decembrie, Chacha și surorile ei au pornit pe același 
drum pe care veniseră cu un an în urmă în lungul cortegiu de 
palanchine, dar de data aceasta o luau în direcţie opusă, iar cortegiul 
nu era decât o mică parte din ce fusese cândva. Trecând prin locurile 
pe care le știa deja bine, a ridicat perdeluţele palanchinului și singura 
schimbare care i s-a înfățișat privirii a fost jocul fulgilor de nea. 

Când au început să se zărească apele de un albastru închis ale 
lacului Biwa, Chacha și Ohatsu n-au mai scos niciun cuvânt, fiind 
cuprinse de teama și nesiguranța a ceea ce urma la Castelul Azuchi. 
Doar Kog5 cobora din când în când din palanchinul ei și venea lângă 
cele ale surorilor sale, ridicând din afară perdeluţele de la ferestre. 
Doar ea părea să fi trecut peste episodul de cădere nervoasă pe care-l 
avusese cât timp stătuseră la Fuchu și acum își recăpătase mina 
indiferentă de altădată. 


Chacha și surorile ai au întâmpinat anul al doisprezecelea al erei 
Tenshō (1584) în castelul de pe malul lacului Biwa. C Castelul Azuchi 
care se înălța acum aici nu se compara cu ceea ce fusese înainte de 
incidentul de la Honnâ-ji, în urma căruia Mitsuhide Akechi îi dăduse 
foc. Era mult mai mic şi mai sobru decât înainte, arătând clar diferenţa 
dintre puterea pe care clanul Oda o avusese înainte de moartea lui 
Nobunaga și cea pe care o avea acum. Cu toate acestea, seniorii tuturor 
provinciilor, care se adunau la Kyoto de Anul Nou, se opriseră la 


Azuchi pentru a-și prezenta omagiile, așa cum se cuvenea, 
moștenitorului acestui clan. După plecarea lor însă, castelul rămăsese 
pustiu. 

Cele trei fete primiseră într-un capăt al castelului câteva încăperi 
care dădeau într-o grădină interioară, și aici îşi duceau zilele împreună 
cu două doamne de companie. Nu mai aveau de îndurat frigul care-ţi 
pătrundea până la oase ca în ținuturile din nord, dar aici prin castel 
bătea întotdeauna un vânt rece dinspre lac. lar zăpada, purtată 
probabil de vânt către alte ţinuturi, nu cădea aproape niciodată. 

În februarie, Ohatsu a venit la Chacha să-i spună că aflase de la 
cineva că Takatsugu primise în Omi un ţinut de 2 500 de koku și că 
acum se afla în Castelul Osaka. 

— Fără îndoială că și seniorul Takatsugu a aflat despre noi şi va veni 
probabil să ne viziteze, a spus ea. 

Și Chacha ar fi apreciat vizita verișorului lor în acest castel unde nu 
venea nimeni, iar zilele se scurgeau triste una după alta, dar nu spera 
totuși că acest lucru se va întâmpla. 

Viaţa din Castelul Azuchi le era liniștită, dar câteodată ajungeau și la 
ele tot felul de zvonuri. Se vorbea astfel că leyasu Tokugawa s-ar fi 
aliat cu Nobukatsu și că armatele reunite așteptau acum semnalul de 
pornire la luptă contra lui Hideyoshi. Războinicii din castel păreau însă 
a nu avea nicio legătură cu astfel de lucruri și își duceau mai departe 
zilele în pace. 

În primele zile ale lui martie, pe când începeau să se scuture cireşii 
din curtea castelului, zvonurile au prins să se adeverească. În 
dimineaţa aceea, Chacha s-a trezit în nechezatul cailor de luptă. Nu se 
ştia exact de unde veniseră, dar castelul era plin de cai și călăreţi, iar 
agitația aceea a continuat încă vreo zece zile. Pe 21 martie, cei din 
castel au putut vedea cum pe drumul către sud intrase o armată de 
zece mii de oameni, în frunte cu Hideyoshi, venind dinspre Osaka. 
Chacha a văzut toate acestea din turnul din colțul castelului. Trupele 
au mărșăluit toată ziua fără încetare, ridicând în urmă nori de praf. 
Hidekatsu Hashiba, Hidenaga Hashiba, Ujisato Gamo, Hidemasa Hori... 
Chacha și surorile ei prindeau din zbor numele acestor comandanţi 
faimoși pe care samuraii din castel îi recunoșteau pe măsură ce 
treceau prin faţa lor. 

Doar pe Ujisato Chacha l-a privit cu oarecare emoție. I se părea ca 
ieri ziua în care îi ceruse sfatul în legătură cu căsătoria mamei ei cu 


Katsuie. Regimentul condus de comandantul de douăzeci şi nouă de 
ani era cel mai impresionant din toată armata lui Hideyoshi. Împărţiţi 
în numeroase trupe, soldaţii înaintau defilând, iar lui Chacha parada 
lor i se părea mai ordonată și organizată decât a oricărui alt 
comandant. 

Bătălia dintre armatele aliate ale lui Ieyasu și Nobukatsu, pe de o 
parte, și armata lui Hideyoshi, de cealaltă parte, a durat mai mult decât 
se aștepta oricine. Vara a trecut fără ca niciuna dintre armate să fi 
repurtat vreo victorie majoră. 

Hideyoshi a reușit să încheie pacea și cu Nobukatsu și cu Ieyasu, iar 
în noiembrie toate trupele s-au retras de pe front. După această lungă 
perioadă petrecută pe câmpul de luptă, soldaţii treceau iarăși pe 
drumul din sudul Castelului Azuchi, la fel ca atunci când plecaseră spre 
front. Doar trupele lui Nagayoshi Mori, un comandant din provincia 
Omi care își pierduse viaţa în această luptă, păreau cuprinse de umbra 
unei ușoare tristeți. 

Chacha l-a reîntâlnit pe Ujisato Gamo la scurtă vreme după ce toate 
trupele se retrăseseră. La aflarea veștii că Ujisato, care venise la castel 
pentru a-și prezenta omagiile în fața lui Sanbâshimaru, le va vizita, cele 
trei surori au pus să se primenească încăperea și s-au schimbat în 
haine de ceremonie. Se putea spune fără a greși că era primul oaspete 
pe care tinerele fete îl primeau de când veniseră la Castelul Azuchi. 

Au pregătit cu grijă locul de onoare unde avea să se așeze Ujisato, în 
timp ce ele urmau să stea în faţa lui. Când a intrat în cameră, Ujisato s-a 
îndreptat fără fast spre locul ce i-a fost arătat. În cei doi ani de când nu- 
1 mai întâlniseră, își pierduse aerul de luptător necopt şi se 
transformase într-un războinic matur, impresionant. 

— Nădăjduiesc că vă găsesc sănătoase. Am aflat despre mutarea 
voastră aici de la sfârşitul anului trecut, dar, după cum pesemne că 
ştiţi, războiul nu mi-a îngăduit să vin să vă salut până acum. 

Chacha l-a ascultat cu ochii plecaţi. 

— Urmează de-acum să plecăm la Matsugatake, în provincia Ise, și 
de aceea am hotărât să vin în grabă să vă întâlnesc, căci, odată ajuns 
acolo, nu știu când vă voi mai putea vedea din nou. 

Felul în care vorbise lăsa să se înțeleagă că motivul venirii sale aici 
nu era să-i prezinte omagiile lui Sanboshimaru, ci să le viziteze pe ele. 
Era de la sine înţeles că vorbele lui nu aveau nicio intenţie ascunsă, dar 
în aceste cuvinte sincere se vedea faptul că era încă un tânăr luptător. 


Lăsând însă toate aceste speculaţii la o parte, Chacha și surorile ei se 
bucurau că Ujisato venise să le viziteze. 

— Cât timp noi am dus viaţa aceasta retrasă, faima domniei voastre 
a crescut cu repeziciune, a dat glas Chacha sentimentelor ei. 

De fapt, aflase cu câteva zile înainte că Ujisato va guverna ţinutul de 
120 000 de koku din provincia Ise. Cel pe care Nobunaga îl îndrăgise 
atât de mult era acum și în grațiile lui Hideyoshi, bucurându-se de un 
statut și mai înalt decât înainte. Spre deosebire de Takatsugu, Ujisato, 
cu atitudinea sa prudentă față de orice, evitase pericolele ce ar fi putut 
apărea în relația cu Hideyoshi din cauza poziţiei sale ca vasal al lui 
Nobunaga și își continuase ascensiunea. 

La auzul vorbelor de laudă din partea fetei, în ochii lui Ujisato a 
apărut pentru câteva clipe o strălucire. 

— Nimeni nu poate şti ce va aduce ziua de mâine. Ce rânduieşte 
omul e neînsemnat, căci suntem cu toţii sub stăpânirea sorții cu care 
ne-am născut. 

— Şi-atunci ar trebui să așteptăm cu toţii liniștiți ca destinul să-și 
îndeplinească lucrarea? 

Spunând acestea, Chacha a simţit că o cuprinde o senzaţie de 
surescitare. Nu știa nici ea de ce îi aruncase aceste vorbe lui Ujisato. 
Acesta a rămas tăcut câteva clipe, după care i-a răspuns: 

— Oare domniile voastre nu aţi cunoscut nicio clipă de fericire? 
Fără îndoială că fericirea va ieşi în calea voastră cât de curând. 

— Şi de ce s-ar întâmpla asta? 

— Dacă domniile voastre nu veţi cunoaște fericirea, atunci cine? Ce 
vreau să spun este că... 

Ujisato s-a oprit brusc, părând că se gândeşte la ce va spune în 
continuare, dar n-a mai scos niciun cuvânt. 

— Atunci, până va ajunge fericirea la noi, vom aștepta aici fără să ne 
mișcăm, a spus Chacha, încercând să încheie subiectul, dar îi 
rămăseseră în minte vorbele nerostite ale lui Ujisato. 

De ce era nevoie ca ele să devină fericite? De ce aveau ele dreptul la 
această fericire? 

Vizita lui Ujisato a mai durat aproape un ceas, timp în care le-a 
povestit despre bătălia de la Komaki, iar la final le-a reamintit că timp 
de un an sau doi nu se vor mai întâlni, după care s-a ridicat să plece. 

Chacha l-a condus singură, căci cele două surori mai mici 
rămăseseră în cameră. A coborât apoi în grădină, gândindu-se să-l 


petreacă de departe pe Ujisato la ieșirea sa din castel. Însă odată 
ajunsă acolo s-a răzgândit și s-a îndreptat către un foișor de unde se 
vedea lacul. În zare, Muntele Hira se înălța maiestuos, învelit într-o 
haină de zăpadă. Poate din cauza vântului care suflase până spre 
dimineaţă, de pe luciul apei mici valuri păreau că înțeapă aerul de 
deasupra. 

Chacha se gândea la Takatsugu, care nu le făcuse nici măcar o vizită 
în acest castel. Propria ființă i se părea stranie: când îl întâlnea pe 
Ujisato, se gândea la Takatsugu, iar când se afla în preajma lui 
Takatsugu, în minte îi venea Ujisato. 


La începutul anului al treisprezecelea al erei Tenshs (1585), Chacha 
avea nouăsprezece ani, Ohatsu împlinise șaptesprezece, iar Kogō, 
treisprezece. Anul Nou le prindea pentru a doua oară în castelul de pe 
malul lacului Biwa, dar ceremoniile erau mai mohorâte decât cele din 
anul trecut. Atunci, vasalii clanului Oda se opriseră la castel în drumul 
lor spre Kyoto, dar acum nici măcar unul nu mai venise. Chacha 
sperase că poate Ujisato, care acum locuia în provincia lui din 
Matsugatake, le va face o vizită, dar când a aflat că şi surorile ei mai 
mici aveau aceleași gânduri, le-a spus sever: 

— Oare nu ne-a spus seniorul Gamō că nu ne vom mai vedea o 
vreme? De ce-ar veni la un castel unde nu-l cheamă nicio îndatorire? 

— Dar nu-i nevoie să te mânii așa! Am spus asta numai pentru că 
mă gândeam că și tu îl aștepți, i-a răspuns îmbufnată Ohatsu. 

— De ce l-aş aștepta eu pe seniorul Gam6? N-am niciun motiv, nu-i 
aşa? 

— Asta n-am de unde s-o ştiu. Doar m-am gândit. Nu-i aşa? a 
replicat Ohatsu, căutând aprobarea lui Kog5. 

Nevrând să se lase prinsă în cearta surorilor mai mari, aceasta le-a 
răspuns: 

— Eu nu-mi doresc să mai vină nimeni. De câte ori vine cineva, nu 
face decât să ne întristeze din ce în ce mai mult. 

Cuvintele lui Kogō au încheiat cearta dintre cele două surori mai 
mari. Da, era mai bine să nu mai vină nimeni, căci fiecare nouă vizită le 
reamintea cât de mult decăzuseră. 

Ca de obicei, singurele vești care ajungeau la ele erau aduse de 
doamnele însoţitoare, care le aflau, la rândul lor, de la samuraii ce mai 
veneau din când în când pe la castel, și toate erau poveşti despre 


război. Lupta dintre Ieyasu şi Hideyoshi cunoştea un mic răgaz, dat în 
același timp se pregătea o nouă bătălie în Kishu, fapt ce se vedea în 
mișcările masive de trupe despre care se auzise chiar și în încăperile 
izolate ale castelului Azuchi. 

Pe la începutul lui martie, cele trei surori au primit vizita 
neașteptată a lui Takatsugu. Fără nicio veste, a apărut într-o zi de unul 
singur în grădina interioară. Prima care l-a văzut a fost Kogō, care s-a 
repezit în camera unde doamnele de companie aranjau în coafuri 
meşteşugite părul surorilor ei. 

— A venit seniorul Takatsugu, le-a anunţat Kog5. 

Cele două fete s-au întors către ea cu răsuflarea tăiată. 

— Pofteşte-l în sala de primire, i-a ordonat Chacha uneia dintre 
slujnice, iar apoi s-a întors către Ohatsu. Termină repede și du-te să-l 
saluţi. 

— Dar tu? 

— Voi veni şi eu curând după aceea. 

Ohatsu s-a grăbit să termine și a ieşit iute din cameră, dar Chacha și- 
a aranjat părul fără grabă, apoi şi-a schimbat hainele. 

Sosirea lui Takatsugu n-o lăsase nici pe Chacha indiferentă, dar 
aceasta și-a venit foarte repede în fire. Avea senzaţia că inima i-a sărit 
din loc dintr-odată, dar își recăpătase stăpânirea de sine într-o clipită. 
O surprindea și pe ea reacţia aceasta. 

Când a intrat în cameră, Takatsugu era așezat lângă verandă, iar 
Ohatsu stătea în fața lui. Povesteau ceva și râdeau. Lângă ei, Kogo 
zâmbea și ea. Când Kogō aflase despre întorsătura luată de soarta lui 
Takatsugu și a lui Tatsuko, o considerase demnă de dispreţ; nici măcar 
nu voise să audă totul până la capăt. Dar acum, că Takatsugu venise să 
le viziteze, părea că dăduse uitării acele sentimente. Văzând-o pe 
Chacha că intră, Takatsugu și-a corectat poziţia și și-a schimbat 
atitudinea. Cei doi au schimbat între ei saluturi puţin prea 
ceremonioase pentru o asemenea revedere. 

— Când ne-am întâlnit ultima oară la Kitanoshs, nu credeam că vă 
voi revedea viu și nevătămat, a spus Chacha, privindu-i chipul. 

Tânărul de douăzeci și trei de ani părea un pic tras la față, dar 
originea nobilă îi era zugrăvită pe chipul cu trăsături regulate, pe 
fruntea înaltă și în privirea tăioasă. 

— Curios lucru, dar trăiesc, a răspuns el cu un surâs amar. 

Toate sentimentele lui tumultuoase erau prinse în aceste câteva 


vorbe. 

— Vă compătimesc pentru greutăţile prin care a trebuit să treceţi, i- 
a spus Chacha. 

— Dacă vorbim despre greutăţi, domniile voastre au îndurat mult 
mai multe. Dacă le punem pe cântar... însă nu, nu mi-am pierdut viaţa, 
iar numele de Kyogoku nu s-a stins. 

Într-adevăr, aşa cum spusese, printre jocurile destinului reuşise 
prin propriile puteri să rămână în viaţă și să facă astfel încât să nu 
dispară nobilul nume Kyogoku. Cuvintele lui îi sunau însă trufaș lui 
Chacha, care a continuat: 

— Am auzit şi despre sora domniei voastre, Tatsuko. 

În momentul în care vorbele i-au ieșit pe gură s-a gândit că n-ar fi 
trebuit să le spună, dar acum era prea târziu. Pentru o clipă, pe chipul 
lui Takatsugu a apărut o umbră de tristeţe, care însă a dispărut de 
îndată, iar figura lui palidă a căpătat un aer trufaș: 

— Pentru numele Kyâgoku, viața unei surori este un lucru 
neînsemnat. 

Ultimele cuvinte le rostise cu o voce tremurândă. 

— Aşa să fie? şi-a ridicat Chacha privirea. 

— Şi sora mai mică a seniorului Ujisato Gamo, care are viitorul în 
faţă, a fost chemată de Hideyoshi la castelul său. Cu atât mai greu de 
imaginat ar fi fost refuzul pentru clanul Kyogoku, care nu mai are nicio 
putere. 

— Sora seniorului Gamō?! Adevărat? 

Chacha și-a spus că nu a auzit bine. Nu-i venea să creadă că sora lui 
Ujisato urma să devină concubina lui Hideyoshi. 

— N-aţi auzit vorbindu-se de concubina Sanjs din Kysto? 

Chacha auzise acest nume, dar nu avusese habar că era vorba 
despre sora lui Ujisato. Şi-a întors privirea către grădina cu copaci 
dezgoliți de frigul iernii. Un sentiment nedeslușit de jale i-a cuprins 
inima. I se păruse că Ujisato era singurul om în stare să refuze o 
asemenea propunere din partea lui Hideyoshi, dar iată că tot ce 
crezuse până atunci se spulbera. Toată gloria extraordinară pe care o 
cunoscuse Ujisato, steaua strălucitoare a tuturor armatelor, pălise 
acum pentru Chacha. 

Au mai stat de vorbă cu Takatsugu preţ de aproape două ceasuri. 
Înainte să se întoarcă în provincia Tanakagō, acesta le-a promis că le 
va mai vizita din când în când. După plecarea acestuia, şi lui Chacha, și 


lui Kog5 le-a devenit limpede că Ohatsu începuse să se agite. În faţa lui 
Takatsugu nu scosese niciun cuvânt, dar după plecarea acestuia 
devenise veselă și plină de viață, ceea ce o umplea pe Chacha de 
amărăciune. 

— Nimeni nu ştie ce fel de familie este clanul Kyogoku! Să devii 
concubina celui care ţi-a ucis soțul! Ce ticăloșie! și-a exprimat ea 
dezaprobarea față de purtarea lui Ohatsu. 

Vorbele ei erau evident o critică la adresa lui Tatsuko, dar Ohatsu a 
intervenit: 

— Vorbeşti despre doamna Matsu-no-maru38? 

— Cine este Matsu-no-maru? 

— Se pare că așa i se spune acum doamnei Tatsuko și că duce o 
viață destul de grea. 

— Asta pentru că a devenit concubină. Dar... Ah! Să-ţi scapi pielea 
vânzându-ţi propria soră! 

Săgeţile ei se îndreptau acum spre Takatsugu. Nu însemna însă că 
Takatsugu o determinase pe sora lui să devină concubina lui Hideyoshi 
numai pentru a-și salva viața. Nu era altă cale pentru reclădirea 
clanului Kyōgoku. Chacha știa asta prea bine, căci era exact atitudinea 
la care se aștepta din partea lui Takatsugu, dar acum sentimentele ei 
pentru el deveniseră complicate. 

Oare de ce se stinsese flacăra ce arsese în ea înainte? E drept fi i se 
părea că tânărul de altădată nu mai exista, dar nu era doar asta. Oare 
nu cumva gloria nobilului nume Kyōgoku deja se estompa în aceste 
vremuri agitate? Voința lui Takatsugu de a face să renască splendoarea 
clanului Kyogoku şi dorinţa lui de a șterge toată rușinea i se păreau 
astăzi lui Chacha demodate și egoiste. Și totuși, în ciuda acestei 
reticențe pe care o avea față de el, o uimea impulsul pe care-l avusese 
de a se certa cu el. 

Chacha a reflectat la multe lucruri în acea zi. Era nevoită sa se 
gândească și la Ujisato. Dacă pe undeva înţelegea cum s-a ajuns ca 
Takatsugu s-o trimită pe sora lui drept concubină lui Hideyoshi, în ce-l 
priveşte pe Ujisato, lucrurile erau complet diferite. Se supusese el oare 
poruncilor tiranului, sau îşi folosise sora în propriul beneficiu? 

Pe lângă toate acestea, mintea îi era plină și de gândurile despre 
Hideyoshi, luptătorul de aproape cincizeci de ani care acum deținea 


38 Pavilionul Pinului (jap.). 


puterea. Lumea vorbea că s-ar fi numit pe sine „Atotputernicul”, 
realitatea fiind că deţinea cam opt părţi din întreaga ţară. Iar acest 
„Atotputernic” le voia drept concubine și pe sora mai mare a lui 
Takatsugu și pe sora mai mică a lui Ujisato. 

Chacha nu-şi putea da seama ce fel de om era Hideyoshi. Îl întâlnise 
în urmă cu câţiva ani, când el le vizitase la Castelul Kiyosu. Atunci 
Chacha nu văzuse în el decât un războinic între două vârste, mic de 
statură, blând, dar cu niște ochi vicleni. În afară de acea întâlnire, 
singura dată când îl mai văzuse fusese în ziua căderii Castelului 
Kitanoshs, când el îşi conducea călare trupele către nord. Mai știa 
despre el că distrusese destinele tuturor membrilor familiei ei, unul 
câte unul. 

Cea de-a treia întâlnire a lui Chacha cu Hideyoshi s-a petrecut în 
luna a noua a acelui an. Cu două luni înainte de asta, în iulie, Hideyoshi 
primise titlul de Mare Consilier3%. Chacha nu înțelegea prea bine ce 
înseamnă acest titlu, dar își dădea seama că Hideyoshi devenea, de fapt 
şi de drept „Atotputernic”. Pentru a sărbători această numire, în curtea 
interioară a Castelului Azuchi au fost aduse butoaie cu sake și s-a 
organizat un banchet. Împreună cu una din doamnele de companie, 
Kogo s-a dus să vadă petrecerea, dar Chacha și Ohatsu au rămas în 
cameră. 

În ziua următoare însă, fetele au văzut din turnul de strajă cum o 
mare armată se îndrepta către răsărit. Toate trupele erau sub comanda 
lui Hideyoshi, pornit să pacifice partea de nord a Japoniei, dar samuraii 
din castel nu ştiau dacă el însuși se afla printre soldaţi iau nu. Nordul a 
fost cucerit şi pacificat cât ai clipi din ochi, iar la începutul lui 
septembrie o parte din acele trupe au sosit pe neașteptate la Castelul 
Azuchi. 

În ziua aceea, în cetate totul a fost întors cu susul în jos. Îngrijorate 
de agitația tuturor celor din castel, cele trei fete s-au retras în camerele 
lor, gândindu-se că urmează să se întâmple ceva îngrozitor. Spre seară, 
au fost anunţate să se pregătească pentru o întrevedere cu Hideyoshi. 
La auzul acestei vești, toate trei s-au schimbat la față. Temându-se că li 
se va lua viața, Kogo şi Ohatsu s-au agăţat de Chacha. Palidă, dar calmă, 
aceasta le-a spus pe un ton mai sever decât de obicei: 

— Să ţineţi capul sus și să-l priviţi în ochi. Să nu cumva să lăsaţi 

privirea în jos de teamă! 

— Oare ce-o să se întâmple cu noi? se plângea Ohatsu, părând într- 
adevăr înspăimântată că li s-ar putea lua capetele. 

Întotdeauna liniştită, Kog5 era şi acum mai calmă decât Ohatsu. 

— Eu o să mă uit drept în ochii Atotputernicului. Dacă se va uita la 
mine, o să-i întorc privirea. 

Terminând pregătirile la care fuseseră ajutate de o mulțime de 
doamne de companie venite din corpul central, cele trei surori 
aşteptau pe verandă să fie conduse la întâlnirea cu Hideyoshi. În acele 
momente pline de tensiune, Ohatsu și Kog au remarcat că 
asemănarea lui Chacha cu mama lor, O-ichinokata, era izbitoare. 

Mesagerul din corpul central a venit în întâmpinarea lor pe la ora 
opt seara. Însoţite de doi samurai și de trei doamne de companie, cele 
trei surori au străbătut grădina interioară, plină de cântecul insectelor 
de toamnă. Un vânt rece aducător de furtună sufla fără încetare, iar 
luna ieşise pe cer, însă norii se apropiau cu repeziciune. 

Fetele au fost îndrumate spre sala mare de la parterul donjonului. 
Îşi imaginaseră o încăpere somptuoasă şi plină de lumină, dar, când au 
intrat, erau aprinse doar câteva torţe, la lumina cărora au zărit într-un 
colț, aproape de verandă, doar un grup de vreo zece persoane. Acela 
era singurul colț luminat, restul camerei fiind cufundat în întuneric. 

Când Chacha și surorile ei s-au apropiat, toată lumea s-a înclinat să 
le salute. Fetele au trecut printre toți acei oameni îndreptându-se către 
locul ce le fusese indicat, ce părea a fi locul de onoare. În timp ce 
Chacha se așeza, toţi cei prezenţi s-au înclinat, o singură femeie 
rămânând dreaptă, cu capul ridicat. Stătea faţă în față cu Chacha. Fără 
să ştie cine este, Chacha a înclinat ușor din cap, îndreptându-și apoi din 
nou privirile către ea. Un strigăt de uimire era să-i scape în acel 
moment: femeia nu era alta decât Oma, cea de-a treia fiică a lui Toshiie 
Maeda, pe care o întâlnise o dată în Castelul Fuchū. 

Chacha a făcut ochii mari de uimire. Omă era cu un an mai mică 
decât Ohatsu, așadar trebuie să fi avut vreo șaisprezece ani. 
Întotdeauna fusese înaltă, dar nu era doar statura cea care o făcea să 
pară mai matură. Fusese ostatică la Kitanosh6, își pierduse logodnicul 
în luptă, şi pesemne că toate aceste greutăţi o maturizaseră înainte de 
vreme. 

— Este fiica seniorului Maeda, căruia îi suntem mult îndatorate, le-a 
spus Chacha surorilor ei, după ce a salutat-o pe Omă. 


Cele două fete s-au înclinat ușor. Pentru ele era prima întâlnire cu 
Omă. Uşor enervată, Omă le-a răspuns printr-o înclinare a capului, dar 
nu a scos niciun cuvânt. Chacha nu o plăcuse nici când o întâlnise 
prima oară, iar acum avea același sentiment de antipatie față de ea. 
Omă avea o mină rece și arogantă, iar chipul ei era ca o mască rigidă ce 
nu lăsa să se vadă nimic din ceea ce gândea. 

În acel moment s-au mai apropiat câteva persoane. Toată lumea, 
inclusiv Omă, s-a înclinat, aplecându-se adânc. Gândindu-se că s-ar 
putea să fie Hideyoshi, şi cele trei fete au făcut o plecăciune. Râzând 
fără reţineri şi afișând un aer dezinvolt, persoana nou venită s-a aşezat 
lângă Oma, dar cu un loc mai sus. 

— Ei bine, domniţele au vorbit între ele? a întrebat. 

— Nu, a răspuns Omă cu o voce cristalină. 

Chacha o auzea pentru prima oară vorbind. 

— Şi de ce n-aţi vorbit? Domniţele de la Azuchi sunt bine, 
sănătoase? 

— Da. 

Chacha și-a ridicat capul și a privit doar pentru o secundă chipul 
celui din faţa ei. Nu era nicio îndoială. Era Hideyoshi. În lumina focului 
nu se putea spune dacă faţa îi era de un roșu aprins din cauză că era 
ars de soare sau pentru că era ameţit de băutură, dar ochii îi râdeau ca 
şi când ar fi fost cel mai inocent de pe faţa pământului. 

— Chacha. Și cum o chema pe următoarea? 

— Ohatsu, a răspuns Chacha în locul ei. 

— Şi pe următoarea? 

— KOgo. 

— Fi, sunteţi toate trei foarte frumoase. De-acum încolo, dacă n-o să 
vă înţelegeţi cu doamnele din Kaga, nu va fi chiar bine, le-a spus 
Hideyoshi, iar apoi s-a întors spre Omă. Dacă o să te plictisești la 
Osaka, poţi să le faci o vizită. 

— Nu doresc acest lucru. 

Toată lumea a tresărit auzind acest răspuns categoric. 

— Nu doreşti?!? De ce? 

— Nu sunt interesante. 

— Nu-s interesante? Măi, măi! Ne-am împotmolit! a început să râdă 
Hideyoshi, ca şi cum ar fi vorbit cu un copil. 

Vorbele concubinei ar fi trebuit s-o deranjeze pe Chacha, dar mai 
mult decât asta o captiva bărbatul care se autointitulase, 


Atotputernicul”. Nu-și putea lua ochii de la cel care, pornind de la o 
condiție modestă, îi ucisese pe tatăl și pe bunicul ei din clanul Azai, 
apoi pe tatăl ei vitreg, Katsuie Shibata, și pe mama sa, iar acum primise 
titlul de Mare Consilier. 

Chacha era hotărâtă să nu-și ferească privirea dacă el şi-ar fi întors 
ochii către ea, dar n-a fost nevoie să facă asta, căci Hideyoshi nu s-a 
uitat la ea nici măcar o dată. Și nu doar la ea, ci la nimeni din sală. Nu a 
zăbovit cu privirea asupra nimănui. Cu atitudinea unui adult ce a venit 
la locul de joacă al copiilor, le întreba pe Omă și pe cele trei surori ce 
mâncare le place, dacă au crescut până atunci păsări, dacă au fost 
vreodată la pescuit și altele asemenea. 

— Bun. Hai să ne retragem cu toţii și să mergem la culcare! 

Auzind aceste cuvinte, fetele, împreună cu doamnele însoţitoare, s- 
au pregătit să plece şi s-au înclinat în faţa lui Hideyoshi. Doar Omă a 
rămas aşezată lângă el, aruncând priviri de gheaţă peste întreaga 
adunare. Lui Chacha atitudinea ei i s-a părut stranie. Pe drumul de 
întoarcere către camerele lor, a aflat de la doamnele însoţitoare că 
Omă devenise concubina lui Hideyoshi și că acum era în drum spre 
Osaka. Lui Chacha nu-i venea să creadă, dar ăsta era adevărul. 
Pesemne că acesta era motivul pentru care această fată cu trei ani mai 
mică decât ca le-a aruncat acele cuvinte pline de dispreţ şi a abordat 
acea atitudine: se purta ca o concubină. 

În aceeași clipă, Chacha a simţit că o trece un fior de groază. Toate 
fetele de vârsta și de rangul ei ajunseseră, una după alta, concubinele 
lui Hideyoshi. Tatsuko, Omă, sora mai mică a lui Ujisato... Oare nu o 
aştepta și pe ea aceeași soartă? A cuprins-o un sentiment de neliniște 
şi tristeţe fără margini gândindu-se la viaţa pe care ea și surorile ei ar 
fi trebuit s-o ducă depinzând de protecţia lui Hideyoshi. 


În anul următor, al paisprezecelea al erei Tenshs (1586), Genii 
Maeda a anunţat căsătoria lui Kogō, care împlinea șaisprezece ani în 
primăvară, cu Yokurs Saji. Vestea a căzut ca un trăsnet peste cele trei 
fete. 

Viitorul logodnic, un tânăr luptător de optsprezece ani, era 
guvernatorul unui ţinut de 60 000 de koku la Ono, în provincia Owari. 
Mama lui Yokurs era sora mai mică a lui Nobunaga, așadar el era 
verișorul celor trei fete. Acestea însă nu avuseseră habar nici de 
existența lui, nici de legătura de rudenie dintre ei și nici nu auziseră de 


ţinutul numit Ono. 

Chacha a aflat mai târziu motivele care au dus la această hotărâre 
neașteptată: Nobukatsu, fiul lui Nobunaga și el însuși verișor al lui 
Yokurs, căuta o soție pentru acesta, iar sorții au picat pe Kogo, cea mai 
mică dintre surorile clanului Azai. Într-o altă versiune, nu Nobukatsu 
ar fi fost cel de la care pornise totul, ci Hideyoshi venise cu ideea 
acestei căsătorii aranjate. Nici după ani de zile Chacha n-a putut afla 
adevărul, dar întreaga poveste părea potrivită cu felul de a gândi și 
acționa al lui Hideyoshi. 

Dar în acel moment, mai mult decât a afla cine gândise acest plan, pe 
Chacha o interesa dacă sora ei mai mică va fi fericită sau nu. Niciuna 
din cele trei fete nu știa însă toate detaliile. Chacha știa doar că lui 
Kogo îi fusese ales un partener pe măsura rangului ei, provenind dintr- 
o faimoasă familie de luptători din provincia Owari, lui însuși 
curgându-i în vene sângele clanului Oda. 

Dacă lua în considerare strategia politică, Yokurō Saji era căpitan 
sub comanda lui Nobukatsu, iar cum acesta se aliase cu leyasu 
Tokugawa, în cazul unei confruntări între Hideyoshi și Ieyasu, ar fi 
trebuit să-și pună armata în slujba lui Ieyasu. Așadar, dacă această 
logodnă avea loc, poziţia lui Yokurs în relaţie cu Hideyoshi devenea 
foarte delicată. 

La câteva zile după ce Chacha a aflat această veste de la Gen'i 
Maeda, i-a transmis și lui Kogō ce se hotărâse. Tânăra care tocmai 
împlinise șaisprezece ani i-a răspuns fără nicio urmă de îngrijorare în 
glas și cu o expresie care lăsa să se vadă cât de obosită era de viaţa din 
acest castel de pe malul lacului. 

— Deci Ono e în Owari? Owari o fi un loc bun? Dacă e bun, mă duc. 

Pentru Chacha însă, lucrurile nu erau așa de simple. Nici Ohatsu nu 
era pregătită s-o lase pe sora lor mai mică să meargă într-un loc de 
care nici măcar nu auziseră până atunci. 

— Trebuie să verificăm mai întâi. Dac-o fi vreun castel foarte, foarte 
mic? 

— Când îi e scris să fie distrus, orice castel e distrus, chiar ţi cele 
mari. Eu nu mai țin minte, dar Odani a fost un castel mare, nu-i așa? Și 
uite că nu mai este. Și la fel s-a întâmplat și cu Kitanoshs, care a ars, cât 
de mare era. Peste tot e la fel. Şi Azuchi? Nu era cel mai mare din ţară 
înainte să ardă? le-a răspuns Kogo. 

Întocmai așa stăteau lucrurile. Toate marile castele pe care le știa 


Chacha căzuseră pradă flăcărilor. 

Chacha și Ohatsu se îngrijorau de soarta lui Kogō, dar acesteia nu 
părea să-i pese câtuși de puţin. „Dacă mă cere cineva de soţie, voi 
merge în casa lui și voi trăi acolo” - asta părea să spună atitudinea ei 
resemnată. 

Oficial, logodna lui Kogō a fost hotărâtă la începutul verii, iar 
căsătoria urma să aibă loc în octombrie. Nobukatsu era cel care trebuia 
să joace rolul de mijlocitor, dar nu se știe din ce motive până la urmă 
acest plan nu a mai fost pus în aplicare. 

Cele trei surori au început să fie din ce în ce mai ocupate odată cu 
sosirea verii. Din partea familiei Saji au venit de câteva ori mesageri 
pentru stabilirea detaliilor. La începutul toamnei, au prins să sosească 
soli aducând mesaje de felicitare și cadouri, trimiși de vechii vasali ai 
clanului Oda, care până atunci nu mai dăduseră niciun semn de viaţă. 

Ziua în care Kog5 a devenit mireasă a fost friguroasă, amintind mai 
degrabă de iarnă decât de toamnă. Nu a nins, dar cerul cenușiu se lăsa 
greu peste câmpiile din jurul lacului. Chiar în ziua de dinainte, Ieyasu 
pornise spre Osaka pentru o întrevedere cu Hideyoshi, iar în agitația 
generală stârnită de această veste, nunta lui Kogō devenise prea puţin 
importantă, de parcă lumea uitase deja de ea. 

— Plec, așadar, și-a luat ea rămas-bun de la surorile ei în acea 
dimineaţă, cu un aer distrat şi aproape jucăuș, mai-mai că ar fi scos și 
limba la ele. 

Dar silueta mezinei, îmbrăcată în chimonoul alb de nuntă din satin 
imprimat, li se părea surorilor mai mari maiestuoasă şi tristă. Parcă s- 
ar Pi pregătit pentru a-și încheia socotelile cu viaţa. 

În momentul despărțirii, Ohatsu părea cea mai abătută. Printre 
suspine, spunea încontinuu cât îi e de greu să se despartă de sora ei 
mai mică și cum și-ar fi dorit O-ichinokata să o vadă pe Kogs mireasă 
sau cum nu se vor mai putea vedea atât de des odată ce-și vor lua 
rămas-bun. 

Chacha se simţea tot mai neliniștită pe măsură ce se apropia ceasul 
plecării lui Kogō din castel. Tânărul samurai pe care nici Kogō și nici 
ele nu-l văzuseră vreodată și micul său castel îi păreau o viziune 
însingurată și dezolantă. O învăluia o presimţire sumbră, cum că 
această logodnă nu va fi fericită, şi aproape că nu mai putea sta în 
poziția seiza, aşa cum cerea eticheta. 

— Koge! a strigat-o Chacha fără să folosească niciun titlu nobiliar, 


cum ar fi fost rânduiala. Dacă va veni o zi în care castelul tău va arde, 
promite-mi că vei trăi şi că te vei întoarce! i-a spus, cu toată dragostea 
de soră care clocotea în ea. 

— Nu te îngrijora, totul va fi bine, i-a răspuns zâmbind Kogō, apoi s- 
a ridicat pentru a-l urma pe solul venit în întâmpinarea ei. 

Chacha și Ohatsu au condus-o până la poarta special luminată 
pentru această ocazie. A fost singurul moment în care Kogo s-a înclinat 
către ele cuminte, după care a dispărut în lectică. Format din cinci 
palanchine înconjurate de vreo treizeci de soldaţi înarmaţi și echipați 
ca pentru luptă, cortegiul nu părea unul de logodnă. Mai degrabă ai fi 
zis că e o trupă militară ce ia drumul de lângă lac, îndreptându-se către 
Owari. Chacha nu înţelegea exact sensul și dedesubturile acestei 
logodne, dar senzaţia care o încerca era că și-a pierdut sora mai mică 
pentru totdeauna. 

Nu după multă vreme de la plecarea lui Kogo, de Anul Nou, același 
Gen'i Maeda a adus vestea logodnei lui Ohatsu: 

— Va trebui să lăsaţi pe mai târziu aflarea veștilor despre întâiul 
născut al surorii domniei voastre și să reflectaţi îndelung, a început el, 
încercând să îmbrace totul într-o glumă. 

I-a spus apoi de propunerea de căsătorie a lui Ohatsu cu un luptător 
în floarea vârstei, ales din rândul primelor cinci familii nobile ale 
Japoniei și în care Hideyoshi își punea toată încrederea. 

— Despre cine este vorba? a întrebat Chacha. 

— Este unul dintre cunoscuţii domniei voastre. 

— Cine să fie oare? a repetat ea întrebarea. 

— Seniorul Takatsugu Kysgoku. 

Poate că doar i se păruse, dar privirea blândă a lui Gen'i Maeda a 
căpătat în acea fracțiune de secundă o strălucire vicleană. 

— Şi dacă e să ne gândim la nobila sa familie, şi dacă luăm în calcul 
abilităţile sale... a început el să vorbească, dar Chacha l-a întrerupt. 

— Destul! Dacă este vorba despre seniorul Kysgoku, nu am nicio 
obiecție și cred că nici sora mea mai mică nu va ridica vreuna. 

Undeva simţea însă o tristeţe difuză, ca şi cum sora ei i-ar fi răpit un 
odor de mare preţ, dar în acelaşi timp se simţea ușurată că această 
propunere venise din gura lui Gen'i Maeda. 

— În ceea ce-l priveşte pe seniorul Kyâgoku, domnia sa nu are nimic 
de spus împotriva acestui plan? 

— Încă nu i-am transmis propunerea, deci încă nu ştim. Dar nu cred 


că-i va găsi vreun cusur. 

Maeda nu o spusese clar, dar lăsa să se înţeleagă că această hotărâre 
venea de la Hideyoshi și că nimeni nu i s-ar fi putut împotrivi. 

Chacha s-a retras în camera ei, unde a chemat-o de îndată pe 
Ohatsu. 

— Chiar acum am aflat de la administratorul shsgunului despre o 
propunere de căsătorie cu seniorul Takatsugu. Nu este vorba de mine, 
ci de tine. 

— Eu? Cu seniorul Takatsugu...?! 

— Găsești supărătoare vestea? 

Ohatsu s-a înroşit până-n vârful urechilor într-o clipită. 

— Dar oare seniorul Takatsugu...? a îngăimat ea, ascunzându-și cu 
greu bucuria. 

— Nu ai de ce să-ţi faci griji, căci e porunca stăpânului Hideyoshi, i-a 
retezat-o Chacha, nu fără o ușoară răutate. 

Ohatsu era însă prea entuziasmată ca să mai sesizeze aceste nuanţe. 
Dintr-odată a izbucnit într-un râs nebun şi a ţinut-o tot aşa până când 
Chacha și-a ieşit din fire, iar ea a simţit că nu mai are aer în piept. 

N-a trecut multă vreme după ce Gen'i Maeda le-a vorbit despre 
căsătoria cu Takatsugu, când acesta a venit la Castelul Azuchi să le 
viziteze pe cele două surori. Ninsese mult după Anul Nou și, chiar dacă 
nu se așternea zăpadă, în fiecare zi prin aer dansau fulgi albi. Și în ziua 
când a venit Takatsugu, rafalele de vânt ridicau nori de nea de pe 
suprafaţa îngheţată a lacului, iar fulgii zburau prin aer. Când ninsoarea 
înceta, câteodată se arăta privirii o bucăţică din albastrul cerului, dar 
de îndată fulgi de nea umpleau iar văzduhul, ascunzând ochiului 
priveliștea. 

La fel ca ultima dată când le vizitase, Takatsugu și-a făcut dintr- 
odată apariţia în grădină, fără să trimită vreo veste înainte. În clipa 
când deschidea ușa glisantă pentru a aerisi camera, Chacha a văzut 
silueta unui samurai apropiindu-se prin ninsoare. L-a recunoscut pe 
Takatsugu într-o clipită. Chiar și așa, cum pășea învăluit în fulgii de 
nea, părea că poartă pe umeri greutatea demnităţii care îl însoţise încă 
de când era copil. 

De la ultima lor întâlnire trecuseră aproape doi ani. Le spusese 
atunci că va mai trece din când în când să le vadă, dar nu venise nici 
măcar o dată. Acum însă, Ohatsu nu era acolo, căci plecase împreună 
cu doamnele de companie să ia parte la ceremonia ceaiului, care se 


ţinea la un templu de sub castel. Nepăsătoare din fire, de când venise la 
Castelul Azuchi, Ohatsu nu ieşise decât atunci când fusese nevoită, dar 
de când Chacha îi adusese vestea căsătoriei cu Takatsugu, parcă plutea 
tot timpul și nu-și mai găsea locul, iar ieșirile ei din castel se 
înmulţiseră. Lui Chacha i se părea că până și felul în care pășea pe 
verandă era altul. Mergea apăsat, iar podeaua scotea câteodată un 
scârţâit puternic. 

— Mergi mai uşor! o certa Chacha. 

— Dar e numai din cauză că m-am îngrăşat. De asta scârțâie 
podeaua, îi răspundea Ohatsu, arcuindu-și trupul pentru a arăta cât 
pusese pe ea. 

Într-adevăr, față de anul trecut, Ohatsu se împlinise, iar Chacha 
privea cu o ușoară invidie formele rotunde ale surorii ei. Amintirea 
siluetei copilăroase și încă necoapte a lui Kogō, pe care o întrezărise 
printre perdelele ridicate ale palanchinului, îi părea acum melancolică 
şi tristă. 

Apropiindu-se de verandă, Takatsugu a încetinit pasul observând-o 
pe Chacha așezată aproape de intrare, dar a continuat să înainteze, 
privind-o drept în ochi. Poate că era din cauza frigului, dar sângele îi 
îmbujorase obrajii mai mereu palizi. Poftindu-l înăuntru, Chacha a 
închis ușa și s-a așezat în faţa lui. 

— De-atunci, n-aţi mai trecut pe la noi nici măcar o dată. 

— Am venit o dată, vara trecută. Ca și acum, am intrat prin grădină, 
dar am plecat de îndată, fără să vă întâlnesc. Mi-a fost de-ajuns să vă 
aud doar vocea. 

— Şi de ce nu m-aţi strigat? 

— De fapt, am mai venit o dată, pe la sfârșitul anului. Era seară. Am 
ajuns chiar până lângă încăperile domniei voastre, dar m-am întors în 
grabă. 

Aşezată în faţa lui, de cum începuse Takatsugu să vorbească, Chacha 
simţea că se sufocă. A rămas cu ochii în pământ. Se gândea că, dacă și- 
ar fi ridicat privirea, ar fi văzut din nou pe faţa lui acea expresie de 
posedat pe care o zărise când își declarase pe ascuns dragostea, atunci 
când el venise să se ascundă la Kitanosh5. 

Chacha înţelegea acum ce voia de fapt să-i spună Takatsugu. 
Adusese cu el în încăperea în care erau doar ei doi o tensiune pe care o 
simțea acum și ea. Oare ce gândea el de fapt despre căsătoria cu 
Ohatsu? 


— Pesemne că aţi aflat deja despre sora mea mai mică. 

— Nu, nu ştiu nimic. S-a întâmplat ceva? 

Chacha nu a lăsat să-i scape nicio reacţie la cuvintele lui. Așadar, 
vestea nu ajunsese încă la el. 

— Nu, nimic, i-a răspuns ea. 

Takatsugu a izbucnit dintr-odată, cu un tremur în voce: 

— Ar fi de neiertat oare ca cel prin vinele căruia curge sângele 
clanului Kyogoku să se unească cu dumneata, Chacha, care duci mai 
departe clanul Azai? 

— Şi eu am visat la asta odată, cu mulţi, mulți ani în urmă, i-a 
răspuns ea. 

Era sinceră și liniștită. Știind că unirea dintre Takatsugu și Ohatsu 
era inevitabilă, fiind dictată de Hideyoshi, putea în sfârșit să privească 
cu detașare ardoarea din ochii lui, ca pe un lucru inutil și zadarnic. Era 
mai împăcată decât fusese la orice întâlnire cu el și îl asculta calmă, așa 
cum un senior ascultă acuzaţiile greșite ale vasalului său. 

— Acele gânduri însă s-au risipit, i-a spus ea. 

— Ce vreţi să spuneţi cu asta? 

— Ky6goku... Azai... Sunt nume ale unor clanuri ce s-au stins de 
mult. Vremurile s-au schimbat. Și eu m-am gândit odată cum că, dacă 
domnia ta și cu mine ne-am uni, cei din clanul Kyogoku ar șterge din 
inimile lor ura împotriva clanului Azai, care i-a distrus, iar sub 
conducerea domniei tale, odată cu clanul Kysgoku, şi clanul Azai ar 
învia. Dar toate astea sunt gânduri din vremuri apuse, căci acum nu 
mai cred nimic din ce credeam odată. 

— Dar de ce? 

— Vremurile s-au schimbat într-atât, încât e de-a dreptul nefiresc să 
mai gândeşti aşa. În doar zece ani, toate clanurile din vechime s-au 
dus: Takeda Akechi, Shibata... Și nici clanul Oda nu va rămâne veşnic. 
Cine-si mai aduce aminte azi de numele Azai? 

— Aşa este. Vă voi cere atunci altfel. Fără să ne mai gândim la 
clanurile Kysgoku și Azai, vă rog eu, Takatsugu Kyogoku, seniorul unui 
mic castel de zece mii de koku din Omizo! îmi faceți onoarea de a-mi 
accepta cererea? 

— Zece mii de koku în Omizo?! 

Chacha și-a ridicat privirea. Nu știa că Takatsugu fusese numit 
senior al Castelului Omizo. 

— De fapt, nici eu n-am știut până ieri. Dar nimic nu va fi legiuit 


până în vară. 

— Primiţi toate urările mele de bine. Și de la cine aţi aflat oare acest 
lucru? 

Cu amândouă mâinile pe genunchi, Takatsugu a rămas tăcut, 
nerăspunzându-i la această întrebare. 

— Să fie Atotputernicul? i-a scăpat ei întrebarea. 

Deși nu plănuise să spună asta, se simţea în tonul său o urmă de 
ironie. Takatsugu nu spunea nimic. Un fior trist îi străbătu fruntea, 
lăsând să i se întrevadă spiritul războinic. 

Chacha s-a ridicat în picioare şi a deschis ușa, pentru a le chema pe 
doamnele de companie. Fulgi mici de nea zburau dansând prin aer. 

— Chacha! 

Trăgându-se în genunchi pe tatami, Takatsugu venise până lângă ea. 

— Mă disprețuiești pentru că am primit acest titlu? 

— De ce spuneţi asta? 

— Cu siguranţă asta simţi acum. Sora mea mai mare a devenit 
concubină și... 

— Asta... 

Oprindu-se brusc, Chacha l-a privit pe Takatsugu căzut la picioarele 
ei şi și-a schimbat tonul. 

— Nu aţi acceptat oare știind prea bine toate aceste lucruri? Eu așa 
am crezut. Fără îndoială că de la Omizo veţi fi mutat într-un castel și 
mai mare. Şi apoi într-unul şi mai mare. Nu e oare firesc ca fraţii să-şi 
unească puterile pentru un scop comun? Găsesc că asta e minunat. 

— Şi atunci... a încercat Takatsugu să intervină. 

— Nu! 

Chacha şi-a întors capul, refuzând să întâlnească privirea arzătoare 
cu care Takatsugu se agăța de ea. Dintr-odată, a simţit că cineva o trage 
cu putere de poala chimonoului. La picioarele ei, Takatsugu o prinsese 
cu mâna dreaptă şi o ţinea strâns, cu toată puterea. Nimeni nu mai 
făcuse față de ea asemenea gesturi brutale. Însă n-ar fi putut spune că-i 
displăcea să vadă cum își pierduse capul Takatsugu. 

Bătând din palme pentru a o chema pe una din doamnele de 
companie, Chacha şi-a eliberat chimonoul din strânsoarea mâinilor lui 
şi s-a aşezat pe genunchi. Takatsugu și-a reluat poziția protocolară și s- 
a aşezat la distanță faţă de ea. 

— V-am auzit şi am înţeles ce-mi cereţi. Daţi-mi un răgaz să mă 
gândesc, a rostit ea. 


Vorbea pe un ton blând, dar cu o răceală ce trăda refuzul. 

— Dacă legătura mea cu Castelul Omizo vă displace într-atât, sunt 
gata să mă retrag. Puțin îmi pasă acum de viitorul clanului Kyogoku. 

— Am venit astăzi aici hotărât să vă spun totul. 

În acel moment, slujnica a intrat pe uşă. Chacha se pregătea să-i 
spună să aducă ceaiul, dar din gura ei au ieșit alte cuvinte: 

— Seniorul Takatsugu se retrage. 

Inima i-a fost adânc pătrunsă de asprimea acestor vorbe, dar 
Takatsugu nu părea gata să renunţe: 

— Vă rog încă o dată să vă mai gândiţi! 

Spunând acestea, a făcut o plecăciune adâncă și s-a ridicat în tăcere. 


Vestea logodnei lui Takatsugu cu Ohatsu a fost făcută publică în 
primăvară. Toată lumea din jurul lui Ohatsu a început de îndată 
pregătirile. Spre deosebire de ceremonia ce avusese loc la căsătoria lui 
Kog5, de data aceasta totul era însoţit de fastul cuvenit unei logodne. 
Gen'i Maeda se ocupa de întreaga organizare și adusese câteva noi 
doamne de companie anume pentru aceasta, așa că în fiecare zi o 
mulțime de oameni se perindau prin încăperile celor două fete. 
Plecarea lui Ohatsu către soțul său avea să se întâmple la sfârşitul lui 
august. 

Takatsugu a fost numit stăpân al Castelului Omizo în luna iulie. 
„Aşadar, nu minţea”, s-a gândit Chacha. Însă un singur lucru nu 
calculase el bine: atunci când primise de la Hideyoshi porunca de a se 
muta la Castelul Omizo, se gândise Chacha, doar că planul lui 
Hideyoshi atunci când îl făcuse stăpân peste Omizo fusese de la bun 
început acela de a-i cere să se căsătorească cu Ohatsu. Iar în spatele 
acestei decizii stătea, fără doar și poate, voința celei care-i era 
concubină lui Hideyoshi, sora mai mare a lui Takatsugu. 

Câteodată Chacha își aducea aminte de privirea posedată a lui 
Takatsugu, atunci când o prinsese de poala chimonoului. Privind faţa 
luminoasă a lui Ohatsu, ce plutea într-o stare continuă de beatitudine 
la gândul logodnei, Chacha se gândea la acel scurt moment pe care ea 
şi Takatsugu îl trăiseră împreună, fără ştirea surorii ei. Un sentiment 
nedeslușit o cuprindea în acele clipe. 

La începutul verii, Takatsugu a venit la Castelul Azuchi pentru a-și 
prezenta omagiile celor două surori, așa cum cerea rânduiala. Chacha a 


lăsat-o pe Ohatsu să-l primească, iar ea nu s-a arătat deloc la această 
întrevedere. Nu voia să-l pună în situaţia delicată de a o întâlni în acele 
momente şi, de fapt, nu era nici ea foarte sigură că poate sta în faţa lui 
fără nicio ezitare. 

În ziua plecării lui Ohatsu, căldura se mai domolise și, pentru prima 
dată în acel an, tot ţinutul din jurul lacului era scăldat de un aer 
tomnatic. De dimineaţă, doamnele de companie erau tare vesele, 
povestind tuturor că pe luciul apei apăruse un stol de păsări călătoare 
albe, cum nu mai văzuse nimeni până atunci. Era un semn bun - așa 
spunea toată lumea. De pe verandă, Chacha le vedea mici, ca niște fâșii 
de hârtie ce sclipeau din când în când în lumina soarelui de toamnă. 

Fastul alaiului lui Ohatsu nu se putea compara nici pe departe cu 
ceremonia de la plecarea lui Kogs. Nimeni nu și-ar fi putut imagina că 
era vorba despre căsătoria unei tinere fugare care în urmă cu cinci ani 
abia scăpase cu viaţă, adăpostindu-se la Castelul Kitanosho. Frumosul 
ei palanchin, vopsit cu lac stacojiu, era purtat între cel al unei 
curtezane nobile şi cel al concubinei oficiale. Așa cum făcuse și Kog5, 
înainte de a urca, s-a înclinat în faţa surorii ei mai mari. Kogō 
dispăruse cu un zâmbet pe față, dar Ohatsu, îmbrăcată cu un superb 
chimono ceremonial, şi-a acoperit chipul cu mâneca, parcă neputând 
îndura tristețea despărțirii. Chacha s-a apropiat. 

— Fii tare! Nu pleci departe, cum a plecat Kogō. Castelul în care 
mergi să locuieșşti e doar dincolo de lac! a certat-o ea. 

Chipul frumos machiat al miresei de nouăsprezece ani era scăldat 
de lacrimi ce îi curgeau fără oprire. Pentru Chacha era de neînțeles 
acest comportament profund feminin al lui Ohatsu, care până cu doar 
câteva minute înainte nu mai putea de nerăbdare să plece, iar acum, 
când sosise momentul, era năpădită de tristeţe. 

Într-un final, alaiul de palanchine s-a pus în mișcare. Erau 
douăsprezece lectici, în care fuseseră urcate femeile, urmate de una în 
care nu se știa bine cine e, iar apoi venea escorta de șapte samurai. 
Acest lung alai era urmat de cei care cărau mobilier și felurite unelte, 
cufere încrustate cu perle, cufere cu chimonouri, mici altare cu două 
ușițe, rafturi din lac negru, paravane și multe altele. Alaiul a înaintat 
aşa până în Otsu, de unde au urcat cu toţii pe un vas și şi-au continuat 
drumul spre Omizo. 

După ce i-a condus până la porţile castelului, Chacha a urcat în 
turnul de veghe, de unde i-a petrecut cu privirea. Cortegiul înainta 


greu pe drumul ce șerpuia de-a lungul lacului. Atunci a zărit din nou 
câteva zeci de păsări călătoare ce traversau luciul apei în stoluri, 
zburând dinspre miazăzi spre miazănoapte. Nu le vedea, așa cum o 
făcuseră celelalte femei, ca pe un semn de bun augur. Era ceva trist în 
zborul lor. Dar de data aceasta nu mai simţea, așa cum simţise la 
despărțirea de Kogo, că își pierde pentru totdeauna sora. 

A coborât din turn și s-a întors în odaia ei. Pentru prima dată în 
viaţă se simţea singură. Nu-și găsea locul. Avea senzaţia că încăperea în 
care locuise atâta vreme dintr-odată nu mai era camera ei. Tristeţea ei 
nu avea legătură cu faptul că, rând pe rând, dispăruseră din viaţa ei 
mama, Kogs și acum Ohatsu. Nu știa nici ea de ce se simţea așa. O 
cuprinsese o tulburare care o făcea să nu poată sta locului. Rămăsese 
singură. O neliniștea gândul că s-ar putea să dea peste ea vreo 
nenorocire care-i va provoca o tristețe inimaginabilă. 

Dar Chacha a început să-și ducă viaţa de una singură, fără ca nimic 
rău să se întâmple. Agitaţia pricinuită de căsătoria lui Ohatsu a mai 
durat o vreme printre doamnele de la castel, dar a fost înlocuită apoi 
de poveştile despre Jurakudai, palatul magnific pe care Hideyoshi îl 
construia la Kyoto. Înconjurat de şanţuri de apărare adânci, se întindea 
pe o suprafață mare, ce se învecina la est cu Omiya, la vest cu templul 
Jofuku-ji, la nord cu districtul Ichi-jo și la sud cu districtul Shimo-choja- 
machi. Înăuntru erau mici coline făcute de mâna omului, grădini și 
iazuri și multe alte construcţii. Hideyoshi s-a mutat la Jurakudai cu 
întreaga sa familie și cu toţi protejaţii în ziua de 13 septembrie, la 
aproximativ o jumătate de lună de la plecarea lui Ohatsu. Mulţi din cei 
care locuiau în orașele şi satele de la poalele Castelului Azuchi s-au dus 
şi ei la Kyoto, să asiste la instalarea cu mare pompă a seniorului. 

Agitaţia provocată de acest eveniment s-a întins până prin 
octombrie, dar apoi viaţa la Azuchi a revenit la ritmul ei liniștit de 
dinainte. Chacha se obișnuia încet-încet cu viaţa ei de una singură. 
Într-o zi de început de octombrie, în încăperile ei a apărut dintr-odată 
în vizită Gen'i Maeda. Pentru a nu fi copleșită de tristeţe, îi propunea să 
meargă împreună la Kyoto, unde el îi va arăta noul Jurakudai. Chacha a 
acceptat fără să ezite. Se gândea că în propunerea lui Gen'i Maeda se 
ascunde de fapt şi voinţa lui Hideyoshi, așa încât nu avea de ales. 

Palanchinul lui Chacha a fost purtat de la Otsu prin Yamashina, iar 
apoi au intrat în Kyoto. Escorta cortegiului de cinci palanchine în care 
erau purtate femeile era formată din nu mai puţin de treizeci de 


samurai, ce aveau misiunea să le protejeze. Urcându-se în lectică, 
Chacha a simţit pentru prima dată o teamă care nu o mai încercase 
până atunci. Era gândul că, odată intrată în Jurakudai, nu se va mai 
putea întoarce și va rămâne acolo pentru totdeauna. 

A cerut ca alaiul să se oprească pe înălțimile din Yamashina și l-a 
întrebat pe unul dintre samuraii ce o însoțeau în care dintre 
palanchine este Gen'i Maeda. A coborât cu intenţia de a merge la el și 
de a-l întreba dacă într-adevăr singurul scop al acestei călătorii este 
vizitarea palatului Jurakudai. În acel moment, Gen'i Maeda a apărut 
lângă ea, călare. El nu călătorea în palanchin. 

— Când mă voi întoarce la Azuchi? l-a întrebat Chacha, privindu-l cu 
severitate. 

Atunci, unul dintre samuraii trecuți de prima tinerețe, călugăr 
neîintrecut în treburile politice şi diplomaţie, i-a răspuns hohotind: 

— Vreţi să vă întoarceţi degrabă? Atât de mult iubiți Castelul 
Azuchi? Veţi putea să mergeţi înapoi oricând, dar până atunci avem de 
mers la Jurakudai, aşa că nu ne rămâne decât să vă rugăm să aveţi 
răbdare până mâine. 

Nimic altceva nu părea să se ascundă în aceste cuvinte. 

Palanchinele au pornit din nou. Chacha era pentru prima oară la 
Kyoto. Din cauza vântului puternic, nu putea ridica perdeluţele, dar 
încerca să deslușească printre ele ce fel de loc era acest oraș. Străzile 
erau pline de bărbaţi și de femei, samuraii, orășenii și călugării se 
amestecau unii printre alții. Femeile purtau haine elegante, iar 
chimonourile lor nu trădau în niciun fel categoria socială din care 
proveneau. 

În acea seară, Chacha a înnoptat la una din numeroasele reședințe 
de samurai ce fuseseră construite împrejurul orașului. Nu avea habar 
cui îi aparţine acea locuinţă. 

În ziua următoare, condusă de Gen'i Maeda, a mers la Jurakudai. 
Pășind pe poarta palatului, a traversat o curte pavată cu nisip alb și s-a 
îndreptat către prima clădire. De cum a intrat, a observat că în faţa ei 
mergea o femeie în vârstă, iar în spatele ei venea grupul mare de 
doamne de companie. Gen'i Maeda mergea în față, prezentându-le 
nenumăratele încăperi ale palatului, una câte una. Chacha nu avea prea 
des ocazia să se bucure de astfel de lucruri, dar nimic din ce era acolo 
nu a încântat-o în mod deosebit. Mai întâi a privit cu mare atenţie 
picturile ce decorau ușile glisante ce separau încăperile imense, dar, 


după una sau două camere, a început să treacă pe lângă ele fără să le 
mai acorde importanţă. După un șir de camere, urma negreșit câte o 
grădină, fiecare dintre acestea fiind aranjată într-un anumit stil, dar, 
după ce a străbătut câteva, lui Chacha au început să i se pară toate la 
fel. 

— Pofitiţi, pe aici! 

Erau primele cuvinte care ieșeau din gura bătrânei cu o mină 
impasibilă, ca o mască de teatru N5. În acel moment Chacha şi-a dat 
seama că rămăseseră doar ele două. Gen'i Maeda dispăruse, la fel și 
doamnele de companie. 

Ascultătoare, a păşit într-o cameră nu foarte mare. Într-o firidă 
indicând locul de onoare, era agăţată o pictură ce reprezenta un păun, 
iar pe alte rafturi erau expuse tot felul de cutiuţe decorative. În 
mijlocul camerei trona o masă mare și neagră, lucrată într-un stil 
străin. Chacha s-a așezat lângă ea. Într-un final, de afară a început să se 
audă, apropiindu-se, zgomotul unor paşi pe care îi mai auzise cândva, 
la Castelul Azuchi. Ajungea la ea freamătul unor pași mărunți și râsete 
neastâmpărate, printre care se distingea un anume râs dezinvolt, pe 
care îl mai auzise și altă dată. 

Când Hideyoshi a intrat în cameră, lui Chacha i s-a părut îngrozitor 
de îmbătrânit. Ultima dată când venise la Castelul Azuchi împreună cu 
Oma, îl văzuse doar în lumina palidă a făcliilor și nu distinsese foarte 
bine toate detaliile, dar acum stătea în fata ei și îl vedea așa cum era - 
un bătrân mic de statură, cu o față comună și plină de riduri. Chacha se 
întreba dacă samuraiul războinic pe care îl văzuse pe cal a doua zi 
după căderea Castelului Kitanoshs, conducându-și cu o mână de fier 
trupele către nord, este același om cu bătrânul ce tocmai intrase în 
încăpere. 

— Chacha, ce mare te-ai făcut! i-a spus el dintr-odată, fără să se 
aşeze. 

În timpul vizitei pe care o făcuse la Castelul Kiyosu, după incidentul 
de la Honn6-ji, Hideyoshi o numise „domniţă”. Și după aceea, când a 
venit la Azuchi împreună cu Oma, tot așa i se adresase. Acum însă o 
strigase familiar, „Chacha”. 

Fără să scoată niciun cuvânt, Chacha s-a înclinat în faţa celui mai 
puternic om din Japonia. El era singurul care stătea în picioare. Toţi cei 
care-l însoțeau se aplecaseră şi-l salutau cu capetele plecate. 

— Nu vrei să mâncăm împreună în seara asta? a întrebat-o el. 


— Sunt din cale-afară de obosită, a răspuns ea, încercând să evite 
masa cu el 

— Obosită?! N-ai voie să obosești când vii să te simţi bine la 
Jurakudai! Ridică-ţi capul, să te văd. 

Supusă, Chacha și-a ridicat privirea. 

— Ei, n-am de ce să-mi fac griji atâta vreme cât arăţi așa de 
sănătoasă. Dar, dacă spui că ești obosită, pesemne c-ar fi bine să te 
culci. Ce-ai vrea să duci înapoi la Azuchi ca amintire? Ar trebui să iei 
cadouri pentru toate doamnele de-acolo. 

— N-aş putea să le duc, nu credeţi? 

— Tu?! Doar nu trebuie să le cari tu, nu-i așa? 

Hideyoshi s-a îndreptat către ușă, părând că vorbeşte cu sine însuși: 
„Aşi imagina că trebuie să le care singură!” A izbucnit apoi într-un râs 
zgomotos și a ieșit pe verandă, râzând în continuare. Odată cu el s-a 
retras și suita cu care venise, lăsând-o pe Chacha doar cu bătrâna. 
Hideyoshi plecase vorbind singur, dar în urma lui rămăsese o agitaţie 
tinerească. 

Chacha a ieșit, urmată de doamnele de companie ce apăruseră de te 
miri unde, a străbătut curtea întinsă și s-a uitat îndelung la donjonul ce 
i-a apărut în faţa ochilor. A admirat grădina, în care se zăreau arbuști 
de trifoi japonez plantați la oarecare distantă unul fată de altul și ale 
căror flori violet» aproape că se scuturau. La vederea acestor flori 
Chacha s-a gândit pentru prima dată că la Jurakudai este totuși frumos, 
întreaga grădină era pavată cu nisip alb și, în afară de aceste flori, nu 
mai era nici măcar un singur copac. Chacha s-a oprit o clipă, absorbită 
de frumuseţea extraordinară a florilor. În acel moment, una dintre 
însoțitoare i-a spus: 

— Aici este reşedinţa concubinei Kaga. 

— Concubina Kaga? Fiica seniorului Toshiie Maeda? 

— Întocmai. 

— Dar nu ne aflăm în donjon? 

— Ba da, dar doamna Kaga locuieşte aici. Îi place foarte mult trifoiul 
japonez și această grădină a fost făcută special pentru domnia sa anul 
trecut. Acum a înflorit pentru prima dată şi de aceea sunt mai puţine 
flori. Pentru toate celelalte a trecut perioada de înflorire. 

Aflând că grădina ţine de reședința lui Omaă, lui Chacha i-a pierit 
dintr-odată tot interesul. Era însă de neimaginat câtă influență putea 
avea aceasta, dacă pusese să i se construiască o grădină de flori în 


Jurakudai. Unde-și ţinea ascunsă puterea această fată cu un aer 
răutăcios, cu vreo doi-trei ani mai mică decât ea, frumoasă, e drept, dar 
de o frumuseţe distantă și rece? 

Până la urmă, Chacha a stat în Kyoto patru zile, timp în care, 
condusă de Gen'i Maeda, a vizitat templele din afara și dinăuntrul 
oraşului, până când, obosind cu-adevărat, s-a întors la Azuchi. 

Revenind la viața simplă de aici, o vreme Chacha a trăit din 
amintirile din scurta călătorie în capitală. Îi veneau în minte, pe rând, 
peisajele nemaipomenite de la Saga sau Daigo, construcția atât de 
frumoasă a palatului Jurakudai încât i se părea că a călătorit într-o ţară 
a viselor, grădina cu flori, Omă şi râsul senin al lui Hideyoshi. 

De la Kogō nu primea veşti decât foarte rar, în schimb Ohatsu îi 
scria des, cam o dată la zece zile. Acum, că ajunseseră să trăiască 
separat, Chacha își dădea seama că îi era mai dor de Ohatsu decât de 
Kog5. În fiecare scrisoare, aceasta o invita să meargă la Omizo măcar o 
dată şi până la urmă, asaltată de insistenţele surorii ei, Chacha s-a 
gândit că ar putea să-i facă totuși o vizită surorii ei. Nu se simţea 
tocmai în largul ei să se întâlnească cu Takatsugu, dar cum acesta se 
căsătorise cu sora ei, probabil că se puteau vedea fără a-și da pe faţă 
ascunzişurile inimii. Când i-a spus planurile ei lui Gen'i Maeda, acesta a 
reacționat ca și cum ceea ce auzise nu avea nicio noimă: 

— Domniţă, dar nu puteţi să vă purtaţi cu atâta ușurință, după 
bunul vostru plac. Nu credeţi că vă trebuie permisiunea? 

— Permisiunea? A cui permisiune? 

Gen'i Maeda nu i-a răspuns la întrebare, ci a continuat să vorbească 
spunându-i că statutul ei era foarte înalt și că trebuie să aibă grijă mare 
la tot ceea ce face. 

Întorcându-se din corpul central înapoi în încăperile sale, Chacha și- 
a rotit privirea în jur. Camera aceasta ascunsă în adâncul castelului i se 
părea o închisoare. Pentru prima dată se gândea cu groază că nu este 
altceva decât o prizonieră în castelul de pe malul lacului. 


Capitolul IV 


Chacha și-a petrecut intrarea în anul al șaisprezecelea al erei 
Tenshō (1587) de una singură, în camera ei din castelul de pe malul 
lacului. Nu erau lângă ea nici Ohatsu, nici Kogō. Avea două doamne 
însoțitoare, dar nu le chema decât atunci când avea nevoie de ele. Avea 
însă un presentiment cum că destinul său se va schimba în curând. De 
ce să nu aibă și ea aceeași soartă pe care o aveau Oma, fiica lui Toshiie 
Maeda, Tatsuko, sora lui Takatsugu, sau doamna Sanjs, sora lui Ujisato 
Gamō? 

Ea nu împărtăşise niciodată ura sau teama pe care le avuseseră față 
de Hideyoshi defuncta sa mamă sau surorile ei. ÎI întâlnise până acum 
de patru ori și de fiecare dată îi lăsase altă impresie, însă, în afară de 
ziua în care îl văzuse ca războinic cu arma în mână, în celelalte trei 
împrejurări nu i se păruse c-ar fi mai mult decât un bătrânel voios. Cu 
toate că el fusese cel care a ras de pe faţa pământului clanurile Azai și 
Shibata şi de mâna căruia muriseră și tatăl și mama și bunicul ei, nu 
simţea față de acest om ura crâncenă pe care ar naște-o un asemenea 
dușman de moarte. Însă, când şi-a dat seama că nu era decât o 
prizonieră în Castelul Azuchi aflată oricând la dispoziţia lui, a fost 
cuprinsă de o groază pe care nu o mai simţise până atunci. De câte ori 
se gândea la el, un fior rece îi străbătea trupul. 

Presentimentele lui Chacha s-au transformat dintr-odată în realitate 
în luna martie, când mugurii florilor de cireş începuseră să se umfle, 
stând gata să plesnească. Numărul doamnelor de companie care o 
slujeau a crescut dintr-odată, iar în jurul ei a început o agitaţie ca 
atunci când se anunţase căsătoria lui Ohatsu. Pe neașteptate, i-au fost 
aduse haine de o frumuseţe ce te lăsa cu gura căscată, iar camera i s-a 
umplut de mobilier și tot felul de lucruri, de un lux inimaginabil. 

Toată această agitaţie a durat aproape zece zile, urmate de o vizită 
pe care Chacha i-a făcut-o lui Gen'i Maeda, care a informat-o că în 
curând va fi mutată la Jurakudai. Acesta îi vorbea mai ceremonios ca 
niciodată. Chacha l-a întrebat simplu când se va petrece mutarea. 


— În zece zile, când florile de cireş vor fi în plină splendoare, i-a 
răspuns el. 

În acele momente, Chacha nu și-a arătat față de Gen'i Maeda nici 
aprobarea, nici refuzul. A rămas tăcută, cântărind în sufletul ei cât 
înseamnă zece zile. Avea zece zile ca să se hotărască. Dacă voia să-şi ia 
viaţa, putea oricând s-o facă. Și tatăl şi mama și bunicul și apoi şi tatăl 
ei vitreg - toţi îşi puseseră capăt zilelor. Dacă alegea această cale, nu 
putea decât să facă același gest pe care îl făcuse mama ei, cu mâinile 
sale firave. După discuţia cu Gen'i Maeda, Chacha a trimis de îndată un 
sol la Castelul Omizo, întrebând-o pe Ohatsu dacă Takatsugu ar putea 
să vină să o vadă, căci trebuia să-l consulte într-o chestiune arzătoare. 

A doua zi după plecarea solului, inima lui Chacha s-a umplut de 
înfrigurarea aşteptării. Îşi dădea seama că Takatsugu, acum stăpân al 
Castelului Omizo, nu mai putea pleca și veni cu atâta ușurință, dar 
simţea că el va veni pentru că ea îi trimisese vorbă că vrea să-l 
întâlnească. 

Takatsugu și-a făcut apariţia într-o seară, la cinci zile după 
trimiterea solului. La auzul veștii, Chacha le-a trimis afară din cameră 
pe toate doamnele de companie, dar a lăsat ușile deschise, deși afară 
era destul de frig. Apoi a pregătit singură locul de onoare pentru 
Takatsugu, iar pe al ei, în faţa lui. Spre deosebire de alte dăți, 
Takatsugu și-a făcut intrarea ca un stăpân de castel ce era. A venit 
pășind calm pe coridor și şi-a cerut scuze într-un mod foarte politicos 
pentru că nu a mai dat niciun semn de viaţă atâta timp. Ardoarea şi 
mândria care emanau din el înainte fuseseră înlocuite de o răceală 
plină de remușcări. Atitudinea aceasta îi displăcea profund lui Chacha. 
N-ar mai fi zis că e același om care o prinsese de poalele chimonoului 
într-un gest nesăbuit. 

— Poftiţi aici, l-a invitat ea, dar Takatsugu se așezase lângă intrare 
şi nu se mișca de-acolo. 

Renunţând la încercarea de a-l convinge, a început să-i vorbească 
despre motivul pentru care îl chemase: 

— Aţi aflat probabil deja zvonul. 

— Am auzit, i-a răspuns acesta, cu mâinile așezate protocolar pe 
genunchi, iar apoi n-a mai scos niciun cuvânt. 

— Păreţi înfrigurat, i-a spus Chacha, ridicându-se să închidă ușile ce 
rămăseseră larg deschise. 

— Ar fi mai bine să le lăsaţi așa, a oprit-o el dintr-odată. 


— De ce? 

Fără să-i răspundă la întrebare, Takatsugu a repetat pe un ton 
aspru: 

— Vă rog să le lăsaţi deschise. 

Chacha se lăsase deja pe genunchi pentru a închide ușile glisante, 
aşa că s-a ridicat din nou, lăsându-le aşa cum erau. Întunericul difuz al 
înserării se lăsa uşor. 

— Şi ce credeți despre toate acestea? a întrebat Chacha. 

— Cred că este un lucru foarte bun, i-a răspuns Takatsugu. 

— Să fie acesta adevărul? 

— Asta este ceea ce cred. 

— Atotputernicul este cel care a spulberat clanurile Azai și Shibata, 
a continuat ea. 

— Nu aţi spus oare domnia voastră ultima dată când ne-am întâlnit 
că vremurile s-au schimbat? a atacat-o Takatsugu. 

— Aşa este. Vremurile s-au schimbat. Dar nu cred că aceste cuvinte 
pot să tranșeze problema cu care mă confrunt eu acum. 

— Nădăjduiesc că nu vă bizuiţi pe mine pentru sfaturi. Mi se pare că 
aţi întrecut măsura chemându-mă aici anume pentru a-mi cere sfatul. 

Takatsugu pălise ușor spunând aceste vorbe. 

Acum, că auzea asta din gura lui, își dădea seama că așa stau 
lucrurile. Chipul şi vocea lui spunându-i că tot ce își doreşte este doar 
să fie cu ea, fără glorie, fără rang și fără avere, îi rămăseseră întipărite 
adânc în minte. Fusese crudă și fără suflet să-l cheme spre a-l întreba 
dacă se cuvine să devină concubina lui Hideyoshi, după ce pe el îl 
dăduse la o parte. Și, chiar dacă el s-ar fi împotrivit, ce putea ea de fapt 
să facă? Nu putea să nu primească porunca lui Hideyoshi, căci asta i-ar 
fi adus moartea. 

Au rămas câtva timp amândoi tăcuţi, unul în faţa celuilalt. 

— S-a întunecat, a spus el, privind către capătul grădinii. Vă voi 
revedea din nou mâine dimineaţă. 

S-a ridicat în picioare. Aşa cum încercase să nu rămână singur cu ea 
în camera cu ușile închise, părea acum că vrea să evite să mai stea cu 
ea în încăperea întunecată. 

Tăcută, Chacha nu-și ridica privirea din pământ. Înţelesese că pleca 
şi că ea nu putea face nimic să-l mai reţină. A rămas nemișcată în 
întuneric, până când a venit una din doamnele de companie aducând o 
lumânare. De ce l-o fi chemat să vină tocmai de la Omizo? Ştia că, 


indiferent de ce i-ar fi spus el, nu avea de ales, și totuși îl chemase. 

I-a poruncit uneia dintre slujnice să afle unde trăsese peste noapte 
Takatsugu. Aceasta s-a întors de îndată cu răspunsul: 

— Seniorul Takatsugu înnoptează în Pavilionul Șoimului. 


În seara aceea, Chacha le-a dat liber servitoarelor pe la al optulea 
ceas și a ieşit pe verandă, ridicând obloanele. Lumina palidă a lunii se 
prelingea pe pământ. Coborând în grădină, Chacha a simţit cum o 
învăluie frigul nopţii, dar în aer plutea apropierea primăverii, căci 
vârfurile crengilor goale ale copacilor nu mai erau ascuţite ca în urmă 
cu vreo lună, ci se umflau în așteptarea mugurilor. 

Chacha a început să meargă pe lângă clădire, dar după câţiva pași s- 
a oprit. De undeva se auzea un zgomot ca de valuri. De fapt, mai 
degrabă se simţea un murmur nedeslușit, ca al unui banchet ce se ținea 
în depărtare. 

În lumina lăptoasă a lunii, Chacha şi-a continuat drumul spre partea 
de nord-vest a castelului, mergând pe lângă ziduri pentru a nu fi 
văzută. Ajungând aproape de veranda ce străjuia capătul grădinii 
Pavilionului Șoimului, unde era găzduit Takatsugu, s-a oprit, încercând 
să deslușească ce era înăuntru. Nu se auzea nici cel mai mic sunet. 
Pesemne că Takatsugu ori nu era acolo, ori deja dormea. 

Ajunsă lângă ferestre, a bătut ușor de două-trei ori în obloane. De 
dinăuntru n-a venit niciun răspuns. A mai bătut o dată, mai apăsat. 
Înăuntru părea să fie cineva şi imediat a auzit pe verandă zgomot de 
pași. S-a tras repede înapoi, ascunzându-se în umbra unui tufiș. 

Într-un sfârșit, s-a deschis o fereastră şi a apărut silueta unui bărbat. 
Era Takatsugu, îmbrăcat în haine de zi. Recunoscându-l, Chacha s-a 
apropiat. Uluit peste măsură, Takatsugu a coborât în grădină așa cum 
era, în picioarele goale. Părea că încearcă s-o împiedice să se apropie 
de camera lui. S-a oprit pentru o clipă în faţa ei, dar imediat şi-a dat 
seama că cineva i-ar putea vedea acolo, așa că s-a întors pe verandă, 
ajutând-o şi pe ea să urce după el. Stăteau amândoi unul în faţa 
celuilalt. 

— Ce v-a împins la acest gest necugetat? Mă puneţi într-o situaţie 
stânjenitoare, i-a șoptit acesta. 

Abia ce-a apucat Chacha să deschidă gura pentru a-i răspunde, când 
el a oprit-o pe un ton ferm: 

— Vă rog să vă retrageți de îndată! 


— Voi merge la Jurakudai, urmând sfatul domniei voastre. Aceasta 
este hotărârea mea. 

Încă tulburat, Takatsugu a poftit-o înăuntru. Pesemne că tocmai 
scria ceva, căci în mijlocul camerei era o măsuţă cu o trusă de 
caligrafie, iar lângă ea, o lumânare. După întunericul de afară, chiar și 
lumina lumânării părea orbitoare. Cei doi s-au așezat lângă măsuţă, 
unul în faţa celuilalt. Chacha a repetat: 

— M-am hotărât să merg la Jurakudai. De aceea am venit, ca să vă 
spun asta. Aș vrea să mă lăsaţi să stau aici peste noapte. 

Takatsugu o privea împietrit. 

— V-aţi pierdut minţile? s-a răstit acesta, înăbușindu-și strigătul, 
pentru a nu fi auzit de afară. 

Chacha și-a ridicat capul, privindu-l drept în ochi: 

— Aşa vi se pare? 

Nu se așteptase la o asemenea remarcă. Nu doar că nu-și pierduse 
minţile, ci, dimpotrivă, era mai lucidă decât fusese vreodată în cei 
douăzeci de ani de viaţă ai ei. Gândea la rece, de parcă cineva îi 
limpezise mintea punând pe ea gheaţă. Își vedea toți anii vieții 
înșirându-se în faţa ei ca un drum lung și îngust. 

Ca un vis îndepărtat, i-a venit în minte seara căderii Castelului 
Otani. Apoi zilele liniștite trăite în Castelul Kiyosu. O-ichinokata, mama 
ei cea blândă. Cele două surori, când erau copile. Ultima imagine a 
tatălui ei, Nagamasa. Teama din seara când aflaseră despre incidentul 
de la Honn6-ji. Festivalul Lampioanelor de la Castelul Azuchi. Caii albi 
care alergau ca niște năluci. Căsătoria mamei ei. Fulgii de zăpadă ce 
dansau neîntrerupt pe cerul ținutului de miazănoapte. Plecarea la 
luptă a tatălui ei vitreg, Katsuie. Întunericul cărărilor de munte pe care 
fusese purtată în palanchin, după căderea Castelului Kitanosh5. 

Imaginile ce alcătuiau viaţa ei de până atunci îi traversau mintea 
una după alta. Îşi amintea clar fiecare zi a vieţii ei trecute. Putea să 
vadă cu ochii minţii până şi cel mai neînsemnat fapt, şi nu doar atât. Îşi 
amintea cu exactitate și ce se petrecuse înainte și după, până și cum 
era vremea în ziua aceea. 

— Am fost sortită acestui destin din ziua în care m-am născut. Până 
cu câteva clipe în urmă, m-am gândit să-mi iau viaţa. Dar acum nu mai 
vreau asta. Vreau să trăiesc. Toţi ai mei - mama, tata, Katsuie - au trăit 
până în ultima clipă, când vieţile lor au dispărut în focul ce le 
cuprindea castelele. Așa voi face și eu. Voi trăi până când viaţa nu-mi 


va mai fi îngăduită. 

Cât timp a vorbit Chacha, Takatsugu nu a scos un sunet. Vorbele ei și 
felul în care le rostea îl amuţiseră. Fără să se lase intimidată în vreun 
fel, Chacha a continuat pe același ton. 

— Vreau să-mi petrec această noapte cu domnia voastră. 

Demult, Takatsugu o implorase să fie a lui, iar acum ea era gata să i 
se ofere. Nu făcea asta din dragoste. Nu îl iubea pe Takatsugu Kyōgoku. 
Faptul că i se dădea lui nu avea nicio legătură cu dragostea. Dar 
înflăcărarea plină de pasiune pe care o văzuse în ochii lui atunci când îi 
ceruse să meargă alături de el nu putea fi o minciună. Dacă tot era 
nevoită să i se abandoneze lui Hideyoshi, voia ca Takatsugu să o aibă 
mai întâi. 

— Sunteţi în toate minţile? a întrebat-o el. 

— Nu sunt nebună! 

— Dacă sunteţi întreagă la minte, cum puteţi să vă gândiţi la aşa 
ceva? Vă rog să nu-mi mai vorbiţi de lucruri ce nu sunt cu putinţă și să 
plecaţi imediat! 

— Nu sunt cu putință!? 

— Niciodată! 

— Şi de ce să fie aşa? 

Chacha simţea cum privirile li se înfruntă. Dacă și-ar fi întors capul 
chiar și numai pentru o clipă, ar fi însemnat că pierde bătălia. 

— Vă implor să plecaţi! 

— Dacă nu vă retrageţi, voi pleca eu. 

Nici acum, Chacha nu a scos niciun cuvânt. L-a văzut făcând o 
mişcare bruscă. Se ridicase în picioare. Într-o clipă, fără să-și dea 
seama ce face, l-a prins de poala chimonoului, așa cum făcuse și el 
cândva. Privit din afară, ar fi putut părea exact același gest, dar 
diferenţa era că din privirea lui Chacha lipsea acea licărire a ardorii 
care strălucise în ochii lui odată. 

Fliberându-se din mâinile ei, Takatsugu a ieșit din încăpere. Chacha 
a rămas așa multă vreme, dar, dându-și seama că el nu se mai întoarce, 
s-a ridicat în cele din urmă. 

A ieşit afară și a pornit-o încet către apartamentele ei. Și-a dat 
seama că nu mai era acum o simplă fată singură, ci că existenţa ei era 
legată de cel mai puternic om din Japonia. Îi era limpede că refuzul lui 
Takatsugu venea din teama amestecată cu respect pe care acesta i-o 


purta lui Hideyoshi. 

A doua zi după întâlnirea cu Takatsugu, Chacha a avut parte de o 
vizită neașteptată a lui Ujisato Gamo. Ultima dată când acesta venise la 
ea fusese imediat după bătălia de la Komatsu, de la sfârşitul anului al 
doisprezecelea al erei Tenshō (1584). Trecuseră de-atunci aproape 
trei ani şi jumătate. 

Chacha l-a primit cu respect pe cel care era acum stăpânul 
domeniului Matsuzaka, de 320 000 de koku. La cei treizeci şi doi de ani 
ai săi, Ujisato nu avea nicio trăsătură tinerească pe chip. Era o prezență 
caldă, iar vocea sa joasă avea un calm ce îi dădea o demnitate aparte. 

— Domniţă, vă prezint felicitările mele, a început el, folosind aceeași 
formulă de adresare ca odinioară. Nu mi-am putut prezenta omagiile 
surorilor domniei voastre cu ocazia căsătoriilor lor, dar de data 
aceasta am ținut neapărat să vin. 

De la bun început, Ujisato părea că găseşte drept prilej de felicitare 
faptul că Chacha urma să devină concubina lui Hideyoshi și nu ezita 
deloc să vorbească deschis despre asta. 

— Vi se pare că e un moment demn de felicitări? l-a întrebat Chacha, 
încercând să vadă în străfundurile sufletului lui. 

Pentru o clipă, Ujisato a încercat să-i evite privirea. 

— De ce n-ar fi? Găsesc că e o veste bună din toate punctele de 
vedere. Dacă veți da naștere unui prunc, prin vinele lui va curge 
sângele clanului Azai și, într-o bună zi, copilul domniei voastre va 
deveni... 

Ujisato nu şi-a terminat fraza, dar Chacha știa că ceea ce voia să 
spună era că într-o bună zi acel copil ar putea lua toată puterea. Nu se 
gândise niciodată la asta până acum. 

— Eu să am un copil?! 

— Întocmai. 

— Eu să am un copil?! 

Chacha a simţit cum dintr-odată din ochi îi curg lacrimi. Nu se 
gândise nici măcar o clipă că ar putea vreodată să aibă un copil cu 
Hideyoshi. Cu el! Cu cel care-i ucisese toată familia! Fără să-i pese de 
prezenţa lui Ujisato, Chacha își lăsa lacrimile să-i curgă în voie pe 
obraji. Nu erau lacrimi de tristeţe. O cuprinsese un sentiment de 
exaltare de nedescris, căci acum își dădea seama de soarta ei stranie de 
femeie. Ujisato a lăsat-o să plângă în tăcere. Ștergându-și lacrimile, 
aceasta i-a spus: 


— Mă veţi ierta, nădăjduiesc. M-au cuprins sentimente nedeslușite. 

— Aţi fost deja la Jurakudai? a întrebat-o acesta. 

— O dată. 

— E un loc foarte frumos, nu-i aşa? 

— Nu l-am găsit încântător. 

— Ce păcat! a răspuns Ujisato, căzând pe gânduri. Dar, dacă 
Jurakudai nu vă este pe plac, puteți cere să vi se construiască un castel 
în care să locuiţi. 

— Se poate un astfel de lucru? 

— Dacă domnia voastră nu poate, cine să poată? 

— Şi unde să fie ridicat? 

— Hmm... 

Pe faţa lui Ujisato apăruse un surâs. 

— Păi, dacă e vorba de un castel în care domnia voastră să poată 
locui în pace, nu poate fi decât în Yodo. Există deja un castel acolo, dar 
asta nu înseamnă că nu se poate construi încă unul, nou. E aproape și 
de Osaka, și de Kyōto, iar în apropiere curge râul Yodo. Aţi avea o 
priveliște încântătoare din turn, căci în jur se întind câmpii nesfârșite. 

Ujisato vorbea ca și cum castelul ar fi fost deja construit. 

Lui Chacha îi șiroiau din nou lacrimi pe obraji. Vedea aievea acel 
castel încă imaginar, dar, închipuindu-se stând în turnul de veghe, își 
dădea seama că nici acolo nu va fi nimic altceva decât o prizonieră. Cu 
toate acestea, i-a răspuns lui Ujisato: 

— Voi face precum spuneţi. Voi aduce pe lume un moștenitor și voi 
trăi într-un nou castel. 

— Şi de ce n-ar fi acesta un prilej de bucurie? 

— Prea bine. 

La fel cum se întâmplase și cu mama ei, soarta lui Chacha se hotăra 
pornind de la sfaturile lui Ujisato. O-ichinokata sfârșise punându-și 
capăt zilelor. Oare și pe Chacha o aștepta aceeași soartă? i 

Vizita lui Ujisato Gamo a durat aproape un ceas. Imediat ce acesta a 
plecat, a intrat în încăpere Gen'i Maeda, care venea de la Kyoto. 

— Mâine vom pleca spre Jurakudai. La al șaptelea ceas al dimineţii 
vom ieși din acest castel. 

Vestea plecării venea oarecum pe neașteptate, dar aceea era ziua în 
care cireşii de la Jurakudai erau în plină floare. 

Știind deja locul, Chacha își putea imagina cu ușurință cât de 
frumoşi trebuie să fie cireșii înfloriţi de la Jurakudai, dar nu simţea nici 


cea mai mică bucurie la gândul plecării. Prin faţa ochilor i-au trecut, pe 
rând, toate castelele în care locuise: Odani, Kiyosu, Kitanosh6, Azuchi. 
Și peste toate plutea acum imaginea castelului de pe malul râului Yodo, 
despre care îi vorbise Ujisato Gamo. 


A doua zi dimineaţă, la ceasurile opt, cortegiul s-a pus în mișcare. 
Urcând în palanchin, Chacha a privit cu emoție castelul în care își 
petrecuse ultimii șase ani din viaţă. Fra locul în care, împreună cu cele 
două surori ale ei, trăise uitată de lume și se transformase din fată în 
femeie. Le privise pe rând pe Kogō şi pe Ohatsu cum se îmbarcă în 
călătoria vieţii lor, iar acum îi venise și ei rândul să facă primul pas 
către noul său destin. 

Deși martie se apropia de sfârșit, primăvara întârzia să vină pe 
deplin, iar apele lacului erau mângăiate de un soare cu dinţi. Cireșii de 
la Jurakudai poate erau deja înfloriţi, dar mugurii copacilor din jurul 
Castelului Azuchi abia se deschiseseră. Cortegiul care o ducea pe 
Chacha la Jurakudai era departe de a avea aparenţa unui alai de nuntă, 
dar nu era niciunul obișnuit. Nenumăratele piese de mobilier și obiecte 
decorative ce fuseseră expuse în vastele încăperi ale Castelului Azuchi 
urmau să fie duse la Jurakudai într-altă zi, așa că nu făceau parte din 
cortegiu. Erau însă treizeci de palanchine, însoţite de treizeci de 
războinici călare, îmbrăcaţi în ţinută de luptă. Palanchinul în care era 
purtată Chacha se afla în mijlocul alaiului. 

Chacha nu le cunoștea pe mare parte din doamnele de companie ce 
o însoțeau. Nu ştia de unde erau, dar ele veniseră în acea dimineaţă 
pentru a o conduce pe porţile castelului. Pe chipurile lor inexpresive 
nu se putea citi nici bucurie, nici enervare, nici tristeţe. Atitudinea lor 
era foarte respectuoasă, dar în plecăciunile lor reverențioase se 
distingea o răceală nedefinită. Și palanchinele lor erau însoţite de încă 
treizeci de luptători călare. 

Neavând nici strălucirea unui alai de nuntă, nici lentoarea unui 
convoi de călătorie, întregul cortegiu se deplasa în mare grabă și parcă 
pe ascuns, ca și cum în mijlocul lui ar fi fost purtat un obiect de mare 
preț, ţinut departe de ochii lumii. Din când în când, Chacha ridica 
perdeluţele și privea drumurile și orașele prin care treceau. Din loc în 
loc, se vedeau grupuri de femei și copii, fie în picioare, fie stând jos, în 
drum. 

Când au intrat în cătunele din Otsu, s-au oprit să mănânce. Toate 


doamnele de companie au coborât din palanchinele lor, dar Chacha, 
pretinzând că se simte rău, a rămas înăuntru. Nu voia să dea ochii cu 
nimeni în acest moment de cotitură din viaţa ei. Printre perdeluţe, 
vedea întinderea de un albastru închis a apelor lacului Biwa, dar nu 
zărea nicio barcă pe luciul apei. Și aici, mugurii florilor de cireș abia se 
desfăcuseră. 

Abia când au ajuns în Yamashina au început să vadă de-a lungul 
drumului cireși înfloriți de-a binelea. Chacha însă nu le vedea 
frumuseţea. Aceste floricele albe, de pe care culoarea rozalie parcă se 
ştersese, i se păreau triste și parcă murdare. 

Capitala era la fel de plină de viață cum o lăsase la ultima ei vizită, în 
urmă cu aproape jumătate de an. Atunci era toamnă, iar acum se 
instalase deja primăvara, așa că mulțimea de pe străzi era și mai mare, 
şi mai animată. Toţi ochii erau îndreptaţi asupra cortegiului. Când 
venise aici prima dată, Chacha stătuse o noapte la reședința unui 
samurai înainte de a intra în Jurakudai, dar de data aceasta s-a 
îndreptat direct spre porţile castelului, intrând în curtea largă, pavată 
cu nisip. 

Acum intrase prin altă parte față de data trecută, căci la coborârea 
din palanchin s-a trezit în faţa unei mici reședințe. Văzând toată curtea 
plină de cireși în floare, a lăsat să-i scape un strigăt de mirare. Nu erau 
la fel cu florile pe care le știa ea, ci aveau altă formă, altă culoare, altă 
mărime. Nu se simţea nici măcar o adiere de vânt. Copacii erau în plină 
floare și nici măcar o petală nu căzuse încă pe pământ. Coborând din 
palanchin, Chacha a rămas în picioare câteva clipe, contemplând 
pierdută acoperământul de flori ce i se desfășura deasupra capului. 
Când s-a dezmeticit, s-a trezit înconjurată de un grup de doamne de 
companie, care se aplecau până la pământ pentru a o saluta. Și-a întors 
privirile de la crengile pline de flori către grupul de femei și a rămas în 
picioare nemișcată, cu o atitudine ușor malițioasă. Pe verandă, alte 
femei așteptau în genunchi, cu capetele plecate până la pământ și cu 
mâinile împreunate în față, pe dalele de piatră. Pe Chacha a cuprins-o 
un sentiment straniu. Femeile acestea erau la fel de încremenite ca 
florile de cireş de afară, ce păreau artificiale în nemișcarea lor. Singură, 
doar ea se simţea vie printre toate aceste lucruri din jurul ei și i se 
părea bizar că era obligată să stea în picioare în mijlocul lor. 

A făcut un pas către intrarea în casă. Ca la un semn, toate femeile s- 
au ridicat deodată și au urmat-o cu pași mici, aşa cum cerea eticheta. 


Înăuntru s-a lăsat condusă de o bătrână ce părea că o aşteaptă tocmai 
pentru asta. Nu era aceeași bătrână care o însoţise data trecută. Casa 
care îi fusese rezervată avea în spate o grădină, și aceea plină de cireși 
înfloriţi. Privind de pe verandă florile de cireș, Chacha și-a amintit de 
locuinţa lui Omă și de curtea plină de trifoi japonez. Nu-i plăceau în 
mod deosebit florile de cireş, dar cu siguranţă era mai bine decât cu 
trifoiul japonez atât de deprimant. 

Camera ei de zi era în partea din spate a casei. Alături avea 
încăperea pentru schimbarea hainelor, iar mai în spate se aflau 
dormitoarele. Mai erau nişte încăperi care dădeau spre verandă, dar 
acelea le fuseseră rezervate doamnelor de companie, acolo fiind 
trimise toate femeile care o însoţiseră de la Castelul Azuchi. Chacha a 
intrat în camera ei pentru a se odihni, însă după câteva clipe a apărut 
Gen'i Maeda. 

— Cum vi se pare? Sunt toate pe placul domniei voastre? Cireșii de 
aici sunt cei mai frumoși din tot castelul. Domniţă, de astăzi sunteți 
stăpâna acestui loc. La început s-ar putea să vă simţiţi singură, dar veţi 
duce aici o viață bună. În următoarele două săptămâni toată lumea din 
Jurakudai va fi ocupată cu pregătirile pentru vizita împăratului, dar 
odată ceremoniile terminate, probabil că va veni aici şi stăpânul. 

Din cuvintele lui Gen'i Maeda, Chacha a înţeles că Hideyoshi nu va 
veni mai devreme de încheierea vizitei împăratului. Chiar și o 
întârziere de doar două săptămâni până la întâlnirea cu Hideyoshi o 
făcea să se simtă mai bine. 

În prima ei seară în locuinţa de la Jurakudai, Chacha a primit vizita 
neașteptată a lui Tatsuko, sora lui Takatsugu Kyâgoku. Cunoscută 
acum sub numele de doamna Kysgoku, alături de doamna Kaga, adică 
Omă, și de doamna Sanjs, sora lui Ujisato Gamo, era una dintre 
concubinele cărora Hideyoshi le acorda favorurile sale. Ultima dată 
când Chacha o întâlnise pe Tatsuko fusese cu treisprezece sau 
paisprezece ani în urmă. Îşi amintea bine ziua de început de toamnă a 
anului al doilea al erei Tenshō, când cei doi verișori ai ei veniseră 
pentru prima oară la Castelul Kiyosu. Nu i se ștersese deloc din 
memorie imaginea fetei înalte și subțiri, mai mare decât ea cu vreo 
patru-cinci ani şi care intrase în cameră în urma lui Takatsugu. În mod 
ciudat, își aducea aminte toate detaliile - chimonoul din satin vernil și 
brâul stacojiu, părul lins, împărţit de-o parte și de alta a obrajilor și 
mâinile albe ca ceara. 


Impresia cu care Chacha rămăsese încă din copilărie era aceea a 
unei prințese a cărei distincție deosebită evoca noblețea numelui 
Ky&goku și a cărei supunere părea că o pregătise să îndure orice fel de 
destin. Fără nicio urmă de aroganță sau de infatuare, avea acea 
frumuseţe fragilă a unei nobile doamne născute în ultimele zile ale 
unei dinastii ce se stinge. 

Deși venise însoţită de un alai numeros, doamna Kyâgoku a intrat 
singură în camera lui Chacha. 

— Nu ne-am văzut de multă vreme. Vă mai aduceţi aminte de 
timpurile de odinioară când, împreună cu fratele meu mai mic, v-am 
tulburat liniștea la Castelul Kiyosu? a întrebat ea pe un ton neașteptat 
de vesel, cu un zâmbet pierdut pe faţa albă pe care Chacha și-o amintea 
atât de bine. 

Chacha își închipuise întotdeauna că viaţa unei concubine este 
întunecată, dar asta nu se vedea deloc pe chipul doamnei Ky5goku. 

— Câţi ani să fi trecut de-atunci? S-au petrecut atâtea între timp, și 
cu domnia voastră și cu mine, a continuat ea. 

Chacha nu și-ar fi putut imagina că femeia aceasta frumoasă, care 
stătea înaintea ei, fusese o vreme soţia lui Takeda, seniorul din 
Wakasa, și că apoi devenise concubina celui care îi omorâse soţul. 
Soarta nu le cruțase pe niciuna din ele. Chacha își pierduse mama și 
tatăl vitreg, doamna Kysgoku, soțul și copiii, despre care nu se ştia nici 
acum dacă fuseseră uciși sau mai trăiau pe undeva. 

Pe chipul doamnei Kyogoku nu se citea nicio urmă de tristeţe, iar 
Chacha deslușea o vagă asemănare cu mama ei, O-ichinokata. Avea 
împăcarea celor ce au fost greu încercaţi. Chacha nu găsea nicio 
legătură sufletească între ea și Tatsuko, dar nu putea să nege legătura 
de sânge care le unea. A invitat-o în apartamentele sale și s-au 
îndreptat împreună spre grădină, pentru a se bucura de priveliștea 
nocturnă a cireșilor în floare. Pe trepte nu erau pregătiţi saboţi pentru 
exterior, aşa că doamna Kyâgoku a bătut din palme și într-o clipă și-a 
făcut apariţia o slujnică ce a adus două perechi. 

— După domnia voastră, i-a spus ea lui Chacha, iar aceasta a ieșit 
prima. 

Plimbându-se pe sub crengile pline de flori, Chacha și-a dat seama la 
un moment dat că doamna Kyogoku stă mereu cu un pas în urma ei, ca 
şi cum i-ar fi fost doamnă de companie. Cu o nonşalanţă studiată, a 
încercat să o facă să treacă în faţa ei, dar, conştient sau nu, doamna 


Kyogoku nu a pășit nici măcar o dată înaintea verișoarei sale. 

Chacha nu avea nici cea mai vagă idee despre ce înseamnă viaţa de 
concubină, dar simțea acum că prezența doamnei Kyogoku îi dă 
putere. 

Florile de cireş s-au scuturat repede, lăsând locul frunzelor, iar de 
pe la începutul lui aprilie s-a iscat o mare vânzoleală, căci urma să vină 
în vizită împăratul Go-Yozeit0. Vizita fusese anunţată prin decret 
imperial încă de la începutul anului și urma să aibă loc două săptămâni 
mai târziu. Un astfel de eveniment nu mai avusese loc din perioada 
Muromachi, așa încât trebuiau consultate cronicile familiilor nobile, se 
verificau vechile tradiţii și obiceiuri, căci totul trebuia să se desfășoare 
conform etichetei. Toate acestea s-au petrecut zile de-a rândul sub 
atenta supraveghere a lui Gen'i Maeda. 

Zarva pricinuită de marele eveniment ajungea însă la Chacha doar 
prin intermediul doamnelor de companie, căci ea își petrecea tot 
timpul în apartamentele sale. Cam după zece zile, a ajuns la urechile ei 
vestea că samurai din întreaga țară începuseră să sosească la Kyoto. 
Printre ei se numărau și Toshiie Maeda, Ujisato Gamo sau Takatsugu 
Kyogoku. Numai Ieyasu Tokugawa era deja acolo de aproape o lună, 
cam de pe la mijlocul lui martie. 

De treisprezece zile ploua încontinuu, dar în ziua a paisprezecea, 
când începea vizita împăratului, s-a înseninat dintr-odată. Dis-de- 
dimineaţă, în fruntea unei trupe formate din vasalii lui Toshiie Maeda, 
Hideyoshi a pornit el însuși în întâmpinarea împăratului, îndreptându- 
se către Palatul Imperial. Suita era atât de numeroasă, încât umplea 
distanța de cincisprezece ri dintre acesta și Jurakudai. Pe când capul 
alaiului intra în Jurakudai, cei din urmă încă nu ieșiseră din Palatul 
Imperial, iar mulțimea venită din toate provinciile Japoniei să vadă 
procesiunea umplea străzile capitalei. Se spune că numai soldaţii puși 
de gardă la răscruci erau mai bine de şase mii. 

În fruntea cortegiului erau samuraii de rang înalt, ce purtau pe cap 
eboshi. Urmau palanchinele în care erau purtate împărăteasa și 
concubinele imperiale, apoi încă treizeci de lectici ale doamnelor de 
companie. În urma lor veneau câteva sute de persoane ce purtau pe 


40 Cel de-al o sută şaptelea împărat al Japoniei, care a domnit între 1586- 
1611, perioadă corespunzătoare tranziției de la Perioada Azuchi- 
Momoyama la Perioada Edo. 


umeri un mikoshi+!, acompaniate de paisprezece palanchine lăcuite. 
După încă cinci palanchine veneau, în grupuri mici, avangarda, garda 
imperială, preoţii de la palatul imperial, generalii, patruzeci şi cinci de 
muzicieni de la curte, fiecare cu instrumentul său și, în fine, lectica în 
care era purtat împăratul. Vântul călduţ ce începuse să sufle anunţa 
deja sosirea verii. În urma împăratului defilau în ordine ministrul de 
stânga Nobusuke Kokonoe, ministrul de centru Nobukatsu Oda, și elita 
generalilor, printre care se numărau leyasu Tokugawa, Hideie Ukita, 
Hidetsugu Toyotomi. După ei toţi venea palanchinul în care era purtat 
Hideyoshi. 

În fața lui Hideyoshi înainta un grup de aproape şaptezeci de 
luptători călare, vasali apropiaţi lui, precum Mitsunari Ishida, iar în 
urma lui veneau cam cinci sute de vasali de trei ranguri diferite, şi încă 
douăzeci și șapte de samurai importanţi, precum Toshiie Maeda. 
Cortegiul era încheiat de nenumărați alți soldaţi aflaţi în serviciul lui 
Hideyoshi. Veșmintele tuturor erau de o splendoare ce le părea 
nepământeană mulțimilor de oameni - bărbaţi, femei și copii - ce se 
adunaseră să-i privească. Strălucirea brocartului și a mătăsurilor era 
orbitoare. 

Prima zi a ceremoniilor a debutat cu un banchet la amiază, iar seara 
a avut loc un concert de muzică de curte cu instrumente de suflat și cu 
coarde. Așa cum i se poruncise, Chacha a luat parte la întâmpinarea 
cortegiului imperial, ocupându-și locul indicat, lângă porţile palatului, 
dar după aceea s-a întors în încăperile sale și şi-a petrecut ziua într-o 
stare de neliniște continuă. În palat se aflau cu siguranţă de două sau 
de trei ori mai mulți oameni ca de obicei, dar peste tot domnea o liniște 
mormântală. La lăsarea serii, Chacha a ieşit în grădină să se plimbe în 
lumina albăstriu-străvezie a lunii. Palatul era învăluit într-o stranie 
tăcere în seara când acolo avea loc un festin cum nu se mai văzuse. 
Prin minte i-a trecut gândul că, dacă nu s-ar fi întâmplat nenorocirea 
de la Honns-ji, poate că în locul lui Hideyoshi ar fi condus ceremoniile 
unchiul său, Nobunaga. Nu găsea răspuns la întrebarea dacă Hideyoshi, 
care pusese la pământ, rând pe rând, clanurile Azai, Oda și Shibata, 
ajunsese în această poziţie recunoscută de însuși împăratul Japoniei 


41 Altar şintoist portabil, asemănător unui palanchin bogat ornamentat, 
folosit ca vehicul pentru transportul unei divinități în timpul unui 
festival. 


graţie inteligenţei lui sau datorită unui destin favorabil. 

Scăldată în lumina lunii, Chacha s-a gândit îndelung, după multă 
vreme, la tatăl și la mama sa, la unchiul său, Nobunaga și la tatăl vitreg, 
Katsuie. Acum își dădea pentru prima oară seama că pe chipurile lor 
fusese zugrăvită întotdeauna umbra nenorocirii. 

A doua zi a ceremoniilor fusese inițial consacrată unui concurs de 
poezie waka4?, dar vizita imperială se prelungise cu încă o zi, așa încât 
acesta a fost amânat, iar de la amiază încolo, vântul a purtat până la 
locuinţa lui Chacha sunetele de flaut și de tobe. În acea zi, Hideyoshi i-a 
oferit împăratului terenuri în Kyoto, în valoare de 5 530 de ryo® de 
argint. De asemenea, a donat familiei imperiale și pământuri în valoare 
de 800 de koku de orez și a anunţat că va mai da și pământuri în 
valoare de 8 000 de koku aflate în Takajima, în provincia Omi, prinţului 
imperial, înalţilor demnitari și preoţilor curții. Mai mult, i-a pus să jure 
în acea zi pe toți luptătorii aflați sub comanda lui Ieyasu și a lui Toshiie 
prezenţi la ceremonii că nu se vor opune ordinelor venite de la Curtea 
Imperială până la generaţia nepoților lor și el însuși a jurat că va 
rămâne întotdeauna credincios împăratului. 

În cea de-a treia zi, din cerul ce se umpluse de nori încă de 
dimineaţă a început să cadă o ploaie măruntă, dar această vreme 
melancolică era numai bună pentru concursul de poezie. Sub titlul 
Stihuri spre lauda pinului, împăratul a compus următoarea poezie: 


Ce lungă așteptare! 
Jurăminte de credinţă trec din tată-n fiu, 
ca ramurile pline ale pinilor! 


La rândul său, Hideyoshi a compus un poem cu numele Stihuri spre 
lauda pinului într-o zi de vară ce-a așteptat venirea împăratului la 
Jurakudai: 


Împăratul cel veșnic s-a pogorât printre noi 
un pin maiestuos se-nalță drept, 
sub boltă. 


42 Poezie clasică japoneză. 
43 Monedă folosită în Perioada Edo. 


Sub același titlu, leyasu a scris: 


Ca frunzele pururi verzi ale pinului, 
fie ca legământul făcut împăratului 
să nu se șteargă-n vecii! 


În total s-au scris nouăzeci și șapte de poeme, dar, cu excepţia 
câtorva dintre cei prezenţi, de dimineaţă războinicii adunaţi acolo nu 
au fost neapărat bucuroși de participarea la acest concurs. Multe 
dintre poezii păreau a fi scrise de altcineva decât cel care le citea. 
Concursul a fost apoi urmat de un banchet ce s-a prelungit târziu în 
noapte. 

A patra zi a fost dedicată dansurilor în onoarea împăratului unde s- 
au prezentat toate dansurile de bun augur: „Dansul celor zece mii de 
ani”, „Dansul fericirii eterne” și „Dansul păcii”. Toate petrecerile s-au 
derulat conform planului până în ziua a optsprezecea a lunii, când 
alaiul imperial a părăsit Palatul Jurakudai. Spre deosebire de cortegiul 
de la venire, de această dată în frunte erau purtate mai bine de 
douăzeci de lăzi lăcuite, decorate cu picturi aurite și argintate și 
purtând blazonul imperial al crizantemei. Încuietorile din aur și argint 
păzeau comorile dăruite de Hideyoshi împăratului. 

Ceremoniile au fost un mare succes, dar a doua zi după terminarea 
lor s-a pornit de dimineaţă o ploaie năprasnică, ce parcă așteptase 
tocmai ceasul potrivit să înceapă. 

Spre seară, Chacha privea din camera ei picăturile mari de ploaie 
cum loveau pământul cu putere. Era neliniștită, căci odată încheiată 
vizita împăratului, Hideyoshi putea să apară în orice clipă. Se hotărâse 
să accepte același destin ca al lui Omă sau Tatsuko, dar acum că venise 
momentul să dea piept cu el nu putea suporta gândul că va deveni 
concubina dușmanului de moarte al familiei sale. Privind stropii de 
ploaie, şi-a amintit de cuvintele lui Ujisato Gam5. Îi spusese să aducă 
pe lume un moștenitor. Şi să ceară să i se construiască un castel doar 
pentru ea. Amintirea cuvintelor lui Ujisato o făcea să simtă că prinde 
puteri. 

A continuat să plouă tare toată noaptea și abia spre dimineață 
furtuna s-a mai potolit. Grădina interioară se transformase într-o baltă, 
iar în colţul de vest al grădinii din faţa casei apa de ploaie formase un 
pârâiaș ce curgea cu zgomot. Vântul rupsese crengile copacilor și acum 


zăceau împrăștiate în întreaga curte. 

Pe la amiază s-a mai domolit și vântul, iar spre seară s-a oprit şi 
ploaia. Din camera ei, Chacha privea grădina răvășită. Norii de pe cer 
alunecau cu repeziciune spre miazănoapte. 

În acel moment, la intrarea în casă s-a auzit zgomot de voci. 
Întrebându-se ce se întâmplă, a dat să se ridice, dar în ușă a apărut o 
slujnică ce a anunţat-o că Marele Consilier a venit în vizită. O luase pe 
neașteptate și nu avusese deloc timp să se pregătească. leşind pe 
verandă, a văzut silueta scundă a lui Hideyoshi apropiindu-se. S-a lăsat 
de îndată la pământ pentru a-l saluta, așezându-și mâinile împreunate 
pe dalele de piatră. Avea acum în fața ochilor picioarele lui Hideyoshi. 

— A fost furtună, dar nădăjduiesc că n-ai păţit nimic. 

Cu aceste cuvinte, Hideyoshi a intrat înăuntru, urmat de două 
slujnice care, după ce i-au aranjat locul în care să se așeze, au ieşit de 
îndată. Chacha rămăsese pe verandă, aplecată până la pământ. 

— Chacha! 

Auzindu-se strigată, s-a ridicat și a intrat în cameră, așezându-se în 
stânga lui. 

— Vă prezint felicitările mele pentru succesul vizitei înălțimii Sale, 
l-a salutat ea ceremonios. 

— Unde ai stat când a trecut alaiul? a întrebat-o Hideyoshi, de parcă 
ar fi vorbit cu un copil. 

— Am avut onoarea de a privi de lângă porţile palatului. 

— Şi cum a fost? 

— Încântător. 

— Şi fața? Ai văzut-o? 

Chacha și-a ridicat privirea mirată, fiind gata să întrebe despre a cui 
față era vorba, dar Hideyoshi a continuat. 

— Eram nervos şi obosit după atâtea pregătiri și m-aș bucura să nu 
mă fi văzut, a început el să râdă. 

Așadar, despre propriul lui chip era vorba! 

— Şi dansurile cum au fost? 

— Nu am avut onoarea să iau parte la spectacolul dansurilor. 

— De ce? 

— Nu am primit poruncă. 

— Poruncă? Of! 

Pe fața lui apăruse o umbră de mirare. 

— Aşa carevasăzică... Fi, acum și dacă le-ai văzut, și dacă nu le-ai 


văzut, tare mult n-ai avut a pierde, a continuat el pe un ton de 
consolare, apoi s-a oprit un moment, părând că se gândește la ceva. 

Chacha îl vedea pentru a cincea oară. Prima dată îl întâlnise la 
consultările de la Castelul Kiyosu. A doua oară îl văzuse călare, a doua 
zi după căderea Castelului Kitanosh5, când ea se îndrepta către nord 
căutând refugiu. Apoi a urmat întâlnirea de la Castelul Azuchi, când îl 
văzuse în aceeași încăpere cu Omă. Și ultima dată fusese în toamnă, 
când ea venise să viziteze Jurakudai. Era însă prima dată când erau 
doar ei doi faţă în față. Hideyoshi avea cincizeci și doi de ani și pielea 
bronzată a feţei îi era plină de riduri fine, dar avea în el un aer tineresc 
ce venea probabil din acel orgoliu egoist ce îl făcuse s-o întrebe dacă i- 
a zărit faţa în timpul trecerii cortegiului. 

Aşezată lângă el, Chacha simțea apăsarea tăcerii lui prelungi. Și-a 
ridicat capul pentru a spune ceva, dar a descumpănit-o expresia de pe 
figura lui. În câteva secunde se schimbase complet. Cu privirea aţintită 
asupra unui colț al grădinii, părea complet pierdut în gândurile sale, 
iar când în sfârșit s-a mișcat, a întrebat-o doar: 

— E cineva aici? 

Chacha a strigat către camera de alături, de unde a apărut imediat o 
slujnică. Hideyoshi i-a poruncit să-l cheme pe samuraiul care îl însoţise 
până acolo. Imediat, un luptător de vârstă mijlocie și-a făcut apariţia pe 
verandă. 

— Am poruncit ca scrisoarea ce însoţeşte poemul către Curtea 
Imperială să fie trimisă seniorilor Kikutei și Kanshuji, dar aș vrea să-l 
adaug şi pe seniorul Nakayama, i-a spus Hideyoshi acestuia. 

A repetat apoi același lucru, insistent, apoi și-a regăsit expresia 
blândă pe care o avea când intrase în cameră. 

— „Până în ceruri a ajuns împăratul în vizita sa.” Aşa... pe urmă ce 
mai era? Aha, da! „Apa din cer cade peste grădina plouândă.” Nu-i așa 
că e o poezie frumoasă? Te pricepi la poezie, Chacha? 

— „Peste grădina plouândă” e nelalocul ei, i-a răspuns Chacha. 

— Atunci „peste apa din grădină”? 

— Mai degrabă „peste pământul grădinii”, poate? 

— Mda, s-ar putea să fie cum zici. Da, cred că ai dreptate. „Peste 
pământul grădinii”. 

Hideyoshi a privit-o mirat. 

— O poezie bună, nu? Până la vizita înălțimii Sale a plouat 
încontinuu, dar când a fost el aici s-a înseninat, iar apoi a început din 


nou să plouă puternic. 

— Aţi compus-o acum, pe loc? a întrebat Chacha. 

— Acum? Nici vorbă! 

— Ieri? a întrebat din nou Chacha. 

— Ieri să fi fost? Da, se prea poate să fi fost ieri, i-a răspuns el cu fata 
strălucindu-i zâmbitoare. 

Dintr-odată însă, expresia i s-a schimbat, devenind din nou serios. 

— Să vină cineva! 

Un alt samurai, tot de vârstă mijlocie, a apărut imediat. 

— Poemul pe care l-am trimis la curte să poarte pe el ziua de 
douăzeci aprilie. Am spus nouăsprezece, dar să fie schimbată cu 
douăzeci. 

Lăsându-l pe samurai să plece, și-a căpătat expresia relaxată. 

— Dintre Azuchi și Jurakudai, care îţi place mai mult, Chacha? a 
întrebat-o pe un ton ce lăsa să se înțeleagă că acum nu se mai gândea la 
nimic altceva în afară de ea. 

— La Azuchi e mai bine, i-a răspuns aceasta direct. 

— Mai bine la Azuchi?! Păi atunci am dat de belea! Dar încă n-ai 
văzut cât de bine se trăieşte la Jurakudai, de asta vorbeşti așa. Sunt o 
grămadă de lucruri atrăgătoare pe care încă nu le știi. Încăperi 
minunate, jocuri în care te poţi simţi bine cu doamnele tale de 
companie. 

Apoi a adăugat râzând zgomotos: 

— Oricât de mult ţi-ar plăcea Azuchi, nu te las acolo! 

Ultimele cuvinte i-au sunat lui Chacha ca o poruncă. În timp ce 
vorbea, expresia de pe faţa lui Hideyoshi s-a schimbat iar, devenind 
din nou serioasă. 

— Venisem aici cu gândul să ne simţim bine împreună, dar mi-am 
adus aminte de niște treburi ce nu suferă amânare și de care ar fi bine 
să mă ocup eu însumi. 

Spunând acestea, Hideyoshi s-a ridicat în picioare. Lui Chacha i-a 
trecut prin minte că treburile importante au negreșit legătură cu 
poemul căci își chemase de două ori oamenii să le dea ordine legate de 
acesta. 

După plecarea lui Hideyoshi, Chacha a simţit că o lasă toate puterile 
de oboseală. Reuşise să amâne un pic acel lucru neplăcut ce urma să se 
întâmple. Pe la ora șapte însă, s-a pomenit cu una dintre bătrânele 
doamne de companie. 


— Sunteţi chemată să răspundeți unei invitaţii care vă va alunga 
plictiseala. 

Pe faţa ei imobilă ca o mască de teatru Nō doar buzele se mișcau. 

— Să mergem, atunci, i-a răspuns Chacha, pălind. 

A pornit către locuinţa celui mai puternic om din Japonia, pe care îl 
văzuse la amiază lângă ea negăsindu-și locul, cu singurul gând de a face 
un copil şi de a-şi obține castelul. Bătrâna uscăţivă a luat-o de mână și, 
împreună cu două tinere doamne de companie, au ieșit din casă. 
Lumina clară a lunii scălda grădina răvășită de furtună, iar pe cer norii 
alunecau întruna către miazănoapte. Adierea vântului era neplăcut de 
caldă. 

În zori, Chacha a ieşit din dormitorul lui Hideyoshi şi s-a întors la 
locuinţa sa, trecând prin fața mai multor încăperi despre care nu știa 
cui aparţin. Bătrâna mergea înaintea ei cu pași mici, arătându-i 
drumul, iar în urma ei veneau cele două tinere doamne de companie. 

Bătrâna mergea câte puţin, iar apoi se oprea brusc. Acest ritm părea 
calculat tocmai pentru a o face și pe Chacha să se oprească și astfel să 
nu obosească. Chacha o ura pe bătrâna aceasta, care îi arăta atâta 
consideraţie. De câte ori bătrâna se oprea, Chacha se simţea cuprinsă 
de o umilință fără margini, urmată de o furie de nestăpânit. A lăsat-o să 
se oprească, dar și-a continuat drumul fără să o bage în seamă. 

— Nu vă este frig? a întrebat-o aceasta. 

— Nu, i-a răspuns Chacha tăios. 

Era dimineață devreme, dar nu era frig. Primăvara trecuse pe 
nesimţite și lăsase locul verii. Se luminase bine de ziuă, dar în palat 
domnea încă liniștea şi nu se vedea nici ţipenie de om. 

Ajunse la locuinţa lui Chacha, cele trei femei s-au retras, lăsând-o cu 
alte două doamne de companie ce o slujeau. Când a intrat în cameră, a 
văzut că îi fusese pregătit deja locul de culcare. Sentimentul de 
umilință a cuprins-o din nou. Le-a poruncit slujnicelor să ridice 
obloanele vrând parcă să scoată afară tot ce mai rămăsese din noaptea 
trecută. Le-a dat apoi drumul să plece şi s-a așezat pe futon. A rămas 
aşa, nemișcată, multă vreme. Prin uşile deschise se vedeau niște 
arbuști de trandafir japonez, iar galbenul strălucitor al florilor mici îi 
pătrundea dureros în ochii nedormiţi. Era obosită, dar nu voia să se 
întindă de teamă că sentimentul de umilință îi va învălui din nou 
întregul corp. 

Până la urmă oboseala a răpus-o și a dormit până la amiază. Când s- 


a trezit, a găsit niște prăjiturele trimise de Hideyoshi: manju“ și 
rakugan“5, aşezate frumos pe două tăviţe din lac. 

Timp de cinci zile, au continuat să sosească de la Hideyoshi diverse 
cadouri, dar nicio altă veste. Și, pe când amintirea umilinței pe care o 
trăise începuse să se șteargă din mintea ei, Chacha a fost din nou 
chemată. De data aceasta, într-o sală somptuoasă a palatului, așezată 
pe scaune străine încrustate cu perle şi înconjurată de numeroase 
doamne de companie, a asistat, alături de Marele Consilier, la 
spectacolul de dansuri al unor oameni veniţi din sud, ce aveau părul și 
ochii de altă culoare decât japonezii. A privit mișcările dansatorilor din 
Ryūkyūćź6, ce ţineau în mâini niște obiecte mici, din care sunau. Artiştii 
străini veneau unul câte unul pentru a-și demonstra măiestria. 
Hideyoshi prelungea spectacolul cât de mult putea, iar când ea își 
întorcea ochii, cerea să fie întreruptă de îndată acea interpretare și să 
înceapă alta. 

În acea seară, Chacha a băut pentru prima dată vin. Era un lichid 
roșu, servit în pahare de sticlă. Invitată să bea, a dus paharul la buze și 
gura i s-a umplut dintr-odată de dulceaţă. A băut două pahare și într-o 
clipită a fost cuprinsă de ameţeală. Când și-a revenit, Hideyoshi nu mai 
era acolo. Încă ameţită, a fost condusă de doamnele de companie la 
locuinţa sa. A dat să intre în cameră, dar s-a oprit la ușă. Înăuntru o 
aştepta Hideyoshi. 

În toiul nopţii, Chacha era încă trează, ascultând cum picăturile mari 
de ploaie loveau pământul. Ploaia începuse exact la miezul nopţii. I-a 
trecut prin minte că, dacă ar vrea să-i ia viaţa lui Hideyoshi, ar putea-o 
face fără ca nimic s-o poată împiedica. Cel mai puternic om din Japonia 
dormea lângă ea, di faţa pe care se zăreau semnele bătrâneții întoarsă 
spre tavan. Chacha și-a adus aminte unde-și ascunsese pumnalul. 
Gândul că știa unde se află o liniștea într-un mod straniu. 

Nagamasa, Hisamasa și mulți alţii din clanul Azai muriseră de mâna 
lui Hideyoshi. La fel și O-ichinokata, și Katsuie și Morimasa Sakuma și 
încă atâţia din clanul Shibata. Cu toţii pieriseră din cauza lui. Chacha își 
amintea bine și durerea de pe chipul mamei ei, când aflase că 
Manpukumaru fusese tras în ţeapă de Hideyoshi, căci acea tristețe i se 


44 Biluţe din aluat, umplute cu cremă de fasole roşie dulce. 

45 Prăjituri din amidon şi zahăr, turnate în diverse forme, asemănătoare 
bezelelor. 

46 Insulele din sudul Japoniei, cuprinzând actuala prefectură Okinawa. 


întipărise adânc în mintea și în sufletul ei de copil. 

Puteai spune că toţi cei pe care ea îi cunoscuse își pierduseră viaţa 
din cauza acestui Hideyoshi. Dacă voia, putea să-i răzbune pe toţi cei 
morți. Omul acesta atât de urât și de temut de ea încă de când era 
copilă era acum la mâna ei, iar asta îi trezea un sentiment straniu. 

Într-un târziu a adormit şi nu s-a trezit până în zori. Gândul că avea 
putere de viaţă și de moarte asupra lui îi dădea puterea să suporte 
umilința la care fusese supus trupul ei și să doarmă alături de bătrânul 
suveran. 


La puţin timp după ce Chacha a devenit concubina lui Hideyoshi, în 
ziua a treisprezecea a lunii mai, la templul din palat s-a organizat o 
reprezentaţie de dansuri sacre kagura. Cu o lună în urmă, cu ocazia 
vizitei sale la Jurakudai, împăratul îi conferise cel mai înalt rang de 
noblețe Doamnei din Palatul de Nord”, soţia legitimă a lui Hideyoshi, 
iar aceste dansuri erau oferite curţii drept mulţumire. Înalții demnitari 
luau și ei parte la ceremonie: unul era purtătorul sabiei, altul îl 
reprezenta pe împărat, un altul îi ținea poala chimonoului, altcineva 
aducea saboţii, în timp ce restul, dintre care de unii auzise și Chacha, 
purtau făcliile. 

Poveştile despre această ceremonie agitau deja spiritele în palat de 
câteva zile. Era pentru prima oară când Chacha a auzit vorbindu-se 
despre soţia legitimă a lui Hideyoshi. Cum aceasta locuia în Castelul 
Osaka, nici nu o văzuse până acum și nici nu auzise nimic despre ea. 
Era ciudat pentru ea să audă toate aceste zvonuri care circulau în palat 
despre dansurile sacre pe care Doamna din Palatul de Nord le oferea 
împăratului drept mulţumire, dar şi mai ciudat era că nu ştiuse până 
atunci de existența în preajma lui Hideyoshi a unei femei ce avea o 
putere și un rang atât de înalte. 

În ziua de după ceremonie, Chacha s-a gândit să meargă să o vadă 
pe doamna Kyogoku, pe care încă nu o vizitase încă. Ar fi fost şi o 
ocazie bună să-i mulțumească pentru vizita pe care aceasta i-o făcuse 
când ea abia venise la Jurakudai. A trimis un mesager către aceasta, 
dar răspunsul primit a fost că, deoarece Doamna din Palatul de Nord 


47 Kita-no-mandokoro, titlu oferit soțiilor înalților demnitari şi mai ales 
soției regentului sau soției Marelui Consilier; numele are legătură cu 
faptul că acestea locuiau în general în camerele din partea de nord a 
castelelor sau palatelor. 


mai urma să stea încă patru-cinci zile, ar fi mai bine să amâne 
întâlnirea lor pentru mai târziu. Chacha nu se aştepta la acest răspuns. 
Oare doar pentru că Doamna din Palatul de Nord se afla acolo ea 
trebuia să se abțină până și de la o simplă vizită făcută doamnei 
Kyogoku? 

Chiar în acea zi, la Chacha a ajuns o invitaţie din partea Doamnei din 
Palatul de Nord. Pentru că nu știa cum trebuie să procedeze în acest 
caz, a trimis din nou un mesager doamnei Kyogoku, rugând-o să o 
sfătuiască. 

Urmând sfaturile primite, şi-a schimbat hainele și s-a îndreptat 
către corpul central, unde Doamna din Palatul de Nord o aștepta. A 
intrat şi s-a așezat în spate, înconjurată de numeroase doamne de 
companie, iar când soţia lui Hideyoshi a chemat-o, a pășit drept către 
ea. A făcut o plecăciune și a privit-o pe femeia în jur de patruzeci de ani 
care se uita la ea cu răceală. 

— Sunteţi foarte frumoasă. Câţi ani veţi împlini, Chacha? a întrebat- 
o Doamna din Palatul de Nord pe un ton voit distant. 

Cuvintele ei erau cele pe care le spune cineva mai în vârstă cuiva 
mai tânăr sau un superior unui inferior. 

— Douăzeci şi doi, i-a răspuns Chacha, privind-o drept în ochi. 

Nu o plăcea deloc pe această femeie. Nu-și amintea s-o fi tratat 
cineva aşa vreodată. În afară de mama ei, O-ichinokata, toate femeile 
din anturajul său se purtaseră cu ea cu cel mai mare respect. E drept că 
fusese și prizonieră, dar niciodată nu își plecase ea capul prima. 

— Aveţi o sarcină dificilă acum, dar mai aveţi puţină răbdare, i-a 
spus aceasta, făcând semn unei slujnice să-i aducă ceva lui Chacha. 

Era un set de haine de ceremonie și un pieptene de baga. 

Chacha i-a mulțumit ceremonios, dar fără să-și plece capul mai mult 
decât era necesar. Ştia că soția lui Hideyoshi făcea ceea ce îi cerea 
eticheta, fără ca asta să însemne că o simpatiza prea mult. Chacha 
începea să aibă conștiința rangului său, ca fiică a lui Nagamasa Azai și 
nepoată a lui Oda Nobunaga. Nu se simţea deloc inferioară soției 
legitime a lui Hideyoshi și nu avea nici cel mai mic sentiment de 
rivalitate fată de această femeie. Dacă l-ar fi iubit pe Hideyoshi, cu 
siguranţă că ar fi simţit măcar o urmă de gelozie față de soţia lui, dar 
niciun sentiment de acest fel nu se născuse în inima ei. Avea pur și 
simplu impresia că era tratată într-un mod neplăcut. Nu o interesa 
deloc dacă era vorba sau nu de soția celui mai puternic om din Japonia. 


Cine era de fapt această femeie, dacă nu o persoană de condiţie 
modestă, venită dintr-o provincie necunoscută? Chacha simţea cum de 
mânie începe să tremure din tot corpul. 

— Îmi permiteţi să mă retrag? a întrebat ea. 

Vorbea foarte respectuos şi a ieşit aplecându-se ușor în fața 
Doamnei din Palatul de Nord, dar fără să-şi încline capul. 

Dacă în ceea ce-l privea pe Hideyoshi, își găsise liniștea în gândul că 
îi putea lua viaţa oricând voia ea, față de soţia lui nu avea ce să facă: 
ura pe care o simțea nu-și găsea o cale de scăpare, iar această vizită îi 
lăsase un gust neașteptat de amar. 


Capitolul V 


În anul al şaisprezecelea al erei Tensh5, anotimpurile s-au succedat 
cu repeziciune. Pe la începutul toamnei, Chacha a simţit că ceva 
neobișnuit se întâmplă cu corpul ei. Prima care a observat a fost una 
din doamnele însoţitoare de vârstă mijlocie care era în slujba ei încă de 
pe vremea când locuiau în Castelul Azuchi. Aceasta a chemat un doctor, 
care a confirmat sarcina. Era octombrie, când la Jurakudai veneau 
vizitatori pentru a admira frunzele roșii ale arțarilor japonezi. 

Vestea că Chacha este însărcinată s-a răspândit cu repeziciune în 
toate colțurile palatului. 

Cel mai fericit dintre toți era Hideyoshi. Apropiindu-și fața roşie de 
palanchinul în care era adusă Chacha, o întâmpina cu strigăte de 
bucurie, care o umpleau de mirare pe aceasta. O vreme, a continuat să 
o viziteze la locuinţa ei, de parcă ar fi vrut să se asigure el însuși că nu 
pățeşte nimic rău. 

Locuinţa tinerei concubine s-a animat dintr-odată. Veniseră și mai 
multe doamne de companie și fuseseră trimise și femei mai în vârstă, 
care se pricepeau la a moși prunci. Toată lumea roia în jurul ei și avea 
grijă de cele mai mici detalii. 

Bucuria lui Hideyoshi nu era deloc surprinzătoare. Erau destui cei 
care spuneau că nu poate avea urmași și până și el însuși ajunsese să 
creadă asta. Și iată că la cincizeci și trei de ani reușise să zămislească 
un moștenitor cu Chacha. Ea, în schimb, nu știa dacă să se bucure sau 
nu că poartă în pântece copilul lui Hideyoshi. Gândul că în propriul ei 
corp creşte un ghemotoc viu era foarte straniu și s-a hotărât să 
considere că această nouă viață dinlăuntrul ei nu are nicio legătură cu 
Hideyoshi. 

Prima dată când îi propusese să devină concubina lui Hideyoshi, 
Ujisato Gamō îi spusese să nască un moștenitor și să ceară să i se 
construiască un castel. Chacha se învoise și reușise astfel să renunţe la 
planul de a-şi lua viaţa, dar acum, că rămăsese însărcinată, în minte îi 
încolțise un nou gând. Începea să simtă o urmă de repulsie pentru 


această nouă viață ce apăruse din unirea sângelui ei cu cel al 
dușmanului de moarte al familiei sale. 

Începuse să aibă crize de nervi chiar față de Hideyoshi însuşi, dar 
acesta nu o învinovăţea niciodată. Nu se supăra nici când ea îi arunca 
vorbe grele, nici când se purta urât, ci doar o striga drăgăstos „Tânără 
măicuţă”, deşi copilul nu se născuse încă. Într-una din zilele când 
venise la ea, stând pe verandă, Hideyoshi a întrebat-o: 

— La ce te gândești? 

— Nu mă gândesc la nimic, i-a răspuns ea după câteva secunde. 

— Chacha, e ceva ce-ţi doreşti? Spune-mi ce vrei! 

— Nu-mi doresc nimic. Dar dacă ar fi vorba poate de un castel... 

— Un castel?! De ce-ai vrea un castel?? a strigat acesta plin de 
mirare. 

— Aş vrea să locuiesc în propriul meu castel. Asta e dorința mea cea 
mai de preţ. 

— Greu lucru îmi ceri. Dar, dacă asta e voinţa ta, atunci trebuie să-ţi 
construiesc un castel, i-a răspuns el, pe un ton care nu lăsa să se 
înțeleagă dacă vorbește serios sau ia totul în glumă. 

Chacha visa deja la castelul ei, unde va putea locui singură și în care 
va putea să se îndepărteze fie chiar și un pic de Hideyoshi. 

Hideyoshi nu era singurul care se bucura de sarcina lui Chacha. Sora 
lui Takatsugu, doamna Kyōgoku, era la fel de bucuroasă. Când a venit 
să-i prezinte felicitările, i-a vorbit mai politicos ca niciodată, de parcă 
ar fi fost o doamnă de companie ce se află în faţa stăpânei sale. Şi ea 
părea să nutrească aceleași sentimente față de soția legitimă a lui 
Hideyoshi ca și Chacha. Din punctul de vedere al ierarhiei din naștere, 
doamna Kyâgoku provenea dintr-o familie mai de seamă decât cea a 
lui Chacha. Deși erau faimoase, și clanul Oda și clanul Azai erau familii 
ce se ridicaseră doar de la un moment dat și nu se puteau compara cu 
o familie a cărei istorie venea de demult, încă din perioada Muromachi 
şi care era bine-cunoscută în tot ținutul Omi. 

Se pare că doamna Kyogoku ţinea la originile sale nobile și se 
mândrea cu aceasta în faţa altor persoane, dar față de Chacha adopta 
întotdeauna o poziţie umilă. Poate că motivul ţinea de datoria morală 
pe care o avea încă din copilărie față de O-ichinokata sau poate că era 
conștientă de faptul că, lăsând la o parte ierarhia, în fapt Chacha își 
dusese viaţa întotdeauna în cercuri mult mai înalte decât ea. Când 
doamna Kysgoku venise pe lume, familia sa își pierduse deja toată 


puterea, iar viaţa ei fusese un şir de peregrinări prin sărăcie, în ciuda 
numelui nobil pe care îl purta. 

Din această cauză, doamna Kyogoku o evitase întotdeauna pe 
Doamna din Palatul de Nord și nu se apropiase în mod deosebit nici de 
celelalte curtezane. Deşi nu avea neapărat o relație dificilă cu 
doamnele Kaga sau Sanjō, adică fiica lui Toshiie Maeda, respectiv sora 
lui Ujisato Gamo, nici nu se putea spune că erau bune prietene, care își 
făceau vizite una acasă la alta. Doamna Kyōgoku părea să fi găsit în 
Chacha un aliat care îi permitea să-și afirme rangul și poziţia. Cât 
despre Chacha, ea găsea în această femeie cu doar câţiva ani mai mare 
şi ale cărei trăsături îi aminteau de Takatsugu, un sentiment de iubire 
fraternă care mergea dincolo de legăturile de sânge ale clanului Oda. 

Cu toate acestea, un singur lucru nu înţelegea Chacha: iubirea 
sinceră pe care doamna Kyōgoku i-o purta lui Hideyoshi. Adoptase o 
poziție retrasă, dar dădea o mare importanță sentimentelor sale 
pentru Hideyoshi, pe care însă îl împărțea cu soţia lui și cu celelalte 
numeroase concubine. Părea că se mulțumește cu ce i se dă și că nu 
încearcă să se impună în vreun fel, de parcă în asta ar fi constat 
întregul ei statut de femeie. Pentru Chacha, un asemenea 
comportament era de neînțeles. 

— Ce fericire că veţi aduce pe lume un fiu! îi spunea doamna 
Kysgoku cu o mină serioasă, de parcă ar fi vorbit de propria ei 
persoană. 

În fiecare zi se ruga tuturor zeilor și vorbea neîncetat despre asta cu 
toate doamnele de companie ale lui Chacha. 


De Anul Nou, când începea al șaptesprezecelea an al erei Tenshō 
(1589), Hideyoshi și-a anunţat hotărârea de a-i ridica lui Chacha un 
castel pe pământurile din Yodo. Construcţia urma să fie supravegheată 
de însuși fratele mai mic al acestuia, Hidenaga Toyotomi, iar lucrările 
să se desfășoare zi şi noapte, până când se va fi înălțat edificiul. 
Hideyoshi voia să vadă castelul ridicat înainte ca Chacha să dea naștere 
fiului lor. 

Odată începute lucrările, Tadaoki Hosokawa s-a ocupat de adunarea 
mâinii de lucru și a schițat planurile, în timp ce alţi samurai și-au pus la 
dispoziţie, la rândul lor, oameni care să ajute la tăierea pietrei sau la 
căratul bușştenilor. Hideyoshi însuși a făcut câteva vizite pe șantier 
pentru a vedea cum se desfășoară lucrările. 


Castelul a fost terminat în luna martie. Era o construcţie de mici 
dimensiuni, potrivită pentru tânăra doamnă. Deşi nu era mare, era 
totuși un castel în adevăratul sens al cuvântului și i se ridicase un 
donjon, doar că zidurile ce-l înconjurau nu erau nici pe departe 
impunătoare. Cu toate acestea, fiind situat într-o parte a câmpiei din 
Yamazaki, era înconjurat din trei părţi de râurile Yodo, Katsura și 
Kitsu, în timp ce la sud se întindea un ţinut mlăștinos, ceea ce îl făcea o 
fortăreață protejată de natură. 

Deja greoaie din pricina sarcinii, Chacha s-a mutat în Yodo imediat 
ce construcţia a fost încheiată. Spre deosebire de palatul din Kyoto, 
priveliștea ce se dezvăluia ochilor în această nouă reședință părea 
nesfârşită, ceea ce o făcea să se simtă nemaipomenit de bine. La nord 
se vedeau munţii Hiei și Atago, iar în zilele cu vreme bună se putea zări 
în depărtare chiar și Muntele Hira. Muntele Tennozan se înălța spre 
apus, iar la sud se întindea mlaştina plină de stuf și trestie, dincolo de 
care se ridica Muntele Nanzan. 

În acest loc, în ziua a șaptesprezecea a lunii mai, Chacha a dat 
naștere unui băiat. Pesemne că rugăciunile zilnice ale doamnei 
Kysgoku fuseseră ascultate. 

Hideyoshi nu mai fusese niciodată atât de fericit. Băiatul a fost de 
îndată numit Tsurumatsu48. 

După venirea pe lume a copilului, de la Palatul Imperial au început 
să sosească daruri şi veşminte pentru bebeluș, în timp ce samurai și 
nobili de la curte umpleau în fiecare zi camerele Castelului Yodo 
pentru a-şi prezenta omagiile tinerei mame, aducând cu ei încă și mai 
multe plocoane. Doar aceste cadouri să fi fost strânse și deja s-ar fi 
putut înălța munţi întregi din ele, dar pe lângă toate astea au mai sosit 
şi nenumărate daruri de la locuitorii din capitală, care trimiteau mai 
ales hakama de culoare stacojie, considerată aducătoare de noroc. 

Ujisato Gamo a venit şi el să o felicite pe Chacha. Aceasta nu se putea 
încă ridica din pat, așa că nu l-a putut primi personal, dar a pus să-i fie 
aduse imediat darurile de la el. Primise o sabie, considerată de familia 
Gamo drept o comoară ce era transmisă din generaţie în generaţie și 
care fusese fabricată folosind un vârf de săgeată cu care Hidesato 
Tawara-no-Tota, strămoșul familiei Gamo, ucisese în luptă un 


48 Numele reprezintă combinaţia caracterelor pentru „cocor” (tsuru) şi 
pentru „pin” (matsu), ambele elemente fiind considerate de bun augur. 


miriapod gigantic pe Muntele Mikami4%. Cuprinsă încă de emoţiile de 
după naștere, Chacha s-a gândit adânc la semnificaţia cadoului primit 
de la Ujisato, sfârșind prin a crede că mesajul transmis de acesta este 
să-l crească și să-l educe pe Tsurumatsu ca luptător neînfricat, 
asemenea legendarului Hidesato. Întinsă pe futon, Chacha a 
contemplat îndelung darul primit de la singura persoană care-o 
sfătuise să dea naștere unui moștenitor pentru Hideyoshi. 

De câte ori venea la Castelul Yodo, Hideyoshi își striga băiatul 
„Sute”50. Auzise de la cineva că cei numiţi astfel vor avea viață lungă, 
aşa că nu-i spunea niciodată pe nume, ci îl striga doar „Sute, Sute!”. 
Încet-încet, toți cei din anturajul lui au luat şi ei acest obicei și au 
început să-i spună copilului „tânărul stăpân Sute”. 

La scurtă vreme după nașterea copilului, avea să se petreacă un 
eveniment neaşteptat și foarte dureros. În cea de-a o suta zi de la 
naștere, adică pe 13 septembrie, Tsurumatsu a fost luat de lângă mama 
sa și mutat în Castelul Osaka. Chacha nu se gândise niciodată, nici 
măcar o clipă, că așa ceva s-ar putea întâmpla. 

Din ziua în care şi-a văzut fiul urcat în palanchin, îmbrăcat în haine 
somptuoase de călătorie, Chacha a rămas pierdută, privind în gol. De la 
Osaka veneau tot felul de veşti: împăratul Go-Yozei îi trimisese lui 
Tsurumatsu în dar o sabie, nenumărați soli erau trimiși în fiecare zi la 
castel cu mesaje de felicitare... Toate aceste lucruri minunate despre 
copilul său ajungeau și la ea, dar inima ei nu tresărea de bucurie nici 
măcar o dată. Rămasă fără copil în Castelul Yodo, Chacha simţea 
pentru prima dată, ca femeie, o puternică gelozie față de Doamna din 


49 Referire la războinicul Fujiwara-no-Hidesato, unul dintre strămoşii 
clanului Fujiwara, puternic clan al Japoniei din perioada clasică. Este 
faimos pentru legenda potrivit căreia Hidesato ar fi întâlnit un şarpe când 
traversa un pod. Fără teamă, a păşit peste el, iar acesta s-a transformat 
în dragon (în anumite versiuni, se transformă în rege sau domniță). 
Acesta îl laudă pe Hidesato pentru curajul său şi îl roagă să-i ucidă 
duşmanul de moarte, un miriapod gigantic care de ani de zile îi omora 
copiii şi nepoţii. Hidesato ucide miriapodul cu ajutorul unor săgeți şi este 
răsplătit de dragon, care îi dăruieşte o sabie, o bucată de mătase, o 
armură, un clopot de templu şi un sac de orez, spunându-i că nici 
mătasea, nici orezul nu se vor sfârşi cât timp el va trăi. Legenda este 
cunoscută sub numele de „Stăpânul sacului de orez” şi a servit drept 
sursă de inspirație pentru artişti faimoşi precum Utagawa Kunisada. 

50 Abandonat, aruncat (limba japoneză). 


Palatul de Nord. La gândul că cineva are dreptul să-i ia propriul copil 
de lângă ea, o cuprindea furia. 

Cam din această vreme oamenii de rând au început să vorbească 
despre Chacha numind-o „stăpâna din Yodo” sau „doamna din Yodo”. 
Deși atunci când venea să o vadă, Hideyoshi o striga afectuos „Chacha”, 
când vorbea despre ea altor oameni îi spunea fie „cea din Yodo”, fie 
„nevasta din Yodo”. 

Chacha nu mai ținea minte deja de câte ori se gândise să-i ceară lui 
Hideyoshi să-i înapoieze copilul, dar de fiecare dată rezistase acestei 
tentaţii periculoase, iar ceea ce o făcea să capete putere erau sfaturile 
lui Ujisato, care-i răsunau mereu în minte. 

În ziua în care Tsurumatsu fusese luat de lângă ea, trimisese de 
îndată soli la Ujisato, întrebându-l ce să facă în continuare. I se părea 
cel mai înţelept lucru să-i ceară lui sfatul, celui care o îndemnase să-i 
nască un moștenitor lui Hideyoshi. După trei zile, un mesager a adus în 
goana calului o scrisoare de la Ujisato. Acesta îi scria că fiul ei va 
rămâne fiul ei oriunde s-ar afla și că Marele Consilier avea cu siguranţă 
gânduri mari în ceea ce îl priveşte, așa că era mai bine să lase lucrurile 
aşa cum erau. Răspunsul lui Ujisato nu avea nimic special, ci erau doar 
sfaturi pe care i le-ar fi putut spune oricine altcineva. 

Cu toate acestea, Chacha a ascultat cu sfințenie de vorbele lui 
Ujisato. Dacă era să judece bine, urmase îndemnurile lui și când mama 
ei se căsătorise cu Katsuie Shibata şi când hotărâse să accepte să 
devină concubina lui Hideyoshi. Nu reușea să-și dea seama dacă toate 
aceste decizii fuseseră bune sau rele, dar simțea că şi acum trebuie să 
facă ceea ce îi spunea Ujisato. Pur și simplu nu putea lăsa la o parte 
poveţele lui. 

Mutarea lui Tsurumatsu în alt castel fusese pentru Chacha un șoc 
din care nu-și mai revenea, așa că toată toamna nu s-a ridicat din 
așternuturi. Hideyoshi, în schimb, era ocupat cu drumurile între Osaka 
şi Kyoto, dar cu toate acestea se oprea câteodată și la Yodo. Vizitele 
sale aici erau întotdeauna neașteptate. 

Spre marea ei mirare, Chacha și-a dat seama într-o zi că de fapt 
aştepta cu nerăbdare venirea lui la castel. Când își anunţa sosirea, 
chiar dacă nu se simţea bine, ea se ridica imediat din pat, își aranja 
machiajul și îl întâmpina pe dușmanul de moarte al familiei sale, cel 
care o făcuse să-i nască un copil numai pentru ca mai apoi să i-l ia. 

— Mi se pare că nu te simţi prea bine în ultima vreme. Ce-ar fi să te 


vezi cu surorile tale? i-a spus acesta într-o zi. 

Cuvintele lui i-au amintit lui Chacha de Kogs și de Ohatsu, pe care 
nu le mai văzuse de multă vreme. Îi era dor de amândouă, dar parcă 
mai degrabă ar fi vrut s-o întâlnească pe Kogo. Cu firea ei prietenoasă 
şi binevoitoare, Ohatsu îi tot trimisese veşti despre ce se mai 
întâmplase cu ea după căsătoria cu Takatsugu, dar despre Kogō nu mai 
ştia nimic. La naşterea lui Tsurumatsu veniseră niște soli purtând 
mesaje de felicitare din partea soțului acesteia, Yokuro Saji, dar niciun 
cuvânt de la Kogō. „Așa e Kogō”, şi-a spus atunci Chacha, dar gândul 
acela îi rămăsese în minte. 

— Dacă e cu putinţă, aș vrea s-o chem pe sora mea Kogō, a răspuns 
Chacha. 

— O să trimit de îndată un sol către Saji. 

Însoţită de câteva zeci de doamne de companie și protejată de 
treizeci de samurai, Kogō a sosit la Yodo la începutul lui noiembrie. 
Suita ei plină de pompă era puţin nefirească. Se împlineau trei ani de 
când se căsătorise cu Yokurō Saji. La fel ca în ziua când plecase de la 
Castelul Azuchi spre noua ei casă, și acum stătea să ningă. Pe atunci era 
doar o fată de șaisprezece ani, dar acum era mama a doi copii și de pe 
faţa ei se ştersese aerul copilăresc, iar corpul i se împlinise. 

— Nu sunt bolnavă, ci doar am vrut să te revăd! a întâmpinat-o 
Chacha pe un ton plin de afecțiune. 

— Tocmai de asta am venit, i-a răspuns aceasta râzând. 

Kog5 venise pentru trei zile, urmând ca în a patra să se întoarcă 
acasă. 

— N-ai vrea să mai stai? Să vizitezi Kyâto pe îndelete? a încercat 
Chacha să o facă să-și prelungească șederea. 

— Nu mă interesează Kyoto prea mult. L-am traversat când am 
venit încoace şi a fost de-ajuns. De văzut, l-am văzut, și se prea poate să 
fie multe locuri interesante pe care nu le știu, dar nu ţin neapărat să le 
vizitez. 

— Atunci, ce-ar fi să te abaţi pe la Castelul din Omizo? Ohatsu se va 
bucura să te revadă, cu siguranță. 

Însă nici ideea de a o reîntâlni pe Ohatsu nu părea să o miște prea 
mult pe Kogo. Rămăsese aceeași dintotdeauna, lipsită de empatie sau 
de bunăvoință, suficientă sieși. Chacha era puţin invidioasă pe sora ei 
mai mică - încă din copilărie nu se lăsa mișcată de nimic, oricât de 
mari și importante ar fi fost evenimentele din jurul ei. 


Și totuși, o veste sosită pe neașteptate a avut darul de a o 
impresiona până și pe Kogō. La castel a apărut deodată Gen'i Maeda, 
care le-a transmis că voia lui Hideyoshi este ca la Ono să se întoarcă 
doar doamnele de companie și escorta de samurai, iar Kogo să rămână 
la Yodo ca ostatică. 

— Adică vreţi să spuneţi că o ia înapoi de la familia căreia i-a dat-o 
spre căsătorie? a întrebat Chacha. 

— Aşa cred, a răspuns Maeda cu tonul posac cu care dai cuiva o 
veste crudă. 

Din spusele lui, Chacha a înţeles că Hideyoshi nu-l are la inimă pe 
Yokur6 Saji. Fără îndoială, motivul acestei atitudini își avea rădăcinile 
în bătălia de la Komaki din anul al doisprezecelea al erei Tenshō 
(1584) când, graţie unei blocade pe mare, Hideyoshi reușise să-l 
izoleze pe leyasu și să-i taie accesul către o rută de scăpare prin 
Mikawa, dar Yokurō Saji îi făcuse rost acestuia din urmă de niște bărci 
şi astfel îl ajutase să iasă din impas. Hideyoshi nu uitase. Cu toate 
acestea, Kogo era acum mama a două fiice și a o chema aici pentru ca 
apoi să nu o mai lași să se întoarcă i se părea lui Chacha un act de 
cruzime. Și-a promis atunci că îl va ruga pe Hideyoshi să se 
răzgândească. 

Deocamdată însă trebuia să-i spună lui Kogo ce se hotărâse. La 
aflarea veştii, aceasta s-a schimbat brusc la față și, preț de o clipă a 
părut complet absentă, dar imediat și-a recăpătat stăpânirea de sine și 
a răspuns pe un ton neașteptat de ferm: 

— Fiicele mele au rămas în castelul din Ono. Îmi sunt la Ici de dragi 
cum îţi este ţie fiul tău. Te rog doar să faci ceva în privinţa asta. 

Din acea zi, Kogō nu a mai ieşit din camera ei. Îngrijorată, Chacha 
mergea din când în când să vadă ce face sora ei și de fiecare dată o 
găsea stând într-un colț, cu ochii umflaţi de plâns. 

De dragul lui Kogō, Chacha își dorea să-l întâlnească mai repede pe 
Hideyoshi, dar deja se făcuse decembrie şi acesta nu se arăta deloc la 
Yodo. Îi trimitea din când în când răvașe scrise în grabă, în care îi 
vorbea despre pregătirile pentru campania militară din Kant și 
despre cum acestea îi ocupă tot timpul, fără să aibă răgazul de a veni să 
o vadă la Yodo. Câteodată mergea la Osaka și atunci îl vedea și pe fiul 
lor, iar asta era pentru el cel mai fericit lucru ce i se putea întâmpla. 
Ştia că și Chacha ar fi vrut să-și vadă copilul, dar o ruga să mai aibă 
răbdare o vreme. Scrisorile lui se încheiau întotdeauna cu o formulă de 


respect, iar în locul numelui semna doar „Suveranul”, în timp ce 
numele ei era întotdeauna „Chacha”. 

Era adevărat că pregătirile pentru campania din Kant5 îi ocupau lui 
Hideyoshi tot timpul. La începutul lui decembrie, acesta a trimis în 
toate provinciile Japoniei o înştiinţare oficială în care vorbea despre 
„Ofensiva de pedepsire din primăvară”, indicând astfel când va avea loc 
expediţia împotriva clanului H6jo, ce nu-i accepta autoritatea. A adunat 
soldaţi din aproape toată ţara, începând cu cele cinci provincii 
principale, dar și din Chugoku, Shikoku, Hokkoku sau din ţinutul 
Kâshins!. Mai apoi, a aplicat un nou sistem de taxe în ţinuturile dintre 
Osaka şi Owari, de unde a cerut şapte unităţi de orez în loc de cinci. L-a 
numit pe Masaie Natsuka responsabil cu strângerea proviziilor pentru 
armată, și-a luat zece demnitari de rang inferior sub conducerea lui, a 
pus să se strângă într-un an 200 000 de koku de orez pe care le-a 
pregătit spre a fi trimise imediat după Anul Nou către est, prin 
porturile Ejiri şi Shimizu, a cumpărat tot orezul pe care l-a putut găsi în 
provinciile traversate de drumul ce ducea spre răsărit și l-a trimis la 
Odawara. Pe lângă acestea, l-a numit guvernator de Kyoto pe 
Terumoto Mori în absența sa și pe Takakage Kobayakawa 
administrator interimar al fortărețelor situate pe rutele către răsărit, 
pe unde avea să treacă expediţia. 

Pe 10 decembrie, leyasu Tokugawa, Kagekatsu Uesugi și Toshiie 
Maeda au fost convocați la un consiliu de război în care au hotărât că 
trupele lui Ieyasu vor reprezenta avangarda, în ziua a treisprezecea a 
lui decembrie, acesta a trimis soli în provincia sa din Sunpu ordonând 
soldaţilor să se pregătească de plecare. Câteva zile mai târziu, el însuși 
s-a întors în Sunpu, de unde urma să pornească în fruntea armatei sale. 

Hideyoshi a apărut la Castelul Yodo în ultima parte a lunii 
decembrie. A venit seara târziu, fără să-şi anunţe sosirea, şi a plecat 
spre Kyoto a doua zi, dimineaţa devreme. În acea seară, Chacha i-a 


51 Cele Cinci Provincii Principale erau Yamato (acum în Prefectura Nara), 
Yamashiro (acum în Prefectura Ky6to), Settsu, Kawachi şi Izumi (acum în 
Prefectura Osaka). Regiunea Chăgoku se află în partea cea mai vestică a 
Japoniei, cuprinzând actualele prefecturi Hiroshima, Okayama, Shimane, 
Tottori şi Yamaguchi. Shikoku este cea mai mică dintre cele patru insule 
principale ale Japoniei. Hokkoku se referă la provinciile din nord-vest, în 
timp ce Kōshin se referă la partea centrală a Japoniei, incluzând teritorii 
ce astăzi aparțin prefecturilor Nagano, Yamanashi şi Gifu. 


vorbit despre Kogō şi l-a rugat să uite furia împotriva soțului acesteia. 
Râzând, acesta i-a răspuns că nici nu mai ştie ce făcuse Yokurs Saji, dar 
că, orice ar fi fost, nu avea acum timp să se ocupe de așa ceva. Când 
zâmbetul de pe faţă i s-a şters, i-a spus lui Chacha: 

— Nu ai înţeles oare de ce am luat-o pe Kogō de lângă soțul ei? Soţul 
lui Kogō este cumnatul meu și unchiul lui Tsurumatsu. După moartea 
mea, la el va trebui să căutaţi ajutor. Și tu, și fiul nostru. Nu mă pot 
asigura de loialitatea lui decât dacă o ţin pe sora ta ostatică. 

Ultimele cuvinte au sunat ca o sentință definitivă. Acum că îi 
explicase, totul căpătase sens pentru Chacha. Hideyoshi avea cincizeci 
şi patru de ani şi încerca să o înconjoare pe ea și pe fiul lor cu aliaţi 
puternici la care să poată apela după moartea lui. Înţelegând 
adevăratele sale intenţii, Chacha nu a mai putut insista. Îi părea rău 
pentru Kogs, dar toate acestea erau necesare pentru siguranţa fiului ei. 
Era mai bine pentru sora ei să fie despărțită de Yokurō Saji, stăpân 
peste un castel neînsemnat, dar având în spate susținerea puternicului 
clan Tokugawa. 

După ce l-a condus pe Hideyoshi, Chacha s-a întors în camera ei, 
unde a găsit-o pe Kog5. 

— Ai vorbit pentru mine? a întrebat-o aceasta, ridicându-și către ea 
chipul pe care de o lună încoace nu mai înflorise niciun zâmbet. 

— Am vorbit, dar a dat poruncă să rămâi aici până se termină 
campania de la Odawara. Orice i-aș spune acum ar fi degeaba, căci 
mintea lui este ocupată doar de expediţia din răsărit. 

Kogo şi-a ridicat din nou capul, aruncând către sora ei o privire 
plină de ură, dar nu a rostit decât „Am înţeles”, după care s-a întors în 
camera ei. 


După Anul Nou, ştirile despre război au început să parvină la 
Castelul Yodo una după alta. leyasu Tokugawa, Nobukatsu Oda și 
Ujisato Gam5 se îndreptau către est pe drumurile de pe coastă, în timp 
ce Kagekatsu Uesugi și Toshiie Maeda înaintau pe drumurile muntoase 
din interiorul țării, armatele urmând să ajungă pe câmpul de bătălie la 
mijlocul lui februarie sau la începutul lui martie. 

Ajunseseră însă și veşti fără temei cum că Ieyasu și Toshiie s-ar fi 
răsculat împotriva lui Hideyoshi și că se aliaseră cu clanul Hōjō. Ca 
pentru a șterge aceste zvonuri nefondate, pe 3 ianuarie, fiul lui Ieyasu, 
Nagamaru, în vârstă de doisprezece ani, a intrat în Jurakudai însoţit de 


o escortă formată din vasali bine-cunoscuţi ai clanului Tokugawa, 
printre care se numărau Naomasa li sau Tadayo Sakai. Sătul de 
acuzaţiile de trădare ce i se aduceau și pentru a preîntâmpina orice 
neînțelegeri cu Hideyoshi, Ieyasu își trimisese propriul fiu drept 
ostatic la palatul Marelui Consilier. Hideyoshi a organizat pentru 
Nagamaru ritualul de intrare în rândul bărbaţilor și i-a dat acestuia 
numele de adult Hidetada, dăruindu-i totodată o sabie de aur. I-a prins 
părul ca unui adevărat samurai, l-a educat la Suruga ca pe un bărbat 
născut în capitală, apoi l-a trimis înapoi la Sunpu, exprimând prin acest 
gest încrederea pe care o avea în leyasu și care nu se baza pe 
trimiterea nimănui drept ostatic. 

Pe la sfârșitul lui ianuarie, toate veștile care ajungeau la Chacha din 
capitală vorbeau despre iminenţa începerii luptelor. La Sanjo s-a 
construit un pod de mari dimensiuni pentru a permite trimiterea 
trupelor pe front, iar la picioarele acestuia se găseau niște tăblițe de 
lemn pe care erau scrise avertismente purtând însemnele lui 
Hideyoshi: 


Cei care jefuiesc și comit acte de violenţa pe teritoriile aliaților vor fi 
executați. 

Cei care provoacă incendii în taberele noastre vor fi găsiţi și arestaţi. 
Dacă nu vor fi prinși, va fi învinuit stăpânul lor. 

Împărţirea de orez, paie, lemn de foc și altele asemenea nu va putea 
avea loc fără aprobarea unui senior. 


Luna februarie a trecut în atmosfera plină de tensiune a începerii 
războiului. Se vorbea despre Hideyoshi că e gata să plece la luptă în 
orice clipă, dar el nu dădea semne că ar părăsi capitala. 

Din gura unui samurai ce venea din Senpu, Chacha a aflat că Ujisato 
Gamo plecase la începutul lui februarie din castelul său din Matsuzaka, 
în Ise, şi se îndrepta către est. Pornise în fruntea trupelor sale, 
înălțându-şi steagul cu însemnele de comandant. Chacha îl și vedea 
înaintea ochilor și se gândea cu drag la el, dar nu mai simţea acea 
euforie pe care i-o provocau altădată veștile despre Ujisato. Imaginea 
pe care o purtase în sufletul ei încă din copilărie începuse să se 
schimbe încetul cu încetul. 

Pe la sfârșitul lui februarie, Hideyoshi i-a făcut lui Chacha prima 
vizită din acel an. Cum o neglijase destul de multă vreme, în inima ei își 


făcuseră loc sentimente nu tocmai blânde. O gelozie feroce o năpădise 
la gândul că el nu mai dăduse prin Yodo pentru că avea destule 
concubine la Jurakudai. Când s-au întâlnit însă, şi-a dat seama că 
sentimentele ei nu aveau niciun temei. Era captivat în totalitate de 
război şi nici chiar trupul ei tânăr nu-i putea lua mintea de la 
surescitarea pe care i-o trezea gândul luptei. Chiar și în așternuturi, 
părea că mângăâierile pe care i le oferea lui Chacha erau doar o 
obligaţie ce trebuia îndeplinită, căci odată actul consumat nu vorbea 
despre nimic altceva decât despre război. „Fără doar și poate că 
trupele din avangardă au ajuns deja la râul Kise, dar cele din urmă încă 
stau în Mino sau în Owari”, îi spunea el. Sau, altă dată: „În prima zi a lui 
martie voi merge la templul imperial, unde împăratul îmi va da sabia 
cu care să alung dușmanii și apoi voi pleca imediat din Kyoto. Mi-ar 
plăcea să vii să asiști la ceremonie. Oare din ce loc ai putea să vezi mai 
bine?” Acestea erau singurele subiecte de discuţie. Vorbea numai 
despre luptă, dar cuvintele lui nu aminteau deloc de bătălii sângeroase 
- părea captivat de un război ce însemna pentru el doar voie bună și 
încântare. 

În prima zi a lunii martie, Chacha a ieşit pentru prima oară din Yodo 
pentru a merge la Kyoto. Ascultând porunca lui Hideyoshi, mergea să 
vadă ceremonia plecării lui în campanie. Escorta de samurai le-a 
condus pe tânăra doamnă și pe însoţitoarele ei până la o tribună ce 
fusese amenajată în cartierul Sanj6-Kawara pentru această ocazie. 
Tribuna era construită lângă stradă, întinzându-se cât vedeai cu ochii, 
de la Awataguchi, Yamashina până la Otsu, căci cei adunaţi să asiste la 
ceremonie veniseră din Osaka, Fushimi, Sakai sau chiar Nara. 

Chacha a aşteptat cam o jumătate de oră. Stând jos pe pernuţele 
special pregătite, nu simțea deloc că asistă la plecarea unor trupe la 
război. Dintr-odată, a apărut avangarda. Toţi samuraii purtau armurile 
de luptă și își ţineau armele în mâini. Nu era nicio îndoială că pleacă pe 
câmpul de bătălie, dar înaintau îngrozitor de încet. Prin faţa ochilor ei 
au trecut nenumărate stindarde și steaguri strălucind în lumina 
soarelui de primăvară, cai ce purtau pe harnaşament fiecare câte trei 
sute de bani de aur, câţiva muncitori purtând la gât câte un bănuţ de 
aur, grupuri de constructori ce-și cărau uneltele pe care urmau să le 
folosească la ridicarea fortificațiilor și samurai cu săbiile scoase din 
teacă. Expresia de pe chipurile lor nu aducea deloc cu cea a unor 
oameni ce pleacă la război. Poate că motivul era că cei șase mii de 


oameni nu trebuiau să se grăbească, prima tabără fiind în Otsu, care 
era destul de aproape, dar chiar și așa, armata aceasta dădea impresia 
că defilează la o paradă şi nu că pleacă la luptă. 

În mijlocul tuturor acestor oameni, Chacha a zărit o figură ciudată. 
Chiar când se gândea că trecuse deja cam jumătate de armată, a apărut 
un războinic călare pe un cal mândru, cu pieptul umflându-i-se 
triumfător. Ţinea în mână un arc dat cu lac stacojiu, avea capul 
acoperit de un coif din care ieșeau două coarne şi purta o armură 
legată cu șnururi de culoare roșu aprins. Lui Chacha i-a luat ceva 
vreme până să-şi dea seama că acel personaj strident ce aducea mai 
degrabă cu o paiaţă era chiar Hideyoshi. Barba ce-i crescuse pe față îi 
schimba puţin fizionomia, dar cu siguranţă era el. Chiar și calul său era 
acoperit cu o cergă ţesută cu fir de aur și împodobită cu ghinde stacojii, 
întreg harnașamentul fiind din cale-afară de pestriţ. 

Lui Chacha i se tăiase respirația. Nu-și imaginase nicio clipă că 
Hideyoshi va pleca la război costumat astfel. Şi nu doar ea rămăsese cu 
gura căscată în faţa acestui spectacol. Mulțimea adunată pe străzi îl 
aclama fascinată pe acest conducător extravagant. În urma lui veneau 
alți samurai la fel de strălucitori. 

Chacha a rămas la locul ei până când ultimele trupe au dispărut pe 
drumul spre Yamashina. Niciodată nu văzuse în Hideyoshi o persoană 
atât de aparte, așa cum îl vedea acum. Cine altul în afară de el ar mai fi 
putut organiza o plecare la război cu atâta fast, de parcă ar fi fost o 
sărbătoare? Fără îndoială că era ridicol, dar purtarea aceasta 
copilărească nu era neplăcută. Hideyoshi își propusese şi reușise să-i 
surprindă pe toți. Și, mergând cu judecata un pic mai departe, această 
paradă fusese o strategie bine calculată de a-i face pe toți să-i 
recunoască puterea absolută și poziţia de neclintit. 

Amintindu-și figura ascunsă sub barba pe care Hideyoshi o purta 
acum, Chacha își dădea seama că nu va putea niciodată să fugă de acest 
bătrân războinic. Mai mult, că niciun alt bărbat în afară de el nu va mai 
ajunge la inima ei. 

A plecat cu intenţia de a merge la Jurakudai să o salute pe Doamna 
din Palatul de Nord și apoi să se întoarcă în Yodo, dar și-a schimbat 
planurile și a pornit-o direct către castelul ei. Când Castelul Yodo i s-a 
arătat privirii, ultimele raze ale soarelui înroșeau deja câmpiile 
mlăştinoase. Gândindu-se că Hideyoshi a ajuns deja la Otsu și că 
probabil nu avea în minte nimic altceva decât treburile războiului, 


Chacha a intrat liniștită pe poarta castelului. 

Din acel moment, ceva s-a schimbat în ființa ei. Sentimentele ei 
pentru Hideyoshi fuseseră hotărâte definitiv de ziua în care îl văzuse 
plecând la luptă. 

Din ziua următoare, a început să se gândească la fiecare etapă 
prevăzută în drumul lui către est, imaginându-și figura lui în mijlocul 
acelor peisaje: azi în Omi Hachimanyama, azi în Kashiwara, azi în 
Ogaki, și tot aşa. Hidenaga, cel care asigura paza capitalei în absenţa 
lui, trimitea în fiecare zi câte un mesager pentru a o informa în 
legătură cu mișcările lui Hideyoshi şi ale armatei sale. În ziua a zecea 
ajunsese la Yoshida, în a optsprezecea zi era la Sunpu, de unde au mai 
încetinit; în ziua a douăzeci și treia ajunseseră la Kyomidera, trei zile 
mai târziu intrau în Yoshiwara și, într-un final, în a douăzeci și şaptea 
zi păşeau pe porțile Castelului Numazu. După aceasta, următoarele 
veşti au fost despre căderea Castelului Yamanaka din regiunea 
Hakone, care îi aparținea clanului H6j5, pentru ca, în fine, câteva zile 
mai târziu, lui Chacha să îi parvină vestea asediului cetăţii de la 
Odawara. 


Din când în când, Chacha mergea în camera surorii ei și, încercând 
să-i ridice moralul, o invita să se plimbe în grădină, dar Kogō nu a 
răspuns nici măcar o dată acestor propuneri. Când se uita la Chacha, 
privirea ei era rece şi dușmănoasă. 

Neavând ce face, Chacha a lăsat-o până la urmă în pace. Putea să-și 
imagineze suferinţa pe care despărțirea de soţul ei și de cele două fiice 
i-o provoca şi înțelegea că durerea ei nu se va stinge ușor, dar când îi 
întâlnea privirea plină de dușmănie simţea că o cuprinde q stare 
chinuitoare. 

— Chacha, te-ai schimbat foarte mult, i-a spus Kogs într-una din 
zilele când a mers s-o viziteze în camera ei. 

— Cum m-am schimbat? a replicat Chacha, dar Kogō a continuat 
fără să-i răspundă la întrebare. 

— Cu siguranţă că și Ohatsu s-ar mira să vadă cât eşti de veselă. N-ai 
zice că ai trecut prin atâtea nenorociri. 

Ironia acelor cuvinte i-a străpuns lui Chacha inima ca un cuţit, dar s- 
a prefăcut că nu are nimic. Adevărul era că toate acele suferințe de 
care trecutul ei era plin se șterseseră pur și simplu din inima sa. Când 
se gândea la Castelul Kiyosu, la Castelul Azuchi sau la Castelul 


Kitanoshs, prizonier al zăpezilor din ţinuturile de nord, i se părea 
ciudat că a putut să trăiască în asemenea locuri. 

Singurele nemulțumiri pe care le avea acum erau despărţirea de 
Hideyoshi şi separarea de fiul ei, Tsurumatsu. Dragostea ei de mamă îi 
dădea însă putere să suporte această depărtare, căci ştia că este 
necesară pentru viitorul lui Tsurumatsu, care nu putea fi crescut și 
educat de o simplă concubină. 

Pe la sfârşitul lui aprilie, la Chacha a venit pe neașteptate un 
mesager din partea Doamnei din Palatul de Nord. Aceasta îi cerea să 
meargă la Odawara pentru a-l susține pe Hideyoshi, căci asediul părea 
să nu se sfârșească așa de curând. Chacha s-a grăbit să-i răspundă că 
va urma sfatul primit. E drept că o deranja puţin faptul că ordinul nu 
venise de la Hideyoshi, ci de la soţia lui, dar s-a potolit spunându-și că 
aceasta era de fapt dorinţa lui Hideyoshi însuși, iar Doamna din Palatul 
de Nord nu a fost nimic mai mult decât un intermediar. Nu era nicio 
îndoială în privinţa asta. 

Două sau trei zile mai târziu, un alt mesager a venit din partea 
Doamnei din Palatul de Nord. Îi mulțumea lui Chacha că acceptase 
cererea ei și o ruga să fie gata de plecare în orice moment. Şi de această 
dată tonul poruncitor al mesajului i-a displăcut lui Chacha, însă gândul 
că va merge la Odawara unde-l va întâlni pe Hideyoshi a ajutat-o să 
treacă mai uşor peste toate. 

Pe la mijlocul lui mai a apărut un sol din Odawara. Însoţită de opt 
doamne de companie și escortată de câteva zeci de soldaţi, Chacha a 
urcat în palanchin și a ieșit pe porţile Castelului Yodo. Când cortegiul a 
ajuns la Kyoto, palanchinele s-au îndreptat către Jurakudai, dar Chacha 
le-a oprit spunând: 

— Vom trece prin Kyoto fără să ne oprim. Mi s-a poruncit să ajung 
cât mai repede, aşa că nu avem vreme să ne oprim la Jurakudai pentru 
a ne prezenta omagiile. 

Astfel, întregul alai a traversat Kyoto fără să se oprească și s-a 
îndreptat spre Yamashina. Hideyoshi trimisese oameni în toate 
castelele de pe drumul de răsărit, aşa că se întâlneau peste tot cu 
călăreţi, ștafete de curieri și infanteriști gata de plecare. Pe la mijlocul 
drumului, cortegiul se transformase într-o trupă impresionantă. 
Pentru că aveau o notă oficială din partea lui Hideyoshi, care cerea să 
fie trataţi cu mare respect, Chacha era primită bine peste tot pe unde 
înnopta. 


Când au ajuns aproape de Hakone, mișcările de trupe de pe drum au 
început să se intensifice, iar Chacha și escorta sa au trebuit să se 
retragă din drumul principal de câteva ori, pentru a face loc să treacă 
numeroase regimente de soldaţi. 

După ce au coborât de pe Muntele Hakone, cortegiul a ajuns la 
Yumoto, unde își avea Hideyoshi tabăra, într-o seară, pe o ploaie ce nu 
mai contenea. Deşi se aflau la o distanță de doar puţin peste un ri de 
Odawara, n-ai fi zis că era o tabără de luptă. Yumoto era plin de 
samurai, dar și de negustori, femei sau copii. Printre barăcile nou 
construite şi înşirate până departe, oameni și cai se mișcau încoace și- 
ncolo într-o forfotă neîntreruptă. Trupe răzlețe traversau tabăra prin 
ploaie, pregătindu-se pentru o acţiune, dar, în ciuda acestui fapt, nimic 
nu părea să indice că în apropiere se afla câmpul de bătălie. O grămadă 
de copii ce vindeau tot felul de nimicuri se amestecau printre 
picioarele samurailor ce mărşăluiau încoace și-ncolo, în timp ce femei 
sulemenite cu vocile pline de veselie îi îmbiau pe luptători din faţa 
tarabelor cu băutură. 

Când au ajuns aproape de templul Soun-ji, unde își avea cartierul 
general Hideyoshi, în jur totul era calm și liniștit, iar ici și colo îţi 
săreau în ochi construcții masive ce semănau cu niște clădiri de locuit 
pentru luptători. Chacha a traversat câteva șanțuri, a trecut prin mai 
multe forturi din piatră și într-un final a intrat în cetate. Soun-ji nu era 
un simplu templu, aşa cum lăsa să se înţeleagă numele și cum își 
imaginase ea, ci o imensă mănăstire a cărei incintă cuprindea un 
domeniu vast, adăpostit de Muntele Hakone și apărat de cealaltă parte 
de râul Haya și pe care Hideyoshi îl transformase într-o fortăreață 
colosală. 

După ce intrai pe porţile mănăstirii, mai era încă bine de mers până 
la clădirea centrală. O cărare nesfârşită șerpuia leneș printre pâlcurile 
dese de chiparoși, iar din loc în loc erau postate santinele de gardă. 
Urcând în continuare, pe la mijlocul pantei începea să se zărească 
tabăra soldaţilor. Cartierul general al lui Hideyoshi era înconjurat de 
ziduri date cu var şi cuprindea un donjon și un turn de veghe, precum 
şi locuinţele muruite ale soldaţilor, toate fiind înconjurate de flamuri. 
Uzi până la piele, samuraii de gardă stăteau de pază la intrarea în 
grădina din faţa clădirii principale a templului. Chacha a înconjurat 
clădirea impozantă a templului și a fost condusă într-o cameră cu 
tatami ce dădea în grădina din spate. Era mai degrabă o anexă, legată 


printr-un coridor de clădirea centrală a templului. Chacha a fost 
instalată aici, iar doamnele ei de companie, în cămăruţe alăturate. 

De partea cealaltă a grădinii, dincolo de pâlcurile de chiparoși, se 
vedea o sală de recepție, pe care Hideyoshi o transformase în camera 
lui. După ce s-a liniștit puţin, Chacha a văzut cum în încăperea din față 
se aprind câteva făclii, la lumina cărora a putut distinge o mare agitaţie 
provocată de oameni care intrau şi ieşeau neîntrerupt. 

A făcut o baie, relaxându-se după oboseala drumului de zile întregi 
şi, împrospătată, s-a îndreptat către sala în care se afla Hideyoshi. 
Acesta nu era singur, fiind înconjurat de mulţi samurai pe care Chacha 
nu-i cunoștea. Și-a ridicat privirea către ea: 

— Îţi mulţumesc că ai venit de la aşa mare depărtare. Poţi să te 
odihnești aici și să vizitezi o mulțime de locuri, căci e mult mai 
însuflețit chiar și decât în Kyōto și sunt multe de văzut. 

I-a spus aceste cuvinte fără să schițeze nici măcar un zâmbet, apoi s- 
a întors de îndată la discuţia pe care o purta. 

— Deci Castelul Iwatsuki a căzut. Dar ce mare ispravă e asta, să 
aduci douăzeci de mii de oameni ca să cucereșşti un castel așa de mic? 
Și cine a fost cel care a hotărât că se vor preda? Chemaţi-i imediat 
înapoi pe Asano şi Kimura, căci au acceptat capitularea fără să ceară 
încuviințare de la mai-marii lor! 

Hideyoshi tuna şi fulgera. Nagamasa Asano și Shigekore Kimura 
părăsiseră Odawara pe 25 aprilie pentru a ataca fortărețele clanului 
Hōjð răspândite prin regiunea Kantō, scopul fiind acela de a izola 
Castelul Odawara. Trecuse o lună, dar acești doi generali nu făcuseră 
altceva decât să atace zecile de mici cetăți neajutorate din provinciile 
Shimosa și Kazusa. La vestea cuceririi Castelului Iwatsuki, prezentată 
drept o mare victorie, furia lui Hideyoshi a răbufnit violent. Nu putea 
suporta ideea că cetatea fusese luată de subordonații lui fără ca el să-și 
fi dat acordul, iar delăsarea cu care i se raportaseră mișcările 
ulterioare de trupe îl enerva îngrozitor. Le cerea generalilor săi atacuri 
rapide și devastatoare care să spulbere trupele dușmane ca o tornadă, 
aşa cum obișnuia chiar el să o facă pe câmpul de bătălie. 

Chacha s-a retras imediat. Deşi nu se văzuseră de atâta vreme, el se 
purtase cu ea cumplit de rece, dar, văzându-i atitudinea față de 
comandanții săi, descoperea un Hideyoshi tânăr și plin de vervă. În 
acea seară, Hideyoshi a vizitat-o, iar ea l-a îmbrățișat cu mai mult drag 
ca niciodată pe bătrânul despot pe care șederea pe câmpul de bătălie 


părea că-l întinerise cu zece ani. El i-a explicat că asediul asupra 
castelului Odawara va mai dura probabil multă vreme, dar din partea 
ei putea să mai dureze și un an, ba chiar şi doi, atâta timp cât asta îl 
ținea departe de Doamna din Palatul de Nord și de numeroasele lui 
concubine. 


A doua zi, Chacha s-a dus să vadă câmpul de luptă. Ploaia care 
căzuse până în ziua precedentă se oprise. Palanchinele au coborât de-a 
lungul râului Hayakawa. Auzise despre acest râu că ar avea o albie 
foarte frumoasă, dar acum, din cauza ploilor, apele îi erau învolburate 
şi adânci. 

Drumurile erau pline de samurai și de vânzători care îşi instalaseră 
tarabele pline de mărfuri, mâncare și băutură, iar locul nu semăna 
deloc cu un câmp de bătălie, ci aducea mai degrabă cu un bâlci plin de 
lume pestriță. 

La gurile râului însă, acolo unde armatele își instalaseră tabăra, 
domnea o atmosferă de strictețe. Regimentele de elită ale generalilor 
Niwa, Hori, Nagatanigawa, Ikeda și ale altora erau campate aproape de 
malul râului, în timp ce pe partea cealaltă se vedeau armatele 
dușmane, conduse de Ujiteru H5jo şi Kenhide Matsuda. Aflate la o 
distanță considerabilă, zecile de flamuri colorate ce fluturau pe malul 
opus păreau minuscule și ofereau un spectacol plin de culoare și 
frumuseţe. 

Părăsind tabăra lui Nagashige Niwa, cea mai apropiată de gurile 
râului, cortegiul lui Chacha a coborât spre mare. Țărmul era însufleţit 
de un alt fel de vioiciune. Sute de nave, încărcate fiecare cu 10-20 000 
de mii de koku de orez, acopereau suprafața mării, iar în apropierea 
digurilor, vânzători ce păreau veniţi din toată Japonia își ridicaseră 
mici tarabe de marfa. Puțin mai încolo, prostituatele își construiseră 
un mic orășel de barăci, lipite una de alta. 

Această atmosferă de stranie bună dispoziţie nu se regăsea doar în 
partea de vest a cetăţii asediate. Aceeași animaţie domnea peste tot. 
Roiurile de soldaţi aflaţi sub comanda lui Hideyoshi se adunaseră în 
jurul castelului Odawara, pe care-l înconjuraseră cu două sau chiar trei 
rânduri de oameni. 

Pe de altă parte, cele câteva zeci de fortărețe ale clanului H6jo aflate 
în partea de sud a regiunii Kantō fuseseră atacate una câte una de 
Nagamasa Asano şi de Shigekore Kimura. În acest timp, treizeci şi cinci 


de mii de soldaţi conduși de Kagekatsu Uesugi, Toshiie Maeda și alți 
generali atacaseră Castelul Matsuyama pătrunzând astfel în provincia 
Musashi, unde cuceriseră și mai multe cetăţi, iar acum încercuiseră 
Castelul de la Hachigata. Aceasta era situaţia în momentul sosirii 
Doamnei din Yodo, Hideyoshi asediind fără întrerupere toate cetăţile și 
așteptând răbdător ca toate fortărețele aliaţilor clanului Hojo să 
cedeze şi ca Odawara să rămână izolată. 

De la venirea ei în Odawara, Chacha avusese niște zile foarte pline. 
Era mereu alături de Hideyoshi atunci când acesta nu era ocupat cu 
consiliile de război și lua parte la toate ceremoniile ceaiului, mai mari 
sau mai mici, care se ţineau în tabără. De asemenea, participa și la 
banchetele oferite în onoarea unuia sau a altuia dintre generalii veniţi 
să le aducă veşti de pe câmpul de luptă. Din această poziţie, Chacha 
descoperise o față a lui Hideyoshi pe care nu o cunoscuse până atunci. 

Pe 25 mai, la puţină vreme după sosirea lui Chacha, Hidemasa Hori, 
generalul trupelor de asalt aflate la sud de gura de vărsare a râului 
Hayakawa, s-a îmbolnăvit și a trecut pe lumea cealaltă. Avea doar 
treizeci și opt de ani și era unul dintre oamenii de încredere ai lui 
Hideyoshi, iar vestea morţii sale l-a îndurerat pe acesta nespus. 

Hideyoshi se afla la un banchet, iar când a auzit ce se întâmplase s-a 
schimbat la față dintr-odată și a ieșit din încăpere. Chacha l-a urmat 
imediat. leşise pe verandă și stătea în picioare cu faţa îndreptată către 
tufişurile din grădină, iar umerii i se scuturau de plâns. Plângea în 
hohote. Chacha rămăsese în picioare în spatele lui, neîndrăznind să 
scoată niciun cuvânt. 

După câteva clipe, s-a întors în sala de banchet și, cu o expresie 
împietrită, le-a spus tuturor: 

— Hidemasa a fost un luptător care nu a dat niciodată greş în 
misiunile sale. Astăzi am pierdut cel mai de preţ giuvaier ce mi-a fost 
lăsat moștenire de seniorul Nobunaga. 

Erau cuvinte pe care le-ar fi putut spune oricine, dar ele au ajuns la 
inima tuturor celor prezenţi acolo în acea zi. Acela a fost momentul în 
care Chacha a descoperit o față a lui Hideyoshi pe care nu o știuse 
niciodată. 

Pe 7 iunie, Chacha a avut o întâlnire neașteptată cu Toshiie Maeda. 
Acesta înconjurase Castelul Hachigata, dar fusese chemat la Odawara 
de către Hideyoshi, aşa că părăsise câmpul de bătălie pentru a veni în 
tabără. Se vorbea că Toshiie ar avea legătură cu un oarecare 


Masamune Date, un oportunist care până atunci așteptase doar să vadă 
cum bate vântul şi care fusese arestat la Sokokura, pe când se îndrepta 
către Odawara. Chacha l-a primit pe Toshiie Maeda în camera sa. 

— Doamnă din Yodo, a trecut multă vreme de când nu v-am văzut, a 
salutat-o acesta înclinându-se cu mare respect. 

Părul îi albise de tot. La rândul ei, Chacha i-a adresat politicos 
câteva urări de bun venit lui Toshiie, în al cărui castel de la Fuchū 
locuise o vreme în urmă cu opt ani, însă în inima ei nu găsea deloc 
simpatie pentru acest bătrân războinic în care Hideyoshi își punea 
toată încrederea. 

Cu siguranță că antipatia sa era provocată de abilitatea pe care 
Toshiie o demonstrase de-a lungul timpului, continuând să urce pe 
scara puterii indiferent de alianțele formate, dar de fapt adevărata 
cauză a sentimentelor ei era faptul că Toshiie era tatăl doamnei Kaga, 
şi ea concubină a lui Hideyoshi. Toshiie avea aceleași trăsături 
neregulate ca și fiica sa Omă, care îi displăceau profund lui Chacha. 
Modul de exprimare, toate gesturile sale - toate semănau perfect cu 
cele ale doamnei Kaga. Din gura acestui Toshiie Chacha a auzit ceva la 
care nu s-ar fi așteptat niciodată: 

— Trebuie să vă fie tare greu să staţi aici, în tabăra de luptă, la fel 
cum pesemne că îi este și doamnei Kyogoku. 

Cuvintele lui Toshiie o loviseră în plin. A rămas nemișcată pe toată 
durata vizitei lui, dar, după ce acesta a plecat, le-a descusut pe 
doamnele ei de companie vrând să afle dacă doamna Ky5goku venise 
într-adevăr la Odawara. Din cele patru doamne însoţitoare, trei nu 
ştiau nimic, dar una i-a răspuns că auzise un asemenea zvon. 

Chacha le-a poruncit de îndată să afle dacă zvonurile erau 
întemeiate şi câteva zile mai târziu i s-a confirmat că doamna Ky5goku 
venise într-adevăr la Odawara cu câteva zile în urmă și că locuia într- 
un colț al cartierului general. 

Chacha o îndrăgea în mod deosebit pe Tatsuko și nu se putea supăra 
pe ea, dar nu înţelegea nici în ruptul capului cum putuse Hideyoshi să-i 
ascundă acest lucru și să nu sufle nici măcar un cuvințel despre 
prezenţa doamnei Kyogoku acolo, în acea seară, i-a spus acestuia: 

— Mă simt foarte singură. S-ar putea oare să vină aici și doamna 
Kysgoku? 

— Doamna Ky6goku e deja aici de vreo două, trei zile, i-a răspuns 
acesta ca şi cum nimic nu s-ar fi întâmplat. 


— Stăpânul meu e cel care a chemat-o? 

— Nu. A venit singură. 

— Doamna Kyōgoku a bătut tot drumul până aici de una singură?! 

— Nu ştiu. Încă nu m-am întâlnit cu ea, dar aşa trebuie să fie. N-am 
chemat-o eu. Se prea poate s-o fi trimis cea care-mi e soție. 

Răspunsul lui n-o liniștea, dar Chacha nu mai putea insista cu 
întrebările. Era cu putinţă ca Doamna din Palatul de Nord să-i fi 
poruncit să vină aici, dar asta nu însemna că lucrurile stau neapărat 
aşa. 

Două sau trei zile mai târziu, Chacha a primit vizita doamnei 
Kysgoku. Ca întotdeauna, aceasta se purta foarte ceremonios și părea 
într-adevăr fericită că se reîntâlnesc după atâta vreme. Așa cum 
spusese Hideyoshi, Doamna din Palatul de Nord era cea care îi 
poruncise să vină. Chacha însă nu putea să creadă că sosirea ei fusese 
determinată numai de porunca Doamnei din Palatul de Nord, ci 
pesemne că Hideyoshi fusese cel care îi poruncise soției sale să o 
trimită pe doamna Kyōgoku aici, iar aceasta doar se conformase 
ordinelor. 

Mai mult, în vorbele lui Hideyoshi se strecurase o minciună. El îi 
spusese că încă nu se întâlnise cu doamna Kyogoku, dar aceasta 
primise vizita lui chiar în ziua venirii sale la Odawara. Chacha nu o 
putea întreba pe doamna Kyâgoku dacă împărţiseră așternutul în acea 
zi, dar era limpede că se văzuseră. 

Când l-a întâlnit din nou pe Hideyoshi, Chacha a deschis subiectul. 

— Aha. Deci ţi-a spus că ne-am întâlnit. De fapt, dacă stau să mă 
gândesc bine, am întâmpinat-o când a venit. Nu erai și tu cu mine 
atunci? i-a răspuns Hideyoshi, făcând pe nevinovatul. 

Chacha nu a mers mai departe cu întrebările. Dacă ar fi fost vorba 
de o altă concubină, nu s-ar fi putut abţine de la niște comentarii 
usturătoare, dar, pentru că era vorba de verișoara ei, reușise să-și 
înăbușe sentimentele de gelozie. 

Pentru a mai uita de tristețea și melancolia provocate de acest lung 
asediu, Hideyoshi îi invita din când în când pe generalii săi la 
ceremonia ceaiului. Camera rânduită pentru aceasta era doar pe 
jumătate terminată și era împodobită cu ustensilele și ceainicele 
folosite la ceremonie. La astfel de întâlniri Chacha a ajuns să cunoască 
personaje importante precum mari preoți de la templele budiste, pe 


Ieyasu Tokugawa sau pe maestrul de ceai Sen-no-Soeki Rikyu52. De 
asemenea, tot aici îi întâlnea și pe Tadaoki Hosokawa, Ujisato Gamō, 
Nobukatsu Oda, Kagekatsu Uesugi, Hashiba Shimosa-no-kami și pe alţi 
vasali ai lui Hideyoshi. 

Ujisato împlinise treizeci şi şase de ani. Chacha și-a dat seama la un 
moment dat că atitudinea lui fată de ea se schimbase și nu mai era la 
fel de apropiat cum fusese odată. Acest lucru însă nu i se părea deloc 
nelalocul lui pentru că, de fapt, nici sentimentele ei față de el nu mai 
erau cele de odinioară. 

În afară de ceremonia ceaiului, aveau loc câteodată şi spectacole de 
teatru Nō. Într-o zi, când pe scena ridicată în grădină, în faţa cartierului 
general se juca o piesă, a apărut în faţa tuturor un samurai călare, cu 
coiful pe cap. Paznicul i-a atras atenţia, dar acesta a strigat sfidător: 

— Ar trebui să descalec în faţa unor generali care se bucură de un 
spectacol de teatru în plin război? 

Forţându-și calul să alerge roată și să se cabreze, a dispărut din faţa 
lor. 

Cuvintele necuviincioase ale acestui samurai au ajuns până la 
Hideyoshi. Chacha, care în acel moment stătea lângă el, a tresărit, căci 
în glasul bărbatului răsuna aceeași mândrie pe care o avea în tinereţe 
Takatsugu Kyogoku. 

Hideyoshi a pus imediat să se cerceteze cine era acest samurai 
nesăbuit. I s-a raportat că era vorba despre Motoyuki Hanafusa, 
luptător sub comanda lui Hideie Ukita. Hideyoshi l-a chemat pe Ukita 
în aceeași zi şi i-a cerut să-l execute prin decapitare. Când însă Ukita se 
pregătea să iasă, l-a chemat înapoi: 

— E un luptător cinstit. Poruncește-i să-și facă seppuku! 

Apoi însă s-a răzgândit din nou: 

— Ce luptător falnic și neînfricat! E păcat de el să moară. 
Avansează-l în grad! 

Chacha se liniștise. Vocea acelui tânăr semăna atât de mult cu cea a 
lui Takatsugu, încât simţise o dorință arzătoare de a-l ajuta să nu-și 
piardă viaţa, iar acum era fericită. 

Castelul Hachigata, una din fortărețele importante din câmpia 
Kant6, a căzut în ziua de 14 iunie în mâinile armatelor aliate ale 


52 Sen-no-Sceki Rikyū (1520-1591), celebru maestru de ceremonia 
ceaiului, a cărui artă sobră şi rafinată a fost mult apreciată de Hideyoshi. 


comandanților Kimura, Asano, Maeda, Uesugi și Sanada. Vestea acestei 
victorii a ajuns la Hideyoshi patru zile mai târziu. Din acel moment, 
Odawara a fost atacată încontinuu, în timp ce, de partea cealaltă, se 
purtau neîntrerupt negocieri de pace cu armata asediată. Și până 
atunci, Ieyasu și Hidemasa Hori, generalul care se stinsese de boală, 
purtaseră astfel de negocieri în secret cu armata aflată sub asediu, dar 
acum acestea deveniseră oficiale. 

În ziua a douăzeci şi patra a lunii, din ordinul lui Hideyoshi, 
Kazutoshi Takigawa și Yoshitaka Kuroda i-au propus lui Ota Ujifusa, 
comandantul trupelor defensive din Castelul Odawara, un armistițiu. 
În același timp, Ukita a primit ordinul de a juca rolul de mediator în 
negocieri și a fost trimis cu provizii şi cu sake la cartierul general al lui 
Ujifusa. 

Castelele Hachiðji şi Tsukui căzuseră și ele, singurul bastion de 
rezistență al clanului H5jo rămas în picioare fiind acum Castelul Oshi, 
din câmpia Musashi. În cetatea de la Odawara se dezlănțuise haosul. 
Din când în când se auzeau dinăuntru focuri de armă sau țipete a căror 
cauză nu se mai știa. 

În ziua a douăzeci şi şasea, i-a venit rândul unui alt punct strategic 
pe care Hideyoshi îl râvnea de mult să fie biruit: Ishigaki. Bătrânul 
comandant a hotărât mutarea cartierului general în reduta cucerită și, 
însoțit de Chacha și doamna Kyogoku, şi-a transferat sediul de 
campanie de la Yumoto la Ishigaki. În noaptea aceea, pe la orele zece, 
armata ofensivă a început să tragă neîntrerupt asupra Castelului 
Odawara. 

În ziua a treia a lunii iulie, Castelul Nirayama, care fusese asediat la 
fel de mult ca cel din Odawara, a căzut și el, iar întreaga armată care-l 
apăra şi-a găsit sfârşitul. 

Pe 5 iulie, Ujinao Hōjō a ieşit din cetate și a anunţat capitularea. 
Hideyoshi l-a lăsat în viaţă, cu condiţia ca Ujimasa și Ujiteru Hōjō să fie 
executaţi, alături de Kenhide Matsuda și de Masahige Daidoji. Motivul 
pentru care Ujinao a rămas în viaţă a fost faptul că acesta era nepotul 
lui leyasu. 

În ziua a șaptea, armata asediată a ieșit din castel. Generalii și 
soldaţii au ieșit primii, iar în zilele de 8 şi 9 iulie au fost urmaţi de 
servitori şi de muncitori. În ziua a zecea, cuceritorii au pus stăpânire 
pe acest loc. Pe 11 iulie, Ujimasa și Ujiteru și-au făcut seppuku. Astfel s- 
a stins clanul H6j6, care controlase multă vreme partea de răsărit a 


Japoniei. 

Chacha, care asistase de aproape la pieirea clanului H6j5, simţea că 
aceste morți nu mai puteau fi izbăvite prin nimic. Gândindu-se la 
clanurile Azai și Shibata, i se părea că măcar își salvaseră onoarea 
arzând de bunăvoie odată cu castelele lor. 

În ziua în care Ujiteru şi Ujimasa H6j5 şi-au luat viaţa, Chacha l-a 
întrebat pe Hideyoshi când va pleca de pe câmpul de bătălie. 

— Unde să plec? a întrebat-o el, surprins. 

— Veţi pleca undeva, fără îndoială. 

— De ce? 

— Nu aşa faceţi întotdeauna? De fiecare dată când un castel e 
cucerit, vă îndreptaţi către altul. 

Chacha își amintise de ziua în care, după căderea Castelului 
Kitanoshs, Hideyoshi luase drumul nordului, în fruntea oștirii sale. 
Fără să schițeze nici măcar un zâmbet, Hideyoshi i-a răspuns: 

— Voi pleca mâine. 

În ziua următoare, Chacha a mers la porţile castelului pentru a-l 
conduce pe Hideyoshi, care de data aceasta se îndrepta către partea de 
nord a Japoniei. Călare, acesta părea mândru și trufaș, nemaiavând 
nimic din păpuşa cu barbă care ieșise din Kyoto în primăvară. După 
această victorie în Kantō, estul îi aparținea şi acum pleca în campanie 
în nord. Dacă reușea şi de data aceasta, întreaga Japonie era sub 
controlul lui. 

Chacha privea lung după bătrânul luptător care coborâse în piaţa 
cetății unde era adunată imensa lui armată. Ca și cum ar fi uitat 
complet de existenţa ei, odată urcat pe cal nu şi-a mai întors nici măcar 
o dată privirea către ea. În sufletul ei, Hideyoshi nu mai era de-acum 
dușmanul de moarte care îi ucisese toată familia. Datorită lui, și inima 
şi trupul ei înfloreau, iar el îi dădea un sentiment de împlinire totală pe 
care nu i-l dăduse nimeni niciodată. Când silueta comandantului a 
dispărut în zare, Chacha a simţit primele raze de soare ale acelei 
dimineţi de vară. Se anunţa o zi toridă. Cântecul cicadelor se revărsa 
asupra ei precum o ploaie și simţea cum o cuprinde un soi de beţie. 


A doua zi după plecarea lui Hideyoshi spre nord, Chacha și doamna 
Kyâgoku au părăsit Odawara, pornind în direcţie opusă. Până în Otsu 
era plănuit că vor face unsprezece zile. Cortegiul lui Chacha a ieșit 
primul, urmat la mică distanţă de cel al doamnei Kyogoku. Din când în 


când, palanchinele se opreau, iar doamna Kyōgoku cobora și venea la 
Chacha pentru a o întreba dacă nu se simte prea obosită. La un 
moment dat Chacha a întrebat-o pe această concubină cu mai multă 
experiență decât ea, dar care se apleca în faţa ei de parcă i-ar fi fost 
slujnică: 

— De câte ori te-a vizitat Marele Consilier cât timp ai stat la 
Odawara? 

Ruşinată, doamna Ky&goku s-a înroșit toată și părea că e gata-gata 
să izbucnească în plâns. Chacha se întreba dacă lui Hideyoshi nu 
cumva tocmai asta îi plăcea la ea. Gândul acesta a făcut ca toată gelozia 
pe care o ţinuse ascunsă de când verișoara sa ajunsese la Odawara să-i 
umple deodată inima. Și-a revenit însă imediat și, râzând, i-a șoptit 
acesteia: 

— Vreau ca stăpânul nostru să nu ne aparţină decât mie și ţie. Nu 
asta e și voia ta? 

Incapabilă să răspundă, doamna Kyōgoku a rămas tăcută în faţa 
vorbelor de o cruzime aproape inimaginabilă ce ieşiseră din gura lui 
Chacha. Pălise. Chacha nu dăduse glas însă vreunei dorințe subite. 
Adevărul este că aceste gânduri o măcinau încă din primăvară. Le ura 
pe toate celelalte concubine ale lui Hideyoshi și mai presus de toate o 
detesta pe soția legitimă a acestuia. Doamna Kysgoku, această femeie 
blândă și discretă, în ciuda originilor sale nobile, era singura cu care 
Chacha putea să suporte să împartă afecțiunea lui Hideyoshi. 


Capitolul VI 


Chacha și doamna Ky5goku au ajuns în Otsu pe 26 iulie, pentru ca în 
dimineaţa zilei următoare să intre în Kyoto. Bagajele le erau aduse cu 
treizeci și patru de cai și cortegiului i se alăturaseră șase sute de 
muncitori.  Plecaseră din Odawara în dimineața celei de-a 
cincisprezecea zi a lunii, iar samuraii care le-au însoţit pe tot parcursul 
drumului au urmat cu strictețe ordinele date de Hideyoshi, care 
hotărâse ca toate lucrurile să fie duse înapoi în capitală în 
douăsprezece zile. 

Imediat ce a ajuns în Kyoto, Chacha a cerut să aibă o întrevedere cu 
Doamna din Palatul de Nord. În primăvară, când plecase spre 
Odawara, sub pretextul că se grăbește foarte tare, a evitat în mod voit 
să meargă să o salute, dar acum nu mai avea nicio scuză. Pe lângă asta, 
auzise de la Hideyoshi că Tsurumatsu ar fi fost adus la Jurakudai și 
voia să-l întâlnească, pentru că trecuse multă vreme de când nu-l mai 
văzuse. 

Când a ajuns la palat, Chacha s-a odihnit puţin în camerele doamnei 
Ky5goku, apoi a trimis un mesager la Doamna din Palatul de Nord 
pentru a afla când ar fi momentul potrivit pentru întrevedere. A fost 
lăsată însă să aştepte multă vreme și, cum nu venise însoţită de nicio 
doamnă de companie, a trebuit să stea de una singură în camera în 
care fusese condusă. 

În cele din urmă, Doamna din Palatul de Nord şi-a făcut apariţia de 
pe coridor, însoţită de numeroase slujnice. A intrat în anticamera unde 
era Chacha, dar a trecut pe lângă ea fără să o salute și a dispărut în sala 
următoare. Chacha a rămas jos, tremurând de furie. Nu era o zi foarte 
călduroasă, dar a simţit cum tot corpul îi este dintr-odată scăldat de 
sudoare. 

Imediat după aceea a apărut o slujnică ce a condus-o în faţa 
Doamnei din Palatul de Nord și i-a arătat locul unde trebuia să se 
aşeze, față în faţă cu aceasta. 

— Tocmai m-am întors din tabăra de la Odawara, i-a spus Chacha cu 


o înclinare a capului. 

— Aţi stat multă vreme acolo și trebuie să vă fi fost greu. Și drumul 
v-a obosit, cu siguranţă, i-a răspuns aceasta pe un ton vădit superior. 

Îi vorbea calm, dar era limpede că voia să pună o distanţă între ele 
două și își alegea cuvintele cu grijă. Cu o mină imperturbabilă, de parcă 
ar fi purtat o mască de teatru Nō, Chacha s-a așezat confortabil în faţa 
femeii pentru care simțea o ură de nestăpânit. 

Ca întotdeauna când vorbea cu Doamna din Palatul de Nord, Chacha 
simţea cum mândria rangului său nobil și poziţia înaltă pe care o ocupa 
din naștere o împiedicau să-și coboare privirea. Era fiica lui Nagamasa 
Azai și nepoata lui Oda Nobunaga. Nu avea de ce să-și plece capul în 
fața acestei femei cu origini umile. 

— Fiul dumitale a crescut mare. N-ai vrea să-l vezi? a întrebat-o 
Doamna din Palatul de Nord de parcă ea ar fi fost doica băiatului, în 
slujba lui Chacha. 

— Ba da, mi-aş dori asta, a răspuns aceasta, iar după câteva clipe de 
gândire, a continuat ridicându-și privirea. Mă gândesc să-l iau cu minte 
la Yodo. 

Nu plănuise să spună asta. Nu se gândise niciodată până atunci la 
aşa ceva, dar dintr-odată fusese cuprinsă de o dorinţă de nestăpânit de 
a-i arăta acestei femei că ea este mama naturală a lui Tsurumatsu. O 
tresărire imperceptibilă a trecut peste chipul imobil al Doamnei din 
Palatul de Nord, care i-a răspuns pe un ton calm: 

— Prea bine. Stăpânul nostru are cunoștință de asta? 

— Chiar dânsul m-a îndemnat. 

— Atunci voi lua legătura cu Buzen Ishikawa şi vom face e ele de 
trebuință. 

Buzen Ishikawa era samuraiul însărcinat cu educaţia lui 
Tsurumatsu. 

După ce s-a încheiat întrevederea cu Doamna din Palatul de Nord, 
Chacha s-a retras în apartamentele doamnei Kyogoku și toată după- 
amiaza a așteptat un semn din partea soției lui Hideyoshi. 

Seara târziu, a apărut un mesager care i-a transmis că mutarea lui 
Tsurumatsu la Yodo va avea loc în ziua următoare la amiază. Cum 
sănătatea lui fusese cam șubredă în ultima vreme, Chacha era rugată 
să aibă mare grijă de el. În timpul întrevederii, Doamna din Palatul de 
Nord nu suflase o vorbă despre vreo boală a băiatului, ceea ce o 
neliniștea acum pe Chacha. Dacă ar fi ştiut că e bolnav, n-ar mai fi spus 


nimic despre mutarea lui. 

A doua zi, cortegiul lui Tsurumatsu a ieșit pe porțile palatului 
îndreptându-se către Yodo. Situaţia fiind încă tulbure după căderea 
Castelului Odawara, escorta care-l însoțea era mai numeroasă decât de 
obicei. Palanchinele lui Chacha și ale doamnelor sale de companie 
veneau la scurtă distanță în urmă. În scurtul drum de la Kyoto la Yodo, 
a fost pentru prima oară de când devenise concubina lui Hideyoshi 
când Chacha s-a lăsat în voia călătoriei, legănată în palanchinul său. Își 
redobândise fiul! Cu lacrimi de fericire în ochi, s-a cuibărit între perne, 
ridicând perdeluţele lecticii și lăsând adierea plăcută a vântului ce 
bătea dinspre râu să-i mângâie faţa. Se simţea împlinită şi pentru 
prima oară se gândea la Hideyoshi ca la tatăl copilului ei și se ruga ca el 
să se întoarcă teafăr din campania militară din nord-estul Japoniei. 

Ajunsă la Yodo, Chacha și-a revăzut fiul după foarte multă vreme. 
Până și ei i se părea că este nemaipomenit de slab. A vrut să-și ia pe 
genunchi băiatul care acum împlinise doi ani, dar, din cauză că fusese 
mereu bolnăvicios și cu o constituţie fragilă, Tsurumatsu era răzgâiat 
şi nu accepta lângă el pe nimeni altcineva în afară de doica lui. Chiar și 
aşa, Chacha se mulțumea şi numai să-l ştie aproape de ea. În aceeași zi, 
a trimis mesageri la templul budist Kofuku-ji și la sanctuarul șintoist 
Kasuga din Nara, cerându-le preoţilor de acolo să se roage pentru 
sănătatea micuțului Tsurumatsu. 

Hideyoshi, care se îndreptase către Tohoku imediat după căderea 
Castelului Odawara, în ziua a cincisprezecea a lunii, trecuse deja prin 
Kamakura, intrase în Edo și se oprise până pe 24 iulie la Templul 
H5on-ji, de la Poarta Hirakawa a Castelului Edo. Două zile mai târziu 
ajungea la Utsunomiya, iar la începutul lui august a intrat în Aizu. 
Acolo a stabilit măsurile necesare pentru unificarea Japoniei, iar pe 12 
august a pornit triumfător pe drumul spre Kyoto, unde a ajuns în 
prima zi a lui septembrie. Se împlinea exact o jumătate de an de când 
părăsise capitala. 

În ziua intrării sale în oraș, marii dregători şi o mulţime de samurai 
i-au ieșit în întâmpinare până la Awataguchi, dar Hideyoshi a aşteptat 
întoarcerea vasalilor și a generalilor săi pentru a merge împreună la 
Curte, aşa încât abia pe 4 septembrie a ajuns în faţa împăratului. 

Chacha intenţionase să meargă și ea în întâmpinarea lui Hideyoshi, 
dar a trebuit până la urmă să renunțe din cauză că starea lui 
Tsurumatsu nu se îmbunătăţea deloc. De la Jurakudai i-a parvenit o 


scrisoare semnată de Hideyoshi. Scrisă cu litere mari, ca de obicei, 
începea cu scuzele acestuia de a nu-i mai fi trimis niciun semn de viaţă 
de atâta vreme, provocându-i astfel atâta îngrijorare. O întreba ce mai 
face fiul lor și o sfătuia să aibă mare grijă la incendii și să vegheze ca nu 
cumva atitudinea servitorilor să devină delăsătoare. La sfârșit, îi 
spunea că va veni să o viziteze în ziua a douăzecea a lunii și că și-ar 
dori să-l poată îmbrăţișa pe tânărul prinţ. Și că așteaptă cu nerăbdare 
ca în acea seară să împartă din nou aşternutul cu ea. Citind aceste 
cuvinte, Chacha a simţit cum o cuprinde fericirea. Parcă temându-se că 
nu a vorbit suficient despre fiul lor, Hideyoshi îi mai dădea câteva 
sfaturi, rugând-o să aibă grijă de sănătatea acestuia. 

Aceste ultime cuvinte au îngrijorat-o pe Chacha. Oare nu cumva el 
considera că boala lui Tsurumatsu se datora neglijenţei ei? Nu cumva 
Doamna din Palatul de Nord îi băgase în cap asemenea gânduri? 

Deși în scrisoare spusese că va veni pe 20 septembrie, Hideyoshi și- 
a făcut apariţia la Castelul Yodo cu câteva zile mai devreme. Chacha se 
pregătise să-l întrebe dacă el credea că Tsurumatsu se îmbolnăvise din 
cauza ei, dar n-a putut rosti aceste cuvinte. Văzând cu câtă afecţiune îl 
înconjoară Hideyoshi pe fiul său pe care nu-l mai văzuse de jumătate 
de an, a renunţat să-l mai supere cu asemenea întrebări. Pe lângă asta, 
şi Tsurumatsu părea să se mai fi înzdrăvenit, febra îi dispăruse și era 
plin de viaţă. 


După victoria de la Odawara, Hideyoshi și-a recompensat vasalii 
pentru implicarea în luptă, cea mai de seamă fiind recompensa 
acordată lui Ieyasu. De acum încolo, acesta avea să stăpânească șase 
ţinuturi ce aparținuseră Clanului H6j6: Musashi, Sagami, Izu, Shimosa, 
Kazusa şi Kozuke, cărora li se mai adăugau Awa și Shimotsuke. Pe 
lângă acestea, mai primea 100 000 de koku în Suruga, Ise și Omi ca 
terenuri de vânătoare. Ieyasu lua așadar cea mai mare parte din cele 
opt ţinuturi ce fuseseră sub stăpânirea Clanului H6j5, dar astfel vechile 
proprietăţi ale acestei familii din partea de est a ţării - Suruga, Omi, 
Mikawa, Kai și Shinano - ajungeau în mâinile lui Hideyoshi, care își 
putea acum plasa strategic vasalii de încredere. 

Trimiţându-l dincolo de Hakone, Hideyoshi reușise să-l îndepărteze 
de capitală pe Ieyasu, care îi era acum un aliat de nădejde, dar care în 
trecut fusese multă vreme un adversar de temut. Lucrurile se rezolvau 
astfel cum nu se poate mai bine pentru Marele Consilier, iar Ieyasu 


primea numeroase favoruri din partea acestuia, ceea ce nu-i convenea 
însă lui Nobukatsu Oda, pe care Hideyoshi îl exilase în est, dându-i 20 
000 de koku în ţinutul Shimotsuke. Nimeni nu știa care fuseseră 
adevăratele intenţii ale lui Hideyoshi când făcuse această mișcare, dar 
se zvonea că i-ar fi propus lui Nobukatsu pământurile lui Ieyasu, însă 
acesta l-ar fi refuzat, dorind să-și păstreze fiefurile din Owari. 
Răspunsul l-ar fi înfuriat pe Hideyoshi și așa se ajunsese la situaţia de 
acum. Astfel, Hideyoshi reușise să scape de încă un rival ce îi 
contestase în mod constant autoritatea, de data aceasta fiind vorba de 
un urmaș al lui Nobunaga. 

Îndepărtarea lui Nobukatsu a avut urmări grave asupra vasalului 
său ce stăpânea Castelul Ono, Yokurs Saji, soţul lui Kogō. Acesta îşi 
pierduse suzeranul și castelul i-a fost confiscat. Se vorbea că și-ar fi 
luat viaţa când a pierdut castelul, în vreme ce alţii spuneau că ar fi fugit 
şi că acum nu i se mai știa de urmă. 

Chacha a aflat toate aceste zvonuri pe la sfârşitul lui septembrie, dar 
nu i-a spus nimic lui Kogō. Se împlinea un an de când aceasta venise la 
Yodo, timp în care nu ieșise din camerele sale decât când fusese 
neapărată nevoie. 

Cam la o lună de la aflarea veștilor despre Yokur6 Saji, Chacha s-a 
dus să o viziteze pe sora ei mai mică. Când a intrat în grădină nu le-a 
zărit nici pe Kog şi nici pe doamnele ei de companie, așa că a intrat în 
cameră, unde i-au atras atenţia niște obiecte așezate pe un raft. 
Semănau cu niște plăcuțe funerare. S-a apropiat să le vadă mai bine. 
Într-adevăr, erau plăcuţe funerare pe care erau inscripționate numele 
lui Saji și al celor două fiice ale lor. 

Chacha s-a năpustit afară. Deci Kogo știa că soțul și fiicele sale 
muriseră! Dintr-odată au cuprins-o remușcările. Nu ea fusese cea care 
hotărâse ca Kog să fie luată de lângă familia ei, dar e drept că nici nu 
se opusese în vreun fel. lar Yokurs Saji, care ar fi fost un aliat prețios 
pentru Tsurumatsu dacă lui Hideyoshi i se întâmpla ceva, nu mai era 
acum în viaţă. 

Chacha și Kogō s-au mai întâlnit de câteva ori după aceea, dar 
Chacha n-a deschis niciodată discuţia despre acest subiect. Kogō îi 
părea însă mai calmă și mai senină decât de obicei. 

Chacha a întâmpinat anul al nouăsprezecelea al erei Tenshō (1591) 
la Yodo, împreună cu fiul ei. Mesagerii ce aduceau urări și daruri 
pentru Tsurumatsu s-au perindat încontinuu, așa că Chacha nu a mai 


avut timp și de altele. 

Pe 5 ianuarie, Hideyoshi a venit să-și vadă fiul, a stat puţin tic vorbă 
cu Chacha şi a plecat. I-a repetat de câteva ori că arc multe treburi. 

— Ce treburi aşa de importante are stăpânul meu? Acum că a căzut 
Odawara, veți porni în campanie în Tohoku? l-a întrebat ea ironic. 

— De Tohoku se ocupă Ujisato, aşa că nu-mi fac probleme. Până la 
toamnă, și acolo va fi pace, a răspuns el. 

După victoria de la Odawara, Ujisato Gams primise 920 000 de koku 
în Aizu, odată cu sarcina de a pacifica ţinuturile din nord-est. 
Ascensiunea tânărului luptător de treizeci și cinci de ani de la fieful de 
320 000 de koku din Ise la unul de 920 000 de koku era 
nemaipomenită. Cu toate acestea, poziţia sa în noul post părea destul 
de problematică. Se vorbea că are mari neînțelegeri cu Masamune 
Date, unul din importanţii nobili din nord, şi că o parte din vasalii săi 
suferiseră degerături în timpul luptelor din ţinutul zăpezilor, cu care 
nu erau obișnuiți. 

— Dacă Tohoku e în mâini bune, atunci ce alte griji v-apasă? 

— Tu ar trebui să știi, Chacha. În fiecare zi, decizii peste decizii. N- 
am timp nici să dorm. 

Era adevărat că întâlnirile şi sfaturile se înmulţiseră după începutul 
anului, dar cu siguranţă că Hideyoshi nu se lipsea de somn pentru ele. 

Următoarea dată când acesta și-a făcut apariţia la Yodo a fost pe 
când se strângeau podoabele de Anul Nous?. Deciziile despre care 
vorbise data trecută luaseră între timp o formă concretă: se hotărâse 
ca în toate provinciile de coastă să se construiască un număr 
impresionant de nave de război. Peste tot era acum o fierbere 
continuă, iar zvonurile circulau cu repeziciune, căci lumea se întreba 
dacă flota nou construită va fi folosită pentru invadarea Coreei sau 
pentru o incursiune în ţările din sud. 

Hideyoshi nu-i spusese nimic despre planurile sale nici măcar lui 
Chacha, dar era limpede că avea ochii aţintiţi spre ţinuturile de dincolo 
de mare. Chacha nu înţelegea însă de ce vizitele lui la Yodo deveneau 


53 Matsu no uchi (lit. „perioada pinului”) reprezintă perioada în care sunt 
expuse omamentele specifice Anului Nou (un aranjament format în mod 
tradițional din crenguțe de pin şi tulpini de bambus, elemente 
considerate de bun augur), care durează de pe 13 decembrie până pe 7 
ianuarie (în partea de est a Japoniei) sau până pe 15 ianuarie (în partea 
de vest a Japoniei). 


din ce în ce mai rare. 

— Mă simt tot mai singură în Yodo. M-aș întoarce la Jurakudai, dar 
îmi veţi permite asta oare? s-a plâns ea când l-a revăzut. 

Hideyoshi s-a arătat extrem de surprins. 

— Nu eşti tu, mama copilului meu, singura care are un asemenea 
castel? Ce-ţi lipsește, oare, de-mi ceri așa ceva? 

— Nu-mi lipsește nimic, dar aici nu am un donjon. Vreau să locuiesc 
măcar o dată în donjonul unui castel. Am citit de curând într-o carte că 
o femeie n-are ce căuta într-un donjon. Dar vreau și eu să văd cum e să 
locuiești într-un loc ce nu e făcut pentru femei! 

— Gata, gata, am priceput, i-a răspuns râzând Hideyoshi. O s-o dau 
afară pe Omā din donjon. 

Promisiunea lui Hideyoshi a devenit realitate în câteva zile. Pe 19 
ianuarie, doamna Kaga și-a părăsit reședința din donjonul a cărui 
grădină interioară era plină de trifoi japonez, pentru a se muta la tatăl 
său, Toshiie Maeda, ale cărui apartamente erau situate în interiorul 
castelului. 

La începutul lui februarie, starea de sănătate a lui Tsurumatsu s-a 
înrăutățit din nou, iar febra nu i-a scăzut zile în șir. Hideyoshi însuși a 
venit în mare grabă la Yodo, unde a stat nu mai puţin de trei zile, ceea 
ce nu se întâmpla aşa de des. A poruncit apoi călugărilor din templele 
budiste și din sanctuarele șintoiste din apropierea capitalei să se roage 
pentru fiul său și a făcut o donaţie de 300 de koku de orez sanctuarului 
Kasuga din Nara. Lui Tsurumatsu i-a scăzut febra, dar tușea nu-l lăsa 
deloc. 

La începutul lui martie Chacha a primit vizita neașteptată a lui 
Takatsugu Kyōgoku. Acesta venise să se intereseze de starea de 
sănătate a lui Tsurumatsu, căci auzise că era bolnav, în luna februarie a 
anului al optsprezecelea al erei Tenshs (1590), înainte de asediul de la 
Odawara, Takatsugu fusese mutat de la Omizo la Hachiman, primind 
astfel și un fief de 28 000 de koku. Chacha îi trimisese atunci lui Ohatsu 
un scurt mesaj de felicitare, iar aceasta îi răspunsese imediat. Se 
bucura sincer de promovarea soțului său și îi era recunoscătoare 
Marelui Consilier, sperând ca acesta să-i sprijine și în viitor. Era o 
scrisoare în stilul tipic al lui Ohatsu. Nici n-ai fi spus că altădată doar la 
auzul numelui lui Hideyoshi începea să tremure ca și când ar fi auzit de 
un demon, în timp ce în străfundul sufletului simţea doar ură și furie. 

Takatsugu împlinise douăzeci și opt de ani. Nu mai era cel de 


odinioară, își pierduse acea mândrie arogantă ce-l însoţise în tinerețe 
şi se transformase într-un samurai de familie nobilă, afișând o expresie 
de o rece seninătate. 

Pentru prima oară după multă vreme, Chacha s-a așezat în fața lui. I 
se părea de necrezut că în urmă cu trei ani, la Castelul Azuchi, fusese 
gata să-şi ofere trupul acestui bărbat. 

— Vă sunt recunoscătoare că ați străbătut atâta drum până aici şi 
mă bucur să știu că Ohatsu este sănătoasă. 

După acest salut formal, n-a mai găsit nicio temă de conversaţie. 
Takatsugu, la rândul lui, și-a exprimat grija pentru Tsurumatsu, dar 
apoi s-a oprit și el, părând că nu mai găsește nimic de spus. Într-un 
târziu, chipul i s-a luminat. În sfârșit îi venise în minte un subiect 
despre care puteau să vorbească în continuare: 

— Nu ştiu prea bine ce s-a întâmplat, dar şi maestrul Senno-S5eki 
Rikyū, pe neașteptate... 

— Maestrul Rikyū a pățit ceva? 

— Şi-a pus capăt zilelor din porunca stăpânului. 

— Ce?! a strigat Chacha. 

Din spusele lui Takatsugu a aflat că în Rikyū își părăsise pavilionul 
de ceai Fushin'an cam cu două săptămâni înainte și fusese plasat în 
arest la domiciliu la Jurakudai, unde își făcuse seppuku cu doar câteva 
zile în urmă, pe 28 februarie. Chacha îl întâlnise pe Rikyū în tabăra de 
la Odawara. Nu-i plăcuse în mod deosebit acest om cu o mină distantă 
și care avea un soi de aroganță ce nu-l apropia nici de tagma 
luptătorilor, nici de cea a călugărilor, dar vestea că i se ceruse să-și 
pună capăt zilelor o făcea să tresară - descoperise o nouă față a lui 
Hideyoshi. Nu-i venea să creadă că acesta îl condamnase astfel pe 
Rikyū, pe care de altfel îl ridicase la rang înalt și îl primise în anturajul 
său apropiat. Din momentul în care Rikyū ieșise din pavilionul său de 
ceai Fushin'an, gura lumii nu încetase să caute păcatele pentru care 
Hideyoshi îl condamnase. 

Pentru Chacha, acesta era cel mai neplăcut incident de când 
devenise concubina lui Hideyoshi. Orice s-ar fi întâmplat, nu puteai să-i 
ceri unui om în care aveai atâta încredere să-şi ia viaţa! 

Din primăvară până în vară, Chacha nu a ieșit deloc din Castelul 
Yodo. Îi era de-ajuns prezenţa fiului său. Chiar şi când a primit din 
partea Doamnei din Palatul de Nord invitația de a merge la Jurakudai 
pentru a privi florile de cireș, a refuzat-o, pretextând că nu este în cea 


mai bună formă. 

În luna iunie, Chacha a invitat-o la ea pe doamna Kyōgoku, cu care a 
stat de vorbă pe îndelete, după multă vreme. În ciuda faptului că au 
petrecut împreună momente plăcute, Chacha nu-și putea înfrâna un 
sentiment de violență ce o cuprindea pe nesimţite în timp ce privea 
chipul blând al verișoarei ei. Cu un an în urmă, pe drumul de 
întoarcere de la Odawara, o pusese în încurcătură când îi spusese că 
vrea ca Hideyoshi să rămână doar al lor, iar acum își căuta din nou 
cuvintele potrivite pentru a o intimida. 

— Eu am fost cea care a dat-o afară pe doamna Kaga din Jurakudai 
şi a trimis-o înapoi la tatăl ei, i-a spus Chacha. 

Doamna Kyōgoku era gata-gata să izbucnească în plâns, iar faţa i s-a 
schimonosit de supărare. 

— Mai e cineva la Jurakudai de care vrei să scapi? 

— Eu... asta... 

Doamna Kysgoku părea că vrea să-şi astupe urechile. 

— De cine? 

— Nu... 

Cu privirea pierdută în ochii lui Chacha, doamna Kyogoku a scuturat 
din cap, ca și cum așa ar fi vrut să pună capăt acestei conversații. 

— Doamna Sanjs? 

— Nu, nu... 

— Doamna Saish5? 

Dintr-odată, doamna Kyogoku a renunţat să se mai împotrivească. 
S-a îndreptat de spate, și-a ridicat capul și, cu o voce calmă și gravă, a 
spus: 

— Doamna din Palatul de Nord. 

Era rândul lui Chacha să rămână fără glas. O privea lung pe femeia 
din faţa ei, pe care o crezuse întotdeauna blândă şi liniştită şi care 
acum parcă îi dăduse o lovitură de sabie. 

— Hai să nu mai vorbim niciodată despre asta, Chacha. Ţine minte 
doar că eu îţi voi fi întotdeauna alături, i-a spus doamna Kyōgoku. 

Abia după plecarea verișoarei ei, Chacha și-a dat seama că aceasta 
spusese cu voce tare cuvintele pe care ea însăși ar fi vrut să le 
rostească. 


La începutul lui august, sănătatea lui Tsurumatsu, care se simţise un 
pic mai bine o vreme, s-a deteriorat brusc. Chacha aproape că nu mai 


dormea deloc și stătea încontinuu la căpătâiul fiului ei. Cei mai buni 
doctori din capitală au fost aduși la Yodo, iar Hideyoshi a dat poruncă 
preoților din templele și sanctuarele din toate ținuturile să facă 
rugăciuni, promițându-le donaţii substanţiale dacă Tsurumatsu își va 
recăpăta sănătatea. Le-a cerut să se roage și călugărilor din templul 
Kofuku-ji și celor de pe Muntele Koya și mai ales celor din templul 
Sogen-ji din Kinomoto, din provincia Omi, unde erau venerate zeitățile 
Jizo, protectoare ale copiilor. 

Cu toate acestea, rugăciunile n-au avut niciun efect și Tsurumatsu s- 
a stins din viaţă pe 5 august, la vârsta de trei ani. Pierderea fiului lor a 
umplut-o pe Chacha de durere, iar pe Hideyoshi l-a aruncat în ghearele 
disperării. Acesta se afla la Templul Tofuku-ji din Kyōto când a aflat 
vestea morţii lui Tsurumatsu. Și-a petrecut toată ziua închis într-o 
cameră, iar pe 6 august și-a tăiat părul și a îmbrăcat hainele de doliu. 
Ieyasu și Terumoto Mori, veniți pentru a-și prezenta condoleanţele, şi- 
au tăiat şi ei coada de samurai, în semn de respect. La fel au făcut apoi, 
rând pe rând, toţi samuraii care veniseră să-și exprime regretele. 

Pe 7 august, Hideyoshi a mers la templul Kiyomizudera, unde s-a 
închis singur într-o cameră pentru a se reculege. Pe 9 august a plecat 
spre izvoarele termale de la Arima, dar nici aici n-a vrut să se 
întâlnească cu nimeni și și-a petrecut timpul de unul singur. 

Funeraliile lui Tsurumatsu au avut loc la templul Mysan-iji, întrucât 
Buzen Ishikawa, samuraiul ce fusese responsabil cu educaţia lui 
Tsurumatsu, era un discipol înflăcărat al călugărului Nange Genks, 
starețul acestui lăcaș. 

Sfâșiată de durere, după ceremoniile funerare Chacha s-a retras la 
Yodo în așteptarea lui Hideyoshi, singurul ce o putea consola în aceste 
momente. Acesta a venit la castel pe la mijlocul lui octombrie și a 
rămas peste noapte. Era prima dată când cei doi îşi petreceau timpul 
împreună de la moartea fiului lor. În acea seară, toată suflarea din 
castel a fost chemată în marea sală de recepţie pentru a contempla 
luna plină și tuturor li s-a servit sake pe verandă, chiar și servitorilor și 
solilor. O stare de melancolie profundă domnea peste cei care priveau 
cum luna se reflectă în apele râului Yodo. Hideyoshi și Chacha au evitat 
voit să aducă vorba despre Tsurumatsu. Fl i-a povestit despre călătoria 
sa din Tohoku și din provinciile de coastă, pe care o făcuse după 
victoria de la Odawara: cât de frumos era trifoiul japonez de la 
Iwatsuki, ce încântătoare peisaje puteai vedea la Kiyomidera în Okitsu 


- unde se oprise pentru câteva zile - și ce fermecător era golful Tago. 

Venind la un moment dat vorba de Kogō, Hideyoshi a întrebat: 

— Şi dac-aș mărita-o? 

— Mă gândesc că asta i-ar mai alina durerea, a răspuns Chacha. 

— Atunci așa să fie. Hidekatsu ar fi bun? Da, i-o dăm lui Hidekatsu! 
Ori luna asta, ori luna viitoare. 

Se hotărâse într-o clipită. Kogo fusese ruptă de familia ei pentru a i 
se asigura viitorul lui Tsurumatsu, dar acum și Tsurumatsu, ca și soțul 
lui Kogō, se duseseră pe lumea cealaltă, iar toate manevrele acelea își 
pierduseră sensul și tot ceea ce rămăsese în urmă era doar durerea lui 
Kogō. Făcându-i-se milă de ea, Hideyoshi se hotărâse să o 
recăsătorească de îndată. 

Invitatul special la acest banchet dedicat admirării lunii pline era 
Umematsu, care urma să execute un dans tradiţional. Cum Tsurumatsu 
se bucurase cândva privindu-i măiestria, reprezentaţia însemna și 
comemorarea copilului dispărut. Hideyoshi și Chacha au privit 
spectacolul împărtășind aceleași sentimente, iar inimile lor au bătut 
împreună așa cum nu o făcuseră niciodată. Pentru Chacha, Hideyoshi 
nu mai era nici dușmanul de moarte, nici tiranul care se folosise de 
trupul ei, nici războinicul desfrânat ce-i trezise în suflet demonii 
geloziei. Egali în faţa durerii, erau doar un bărbat și o femeie cu inimile 
pline de suferința pierderii copilului lor. Un soţ îmbătrânit și o soție 
tânără. 

Deciziile rapide ale lui Hideyoshi nu o priveau doar pe Kog5. În 
seara aceea, după terminarea banchetului, Chacha a aflat de la el că 
intenționează să-l numească pe Hidetsugu urmaș al său în postul de 
Mare Consilier şi să-i lase palatul de la Jurakudai. În adâncul sufletului, 
îl înţelegea, căci la cincizeci și cinci de ani, Hideyoshi își pierduse 
moștenitorul și trebuia să se gândească repede la cine îl va înlocui. 

Chacha l-a întrebat și despre construirea navelor de război, căci 
toată lumea vorbea numai de asta. Fără nicio ezitare, Hideyoshi i-a 
răspuns scurt: 

— Totul e hotărât. Armatele mele vor porni să cucerească Coreea. 

Sufletul bătrânului conducător părea să fi fost pătruns profund de 
sentimentul efemerităţii, iar asta îl făcea să se arunce cu frenezie în 
realizarea tuturor planurilor sale, indiferent dacă era vorba de familie 
sau de treburile ţării. Pentru acest Hideyoshi, în inima lui Chacha se 
amestecau sentimente de milă și de drag. Nu s-a opus nici unei idei pe 


care el i-a împărtășit-o, căci simţea că, undeva în adâncul sufletelor lor, 


ei doi seamănă unul cu celălalt. „Aţi luat o decizie înțeleaptă” era 
singurul lucru pe care îl rostea. 


Planul lui Hideyoshi de a-l numi pe Hidetsugu Mare Consilier a 
devenit realitate foarte curând după banchetul de la Castelul Yodo. 
Hidetsugu era fiul cel mare al surorii lui și al nobilului Miyoshi 
Musashi-no-kami, fiind astfel primul descendent pe linie masculină al 
clanului Toyotomi. Participase de-a lungul anilor la numeroase bătălii 
alături de Hideyoshi: în timpul campaniei de la Odawara cucerise 
Cetatea Yamanaka, obținuse câteva victorii şi la Õu, în est, iar după ce 
căzuse Castelul Odawara, pe lângă domeniile sale din Omi, mai primise 
provinciile de la nord de Ise și din Owari, ce aparținuseră înainte lui 
Nobukatsu Oda, ceea ce îl făcea stăpânul unui fief enorm, de un milion 
de koku. 

În noiembrie, Hidetsugu a fost proclamat fiu adoptiv al lui 
Hideyoshi, iar pe 4 decembrie, urmând sfaturile ministrului de centru, 
acesta din urmă a început pregătirile pentru renunţarea la funcția de 
Mare Consilier. Chiar înainte de intrarea în anul al nouăsprezecelea al 
erei Tensho (1591), Hideyoshi l-a numit pe Hidetsugu Mare Consilier, 
anunțând în același timp că el va prelua titlul de taik6%. 

Pe lângă numirea ca urmaș al său a lui Hidetsugu, Hideyoshi îi mai 
spusese lui Chacha și de intenția de a i-o da de soție pe Kogo lui 
Hidekatsu, iar acest lucru a fost făcut public chiar la începutul noului 
an. Hidekatsu, fratele mai mic al lui Hidetsugu, era un tânăr samurai ce 
abia împlinise douăzeci și patru de ani. Hideyoshi îl adoptase în anul al 
treisprezecelea al erei Tenshō și îi dăruise ţinuturile de la Kameyama 
din Tanba, numindu-l căpitanul gărzii imperiale de stânga. Lumea îl 
cunoștea însă drept căpitanul Tanba. Hideyoshi i-a mai dat un fief de 
50 000 de koku în Echizen, iar după victoria de la Odawara, nişte 
pământuri în centrul provinciilor Shinano și Kai. Hidekatsu locuia la 
Fuchu, dar la insistenţele mamei lui, și-a mutat reședința mai aproape 
de aceasta, în provincia Gifu. Hidekatsu era chior. 

Înainte ca vestea căsătoriei lui Hidekatsu cu Kogō să fie anunţată 


54 Tidu oferit după eliberarea din funcția de kanpaku (regent sau Mare 
Consilier). In istoria Japoniei însă, termenul taikō se referă aproape 
exclusiv la Hideyoshi Toyotomi. 


oficial, lui Chacha i-a revenit rolul de a o anunţa pe aceasta personal. 
Nici nu se punea problema vreunui refuz din partea lui Kogō, fiind o 
poruncă venită de la Hideyoshi, dar Chacha s-a gândit să-i ofere 
acesteia un răgaz pentru a se putea pregăti sufletește. A așteptat să se 
termine prima săptămână din an și, odată lucrurile reintrate în ritmul 
lor firesc și solii ce purtau urări de Anul Nou întorși la castelele lor, i-a 
făcut o vizită surorii sale în apartamentele acesteia. Kogō a invitat-o 
respectuos înăuntru. 

— Ce te aduce oare la mine pe nepusă masă? a întrebat-o ea pe 
Chacha încet. 

Kogō se schimbase considerabil. Devenise o femeie adultă, de un 
calm nefiresc și care o trata pe Chacha ca pe o străină. 

— Nimic altceva decât că am venit să te anunţ de planurile unei 
căsătorii cu căpitanul Tanba. 

— Căsătorie? Vrei să spui căsătoria mea? și-a ridicat aceasta liniștită 
privirea, fără să pară afectată în vreun fel. 

— Întocmai. Este voinţa stăpânului nostru. 

Pe nesimţite, Chacha ajunsese și ea să i se adreseze lui Kogō ca și 
cum ar fi vorbit cu o străină. Fără nicio tresărire, aceasta a răspuns pe 
un ton surprinzător de grav, înclinându-și ușor capul: 

— Mă învoiesc. 

Avea chipul unui om ce renunțase deja la orice urmă de voință 
proprie, gata să urmeze orice poruncă i s-ar fi dat. În sinea ei, Chacha 
se gândea că pentru această femeie, care fusese luată din casa soţului 
său şi care-și pierduse odată cu asta și cei doi copii, nu mai exista altă 
cale de a supravieţui în lume decât o astfel de atitudine în faţa vieții. 

Kogō a pornit spre Gifu la începutul lui februarie în pregătirea 
călătoriei, cu câteva zile înainte, din Gifu sosiseră douăzeci de 
însoțitoare. Kogo avea acum douăzeci și doi de ani. 

Chacha a condus-o până la porţile Castelului Yodo, la fel în acel 
sfârşit de octombrie din urmă cu şase ani, când o petrecuse până la 
poarta Castelului Azuchi, de unde Kogs plecase spre a se însoți cu 
Yokurs Saji. Chacha îşi amintea bine ziua aceea. În faţa ochilor i-au 
apărut cerul rece, plin de nori cenușii ce se lăsaseră grei deasupra 
lacului și silueta firavă a copilei de șaisprezece ani, înveşmântate în 
chimonoul alb de mătase, pregătindu-se să urce în palanchin. Și-a adus 
aminte și de valul puternic de afecțiune pe care-l simţise față de sora ei 
în momentul despărțirii. 


La fel ca în urmă cu șase ani, și cerul acestei zile friguroase era plin 
de nori de funingine, ce se împrăștiau peste câmpia din Yamazaki. 
Kogo, care aproape niciodată nu vorbea prima, s-a întors către sora ei 
înainte să urce în palanchin și i-a spus: 

— Îţi sunt recunoscătoare pentru grija ta îndelungată. 

— Gifu e aproape de Kiyosu, unde am copilărit. Îți va fi mai bine 
acolo decât în altă parte, i-a răspuns Chacha pe un ton de consolare. 

— Nu m-am simţit niciodată legată prea tare nici de ţinuturile din 
Mino, nici de cele din Owari. În Owari n-am cunoscut decât nefericire şi 
nu știu ce mă aşteaptă în Mino, i-a răspuns Kog6, lăsând-o pe Chacha 
fără cuvinte. 

Din Gifu, Kogo urma să privească același cer și aceleași peisaje ca și 
din Ono, iar asta avea să-i trezească fără îndoială amintiri dureroase. 
Chacha nu se gândise la asta, iar acum se simţea stânjenită de propria-i 
nepăsare. 

Hideyoshi îi mai spusese lui Chacha încă un lucru în seara 
banchetului, și anume că va porni împotriva Coreei. Și acest plan a fost 
pus în aplicare la scurtă vreme după plecarea lui Kogō. 

Pe 5 ianuarie, Taikō le-a transmis vasalilor săi un ordin de 
mobilizare generală pentru o campanie în străinătate, dar în 
următoarele două luni nu a mai dat nicio comandă în această privinţă. 
Zvonurile despre invadarea Coreei se răspândeau necontenit, dar 
ianuarie a trecut şi lumea a început să aibă îndoieli că această 
campanie va mai începe vreodată. Așa a trecut şi februarie. Și nu doar 
lumea se îndoia că se va mai întâmpla ceva, ci chiar și luptătorii care 
primiseră ordinul de mobilizare se întrebau dacă mai urmau să 
pornească în vreo expediţie. 

Ordinul de plecare a venit de la Hideyoshi pe 13 martie. Mai mult, 
acesta a anunţat că va conduce el însuși campania, stabilindu-și tabăra 
de bază în Hizen, în provincia Nagoyas>. 

La fel cum se întâmplase și în asediul asupra Castelului Odawara, 
Chacha și doamna Kyogoku au decis să-l însoţească în tabăra de 
campanie. Hideyoshi hotărâse iniţial să pornească pe 1 martie, dar din 
cauza unei boli la ochi a fost nevoit să-și amâne plecarea și astfel au 
pornit abia pe 26 martie. Ca și la plecarea spre Odawara, ieşirea 


55 Provincie aflată în partea de nord a insulei Kyūshū a Arhipelagului 
Nipon, diferită de oraşul Nagoya de pe insula principală. 


trupelor din oraş a fost însoţită de un fast ieșit din comun. 

Armatele ar fi trebuit să pornească din Osaka, însă Hideyoshi a dorit 
să ofere locuitorilor capitalei un spectacol grandios, aşa încât plecarea 
s-a făcut până la urmă din Kyoto. În dimineața acelei zile, îmbrăcat în 
haine de sărbătoare, Hideyoshi a mers la templul imperial, iar la 
ceasurile unsprezece ale dimineţii a început defilarea prin faţa 
Palatului Imperial, în fruntea a câteva mii de luptători. Îmbrăcaţi în 
armurile lor sclipitoare, samuraii ofereau o priveliște atât de frumoasă 
încât abia puteai s-o priveşti. În compania împărătesei Ogimachi, 
împăratul Go-Yozei îl admira dintr-un salon al palatului său pe taikō 
plecând în campania lui îndepărtată. 

Ca de obicei în astfel de situaţii, Hideyoshi era mai înzorzonat decât 
era nevoie. Învesmântat într-o mantie militară din brocart, cu o sabie 
mare la brâu şi călare pe un armăsar acoperit cu armură din aur, stătea 
în fruntea a treizeci de mii de oameni. În faţa lui înainta un șir de 
călugări asceți ai sectei shugendâ6, iar în urma lui veneau mai multe 
duzini de trupe de cavalerie, ale căror cai erau acoperiţi de aur și 
brocart, urmate la rândul lor de luptători ce ţineau în mâini scuturi 
suflate cu aur. Marele Consilier Hidetsugu l-a însoţit pe Hideyoshi până 
la sanctuarul șintoist Komy6. De-a lungul drumului se adunaseră 
oameni de toate felurile, veniți din toate provinciile Japoniei. 

Armata avansa într-un ritm de şase ri pe zi. După un popas de o zi la 
Hiroshima, şi-au continuat drumul fără oprire şi au ajuns în Hizen 
exact după o lună, pe 25 aprilie. 

Însoţite de câțiva samurai care să le protejeze, Chacha și doamna 
Kyâgoku au plecat din Osaka la două zile după Hideyoshi. De-a lungul 
drumului a întâlnit neîncetat războinici şi mesageri. 

Viaţa în Hizen îi era pe plac lui Chacha, căci putea să-și petreacă 
fiecare zi alături de Hideyoshi. Expediția din Coreea îi dădea ocazia să-l 
păstreze doar pentru ea. E drept că mai era și doamna Kyogoku, dar 
aceasta nu renunţa la atitudinea sa discretă și avea bunul-simţ de a nu- 
l primi niciodată în văzul lumii în camerele sale, evitând declanșarea 
unor atacuri de gelozie din partea lui Chacha. 

Din când în când, Hideyoshi se ferea să-i spună lui Chacha unde își 


56 Religie ce a apărut în Japonia în perioada Heian (794-1185), centrată 
pe practici ascetice. În Perioada Meiji, când şintoismul a devenit religie de 
stat, shugendă a fost încadrată în categoria superstițiilor, nefiind potrivită 
pentru noua imagine a Japoniei, de ţară civilizată. 


petrecuse noaptea, iar ea își imagina că probabil o vizitase pe doamna 
Kyogoku, dar asta nu o deranja atât de tare. 

Din peninsula coreeană le parveneau numai vești despre victoriile 
neîntrerupte ale trupelor japoneze, iar la cartierul general se 
organizau de fiecare dată banchete și petreceri pentru a le sărbători: 
un banchet pentru Nagamasa Kuroda, care trecuse de Changwon; un 
banchet pentru Kiyomasa Kato, care traversase marea. Pe 2 mai, 
trupele conduse de Yukinaga Konishi au traversat râul Han și au intrat 
în Kaesong, capitala Coreei. Ca răspuns la această victorie, din Hizen au 
început să fie trimise una după alta trupe în peninsula coreeană. În 
iunie, Mitsunari Ishida, Nagamori Masuda și Yoshitsugu Otani au 
traversat la rândul lor marea pentru o operaţiune ce implica toate 
trupele armate. 

La începutul lui iulie, Hideyoshi a primit vestea că mama lui era pe 
patul de moarte, așa că pe 21 iulie și-a părăsit postul din cartierul 
general pentru a se întoarce la Osaka. Lui Chacha nu-i surâdea deloc 
ideea întoarcerii lui la Osaka, dar, fiind vorba de mama lui, nu se putea 
opune. Chiar în ziua în care Hideyoshi a luat drumul spre capitală, 
regenta a închis ochii pentru totdeauna, la vârsta de optzeci de ani. 

Hideyoshi a ajuns la Osaka pe 29 mai și s-a îndreptat imediat spre 
Kyōto, unde a organizat funeraliile mamei sale la Templul Daitoku-ji. 

La Hizen s-a întors la sfârșitul lui octombrie. În timpul absenței sale, 
pe Chacha a otrăvit-o gelozia, știind de numeroasele sale concubine 
din Osaka şi Kyōto. Cât timp Hideyoshi fusese cu ea, nu se întâlnise mai 
deloc cu doamna Kyōgoku, dar acum că el plecase i-a trimis acesteia 
invitaţia de a o vizita. Când Hideyoshi era lângă ea, îi dispărea toată 
simpatia pentru doamna Kysgoku. Nu simțea pentru ea aceeași ură pe 
care o nutrea faţă de celelalte concubine, dar nu-și găsea liniștea când 
ştia că Hideyoshi o vizitează și pe verișoara ei. Când însă acesta nu mai 
era lângă ea, într-un mod inexplicabil, Chacha se simţea foarte 
apropiată de doamna Kyōgoku şi vedea în ea un aliat în lupta 
împotriva celorlalte concubine. 

Imediat după întoarcerea lui Hideyoshi la Hizen, Chacha a simţit că 
în trupul ei se petrece o schimbare. Când şi-a dat seama că este vorba 
despre o nouă sarcină, în ochii ei a început să scânteieze o lumină 
extraordinară. Nu crezuse că bătrânul conducător îi va mai dărui 
vreodată vreun copil, dar iată că fericirea i se mai arăta o dată. 

Mai fericit decât Chacha era însă Hideyoshi. La aflarea veștii, chipul 


său s-a luminat mai mult decât atunci când aflase despre victoria din 
Coreea. După pierderea lui Tsurumatsu, s-ar fi putut crede că nimic în 
afară de luptă și război nu i-ar mai fi făcut inima să bată, dar acum 
bătrânul războinic găsea un nou motiv să trăiască. 

În luna decembrie a primului an al erei Bunroku (1592), Chacha a 
aflat de la una din slujnice că Omă îi trimisese din Jurakudai lui 
Hideyoshi haine noi, cu ocazia Anului Nou. Nu era nimic neobișnuit în 
asta, dar Chacha o detesta pe Omă pentru acest gest. L-a întrebat și pe 
Hideyoshi, vrând să fie sigură de ce se întâmplase. Acesta a încercat să 
scape, prefăcându-se că nu-şi aduce bine aminte, dar Chacha a insistat 
până când a intrat în posesia hainelor, pe care le-a dat unor slujnice să 
le ardă în grădina din spate. Poate pentru că era însărcinată, Chacha 
devenea mai arțăgoasă pe zi ce trece, însă Hideyoshi îi suporta toate 
capriciile. Se purta cu mare grijă cu această femeie ce-i purta în 
pântece moștenitorul. 

Folosindu-se de doamnele sale de companie, Chacha supraveghea 
toate scrisorile pe care Hideyoshi le trimitea concubinelor sale din 
Kyōto sau Osaka. Îi era ruşine că se coboară până acolo, dar nu se 
putea abţine. Într-o zi, una din slujnice i-a adus o ciornă a unei scrisori 
pe care Hideyoshi intenționase să i-o trimită doamnei Kaga, în care îi 
mulțumea călduros pentru hainele pe care aceasta i le trimisese de 
Anul Nou, asigurând-o de recunoştinţa sa eternă. Îşi alesese cuvintele 
cu grijă, pentru a-i face pe plac destinatarei, căci așa făcea mereu 
bătrânul comandant când voia să manipuleze inima unei femei. Lui 
Chacha scrisoarea i se părea și amuzantă, dar o şi enerva în același 
timp. 

La fel cum își folosea intuiţia de strateg pentru a câștiga marea 
bătălie ce se purta în peninsula de dincolo de mare, Hideyoshi se 
servea de iscusința sa pentru a le ţine sub control pe toate aceste femei 
pe care le lăsase în libertate. Chacha găsea respingătoare această față 
vicleană a bătrânului comandant, dar în același timp nu putea să-și 
înfrângă atracţia pentru el. 

Chacha nu a suflat o vorbă despre acea ciornă când s-a întâlnit față 
în față cu Hideyoshi. Dacă el ar fi aflat că scrisoarea ajunsese în mâinile 
ei, cu siguranță că ar fi pus să fie găsită slujnica ce i-o adusese lui 
Chacha și ar fi condamnat-o la moarte. 

După ce s-au terminat ceremoniile de Anul Nou, odată cu intrarea în 
anul al doilea al erei Bunroku (1593), Chacha a părăsit Hizen pentru a 


se întoarce la Yodo. Hideyoshi s-a îngrijit până în cel mai mic detaliu de 
pregătirile pentru călătoria ei. Palanchinul său a fost purtat din Kyushu 
până în Osaka cu atâta grijă de parcă ar fi fost un cufăr cu pietre 
prețioase. Astfel, drumul care în mod normal se făcea într-o lună a 
durat de două ori mai mult, căci opririle erau foarte dese. 

Chacha a ajuns la Castelul Yodo pe la mijlocul lui martie. Apele 
râului Yodo erau călduţe, iar de pe pajiștile din jurul castelului 
dispăruse deja orice urmă a iernii și încolţiseră plantele de primăvară. 
Chacha era departe de Hideyoshi, dar copilul din pântecele ei, care 
creştea neîncetat, o scăpase de accesele de gelozie. Un om ca Hideyoshi 
nu putea fi satisfăcut doar de doamna Kyogoku, care se afla în tabăra 
din Hizen. Poate că le chemase pe concubinele de rang mai înalt, 
precum doamna Kaga sau doamna Sanjs, ori poate că invitase de la 
Osaka sau din Kyōto alte concubine pe care Chacha nu le cunoștea. Ea 
însă nu mai încerca să afle nimic din toate acestea. Prin viaţa cea nouă 
care creştea în ea se eliberase de blestemul care o cuprinsese la 
moartea fiului ei. 

Din primăvară până în vară, de la Hideyoshi i-au sosit nenumărate 
scrisori în care îi vorbea numai despre copilul încă nenăscut. Și, ca în 
vremea în care aşteptau venirea pe lume a primului lor fiu, i se adresa 
cu „Tânără măicuţă”, în timp ce când vorbea de el, își spunea taikō. Nu 
îi scria aproape niciodată despre cum mergeau lucrurile cu războiul 
din Coreea. Părea că, atunci când îi compunea scrisorile, în mintea lui 
nu era loc nici pentru ea, nici pentru campania de luptă. 

Vara celui de-al doilea an al erei Bunroku a fost nemaipomenit de 
caldă. Fra atât de cald, că Chacha reușea să adoarmă numai după ce i se 
aduceau în cameră blocuri mari de gheaţă. În noaptea de 1 august, a 
avut un vis: o vâlvătaie îi cuprinsese castelul, iar ea privea nemișcată 
cum limbile de foc mângâiau zidurile apropiindu-se de ea și 
înconjurând-o jucăușe. Era straniu, dar nu simţea nici urmă de teamă, 
ci se întreba care era castelul înghiţit de flăcări. Doar asta voia să ştie. 
Focul îi părea a fi ba cel ce făcuse scrum Castelul Otani, ba cel de la 
Castelul Kitanoshs. 

S-a trezit dintr-odată lac de sudoare și și-a dat seama că o 
cuprinseseră durerile facerii. Din acea clipă a început bătălia cu 
contracţiile care o cuprindeau lăsându-i doar scurte clipe de răgaz. Nu 
mai știa de câte ceasuri se luptă cu durerea, dar i se părea că au trecut 
zile şi nopți. În tot acest timp, preoţii de la templele și sanctuarele din 


întreaga provincie înălțau neîncetat rugăciuni pentru o naștere uşoară. 

Pe 3 august, Chacha a adus pe lume un băiat. Trecuseră o zi și o 
noapte de când visase castelul în flăcări. Imediat au început să curgă 
mesajele de felicitare și darurile de la demnitarii și de la samuraii ce 
păzeau castelele din Osaka și Kyoto în absenţa lui Hideyoshi. Și de la 
Doamna din Palatul de Nord a primit dorade” din Akashi și un trusou 
pentru bebeluși. 

De la Doamna din Palatul de Nord a mai sosit apoi un rând de 
mesageri. Primise o scrisoare de la Hideyoshi, în care acesta îi spunea 
să îndeplinească ritualul de lepădare a copilului, urmând ca acesta să 
fie găsit și recuperat de Matsu-no-ura Sanuki-no-kami, samurai ce se 
îngrijise de Chacha în timpul nașterii. Numele nou-născutului urma să 
fie Hirohi58. Când se născuse Tsurumatsu, îl numiseră „Sute”, ce 
însemna „abandonat, aruncat”, dar, cum acesta plecase prea repede pe 
lumea cealaltă, copilului născut acum i se dăduse un nume ce avea 
semnificaţia opusă. 

Pentru a-și vedea copilul ce i se născuse când el avea deja cincizeci 
şi şapte de ani, Hideyoshi a plecat din Hizen pe 25 august. A lăsat 
administrarea taberei în mâinile generalului Masanari Terazawa, iar 
responsabil cu problemele militare l-a numit pe Takamasa Mori, care 
urma să se ocupe de acestea din Toyozaki, de pe Insula Tsushima, în 
timp ce el s-a îndreptat într-un suflet spre Castelul Yodo. 

Ajuns aici, și-a văzut mai întâi copilul, iar când s-a întâlnit cu 
Chacha, a anunţat-o că intenționează să-l crească pe fiul lor la Castelul 
Osaka, poruncindu-i să se mute acolo cu tot cu copil, de îndată ce-și va 
reveni după naștere. 

— Îi voi dărui lui Hirohi Castelul Osaka, dar asta mă va lăsa fără un 
loc al meu, așa că voi pune să se ridice de îndată un nou castel, a 
adăugat el. 

Chacha a luat totul ca pe o toană a lui Hideyoshi, dar acesta era cât 
se poate de serios. 

Odată cu Hideyoshi, se întorsese și doamna Kyðgoku. Aceasta și-a 


57 Dorada se mănâncă de obicei la evenimentele fericite, pentru că 
numele său japonez (tai) este asociat cu cuvântul medetai (admiraţie, 
felicitare), fiind astfel considerat o mâncare norocoasă. 

58 „Cel dobândit”; caracterul folosit pentru scrierea acestui nume este cel 
al verbului hirou (a culege, a aduna, a dobândi), opusul verbului suteru (a 
arunca, a abandona). 


părăsit locuinţa ei din Jurakudai și s-a instalat de îndată în aripa de 
vest a Castelului Osaka. Pesemne că Hideyoshi, gândindu-se că doamna 
Ky&goku şi Chacha se înțeleg bine, se hotărâse să le ofere posibilitatea 
de a împărţi locuinţa. 

Pe la începutul lui octombrie, din tabăra de la Hizen a venit o veste 
neașteptată: soţul lui Kogo, Hidekatsu, murise. Plecat împreună cu 
Tadaoki Hosokawa în campania din Coreea din luna iunie a primului 
an al erei Bunroku (1592) în fruntea trupelor din Armata a Noua, se 
îmbolnăvise și în luna septembrie îşi dăduse duhul. 

Kogō se căsătorise cu Hidekatsu din porunca lui Hideyoshi, dar 
ajunsese să se înțeleagă bine cu soţul său și formaseră o familie 
fericită. Chacha se bucurase pentru sora ei, dar iată că acum aceasta 
rămăsese din nou văduvă. În ziua în care urcase în palanchinul ce urma 
să o ducă la casa soţului său, Kogō îi spusese că nu știe ce alte 
nenorociri o mai așteaptă, iar acum se dovedea că avusese dreptate. 
Chacha i-a trimis de îndată un mesaj de condoleanţe, încercând să o 
consoleze pe sora sa mai mică ce părea să se fi născut sub o stea a 
năpastei. 

La începutul lui noiembrie, Chacha s-a mutat împreună cu Hirohi în 
Castelul Osaka. Hideyoshi și-a amânat întoarcerea în tabăra din Hizen 
motivând că-și caută un loc pentru viitorul castel. De fapt, mintea 
părea că-i stă mai degrabă la ridicarea noului său edificiu decât la 
campania din Coreea. Chacha punea nerăbdarea aceasta pe care nu o 
mai văzuse la Hideyoshi pe seama vârstei. Într-un an și jumătate cât 
stătuse în tabăra de la Hizen, pe chipul lui se întipăriseră adânc urmele 
bătrâneţii. Sau poate că îmbătrânise dintr-odată, când i se născuse fiul. 

În primele zile ale anului al treilea al erei Bunroku (1594), 
Hideyoshi a anunţat oficial că va începe construcția unui nou castel la 
Fushimi. De la Osaka se ajungea aici ușor pe râul Uji și nu era departe 
nici de Kyoto, iar priveliștea era minunată, pe lângă faptul că avea și o 
bună poziţie strategică. 

Construcţia a început imediat după Anul Nou. Hideyoshi 
supraveghea îndeaproape lucrările, mergând din Kyoto la Fushimi 
aproape în fiecare zi. Pe 3 ianuarie a mers la Osaka să-şi vadă fiul, dar 
vizitele sale erau acum mai rare și de aceea îi trimitea scrisori lui 
Chacha, în care însă nu vorbea de nimic altceva în afară de Hirohi. 
Întotdeauna începea prin a întreba de starea de sănătate a copilului 
sau dacă acesta se joacă și se simte bine, iar uneori adăuga că va veni 


să-l vadă și că-l va acoperi de sărutări, dar o atenţiona ca în lipsa lui să 
nu-l sărute nimeni altcineva. Repeta de fapt aceleași cuvinte de iubire 
pe care i le spunea lui Chacha înainte, doar că acum i le adresa fiului 
său de doi ani. 

Castelul Fushimi a fost terminat în luna martie, care a marcat și 
sfârşitul pentru Castelul Yodo, căci acesta a fost dărâmat. Chacha și fiul 
său s-au mutat la Fushimi imediat după terminarea lucrărilor de 
construcție. Noul castel era de o frumuseţe aparte și Hideyoshi își 
dorea ca Hirohi să fie adus aici înainte ca oricine altcineva să pună 
piciorul înăuntru. Momentul nu era însă propice. Se stabilise întâi ca 
Hirohi să fie adus în aprilie, dar atunci înfloreau cireșii, așa că 
Hideyoshi a renunțat imediat la acest plan. Şi-a dat seama că 
Tsurumatsu părăsise lumea aceasta când avea aproape trei ani, iar 
Hirohi încă nu împlinise această vârstă, aşa că a hotărât să-l mai lase 
un an în Osaka. 

Chacha s-a dedicat așadar creșterii și educaţiei moștenitorului lui 
Hideyoshi, fără să se mai gândească la nimic altceva. Perioada din 
preajma nașterii lui Hirohi fusese pentru Hideyoshi una dintre cele 
mai pline de evenimente din viaţa lui. Se mutase în Castelul Fushimi 
încă dinaintea terminării lucrărilor de construcţie, căci de aici putea să 
se miște rapid între Osaka și Kyâto, de unde trebuia să coordoneze 
campania din Coreea. Nu avea aproape deloc timp de petrecut doar cu 
Chacha. E drept că imediat după sosirea sa la Osaka se dusese să-și 
vadă fiul, dar după ce s-a asigurat că sănătatea acestuia nu lasă de 
dorit, s-a întors de îndată la numeroasele lui îndatoriri. 

Deşi vorbeau foarte rar, Hideyoshi și Chacha aveau un schimb 
intens de scrisori. Fie că se afla în Fushimi, fie că era în Osaka, el îi 
trimitea mereu mesaje scrise, în care întotdeauna întreba despre 
starea de sănătate a lui Hirohi și dacă fiul său creşte așa cum trebuie. 
Se interesa insistent dacă Chacha îl alăpta pe copil. „Să-i dai neapărat 
să sugă” sau „Să-i dai lapte cu drag” sau „Să nu-i lipsească laptele” erau 
mesaje care nu lipseau din scrisorile lui. Era convins că dacă fiul său 
drag va fi alăptat așa cum trebuie, va crește ferit de orice probleme. Lui 
Chacha nu-i scria aproape nimic şi, chiar şi atunci când îi adresa și ei 
câteva cuvinte, acestea erau fie sfaturi legate de alăptat, fie întrebări 
despre cât lapte mai are, fie poveţe despre cum să-l hrănească pe 
Hirohi. Părea că în ochii lui ea nu mai era decât mama fiului său sau 
cea care îi dădea hrană acestuia. 


Chacha însă era foarte mulțumită chiar și cu atât. Se bucura de o 
sănătate de fier, iar pieptul îi era plin, ceea ce făcea ca îngrijorările lui 
Hideyoshi să pară aproape hilare. Alăptându-l pe Hirohi, a început să 
se întrebe dacă nu cumva luase și ea în greutate. După nașterea lui 
Tsurumatsu slăbise foarte tare, dar acum se împlinise într-atât încât 
puteai spune că se schimbase complet. Pielea îi căpătase o strălucire 
alburie şi umedă și fiecare părticică din corpul ei îi părea lui Chacha 
greoaie atunci când se mișca. De câte ori îi dădea să sugă lui Hirohi, își 
lua sânii cu ambele mâini, sprijinindu-i de dedesubt. Își dădea bine 
seama de legătura ce se crea astfel, când această sursă de viaţă trecea 
din corpul ei în corpul lui. Nu se gândea mai deloc la tatăl copilului. 
Hideyoshi îi părea atunci o ființă îndepărtată, ce nu avea prea mare 
legătură nici cu ea, nici cu copilul pe care îl alăpta. Și își dădea seama 
că toate nenorocirile prin care trebuise să treacă până atunci nu 
fuseseră altceva decât trepte de urcat pentru a-i da viaţă lui Hirohi. 

De asta nici n-o supăra prea tare că Hideyoshi părea s-o fi uitat și că 
era preocupat doar de copil. În ochii ei, bătrânul conducător nu mai 
era decât un credincios slujitor al fiului lor. 

Pe frontul din Coreea, trupele lui Hideyoshi înfruntau armata 
chineză a Dinastiei Ming, ce lupta alături de coreeni. Ambele armate 
cunoşteau pe rând ba victoria, ba înfrângerea, iar luptătorii erau 
epuizați în această bătălie ce părea că nu se mai termină. Prima dată 
când Chacha auzise vorbindu-se de negocieri de pace a fost în vara 
toridă în care își purtase ultimele luni de sarcină. Un tratat ce se 
încheiase atunci îl obliga pe Yukinaga Konishi, ce ocupase cu trupele 
sale Kaesong, capitala Coreei, să bată în retragere, iar mai apoi toţi 
ceilalți generali japonezi trebuiseră să se retragă spre sud, către Pusan, 
şi să îşi instaleze tabăra în apropiere. Imediat după aceasta, s-a aflat că 
generalul Konishi se întorsese în tabăra de la Hizen împreună cu solii 
Imperiului Ming. 

Pe la mijlocul lui septembrie, când Chacha era încă lăuză, s-a auzit 
că Hideyoshi se întâlnise la Castelul Fushimi cu soli ai împăratului 
Ming, dar în scrisorile trimise de acesta găsise niște formulări 
arogante, așa că i-a trimis înapoi și a dat poruncă din nou trupelor sale 
să pornească în luptă. 

Toate acestea însă au ajuns la Chacha mult mai târziu. Hideyoshi nu 
îi scria atunci decât despre cum și cât să-l alăpteze pe Hirohi, iar cei 
din jurul ei nu suflaseră o vorbă despre campania militară, fiind 


probabil instruiți de Hideyoshi însuși în acest sens. Singura veste de pe 
front care ajunsese atunci la urechile lui Chacha fusese cea despre 
moartea lui Hidekatsu, soțul lui Kogō, căci un asemenea lucru era greu 
de ținut deoparte. 

De prin primăvara celui de-al treilea an al erei Bunroku, Hideyoshi a 
început să aibă din când în când răgaz. Dăduse ordinul de luptă, dar 
trebuia să mai amâne o vreme retrimiterea efectivă a armatelor în 
peninsula coreeană. La Chacha ajungeau zvonuri cum că Hideyoshi era 
un susținător înflăcărat al teatrului Nō din Kyoto sau că uneori 
organiza întâlniri de ceremonia ceaiului. Astfel de veşti nu o deranjau 
deloc, căci prefera să-l vadă implicat în activităţi de divertisment 
rafinate decât să-l știe prins în luptă. 

La câtva timp după ce s-au scuturat florile de cireş a avut loc un 
eveniment neașteptat: Chacha a aflat de la una din slujnicele sale că 
Hideyoshi o invitase la Castelul Fushimi pe Doamna din Palatul de 
Nord. La fel ca Chacha, aceasta locuia în Castelul Osaka. Faptul că 
împărțeau același castel o făcuse pe Chacha să poată privi cu oarecare 
detaşare și pace relaţia sa cu soţia legitimă a lui Hideyoshi. Când acesta 
ajungea la Osaka, venea negreșit să-și vadă fiul, așa că Chacha știa de 
fiecare din vizitele sale. Poate pentru că se purta cu mănuși cu ambele 
femei sau poate din cauza faptului că era într-adevăr foarte ocupat, 
Hideyoshi găsea întotdeauna un motiv pentru a pleca la Kyoto sau la 
Fushimi în aceeași zi, fără să rămână peste noapte la Osaka. lar în 
rarele ocazii în care totuşi înnopta acolo, își petrecea o noapte cu 
Doamna din Palatul de Nord și o noapte cu Chacha. Însă chiar și atunci 
când Hideyoshi împărțea așternutul cu soţia sa legitimă, Chacha nu 
simțea niciun strop de gelozie. Nu mai rămăsese nimic care să-i 
stârnească patima geloziei în trupul bătrânului care, atunci când venea 
în camera ei, pierdea noţiunea timpului privindu-și fiul, iar apoi cădea 
într-un somn greu întrerupt de sforăituri zgomotoase. 

Când a auzit însă că Doamna din Palatul de Nord fusese invitată la 
Fushimi, unde nici ea şi nici fiul său nu puseseră încă piciorul, deşi 
urma să fie locuința lor, pe Chacha a cuprins-o o nemulțumire 
profundă. Încă nu văzuse castelul pentru a cărui construcţie se spunea 
că a fost necesară mobilizarea a douăzeci și cinci de mii de oameni 
numai pentru a căra piatra din Daigo, de pe Muntele Hiei, din 
Kirarazaka și Yamashina și lemnul din Valea Kiso și de pe Muntele 
Kōya. Chacha auzise că edificiul era înconjurat de două sau trei rânduri 


de ziduri, iar pe latura ce dădea spre râul Uji se ridicaseră parapeţi de 
peste șaizeci de metri înălțime. Cu toate astea, nu-și putea imagina 
acest castel despre care se vorbea că nu se compara cu Castelul Yodo 
nici ca mărime și nici când venea vorba despre peisajele ce-l 
înconjurau. O nemulțumea foarte tare faptul că Doamna din Palatul de 
Nord avea să stea în acest castel pe care nici ea, nici Hirohi nu-l 
văzuseră încă. 

Când Hideyoshi a venit la Osaka, Chacha i-a strecurat niște 
reproșuri voalate: 

— Hirohi a spus că nu vrea să meargă la Castelul Fushimi. 

— De ce oare vorbeşte Hirohi despre lucruri pe care nu le înţelege? 
a răspuns Hideyoshi, lipindu-și obrazul de cel al fiului său. 

— Spune că nu vrea să vadă altă femeie în afară de mama lui în acel 
castel. 

— Aha, deci asta era! a exclamat Hideyoshi surprins. Dacă asta-l 
nemulțumește pe Hirohi, atunci nu voi mai lăsa pe nimeni să viziteze 
castelul. 

— Dar cui i-aţi permis să-l viziteze? 

Hideyoshi nu i-a răspuns, ci doar a adăugat: 

— O s-o trimit acasă de îndată. 

Dar Doamna din Palatul de Nord era deja în Osaka! Asta însemna că 
în Castelul Fushimi mai era o femeie. Nici prin gând nu-i trecuse lui 
Chacha așa ceva! Nu era vorba că nu-și imaginase că Hideyoshi mai 
avea una sau două concubine pe care ea nu le cunoștea, dar nu se 
gândise vreodată că el ar putea invita la Castelul Fushimi pe una dintre 
concubinele oficiale, în afară de soţia lui. 

— Pe cine? 

— Omă, a răspuns acesta, fără să pară prea încurcat. 

La auzul acestui nume, un val de furie a năvălit în inima lui Chacha. 
Cum îndrăznise s-o invite pe Doamna din Palatul de Nord și, mai mult, 
s-o cheme și pe doamna Kaga, de care aceasta era foarte apropiată? 
Încercând să rămână demnă, Chacha nu a mai scos niciun cuvânt 
despre toate acestea, dar senzaţia acută de iritare a urmărit-o multă 
vreme după aceea. 

Cam la zece zile după acest incident, Chacha a trimis mesageri la 
doamna Kysgoku. Nu o mai văzuse de multă vreme și și-ar fi dorit să o 
reîntâlnească și să-i povestească singurei ei aliate ce se întâmplase. 
Solii au adus însă răspunsul că doamna Kyogoku plecase la izvoarele 


termale din Arima pentru a se trata de o afecțiune oculară. Chacha a 
intrat imediat la bănuieli. În primul rând, nu ştia ca doamna Ky5goku 
să fi suferit de vreo boală la ochi și, chiar dacă acesta ar fi fost 
adevărul, o persoană atât de atentă la etichetă cum era verișoara ei i-ar 
fi făcut o vizită de curtoazie înainte să plece de-acasă pentru un timp 
aşa de îndelungat. Oare nu cumva fusese şi doamna Kyâgoku invitată 
la Castelul Fushimi? Gândul acesta a făcut-o să se simtă mai singură ca 
niciodată. Până și doamna Kyâgoku o părăsise! 

Peste încă vreo zece zile, auzind că fusese căutată de mesagerii lui 
Chacha, doamna Kyogoku a venit să o viziteze pe aceasta. Suferea într- 
adevăr de o boală de ochi şi chiar fusese în Arima să se trateze. În 
vorbele sale nu se ascundea nici urmă de minciună. 

Și ea, ca și Chacha, luase în greutate în decurs de un an sau doi, dar 
corpul ei își păstrase vigoarea pe care o avea trupul unei femei ce nu 
născuse niciun copil. Privind mâinile încântătoare ale verișoarei sale, 
ce păreau date cu o umbră de fard roşu, cum stăteau așezate frumos pe 
genunchi, Chacha a simţit cum o cuprinde dintr-odată un sentiment de 
invidie. 

— Când a mers taikō la Arima? a întrebat ea pe un ton bănuitor. 

Foarte serioasă, doamna Kysgoku a scuturat din cap că nu. Gestul 
acesta lui Chacha i se părea însă nesincer. Era convinsă că doamna 
Kyâgoku ascunsese de ea plecarea în Arima pentru că fusese acolo 
împreună cu Hideyoshi sau că Hideyoshi mersese acolo după ea. 

— De ce-mi ascunzi lucrurile astea? s-a năpustit asupra ei Chacha. 

— Dar nu-i adevărat! Am fost singură la băi! se apăra doamna 
Kysgoku, dar Chacha păstra o tăcere plină de supărare. Singura care 
m-a însoţit a fost mama mea. Dacă nu mă credeţi, îl puteţi întreba pe 
stăpânul nostru! 

— Cum să-l întreb aşa ceva?! i-a întors-o Chacha. Ai spus cândva că 
eşti gata să faci orice pentru mine, nu-i așa? 

— Aşa este, a răspuns palidă doamna Ky5gou, cu ochii în pământ. 

— Dacă stăpânul nostru nu te-a însoţit la Arima, cu siguranţă că ţi-a 
scris în timp ce erai acolo, nu-i așa? 

— Aşa este. 

— Arată-mi scrisorile pe care ţi le-a trimis! 

Doamna Kysgoku şi-a ridicat uimită privirea. 

— Dacă refuzi să-mi arăţi scrisorile, prea bine! Dar n-o să te cred că 
ai fost singură la Arima! 


— Nu, nu! scutura din cap doamna Kysgoku disperată. 

— Arată-mi scrisorile atunci! i-a spus Chacha cu o răutate de care-și 
dădea și ea seama. 

Fără să spună nici că îi va aduce, nici că nu-i va aduce scrisorile, 
doamna Kyogoku s-a întors în apartamentele sale din aripa de vest a 
castelului. În ziua următoare a revenit la Chacha și i-a pus acesteia în 
față o epistolă. Era de la Hideyoshi. Chacha a deschis-o și a început să 
citească. Era datată 22 aprilie și anunţa vizita lui în aripa de vest a 
castelului. „Cum te mai simţi cu ochii? Sper ca băile cu ape termale să 
te ajute. L-am trimis sol pe Mondo Maeda să-mi ducă poruncile...” - așa 
era scris. Chiar și dacă n-ar fi fost decât acest pasaj și era suficient 
pentru a dovedi că doamna Kyōgoku spusese adevărul și că fusese 
singură la Arima pentru a se trata de boala de ochi. Netulburată, 
Chacha a continuat să citească: „...Am auzit că apele termale fac bine la 
bolile de ochi. Pe 27 sau pe 28 o să fie gata o mică reședință special 
pentru tine, unde vei putea să stai cât timp eşti în Arima. Ar fi de dorit 
să mergi singură, însoţită doar de mama dumitale. Nu-mi place să 
mergi acolo singură, fără mine, dar ai răbdare și tratează-ți boala de 
ochi, ca să nu se înrăutățească. Masajul și inhalaţiile cu pelinariță sunt 
şi ele de folos, dar cele mai bune sunt totuși apele termale. Poate c-ar fi 
bine ca după băi să mai faci și masaj”. 

La fel ca toate scrisorile ce ajungeau și la Chacha, și aceasta avea în 
ea cuvinte pline de căldură și de grijă care atrăgeau orice femeie. 
Hideyoshi scrisese în grabă, cu litere groase și mari, ca şi cum pensula 
lui desenase niște formule magice. Chacha a mai citit o dată scrisoarea, 
de la capăt. Când a terminat, s-a întors către doamna Kyogoku, care 
stătea în genunchi în faţa ei, cu privirea în pământ. 

— Te rog să mă ierți că te-am bănuit pe nedrept. Ți s-a vindecat 
boala de ochi? 

Doamna Ky5goku și-a ridicat capul ușurată. Nu încăpea îndoială că, 
deşi fusese forțată să aducă o scrisoare, o alesese pe aceasta tocmai 
pentru că ea nu conţinea niciun cuvânt deocheat şi nicio vorbă de 
dragoste. lar acum era ușurată că acest răvaș nu păruse să o afecteze 
pe Chacha în niciun fel. 

Starea lui Chacha nu se potrivea însă cu expresia calmă de pe chipul 
său şi cu vorbele pe care le rostea, căci înţelesese că nu era singura față 
de care bătrânul comandant nutrea afecțiune. Fără îndoială că pe 
doamna Kyogoku acesta o iubea în alt fel decât pe ea, dar nu era mai 


puţin adevărat că sentimentele lui pentru verișoara sa erau tot de 
iubire. Din rândurile scrise către doamna Kyogoku izvora aceeași 
afecțiune sinceră și nedisimulată ca și din cele pe care taiko i le 
trimitea ei. Cu siguranţă că la fel stăteau lucrurile și cu Doamna din 
Palatul de Nord, și cu doamna Kaga, şi cu doamna Sanjo... Pesemne că 
lua pensula în mână de fiecare dată când îi apărea în faţa ochilor figura 
vreuneia dintre ele și le scria dezinvolt scrisori pline de sinceritate și 
de tandreţe. 

După ce doamna Kysgoku s-a retras, Chacha s-a plimbai o vreme 
prin grădina din faţa castelului sleită de puteri. 

Şi-a adus aminte după multă vreme de Ujisato Gamo și de 
Takatsugu Kyogoku. De când devenise concubina lui Hideyoshi, nu se 
mai gândise la sentimentele de neînțeles pe care le nutrise faţă de 
fiecare dintre ei, dar acum, după atâţia ani de zile, își amintea de tinerii 
samurai care îi făcuseră inima să-i bată cu putere. 

Era cât se poate de limpede că Hideyoshi o iubea. Dar era la fel de 
limpede că nu o iubea numai pe ea. Relaţiile acestea o făceau să se 
întrebe dacă sentimentele pe care i le purta ea lui Hideyoshi erau într- 
adevăr sentimente de iubire în adevăratul sens al cuvântului. Oare nu 
cumva tot iubire să fi fost şi ceea ce simţise cândva faţă de Ujisato și 
Takatsugu? Cu toate acestea, nu se putea opune atașamentului pe care 
îl simţea față de bătrânul comandant ce îi dăruise doi fii. Poate că ceea 
ce simțea nu era iubire, dar era un sentiment la fel de puternic și de 
dureros ca dragostea. 

Chacha pășea prin grădina scăldată în lumina lunii de început de 
vară, gândindu-se la lucruri de demult. Cu șase ani în urmă, când 
devenise concubina lui Hideyoshi, îl primise pe acesta în așternuturile 
ei visând să-i ia viaţa şi iată că acum gândurile acestea o tulburau din 
nou. De data aceasta însă, nu s-a mai oprit îndelung asupra lor, ci în 
minte i-a încolţit tocmai ideea opusă: nu numai că Hideyoshi nu 
trebuia să moară, ci trebuia să trăiască cât mai mult, cu orice preţ. 

Amintindu-şi de Hirohi, Chacha s-a îndreptat spre apartamentele 
sale. 

Când se gândea la copilul ei, simțea cum inima i se umple de 
dragoste. Nu mai simţise niciodată o dragoste atât de aprigă, dar nici 
atât de plină de duioșie. Gândul la el o făcea să fie gata să-și dea viaţa și 
să-l sacrifice pe Hideyoshi, dacă era nevoie. Dar bătrânul comandant 
nu trebuia să moară, ci dimpotrivă, trebuia să-și consume până și 


ultima picătură de viață pentru Hirohi. 

Ajunsă înăuntru, a pus ca Hirohi să-i fie adus de îndată în camera sa. 
În încăperea scăldată de ultimele umbre ale apusului, chipul copilului 
de doi ani, cufundat într-un somn inocent, i se părea un pic palid. 

Până când o slujitoare a adus o făclie cu care să lumineze camera, 
Chacha a privit îndelung trăsăturile băiatului ei, prin vinele căruia 
curgea sângele clanului Azai și cel al clanului Oda. 


Capitolul VII 


Scrisoarea adresată doamnei Kyogoku o marcase profund pe 
Chacha. 

A pus-o pe una dintre slujnicele ei, numită Ofuku, să afle cum se 
purta Hideyoshi cu Doamna din Palatul de Nord și cu celelalte 
concubine. De la terminarea castelului, soţia lui fusese invitată acolo 
de două ori. Tot de două ori merseseră împreună la Jurakudai, unde se 
bucuraseră de ospitalitatea lui Hidetsugu, care era acum kanpaku. 
Doamna Kaga îl însoţise la Yoshino, în Nara, la festivalul florilor de 
cireş și fusese invitată de trei ori la Fushimi, unde la ultima vizită 
stătuse șapte zile. Pe doamna Sanj, sora mai mică a lui Ujisato Gam6, 
o luase la Daigo să privească împreună cireșii în floare, şi merseseră 
împreună la câteva banchete organizate de diverși nobili din Kyoto. 
Ofuku nu reușise însă să afle și numele celor de ospitalitatea cărora se 
bucuraseră Hideyoshi și doamna Sanjs. 

În ceea ce o privește pe doamna Ky5goku, după ce se întorsese de la 
băile din Arima, nu mai pusese piciorul afară din Castelul Osaka. 
Hideyoshi ezita probabil s-o invite să iasă în compania sa, din cauză că 
şi Chacha și Doamna din Palatul de Nord locuiau în același castel. Cu 
toate acestea, umbla vorba că el ar fi pus să se construiască la Fushimi 
un corp numit „Pavilionul Pinului”, unde urma să se instaleze doamna 
Kyâgoku. Mai mult decât atât, în cea de-a treia curte a castelului 
Fushimi se mai construia încă un pavilion, destinat celei de-a cincea 
fiice a lui Nobunaga Oda, mai veche concubină a lui Hideyoshi de 
existenţa căreia lumea părea să fi uitat, poate din cauza înfățișării sale 
neatrăgătoare și a personalităţii şterse. În fine, Hideyoshi întreținea pe 
rând relaţii cu mai multe concubine de condiţie umilă, dintre care cea 
mai cunoscută era doamna Saisho. Avea concubine cu care mergea la 
reprezentațiile de teatru Nō, la fel cum avea concubine care negreșit îl 
însoțeau la ceremonia ceaiului. 

Pe la sfârşitul verii, Hideyoshi a petrecut trei nopţi la castelul lui 
Chacha, ceea ce nu se mai întâmplase de multă vreme. Doamna din 


Palatul de Nord era plecată la Kyoto în pelerinaj la mormântul mamei 
lui. 

Chacha așteptase de o veșnicie un moment ca acesta, în care să 
poată vorbi pe îndelete cu Hideyoshi. Avea ceva să-i spună. Nu era un 
subiect ce putea fi epuizat în timpul vizitelor lui scurte și agitate, în 
care bătrânul comandant și concubina lui nu reușeau să poarte o 
conversaţie în care să vorbească și despre copilul lor, cu dragostea a 
doi părinţi obișnuiți. Fără să ştie când i se va ivi această șansă, Chacha 
se gândise la asta în fiecare seară de la Anul Nou încoace. 

Se înserase. Chacha îi pregătise lui Hideyoshi lângă verandă locul în 
care să se așeze, le pusese pe slujnice să aducă băutura și mâncarea, 
după care le trimisese pe toate în camerele lor. Alesese pentru 
Hideyoshi locul de lângă verandă pentru că acolo era mai răcoare și 
mai ales pentru că de acolo puteau să vadă dacă în grădina întinsă era 
sau nu cineva. 

— De multă vreme vreau să-l rog ceva pe stăpânul meu, dar n-am 
găsit momentul potrivit, a început ea direct. 

— Ce să fie? a replicat Hideyoshi pe un ton precaut. 

Chacha se întreba dacă întotdeauna are această mină încurcată 
atunci când numeroasele lui concubine îi cer câte un favor. 

— Nu e vorba nici de vreo invitaţie la Yoshino să văd florile de cireș, 
nici să vă însoțesc la teatru, nici să vă fiu alături la ceremonia ceaiului 
și nici de băile termale de la Arima, a continuat ea, rostind cuvintele 
rar şi apăsat. 

Cu gura întredeschisă ca de obicei, Hideyoshi asculta în tăcere 
vorbele ei, cu un aer inocent și puţin stânjenit. 

— Pot să vă spun despre ce este vorba? a întrebat Chacha din nou, 
pe un ton grav. 

Hideyoshi şi-a întors privirea dinspre grădină spre locul unde stătea 
ea. 

— Ce e?a întrebat-o, coborându-și și el vocea. 

— În anul în care copilul nostru a plecat pe lumea cealaltă, am 
admirat într-o seară luna împreună, la Castelul Yodo. 

— Aşa. 

— Şi stăpânul meu și eu sufeream cumplit pe atunci. Ca să ne mai 
treacă durerea, v-aţi gândit atunci la multe: căsătoria lui Kogō, 
campania militară din Coreea... 

— Chacha, a întrerupt-o Hideyoshi pe un ton grav. Vrei oare să-mi 


vorbeşti de Hidetsugu? 

— Întocmai, i-a răspuns Chacha, ridicându-și ochii și cufundându-şi 
privirea într-a lui. 

Pentru o clipă, privirile li s-au împletit în aer, apoi s-au despărţit iar. 
După moartea lui Tsurumatsu, Hideyoshi îl alesese drept moştenitor și 
îl numise kanpaku pe Hidetsugu, iar momentul în care hotărâse toate 
acestea era, aşa cum spunea Chacha, banchetul pe care îl dăduse la 
Castelul Yodo în acea seară cu lună plină, cu trei ani în urmă. 

— E-adevărat că tânărul senior va fi demn de milă, a adăugat ea, 
însă Hideyoshi a replicat scurt: 

— O să mă gândesc la asta. Găsesc eu o soluţie. 

Chipul lui nu mai era cel al stăpânului atotputernic, ci cel al unui 
părinte bătrân, preocupat de soarta fiului său. 

— Din fericire, Hidetsugu are o fiică. De îndată i-o voi da de soţie lui 
Hirohi. 

Aşadar Hideyoshi se gândea să o căsătorească pe fiica seniorului 
Hidetsugu cu fiul său Hirohi, urmând ca la un moment dat acesta din 
urmă să moștenească de la Hidetsugu titlul de kanpaku. Dar să 
hotărăști căsătoria unui copil de doi ani era un lucru greu. Chacha se 
gândea la altceva: Hidetsugu să renunţe la titlul său, iar moștenitorul 
oficial al lui Hideyoshi să devină Hirohi. Nu era un lucru de nerealizat 
pentru puternicul Hideyoshi, dar nu îndrăznea să-i sugereze aşa ceva. 

— O să le cer celor din familia lui Toshinaga Maeda să fie 
intermediarii acestei căsătorii, a continuat Hideyoshi. 

Chacha nu scotea niciun cuvânt. Se întreba dacă această căsătorie va 
fi de-ajuns pentru a-i asigura mai târziu lui Hirohi titlul de moștenitor 
legitim al Clanului Toyotomi. 

Amândoi au rămas tăcuţi o vreme. Dintr-odată, Hideyoshi a venit cu 
altă idee, de parcă nu era nici el mulțumit de mariajul pe care îl 
propusese. 

— Sau aş putea să împart ţara în cinci provincii, din care să-i dau 
patru lui Hidetsugu și una lui Hirohi. 

Pesemne că această soluţie ce putea fi aplicată imediat i se părea 
mai realistă decât să aștepte ca fiul său să ajungă la vârsta căsătoriei. 
Lui Chacha însă și această propunere i se părea nedreaptă. A rămas 
tăcută multă vreme. La un moment dat și-a dat seama că nici Hideyoshi 
nu mai spunea niciun cuvânt, ci doar dădea din cap din când în când, 
scoțând niște sunete guturale, ca și cum îi veneau în minte alte și alte 


idei. Însă expresia de pe chipul său, atunci când și-a întors privirile 
către Chacha, era întunecată şi urâtă. 

— M-am pripit atunci, a spus el cu o voce joasă. 

Discuţia lor nu a fost însă urmată de vreo măsură concretă. 

După aproape trei luni, pe la mijlocul lui decembrie, Chacha și 
Hirohi au fost mutaţi din Castelul Osaka în Castelul Fushimi. Odată cu 
ei a venit și doamna Kyogoku, care s-a stabilit în Pavilionul Pinului. Cât 
timp locuise la Castelul Osaka, doamna Kyâgoku fusese numită și 
„doamna din Pavilionul de Vest”, dar după mutarea la Fushimi numele 
i s-a schimbat în „doamna din Pavilionul Pinului”. 

Chacha vedea pentru prima oară Castelul Fushimi, iar priveliștea 
care i se descoperea era mult mai frumoasă decât își imaginase 
vreodată. La sud curgea râul Uji, iar la nord se întindeau cartierele 
mărginașe ale capitalei, și din castel se vedea până departe o mare de 
acoperișuri ce se încălecau. De când se construise Castelul Fushimi, 
negustorii se instalaseră în partea de nord, înghesuindu-și magazinele 
unul lângă altul, astfel că zona devenise foarte animată. La est curgea 
râul Kitsu, iar în depărtare se zăreau munţii acoperiţi de păduri de pin. 
Spre vest se vedeau orașele Yawata şi Yamazaki, în timp ce apele 
râului Yodo încingeau câmpia cu un brâu albastru. 

Castelul era grandios. Nu se compara cu locurile în care Chacha 
trăise până acum. Corpul central, corpul de vest și Pavilionul Pinului se 
înălțau maiestuoase peste clădirile în care locuiau nobilii și demnitarii, 
situate și ele în interiorul castelului. 

Apartamentele lui Chacha erau în corpul central. Era mulțumită că 
acest castel mirific îi aparţinea fiului ei. De la mutarea lor aici, 
Hideyoshi alerga întruna între Osaka și Fushimi, fără să-şi aşeze 
reşedinţa în niciunul dintre castele, căci cel din Osaka îi aparținea 
soţiei sale, în timp ce cel din Fushimi era al fiului său și al mamei lui. 

În al patrulea an al erei Bunroku (1595), Hirohi a împlinit trei ani. 
Cum Hideyoshi și-a petrecut Anul Nou la Osaka, Chacha a dat ea însăşi 
poruncă unui templu din apropiere să scrie o scrisoare de felicitare în 
numele lui Hirohi, pe care i-a trimis-o lui Hideyoshi împreună cu un 
cuțitaș pentru tăiat unghiile, drept cadou. 

Două zile mai târziu, spre seară, a venit răspunsul lui Hideyoshi: 


M-am bucurat foarte mult să primesc scrisoarea ta de felicitare. 
Cuţitașul pe care mi l-ai trimis este o încântare. Voi veni să-ți 


mulțumesc în persoană, dar deocamdată trebuie să-i fac vizita de 
curtoazie seniorului din Harima. Îmi lipsești și abia aştept să te 
acopăr de sărutări. 


Scrisoarea era adresată „Seniorului Hirohi, de la taikō, Osaka”, dar 
era scrisă în așa fel încât nu se mai înțelegea dacă destinatarul era de 
fapt Hirohi sau Chacha. La gândul că Hideyoshi trimisese asemenea 
scrisori și celorlalte concubine ale sale, Chacha a simţit iar cum o 
cuprinde furia. 

De la sfârșitul lui ianuarie până după începutul lui februarie, 
Hideyoshi a rămas la Fushimi, iar când avea un pic de timp liber 
mergea de îndată în apartamentele lui Chacha pentru a-și petrece 
timpul cu fiul lui. La fiecare dintre vizitele sale se uita cu atenţie la felul 
în care slujnicele aveau grijă de el, certându-i pe samuraii din slujba lui 
dacă Hirohi era îmbrăcat mai subţire sau întrebând în stânga și-n 
dreapta ce s-a întâmplat și cine n-a avut destulă grijă, dacă îl găsea 
cumva pe Hirohi supărat. Când venea vorba de fiul său, Hideyoshi se 
transforma într-un bătrân nesuferit. 

În timpul șederii lui la Fushimi, Chacha a aflat că Hideyoshi primea 
din toate părţile plângeri despre comportamentul public dar şi despre 
cel privat al Marelui Consilier Hidetsugu. De câte ori primea un 
asemenea raport, Hideyoshi se înfuria de parcă Hidetsugu i-ar fi fost 
duşman de moarte. Se înroşea la față, mâinile începeau să-i tremure şi 
arunca priviri ucigașe spre Kyōto. Iar când se ridica în picioare, trupul 
său bătrân ca un copac uscat tremura atât de tare încât părea că se va 
desface în bucăţi în orice clipă. 

Plângerile împotriva lui Hidetsugu erau de toate felurile, în ziua de 
5 ianuarie a anului al doilea al erei Bunroku, împărăteasa Ogimachi s-a 
stins din viaţă, iar pe 16 ianuarie, zi dedicată riturilor de purificare și 
de post în amintirea ei, Hidetsugu a mâncat cocor la cină. Apoi, fără 
niciun pic de respect pentru perioada de doliu, a organizat ieșiri în aer 
liber în împrejurimile capitalei, pe 8 iunie a organizat o reprezentaţie 
de muzică de curte, iar pe 18 iulie a ţinut un turneu de sumo la 
Jurakudai. Pe 11 septembrie a plecat la vânătoare pe muntele sacru 
Hieizan. Mai mult, a confiscat multe obiecte vechi de valoare sau 
tezaure de familie de la numeroși nobili. lar numărul concubinelor sale 
era incredibil de mare. 

În fiecare zi, Chacha afla de la slujitorii săi fideli ce se punea în 


rapoartele despre Hidetsugu care îi erau aduse lui Hideyoshi. Nu-și 
putea înfrâna curiozitatea. Nu avea nici cea mai vagă idee despre cum 
se vor termina toate acestea dar, la fel ca Hideyoshi, simţea cum în 
adâncul sufletului ei ura împotriva lui Hidetsugu crește pe zi ce trece. 
Era ea însăși uluită de violenţa sentimentelor sale, dar nu li se putea 
împotrivi. 

În faţa lui Hideyoshi însă nu scotea nicio vorbă despre Hidetsugu. La 
rândul său, nici Hideyoshi nu sufla vreun cuvânt despre fiul său 
adoptiv. Pesemne că şi el îşi dădea seama că mânia împotriva lui 
Hidetsugu nu era ceva obișnuit. 

În ziua a doua a lunii martie, un sol venit de la Curtea Imperială i-a 
adus lui Hirohi un cal și o sabie, cu ocazia instalării lui la Castelul 
Fushimi. O mare vânzoleală provocată de pregătirile pentru primirea 
acestui mesager cuprinsese toată cetatea încă de la sfârșitul lui 
februarie. Ținută la pat de o răceală, Chacha nu a participat la 
ceremoniile de întâmpinare şi nu şi-a putut vedea fiul în public. În 
camera sa, îmbătată de fericire la gândul că toată gloria aceasta se 
pogorâse peste fiul născut din pântecele ei, Chacha visa la un viitor și 
mai strălucit pentru copilul său. Orice s-ar fi întâmplat, Hirohi era 
moștenitorul clanului Toyotomi și urma să conducă într-o zi întreaga 
țară. I se părea că ea însăși nu se născuse și nu trăise până atunci decât 
pentru a-i da un scop în viaţă fiului ei. Fuga ei de flăcările ce 
cuprinseseră cândva Castelul Odani, de vâlvătaia în care dispăruse 
Castelul Kitanoshs și de fapt toată viaţa ei de până acum nu erau 
altceva decât mijloace prin care putea să-l crească pe Hirohi aşa cum o 
făcuse. Hotărârea neclintită de a-şi dedica viaţa acestui scop făcuse ca 
tot sângele să dispară din obrajii lui Chacha, care stătea acum palidă și 
singură în camera rece. 

Pe la începutul lui iunie, laţul a început să se strângă în jurul lui 
Hidetsugu. S-a aflat nu se știe de la cine că cinci emisari de-ai lui 
Hideyoshi, în frunte cu asistentul Ministrului Administraţiei Civile, 
Mitsunari Ishida, fuseseră însărcinaţi să verifice acuzaţiile de trădare 
aduse de Taik6, aduse lui Hidetsugu. Zvonul despre aceste lucruri s-a 
răspândit cu repeziciune nu doar în tot castelul, ci și în afara lui, făcând 
să vuiască toate orașele și satele dimprejur. 

Chacha nu a deschis subiectul nici măcar atunci când s-a întâlnit cu 
Hideyoshi. De la el ar fi putut imediat să afle adevărul, dar Hideyoshi n- 
a scos niciun cuvânt despre asta, şi nici ea n-a întrebat nimic. O 


înțelegere tăcută domnea între ci şi amândoi se fereau să vorbească 
despre Hidetsugu. 

Zece zile mai târziu, Chacha a înţeles că zvonurile erau adevărate 
când Mitsunari Ishida, aflat în trecere prin Fushimi, a trecut să-i salute 
pe ea și pe fiul său. Acest samurai taciturn de treizeci și cinci sau 
treizeci şi şase de ani, cu o înfățișare semeaţă, i-a spus că fusese trimis 
în misiune la Jurakudai ca și cum ar fi vorbit despre un subiect absolut 
banal. În afară de el, la Jurakudai mai fuseseră trimiși încă patru 
emisari: Nagamori Masuda, Ippaku Tomita, Masaie Natsuka și 
Tokuzenin Maeda. 

În zorii zilei de 8 iulie, Hideyoshi a trimis un mesager la Jurakudai, 
invitându-l pe Hidetsugu la Fushimi. Chacha a aflat imediat despre 
asta, dar nu-și putea imagina de ce ar fi făcut Hideyoshi un asemenea 
gest. Simţea doar că relaţia dintre Hideyoshi și Hidetsugu ajunsese 
într-un punct fără cale de întoarcere. 

În ziua aceea, o atmosferă sinistră învăluise întreg castelul. Nu se 
simţea nicio adiere de vânt și căldura umedă era înăbușitoare. Doar 
țârâitul strident al cicadelor răsuna neîntrerupt. Evenimentele ce se 
derulau ajungeau la urechile lui Chacha unul după altul: Hidetsugu 
ajunsese la Fushimi pe la prânz, dar nu intrase în castel, ci se oprise la 
reședința lui Daizen-no-suke Kinoshita. Fusese apoi forțat să se radă în 
cap și, însoţit de mai bine de o sută de soldaţi, să se retragă pe Muntele 
Koya. 

În ziua următoare, Hideyoshi a părăsit Castelul Fushimi, 
îndreptându-se către Kysto. Era atât de tăcut încât în ochii lui Chacha 
părea cu totul alt om. Ajungând în capitală, a mers imediat la 
Jurakudai, căci palatul își pierduse stăpânul. A luat imediat toate 
măsurile pentru a rezolva definitiv problema. Toshiie Maeda a fost 
numit tutore al lui Hirohi și trimis la Fushimi să se ocupe de această 
sarcină. Mai apoi, Hideyoshi a întocmit un jurământ de credinţă către 
Hirohi şi i-a însărcinat pe Masuda și Ishida să-l ducă tuturor nobililor 
din provincie. Primul punct spunea „Ne vom pune în slujba seniorului 
Hirohi pe care îl vom sluji şi apăra cu toată credinţa, fără niciun gând 
ascuns”, iar a doua condiţie era „Vom asculta şi vom urma întru totul 
poruncile și legile pe care le va da seniorul nostru taik”. 

Chacha a aflat despre existența acestui jurământ abia în ziua 
următoare. Două zile mai târziu, i-a parvenit ştirea că Hidetsugu își 
făcuse seppuku la templul Seigan-ji de pe Muntele Koya. Nu trecuse 


nicio săptămână de când fusese chemat la Fushimi de Hideyoshi. 

Două sau trei zile mai târziu, Hideyoshi a venit într-o scurtă vizită în 
apartamentele ei și, în timp ce savura un bol de ceai, i-a spus doar: 

— Hidetsugu avea mai bine de treizeci de concubine. 

Chacha n-a înțeles imediat de ce Hideyoshi îi spunea aşa ceva, dar 
dându-și seama apoi că acesta era modul lui indirect de a o întreba ce 
crede despre toată povestea, i-a răspuns doar: 

— Să facem totul ca să nu rămână nici cea mai mică umbră de ură 
împotriva fiului nostru. 

Aţintiţi spre ea, ochii lui Hideyoshi au scăpărat. Era probabil uluit de 
cruzimea din cuvintele ei. Chacha nu i-a spus nimic atunci, dar și ea se 
gândea că Hideyoshi făcuse probabil cel mai monstruos lucru din viaţa 
lui. 

În a doua zi a lunii august, toate concubinele lui Hidetsugu au fost 
duse la Sanjo-kawara unde, rând pe rând, li s-a tăiat capul. O mulţime 
imensă s-a adunat la locul de execuţie, dar mulți au fost cei care n-au 
putut suporta spectacolul de o cumplită barbarie, în care toate acele 
tinere femei care nu erau cu nimic vinovate plângeau și se tânguiau, 
cerând îndurare în drumul lor spre moarte. Unii şi-au pierdut 
cunoștința, alții au strigat cuvinte de ocară către cei ce fuseseră 
însărcinaţi să sfârșească toate acele vieți. 

În acea noapte, cineva - nu se ştie cine - a înşirat pe străzile 
capitalei capetele tăiate, înfipte în niște pari, sub care erau prinse 
tăblițe pe care scria: „Cruzimea din cale-afară pe care-am văzut-o azi e 
de neiertat. Nu acesta este drumul de urmat pe viitor în politică” sau 
„Roata destinului se-nvârte aducând cu ea binele sau răul ce-au fost 
săvârșite”. 

Anul al patrulea al erei Bunroku a fost unul dintre cei mai agitați din 
viaţa lui Chacha. De la sinuciderea lui Hidetsugu până în august, la 
executarea concubinelor sale, această jumătate de an a fost pentru ea 
un coșmar care nu se mai termina. 

Pe Hidetsugu îl privise cu ură, căci el fusese ales moștenitor al 
clanului Toyotomi, dar nu se așteptase niciodată la sfârșitul atât de 
tragic de care acesta avusese parte. Ei i-ar fi fost suficient să-l vadă pe 
Hirohi numit moștenitor în locul lui. Dar felul în care au decurs apoi 
lucrurile, culminând cu moartea lui Hidetsugu și a celor mai bine de 
treizeci de femei, înecase totul în sânge. 

Tot în prima jumătate a acestui an de coșmar, s-a petrecut un alt 


eveniment important pentru Chacha. Ujisato Gamo, seniorul unui 
imens fief de 920 000 de koku în Aizu, a murit subit de dizenterie la 
Kyōto. Fl își părăsise domeniul din Aizu pentru a se alătura campaniei 
din Coreea în primul an al erei Bunroku (1592). Contractase boala în 
tabăra din Hizen, iar în al doilea an se reîntorsese în ţinuturile sale. În 
al treilea an venise la Kyōto să se trateze, dar în toamnă starea sa s-a 
agravat, iar la începutul anului următor boala l-a învins. Avea patruzeci 
de ani. 

Vestea tristă a morții sale a ajuns imediat la Chacha, dar s-a 
suprapus peste pregătirile vizitei emisarului imperial care venea să-l 
felicite pe Hirohi pentru mutarea lui în Castelul Fushimi, când întreaga 
cetate era într-o mare agitaţie. 

Deşi aflase de moartea subită a lui Ujisato, Chacha a refuzat să 
creadă acest lucru, mai ales că atunci nu era nici momentul să se lase 
pradă durerii. A conștientizat cu adevărat dispariţia lui abia în august, 
după incidentul cu Hidetsugu. Amenințarea sumbră ce plutise asupra 
viitorului fiului său fusese în sfârșit înlăturată, eliberând-o de o mare 
grijă, dar lăsând astfel durerea morţii lui Ujisato să-și croiască drum în 
inima ei. 

Dacă stătea să judece, în toate răscrucile importante din viaţa ei de 
până acum îi ceruse sfatul, pe care îl urmase cu o încredere oarbă. El o 
îndemnase să accepte poziţia de concubină a lui Hideyoshi și se putea 
spune că și statutul la care ajunsese acum și însăși existenţa lui Hirohi 
tot lui i se datorau. Pierduse astfel un prieten de neînlocuit și pentru 
ea, şi pentru fiul său. Spre deosebire de Takatsugu Kyogoku, Ujisato 
păstrase întotdeauna față de ea o oarecare distanță. Dată fiind 
tinereţea sa și cariera militară extraordinară pe care o urmase, această 
distanţă era fără îndoială un semn de prudenţă care nu-i fusese pe plac 
întotdeauna lui Chacha, dar care până la urmă era o trăsătură ce-l 
ferise de a o lua pe căi greșite. Ocupase unul dintre cele mai 
importante locuri în ierarhia militară, alături de mari oameni care îi 
slujeau lui Hideyoshi, precum Toshiie Maeda sau Ieyasu Tokugawa. O 
mare stea căzuse odată cu dispariţia lui. 

Chacha n-a vărsat nicio lacrimă la moartea lui Ujisato, dar 
sentimentul de a-și fi pierdut un sprijin de neînlocuit i-a rămas în 
suflet pentru totdeauna, ieşind la suprafaţă ori de câte ori în viaţa ei a 
mai apărut o răscruce. Moartea lui Ujisato Gamo i-a adus astfel nu atât 
durere, cât sentimentul unei pierderi ireparabile, ce nu avea să mai 


dispară din inima ei. 

La sfârșitul lui august, Hideyoshi a petrecut cinci zile la Castelul 
Fushimi. Și lui i se luase o piatră de pe suflet acum că problema 
moștenitorului său fusese rezolvată. Cu toate acestea, nici de această 
dată nu a scos vreun cuvânt despre ce se întâmplase cu Hidetsugu și 
nici Chacha nu a suflat vreo vorbă. Era un episod care le lăsase 
amândurora un gust amar. 

În timpul șederii sale la Fushimi, Hideyoshi i-a împărtăşit lui Chacha 
planul său de a o mărita din nou pe Kogō, de data asta cu Hidetada, fiul 
legitim al lui Ieyasu Tokugawa. Pentru Kogō era a treia căsătorie, după 
cele cu Yokurs Saji și cu Hidekatsu. 

— Câţi ani are seniorul Hidetada? a întrebat Chacha. 

— Cât să aibă, oare? Kogō e mult mai mare ca el, asta-i sigur. O fi 
ăsta vreun neajuns? 

Kog5 avea în acel moment douăzeci și trei de ani, iar cel care urma 
să-i fie soț, șaptesprezece. 

Chacha nu avea niciun motiv de a se opune acestei căsătorii. Nu 
găsea nimic rău în a i-o da drept soție pe sora sa mai mică fiului lui 
Ieyasu. Acesta avea un statut întru câtva special, căci, după o lungă 
perioadă în care fusese rivalul lui Hideyoshi, acceptase acum să intre 
sub comanda lui. La fel gândea și taikō, ce se dovedea a fi extrem de 
prudent în astfel de chestiuni. Kogo era mătușa fiului său, având astfel 
legături de sânge cu acesta, și trebuia să o folosească în modul cel mai 
eficient pentru a-şi atinge scopurile. 

Hirohi mai avea însă o mătușă: Ohatsu, măritată cu Takatsugu 
Kyâgoku. Schimbând vorba de la Kogs la Ohatsu, Hideyoshi a întrebat: 

— Şi dacă l-aş muta pe Takatsugu de la Hachiman la Otsu? 

Și pentru Chacha era de dorit ca Takatsugu să părăsească ținuturile 
sale de 28 000 de koku din Hachiman pentru a fi urcat pe o poziție mai 
înaltă. După moartea lui Ujisato, dintre cei care-i fuseseră aproape 
dintotdeauna nu-i mai rămăsese decât Takatsugu. E drept că relaţiile 
dintre ei erau mai complicate, dar era limpede că în caz de pericol, el n- 
ar fi pregetat să-i sară în ajutor lui Hirohi. 

Planul căsătoriei lui Kogō cu Hidetada i-a fost prezentat de îndată 
lui leyasu. Cum acesta le jurase credință lui Hideyoshi și fiului său, nu 
avea altă cale decât să accepte o propunere ce venea din partea 
acestuia. 

Kog5, care după moartea lui Hidekatsu locuia la Castelul Fushimi, a 


aflat vestea despre căsătoria ei cu Hidetada de la Chacha, cam la zece 
zile de la discuţia dintre aceasta și Hideyoshi. Și-a ridicat către sora sa 
chipul de pe care îi dispăruse orice urmă de emoție, fie ea bucurie sau 
tristeţe: 

— Voi merge oriunde îmi vei spune, căci viaţa mea s-a sfârșit acum 
cinci ani, odată cu cea a copiilor mei, a răspuns Kog5, făcând aluzie la 
moartea primului ei soț, Yokurō Saji, și a fiicelor sale. 

— M-aş bucura să accepţi, a continuat Chacha, nedorind s-o 
rănească mai mult pe sora sa. 

— Până acum, de două ori am făcut aşa cum mi-ai spus. Nu mai e 
vorba dacă accept sau nu. Şi de data asta voi face la fel ca înainte. 

Vorbele lui Kogō păreau a spune că Chacha avea drept de viață și de 
moarte asupra ei. Chiar și așa, a întrebat totuşi câţi ani are viitorul ei 
soţ, părând să arate un vag interes față de această căsătorie. Auzind 
răspunsul lui Chacha, a izbucnit în râs. Chacha nu o mai văzuse pe 
Kogō râzând de o veșnicie. 

— Se vede că bărbaţii mei sunt din ce în ce mai tineri. Dacă cel de-al 
treilea are șaptesprezece ani, al patrulea o să fie probabil un bebeluș. 

Chacha a dojenit-o, dar Kogō a continuat: 

— Dar ambii mei soți au cunoscut o moarte violentă. 

Părea convinsă că asta era soarta ce-i fusese hărăzită. 

Lui Chacha nu-i venea să creadă că Kogs cea de acum e aceeași 
persoană cu sora ei cea mică de când erau copii. Dintre toate cele trei 
surori, ea era cea mai neatrăgătoare, cu o figură morocănoasă și 
comună. Era destul de neglijentă şi nu-i păsa prea mult de nimic. Însă 
acum era cu totul alt om. Cele două momente nefericite din viața sa 
parcă o împietriseră și, chiar dacă trăsăturile ei nu deveniseră mai 
regulate, avea acum zugrăvită pe chip o frumuseţe melancolică. 
Schimbările care se vedeau la suprafață reflectau de fapt 
transformarea dinlăuntru. Neglijenţa îi dispăruse cu totul, fiind 
înlocuită de o viziune profundă și detașată asupra vieţii, iar în 
personalitatea ei se ascundea acum o răceală de gheaţă, ce tăia ca o 
sabie. 

Ceremonia de nuntă dintre tânăra văduvă de douăzeci și trei de ani 
cu şi mai tânărul ei soţ a avut loc la Castelul Fushimi. Deşi avea doar 
șaptesprezece ani, Hidetada era un luptător bine făcut și foarte matur. 
Când cei doi au schimbat între ei ceșcuţele de sake ca semn al legăturii 
ce îi unea, nimeni din cei prezenţi nu a văzut vreo nepotrivire între 


bărbatul şi femeia ce formau acum o familie. În faţa soțului său, Kogō 
părea copilăroasă ca o fetiță. 

A doua zi după ceremonia de nuntă, Kogō a plecat către provinciile 
clanului Tokugawa. Era a treia oară când Chacha o însoțea până la 
porțile castelului pe sora ei care pornea spre o nouă viaţă. Întâia oară 
fusese la Azuchi, apoi la Yodo, iar acum pleca de la Fushimi. Înainte de 
a se urca în palanchin, Kogō s-a întors către sora ei şi s-a înclinat ușor. 

— Mama noastră, care a murit la Kitanoshs, a fost căsătorită de 
două ori. lată că pentru mine este a treia oară. 

— Poate că și mama noastră ar fi cunoscut fericirea dacă s-ar fi 
căsătorit şi a treia oară, i-a răspuns Chacha, crezând cu adevărat în 
ceea ce spunea în acel moment. 

La scurt timp după căsătoria lui Kogō, Takatsugu Kyâgoku a părăsit 
Hachiman pentru un nou fief de 60 000 de koku, în Otsu. Chacha le-a 
trimis lui Ohatsu și lui Takatsugu un cadou de felicitare și chiar în acel 
moment, ca şi cum mesagerii lor s-ar fi încrucișat pe drum, a primit de 
la sora sa o scrisoare foarte respectuoasă în care aceasta îi mulțumea 
pentru promovarea soțului său. Ohatsu o mai anunţa că așteaptă al nu 
ştiu câtelea copil. 

În luna noiembrie a acelui an, Hideyoshi a mers la Kyōto pentru o 
întrevedere cu împăratul, însă din cauza unei tuse sâcâitoare s-a întors 
imediat la Fushimi, unde a căzut la pat. Avea febră mare și nu putea 
înghiți nimic. Chacha nu s-a dezlipit de la căpătâiul său, îngrijindu-l 
încontinuu, dar după două-trei zile, Hideyoshi slăbise atât de mult 
încât era de nerecunoscut. Văzându-i obrajii scofâlciţi și ochii înfundaţi 
în orbite, Chacha nu credea că își va mai reveni vreodată. 

În timp ce-l îngrijea pe Hideyoshi, pe Chacha a cuprins-o o mare 
îngrijorare: ce se va alege de ea și de fiul ei dacă el va păţi ceva? 
Hidetsugu fusese eliminat, dar nu exista încă nicio dovadă oficială că 
Hirohi era urmașul clanului Toyotomi. Hideyoshi trebuia să trăiască cu 
orice preț! lar când se va înzdrăveni, îi va cere să-l numească pe Hirohi 
succesorul său și să întărească sprijinul pe care tânărul moștenitor îl 
va primi de la cei din jurul său. 

Chacha le-a cerut preoţilor din toate templele budiste și din toate 
sanctuarele șintoiste din jurul capitalei să se roage pentru 
însănătoşirea lui Hideyoshi. În Gion, Kitano, Atago, Kamo, Matsuo, 
Kiyomizu, Hachiman, Kasuga - peste tot se ridicau rugăciuni pentru 
taikō. În același timp, de parcă se întrecea cu Chacha, în castelul din 


Osaka, Doamna din Palatul de Nord i-a cerut în mod special 
împăratului ca preotul imperial să înalțe rugăciuni pentru sănătatea și 
protecția lui Hideyoshi timp de șaptesprezece zile, la templul Shoren- 
in. 

În mod normal, un astfel de gest ar fi trezit în Chacha puternice 
sentimente de nemulțumire față de soţia lui Hideyoshi, chiar dacă era 
vorba de rugăciuni pentru însănătoșirea acestuia, dar în situaţia dată 
lucrurile stăteau altfel. Nu-și putea permite să refuze niciun ajutor, căci 
Hideyoshi trebuia să se însănătoşească. 

Boala l-a ţinut pe Hideyoshi la pat cam douăzeci de zile. Pe la 
începutul lui decembrie, a putut să se ridice în capul oaselor. În fiecare 
zi cerea ca Hirohi să-i fie adus în cameră căci ar fi vrut să-l ia în braţe, 
dar, de teamă ca nu cumva boala să fie contagioasă și să i se transmită 
şi fiului său, Chacha a pretextat că doctorul îi interzisese bolnavului 
orice fel de contact cu copilul. Îl privea cu milă pe bătrânul suveran 
care îl sorbea din ochi pe fiul său ce nu era adus decât până la 
marginea verandei și căruia îi vorbea de la distanţă. 

Nicicum nu mai putea vedea în el conducătorul atotputernic, ci doar 
un bătrân urâţit de apropierea morţii. A surprins-o chiar și pe ea 
detașarea cu care ajunsese să-l privească. La fel cum dragostea lui 
trecuse de la ea la Hirohi, și dragostea ei se mutase de la el la fiul ei. 

Într-una din acele zile, i-a spus cu hotărâre în glas: 

— Mă bucur nespus că v-aţi însănătoșit, dar, dacă se întâmplă ceva, 
ce se va alege de Hirohi? 

— Nu-mi mai vorbi de asta! i-a răspuns, de parcă el era vinovat de 
îngrijorarea lui Chacha. De Anul Nou, o să trimit un nou jurământ de 
credinţă, a adăugat, parcă rușinându-se de ceea ce spunea. 

— Dar aţi făcut deja unul, nu-i aşa? a întrebat Chacha. 

— Niciodată nu-s prea multe. 

— Şi asta e tot ce veţi face? 

— Nu pot face nimic altceva. N-are decât trei ani. 

Dacă avea patru ani, probabil că l-ar fi putut numi succesor al 
clanului Toyotomi în cadrul unei ceremonii oficiale, dar chiar și aşa nu- 
1 putea pune de fapt în nicio poziţie de conducere care să-i asigure cu 
adevărat puterea. 

Lui Chacha nu-i convenea situaţia, dar nu avea ce face. Hideyoshi a 
mai stat pe gânduri o vreme și apoi, dintr-odată, a exclamat: 

— Da! O să-l prezint la Palatul Imperial! 


Apoi, de parcă decizia pe care tocmai o luase îi plăcea 
nemaipomenit de tare, a repetat pe un ton ferm: 

— Așa! ÎI duc în audienţă la palat! 

Chacha nu înțelegea pe deplin sensul acestei mutări a lui Hideyoshi, 
dar era dispusă să accepte orice i-ar fi oferit fiului său un cât de mic 
ajutor pentru viitor. 

În ziua a douăzeci şi treia a lunii ianuarie din primul an al erei 
Keichs (1596), Hideyoshi i-a pus din nou pe nobilii din toate 
provinciile să-i jure credință lui și fiului său. De data aceasta, chiar și 
cei Cinci Vechili59 - Mitsunari Ishida, Nagamori Masuda, Gen'i Maeda, 
Nagamasa Asano și Masaie Natsuka - au fost nevoiți să semneze 
documentul. Jurământul, cu puţine schimbări față de documentul 
precedent ce fusese promulgat în luna iulie a anului anterior, conţinea 
în esenţă legământul de credinţă și de loialitate față de Hideyoshi și de 
fiul său, indiferent de ce ar fi urmat să se întâmple. 

Imediat după aceasta, a fost anunţată prezentarea lui Hirohi la 
Curtea Imperială. Evenimentul urma să aibă loc în luna mai, ceea ce 
lăsa trei luni de pregătire. Bineînţeles, conferirea unui titlu nobiliar lui 
Hirohi avea în sine o mare însemnătate, dar reprezenta în același timp 
şi concretizarea dorinței lui Hideyoshi de a da o formă oficială 
autorității viitoare a fiului său, care deocamdată nu avea niciun sprijin 
concret. Ritualul intrării la Curtea Imperială trebuia să fie aşadar 
grandios. 

În luna mai, complet refăcut, Hideyoshi s-a întors la reședința sa din 
Kyoto pentru a se ocupa de pregătiri. Nobilii din toate provinciile se 
adunaseră deja în capitală pentru a participa la ceremonie. 

În ziua prevăzută, alaiul lui Hirohi a părăsit Castelul Fushimi 
dimineaţa devreme, îndreptându-se spre Kysto. De la Fushimi la 
reședința lui Gen'i Maeda, care urma să-l găzduiască pe copil în timpul 
şederii sale în capitală, erau 88 de ri, dar pe tot parcursul drumului, de 
o parte și de alta a străzii se adunaseră mulțimi nenumărate de 
oameni, ce veniseră să vadă procesiunea. Ordinea era asigurată de 
luptători călare, plasați din zece în zece ken, iar de-a lungul drumului 
erau desfășurate draperii colorate de ceremonie. 

În bătaia vântului de mai, cortegiul înainta lent printre mulțimile de 


59 Go-bugyō [jap.) — organ administrativ înființat de Hideyoshi, cu sarcina 
de a guverna capitala Kyoto şi provinciile adiacente. 


oameni. În față erau purtate, pe două rânduri, trei sute de cufere, 
urmate de mii de lănci naginata, sulițe și arme de foc. Toţi vasalii 
purtau haori de culoare stacojie, iar săbiile și le purtau la brâu. 
Urmau apoi câinii îmbrăcaţi în brocart chinezesc, trăgând după ei mici 
cărucioare la care erau înhămaţi cu hamuri purpurii. În urma lor venea 
un grup de vreo cincizeci de băieți sub cincisprezece ani, urmaţi de un 
şir de palanchine. Într-o lectică ce ieșea imediat în evidenţă era purtat 
Hirohi, în braţele doicii sale. După un șir de palanchine ce le ducea pe 
slujnicele sale, defilau copiii celorlalți nobili, toți mai mici de zece ani, 
îmbrăcaţi în veșminte somptuoase. Erau urmaţi de cai pitici din Tosa. 
Cortegiul era încheiat de vasalii fideli ai lui Ieyasu și ai lui Toshiie. 

În ziua aceea, Ieyasu şi Toshiie l-au însoțit pe Hirohi până la templul 
Tofuku-ji. Amândoi erau călare, iar leyasu purta un pieptar verde- 
albăstrui și hakama cu căptușeală roşie, în timp ce Toshiie avea un 
pieptar de satin negru și, la rândul său, purta hakama de ceremonie. 

După ce au trecut de podul de la Gojō, Hirohi a fost coborât din 
palanchin și a parcurs distanţa de optsprezece ri în braţele doicii sale, 
înconjurat de un grup numeros de femei. Mulțimea de gură-cască s-a 
îmbulzit să-l privească. 

Însoţit de cincizeci de călăreţi, Hideyoshi a întâmpinat cortegiul la 
intersecția de la Sanjō, după care s-a retras la reședința lui Gen’ 
Maeda. 

A doua zi, pe 13 mai, Hideyoshi și fiul său și-au făcut intrarea la 
Curtea Imperială, însoţiţi de un cortegiu și mai somptuos decât cel din 
ziua precedentă. 


Palanchinul cu care Hirohi a intrat în Palatul Imperial era grandios, 
decorat cu picturi din lac aurit sau argintat și suficient de mare încât să 
încapă câteva persoane. În el urcaseră nu doar Hideyoshi şi fiul său 
ţinut în braţe de doică, ci și Toshiie Maeda și câteva concubine. Urmau 
apoi Ieyasu şi alți samurai. Începând cu Ieyasu până la consilierii curții, 
toţi cei de rang înalt care-l însoțeau pe copil erau purtaţi în palanchine 
lăcuite, urmate de grupuri de călăreţi îmbrăcaţi în caftane și având 
capetele acoperite de eboshi, toate fiind atât de frumoase, că abia-ţi 
puteai lua ochii de la ele. 

Hideyoshi a oferit Curţii din partea lui Hirohi mai multe cadouri: 


50 Haină asemănătoare unei jachete, purtată peste chimono. 


două săbii prețioase, mii de bani de argint, lemn parfumat, mătăsuri și 
alte pânzeturi şi douăzeci de lebede. De asemenea, a oferit daruri și 
aristocraților, doamnelor de la curte și concubinelor, precum și bani de 
argint tuturor demnitarilor de la curte care participau la ceremonie. 

La rândul său, împăratul i-a dat lui Hirohi drept cadou o cupă și i-a 
acordat al cincilea rang în ierarhia nobiliară. 

După o zi de pauză, pe 15 mai, taiko a mers din nou la Palatul 
Imperial pentru a-şi prezenta mulțumirile. În acea zi și mai apoi, pe 17 
mai, la palat s-au jucat piese de teatru Nō, în care taikō însuși a 
interpretat un rol secundar. Astfel s-a încheiat, fără nicio piedică, 
prezentarea lui Hirohi la Curtea Imperială. După ultima reprezentaţie 
de Nō, Hideyoshi s-a întors în aceeași seară la Castelul Fushimi, însoţit 
de fiul său. În ziua a douăzeci și cincea, mesagerii imperiali au venit la 
castel purtând mesaje de felicitare pentru Anul Nou, căci acestea 
fuseseră amânate din cauza bolii lui Hideyoshi. Cu această ocazie, mai 
mulți nobili din ţară și stareți ai templelor au venit și ei odată cu 
procesiunea trimișilor de la Curte, să-i prezinte lui taiko felicitările lor. 
În timpul recepţiei, mesagerii imperiali, alături de Ieyasu Tokugawa, 
Toshiie Maeda, Kagekatsu Uesugi și Takakage Kobayakawa au fost 
aşezaţi, aşa cum era firesc, pe locurile cele mai înalte, indicând 
importanţa lor ierarhică. 

Chacha stătea lângă Hideyoshi, primind şi ea felicitările tuturor, dar 
dintr-odată a fost cuprinsă de o mare tristeţe, dându-și seama că 
Ujisato Gamo nu este și el acolo. Chiar dacă ar fi trăit, probabil că tot n- 
ar fi putut să ia parte la această recepţie, căci pământurile lui erau 
foarte departe de Fushimi. După victoria de la Odawara, atât la Castelul 
Osaka, cât şi la Castelul Yodo au fost date nenumărate banchete, dar 
Ujisato nu a participat la niciunul dintre ele. Dacă pământurile lui ar fi 
fost în Kinki, probabil că ar fi venit și el și ar fi stat pe locurile de 
onoare, alături de Ieyasu și Toshiie, dar Chacha nu apucase să-l vadă în 
această postură niciodată. Se gândea acum că și-ar fi dorit ca măcar o 
dată să fie și tânărul Ujisato printre toţi bătrânii adunaţi acolo. 

Lăsându-se pradă unor astfel de gânduri, Chacha a simţit deodată o 
mare greutate în piept și i s-a făcut greață. Neputând să se ridice pur și 
simplu și să plece de la un banchet atât de formal, s-a lăsat puţin pe o 
parte, sprijinindu-și mâna de podea, și a închis ochii. Genunchii au 
început să-i tremure, iar ea încerca disperată să facă față durerii ce-i 
cuprinsese inima dintr-odată. 


Când și-a ridicat privirea, durerea i-a dispărut într-o clipită, la fel de 
brusc cum apăruse. Cu mintea nespus de limpede, Chacha s-a întrebat 
dacă nu cumva Ujisato a fost izolat discret în fieful său îndepărtat, 
după victoria de la Odawara. Nu cumva unora le era frică de tinerețea, 
de curajul și de iscusinţa lui? Dacă te gândeai bine, și moartea lui 
subită dădea de bănuit. Dar cui îi era frică de Ujisato Gamo? Lui Ieyasu, 
probabil. Și lui Toshiie Maeda. Și cu siguranţă și tuturor celorlalți 
samurai. Chacha i-a măsurat cu privirea pe rând, aşa cum stăteau 
aşezaţi în sala de banchet. S-a întors apoi către cel care stătea lângă ea 
ți, când privirea i-a căzut pe chipul îmbătrânit al lui Hideyoshi, durerea 
apăsătoare a cuprins-o din nou. A închis ochii și și-a lăsat capul în jos, 
gândindu-se că nu era exclus ca și lui Hideyoshi însuși să-i fi fost teamă 
de Ujisato Gamo. Sau poate că lui îi era de fapt cel mai frică, tocmai 
pentru că-l cunoscuse și ținuse la el mai mult decât la oricare dintre 
războinicii lui. 

Bănuielile lui Chacha s-au risipit însă odată cu terminarea 
banchetului. I se părea de-a dreptul ciudat că asemenea idei putuseră 
să-i treacă prin minte. 

Cu toate acestea, și de-atunci încolo, o dată la câţiva ani, în gândurile 
ei își făceau loc astfel de întrebări despre moartea acestui tânăr 
samurai extraordinar, față de care nutrea sentimente atât de profunde. 
Și de fiecare dată când o cuprindeau suspiciunile, durerea apăsătoare 
din piept reapărea, iar ea era cuprinsă de amețeală. Simţea că nu era 
vorba de simple bănuieli, ci de ceva extrem de real, dincolo de orice 
îndoială. Apoi, după ce trecea acest scurt moment în care parcă era 
posedată, se întreba ce demon o ia în stăpânire de-i vin asemenea idei 
ridicole şi de ce se lasă pradă unor gânduri fără rost. 

După terminarea festivităților de Anul Nou, o vreme Chacha a fost 
foarte prinsă cu aranjarea cadourilor primite din toate provinciile. 
Câteva încăperi ale Castelului Fushimi erau ticsite cu tot felul de 
obiecte, precum bani de argint, mătăsuri sau chimonouri de vară, iar 
Hideyoshi le-a inspectat pe rând, însoţit de Chacha și de doica ce-l 
purta în braţe pe Hirohi. 

La începutul verii, Hirohi a fost mutat în Castelul Osaka. Lui Chacha 
îi era urât fără el, dar știa că totul e spre binele lui, aşa că răbda totul 
cu stoicism. Dacă fiul său urma să devină stăpânul Castelului Osaka, 
atunci era mai bine ca el să locuiască acolo, așa că nu s-a opus acestui 
aranjament. 


Pe 17 decembrie, lui Hirohi numele i-a fost schimbat în Hideyori. De 
la Palatul Imperial au fost trimiși soli ce au adus cu ei drept cadou de 
felicitare o sabie prețioasă și cincizeci de bani de argint. Prinţul 
imperial, regentul și numeroși nobili din toate provinciile au mers la 
castel pentru a-şi prezenta felicitările, purtând cu ei daruri 
nenumărate. Chacha a mers și ea la Castelul Osaka unde, după multă 
vreme, a asistat împreună cu fiul ei la o reprezentaţie de dansuri 
tradiţionale ce a avut loc pe o scenă amenajată în curtea centrală. 

Astfel a fost consfințit faptul că Hirohi era descendentul oficial al 
clanului Toyotomi. Satisfăcută de faptul că împăratul îi conferise fiului 
său un rang nobiliar, apoi de schimbarea numelui în Hideyori și, în 
fine, de manifestările de loialitate și de atitudinea respectuoasă a 
nobililor față de moștenitorul de patru ani, Chacha era fericită. Un 
singur lucru o nemulțumea: faptul că trebuia să locuiască departe de 
Hideyori, care împărțea Castelul Osaka cu Doamna din Palatul de Nord. 

Când Hideyoshi a revenit la Fushimi, Chacha și-a exprimat 
dezacordul în ceea ce privește rămânerea fiului ei la Osaka. Folosindu- 
se de faptul că, de la instalarea lui Hideyori acolo, acesta se 
îmbolnăvise şi făcuse febră de două-trei ori, a ajuns la concluzia că 
aerul din Osaka nu-i priește copilului și i-a cerut lui Hideyoshi să-l 
mute la Kyoto, unde să construiască o reşedinţă special pentru el. Cum 
pentru Hideyoshi nu conta nimic altceva în afară de fiul său, a acceptat 
imediat propunerea lui Chacha. 

— Să construiesc o reședință pentru Hideyori? La anul împlineşte 
cinci ani și va trebui să-i organizăm ritualul de trecere la vârsta 
adultăs!. Mai bine-ar fi să aibă un mic castel al lui. Toate celelalte sunt 
mari și mizerabile, a spus el, lăsând să se înţeleagă că niciunul din 
castelele deja existente nu este potrivit pentru fiul său. 

Acest proiect a fost realizat la începutul anului următor. Anunţul 
ridicării unui nou castel pentru moștenitorul lui Hideyoshi a făcut 


6l Ritual ce marchează trecerea la viața de adult, în care copilului i se 
oferă îmbrăcăminte potrivită adulților, i se schimbă coafura, primeşte un 
alt nume şi începe să preia responsabilități specifice adulților. Dacă la 
început ritualul era destinat exclusiv aristocrației şi nobilimii, începând 
cu secolele XIV-XV, acesta începe să fie practicat pe scară largă. Vârsta la 
care se oficia era de obicei între 15 şi 18 ani, dar în perioada medievală 
existau şi cazuri în care se oficia foarte devreme, mai ales în familiile 
aristocrate. 


mare vâlvă în capitală. 

A fost mai întâi delimitată o parcelă întinsă de teren, lângă Palatul 
Imperial. La est se întindea pe o distanţă de patru ri, între reşedinţa de 
la Sanjs Bomon și cea de la Yonjs Bâmon, iar la vest cuprindea un 
teren de patru ri începând de la Higashi-no-Toin. Meșteşșugarii și 
comercianții din apropiere au fost evacuaţi și în luna iunie a început 
nivelarea terenului. Toţi nobilii din Kantō au fost însărcinaţi cu 
construcția, care continua zi şi noapte fără întrerupere, astfel că la 
începutul lui septembrie era aproape gata. 

Știind că se apropie finalizarea construcţiei și dorind să-l mute cât 
mai repede pe Hideyori de la Osaka la Kyâto, pe 7 septembrie 
Hideyoshi l-a adus la Fushimi și astfel, după multă vreme, Chacha a 
putut să stea cu fiul său câteva zile. 

Pe 20 septembrie, Hideyoshi a inspectat castelul ce urma să fie în 
curând finalizat și a ales ziua de 26 septembrie pentru instalarea fiului 
său în noua lui reședință. Demnitarii de la curte și nobilii din toate 
provinciile s-au adunat în noul castel pentru a-și prezenta felicitările. 
Și imediat după aceea, pe 27, taiko a mers în același palanchin 
împreună cu Hideyori la Curtea Imperială pentru a asista la ceremonia 
de trecere a acestuia la vârsta adultă. Împăratul l-a ridicat pe Hideyori 
la gradul al patrulea nobiliar și l-a numit căpitan al gărzii imperiale. 

Chacha a primit vestea despre ceremonie într-o încăpere a 
Castelului Fushimi. În grădina interioară semnele toamnei se făcuseră 
deja bine simţite. Chacha stătea lângă verandă, în camera ce dădea 
spre grădină. I se părea că până atunci trăise doar pentru această zi. 
Pentru prima dată după multă vreme și-a adus aminte de mama ei, O- 
ichinokata. Și, fără să știe prea bine de ce, lacrimile au început să-i 
curgă pe obraji fără să le poată opri. Copilul prin vinele căruia curgea 
sângele clanului Azai obținuse un rang înalt care îi permitea să intre 
când voia el în Palatul Imperial. Ea devenise concubina celui care-i 
ucisese întreaga familie, dar astăzi micul Hideyori, descendent al 
clanului Azai, devenise moștenitorul clanului Toyotomi și într-o zi avea 
să ţină în mână toată puterea. 

În acea zi, Doamna din Palatul de Nord şi toate celelalte concubine i 
se păreau absolut fără însemnătate. 1 se părea de neînțeles cum până. 
Mai ieri le considerase dușmancele sale. Însoţită de trei doamne de 
companie, Chacha s-a plimbat îndelung prin grădină. Apoi le-a lăsat și 
pe ele și pe grădinarii și servitorii pe care i-a întâlnit în ziua aceea să-și 


ia de-acolo tot ce le poftea inima. 

leşind din grădină, a urcat un mic delușor până într-un loc de unde 
se vedea cum apele râului Uji străbat câmpia verde, încingând-o ca un 
brâu argintiu și strălucitor. Chacha și-a îndreptat privirea spre locul în 
care se ridicase cândva Castelul Yodo, acum dărâmat. De unde era, nu 
putea vedea bine din cauza copacilor, dar nu-și putea desprinde 
privirea din direcția aceea. Dacă se gândea bine, Castelul Yodo era un 
loc în care strânsese numai tristețe. Dorind cu orice preţ să aibă 
propriul ei castel, îl forțase pe Hideyoshi să i-l construiască. Voise 
astfel să i se opună Doamnei din Palatul de Nord. Acolo îl născuse pe 
Tsurumatsu și tot acolo îl pierduse. Castelul acela era plin doar de 
amintiri dureroase și de o tristeţe insuportabilă. 

În acea zi a înțeles că nu mai avea de ce să locuiască nici la Fushimi. 
În acel castel îl avusese pe Hideyoshi pentru ea zile întregi aproape în 
fiecare lună, dar acum Chacha nu mai găsea nimic fermecător la 
bătrânul comandant. Ca să-l întâlnească pe Hideyoshi, era mai bine 
acum să nu mai locuiască la Fushimi, ci să fie undeva aproape de fiul ei. 

Două sau trei zile mai târziu, când Hideyoshi a venit la Fushimi, i-a 
spus despre dorinţa ei de a se muta și ea la Kyoto, lângă fiul său. 
Hideyoshi părea încântat de ideea de a o vizita la Kyoto decât să mai 
bată drumul până la Fushimi. 

— Dacă așa vrei, poţi să te muţi la Kyoto imediat. Şi-așa nu mă prea 
lăsa inima să-l încredinţez pe Hideyori cu totul în mâinile doicii și ale 
doamnelor de companie. Aș fi fericit s-o știu pe mama lui lângă el, i-a 
răspuns acesta. 

Câteva zile mai târziu, Chacha a plecat din Fushimi pentru a se 
instala în noua reședință a fiului său, în Kyoto. 


Capitolul VIII 


Anul al doilea al erei Keicho (1597) a fost foarte plin pentru 
Hideyoshi. Nu doar că pusese să se construiască noua reședință din 
Kyoto a lui Hideyori, dar de la începutul anului pornise din nou o 
campanie militară împotriva Coreei. Trei sute de mii de soldaţi 
trecuseră marea, fiind conduși de Hideaki Kobayakawa, secondat la 
rândul său de Jōsui Kuroda. 

Hideyoshi nu se mai deplasase în tabăra din Hizen, ci dădea ordine 
din Kyoto, Fushimi sau Osaka. Veştile despre situația de pe front 
ajungeau întâi la el, apoi la Chacha, căreia i se părea însă că taikō nu 
mai este la fel de entuziasmat de luptă ca înainte. Nu-și putea imagina 
cum se duce această luptă în peninsula de dincolo de mare, dar felul în 
care Hideyoshi coordona campania era diferit de prima expediţie. [i 
lipsea calmul și era impulsiv, nu o dată dând ordine dictate doar de 
starea de spirit pe care o avea în acel moment. Veștile despre victorii îl 
făceau euforic, în timp ce, dacă auzea că lupta se împotmoleşte, 
devenea foarte nesuferit, aruncând cu insulte și vorbe grele în stânga 
şi-n dreapta, dar fără să vizeze pe vreunul anume dintre samuraii 
plecaţi la luptă. 

În acest al doilea an al erei Keichō, semnele bătrâneţii au început să- 
i fie din ce în ce mai vizibile. De câte ori mergea la Kyoto, îşi copleșea 
fiul cu o dragoste excesivă atât de nefirească încât era de-a dreptul 
sinistră. Mai mult, nu voia să se îndepărteze niciun pas de Hideyori. 
Singurul lui scop în viață părea a fi să stea lângă fiul său. 

Chacha îl contempla cu detaşare. Deşi semnele de afecţiune ieşită 
din comun pe care bătrânul comandant i-o arăta lui Hideyori n-ar fi 
trebuit să trezească în ea sentimente dezagreabile, când îl vedea pe 
Hideyoshi lângă fiul ei o cuprindea iritarea. Nu mai era nici pe departe 
războinicul călare pe care-l întâlnise odinioară în fuga ei către nord, a 
doua zi după ce zdrobise întreaga familie a tatălui ei vitreg, Katsuie 
Shibata. E drept că trecuseră de-atunci paisprezece ani, dar, chiar și 
aşa, aura de glorie care-l înconjurase pe Hideyoshi părea să fi dispărut 


cu desăvârșire. 

În luna ianuarie a celui de-al treilea an al erei Keichs (1598), 
Hideyoshi i-a spus: 

— În primăvară vreau să merg să văd florile de cireş la Daigo. Vrei 
să vii şi tu? 

— Vă voi însoți, i-a răspuns ea. 

În ultima vreme, Chacha evitase pe cât posibil să-l mai însoțească la 
banchetele date de nobilii din provincie sau la întâlnirile de ceremonia 
ceaiului. „Dacă voi veni și eu, fiul nostru va rămâne singur”, îi spunea 
ea și, de obicei, în urma unui astfel de răspuns, Hideyoshi își retrăgea 
imediat porunca sau invitaţia. De data aceasta însă i-a promis imediat 
că va merge și ea. Auzise de multă vreme de frumuseţea florilor de 
cireş de la Daigo și abia aștepta să le admire împreună cu Hideyoshi și 
cu fiul lor. N-a durat însă prea mult până să afle că planurile ei nu se 
potriveau deloc cu cele ale lui Hideyoshi, căci intenţia lui era să 
transforme sărbătoarea florilor de cireș într-un mare eveniment. Pe 6 
februarie a mers chiar el la templul din Daigo pentru a inspecta locul și 
a poruncit să se facă reparaţii la toate templele unde era nevoie. Pe 9 
februarie a revenit şi a cerut să se construiască un mare pavilion de 
ceremonii, să se extindă câmpul pentru cursele de cai și să se repare 
pagoda și poarta de intrare în templu. 

Pe 20 februarie a mers pentru a treia oară la Daigo, de data aceasta 
urcând pe dealul Hiyama, de unde se vedea câmpul pentru curse, locul 
de unde invitaţii urmau să admire florile de cireș. 

Oricum ai fi privit lucrurile, atenția pe care o acorda pregătirilor 
pentru această sărbătoare era nefirească. A mai mers la Daigo încă de 
două ori, pe 23 și pe 28 februarie, astfel că doar pentru organizarea 
evenimentului se deplasase acolo de cinci ori într-o singură lună. A 
revenit pe 3 şi pe 11 martie, iar mai apoi pe 14, în ajunul zilei dedicate 
festivităților. 

Chacha își dădea seama că ieșirea la Daigo va fi complet diferită de 
ceea ce-și imaginase ea, dar nu i-a suflat un cuvânt despre asta. Tot ce 
făcea el o lăsa oricum fără glas. Umbla vorba că în jurul templului 
Sanbo-in, pe o distanţă de cincizeci de ri fuseseră postați din trei în trei 
ri samurai îmbrăcaţi în armură și înarmaţi cu arme de foc, arcuri și 
săgeți. Pentru ca nobilii ce urmau să vină din Osaka, Kyoto şi Fushimi 
să i se poată alătura așa cum trebuie lui Hideyoshi la sărbătoarea 
florilor de cireş, pe dealurile de lângă Daigo, pe văi și pe malurile 


râurilor era mare forfotă, căci se ridicau pavilioane pentru ceremonia 
ceaiului. 

Vremea bună de până atunci s-a stricat pe 13 martie, când a început 
să cadă o ploaie torențială şi să bată un vânt puternic. În următoarea zi 
vântul s-a mai domolit, dar a continuat să plouă sporadic. Pe 15 martie 
însă, cerul senin s-a arătat din nou, spre marea ușurare a celor ce 
participaseră la toate pregătirile. Hideyoshi a plecat de la Fushimi 
dimineaţă la ora șapte, a intrat în Kyōto, unde cortegiul s-a întregit în 
faţa reședinței lui Hideyori, iar apoi s-a îndreptat direct spre Daigo. 
Alaiul era escortat de numeroși luptători ce încadrau lungul șir al 
palanchinelor, dar avea totuși un aspect de sărbătoare, potrivit pentru 
evenimentul spre care se îndrepta. În primul palanchin era purtată 
Doamna din Palatul de Nord, în al doilea doamna Sanjo, în al treilea 
doamna Ky5goku, iar în al patrulea veneau Hideyoshi și Hideyori. 
Imediat în urma lor era palanchinul lui Chacha, apoi cel al doamnei 
Kaga. Palanchinul lui Chacha era păzit de Suc Kinoshita și de Kamon 
Ishiwara, dar în jurul ei erau adunaţi mulţi alţi samurai și numeroase 
doamne de companie. 

Pe drumul de la Kyoto la Daigo, Chacha a ridicat de câteva ori 
perdeluţele de la ferestre, dar n-a putut să vadă mai nimic din cauza 
grupului de luptători ce însoțeau palanchinul din faţa ei, în care erau 
purtaţi Hideyoshi şi Hideyori. La fel de bine păzit era și cel al doamnei 
Kaga, care venea în spatele ei. La Yamashina, drumul se bifurca. Se 
apropiau de munți și din loc în loc, prin cătunele pe care le traversau, 
începeau să se zărească florile de cireş. 

Când au ajuns la templul Sanbo-in din Daigo, o mare parte din cei 
care formau escorta au luat drumul înapoi spre Kyoto, de unde urmau 
să se întoarcă pe seară împreună cu invitaţii. Cireșii dintre intrarea în 
mănăstire şi poarta templului principal erau în plină floare. De-a 
lungul potecilor, de ambele părți erau desfășurate draperii de 
ceremonie roşii şi albe, printre care crengile încărcate cu mii de flori 
formau un acoperământ minunat ce se întindea deasupra drumului. 

Odată intrat în templul Sanbs-in, cortegiul s-a oprit. Și aici, ramurile 
erau pline de flori. În grădina amenajată special pentru această ocazie 
fuseseră așezate pietre de diferite mărimi, printre care curgeau mici 
firicele de apă. Soţia și concubinele lui Hideyoshi, precum și doamnele 
de companie s-au schimbat în chimonouri potrivite acestui eveniment. 

O oră mai târziu, toată lumea s-a strâns în faţa porţii de la intrarea 


în templu. Femeile purtau toalete pregătite special pentru această 
ocazie, și toate erau atât de încântătoare, încât aveai impresia că e o 
întrecere a frumuseţii. Lui Chacha i se părea ciudat să fie în același loc 
cu Doamna din Palatul de Nord, cu doamna Sanjs, cu doamna Kyōgoku, 
cu doamna Kaga și cu toate celelalte numeroase concubine ale lui 
Hideyoshi. Înconjurate de doamnele lor de companie, formaseră mici 
grupuri atât de frumoase încât la prima vedere aproape că nu mai 
reuşeai să le deosebești una de alta. 

Hideyoshi, fiul său şi soţia sa, însoţiţi de toate concubinele, altfel 
spus întregul clan Toyotomi, s-a îndreptat pe jos către o colină din 
apropiere. Chacha se întreba ce l-o fi determinat pe Hideyoshi să 
organizeze o sărbătoare atât de mare, unde să-și adune toată familia, 
când el nu făcuse niciodată până atunci aşa ceva. Înainte era tot timpul 
nervos și agitat încercând să le controleze pe toate aceste femei din 
jurul lui, fiind extrem de prudent când chiar și numai două dintre ele 
se întâlneau, iar acum le adunase pe toate în același loc şi le ducea 
după el ca să privească cireșii! 

Dar aceste întrebări s-au şters repede din mintea ei. Hideyoshi 
dorise pur și simplu să împartă cu toţi membrii familiei sale bucuria 
contemplării florilor de cireș în compania fiului său. Fără îndoială, 
această dorinţă era cea care-l făcuse să le aducă împreună pe soţia sa 
oficială și pe numeroasele concubine. 

Chacha era conștientă că, fiind mama moștenitorului clanului 
Toyotomi, avea cu totul alt statut decât celelalte concubine. Până să-l 
aducă pe lume pe Hideyori, doar originea ei nobilă o ajutase în lupta cu 
restul femeilor din jurul lui taiks, însă acum lucrurile stăteau cu totul 
altfel. Mândria de a-l fi născut pe fiul lui Hideyoshi îi era suficientă. 

Condus de Gien, stareţul templelor de la Daigo-ji, cortegiul a trecut 
printre ruinele templului principal și pagoda cu cinci niveluri, mergând 
până la pavilionul femeilor. De-acolo, drumul începea să urce. De-o 
parte și de alta a potecii se întindea pădurea de bambus, întreruptă din 
când în când de draperiile de ceremonie arborate de-a lungul 
drumului. 

Oprindu-se din când în când, Chacha îl privea de la distanţă pe 
Hideyoshi cum urcă dealul ţinându-l de mână pe Hideyori. La șase ani, 
Hideyori era drăgălaș ca o păpușă. De cum se termina urcușul, începea 
să se foiască și să alerge, forțându-l pe bătrânul comandant să-l 
urmeze în grabă. Vocile pline de veselie ale femeilor se auzeau peste 


tot în jur. În stânga unui podeţ de piatră acoperit de muşchi se 
construise un pavilion de ceai cu acoperiș cu şindrile de lemn. Îi 
aparținea căpitanului Masuda, a cărui soţie le-a ieşit în întâmpinare, 
purtând un chimono verde-gălbui și un brâu stacojiu legat lejer. L-a 
luat de mână pe Hideyori şi i-a poftit înăuntru. Hideyoshi s-a odihnit 
aici o vreme, a băut două sau trei boluri de ceai, apoi a pornit mai 
departe. Toată lumea a profitat de acest moment de răgaz pentru a se 
odihni puţin și a savura un bol de ceai, mai puţin Doamna din Palatul 
de Nord, care a continuat urcușul însoţită de doamnele sale de 
companie. Gestul ei nu i-a scăpat lui Chacha. Părea că poziţia ei de soție 
oficială a lui Hideyoshi îi dă dreptul să-l ignore pur și simplu pe acesta. 

În schimb, toate celelalte concubine adoptaseră o atitudine 
respectuoasă față de Chacha, ţinându-se la un pas în urma ei. Era 
prima oară după multă vreme când Chacha stătea faţă în față cu 
doamna Kaga, dar de câte ori li se întâlneau privirile aceasta își lăsa 
ochii în jos, ca și când ar fi salutat-o cu respect. Se remarca printre 
celelalte nu atât prin frumuseţe, cât prin tinereţea ei. Expresia mai 
degrabă severă de pe chip i se îndulcise odată cu trecerea anilor, poate 
şi din cauză că se mai împlinise la trup, iar obrajii i se rotunjiseră 
puţin. 

Prietena bună a lui Chacha, doamna Kyōgoku, se purta în această zi 
ca şi cum nu i-ar fi fost altceva decât o umilă servitoare. Gesturile îi 
deveniseră şi mai reţinute, iar felul în care i se adresa era foarte umil. 
Pe chipul ei Chacha distingea o frumoasă melancolie care nu era atât 
de evidentă altora, dar care părea chiar mai intensă decât expresia mai 
tinerei doamne Kaga. 

Doamna Kyogoku încerca întotdeauna să rămână la coada 
cortegiului. De la Kyoto la Sanbo-in palanchinul ei fusese purtat chiar 
în faţa celui al lui Hideyoshi și al fiului său, dar când începuseră 
urcuşul, le-a lăsat în față pe toate celelalte concubine. Când au ieșit din 
pavilionul de ceai al căpitanului Masuda, Chacha a simțit cum o 
sfredelește cu privirea din spate, dar doamna Ky5goku a afișat repede 
un zâmbet timid pe faţa-i prelungă. Era însă limpede că încerca să-și 
ascundă stânjeneala. 

— A trecut multă vreme de când nu ne-am văzut. Hai să facem 
câţiva pași împreună! și-a reînnoit Chacha invitaţia, uşor iritată. 

Nu exista niciun motiv pentru care doamna Ky6goku, descendentă a 
nobilului clan Kyogoku, să stea în urma tuturor celorlalte concubine. 


Al doilea pavilion de ceai, ridicat de Dosai Shinjo, era construit într- 
o pădurice de cedri, pe malul unui pârâiaș în apele căruia înotau în 
voie crapi şi carași. Cel de-al treilea fusese înălțat de Sonin Hasegawa 
şi era într-adevăr o casă de ceai în toată puterea cuvântului. 

Urcaseră deja mai bine de cinci sute de metri, așa că întregul grup s- 
a oprit să se odihnească la al patrulea pavilion, ce îi aparținea lui 
Yuemon Masuda. Curând s-a zărit şi a cincea casă de ceai, care era a 
marelui preot al templului Tokuzen-in, iar pe lângă ea erau mai multe 
pavilioane mai mici, unde cei din grup s-au împrăștiat să se 
odihnească. Cortegiul a urcat așa, cu mici opriri, până în vârful 
muntelui Daigo. 

Când au ajuns la sfârşit pe platoul din vârf, li s-a dezvăluit o 
priveliște încântătoare, scăldată în lumina soarelui de primăvară care 
se ascunsese în nori o vreme, dar acum își trimitea iar pe pământ 
razele călduțe. Câteva zeci de doamne de companie, slujnice și vasali 
apropiaţi lui Hideyoshi așteptau sosirea cortegiului acestuia, iar în 
jurul lor, cât vedeai cu ochii, se întindeau sute de cireși în plină floare. 
Faţă de cei de pe câmpul de curse aflat la poalele muntelui, florile de 
aici erau mai albe și atât de nemișcate, încât păreau niște lucrări făcute 
de mâna omului, lipite pe ramurile ce se împleteau deasupra plaiului 
de munte. 

Şi aici fuseseră pregătite locuri speciale pentru banchet. Printre 
ramurile pline de flori se zăreau pavilioane de ceai, iar în timpul 
recepţiei, invitaţii și-au schimbat de mai multe ori locurile, bucurându- 
se de priveliște dar și de bătură adusă din regiuni renumite pentru 
felurile de sake pe care le dădeau: sake cu aromă de crizanteme din 
Kaga, Asaji sake din malt de orez, nerizake lăptos din Hakata, sake făcut 
de călugării budiști de la Nara, egawazake din Peninsula Izu sau bine- 
cunoscutul sake din provincia Chugoku. Tot pentru a-i face pe invitaţi 
să se simtă bine, au urcat până pe platou și câteva zeci de păpușari. 

Împreună cu doamnele ei de companie, Chacha stătea pe rogojinile 
întinse pe jos. Un clinchet de clopoței a străbătut aerul plin de vocile 
vesele ale celor prezenţi, ajungând la urechile ei și făcând-o să-i 
tresalte inima de emoție. Nu-l mai»» vedea pe Hideyori nicăieri și 
tocmai se pregătea să trimită o slujnică să-l caute, când a observat că 
dintr-odată cei care se plimbau pe platou s-au despărţit în două 
grupuri de câteva zeci de persoane, iar printre ele au apărut câteva 
tinere slujnice bătând ritmat din palme. În mijlocul lor mergeau 


Hideyoshi și fiul său, ţinând și ei ritmul. O slujnică legată la ochi alerga, 
căutându-l cu mâinile pe Hideyori. 

Chacha privea fascinată tot acest spectacol de care nu se mai sătura. 
Dintr-odată, Hideyori s-a oprit și s-a uitat spre ea. De cum a văzut-o, a 
luat-o la fugă către mama lui, ca și cum ar fi uitat cu desăvârșire de 
jocul în care era prins. 

Chacha îl privea cum aleargă spre ea pe sub crengile pline de flori. 
Era liniştită. Hideyori striga ceva, dar vocea lui se pierdea în zumzetul 
general, nemaiajungând până la ea. Se uita pierdută cum distanţa 
dintre ei se micșorează. Și pentru o clipă mintea i-a fost străbătută de 
gândul că acea fericire liniștită n-avea să țină mult. Ceva urma să i-o 
distrugă. În toţi cei treizeci de ani de viaţă ai ei, nu mai fusese niciodată 
atât de fericită, dar nici nu mai avusese vreodată un sentiment atât de 
puternic de teamă că toate acestea vor dispărea. 

Tremurând de emoția melancoliei în faţa fragilităţii fericirii, Chacha 
s-a ridicat să-l prindă în braţe pe Hideyori. 

În acea zi, Hideyoshi a compus un poem: 


Flori cu stropi de rouă pe Muntele Daigo iar s-au deschis. 

De neuitat e-acest apus, și umbra florilor, și ziua aceasta atât de 
așteptată 

A muntelui de flori și eternei primăveri ce privirii se aşterne. 


Chacha și-a exprimat și ea sentimentele într-un poem: 


Flori deschise anume pentru tine 
S-au revărsat în toată lumea noastră 
In această primăvară fără seamăn. 


Chacha a ascultat citindu-se în acea zi toate cele trei sute 
unsprezece poeme compuse de cei prezenţi la sărbătoare, dar în 
fiecare dintre ele, inclusiv în cea compusă de ea, găsea o umbră de 
tristeţe în faţa efemerului, care vibra cel mai puternic în poemul de trei 
versuri al lui Hideyoshi. Fericirea pe care o găsea în contemplarea 
florilor de cireș era stranie, căci se risipea chiar în momentul în care se 
pregătea să-i dea glas. 


După sărbătoarea florilor de cireș de la Daigo, Hideyoshi și-a reluat 


activitatea intensă, în fiecare zi având consilii de război legate de 
campania din Coreea pentru care primea și trimitea încontinuu 
mesageri pe front. 

Din când în când, Chacha îi trimitea la Osaka lui Hideyoshi scrisori 
din partea fiului său. Răspunsul acestuia venea fără întârziere, iar dacă 
înainte scrisorile lui i se adresau „lui Hirohi”, de când Hideyori 
căpătase titlul de consilier de rang mijlociu, acum începeau cu 
„seniorului Consilier”. 

Chacha se gândea uneori că, în afară de Hideyori și de războiul din 
Coreea, pentru Hideyoshi nu mai exista nimic pe lume. Acesta era 
extrem de atent în ce priveşte siguranţa fiului său și, deși locuiau în 
orașe diferite, ştia atât de bine tot ce se întâmpla în jurul lui încât 
uneori lucrul acesta chiar o deranja pe Chacha. Într-o zi, a primit de la 
Hideyoshi un răspuns la o scrisoare pe care i-o trimisese ea în numele 
fiului său. Era datată cu ziua a douăzecea a lunii, iar la destinatar avea 
trecut „Răspuns către Seniorul Consilier”: 


M-am bucurat foarte tare să primesc scrisoarea ta, care mi-a ajuns 
fără întârziere. Mi-a ajuns la urechi că Yasu, Kitsu, Kame și Tsushi ți- 
au înșelat așteptările. Îţi dau dreptate. Spune-i mamei tale să le lege 
pe toate patru laolaltă și să le lase așa până voi veni eu acolo. Atunci 
le vom bate până-și vor da duhul. Nu trebuie iertate. Să faci așa cum 
îţi poruncesc. Taiko 


Era adevărat că cele patru slujnice nu se purtaseră cum trebuie cu 
Hideyori, dar Chacha se întreba bănuitoare cum de Hideyoshi, care era 
la Osaka, putuse afla atât de repede. Şi apoi, chiar dacă erau vinovate, 
reacția lui Hideyoshi era exagerată. 

Citind scrisoarea, Chacha și-a dat seama că a interveni în favoarea 
celor patru slujnice când Hideyoshi era cuprins de furie era o muncă 
de ocnaș. Gândurile acestea îi dădeau mari dureri de cap. Dar toate 
astea au rămas până la urmă doar simple îngrijorări, căci la scurtă 
vreme după ce a trimis această scrisoare, Hideyoshi a mers la Fushimi, 
unde s-a îmbolnăvit şi a căzut la pat. 

Chacha n-a dat mare importanţă bolii lui, dar în mai, când a mers 
împreună cu Hideyori să-l viziteze, s-a speriat de cât de schimbat l-a 
găsit. Nu mai era nici măcar o umbră a celui care fusese odată, căci 
slăbise atât de mult încât cu greu mai puteai spune că mâinile pe care 


şi le scotea de sub plapumă erau ale unui om viu. Chacha s-a întors 
imediat în Kyoto, dar în iunie a mai mers să-l viziteze o dată, după care 
s-a retras împreună cu Hideyori în Castelul Fushimi. Nu credea că 
Hideyoshi își va mai reveni. Şi trupul și sufletul îi păreau secate de 
putere. 

Pe 16 iunie, Hideyoshi a primit vizita nobililor din provincii. 
Hideyori era și el acolo, iar vasalii fideli ai clanului Toyotomi - 
Nagamasa Asano, Mitsunari Ishida, Nagamori Masuda și alții - stăteau 
de-o parte şi de alta a patului bolnavului. La finalul întâlnirii, Hideyoshi 
le-a oferit vasalilor ce rămăseseră cu el niște prăjituri și le-a spus: 

— Aş fi vrut să-l văd pe Hideyori la cincisprezece ani, să-i dau cei 
mai buni soldaţi și să-i văd pe vasali stându-i aproape, cum mi-aţi stat 
voi până azi. Cu asta mi s-ar fi îndeplinit toate dorinţele, dar acum 
zilele îmi sunt numărate şi nu mai am ce face. 

Spunând ultimele cuvinte, din ochi au început să-i curgă lacrimi. 
Chacha îl vedea pentru prima oară plângând așa. Niciunul din cei care 
erau lângă el nu îndrăznea să-şi ridice privirea şi nu putea rosti vreun 
cuvânt. Cu toţii vedeau cum pe Hideyoshi îl împresoară moartea. 

Toată ziua Chacha a avut sufletul greu. Hideyoshi însuși își 
presimţea sfârșitul și nu mai era nicio speranţă că își va mai reveni. I se 
rupea inima să-l vadă cum, chiar și de pe patul de moarte, se îngrijea 
de viitorul fiului său. De fapt, era ceva cât se poate de firesc. Singurii 
care puteau să preia puterea după moartea lui erau leyasu Tokugawa 
şi Toshiie Maeda, dar niciunul nu era vasal al clanului Toyotomi, ci îi 
fuseseră doar vechi tovarăși de arme. Fără îndoială că l-ar fi ajutat pe 
Hideyori, dar nu li se putea cere mai mult. Hidetada, fiul lui Ieyasu, era 
soţul lui Kogō, iar dacă li se năștea o fiică, ea urma să-i fie dată de soție 
lui Hideyori, însă oricine știa că asta nu era decât o simplă măsură 
strategică. Cât despre Toshiie, fiica lui, Omă, era concubina lui 
Hideyoshi, iar sora ei mai mică îi fusese dată de soție lui Hideie Ukita, 
ca fiică adoptivă a lui Hideyoshi. Între ei doi nu exista altă legătură. 

Vasalii care aveau legături de sânge cu Hideyoshi - Nagamasa 
Asano, Mitsunari Ishida, Yoshitsugu Otani, Kiyomasa Kat și Masanori 
Fukushima - nu se bucurau niciunul de poziţii înalte în ierarhie și nu li 
se putea încredința conducerea țării. 

Chacha înțelegea bine lacrimile lui Hideyoshi. Se întreba totuși dacă 
nu cumva ea nu vedea lucrurile mai limpede decât el atunci când venea 
vorba despre ce se va întâmpla după moartea lui. Gândindu-se la sora 


ei ce-i fusese dată drept soție lui Hidetada, pentru o clipă prin minte i-a 
trecut gândul că se apropia clipa răzbunării. Și ea şi Hideyoshi se 
gândiseră la ce va urma când el nu va mai fi, dar se putea la fel de bine 
ca lucrurile să aibă și efectul opus. Kogo îl urâse toată viaţa pe 
Hideyoshi și, cel puţin într-un moment al vieţii ei, își urâse și sora mai 
mult decât pe oricine altcineva. Şi dacă furia din inima ei nu se topise 
încă... Gândul acesta îi dădea fiori lui Chacha. 

Mai era apoi Omă, dar, cu tot atașamentul ei față de Hideyoshi, 
nimeni nu știa de fapt care erau sentimentele ei adevărate. Şi asta se 
putea spune la fel de bine despre oricare din celelalte concubine ale lui 
Hideyoshi. Care dintre ele oare îl iubea cu adevărat pe Hideyori, rodul 
legăturii dintre ea şi Hideyoshi? Dacă Hideyoshi întreținea legătura cu 
Toshiie numai din motivul că fiica acestuia, Omă, era concubina lui, 
atunci asta era o mare greșeală din partea sa. 

Când nu era lângă Hideyoshi, Chacha era chinuită încontinuu de 
astfel de gânduri negre. 

La sfârşitul lui iunie, Hideyoshi i-a chemat la el pe cei mai în vârstă 
dintre tovarășii săi - Ieyasu Tokugawa, Toshiie Maeda, Hideie Ukita, 
Terumoto Mori şi Kagekatsu Uesugi, cărora le-a cerut să aibă grijă de 
Hideyori până când acesta va împlini vârsta majoratului și a creat 
pentru ei o nouă structură, „Consiliul celor Cinci Bătrâni”. Pentru 
Mitsunari, Nagamasa și alți vasali apropiaţi, a întărit organismul celor 
Cinci Vechili, dându-le pe mână treburile administraţiei. Părea însă că 
toate aceste măsuri nu erau suficiente pentru Hideyoshi, căci îi chema 
fără încetare pe vasalii săi apropiaţi la patul său, cerându-le mereu să 
vegheze asupra lui Hideyori. 

Pe 15 iulie, dorinţa lui s-a concretizat într-un legământ de credință 
semnat de cei Cinci Bătrâni, cei Cinci Vechili și de principalii nobili. 
Jurământul era aproape la fel cu cel încheiat în primul an al erei 
Bunroku, cerându-le tuturor să-l sprijine pe Hideyori necondiţionat. 
De data aceasta însă, a fost semnat cu sânge. 

În august, boala lui Hideyoshi s-a agravat. Slăbit din cauza febrei, le- 
a cerut cu o voce stinsă celor Cinci Bătrâni și celor Cinci Vechili să 
schimbe între ei jurăminte pecetluite cu sângele lor. Dar nici acest 
schimb de legăminte nu a fost destul ca să-l liniștească. Două zile mai 
târziu, pe 7 august, le-a cerut celor Cinci Vechili să-și întărească 
legăturile prin căsătorii cu clanul Toyotomi, asigurând astfel unitatea 
dintre ei și păstrând sprijinul către Hideyori. 


Când a încheiat toate treburile cu cei din afară, simțind că i se 
apropie moartea, şi-a scris testamentul. În redactarea lui, şi-a luat 
toate măsurile de precauţie pentru a-și proteja fiul. Le-a cerut să 
vegheze asupra lui Hideyori nu doar lui Ieyasu și Toshiie, ci și fiilor 
acestora, Hidetada, respectiv 'Toshinaga. Ultimele lui cuvinte se 
îndreptau și către fiecare dintre ceilalți Cinci Bătrâni, cerându-le din 
adâncul sufletului să se îngrijească de Hideyori. Îi lăsa lui Ieyasu în 
grijă administrarea Castelului Fushimi, iar pe Toshiie îl însărcina cu 
supravegherea Castelului Osaka, alături de Hideyori. Cum nici acestea 
nu i se păreau de ajuns, le-a adresat celor Cinci Bătrâni încă o scrisoare 
semnată „Taikd”, în care le cerea arzător să-l sprijine în orice privință 
pe Hideyori, până când acesta va deveni adult. 

Din după-amiaza zilei în care și-a încheiat testamentul, puterile l-au 
părăsit dintr-odată și a început să delireze din ce în ce mai mult. 

Din ziua de 8 august, Hideyoshi a căzut într-un somn adânc. Din 
când în când deschidea ochii și începea să dea porunci celor din jurul 
său, dar vorbele lui nu mai aveau nicio noimă. Ajuns doar piele și os, 
bătrânul comandant își aștepta moartea. 

Când Hideyoshi a început să delireze, Chacha a încetat să-i mai stea 
alături tot timpul, venind doar o oră sau două pe zi însoțită de 
Hideyori. Cei Cinci Vechili făceau cu schimbul la căpătâiul lui, fiind 
prezenţi zi şi noapte în camera muribundului. 

În noaptea de 16 august, la ceasurile două ale dimineţii, starea lui 
Hideyoshi s-a agravat brusc și, vegheat de patru din cei Cinci Bătrâni - 
Ieyasu, Toshiie, Terumoto și Hideie - a părăsit lumea aceasta. 

Când și-a dat ultima suflare, și Chacha și Hideyori erau la căpătâiul 
lui. Chacha înțelesese deja de mult că sfârșitul lui este inevitabil, așa că 
moartea lui Hideyoshi nu a fost un mare șoc pentru ea. Se gândea doar 
că îi va fi foarte greu să-și crească fiul și să-i apere statutul de 
moștenitor al clanului Toyotomi. La Castelul Fushimi se adunaseră o 
mulțime de samurai, dar nimeni nu putea spune ce cale vor urma toţi 
aceștia, acum că taiko era mort. 

Conform ultimelor dorințe exprimate de Hideyoshi, moartea sa a 
fost ţinută secretă, iar corpul său a fost înhumat la Amidagamine, în 
partea de sud-est a orașului Kyoto. Gen'i Maeda, unul dintre cei Cinci 
Vechili şi superiorul unui templu de pe Muntele Koya, i-a organizat 
discret ceremoniile funerare. 

De la moartea lui Hideyoshi, din vara anului al treilea al erei Keichō 


(1598) până la sfârşitul anului, Chacha a continuat să locuiască la 
Fushimi împreună cu fiul ei, la fel ca înainte. 

Cum moartea lui Hideyoshi fusese ţinută în secret, nimic din jurul ei 
nu se schimbase în comparaţie cu anul precedent, dar o liniște sinistră 
domnea peste castel. La începutul toamnei, a aflat că Doamna din 
Palatul de Nord, care locuia atunci în Castelul Osaka, s-a călugărit, 
luându-și numele de Kodai-in. Puțin după aceea, s-a răspândit zvonul 
că şi doamna Kyâgoku, care locuia în Pavilionul Pinului din Castelul 
Fushimi, intenţiona să urmeze aceeași cale. A doua zi după ce aceste 
vorbe au ajuns la urechile lui Chacha, doamna Kyōgoku i-a cerut o 
întrevedere în care i-a împărtășit dorinţa ei de a-şi rade părul și de a 
pleca de la Castelul Fushimi pentru a locui în Otsu, la fratele «ei, 
Takatsugu. 

Doamna Kyâgoku i s-a părut lui Chacha atât de slăbită și 
îmbătrânită de parcă nu mai era ea însăşi. lar când au început să 
vorbească despre Hideyoshi, pe fața ei a apărut o durere venită din 
străfundurile sufletului. Chacha se mai gândise la asta și când 
Hideyoshi era încă în viață, dar acum se întreba dacă nu cumva 
doamna Kyogoku fusese cea care îi purtase acestuia cea mai adâncă 
dragoste dintre toate concubinele. Întotdeauna umilă, alegând poziţia 
cea mai puţin vizibilă şi neimplicându-se în nicio luptă cu celelalte 
femei, aceasta părea mulțumită cu locul neînsemnat pe care el i-l 
acorda în viaţa lui, oferindu-i în schimb cea mai mare iubire. 

Privind din această perspectivă, dorința sa de a se călugări nu era 
deloc de neînțeles. Era văduvă. Tot văduvă era și Chacha, dar în cazul 
ei lucrurile stăteau altfel. Îi lăsa doamnei Kyōgoku sarcina de a se ruga 
pentru sufletul răposatului, iar ea se dedica creșterii lui Hideyori. Tot 
restul vieții ei urma să fie pus în slujba lui Hideyori, prin vinele căruia 
curgea sângele clanurilor Azai, Oda și Toyotomi și care trebuia să 
ajungă stăpânul întregii țări. 

— Transmite-i fratelui dumitale când îl vei vedea că dorința mea 
cea mai mare este să-l văd folosindu-și toate forțele pentru a-l susține 
pe Hideyori, i-a spus Chacha Doamnei Kyogoku. 

Deși Takatsugu nu era decât stăpânul unui domeniu de 60 000 de 
koku, pentru Chacha era în acest moment o persoană extrem de 
importantă. Dată fiind relaţia lui și cu doamna Ky5goku și cu Ohatsu, 
reprezenta pentru ea și pentru Hideyori un aliat la care puteau apela 
fără nicio ezitare. 


Odată cu plecarea doamnei Ky5goku din Castelul Fushimi, la Chacha 
au început să ajungă zvonuri despre atitudinea despotică a lui Ieyasu. 
Se vorbea că nu ţine cont de promisiunile făcute lui Hideyoshi, ceea ce 
îl înfuria la culme pe Toshiie. Mai mult, se zvonea că și între Mitsunari 
Ishida și ceilalți luptători se iviseră neînţelegeri. 

Imediat după intrarea în al patrulea an al erei Keichō (1599), a fost 
anunţată mutarea lui Hideyori de la Fushimi la Osaka. Castelul Osaka 
fiind citadela clanului Toyotomi, Chacha nu avea niciun motiv să se 
opună instalării fiului ei acolo, iar deocamdată se mulțumea doar să 
aştepte stabilirea zilei când urma să se întâmple acest lucru. Pusese 
însă o singură condiţie: ca și ea, în calitate de mamă a moștenitorului, 
să aibă dreptul de a locui cu fiul ei. Până atunci, chiar dacă Hideyori 
mergea câteodată la Osaka, din consideraţie față de Doamna din 
Palatul de Nord, Chacha nu punea piciorul acolo. Acum însă situaţia se 
schimbase complet. Chacha era mama lui Hideyori, moștenitorul 
clanului Toyotomi, pe câtă vreme Doamna din Palatul de Nord nu avea 
nicio legătură de sânge cu acesta. 

Hideyori și Chacha au fost instalaţi în Castelul Osaka pe 15 ianuarie, 
escortaţi de Toshiie și de alţi nobili vasali, dar și de Ieyasu, care a 
petrecut o zi în reședința nobilului Katsumoto Katagiri din Osaka, după 
care s-a întors la Fushimi. Dorinţa lui Hideyoshi era astfel îndeplinită, 
Toshiie urmând să administreze Castelul Osaka, în timp ce Ieyasu se 
ocupa de Castelul Fushimi. La câteva zile după sosirea lui Chacha la 
Osaka, Doamna din Palatul de Nord, care se călugărise între timp, şi-a 
exprimat dorinţa de a părăsi castelul pentru a se retrage la o mănăstire 
din Kyoto. Când decizia i-a fost transmisă lui Chacha, aceasta nu a spus 
decât: 

— Aşa? Totul mi se pare foarte potrivit. 

Avea senzaţia că, dacă Doamna din Palatul de Nord va pleca din 
castelul din Osaka, totul va merge nemaipomenit de bine. Își amintea 
ca şi cum ar fi fost ieri prima întâlnire cu aceasta, când ea abia 
devenise concubina lui Hideyoshi și fusese condusă la Jurakudai de 
doamna Ky5goku. Simţea și acum pe frunte răceala de gheață din 
privirea pe care Doamna din Palatul de Nord şi-o coborâse asupra ei. 
Îşi amintea bine şi de sentimentul de ruşine amestecată cu furie care îi 
invadase atunci fiinţa. Trecuseră exact zece ani, timp în care cele două 
femei nu s-au angajat niciodată într-un conflict deschis, dar în care s- 
au urât una pe alta cu tărie. 


În ziua prevăzută pentru plecarea Doamnei din Palatul de Nord, 
Chacha a așteptat vizita de despărțire pe care aceasta era firesc să i-o 
facă lui Hideyori. Intenţiona să se îmbrace în haine de ceremonie și să 
o conducă până la porțile castelului, ca ultim semn de respect față de 
soţia legitimă a lui Hideyoshi. 

Doamna din Palatul de Nord nu s-a arătat însă deloc în faţa lui 
Hideyori. Din informaţiile aduse de slujnice, se îndrepta direct către 
ieșirea din castel, fără a se mai opri pentru saluturile protocolare, ceea 
ce a făcut-o pe Chacha să renunţe la planul ei de a o petrece așa cum se 
cuvenea. Pretinzând că nu se simte bine, a trimis două dintre 
doamnele de companie să o însoţească pe soţia lui Hideyoshi la ieşirea 
sa din castel. 

Anunţul oficial al morţii lui Hideyoshi a fost făcut după întoarcerea 
trupelor armate din Coreea, fiind urmat de ceremoniile funerare 
oficiale, care s-au ţinut pe 29 februarie. Funeraliile lui taikō, căruia îi 
plăcuseră atât de mult ritualurile fastuoase în timpul vieţii, au avut un 
aer trist, în ciuda numărului mare de persoane prezente. 

Cu această ocazie, cei Cinci Bătrâni - Hideie, Terumoto, Kagekatsu, 
Toshiie și Ieyasu - au depus împreună cu cei Cinci Vechili - Natsuka, 
Ishida, Masuda, Asano și Maeda - un jurământ prin care se legau ca toţi 
zece să-și unească forțele pentru a conduce țara și pentru a-l sprijini 
pe Hideyori. O astfel de înțelegere era ciudată pentru oricine ar fi 
auzit-o. Aflând despre ce se hotărâse, şi Chacha și-a dat seama că 
nenumăratele promisiuni pe care Hideyoshi îi pusese să le facă 
înaintea morţii sale nu mai aveau nicio putere, dacă cei zece simţiseră 
că trebuie să încheie ei între ei un nou acord. 

Cu fiecare zi, Chacha era tot mai copleșită de nesiguranţă, dar în 
același timp îşi dădea seama de neputinţa ei în faţa tuturor acestor 
schimbări. Trecea acum prin perioada cu cele mai mari neliniști din 
toată viaţa ei. Îşi imaginase că la un moment dat va trebui să treacă, 
prin aşa ceva, dar nu se gândise că acest moment va veni la mai puţin 
de un an de la moartea lui Hideyoshi. 

A hotărât să-i încredinţeze totul lui Toshiie Maeda. Până la urmă, 
alături de Ieyasu, era unul din cei doi cărora le revenise toată puterea. 
În plus, relaţia dintre ei era veche și profundă, căci el fusese cel care, în 
urmă cu cincisprezece ani, le adăpostise pe Chacha și pe surorile ei în 
castelul său din Fuchū, după incendiul care distrusese Castelul 
Kitanoshs. 


Cuprinsă de îngrijorare, Chacha nu îndrăznea totuși să-l întrebe 
nimic pe Toshiie şi nici acesta nu-i spunea mare lucru. De fiecare dată 
când se întâlneau, nu putea să nu se gândească la faptul că sănătatea 
şubredă a acestui bătrân luptător de șaizeci şi doi de ani îi putea pune 
în pericol poziţia. La sfârșitul lui martie, l-a întrebat direct pentru 
prima dată dacă zvonurile care circulau erau adevărate și dacă exista 
vreun motiv de îngrijorare că lucrurile nu vor merge conform 
planurilor. Cu o mină gravă, Toshiie a închis ochii și i-a spus: 

— Am luat toate măsurile necesare în ceea ce-l priveşte pe seniorul 
Hideyori. Dacă mi se întâmplă ceva, clanul Toyotomi va trebui să 
urmeze cele unsprezece articole din testamentul pe care i l-am lăsat 
bătrânei mele soții. 

— Vorbiţi despre măsuri în caz de război? a întrebat Chacha. 

— Întocmai, i-a răspuns fără ascunzişuri bătrânul luptător. 

— Va urma aşa ceva în curând? 

— Nu cred că vor trece trei ani până când va izbucni o confruntare. 
Îmi pare rău doar că atunci nu voi mai fi alături de domnia voastră, i-a 
răspuns acesta, cu o voce în care se citea un sincer regret. 

Zece zile după această întâlnire, Toshiie părăsea această lume. Lui 
Chacha i s-a părut că murise extenuat de planurile pe care trebuise să 
le facă pentru a preîntâmpina luptele pentru putere ce riscau să apară 
între vasalii lui Hideyoshi. Moartea lui a aruncat-o pe Chacha într-o 
adâncă disperare. Imensul castel din Osaka părea gol, pierzându-și 
dintr-odată stăpânul. 

Imediat după dispariţia lui Toshiie, în jurul lui Chacha a început o 
mare agitație. Nu trecea o zi fără ca un samurai să nu-i ceară o 
întrevedere. Îi primea pe toţi cu căldură, căci ştia că și un singur aliat 
în plus contează pentru ea și pentru Hideyori. Printre vasalii 
importanţi, s-a remarcat Hideie Ukita, care s-a arătat în faţa ei de mai 
multe ori, devenind astfel persoana cu care Chacha a început să se 
sfătuiască, acum că nici Toshiie nu mai era. Dintre vechili, Mitsunari 
Ishida era cel care venea cel mai des, iar dintre nobilii moștenitori ai 
clanului Toyotomi, Yukinaga Konishi era văzut cel mai adesea la 
Castelul Osaka. 

Din gura acestor războinici, Chacha a aflat că Yoshinaga Asano și 
Nagamasa Kuroda erau adesea văzuţi în compania soţiei lui Hideyoshi, 
părând să comploteze ceva împreună, și că la Fushimi, leyasu începuse 
să-şi pregătească discret trupele militare. Mai mult, după moartea lui 


Hideyoshi, se pare că Ieyasu i-a devenit apropiat Doamnei din Palatul 
de Nord, la fel făcând și Kiyomasa Katō şi Masanori Fukushima, care 
ignorau complet existența lui Hideyori, aliindu-se cu Ieyasu și cu 
văduva lui Hideyoshi. Adevărul acestor zvonuri nu putea fi dovedit, dar 
ele o nemulțumeau profund pe Chacha, căreia niciunul nu i se părea 
improbabil. 

După moartea lui Toshiie Maeda, Mitsunari Ishida s-a întors pe 
neașteptate în castelul său din Sawayama. Gestul lui putea fi 
interpretat în două moduri: fie fusese alungat din Castelul Osaka în 
urma neînțelegerilor cu ceilalți vasali ai clanului Toyotomi, fie fusese 
luat de Ieyasu sub protecţia sa. Oricare ar fi fost motivul, plecarea lui 
lăsase castelul și mai gol decât era deja. 


Odată cu moartea lui Toshiie, leyasu a rămas singurul actor pe 
scenă. Din castelul său de la Fushimi, îi ţinea sub control pe toţi 
samuraii și, la fel cum făcuse Hideyoshi, n-a întârziat să-i cheme și să-i 
pună să semneze un jurământ de credinţă. 

În Osaka rămăseseră doar Hideie Ukita și Terumoto Mori, dar şi 
aceștia au anunţat curând că vor părăsi castelul pentru a se întoarce în 
fiefurile lor. Chacha nu înţelegea motivul retragerii lor, dar acești doi 
vasali importanţi ai clanului Toyotomi păreau convinși că aşa este mai 
bine pentru Hideyori. Banchetul de adio dat în faţa acestuia a fost 
învăluit de o atmosferă plină de tristeţe. 

La mijlocul lui septembrie, la puţin timp după plecarea acestora, 
Ieyasu însuși a intrat în Castelul Osaka, pretextând că doreşte să-i 
ofere sprijin lui Hideyori. Le-a făcut atât lui cât și lui Chacha vizitele de 
curtoazie cerute de etichetă, dar pentru toată lumea era cât se poate de 
clar că venise să arate cine era adevăratul stăpân al castelului. 

Chacha îl ura pe Ieyasu. Nici fizionomia, nici gesturile - nimic nu-i 
plăcea la el. La fel cum făcuse şi când trăia Hideyoshi, acesta se purta 
extrem de ceremonios în prezenţa lui Chacha și a lui Hideyori, dar în 
privirea lui se citea o aroganță plină de răceală, care nu lăsa pe nimeni 
să vadă ce se ascundea de fapt în mintea lui. Avea cincizeci și șapte de 
ani, fiind cu şapte-opt ani mai tânăr decât Hideyoshi, dar caracterul 
său era complet diferit de al acestuia. Indiferent de situaţie, n-ar fi 
lăsat să se vadă nici cea mai mică urmă de emoție. 

Cam la zece zile de la intrarea lui în castel, Chacha s-a pomenit cu o 
cerere care a lăsat-o fără cuvinte: o invita alături de el la un banchet în 


care să admire florile de toamnă ale crizantemelor. Chacha l-a întrebat 
pe samuraiul care îi adusese mesajul dacă și Hideyori era invitat la 
această festivitate. 

— Nu mi s-a spus nimic despre seniorul Hideyori, a răspuns 
mesagerul. 

— Atunci vă voi da răspunsul mai târziu, a încheiat ea. 

După plecarea mesagerului, Chacha le-a trimis în camerele lor pe 
slujnicele sale și a rămas singură multă vreme cu gândurile ei. Ce să fi 
însemnat această invitaţie de la Ieyasu doar pentru ea? La gândul că 
acesta ar putea-o dori ca femeie, a pălit de furie. 

A chemat-o la ea pe una dintre slujnicele mai apropiate și i-a 
încredințat acesteia răspunsul către Ieyasu: îi mulțumea pentru 
invitaţie, dar nu se simţea bine și nu putea lua parte la banchet. Cu 
asta, relaţia dintre ei doi se hotărâse: ori îl dădea ea jos pe Ieyasu, ori și 
ea și Hideyori urmau să fie distruși de el. Puterea lui leyasu era 
imensă, dar nici susținătorii clanului Toyotomi nu erau puţini la 
număr. Dacă aștepta momentul propice, nu era imposibil să-l 
răstoarne. 

În ziua următoare Ieyasu, venit să-l salute pe Hideyori, a băut un 
ceai împreună cu Chacha, dar nu a mai deschis subiectul invitaţiei la 
banchetul florilor de crizantemă. 

— Regret tulburarea pe care o stârnesc în jurul domniei voastre, 
dar în scurt timp voi fi nevoit să-mi trimit trupele la Kaga. 

Kaga era fieful lui Toshinaga, moștenitorul lui Toshiie. 

— Adevărat? E o mare tulburare, într-adevăr, i-a răspuns simplu 
Chacha. 

Oare leyasu pornea o campanie în care să-i anihileze, unul câte unul, 
pe toţi aliaţii ei și ai fiului său? Chacha i-a aruncat o privire senină lui 
Ieyasu, nelăsând să se vadă nimic din tumultul urii din sufletul ei. Și 
privirea lui era la fel de calmă. 

La puţină vreme după ce Ieyasu i-a spus lui Chacha că-și va trimite 
trupele în fieful clanului Maeda, în Castelul Osaka au început să circule 
zvonurile privind campania acestuia. Și, când să se stingă vâlvătaia 
aprinsă de acestea, au apărut altele, potrivit cărora văduva lui Toshiie 
Maeda urma să fie adusă la Ieyasu ca ostatică. Nu a durat mult până 
când Chacha a înțeles că nu erau doar zvonuri. 

Chacha o cunoştea bine pe soţia lui Toshiie. O întâlnise prima dată la 
castelul acestora din Fuchū, unde ea și surorile ei fuseseră adăpostite 


după căderea Castelului Kitanosh6, iar în cei șaisprezece ani care 
trecuseră de-atunci se mai întâlniseră de câteva ori. Chacha o ura pe 
doamna Kaga, fiica lui Toshiie, dar față de mama ei avea numai 
sentimente de simpatie. Era la fel de frumoasă ca fiica ei și avea același 
caracter plin de încăpățânare, dar față de Chacha avusese întotdeauna 
o atitudine umilă și respectuoasă. Însă nu doar atitudinea față de 
Chacha le deosebea pe cele două femei, ci și o anumită înţelegere 
profundă a lucrurilor pe care soţia lui Toshiie o avea în adâncul 
sufletului ei. 

Inima acestei femei trebuie să fi fost plină de regrete, să gândea 
Chacha. Nu încăpea nicio îndoială că ea singură a venit drept ostatică la 
Ieyasu, fostul tovarăș de arme al soțului ei, încercând astfel să sprijine 
până la capăt clanul Maeda. Încercând să evite o situaţie stânjenitoare 
pentru amândouă, Chacha s-a făcut că nu știe că soția lui Toshiie a 
mers la Castelul Fushimi și nu a trimis acolo niciun mesager. 

Abia ce s-a potolit îngrijorarea în privința unei campanii împotriva 
clanului Maeda, că a început să umble vorba despre o revoltă 
împotriva lui Ieyasu, condusă de Kagekatsu Uesugi. Spre deosebire de 
zvonurile legate de clanul Maeda, de data aceasta informaţiile se bazau 
pe fapte concrete, căci Kagekatsu era cunoscut ca o persoană cinstită și 
cu o voinţă de neclintit. La moartea lui Ujisato Gamo, Hideyoshi îi 
dăduse lui importantul fief al acestuia din Tohoku, în valoare de 1 318 
000 de koku. Fra limpede pentru oricine că atitudinea lui Kagekatsu 
constituia o problemă demnă de luat în seamă de către Ieyasu. 

În luna august a acelui an abia se întorsese pe domeniile lui din 
Aizu, când s-a iscat zvonul că îşi strânge trupele pentru a-l înfrunta pe 
Ieyasu. Și până și doamnele de companie din Castelul Osaka aflaseră că 
acesta, profitând de întoarcerea în fieful său, a încheiat în secret 
împotriva lui Ieyasu o nouă alianță cu Mitsunari Ishida și se ştia și 
unde a făcut acest lucru și că a luat sub comanda sa neîntrerupt un 
număr mare de râninit?. 


Anul al cincilea al erei Keichō (1600) a început în aceeași atmosferă 


62 Samurai rămaşi fără stăpân, fie în urma morţii acestuia, fie în urma 
decăderii lui din drepturi. Codul samurailor prevedea ca la moartea 
seniorului, samuraii aflați sub comanda lui să-şi facă seppuku. Cei care 
alegeau să rămână în viață, căpătau statutul ruşinos de ronin şi adesea 
îşi câştigau traiul ca mercenari. 


plină de frământări. În primele cinci zile ale noului an, în Castelul 
Osaka a fost o mare agitaţie provocată de solii trimiși de nobilii din 
provincii. Dacă erau războinici care mergeau mai întâi la Hideyori să-i 
prezinte felicitările de Anul Nou, iar apoi se duceau la Ieyasu, erau și 
unii care treceau întâi pe la Ieyasu și abia apoi ajungeau la Hideyori. 
Chacha și cei din jurul fiului său dădeau o atenţie deosebită ordinii în 
care mesagerii își prezentau felicitările, iar pe ea o nemulţumea în 
special faptul că toți aceștia i se adresau lui Ieyasu în aceiași termeni 
de respect pe care îi foloseau şi pentru moștenitorul clanului 
Toyotomi. 

În martie, luptătorii din castel au început să vorbească deschis 
despre o campanie de pedepsire a lui Kagekatsu. Se zvonea că Ieyasu îi 
ceruse să meargă la Kyōto, dar acesta îl refuzase. Nobuyoshi Fujita, 
unul dintre vasalii lui Kagekatsu, se răzvrătise împotriva stăpânului 
său, fugise din Aizu și venise la Osaka, oferindu-și serviciile lui Ieyasu. 

Era adevărat: mai mulți soli fuseseră trimiși în Aizu pentru a-i cere 
lui Kagekatsu să depună un jurământ de loialitate față de Ieyasu și să 
meargă la Kyoto, dar atitudinea acestuia a fost arogantă - refuzase 
categoric toate propunerile, fără să trimită înapoi nici măcar un cuvânt 
prin care să-şi ceară scuze. 

La auzul acestor vești, Chacha i-a fost recunoscătoare lui Kagekatsu 
până în străfundul sufletului, dar n-a lăsat să se vadă nimic din toate 
acestea pe chipul ei. Se gândea că, într-o zi, leyasu, care devenea pe zi 
ce trece din ce în ce mai îngâmfat, va fi doborât de războinici precum 
Kagekatsu, care slujeau clanul Toyotomi și se opuneau clanului 
Tokugawa. 

În ziua de 2 iunie, leyasu le-a dat generalilor săi ordinul de plecare 
în campanie. Castelul și orașul Osaka erau întoarse cu susul în jos de 
agitația pregătirilor. În fiecare zi se organizau consilii militare, iar în 
ziua de 15 iunie, leyasu a cerut o întrevedere cu Chacha și cu Hideyori. 
Până atunci nu-i spusese o vorbă despre intenţiile sale în privinţa lui 
Kagekatsu, dar de această dată o anunţa oficial că va pleca în Aizu. 
Apoi, dintr-odată, s-a întors către Hideyori și i-a spus: 

— Nu vă voi mai vedea o vreme, tinere senior. Trebuie să plec într-o 
expediţie în ţinuturile din nord. 

Băiatul, care acum avea opt ani, crescuse destul de mult. 

— Aceste vorbe ne întristează. Când este hotărâtă plecarea? a 
întrebat Chacha, rugându-se în sinea ei ca Ieyasu să fie învins în Aizu și 


să nu se mai întoarcă niciodată la Osaka. 

— Voi pleca mâine. Aveţi grijă de domnia voastră şi de fiul domniei 
voastre cât timp eu nu voi fi aici. Trădătorii pot apărea în orice clipă și 
pot provoca dezbinare, răsculându-se împotriva lui taikō, a răspuns 
acesta aruncându-i lui Chacha o privire atât de rece încât au trecut-o 
fiorii. 

După câteva clipe, leyasu a început să râdă, dar era un râs sinistru. 

A doua zi, leyasu a părăsit Castelul Osaka. Primele trupe au ieșit pe 
porțile castelului dimineața devreme, dar soldaţii care încheiau 
convoiul au părăsit curtea abia după amiază la ora două. În tot acest 
timp, castelul a răsunat de zgomotul războiului. Nechezatul cailor sau 
clinchetul armelor ce se loveau una de alta ajungeau până în 
apartamentele lui Chacha, aflate departe de donjon. Doamnele de 
companie și slujnicele merseseră la porțile castelului pentru a vedea 
armata plecând, dar Chacha și Hideyori s-au închis singuri într-o 
cameră, ridicându-se de jos numai atunci când o slujnică a venit să le 
dea vestea că Ieyasu tocmai ieșise pe porțile castelului. 

— Cel care a ieşit o dată pe poarta castelului nu se va reîntoarce 
niciodată, Hideyori nu-l va lăsa! a spus Chacha, uitându-se la Hideyori 
ca şi cum ar fi căutat aprobare din partea lui. 

Amintindu-şi apoi de râsul sinistru al lui Ieyasu din ziua precedentă, 
s-a întrebat dacă nu cumva acesta se aştepta ca războinicii loiali lui 
Hideyori să ridice o armată în lipsa lui. Una câte una, în minte i-au 
apărut feţele nobililor care nu-și uitaseră obligaţiile față de clanul 
Toyotomi şi-i erau încă fideli lui Hideyori. Dacă Ieyasu se aștepta din 
partea susținătorilor lui Hideyori să ridice o armată, ea nu avea de 
gând să-i înșele așteptările. 

În acea zi, Ieyasu a intrat în Castelul Fushimi, l-a numit pe Mototada 
Torii comandant al castelului și a pornit din nou la drum în ziua a 
optsprezecea. Vestea că Ieyasu a profitat de această plecare pentru a 
instala un post militar la Fushimi declarând stare de urgenţă i-a fost 
adusă imediat lui Chacha, trezind în ea o furie fără margini. De ce nu 
luase nicio măsură la Castelul Osaka, dar întărise paza Castelului 
Fushimi? leyasu părea să fi prevăzut ce avea să urmeze în absenţa lui. 

După ziua a douăzecea, în Castelul Osaka, din care trupele lui Ieyasu 
plecaseră deja, a început dintr-odată o mare vânzoleală. Chacha se 
prefăcea că nu vede, dar era limpede că cei care se opuneau clanului 
Tokugawa își puneau planul în execuţie. Printre ei se distingeau Gen'i 


Maeda, Nagamori Masuda și Masaie Natsuka. 

Războinicii rămași în Castelul Osaka îşi şopteau unul altuia veştile 
despre mișcările de trupe și își numărau aliaţii. Plecase sau nu 
Yoshitsugu Otani de pe domeniul său pentru a merge la Sawayama, în 
fieful lui Mitsunari Ishida? Mișcările trupelor lui Terumoto Mori se 
desfășurau după cum era de dorit. De îndată ce Ieyasu părăsise zona, 
începuseră să iasă la lumină toți cei care până atunci stătuseră în 
umbră. 


Capitolul IX 


La mijlocul lui iulie, soţia lui Tadaoki Hosokawa s-a sinucis. El 
plecase în campanie alături de Ieyasu, lăsându-și soţia la castel. 
Chemată fiind să meargă drept ostatică la Osaka, pentru a-l asigura pe 
Ieyasu de loialitatea soţului ei, ea a refuzat, fiind astfel obligată să se 
sinucidă. 

În ziua în care s-a anunţat acest incident, în castel îşi făcea intrarea 
Terumoto Mori. Acesta îl dăduse afară pe Tsunamasa Sano, pe care 
Ieyasu îl însărcinase cu paza aripii de vest a castelului, și îi luase locul. 
Ca la un semn, după sosirea lui Terumoto, în aceeași zi s-a anunţat că 
cei Cinci Vechili, reuniți la Osaka, semnaseră un document în care îl 
acuzau pe Ieyasu de treisprezece infracțiuni împotriva ordinelor date 
de Hideyoshi pe patul de moarte. Pe lângă asta, Terumoto, Hideie și 
alte persoane influente, le trimiseseră nobililor o petiție cerându-le să- 
și unească forțele pentru a-l sprijini pe Hideyori. 

În Castelul Osaka era stare de război. Chacha nu mai prididea să-i 
primească pe luptătorii care îi cereau întrevederi. Observându-l pe 
micul Hideyori cum se uită drept, fără să clipească, în ochii tuturor 
acelor războinici care se perindau prin fața lui, pe Chacha a cuprins-o o 
emoție copleșitoare. Chipul său prelung, cu o mină demnă, era leit cel 
al tatălui său, Hideyoshi. În paloarea feţei și în expresia dură și 
nervoasă se regăsea sângele clanului Oda. Iar eleganța și semeţia de 
neclintit chiar la o vârstă atât de fragedă îi veneau fără îndoială de la 
clanul Azai. Chacha era convinsă de asta. 

În acea zi, de la Nagamori Masuda Chacha a auzit după multă vreme 
numele lui Takatsugu Kyogoku. 

— Voi trimite soli în provincia Otsu, i-a spus acesta. 

Era firesc să vină s-o informeze, dată fiind relaţia de rudenie dintre 
Chacha și Takatsugu. 

— Transmiteţi-i, vă rog, seniorului provinciei Otsu urările mele de 
bine, a răspuns Chacha simplu. 

Chiar dacă n-ar fi fost soţul surorii ei mai mici, nu încăpea nicio 


îndoială că Takatsugu ar fi fost gata să le sară în ajutor ei și fiului său. 
De asta era sigură. Gândul că războinicul care-i luase minţile în 
tinereţe era gata acum să-și dea viaţa pentru ea îi stârnea o emoție 
adâncă. lar faptul că îl avea aliat pe Takatsugu Kyogoku, stăpânul 
Castelului Otsu, o făcea pe Chacha să se simtă mai puternică decât dacă 
ar fi avut zeci de mii de luptători alături. 

În ziua a optsprezecea, agitația din castel a ajuns la apogeu. 
Tsunamasa Sano, căruia Ieyasu îi încredințase castelul în lipsa sa, le 
scosese din castel pe concubinele și pe slujnicele acestuia pentru a le 
duce la adăpost în Yodo, în timp ce el însuși plecase din Osaka la 
Fushimi, însoţit de cinci sute de oameni. Oamenii veneau și plecau 
încontinuu. 

A doua zi, s-a anunţat că Ukita, Kobayakawa și Shimazu încercuiseră 
Castelul Fushimi şi acum purtau acolo lupte crâncene. Veştile despre 
bătălie ajungeau la Osaka din oră-n oră. 

În ziua de 1 august, Castelul Fushimi a căzut, iar Mototada Torii, cel 
care îl avea în grijă, s-a sinucis. Pe 5 august, s-a desfășurat o ceremonie 
în care li s-au dat recompense celor care cuceriseră castelul în numele 
lui Hideyori. Chacha aflase de căderea Castelului Fushimi, dar nu știa 
ce se întâmplă în celelalte ţinuturi. Se purtaseră niște lupte, dar nimeni 
nu-şi putea da seama încă în ce direcţie vor evolua lucrurile. Mai mult, 
nu era deloc limpede de care parte erau nobilii din provinciile 
îndepărtate, iar mesagerii care soseau la castel în fiecare zi aduceau cu 
ei veşti contradictorii, aşa că situaţia era foarte neclară. Nu se știa nici 
măcar dacă unii nobili precum Masayuki Sanada erau în tabăra 
aliaților sau a dușmanilor. 

În aceste condiţii, Chacha simţea că armatelor din vest le lipseşte un 
războinic destul de puternic pentru a le strânge în jurul lui. Mitsunari 
Ishida era unul dintre cei care ar fi putut face asta, dar el nu era colo, 
împărțindu-se deja între Osaka, Fushimi și Sawayama. Se dădeau 
ordine peste tot. Situaţia era complet diferită de luptele purtate în 
timpul lui Hideyoshi. Chacha înțelesese că haosul care domnea acum 
venea din lipsa unui om de talia lui Hideyoshi, capabil să-i adune pe 
toţi în jurul lui. 

Pe la mijlocul lui august, a sosit vestea că luptătorii aflați sub 
comanda lui Ieyasu își întrerupseseră campania din nord pentru a se 
reuni la Castelul Kiyosu. La auzul acestor vorbe, pe Chacha a cuprins-o 
o mare neliniște. A trimis de îndată soli către Hideaki Kobayakawa 


pentru a-l întreba despre starea luptei. La puţin timp după aceea, 
pregătit să plece în campanie, Hideaki a venit în persoană pentru a-i 
saluta pe ea și pe fiul ei. I-a explicat că situația nu mai permitea nici 
măcar o oră de întârziere, trebuind să plece de îndată spre ţinutul Omi. 
Trupele staționate în Castelul Osaka au primit ordinul de plecare chiar 
în acea zi, părăsind castelul una după alta, așa încât spre seară acesta 
părea pustiu. Doar Terumoto Mori și câţiva soldaţi mai rămăseseră 
aici. El însuși dăduse ordin celei mai mari părți a trupelor sale să se 
îndrepte către est. A doua zi însă, noi întăriri au venit nu se știe de 
unde pentru a sprijini trupele rămase în castel. 

Spre sfârşitul lunii, de pe front au venit una după alta vești despre 
înfrângerea aliaților lui Chacha. Mai întâi căzuse Castelul Gifu, iar 
armatele lui Ishida, ca și cele ale lui Otani, erau în dezavantaj. 

În după-amiaza zilei de 8 septembrie, lui Chacha i-a parvenit o ştire 
de necrezut. Takatsugu Kyogoku, în care ea îşi pusese atâtea speranţe, 
urma să se alieze cu clanul Tokugawa și se pregătea în castelul său din 
Otsu să facă față unui asediu. Construise palisade în Osaka63 și în 
Awazu și adusese soldaţi pentru a bloca drumul spre est al armatelor 
din apus. Pe lângă asta, se pare că Takatsugu plănuise de multă vreme 
această acțiune, dându-se drept aliat al armatelor de vest în timp ce 
conspira în secret cu cei din clanul Tokugawa. 

Chacha rămăsese fără cuvinte. Nicicum nu putea să creadă așa ceva. 
Nu se putea ca Takatsugu să ridice sabia împotriva ei și a lui Hideyori! 
Poate că era o greşeală. Cum s-ar fi putut ca și Ohatsu și Takatsugu să 
se întoarcă împotriva lor? 

Renunţase la ideea de a se mai înţelege vreodată cu Kog6, soția lui 
Hidetada, gândindu-se că asta le-a fost soarta, dar nu-i venea să creadă 
că aşa ceva s-ar fi putut întâmpla cu Ohatsu. Sau cu doamna Kyogoku! 
Doamna Kysgoku, care îl iubise atât de mult pe Hideyoshi încât se 
călugărise la moartea lui, avea oare să se alieze cu Tokugawa, la fel ca 
fratele ei, și să încerce distrugerea clanului Toyotomi? 

— Cred că seniorul din Otsu s-a aliat cu clanul Tokugawa în numele 
unei mai vechi prietenii, îi spusese mesagerul, anunţându-i trădarea lui 
Takatsugu. 

Cuvintele lui au lovit-o în plin pe Chacha, dar era adevărat că 


6 Localitate în Otsu, în provincia Shiga, diferită de Osaka din regiunea 
Kinki în care se află Castelul Osaka. 


Takatsugu nu avea relaţii de prietenie doar cu ea, ci și cu Kogo, soția 
lui Hidetada, fiul lui Ieyasu. Chacha îi era cumnată, dar la fel îi era și 
Kog5. 

Chacha se înșelase gândindu-se doar la vechea afecțiune care-i 
unise pe ea şi pe verișorul ei. Ceea ce o făcuse să vadă totul în acest fel 
era puternica lor legătură specială despre care doar ei doi știau. Însă, 
judecând la rece, legătura secretă căreia Chacha îi dăduse atâta 
importanţă nu funcționase în favoarea ei. Și-a adus aminte de ziua în 
care hotărâse că va deveni concubina lui Hideyoshi și cum se prinsese 
Takatsugu cu mâinile de poala chimonoului ei. Chiar și acum vedea în 
faţa ochilor gestul brutal pe care el îl făcuse atunci și se întreba dacă 
nu cumva Takatsugu căuta acum răzbunare. Chiar dacă ea i se oferise 
mai târziu, Takatsugu o refuzase, însă poate că asta nu fusese destul ca 
el să-și găsească liniștea. 

— Cine să înţeleagă sufletul omului? a murmurat ea. 

Șoapta aceasta îi răsuna ciudat chiar și ei înseși. Dintr-odată, a 
simţit cum o scutură un hohot de râs. 

Rămânând singură, s-a așezat lângă verandă, privind cum soarele își 
trimite razele tomnatice printre crengile copacilor. Flori roșii de trifoi 
japonez umpleau grădina aceasta, care era învăluită într-o liniște 
străină de tulburarea ce avea să le dea viața peste cap lui Chacha și 
fiului ei. Se gândea că, deși uneori îl dispreţuise sau poate chiar îl 
urâse, toată viaţa îl purtase pe Takatsugu în gând. Acest războinic de 
viță nobilă pe care-l știa încă din copilărie ocupase întotdeauna un loc 
special în inima ei. Copilă fiind, numele lui Kyōgoku o făcea să-și plece 
capul în admiraţie pentru gloria și strălucirea îndepărtată pe care le 
evoca. Sentimentul acesta nu o părăsise niciodată până acum. 

Şi-a dat seama că era lac de sudoare. Acum, că Hideyoshi murise, era 
pentru prima dată în viaţa ei când era liberă cu adevărat. Tocmai 
pentru că nu mai avea a se teme de mânia stăpânului, putea să facă tot 
ce voia. Singurul scop care îi mai rămăsese era de a-l face pe Hideyori 
stăpânul țării. Odată ce ar fi reușit asta, i l-ar fi putut lua oricând pe 
Takatsugu surorii ei, dacă și-ar fi dorit. Doar îl iubea de când erau 
copii, la fel cum și el o iubea pe ea. De fapt, lui Ohatsu doar i-l 
împrumutase pentru o vreme. 

Trezindu-se însă din visare, Chacha şi-a dat seama că situaţia stătea 
complet altfel. Takatsugu îi întorsese spatele și se refugiase în castelul 
său din Otsu. Pentru binele ei și al lui Hideyori, se vedea nevoită să-l 


roage să se răzgândească. Se întreba pe cine ar putea trimite ca 
mesager cu această cerere. În minte i s-a ivit chipul unei bătrâne de 
şaizeci de ani pe nume Acha, maestră de ceremonia ceaiului, pe care și 
ea și doamna Kyogoku o cunoșteau bine. 

În aceeași zi, Acha a părăsit Castelul Osaka îndreptându-se către 
Otsu, de unde s-a întors două zile mai târziu. Prin intermediul doamnei 
Kyâgoku, încercase să-l facă pe Takatsugu să se răzgândească, dar 
totul fusese în zadar. Acesta îi răspunsese lui Chacha că ceea ce se 
întâmpla acum le fusese predestinat și că tot ce mai putea face era să 
se roage pentru siguranţa ei și a lui Hideyori. Îi mai spunea că 
neînțelegerile acestea nu-i priveau de fapt pe ea și pe fiul ei și o sfătuia 
să aştepte ca totul să se liniștească, fără a părăsi Castelul Osaka. 

După spusele lui Acha, reședințele atât din interiorul cât și din 
exteriorul Castelului Otsu fuseseră deja incendiate și se ridicaseră 
palisade solide în Osaka, iar în punctele de acces din Kyâmachiguchi, 
Obanagawa și Onjo-ji fuseseră postate trupe. Toate pregătirile 
defensive erau astfel încheiate. Mai mult, în partea de sud se construise 
un coridor de apărare acoperit, protejat însă doar de un singur rând de 
ziduri și de un singur șanț cu apă. Dacă se ajungea la o bătălie, cetatea 
ar fi putut fi cucerită fără mari probleme. 

În noaptea de 11 septembrie, după întoarcerea lui Acha, în Castelul 
Osaka s-a hotărât asedierea Castelului Otsu, Takatsugu fiind considerat 
rebel. În aceeaşi noapte, fără să se mai piardă nicio secundă, Motoyasu 
Mori a fost numit comandant al campaniei, iar Hidekane Mori, 
comandant secund. Din Osaka au pornit către Otsu șapte regimente de 
soldaţi, mai mulți generali din Yamato, trupe venite din Kyūshū, în 
total 15 000 de oameni. Plecarea lor a lăsat Castelul Osaka pustiit încă 
o dată. 

Chacha nu știa nimic despre desfăşurarea evenimentelor de la Otsu, 
dar nici despre cele de pe frontul de est. După plecarea trupelor de 
asediu din Castelul Osaka, aici atmosfera era încordată. Cei de-aici erau 
preocupaţi de bătălia decisivă ce urma să aibă loc în zilele următoare 
pe frontul de est mai mult decât expediția din Otsu. Solii veneau fără 
încetare, dar Chacha se închisese cu Hideyori în apartamentele ei și nu 
ieșea de-acolo. 

În noaptea de 16 septembrie, un mesager a anunţat capitularea 
celor din Castelul Otsu. Auzind acestea de la o slujnică, Chacha a trimis 
pentru prima dată soli la Terumoto Mori pentru a-l întreba despre 


situaţia luptelor. O preocupa soarta lui Takatsugu, dar nu putea să 
întrebe direct așa ceva. Mesagerul s-a întors purtând răspunsul lui 
Terumoto: după lupte crâncene, Castelul Otsu căzuse, așa că nu mai 
era motiv de îngrijorare. Niciun cuvânt mai mult. Poate că nici 
Terumoto nu știa mai multe. 

Chacha nu a putut să pună geană pe geană în acea noapte. Fără 
îndoială că Takatsugu își făcuse seppuku. Scurta lui viaţă, în care încă 
din copilărie se dedicase reînvierii gloriei familiei sale, îi trezea milă. 
Când Nobunaga își găsise sfârşitul la Honn6-ji, Takatsugu profitase de 
ocazie pentru a ataca castelul lui Hideyoshi, iar tot ce întreprinsese de- 
atunci încolo purta amprenta acelui comportament nesăbuit. În 
această perioadă de mari schimbări, părea că tot timpul o luase pe 
drumul greșit. Dar numai Chacha putea înţelege de ce ajunsese așa. Nu 
se putea explica în cuvinte, dar sufletele lor se înțelegeau unul pe altul. 
Până la urmă, numele de seamă al familiei sale îi adusese numai 
nefericire acestui tânăr războinic. 

A doua zi dimineaţă, Chacha a fost trezită de una dintre doamnele 
de companie. Terumoto îi cerea o întrevedere. Lui Chacha i-a fugit 
sângele din obraji la gândul că trebuie să fie ceva foarte grav, căci 
Terumoto nu mai făcuse niciodată aşa ceva. Îmbrăcat în armură, acesta 
a intrat în cameră și s-a aşezat în faţa ei: 

— Trupele noastre aliate au fost zdrobite la Sekigaharas+. Am primit 
vestea de mai puţin de o jumătate de ceas, i-a raportat războinicul, pe 
chipul lui citindu-se extenuarea. 

— Şi când s-a întâmplat asta? 

— În după-amiaza zilei de cincisprezece. 

— Nu tot atunci a căzut şi Castelul Otsu? 

— Aşa este. Orice s-ar întâmpla, îi voi apăra pe domnia voastră și pe 
seniorul Hideyori cu preţul vieţii. Nu aveţi de ce să vă faceți griji. 

— Am mai văzut castele căzând în viața mea. Îmi voi păstra 
cumpătul, i-a răspuns Chacha, fără nicio urmă de ironie. 

Îşi amintea bine focul ce mistuise, pe rând, castelele Odani și 


64 Bătălia de la Sekigahara (21 octombrie 1600 sau 15 septembrie din era 
Keich6) este una dintre cele mai importante din istoria Japoniei, marcând 
practic începutul shâgunatului Tokugawa, care va dura până în 1868. În 
cei peste două sute cincizeci de ani ai acestei guvernări, Japonia va 
cunoaşte o perioadă de pace îndelungată, dar şi de izolare față de restul 
lumii. 


Kitanosho. Și nu-i era străină nici moartea celor apropiaţi ei. Tatăl său, 
Nagamasa, mama sa, O-ichinokata, tatăl vitreg, Katsuie, unchiul ei, 
Nobunaga - toţi pieriseră de o moarte violentă. li văzuse murind și pe 
Tsurumatsu și pe Hideyoshi. Nu-i mai rămăsese alături aproape 
nimeni din cei dragi ei. Cel mai apropiat fusese Takatsugu, dar, dacă și 
acesta murise, atunci nici viața ei nu mai valora prea mult. 

Gândul la Hideyori însă a făcut ca un val de emoție să-i inunde dintr- 
odată ființa. Trebuia ca el să trăiască! Iar ea trebuia să rămână în viață 
până când îl va vedea preluând puterea. A simţit cum brusc o cuprinde 
o furie surdă față de cei care pierduseră bătălia de la Sekigahara, cei 
care greșiseră și luaseră decizii fără să o consulte. 

— Vor veni aşadar mulţi fugari, iar castelul acesta nu-i va putea 
primi, a continuat ea, de data aceasta pe un ton ironic. 

S-a ridicat apoi și a ieșit prin faţa acestui luptător nu foarte ager la 
minte. 

Aşa cum prevăzuse Chacha, începând din acea seară au început să 
apară la castel primele grupuri de ostași învinși. La lăsarea nopţii, cât 
vedeai cu ochii au fost agățate făclii care luminau ca ziua, iar din 
donjon se putea vedea cum cei înfrânți intrau unii după alții în castel. 

Din ce aflase de la vasalii săi apropiaţi, Chacha înţelesese că se 
ducea o dispută aprigă între un grup care susținea închiderea porţilor 
castelului și lupta din interior şi unul care cerea capitularea. În castel 
rămăseseră încă numeroși soldaţi, iar din ceas în ceas de pe front 
soseau alții. Dacă și-ar fi pus în minte să lupte împotriva lui Tokugawa, 
castelul nu ar fi căzut cu una, cu două. Hideyoshi coordonase el însuși 
construcţia acestui castel neasemuit, o fortăreață de neînvins. Dar, în 
lipsa unui conducător nemaipomenit cum fusese el, era doar o 
chestiune de zile până când urma să fie cucerit. Nu se mai știa nimic 
nici de războinicii de încredere, precum Mitsunari Ishida sau 
Yoshitsugu Otani. 

În ziua de 18 septembrie, Chacha a aflat de la vasalii săi că, atunci 
când a fost cucerit Castelul Otsu, Takatsugu reușise să se refugieze pe 
Muntele Koya. Dacă ăsta era adevărul, atunci Takatsugu trăia! Luând 
asupra lui responsabilitatea căderii castelului, probabil că se retrăsese 
din proprie voință într-un templu de pe Muntele Koya. Aflând că 
Takatsugu trăieşte, lui Chacha jalea ei de până atunci a început să i se 
pară prostească. Dar mai apoi furia trezită de gândul că verișorul ei îi 
întorsese spatele pentru a se alia cu clanul Tokugawa a răbufnit din 


nou. 

— De ce s-a dat bătut aşa de repede? Dacă mai aştepta o zi, primea 
poate o recompensă de la Ieyasu, a exclamat ea cu voce tare. 

Într-adevăr, victoria lui Takatsugu fusese la o zi distanță. Dar, 
judecând bine, toate astea se potriveau cu felul de a fi al verișorului ei. 

Chacha a ieşit în grădină. Luna aproape rotundă își răspândea 
lumina vineţie în toate cele patru zări. Chacha nu știa dacă urma să i se 
schimbe soarta, dar în sufletul ei era liniștită, de parcă nu s-ar fi aflat în 
situaţia în care era. Știind că schimbările destinului puteau fi brutale, 
poate că inima ei găsise o cale de a le răspunde. 

Dintr-odată, i-au venit în minte surorile ei. Poziţiile în care ajunsese 
fiecare dintre ele erau cât de poate de diferite. Singura care nu era 
chinuită de incertitudinea sortii şi care nu se afla în pericol de moarte 
era probabil Kogō, soția lui Hidetada, care acum se afla la Edo. Cu trei 
ani în urmă, adusese pe lume o fetiță și Chacha îi trimisese o scrisoare 
de felicitare, la care Kog5 nu îi răspunsese însă. Dar așa era Kog5. 

Timp de câteva zile, Chacha s-a zbuciumat încontinuu din cauza 
nesiguranţei. Nu-și putea imagina dacă luptele vor continua sau care 
va fi situaţia, așa că se închisese în apartamentele sale. Nu-i mai 
întreba nimic nici pe servitorii săi. Două sau trei zile a umblat un zvon 
cum că trupele din cetate vor pleca iar la luptă, dar apoi liniștea a luat 
din nou în stăpânire castelul. 

Pe 27 septembrie, Chacha a primit vestea neașteptată că Ieyasu se 
întorsese la castel și cerea o întrevedere cu Hideyori. Nu știa nimic de 
revenirea acestuia la Osaka. De fapt, leyasu intrase în castel puţin mai 
devreme în acea zi și, după ce se odihnise puţin în apartamentele sale 
din aripa de vest, trimisese mesagerii cu cererea de întrevedere. 
Împreună cu el sosise şi Hidetada, care pusese stăpânire pe corpul 
secundar, căci toți luptătorii din tabăra lui Chacha care rămăseseră 
până atunci în castel fuseseră mutaţi nu se ştie unde. 

N-a trecut mult și Chacha l-a văzut pe Ieyasu intrând în camera sa 
plin de aroganță. Era așezată lângă Hideyori, pe o treaptă mai jos decât 
el. Ieyasu s-a așezat în faţa băiatului. 

— Tânărul senior a crescut mult în tot acest timp în care nu ne-am 
văzut, a început el. 

Apoi, întorcându-se spre Chacha, a continuat: 

— Nişte oșteni nechibzuiţi v-au pricinuit multe necazuri, dar acum 
totul e așa cum trebuie să fie. Îmi pare rău pentru neajunsurile pe care 


vi le-au adus. 

— Grija domniei voastre mă onorează și vă mulțumesc pentru 
silința pe care v-aţi dat-o. 

Chacha îi răspunsese ceremonios, dar tonul cu care rostise aceste 
cuvinte era nespus de rece, arătând că nu-şi pierduse stima de sine. 
După câteva clipe, Ieyasu a continuat: 

— Mitsunari Ishida, Yukinaga Konishi și Ekei Ankokuji au fost prinși 
şi aduşi aici, la Osaka. Dacă vreţi să le transmiteţi vreun mesaj, îmi 
puteţi spune. 

— N-am nimic să le spun. Ce se va alege de ei? a întrebat ea. 

— O să fie purtaţi prin tot orașul, iar apoi vor fi executaţi la Rokujo- 
gawara, în Kyōto, i-a răspuns Ieyasu, fără nicio tresărire. Capetele le 
vor fi arătate mulțimii la podul de la Sanjō, ca să știe toată lumea ce 
păţesc cei care tulbură ordinea publică. 

Preţ de o clipă, Chacha i-a simţit privirea de gheaţă aţintită asupra 
ei, părând să-i spună: „De data asta v-am iertat pe tine și pe fiul tău, 
făcându-mă că nu văd amestecul vostru în tot ce s-a întâmplat, dar 
data viitoare când o să mai puneţi la cale ceva n-o să am milă. O să fiți 
şi voi executaţi la Rokujo-gawara, iar capetele o să vă stea în țepușe la 
podul din Sanj”. 

Chacha i-a întors privirea. 

— Nimeni nu ştie ce se va întâmpla mâine, căci asta-i viața omului. 
N-aș fi crezut niciodată că un luptător atât de valoros ca Ishida... Și 
tatăl meu vitreg, Katsuie, şi tatăl meu, Nagamasa, toți au murit de-o 
moarte crudă. Viaţa e ca un vis. 

Toată ura ei împotriva lui Ieyasu era adunată în cuvintele senine pe 
care i le spusese, dar în sufletul ei rămăseseră încă multe nespuse: „Și 
tu, leyasu, care azi ai în mână toată puterea! Cine poate ști dacă nu 
cumva va veni o zi în care tu să fii cel executat la Rokujo-gawara și 
capul tău să fie ridicat în țeapă la podul din Sanj5? De ce oare doar pe 
tine nu te-a ajuns soarta lui Ishida, a tatălui meu Nagamasa, a lui 
Nobunaga?” 

Aşa cum Îi spusese Ieyasu, cei trei războinici au fost executați pe 1 
noiembrie în Kyōto, la Rokujō-gawara, iar capetele lor au fost expuse la 
podul din Sanjo, alături de cel al lui Masaie Natsuka, ce-și luase singur 
viața. 

O vreme, o sumedenie de zvonuri sângeroase au continuat să 
circule: în Castelul Fushimi, optsprezece luptători fuseseră masacrați, 


acuzaţi că ar fi avut legături secrete cu cei din Osaka; câteva zeci de 
războinici aparținând taberei din Osaka au fost și ei executaţi, sub 
aceleași învinuiri. 

După victoria lui leyasu de la Sekigahara, Chacha și Hideyoshi nu au 
mai primit vizite din partea nici unui samurai. Se prea poate ca aceștia 
să fi renunţat de teamă să nu-l supere pe Ieyasu, dar pe de altă parte 
asta arăta și cât de radicală fusese eliminarea tuturor susținătorilor lui 
Hideyori. În toată această atmosferă sumbră, singura veste care i-a 
adus un pic de bucurie în suflet lui Chacha a fost aceea că Takatsugu 
primise un fief de 92 000 de koku în Wasaka. Era o mare promovare de 
la domeniul de 60 000 de koku din Otsu. E drept că deschisese porţile 
castelului din Otsu şi că acesta fusese cucerit de tabăra din Osaka, dar 
ceea ce obținuse cu asta fusese de fapt atragerea acestor trupe în 
interiorul propriului castel, nelăsându-le să ajungă pe câmpul de 
bătălie de la Sekigahara și oferindu-le astfel aliaţilor lui un avantaj 
numeric. Această ispravă nu fusese trecută cu vederea de Ieyasu și nu 
doar că Takatsugu nu fusese pedepsit, dar mai primise şi o 
recompensă pe deasupra. 

Dacă ar mai fi rezistat încă o zi fără să se predea, Takatsugu ar fi 
repurtat o victorie militară fără precedent. Fără îndoială că asta îl 
întristase, dar așa era Takatsugu. 

Chacha se gândea că tot ce i se întâmpla verișorului ei confirma 
destinul lui aparte: alianța lui neașteptată cu clanul Tokugawa, situația 
dificilă în care fusese înconjurat de o mare armată, curajul cu care se 
apărase, capitularea rapidă, rușinea ce-l făcuse să se retragă pe 
Muntele Koya, chemarea lui înapoi de către Ieyasu și reîntoarcerea 
fără rușine în lume, pentru a fi recompensat cu un fief de 92 000 de 
koku în Wasaka. 

Și totuși Chacha nu-i ierta nici lui și nici lui Ohatsu faptul că-l 
trădaseră pe Hideyori şi se aliaseră cu leyasu. Încerca să nu se 
gândească la asta, dar, de fiecare dată când își amintea, simțea cum 
furia îi cuprinde sufletul ca un tsunami. 


În luna iunie a anului următor, doamna Kyōgoku, care între timp se 
călugărise, a venit s-o vadă pe Chacha. Îi era foarte rușine de ceea ce 
făcuse fratele ei mai mic, prin alianța cu Tokugawa. l-a povestit lui 
Chacha că ea se afla în corpul central al Castelului Otsu când a izbucnit 
bătălia cruntă dintre forțele din Osaka și cele din jurul lui Takatsugu. 


Un obuz de tun care căzuse în clădire produsese o detunătură atât de 
puternică, încât ea își pierduse cunoştinţa. 

— Ai trecut prin clipe grele, i-a spus Chacha. 

— Cred că e ceva inevitabil pe timp de război. Dar oare ce gândește 
taikō în mormântul său văzând ce se întâmplă? În ce lume nesuferită 
am ajuns să trăim! a răspuns doamna Kyōgoku, încruntând din 
sprâncene cu o expresie sinceră de lehamite. 

Motivul vizitei sale la Chacha era să o roage pe aceasta să-i găsească 
în Kyoto o reşedinţă unde să poată locui. Nu mai suferea să stea 
împreună cu fratele său după ultimele evenimente și, în afară de 
Chacha, îi mai ceruse ajutorul și Doamnei din Palatul de Nord care 
locuia şi ea în Sanbongi, în Kyoto. În timpul vieţii lui Hideyoshi, 
doamna Kyâgoku îi purtase acesteia o ură aprigă, dar, după moartea 
lui taikō, aceste sentimente dispăruseră încetul cu încetul, iar acum 
avea cu aceasta aceeași relaţie de prietenie pe care o avea și cu Chacha. 

Chacha i-a transmis dorința verișoarei sale lui Katsumoto Katagiri, 
care locuia în castel și veghea asupra ei și a doamnelor ei de companie 
ca un fel de protector binevoitor. Nu știa dacă va reuși sau nu să 
rezolve ceva, dar o lună mai târziu primea o scrisoare de mulţumire de 
la doamna Kyōgoku, în care aceasta îi spunea că a primit o chilie în 
templul Seido-in. 

La puţină vreme după vizita doamnei Kyogoku, Chacha a aflat că 
Omă se recăsătorise cu un nobil de la curte cu rang de înalt consilier, 
Atsufusa Made-no-kaji. Cât de bine i se potrivea asta doamnei Kaga! 
Chacha și-o imagina cu ușurință cum își începuse noua viaţă alături de 
un nobil faimos pentru aspectul său fizic deosebit, uitând cu totul de 
taiko şi de trecutul ei. 


Jarul bătăliei de la Sekigahara încă nu se stinsese când Ieyasu a luat 
toată puterea. Părea că existenţa lui Hideyori nu-l mai preocupă câtuși 
de puţin. Dacă înainte de Sekigahara urma măcar și de formă 
procedurile legale constând în consultarea moștenitorului lui 
Hideyoshi, acum lucrurile se schimbaseră complet. Chacha și fiul său 
erau văzuţi ca niște profitori egoiști care trăiesc în Castelul Osaka pe 
cheltuiala lui. 

Ieyasu făcea des drumul între Edo și Fushimi, dar la Osaka mergea 
foarte rar. Cu toate acestea, privirea lui pătrunzătoare ajungea până în 
cele mai ascunse colţuri. Castelul Osaka era castelul lui Hideyori, dar în 


același timp nu era de fapt al lui. 

La trei ani după bătălia de la Sekigahara, în ziua de 22 februarie a 
anului al optulea al erei Keicho (1603), Ieyasu a fost numit ministru de 
dreapta de către Curtea Imperială și a primit titlul de shogun. Pe 25 
martie a fost primit la palatul imperial cu mare pompă. A ales ca la 
ceremonie să fie însoţit de Hideyasu Tokugawa, Tadaoki Hosokawa, 
Terumasa Ikeda, Takatsugu Kysgoku, Masanori Fukushima și alți 
luptători, cu toţii războinici de încredere ai lui taiko la vremea lor. 

Despre această vizită la palat a început să se vorbească prin oraș cu 
mult înainte să se întâmple. Chacha și-a amintit de vizita lui Hideyoshi 
la Curtea Imperială. O durea să vadă că aceiași luptători care îl 
însoțiseră pe taiko în vizitele sale la împărat făceau același lucru acum 
alături de Ieyasu. 

În momentul în care a primit titlul de shogun, Ieyasu a adus în 
discuţie problema căsătoriei dintre Hideyori și Senhime, fiica lui 
Hidetada și a lui Kogo. Această unire, care era trecută și în testamentul 
lui Hideyoshi, era cunoscută de toţi luptătorii de la putere și Ieyasu știa 
că n-avea de ales decât să o ducă la bun sfârşit. 

Când au început discuţiile, Chacha n-a reușit să înţeleagă care era de 
fapt miza acestei căsătorii, dar a acceptat, bucuroasă că cel puţin o dată 
Ieyasu respecta ultimele dorinţe ale lui Hideyoshi. Firește că nu se 
aştepta ca această căsătorie să-i întărească poziţia lui Hideyori. Era 
până la urmă doar o căsătorie formală, căci Hideyori avea unsprezece 
ani, iar Senhime, şapte. Nimeni nu ştia ce le pregătea viitorul. 

Dat fiind trecutul lui Ieyasu simplul fapt că i-o dădea în căsătorie pe 
nepoata sa lui Hideyori nu-i garanta acestuia siguranța sub nicio 
formă. Pentru a-i câștiga prietenia lui Nobunaga, leyasu nu ezitase 
altădată să-și ucidă propriul fiu, Nobuyasu, iar mai apoi, pentru a 
distruge clanul H6j6, îl eliminase pe soțul fiicei lui, Ujinao H6j5. Așadar, 
din acest punct de vedere, Chacha nu avea niciun fel de așteptări de la 
căsătoria lui Hideyori cu Senhime. În schimb, nu putea uita că Senhime 
era fiica surorii ei Kogō, iar în felul acesta cele două surori din clanul 
Azai erau gata să unească destinele celor doi copii născuţi din 
pântecele lor. Astfel, această căsătorie putea să depășească graniţele 
unei simple alianțe politice și să creeze legături mult mai puternice. 

Ceremonia a fost fixată pentru luna iulie și, din primăvară până în 
vară, Castelul Osaka a vuit de larma pregătirilor pentru acest 
eveniment. Cel însărcinat să organizeze sărbătoarea era Katsumoto 


Katagiri. leyasu se afla la Fushimi, dar Senhime și părinţii ei locuiau la 
Edo. Când a venit luna iulie, s-a anunţat oficial că Kogō va părăsi Edo și 
că va merge la Osaka pe un vas împreună cu fiica sa, iar până în ziua 
ceremoniei vor locui la Fushimi. Chacha se bucura că-și va revedea 
sora după atâţia ani. 

Vasul care le aducea pe cele două a ajuns în Osaka în seara zilei de 
21 iulie. Însoţită de o escortă de luptători, Chacha a mers să le 
întâmpine pe sora și pe nepoata ei. Kogo era complet schimbată. Se 
îngrășase atât de mult, că era aproape de nerecunoscut, iar pielea de 
pe faţa ei inexpresivă se lăsase. Privirea îi era calmă, dar rece, iar 
mișcările îi erau încete. Lui Chacha i se părea de o nepăsare 
înspăimântătoare. Venise cu inima bătându-i de emoție s-o 
reîntâlnească pe sora ei, dar Kogō nu părea mișcată câtuși de puţin. Se 
urnea greu și părea incapabilă să facă un pas fără să fie ajutată de 
numeroasele slujnice și doamne de companie ce-i erau prin preajmă. 
Chacha se gândea că rolurile lor se inversaseră. 

Kog5 și Senhime au petrecut o noapte la Castelul Osaka, dar Chacha 
s-a abținut să le viziteze, gândindu-se că probabil sunt obosite în urma 
călătoriei cu barca și că vor să se odihnească. Cum a doua zi era 
planificat să plece spre Fushimi, Chacha a trebuit să amâne până după 
ceremonia căsătoriei mult așteptata conversaţie cu sora sa. 

Castelul Osaka era plin de larma iscată de pregătirile pentru 
evenimentul ce fusese fixat pentru ziua de 28 iulie şi care se anunţa a fi 
fastuos. Senhime urma să fie purtată în palanchin până la podul 
Otebashi, de unde drumul până la castel ar fi fost acoperit cu tatami 
peste care s-ar fi așternut mătase albă țesută în patru ițe. Erau însă 
destui cei care se împotriveau acestei idei, invocând gusturile sobre ale 
lui leyasu. Până la urmă s-a renunţat la acest plan, urmând ca Okubo 
Sagami-no-kami să meargă la Castelul Fushimi pentru a însoţi de-acolo 
alaiul, în timp ce Asano Kii-no-kami să-l aștepte la podul Otebashi. Pe 
Chacha o nemulțumea profund faptul că toţi cei implicaţi în pregătirile 
ceremoniei se dădeau peste cap să-l mulțumească pe Ieyasu. 

În ziua nunţii, încă de dimineaţă pe cer nu era nici urmă de nor, iar 
peste zi s-a lăsat o căldură sufocantă. Barca frumos decorată în care 
era purtată Senhime a pornit de la Castelul Fushimi pe râul Yodo. 
Nobilii din provinciile de vest stăteau de strajă pe maluri pe toată 
distanţa dintre Fushimi şi Osaka şi peste trei sute de luptători înarmaţi 
cu arme de foc, lănci și arcuri erau postați de-a lungul râului. Barca 


înainta lin pe ape, lăsând în urmă vălurele albe de spumă. Din când în 
când, Senhime cerea amuzată ca ambarcaţiunea să oprească sau să 
vireze brusc. Nu semăna deloc cu un alai de nuntă. În locurile unde apa 
nu era destul de adâncă, vasul înainta cu greutate și atunci, conduși de 
Horid Shinano-no-kami, trei sute de oameni cu lopeţi în mână intrau în 
apă şi dădeau la o parte nisipul de sub barcă. În tot acest timp, 
dinăuntru se revărsau hohotele de râs ale lui Senhime. 

Ceremonia s-a desfășurat în marea sală de recepții din Castelul 
Osaka. Chacha era așezată lângă Hideyori, față în față cu Kogō, care 
stătea lângă Senhime. Toate ușile glisante dimprejurul sălii erau larg 
deschise, oferind vederii priveliștea nisipului alb și a pinilor bătrâni 
din întinsa grădină. 

Imediat după ceremonia ceștilor, Senhime s-a ridicat și a traversat 
sala pentru a ieși afară, urmată de numeroase doamne de companie. 
Hideyori, mai serios decât de obicei, a rămas așezat şi nu s-a mișcat din 
locul lui. 

— Nu vrei să ieşi în grădină să te joci cu ea? l-a întrebat Chacha, dar 
el a rămas tăcut, cu privirea aţintită înainte, palid și nervos. 

În seara aceea, Chacha și Kogs au luat cina împreună, lăsând ușile 
larg deschise ca să intre răcoarea de afară. Era ciudat, dar nu găseau 
niciun subiect de conversaţie. Despre orice ar fi început să vorbească, 
sfârșeau prin a se simţi stânjenite. Erau surori, dar în același timp 
fuseseră şi în tabere adverse, așa că până la urmă n-au discutat decât 
despre subiecte banale, care nu riscau să provoace nicio neplăcere. 
Singurul subiect comun de discuţie a fost Ohatsu. Din ce spunea Kogo, 
ea şi Ohatsu se întâlniseră de câteva ori. Chacha nu și-a putui înăbuși 
tulburarea la auzul acestor cuvinte. Așadar Ohatsu mersese tocmai 
până în Edo de câteva ori, dar nu venise nici măcar o dată la Osaka, în 
ciuda distanţei mult mai mici între Osaka și Wakasa. 

În timp ce vorbea cu sora ei, lui Chacha i se părea din ce în ce mai 
mult că această căsătorie dintre Hideyori și Senhime nu avea absolut 
nicio noimă. La fel cum ea nu se bucurase cu-adevărat de când auzise 
această propunere, nici Kogo nu părea prea încântată. Chacha se 
gândea că lucrurile ar fi stat altfel dacă Hideyoshi ar mai fi trăit. Atent 
la cele mai mici detalii, el ar fi făcut din această ceremonie o sărbătoare 
plină de veselie. Fără îndoială că în grădină ar fi avut loc spectacole de 
teatru Nō, întreceri de sumo sau reprezentații ale acrobaţilor, iar 
banchetul la care i-ar fi chemat pe toţi nobilii din ţară ar fi ţinut câteva 


zile. 

Fireşte, și în acea seară avea loc undeva prin castel un banchet care 
îi aducea împreună pe mulţi dintre nobilii din Japonia, dar în camera în 
care erau acum Chacha și sora ei nu ajungea nici măcar un murmur din 
râsetele și veselia de acolo. 

— Uite! A apărut luna! a exclamat dintr-odată Kogō, întorcându-se 
ușor către grădina din faţa salonului, cu ochii ațintiţi către luna ce se 
ivise de după delușorul artificial din grădină. 

Privind-o pe Kogs din profil, Chacha și-a adus deodată aminte de 
copilăria lor. A fost singura clipă în care legătura lor de sânge a trezit 
în ea nostalgia vremurilor trecute. 

— E frumoasă luna la Edo? a întrebat-o Chacha. 

— Nu e așa de diferită de cea de aici, i-a răspuns Kogō, părând să 
cadă adânc pe gânduri. Dacă mă gândesc bine, am privit luna în tot 
felul de locuri în viața mea. La Ono... 

Kog5 a tăcut fără să-și termine gândul. Chacha a tresărit. Fără 
îndoială că cea mai frumoasă amintire a surorii ei era luna plină pe 
care o admirase la Ono, dar se oprise fără să o spună cu voce tare căci 
probabil că încă mai purta în inimă durerea despărțirii de primul ei 
soț, Yokurō Saji, seniorul din Ono, și de fiicele ei care-şi găsiseră 
moartea. Chacha nu a mai insistat. 

— S-au întâmplat multe, dar eu mă bucur că nu ne-am pierdut viaţa 
în flăcările ce au cuprins castelul nostru din Fukui. Dacă am fi murit 
alături de mama noastră atunci, nu am fi putut acum să admirăm luna 
împreună. 

— Chacha, tu chiar crezi asta? a întrebat-o Kog6, uitându-se în ochii 
ei. Eu m-am gândit de nenumărate ori că mi-ar fi fost mai bine dacă 
muream odată cu mama. Am crezut întotdeauna că și tu gândești la fel. 
Și înainte, şi acum, tot timpul am crezut că și tu regreţi că nu s-a 
întâmplat așa. 

— Eu îl am pe Hideyori. 

— Şi eu, ca și tine, am avut copii. 

— Încă mă mai urăști? 

— Nu te urăsc. Nu pe tine. Taiko e cel pe care-l urăsc, a răspuns 
răspicat Kogo. 

— Dar toată ura asta nu ţi s-a stins nici măcar acum, când fiica ta se 
căsătorește cu fiul lui? 

— Cum să mi se şteargă? i-a întors vorbele Kogō. Dacă vreodată din 


legătura aceasta se va naște un fiu, prin vinele lui va curge sângele lui 
taiko cel al shogunului, al tău și al meu. Ce amestec pestriț! 

Kogo a început să râdă încetișor. Chacha a simţit cum încep să-i 
tremure genunchii. Kog avea dreptate: ce fel de copil va fi acela în 
care se vor împleti Hideyoshi, Ieyasu, Kogō și ea însăși? Frau atât de 
diferiţi încât nu s-ar fi amestecat nici cât apa cu uleiul. 

— Taikd trebuie să fi văzut ceva bun în acest plan. Cred că va fi bine. 

Întâlnirea dintre cele două surori a ținut două ore, timp în care n-au 
reușit să-şi găsească buna înţelegere. Nimic nu putea stinge ura pe care 
Kogō le-o purta lui Chacha şi lui Hideyoshi. În acea noapte, Chacha a 
hotărât că o va trata pe Senhime ca pe o ostatică a clanului Tokugawa 
la Castelul Osaka mai degrabă decât ca pe o viitoare soție a fiului său. 
Trebuia așadar să-i găsească acestuia de îndată altă soție oficială. 

La un an după căsătoria dintre Hideyori și Senhime, în ziua de 7 
iulie a anului al nouălea al erei Keicho (1604), Kogō a dat naștere în 
aripa de vest a castelului din Edo celui de-al doilea copil al său. De data 
aceasta era un băiat pe care l-au numit Takechiyo. Peste ani, el avea să 
devină cel de-al treilea shogun al clanului Tokugawa: Iemitsu. Părea că, 
după toate nenorocirile de până atunci, în sfârșit și pe Kog5 o aşteptau 
bucurii extraordinare. Făcuse primul pas către o soartă fericită atunci 
când devenise soţia oficială a lui Hidetada, care urma să devină cândva 
shogun, dar nu exista nicio îndoială că, până în ziua în care a născut un 
băiat, umbra dramaticului său trecut, ce i se întipărise și pe față, şi în 
suflet, o urmărise neîncetat. Aducându-l pe lume pe moștenitorul 
clanului Tokugawa, simţea cu întreaga sa făptură că de-acum înainte 
nimic nu-i mai poate amenința poziția. Nu mai avea să cunoască teama 
că fericirea și familia îi vor fi distruse de un om mai puternic decât 
soţul ei, așa cum se întâmplase cu Yokurs Saji. Și nu mai risca să devină 
văduva unui războinic căzut în luptă, aşa cum se întâmplase cu cel de- 
al doilea ei soț, Hidekatsu Hashiba. Puterea clanului Tokugawa avea să 
fie deplină, căci rădăcina tuturor relelor, războaiele civile pentru 
supremație, fusese stârpită. 

Vestea că Kogō a născut un băiat a ajuns la Chacha cu întârziere, 
prin luna ianuarie. N-o interesa câtuși de puţin faptul că lui Hidetada și 
lui Kogo li se născuse un fiu, dar i-a trimis totuşi surorii ei o scrisoare 
de felicitare. În numele lui Hideyori, a mai trimis apoi mesageri 
purtând scrisori de felicitare și cadouri către leyasu și Hidetada, dar 
voise ca, pe lângă toate aceste obligaţii formale, să-i ofere mai întâi 


surorii ei mai mici, care trecuse prin dificila experiență femeiască a 
nașterii, o mărturie a afecțiunii sale. 

Răspunsul politicos al lui Kogs a venit înapoi imediat, ceea ce a 
surprins-o pe Chacha foarte tare, căci lui Kogo nu-i stătea în fire să 
răspundă. Era o scrisoare simplă, dar din care deborda o bucurie 
imensă, și fusese scrisă cu litere groase și oarecum masculine, un scris 
nu foarte iscusit, pe care Chacha îl cunoştea prea bine. În două locuri 
greşise caracterele și le acoperise cu tuş negru. Astfel de detalii, atât de 
caracteristice lui Kogō, îi păreau lui Chacha foarte amuzante. Nu 
întreba însă nimic despre fiica ei de opt ani, care rămăsese la Osaka 
după căsătoria cu Hideyori. Părea că bucuria de a fi născut un 
moștenitor o făcuse să uite că are și o fată. Chiar dacă dăduse viață 
unui băiat, Senhime era tot rodul pântecelui ei şi oricine s-ar fi aşteptat 
ca o mamă să fie foarte îngrijorată de soarta copilului de care trebuise 
să se despartă, însă Kogo nu părea să aibă astfel de sentimente. 
Dimpotrivă, faptul că Senhime era fată și că locuia departe de ea nu 
numai că n-o îngrijora deloc pe Kogō, ci o făcea să devină pe zi ce trece 
şi mai distantă. 

Citind scrisoarea de la sora ei, Chacha și-a amintit din nou de copila 
ce-i era dată în grijă de clanul Tokugawa. Doar de data aceasta lui 
Chacha i s-a făcut milă de nepoata sa. O tratase ca pe un simplu ostatic 
şi nu o primise la ea nici măcar o dată. Tot ce știa era că Senhime își 
duce viața undeva prin Castelul Osaka, împreună cu slujnicele şi 
luptătorii care o însoţiseră din Edo pentru a veghea asupra ei, dar se 
hotărâse o dată pentru totdeauna să nu intervină în vreun fel în viaţa 
nepoatei ei. 

În luna martie a anului al zecelea din era Keichs (1605), Hidetada 
şi-a anunţat vizita oficială la Curtea Imperială din Kysto. Chacha nu 
ştia motivul acestei vizite și nici cei câţiva vasali apropiaţi lui Hideyori 
care continuau să vină la Castelul Osaka nu-i putuseră spune nimic. 

Zvonurile care circulau prin castel vorbeau de un marș triumfător al 
lui Hidetada de la Edo la Kyoto, cu o escortă de o sută de mii de 
oameni, aşa cum făcuse în trecut shâgunul Yoritomo$5. Atunci, escorta 
shogunului, formată din mai multe unităţi, plecase din Kamakura în 


65 Minamoto-no-Yoritomo (1147-1199), fondatorul şi primul shogun al 
shâgunatului Kamakura (1192-1333). În 1190 aceasta a făcut o vizită la 
Curtea Imperială pentru a-i impresiona pe cei de acolo cu puterea pe care 
o deținea. 


grupuri mici sub conducerea lui Hisatada Hatakeyama și ajunsese la 
Kyoto douăzeci de zile mai târziu. Se zvonea că și Hidetada intenţiona 
să procedeze la fel. Motivul oficial al vizitei sale era să-i prezinte 
împăratului mulțumirile pentru numirea sa ca general al gărzii 
imperiale de dreapta, funcţie care îi fusese conferită în anul precedent. 
Chacha era convinsă însă că acesta era doar un pretext și că toată 
această mișcare masivă era organizată doar pentru a le arăta ei și 
aliaţilor săi puterea pe care o avea Ieyasu. 

A venit şi luna martie, iar călătoria lui Hidetada a început cu un fast 
care întrecea orice imaginaţie, atitudinea maiestuoasă a sa și a suitei 
sale dominând toată regiunea din jurul capitalei și dând naștere 
multor zvonuri cărora le-a trebuit mult timp să se stingă. 

În mai multe locuri din Kyoto şi din Osaka apăruseră inscripţii pe 
ziduri, spunând „Pregăteşte-te, Hideyori!”. 

Chacha se făcea că nu aude zvonurile despre Hidetada, căci o 
nemulțumeau profund. Vasalii săi apropiaţi, doamnele de companie și 
slujnicele aflau tot felul de lucruri, dar Chacha le interzisese să 
vorbească despre asta în fața ei. Însă acest eveniment căpătase 
asemenea proporţii, că o înfuria la culme. La o lună după vizita lui 
Hidetada la Kysto, la Castelul Osaka a sosit vestea că Ieyasu a renunțat 
pe neașteptate la titlul de shogun la începutul lui aprilie, dându-i-l 
fiului său, Hidetada. Nu se știa exact de unde venise această veste, dar 
ea s-a răspândit în tot castelul cât ai clipi din ochi. 

Auzind acele cuvinte, Chacha s-a schimbat la față. Nu se gândise 
niciodată până atunci la aşa ceva, dar acum își dădea seama că de fapt 
totul fusese cât se poate de previzibil. Prin cedarea către fiul său a 
titlului de shogun în timpul vieţii sale, Ieyasu își consolida poziţia, căci 
puterea era de fapt în mâinile lui. 

— Nu se poate! a exclamat ea în fața lui Kato și a lui Fukushima, care 
veniseră să-i aducă vestea. 

În adâncul inimii, ştia deja că totul e adevărat, dar îi era atât de greu 
să accepte, încât nu putea să dea glas acelor cuvinte. 

Câteva zile mai târziu, pe 12 aprilie, Hideyori a fost informat că titlul 
său fusese schimbat din ministru de centru în ministru de dreapta. 
După încă trei zile, toate zvonurile s-au adeverit: leyasu nu făcuse 
niciun anunţ oficial, dar pe 7 aprilie renunțase la titlul de shogun, care 
trecuse astfel la Hidetada, numit în același timp și ministru de centru și 
fiind ridicat în acest fel la al doilea grad de nobleţe. 


Când vestea a ajuns la Castelul Osaka, pe 16 aprilie, atmosfera s-a 
schimbat cu totul. Samuraii ce-l sprijiniseră mereu pe Hideyori s-au 
strâns de dimineaţă la castel, iar curtea centrală s-a umplut după multă 
vreme de nechezatul celor câteva zeci de cai de luptă. 

În acea zi, Chacha a înţeles pentru prima oară adevărata 
semnificaţie a celor o sută de mii de oameni care-l escortaseră pe 
Hidetada la Kysto. Anunţul că Ieyasu îi încredinţase fiului său titlul de 
shogun putea genera mari frământări, şi mișcări de rebeliune puteau 
oricând izbucni în jurul Castelului Osaka, însă cei o sută de mii de 
oameni erau gata oricând să plece din Kyoto și să intre în Osaka pentru 
a restabili ordinea. Nu aveau decât să traverseze câmpia Yamazaki și 
să meargă pe lângă râul Yodo. 

Faptul că Ieyasu renunţase la titlul de shogun în favoarea fiului său 
arăta cât se poate de clar că nu avea nici cea mai mică intenţie de a 
reda puterea clanului Toyotomi. Chacha se îndoise întotdeauna că 
Ieyasu va ceda ușor în faţa lui Hideyori, dar acum chiar și pâlpâirea de 
speranţă pe care o mai avea se stinsese de tot. Niciodată n-ar fi crezut 
că situaţia va lua o astfel de turnură la nici șapte ani de la moartea lui 
Hideyoshi. 

I se părea că Ieyasu își scosese deodată ghearele pe care până atunci 
şi le ţinuse ascunse. 


La o zi după ce vestea că Hidetada a devenit shogun a ajuns la 
Chacha, la Castelul Osaka au sosit soli din partea Doamnei din Palatul 
de Nord. Contrar obiceiului ei, Chacha i-a primit imediat. Doamna din 
Palatul de Nord o îndemna pe doamna din Yodo să-l trimită pe 
Hideyori la Curtea Imperială pentru a-i prezenta oficial omagiile noului 
shogun. Războinicul trimis să aducă acest mesaj era un bărbat nervos, 
dar cu trăsături frumoase, pe care Chacha însă nu-l cunoştea. 

Mesagerul fusese trimis de Doamna din Palatul de Nord, dar cu 
siguranță că cel care trăgea sforile era Ieyasu. Întotdeauna se pregătea 
luându-și toate precauţiile posibile, așa încât nu exista nicio îndoială că 
el fusese cel care gândise această stratagemă. 

— Nu pot să accept acest sfat, chiar dacă vine din partea Doamnei 
din Palatul de Nord. Shsgun sau nu, un Tokugawa este un vasal al 
clanului Toyotomi. Dacă seniorul Hidetada dorește să-l întâlnească pe 
fiul meu, cred că eticheta cere ca el să vină la Castelul Osaka. 
Transmiteţi-i acestea Doamnei din Palatul de Nord când vă veţi 


întoarce. 

Răspunsul lui Chacha s-a răspândit imediat atât în castel, cât și în 
oraș. Câteva zile mai târziu, zvonuri despre o iminentă confruntare 
între clanurile Tokugawa și Toyotomi se auzeau atât în Kyoto, cât şi în 
Osaka. Ca pentru a confirma toate acestea, între cele două orașe au 
început să circule dintr-o parte în alta tot mai mulţi ronini care până 
atunci stătuseră ascunși cine știe pe unde. Printre ei erau și grupuri de 
zece sau de douăzeci de oameni. Pe lângă aceștia, în fiecare zi pe străzi 
se puteau vedea orășeni purtând cu ei lucruri de prin casă sau piese de 
mobilier, încercând să se refugieze la periferie de teama amenințării 
războiului. 

Singurii care nu credeau nimic din toate aceste zvonuri erau leyasu 
şi Chacha. Ieyasu ştia că la Osaka nu se pot aduna mai mult de zece mii 
de oameni, în timp ce Chacha era conștientă că dacă ar fi fost atacat de 
cei o sută de mii de soldaţi staţionaţi în Kyoto, Castelul Osaka ar fi 
căzut în mai puţin de un ceas. 

În ziua de 10 mai, aşa cum îşi dorise Chacha, Tadateru Kazusa-no- 
suke a venit din partea shogunului la Castelul Osaka pentru a-i 
prezenta lui Hideyori omagiile cerute de etichetă. 

Vizita reprezentantului shogunului i-a adus după multă vreme pace 
în suflet lui Chacha. Nu-l trimisese pe Hideyori la Kysto, ci dimpotrivă, 
primise mesageri din partea shogunului, iar acest lucru îi demonstra că 
autoritatea lui Hideyori nu pălise de tot, ceea ce îi aducea o firavă rază 
de speranță. După ce a părăsit Castelul Osaka, Kazusa-no-suke s-a 
întors la Fushimi. 

În seara aceea, ceva s-a schimbat în sufletul lui Chacha. Nu era 
sentimentul unei victorii. Se putea spune că de data aceasta reușise să- 
] facă pe shōgun să-și plece capul, dar lucrul acesta nu-i aducea niciun 
avantaj real lui Hideyori. În camera sa pe care aerul serii ce intra prin 
toate uşile deschise o răcorise puţin, Chacha se gândea la viitorul 
întunecat. Deși venise din partea shogunului, nu încăpea nicio îndoială 
că Kazusa-no-suke fusese trimis de leyasu. Se prea poate ca noul 
shogun, Hidetada, nici să nu fi auzit de toate acestea. 

La mijlocul lunii iunie, Chacha a aflat de la doamna Ky5goku de 
moartea doamnei Kaga, la nici treizeci și patru de ani. Recăsătorită cu 
Atsufusa Made-no-K6ji după moartea lui Hideyoshi, doamna Kaga nu 
reușise niciodată să-i câștige simpatia lui Chacha, dar faptul că acum 
nu mai era printre cei vii o făcea pe aceasta să-şi dea seama că între ele 


două existase întotdeauna o legătură profundă. Cât timp fuseseră 
concubinele lui Hideyoshi, rivalitatea lor nu cunoscuse limite, dar 
vremurile care au urmat după moartea lui le-au făcut să regrete zilele 
în care se urau una pe alta, dar el era încă în viață. Doamna Kaga le 
întrecea în frumuseţe pe toate celelalte concubine ale lui Hideyoshi. 
Chacha o vedea și acum în chimonoul strălucitor, cum urca în spatele 
Doamnei din Palatul de Nord dealul de la Daigo, în ziua când fuseseră 
împreună să admire florile de cireș. lar mai apoi, căsătoria ei pripită cu 
Made-no-Kâji iscase multe bârfe și critici, dar acum se vedea că de fapt 
nu făcuse nimic mai mult decât făcea toată lumea. 

Avusese un caracter interesant, căci, deşi fusese atrasă de beneficii 
și profit, nu se atașase de nimic. Devenise concubina lui Hideyoshi, dar, 
lăsând la o parte gelozia specifică oricărei femei, probabil că în sufletul 
ei nici nu-l iubise, nici nu-l respectase. Tocmai de aceea, după moartea 
lui se grăbise să-și aleagă drumul pe care să poată merge ca femeie, 
fără să-i pese prea mult de gura lumii. O susținuse probabil 
întotdeauna mândria de a fi fiica lui Toshiie Maeda, vestitul războinic 
de viță nobilă. 

Chacha a trimis un mesager să transmită condoleanţe la templul 
Daitoku-ji din cartierul Murasakino unde se ținuseră ceremoniile 
funerare, promițându-și că va merge și ea în persoană să se reculeagă 
la mormântul doamnei Kaga prima dată când va ajunge în Kyoto. 

De când Hidetada preluase titlul de shogun, clanul Tokugawa părea 
că-şi întărise supremația mai mult ca niciodată. În al unsprezecelea an 
al erei Keichō (1607), la un an după numirea sa ca shogun, a început 
construcţia unui castel grandios în Edo. Cu doi ani înainte de asta, 
Castelul Fushimi fusese restaurat de nobilii din partea de vest, dar 
castelul din Edo urma să fie un edificiu şi mai impunător. Din toată ţara 
fuseseră aduși tâmplari, dulgheri și pietrari și piatra fusese cărată cu 
trei mii de vase din provincia Izu. Când avea să fie terminat, chiar și 
Castelul Osaka, de care Hideyoshi fusese atât de mândru, avea să pară 
mărunt pe lângă noul edificiu. 

Clanul Tokugawa însă nu se mulțumea doar cu ridicarea castelelor 
din Fushimi și din Edo. În anul al doisprezecelea al erei Keichâ (1609), 
a fost anunţată construirea castelului din Sunpu, iar în anul următor au 
început lucrările la castelul din Sasayama, în provincia Tanba, urmată 
de castelul din Nagoya, în luna februarie a anului al cincisprezecelea. 

De când abdicase în favoarea fiului său, Ieyasu locuia în aripa de 


vest a Castelului Edo, dar în anul al doisprezecelea și-a mutat reședința 
în Sunpu, iar acest oraș a devenit, împreună cu Edo, centrul vieţii 
politice a ţării. Toate ordinele veneau de la Edo, iar Osaka sau Kyâto 
păreau acum niște orășele de provincie. 

În vara anului al treisprezecelea al erei Keichs (1610), Chacha a 
primit la Osaka vizita unui oaspete foarte rar la vedere: Takatsugu 
Kysgoku. Nu-l mai văzuse de la funeraliile lui Hideyoshi, din anul al 
treilea. Între timp, bătălia de la Sekigahara şi alierea lui cu clanul 
Tokugawa îi aduseseră într-o relaţie delicată, nu foarte propice pentru 
întâlniri ca între apropiaţi. În tot acest timp însă, Takatsugu nu 
pierduse niciodată ocazia de a-i trimite lui Chacha felicitări și cadouri 
cu ocazia Anului Nou sau a altor sărbători de sezon. De fiecare dată 
Chacha îi răspunsese imediat, trimițându-i scurte scrisori de 
mulțumire. 

Takatsugu avea acum patruzeci și cinci de ani și începea să arate 
primele semne de bătrâneţe. Originea lui nobilă îi permitea să se 
menţină într-o poziţie neutră față de shogunat, în care nu era nici 
moștenitor, nici vasal, bucurându-se de bunăvoința lui Ieyasu. 
Întâlnirea cu Takatsugu i-a trezit lui Chacha multe nostalgii. Episodul 
bătăliei de la Sekigahara o înfuriase, dar, dacă atunci el ar fi fost de 
partea celor din Osaka, acum nu ar mai fi stat în faţa ei. Fie şi-ar fi luat 
viața de unul singur, fie ar fi fost condamnat la moarte. 

În acea seară, Chacha l-a reţinut la cină. Aveau multe să-şi spună, 
dar amândoi erau tăcuţi. Takatsugu își pierduse elanul și ardoarea din 
tinereţe și până și felul său de a vorbi era acum calm și liniștit. Era un 
om matur, împlinit. Dar pierduse odată cu asta și farmecul celui ce 
fusese în tinereţe. 

Chacha se întreba ce-l adusese pe Takatsugu la Osaka, dar n-a durat 
mult și a înțeles motivul vizitei sale. Venise să încerce s-o convingă ca, 
data viitoare când shogunul sau Ieyasu îi vor cere lui Hideyori să 
meargă în capitală, să se supună. Ascultându-l, Chacha și-a dat seama 
că vremurile în care refuzase să-l trimită pe Hideyori la Kyōto erau de 
mult apuse. Takatsugu părea să-i spună să nu lase regretele s-o 
urmărească toată viaţa în numele unui cod al onoarei care nu mai avea 
niciun sens. 

— Am înţeles. Vă mulțumesc pentru grijă. Voi face întocmai cum mi- 
aţi spus, a răspuns ea ascultătoare. 

— Cunoscându-vă caracterul, știu că nu vă va fi ușor, dar virtutea 


cea mai de preţ este puterea de a răbda. - 

„Virtutea cea mai de preț este puterea de a răbda.” In tinereţe, 
asemenea cuvinte ar fi fost de neimaginat în gura lui Takatsugu. 

Tot așa, lui Chacha nu-i venea să creadă că îl iubise odată pe 
bărbatul acesta. Se schimbase ea? Se schimbase el? Acum era pur și 
simplu bucuroasă că după multă vreme putea petrece câteva ore 
plăcute în compania unui om pe care-l cunoștea de-o viaţă. Takatsugu 
a înnoptat la Castelul Osaka în acea seară, iar a doua zi, înainte de a 
pleca, a trecut pe la Chacha să o salute. Când s-au despărţit, i-a repetat 
insistent recomandările din seara trecută. 

În anul următor, al paisprezecelea al erei Keich5, Takatsugu părăsea 
lumea aceasta, la vârsta de patruzeci și şase de ani. Moartea sa a 
îndurerat-o pe Chacha, dar nu a fost pentru ea un șoc. Fără îndoială, 
durerea ei s-ar fi împletit cu multe alte sentimente dacă nu l-ar fi 
întâlnit în anul precedent. Aşa însă, la moartea acestui luptător ce 
venise cu un an înainte să-i spună să aibă putere de a răbda, i-a trimis 
surorii ei o scrisoare de condoleanţe în care-şi exprima regretele 
sincere la pierderea cumnatului său. 

Chacha rămăsese singură. Hideyoshi, Ujisato, Takatsugu, toţi erau 
morţi. Hideyori avea șaptesprezece ani. Fa era mama lui, amanta lui și 
vasalul lui gata să-şi dea viaţa pentru el. Poate pentru că înţelesese că 
puterea de a răbda era cea mai de preț virtute, acum era gata să lupte 
cu oricine i-ar fi știrbit onoarea fiului ei. lar acest sentiment devenea 
pe zi ce trece tot mai puternic. 


Capitolul X 


În anul al cincisprezecelea al erei Keichō (1611), Chacha i-a trimis 
pentru prima dată lui Ieyasu la Sunpu urări de Anul Nou. Nu vedea 
niciun motiv pentru care ar fi fost ea prima care să-l felicite, dar cedase 
după multe împotriviri insistențelor lui Katsumoto Katagiri și le 
încredințase mesagerilor răvașele. În alte condiţii, nu ar fi acceptat sub 
nicio formă să facă ceva care să-i știrbească mândria fiului său, dar nu 
trecuse mult după moartea lui Takatsugu, iar vorbele lui îi reveniseră 
în minte: „Virtutea cea mai de preț e puterea de a răbda”. Ca pentru a 
aduce un omagiu sufletului verișorului ei, a fost de-acord cu sfaturile 
lui Katsumoto Katagiri. 

Trecuseră cinci ani de când Hidetada devenise shogun. Atunci 
Chacha refuzase să îndeplinească porunca lui Ieyasu de a-l trimite la 
Curtea Imperială pe Hideyori, cerând în schimb ca shogunul să vină la 
Osaka. I se făcuse voia şi-şi văzuse visul cu ochii, dar vremurile acelea 
apuseseră de mult. Totul se hotăra acum de la Edo, unde locuia 
Hidetada, sau de la Sunpu, unde se afla castelul lui Ieyasu. Aflaţi în 
Osaka, Chacha și Hideyori nu mai aveau aproape nicio influenţă. 
Chacha știa bine toate aceste lucruri, dar asta nu însemna că accepta 
să-şi plece capul în faţa lor. Cedase doar de data aceasta, însă o făcuse 
cu gândul că așa își face datoria față de bărbatul pe care-l iubise în 
tinereţe. Din partea lui leyasu au sosit mai apoi mesageri purtând 
răspunsul la mesajele ei de felicitare. 

În anul următor, când Katsumoto Katagiri a venit iarăși pentru a o 
sfătui să trimită mesajele de Anul Nou, Chacha s-a ţinut tare. 
Katsumoto a încercat să-i explice că nu e normal ca într-un an să 
trimiţi felicitări, iar în următorul an, nu, dar Chacha se îndoia că Ieyasu 
îi va mai răspunde, chiar dacă ea îi va trimite mesajele de felicitare. Nu 
voia să fie pusă într-o asemenea situaţie umilitoare, aşa că prefera să 
considere anul precedent o excepţie și să lase lucrurile să curgă ca 
înainte. 

Dacă Chacha ajunsese firesc la o astfel de stare de spirit, situaţia în 


țară se schimbase destul de mult în anul care trecuse. Clanul 
Tokugawa devenise mult mai autoritar față de Osaka, și se putea spune 
că ignora complet existenţa lui Hideyori și a lui Chacha. Mai erau câţiva 
samurai care încă respectau vechea alianță cu clanul Toyotomi, 
precum Katsumoto, Katō, Fukushima sau Asano, dar în acelaşi timp 
erau apropiaţi şi de Tokugawa. În afară de ei însă, aproape toți ceilalți 
se îndepărtaseră de Osaka. Pentru că în trecut le fuseseră aliaţi lui 
Chacha și lui Hideyori, acum în inima tuturor se cuibărise teama de a fi 
acuzaţi pe nedrept de ceva. 

Până la urmă, și în anul al şaisprezecelea al erei Keicho (1612), 
Chacha s-a lăsat convinsă de Katsumoto și i-a trimis lui leyasu mesaje 
de felicitare de Anul Nou. Temerile ei însă s-au adeverit: de la Sunpu 
nu a mai venit niciun răspuns. 

Luna ianuarie se încheiase, iar într-una din zilele de la început de 
februarie Chacha a dat un banchet cu ocazia celebrării înfloririi 
prunilor$6, la care a participat Hideyori, alături de toţi luptătorii și de 
femeile din castel. Sub prunii în plină floare au fost așezate rogojini, pe 
care invitaţii se puteau relaxa admirând frumuseţea florilor. Chacha 
rămăsese cu privirea pierdută pe chipul lui Hideyori, care sorbea sake 
ducând încet cupa la gură la fiecare înghiţitură. Anul acesta împlinise 
nouăsprezece ani și era de-acum tânăr luptător. 

În ochii ei, Hideyori radia de frumuseţe: avea ochii mari şi limpezi, 
un nas bine definit și un ten ușor palid, dar luminos. Semăna mai 
degrabă cu ea decât cu Hideyoshi. Și pe undeva aducea și cu bunicul 
său, Nagamasa Azai, dar şi cu unchiul său, Nobunaga. Cât despre 
caracterul său, moștenise îndrăzneala pe care o avea Hideyoshi în 
tinereţe, dar era în același timp foarte sensibil și minuţios. Doar trupul 
voinic îl deosebea de tatăl și de mama lui. Când stătea în picioare lângă 
el, Chacha era fascinată de cât de înalt se făcuse. Ea abia îi ajungea 
până la umeri. 

La banchet venise și Senhime. Cum Chacha ignora complet existenţa 
tinerei fete, probabil că fusese invitată acolo de Katsumoto Katagiri. 
Avea acum cincisprezece ani, ceea ce însemna că locuia la Castelul 


66 Obicei mai puțin popular decât admirarea florilor de cireş, sărbătoarea 
florilor de prun (umemi) are loc de obicei în lunile februarie şi martie. Față 
de sărbătoarea florilor de cireş, umemi este preferată în general de 
persoanele mai în vârstă, fiind astfel mai puţin animată, dar la fel de 
încântătoare. 


Osaka deja de opt ani, ca un straniu obiect dat spre păstrare de clanul 
Tokugawa clanului Toyotomi. În momentul căsătoriei ei cu Hideyori, 
Chacha hotărâse s-o trateze ca pe un ostatic al clanului Tokugawa, și 
nu ca pe soţia fiului său, iar hotărârea ei nu se schimbase în toţi acești 
ani. Felul său de a vedea lucrurile părea să se reflecte în 
comportamentul celor doi tineri care, deși schimbaseră ceștile de 
căsătorie, nu păreau să se considere un cuplu. 

Văzând-o pe Senhime, Chacha i-a poruncit să vină să stea alături de 
ea şi de Hideyori. Înconjurată de câteva doamne de companie, tânăra 
s-a îndreptat către ei, şi-a înclinat uşor capul în semn de salut şi s-a 
aşezat la oarecare distanţă față de Hideyori. Senhime semăna mai mult 
cu Hidetada decât cu Kogō. Trăsăturile feţei îi erau un pic severe, dar 
regulate și frumoase. Cât priveşte atitudinea, toate gesturile îi erau 
însoțite de lentoarea care o caracteriza pe mama ei. La fel ca Hideyori, 
şi Senhime i se părea lui Chacha foarte frumoasă. 

După ce s-au salutat printr-o ușoară înclinare a capului, cei doi 
tineri au rămas tăcuţi. Deși fusese chemată să stea lângă Chacha și 
Hideyori, Senhime părea absentă, alunecând cu privirea peste crengile 
pline de Hori sau lăsându-și ochii în jos, spre mâinile ce-i stăteau 
cuminţi pe genunchi. 

Aşezându-se la oarecare distanță de fată, Chacha o privea cu atenţie. 
O chemase să se așeze lângă ei, dar nu-i venea să-i adreseze niciun 
cuvânt. Tânăra fată era descendentă a celor din Edo și Sunpu, așa că 
era tratată ca atare. Mesajele de felicitare trimise de Anul Nou lui 
Ieyasu în Sunpu nu primiseră răspuns și era firesc ca Senhime să 
suporte consecinţele. 

— Să schimbăm locul! a exclamat deodată Chacha, ridicându-se în 
picioare. 

Odată cu ea, au sărit de pe rogojinile lor și numeroasele slujnice din 
jurul ei. Chacha voise s-o îndepărteze pe Senhime de grupul lor, dar, 
cum Hideyori nu se ridicase, cei mai mulți dintre vasali au rămas pe 
loc. 

Înconjurată de câteva zeci de doamne de companie, Chacha se 
plimba prin crângul de pruni printre crengile cărora soarele timid al 
iernii își trimitea razele spre pământ. Femeile mergeau râzând, iar 
Chacha pășea tăcută alături de ele, intervenind doar din când în când 
cu câte o expresie aprobatoare. Deodată s-a oprit, îndreptându-și 
privirea spre locul unde stătuse până cu câteva clipe în urmă. Grupul 


lui Hideyori era tot acolo. Chacha nu se așteptase neapărat ca el să le 
urmeze în plimbarea lor, dar ar fi preferat să o facă decât să rămână 
aşezat în același loc, fără ca nici măcar să se ridice. Dar cel puţin își 
atinsese scopul: Senhime stătea singură, un pic mai jos de Hideyori. 
Nimeni nu-i adresa niciun cuvânt, iar ea stătea acolo de parcă era a 
nimănui. Pe Chacha o încerca un sentiment de mare uşurare. 

La zece zile de la banchet, una dintre slujnice i-a adus lui Chacha o 
veste neașteptată: Hideyori o vizita în fiecare seară pe Senhime în 
iatacul ei. 

Chacha o asculta fără să-i vină a crede. Firește, Senhime era soția 
oficială a lui Hideyori, dar el nu ar fi trebuit să simtă față de ea nimic 
altceva decât ură. De ce mergea la ea în fiecare noapte? 

Chacha a chemat-o de îndată la ea pe una dintre slujnice și a pus-o 
să verifice dacă aceste zvonuri erau adevărate sau nu. Răspunsul 
primit a fost pentru Chacha ca o lovitură de pumnal: din ziua 
banchetului, Hideyori o vizitase pe Senhime în fiecare noapte. Chacha 
ştia că Hideyori, la cei nouăsprezece ani ai săi, avea probabil deja 
câteva concubine. Era firesc ca un băiat ce trecuse de copilărie să fie 
interesat de trupul unei femei și aceasta nu era o chestiune în care ea, 
ca mamă, trebuia să intervină. Doar că în cazul lui Senhime lucrurile 
erau încâlcite. După ceremonia de nuntă ce avusese loc în urmă cu opt 
ani, nu exista niciun motiv pentru care cei doi să nu-și fi consumat 
căsătoria, ba acesta chiar era un lucru firesc. Doar că Chacha ar fi vrut 
ca Senhime să rămână în continuare o simplă ostatică a clanului 
Tokugawa, căci așa i se părea a fi mai sigur în caz de primejdie. 

Lucrurile se schimbaseră însă, iar acum Chacha se gândea ce va 
însemna pentru Hideyori faptul că avea această relaţie. Nu s-ar fi 
gândit niciodată că el, prin vinele căruia curgea sângele ei, s-ar fi 
apropiat de Senhime din dragoste. Poate că totuși, moștenind sângele 
fierbinte al tatălui său, nu o trata pe Senhime decât ca pe o femeie 
oarecare. Pur și simplu, nu mai putuse să stea și doar s-o privească pe 
nepoata lui Ieyasu, cea care-i fusese dată de soție. 

Încercând să analizeze în fel şi chip relația celor doi, Chacha încerca 
de fapt să se convingă pe ea însăși s-o accepte. Dar chiar și aşa statutul 
tinerei fete rămânea același pentru ea: nu era decât ostatica clanului 
Tokugawa, asupra căreia ea avea drept de viață și de moarte. 


În ziua de 20 martie, Ieyasu a mers de la Sunpu la Kyōto și şi-a 


exprimat cu această ocazie dorința de a avea o întrevedere cu 
Hideyori. ÎL trimitea aşadar pe Uraku Oda ca mesager la Osaka pentru 
a-i cere lui Hideyori să meargă și el la Kyoto. Porunca lui Ieyasu a 
stârnit o agitaţie fără seamăn în Castelul Osaka. 

Chacha i-a adunat imediat pe toți războinicii din castel, 
conducătorul acestora fiind Katsumoto Katagiri, și a ţinut un sfat în 
care să hotărască ce măsuri vor lua față de aceste ordine. Cei mai mulţi 
dintre ei erau de părere că, la fel cum se întâmplase întotdeauna după 
moartea lui Hideyoshi, shâgunul era cel care trebuia să vină la Osaka, 
dacă voia să-l vadă pe Hideyori. De ce de data asta să-i poruncească lui 
Hideyori să meargă acolo? Asta era ceva ce-i nemulțumea. Dacă voia 
să-l vadă cu ochii lui pe Hideyori cum crescuse, leyasu trebuia să vină 
el însuşi la Osaka. 

Era adevărat că Chacha simţea că e periculos să-l trimită pe 
Hideyori la Kyoto, dar mai intensă decât teama era furia care o 
cuprinsese la gândul că Ieyasu, care era vasalul clanului Toyotomi, îl 
chemase la el pe Hideyori, stăpânul lui. 

— Niciodată n-ar fi îndrăznit să facă aşa ceva dacă taiko ar fi fost în 
viaţă! a strigat Chacha, simțind cum propriile-i cuvinte nasc în ea o ură 
fără margini. 

Hideyori asistase până atunci tăcut la întreaga întâlnire, 
mulțumindu-se să asculte atent ce se spunea, dar vocea tremurând de 
furie a mamei sale a făcut ca și în el să răbufnească mânia. Furia mamei 
lui i se părea îndreptăţită. Durerea se amesteca cu mânia în sufletul lui 
Chacha, zugrăvindu-i pe chip o tristețe tăcută. Văzându-i pe toţi 
încremeniţi în fața expresiei de pe chipul ei, Katsumoto, care până 
atunci nu spusese nimic, a luat cuvântul: 

— Dar, dacă tânărul nostru stăpân nu va urma porunca shogunului, 
noi vom fi prinşi în capcană. Va începe un război deschis între Edo şi 
Osaka. Nu mai e nevoie să vă explic ce înseamnă războiul. Să lăsăm 
doar o dată trecutul la o parte, căci este hotărâtor ca seniorul Hideyori 
să meargă la Kyoto. Așa, Ieyasu va ști că nu avem niciun gând rău și 
vom înlătura alte pericole. 

Cuvintele lui Katsumoto îi reduseseră pe toți la tăcere. Chacha nu-l 
urâse pe Katsumoto până în acel moment, dar acum vorbele lui o 
mâniaseră. Pretinzând că nu se gândește decât la siguranţa lui 
Hideyori, nu făcea decât să-și păzească pielea! Dacă trebuia să 
izbucnească un război, să izbucnească! Cât despre ea, avea încredere în 


Hideyori mai mult decât în oricine altcineva. Oare nu erau de fapt mult 
mai numeroşi războinicii loiali clanului Toyotomi care şi-ar fi dat viața 
oricând pentru el? 

— Să-i cerem ghicitorului Ryuhaku Shirai să ne spună cum e mai 
bine să facem, a propus Chacha. 

— Am înţeles. Mă voi îngriji de îndată de toate, a răspuns 
Katsumoto fără nicio tresărire. 

Au hotărât apoi să țină din nou sfatul a doua zi, la aceeași oră. 

În ziua următoare, ajungând în sala de consiliu, Chacha se aştepta 
să-l găsească acolo pe Ryuhaku Shirai, dar nici urmă de el. Katsumoto a 
fost cel care le-a prezentat tuturor rezultatul divinaţiei. Oracolul 
ghicise de două ori şi de ambele dăţi i se arătase că, dacă Hideyori va 
merge la Kyoto, va avea un mare noroc. Chacha era foarte 
nemulțumită. Cine să creadă așa ceva? Pe cine credea Katsumoto că 
păcăleşte? Tocmai se pregătea să deschidă gura să spună asta, când 
Hideyori a început să vorbească: 

— Ghicitorul a spus că voi avea un mare noroc dacă voi merge. Și 
apoi, leyasu este tatăl socrului meu, deci, chiar dacă mă voi duce la 
Kyoto, asta nu va fi o insultă adusă clanului Toyotomi. 

Lui Chacha nu-i venea să-și creadă urechilor. Nu putea crede că 
asemenea cuvinte ieşiseră din gura fiului ei! În acel moment, în faţa 
ochilor i-a apărut chipul lui Senhime. Da, cuvintele lui Hideyori purtau 
amprenta lui Senhime! Fata aceasta, pe care ea o considerase 
întotdeauna o simplă ostatică, se transformase deodată într-un 
personaj redutabil. Nu mai era doar o prizonieră asupra căreia Chacha 
avea drept de viață şi de moarte, ci, dimpotrivă, cineva care ţinea în 
mână un pumnal periculos, fiind oricând gata să o înjunghie. 

Cu toate acestea, nimeni nu putea tăgădui că ceea ce spusese 
Hideyori era adevărat: leyasu era tatăl socrului lui. 

— Dacă asta își dorește fiul meu, nu avem altă cale decât să ne 
supunem, a încheiat Chacha, punând în aceste cuvinte către iubitul său 
fiu toată împotrivirea de care era în stare. 

În aceeași clipă, toată tensiunea din sală parcă s-a evaporat și o 
senzaţie de uşurare a aprins pe toată lumea, dar Chacha nu a simţit-o. 

Odată hotărâtă deplasarea lui Hideyori la Kyoto, au început 
pregătirile. Katō, Asano, Fukushima și Katsumoto erau cei care se 
ocupau de protecţia cortegiului. 

În ziua a douăzeci şi şaptea, Hideyori a părăsit Castelul Osaka sub 


escorta a trei sute de cavaleri și, mergând în susul râului, a ajuns cu 
bine la Yodo. Aici îl așteptau cei doi fii mai mici ai lui Ieyasu, în vârstă 
de doisprezece, respectiv zece ani, precum și alți luptători sau 
demnitari, veniţi special să-l întâmpine. Printre ei se numărau 
generalul diviziei militare de dreapta, viceguvernatorul provinciei 
Hitachi, Sanzaemon Ikeda și Kato Higo-no-kami. De la Yodo, Hideyori 
şi-a continuat drumul într-o lectică, înconjurat de o sută de samurai. 
Kato şi Asano se lipiseră de palanchin pentru a-l putea apăra în caz de 
nevoie. 

După ce l-a petrecut pe Hideyori pe porţile castelului, Chacha n-a 
mai fost om până când acesta nu s-a întors. În tot răstimpul absenței 
fiului ei, a mutat-o pe Senhime în apartamentele ei, ca nu cumva să 
fugă din castel. Se hotărâse că, dacă Hideyori păţea ceva în timpul 
vizitei în Kyoto, o înjunghia cu propriul ei pumnal pe nepoata lui 
ceasurile nouă ale dimineţii celei de-a doua zile de după plecarea de la 
Osaka, Hideyori a intrat în palatul din Kysto, unde s-a întâlnit cu 
Ieyasu și cu mama lui vitregă, Doamna din Palatul de Nord. Apoi, 
părăsind Palatul Nij5-jo s-a întors la castelul său pe același drum, a 
urcat într-o barcă la Fushimi şi a coborât pe râul Yodo până la Osaka, 
unde a ajuns în aceeași zi, la ceasurile cinci ale după-amiezii. 

Aflând că fiul ei s-a întors teafăr, Chacha a trimis-o pe Senhime 
înapoi în apartamentul ei. Tânăra petrecuse două zile sub 
supravegherea soacrei sale, într-o cameră vecină cu a acesteia, în 
compania unor slujnice, ca și cum nimic nu s-ar fi întâmplat. Din când 
în când, la urechile lui Chacha ajungea râsul fără rețineri al tinerei fete, 
care o făcea să tresară, căci vocea ei semăna atât de bine cu cea a 
mamei sale, încât Chacha se întreba dacă nu cumva Kogō e și ea acolo. 
Senhime părea să treacă prin viață cu aceeași seninătate și ușurință pe 
care o avusese și mama sa până la nenorocirea cu primul ei soţ, Yokurō 
Saji. Dar față de Kogō, pe care natura nu o înzestrase cu un fizic 
deosebit, Senhime era de o frumuseţe pur și simplu strălucitoare. 

De data aceasta, Chacha fusese înfrântă. Cea pe care o considerase 
tot timpul ostatică nu se comporta deloc ca atare. Nu avea nimic din 
atitudinea întunecată și plină de ranchiună a unui prizonier. Până și 
vocea îi era de o veselie aproape nepoliticoasă. Într-o zi, întrebându-se 
ce poate fi atât de distractiv, Chacha a tras cu ochiul în camera de- 
alături. La vederea ei însă, toate râsetele au încetat brusc, iar Senhime 


a întors către ea o față ce devenise deodată foarte serioasă: 

— De ce râdeaţi aşa? a întrebat Chacha, iar una dintre slujnice i-a 
răspuns, intervenind în favoarea stăpânei ei. 

— Încercam să ghicim cu ce se desfată tânărul senior acum. 

Era cu totul altă lume decât cea a grijilor pe care și le făcea Chacha 
pentru viața fiului său. 

În luna următoare vizitei lui Hideyori la Kyoto, pe 6 aprilie, 
Nagamasa Asano, care îi protejase în permanenţă când din umbră, 
când fățiș pe Chacha și pe fiul ei, a părăsit lumea aceasta la vârsta de 
şaizeci şi cinci de ani, bolnav de variolă. Două luni mai târziu, pe 17 
iunie, se stingea Yoshikeru Horio, în vârstă de șaizeci și nouă de ani, 
urmat la câteva zile, pe 24, de Kiyomasa Kato, în vârstă de cincizeci și 
trei de ani. Se vorbea că pe vasul cu care acesta se întorcea în provincia 
Kumamoto izbucnise o molimă care le înțepenea limba celor bolnavi 
şi-i făcea să-și piardă cunoştinţa, aşa încât mulţi se întrebau dacă nu 
fuseseră cumva otrăviți. Ultimii războinici care nu-și uitaseră datoria 
față de clanul Toyotomi și pe care Chacha se putea bizui dispăruseră 
unul câte unul. Nici Kato și nici Asano nu fuseseră aliaţii lui Chacha 
când trăia Hideyoshi, fiind în tabăra Doamnei din Palatul de Nord, dar 
la câţiva ani după moartea lui taikō, Chacha se văzuse obligată să le 
ceară ajutorul și nu putuse spune vreodată că nu i-au fost un sprijin de 
nădejde. 

În afară de Katsumoto Katagiri, chiar dacă-i mai lua în considerare 
şi pe Terumasa Ikeda, Yoshinaga Asano sau Toshinaga Maeda, 
luptătorii pe care Chacha ar fi putut conta pentru a apăra Castelul 
Osaka puteau fi numărați pe degete. 

Toamna anului al șaisprezecelea al erei Keicho i s-a părut lui Chacha 
cumplit tristă. Ca un arbore de paulownia ce-și pierde frunzele una 
câte una până când rămâne cu trunchiul dezgolit, Chacha se simţea 
pătrunsă de frig, căci și în tabăra ei și a lui Hideyori armurile erau 
smulse una câte una. 


În primăvara anului al şaptesprezecelea al erei Keichs (1613), 
Chacha a aflat de la o maestră de ceai care se îndrepta către Sunpu că 
Ieyasu îmbătrânise îngrozitor. Nu era nimic neașteptat în asta, căci 
acesta împlinise deja șaptezeci și doi de ani, dar cuvintele maestrei 
păreau să sugereze că sfârșitul îi era aproape. 

Dintr-odată, totul s-a înseninat pentru Chacha. Inima ei umbrită de 


moartea lui Asano și a lui Kato se luminase deodată la gândul că și 
Ieyasu atinsese vârsta la care începea să-l împresoare duhul morţii. Cât 
îşi dorea ca el să moară! Dacă s-ar întâmpla asta, câte n-ar putea ea 
face! 

Până atunci, Chacha se implicase cu un zel aproape straniu în 
construcția sau în renovarea mai multor temple budiste sau şintoiste, 
cerându-le zeilor și lui Buddha fericire pentru fiul său: în anul al 
nouălea al erei Keichō pusese să fie restaurate templele Shitenns-ji din 
Osaka și Sanbâ-in din mănăstirea de la Daigo, urmate în anul al 
unsprezecelea de templul Nanzen-ji, biblioteca ce adăpostea sutrele de 
la templul Kitano și de sanctuarul Hachimangu din Iwashimizu; în anul 
al doisprezecelea, a reconstruit sanctuarul șintoist de la Kitano, iar în 
anul al treisprezecelea a făcut donaţii importante pavilionului dedicat 
dansurilor sacre kagura din marele sanctuar șintoist de la Ise. Numele 
ei şi al fiului său erau gravate pe toți stâlpii și pe toate porţile 
templelor budiste și sanctuarelor șintoiste din întregul ţinut. 

Însă, după ce aflase că moartea lui Ieyasu ar putea fi mai aproape 
decât sperase, au început s-o încerce alte sentimente, în primăvara 
anului al șaptesprezecelea, a pus să se reconstruiască marele hol al lui 
Buddha din templul H5k5-ji din Osaka. Lucrările începuseră pe la 
jumătatea anului al cincisprezecelea, iar Chacha cheltuise pentru asta 
sume enorme. Cel care coordona lucrările era Katsumoto Katagiri. 
Când totul a fost terminat, Chacha s-a rugat atât pentru fericirea fiului 
său, cât și pentru dispariţia rapidă a lui leyasu. Mai bine spus, preoţilor 
li se ceruse să înalțe rugăciuni mai degrabă pentru moartea acestuia 
din urmă decât pentru bunăstarea lui Hideyori. Dacă Ieyasu dispărea, 
era firesc ca puterea să ajungă în mâinile fiului ei. E drept că Hidetada 
era acum shōgun, dar asta se datora puterii tatălui său, iar odată acesta 
dispărut, titlul de shogun i-ar fi fost transmis moștenitorului clanului 
Toyotomi. 

În luna martie a anului al nouăsprezecelea (1614), treizeci şi nouă 
de turnători în bronz au fost adunaţi pentru a turna un clopot imens 
destinat holului lui Buddha. Lucrările au început pe nouăsprezece 
aprilie. Pe douăzeci și patru, Katsumoto a plecat spre Sunpu pentru a-l 
informa pe Ieyasu că lucrările fuseseră terminate și a obținut o 
întrevedere cu acesta pe 3 mai. Ceremonia deschiderii ochilor noii 


statui a lui Buddha”? a fost fixată pe 3 august, în timp ce inaugurarea 
templului s-a stabilit pentru ziua de 18 august. 

Pe 29 aprilie, însă, de la Ieyasu a venit pe neașteptate porunca să se 
amâne inaugurarea și să i se trimită o reproducere a inscripţiilor 
gravate pe clopot şi pe amulete. Motivul era acela că aceste inscripții 
erau cu ghinion, căci ar fi conținut o formulă care invoca moartea lui 
leyasus&. 

Fără îndoială că Chacha se rugase pentru moartea lui Ieyasu în 
timpul reconstrucției templului și al turnării clopotului, dar nu-și 
amintea să fi cerut gravarea acestei dorinţe pe clopotul de bronz. 

Incidentul pornit de la clopotul templului a avut consecințe grave. 
Katsumoto și-a cerut nenumărate scuze, dar furia lui Ieyasu nu s-a 
domolit. Deși acesta mersese special la Sunpu, leyasu n-a mai vrut să-l 
primească. În castelul din Osaka, Chacha era conștientă de gravitatea 
situaţiei. A trimis-o imediat pe doamna Okuraky5, mama vasalului său 
Harunaga Ono, la Sunpu. S-a gândit că, deși leyasu nu a vrut să-l 
primească pe Katsumoto, nu va refuza întrevederea cu un mesager 
trimis personal de ea. Așa cum se așteptase, leyasu a primit-o pe 
doamna Okuraky5. 

La întoarcerea în Osaka, aceasta i-a raportat că Ieyasu nu era de fapt 
atât de supărat, dar cu toate acestea Katsumoto Katagiri acceptase să-i 
dea pe Chacha și pe Hideyori drept ostatici și să ofere Castelul Osaka 
taberei din Edo. 

Ieyasu își arătase două feţe complet diferite: una nemiloasă către 
Katsumoto, şi una blândă către doamna Okuraky5. Nici Chacha și nici 
Hideyori nu au înţeles de ce. Lui Chacha însă, Katsumoto i se arătase 
drept un luptător viclean care, deși părea că le este aliat celor din 
Osaka, lucra şi pentru Sunpu. Cum putuse să accepte ca Chacha și 
Hideyori să fie duși ostatici în Edo şi să-i cedeze lui Ieyasu Castelul 


67 Ceremonie organizată la inaugurarea unor noi statuete sau imagini 
pictate ale lui Buddha, cu credința că acestea vor fi înzestrate astfel cu 
spirit sacru. 

68 Referire la incidentul de la templul H6k5-ji, unde pe clopotul din bronz 
a fost inscripționată sintagma formată din patru caractere chinezeşti 
kokka-ank6, a cărei semnificație este „securitatea țării”. Puse împreună, 
ideograma a doua şi cea de-a patra formează numele lui Ieyasu. În 
sintagma dată însă, ele sunt despărțite de un alt caracter, ceea ce i-a 
oferit acestuia pretextul pentru mişcarea următoare în încercarea sa de 
eliminare a clanului Toyotomi. 


Osaka, ridicat de însuși Hideyoshi? 

Chacha nu mai fusese atât de furioasă niciodată. Nu doar ca, ci și 
Hideyori găsea de neiertat capitularea lui Katsumoto în faţa cerinţelor 
lui Ieyasu. Și ceilalți samurai din castel împărtășeau aceleași 
simțăminte. Chacha se gândea să-l interogheze pe Katsumoto când se 
va întoarce și, în funcţie de ce va mărturisi, să-i hotărască soarta. Dar 
pesemne că acesta simţise că este în pericol, căci nu s-a mai întors la 
Osaka, ci s-a închis în castelul de la Ibaraki și n-a mai apărut în faţa lui 
Chacha. 

Toată vara, cei rămaşi în tabăra din Osaka s-au întâlnit în fiecare zi 
pentru a se sfătui, iar la mijlocul lui septembrie au hotărât să 
pornească un război împotriva clanului Tokugawa. În acel moment, a 
devenit limpede că Katsumoto îi părăsise pentru a se alătura taberei 
din Edo. Era însă prea târziu ca cineva să-și mai facă griji pentru asta. 

De îndată ce s-a luat hotărârea, proclamaţii în numele lui Hideyori 
au împânzit toată regiunea, iar râninii din toate provinciile au fost 
chemaţi prin decrete oficiale să se înroleze în armata din Osaka. În 
Sakai au fost trimiși oameni să adune armament și muniţie. 

Din Castelul Osaka, Chacha, Hideyori, Harunaga Ono și Uraku Oda 
dirijau toate operaţiunile, fiind cuprinși ba de speranţă, ba de 
disperare de câte ori se întâlneau. Așteptările lui Chacha au fost însă 
înșelate, căci cea mai mare parte a vasalilor clanului, răspândiţi acum 
prin toată ţara, nu au răspuns chemării. Familiile în care-și pusese cea 
mai mare încredere, precum Maeda din Kaga, Shimazu din Satsuma 
sau Idachi din Oshū, au tratat-o cu răceală. Mai mult, o parte dintre 
vasali au trimis clanului Tokugawa jurăminte scrise de loialitate. 
Dezertarea lui Katsumoto Katagiri avusese de fapt o mare influență 
asupra celorlalți vasali ai clanului Toyotomi. 

Cu toate acestea, aproape o sută de mii de rōnini s-au strâns în 
armata din Osaka. Castelul era plin de acești luptători fără stăpân, 
veniţi din toate cele patru zări. Larma stârnită de lăudăroşenia și de 
văicărelile lor ajungea și în cele mai îndepărtate colţuri ale castelului. 
Printre ei se găseau și figuri cunoscute, precum Yukimura Sanada, 
Mototsugu Goto, Naoyuki Hanawa sau Morichika Chosokabe. Toţi 
aceşti războinici căzuţi în dizgrație după bătălia de la Sekigahara erau 
acum de mare preț pentru Osaka. 

Ieyasu a aflat despre armata care se ridica la Osaka la începutul 
lunii octombrie. Ca urmare, pe 11 octombrie a părăsit Sunpu în fruntea 


a douăzeci de mii de oameni, în timp ce Hidetada a plecat din Edo pe 
23 octombrie. Lungul drum de 120 de ri dintre Edo și Osaka a fost 
acoperit de o armată de oameni și cai. Trupele lui Ieyasu și cele ale lui 
Hidetada s-au întâlnit la Chausuyama, în Osaka. 

Toate mișcările armatei din Edo erau raportate una după alta celor 
din Castelul Osaka, dar aici nu s-a luat nicio măsură concretă pentru a 
le contracara, tot ce s-a întreprins fiind pregătirea de asediu. Chacha 
nu era mulțumită cu decizia aceasta și ar fi vrut ca trupele să iasă din 
castel și să atace, dar și Ono şi Oda credeau că singura tactică pe care-o 
puteau aplica era să se retragă în interiorul castelului și să reziste 
ofensivei. La fel gândea și Hideyori. 

Chacha nu încerca să-și impună punctul de vedere când venea vorba 
de treburi militare. Se gândea că dacă și fiul ei susținea varianta 
retragerii în castel, asta însemna că probabil strategia aceasta trebuia 
urmată. Pe lângă asta, față de alte castele, cel din Osaka fusese gândit 
de însuşi Hideyoshi și era făcut să reziste celui mai puternic asediu. 
Era un castel nemaiîntâlnit, nu unul care să cadă într-o zi. 

Odată stabilită tactica, timp de cincizeci de zile s-au făcut încontinuu 
pregătiri. Cei o sută de mii de oameni din interiorul castelului au 
consolidat toate punctele de acces, nelăsând loc nici cât să poată intra 
o furnică. În ţinută de luptă, însoţită de samurai în armură, Chacha 
însăși inspecta în fiecare zi posturile de pază. De la începutul 
pregătirilor de război, nu-l mai văzuse pe fiul ei, căci acesta era atât de 
ocupat cu dirijarea armatei al cărei comandant era, încât nici să se fi 
împărțit în două și tot nu i-ar fi ajuns timpul. Chacha și-ar fi dorit să-l 
întâlnească, dar tânărul comandant era neîncetat pe drumuri. 

Conducătorii armatei țineau consilii de război în fiecare zi, dar ea nu 
mai lua parte la ele. Ar fi vrut să participe, dar nimeni n-o mai anunța 
când aveau loc. Nu ştia nici la ce oră, nici unde anume se întruneau, 
căci aceste detalii se schimbau în fiecare zi. 

Cu toate acestea, când se întâmpla să afle dinainte, se ducea fără să 
fie invitată. De fiecare dată când mergea, așeza în fața lui Hideyori 
stindardul cu tigvă aurită pe care Hideyoshi îl folosise cu drag drept 
însemnul său militar. Lui Hideyori nu-i plăcea asta, dar Chacha nu avea 
linişte până nu făcea cum voia ea. Mamei sale tânărul comandant îi 
părea înconjurat de aura tatălui său și protejat de prestigiul lui de 
luptător. 

De jur împrejurul Castelului Osaka erau acum campate trupele 


clanului Tokugawa, ce fuseseră adunate din toată țara. Numărul 
ostașilor creştea în fiecare zi şi nu doar Osaka, ci tot cuprinsul, de la 
Kyoto la Nara, viermuia de soldaţi și de cai de război. Chacha auzise că 
Ieyasu construia fortărețe în zece locuri din jurul orașului, înspre 
Tann6-ji, Imamiya, Chausuyama, Imafuku, Moriguchi, Tenma, 
încercând astfel să închidă căile de ieșire dinspre castel spre exterior. 
Lupta nu avea să se termine așa ușor, căci ambele tabere erau foarte 
atente la cum își duceau la bun sfârșit pregătirile. 

Gărzi trimise de Chacha supravegheau discret apartamentele lui 
Senhime. Ostatica clanului Tokugawa începea să fie din ce în ce mai 
valoroasă. Chacha era convinsă că prezenţa fetei în castel era motivul 
pentru care leyasu nu se grăbea cu atacul. 

Într-o zi, Chacha i-a făcut o vizită lui Senhime, sub pretextul că vrea 
să vadă dacă aceasta suportă bine viaţa în castelul asediat. Senhime a 
aşteptat-o la intrare, iar apoi a condus-o înăuntru, invitând-o să se 
aşeze pe locul din care se vedea frumos micul munte artificial din 
grădina interioară. În acea zi Chacha nu purta armură, dar nici nu era 
îmbrăcată într-un chimono obișnuit. Senhime, la rândul ei, purta un 
chimono de ceremonie, pe care-l îmbrăcase anume pentru a o primi pe 
soacra ei. Văzându-le, cu greu îşi putea cineva închipui că undeva se 
pregătește un război. 

— Am venit să mă asigur că asediul castelului nu vă afectează prea 
mult, a rostit Chacha ironic, plimbându-și ochii peste mobilele luxoase 
din camera lui Senhime. 

— Nu mă pot plânge de nimic, a răspuns aceasta. 

— E mare păcat că nu-l puteţi întâlni pe shogun, tatăl domniei 
voastre, deși se află atât de aproape de noi. 

— Odată ce se va termina războiul şi va fi din nou pace, îi voi putea 
vedea și pe bunicul şi pe tatăl meu. 

Chacha era consternată. Nu s-ar fi gândit niciodată că asemenea 
cuvinte pot ieși din gura lui Senhime. 

— Pace?! Pacea este un lucru de negândit. Bătălia care vine va avea 
un învingător și un învins! 

— Aşa să fie oare? a replicat Senhime, cu o expresie lipsită de orice 
fel de emoție. 

Chacha nu i-ar fi iertat nimănui altcuiva un astfel de răspuns. Era 
surprinsă, dar i se părea ciudat că nu simte izbucnind în ea mânia 
firească în faţa unei asemenea replici. 


— Să nu mai rostiți vreodată asemenea lucruri! Când vorbeşti, 
trebuie să ai grijă la ce spui. Dacă v-ar auzi soțul domniei voastre 
acum, ce-ar zice el oare? a admonestat-o Chacha, încercând să-și 
trezească singură furia. 

Senhime a izbucnit în râs. 

— Ce găsiţi așa de amuzant? s-a răstit Chacha. 

Senhime continua să râdă fără să-i răspundă. 

— Ce e de râs aici? a întrebat Chacha, pe un ton şi mai sever. 

Înţelegând că o indispusese pe Chacha, Senhime a devenit brusc 
serioasă: 

— Că amândoi spuneţi exact acelaşi lucru. 

— Amândoi? Și fiul meu a spus asta? 

— Întocmai. 

— Şi? 

Senhime șovăia. 

— Aşa a spus de curând. Să nu cumva să vă spun aşa ceva, că veți 
leșina de furie. 

Gata să izbucnească din nou în râs, Senhime își mușca buzele. 

După ce a gustat din prăjiturelele aduse de gazda sa, Chacha s-a 
retras imediat. 

leşind din camera lui Senhime, și-a dat seama că nu-și atinsese 
scopul pentru care făcuse această vizită. Avea senzaţia că Senhime o 
păcălise. Se gândea enervată că trecuse prea ușor peste remarcile 
obraznice ale nurorii. Fata aceasta nu avea deloc conștiința faptului că 
era acolo ca ostatică, iar asta o scotea din sărite. Dar când va începe 
bătălia iar săgețile şi ghiulelele vor zbura pe deasupra castelului, 
Senhime va fi nevoită să-și vadă lungul nasului! Tot ce avea de făcut 
era să aştepte. Nu știa prea bine ce anume așteaptă, dar știa că asta e 
ceea ce trebuie să facă. 

Asediul a început pe 26 a lunii noiembrie, din partea de nord-est a 
castelului. Armata din Osaka ridicase acolo câteva rânduri de palisade, 
dar două trupe ale armatei Tokugawa, cele ale lui Uesugi și ale lui 
Satake, lansaseră un atac. La aflarea acestei vești, toată suflarea din 
castel a prins viață dintr-odată. 

Chacha a urcat de îndată în donjon. De undeva din apropiere se 
auzeau focuri de armă. Nu-și putea da seama unde anume se ducea 
lupta și s-a mirat nespus să audă de la războinicii care-i erau alături că 


locul bătăliei era foarte aproape de unde se aflau. Uitându-se în jos, a 
văzut că totul se petrecea chiar sub ochii ei, iar trupele ce se îndreptau 
spre locul confruntării păreau niște furnici ce înaintau șerpuit pe sub 
castel. Câteva ghiulele au căzut în donjon, așa că Chacha a fost dusă de 
acolo numaidecât. În locul ei, au urcat imediat mai mulţi soldaţi care au 
început să ridice garduri de apărare în jurul turnului. O neliniștea 
foarte tare gândul că nici nu începuse bine războiul și deja ghiulelele 
atinseseră turnurile castelului. 

Din acea seară, vacarmul bătăliei a inundat Castelul Osaka, focurile 
de armă și strigătele de luptă continuând neîntrerupt, zi și noapte. 
Chacha se trezea uneori în toiul nopţii şi, ridicându-și capul de pe 
pernă, asculta vuietul luptei ba apropiindu-se, ba îndepărtându-se. 

Armatele lui Tokugawa reușiseră să spargă palisadele de la 
Imafuku, dar soldaţii din castel le refăcuseră imediat. Câmpul de luptă 
se mărea rapid, dar, în afară de faptul că peste tot se purtau bătălii 
crâncene, Chacha nu reușea să înţeleagă nimic. 

După un timp, Chacha a auzit vorbindu-se despre negocieri de pace. 
Se zvonea pe ici şi colo ba că un emisar al lui Masazumi Honda intrase 
în castel pentru a se întâlni cu Harunaga Ono, ba că alți mesageri 
avuseseră cu Mototsugu Goto discuţii ce lăsau să se întrezărească o 
rază de speranţă. De fiecare dată când auzea vorbindu-se despre 
asemenea lucruri, Chacha îi cerea socoteală lui Hideyori, dar acesta 
nega mereu că astfel de întâlniri ar fi avut loc. 

— Chiar dacă ar fi adevărat, hotărârea mea de a mă bate până la 
capăt rămâne de neschimbat! încheia el de fiecare dată discuţia pe un 
ton ce nu lăsa drept la replică. 

De când începuse lupta, lui Chacha Hideyori i se părea mai distant. 
Odată pornită bătălia, era nevoit să lupte până la capăt, chiar dacă 
flăcările ar fi înghiţit castelul. Nu mai era loc nici de onoare, nici de 
orgoliu. Războiul trebuia să aibă un sfârșit şi un învingător. Lui Chacha 
i se părea că fața palidă a fiului ei are un aer sinistru. 

Cu toate acestea, Chacha se întreba dacă nu cumva ar trebui să plece 
urechea mai atent dacă astfel de propuneri de pace ar veni din partea 
lui Ieyasu. Până la urmă, poate nu era un lucru chiar așa de rău dacă s- 
ar fi pus capăt luptelor. 

Hideyoshi negase existența negocierilor de pace, dar oare faptul că 
dușmanii nu mai lansau atacuri asupra castelului nu confirma de fapt 
zvonurile? 


Pe 12 decembrie, un bombardament puternic a zguduit castelul din 
temelii. La câteva ore a fost urmat de încă unul. Bubuitul tunurilor 
zgâlțâia zidurile castelului. Chacha nu a ieșit din apartamentele sale 
până seara. A doua zi, o ghiulea de tun a căzut într-una dintre camerele 
ei. Stând nemișcată în picioare printre slujnicele care alergau în toate 
părţile, le-a spus aproape strigând: 

— Lupta se câștigă, nu se pierde! Ce-nseamnă asta? Dacă taikă ar fi 
trăit, ar fi deplâns soarta nenorocită a fiului său care n-a avut parte 
decât de slujitori nevrednici! 

Chacha chiar era convinsă că Hideyori nu are noroc. 

În ziua aceea, în castel a avut loc un mare consiliu de război, la care 
Harunaga Ono a chemat-o şi pe ea. Întâlnirea s-a ţinut în sala mare a 
donjonului și la ea au participat toți comandanții trupelor defensive, 
adunarea lor dând evenimentului un aer solemn. 

Cu această ocazie, Chacha a aflat din gura lui Ono că de câteva zile se 
purtau negocieri de încetare a luptei și că acum se întâlniseră pentru a 
decide dacă vor accepta sau nu pacea. leyasu încercase până în acel 
moment mai multe stratageme de a le propune un armistițiu. 

— Mama onorabilului senior Kyōgoku al provinciei Wakasa s-a 
oferit să fie mijlocitor și se va întâlni azi în tabăra lui Tadataka 
Kysgoku cu Masazumi Honda și doamna Acha. 

„Mama onorabilului senior Kyogoku al provinciei Wakasa” nu era 
alta decât Ohatsu. După moartea lui Takatsugu, își dusese văduvia 
retrasă, dar acum fiul ei Tadataka făcea parte din armata lui Tokugawa 
şi probabil aşa ajunsese ea să joace un rol în desfășurarea războiului. 

După multă vreme, Chacha își aducea aminte de Ohatsu. Trecuseră 
ani de zile de când nu se mai întâlniseră. Rolul de mijlocitor al lui 
Ohatsu era ceva la care Chacha nu s-ar fi așteptat niciodată. Oare ce 
anume o făcea pe Ohatsu potrivită pentru o asemenea misiune? 

De la începutul până la sfârșitul discuţiilor, Hideyori a avut o poziţie 
intransigentă, repetând răspicat că orice propunere care ar aduce fie și 
cea mai mică atingere reputației clanului Toyotomi va fi respinsă. În 
afară de el, toţi ceilalți luptători înclinau deja către acceptarea păcii. 

Două sau trei zile mai târziu, Ohatsu sosea la Castelul Osaka. Venise 
ca mesager, dar urma să poarte negocierile numai cu sora sa mai mare, 
nu cu Hideyori și nici cu vreun alt comandant. Imediat ce a intrat în 
castel, a fost condusă la apartamentele lui Chacha. 

Cele două surori se întâlneau pentru prima oară după mulţi ani de 


zile. S-au aşezat faţă în faţă. Ohatsu arăta uluitor de tânără. Chacha se 
gândească până și sora lor mai mică Kogō, pe care o văzuse ultima dată 
la căsătoria fiului ei cu Senhime şi care era firesc să arate tânără, părea 
mai îmbătrânită decât Ohatsu. 

— Ce aer tineresc aveţi! a început Chacha cu formule respectuoase, 
limbaj pe care nu l-ar fi folosit niciodată față de Ohatsu în copilărie. 

— Dar domnia voastră, doamnă Chacha, păreţi mai în vârstă decât 
sunteţi în realitate, a continuat Ohatsu la fel de politicos. 

Era pentru prima dată când cineva nu numai că nu-i spunea că arată 
mai tânără decât este, ba, dimpotrivă, afirma contrariul. S-a gândit că 
poate anii trecuseră fără ca ea să prindă de veste. Cu opt ani în urmă, 
când o văzuse pe Kogō, se mirase de cât pusese pe ea sora ei mai mică, 
dar Ohatsu, dacă te uitai bine, slăbise. Poate că așa era constituţia ei 
sau poate că era pur și simplu sănătoasă tun, dar nu se rotunjise deloc, 
nici la față, nici la corp. 

Şi-au amintit de mama lor, O-ichinokata și de Takatsugu. Aveau 
impresia că, oricât ar fi vorbit, tot ar mai fi găsit ceva să-și spună. Când 
se întâlnise cu Kogō, Chacha simţise puternic resentimentele acesteia, 
dar Ohatsu nu-i lăsa deloc această impresie. Însă aceasta nu se grăbea 
deloc să înceapă discuţiile despre negocierile de pace, care erau 
principalul scop al vizitei sale. Pretinzând că nu au habar de acest 
subiect delicat, continuau să pălăvrăgească despre toate lucrurile pe 
care le pot vorbi două surori. Văzând că sora sa nu atinge deloc 
chestiunea negocierilor, Chacha a început să se neliniștească. După 
aproape două ore de discuţii, Ohatsu a început brusc: 

— Trebuie să fi obosit și dumneata. Atâtea castele pierdute în foc, 
atâtea sinucideri, atâta sânge vărsat... 

Faţa îi devenise brusc rigidă. 

— Fireşte că nu sufăr vărsarea de sânge. Și îmi aduc aminte bine și 
de flăcările de la Odani, și de cele de la Kitanosh6. 

— Vai, vai, ce grozăvie! scutura Ohatsu din cap, ca și când ar fi vrut 
să scape de viziunea acelei vâlvătăi care îi juca în faţa ochilor ca în 
copilărie. 

A scos apoi de la piept o scrisoare, pe care a pus-o în faţa lui Chacha 
şi i-a spus doar: 

— Vă rog să acceptaţi! 

Pe hârtie erau trecute condiţiile de pace propuse. De Ieyasu. Erau 
trei la număr: să-i trimită înapoi pe roninii pe care îi înrolaseră, să-i 


trimită ca ostatici la Edo pe comandanții Oda și Ono şi să astupe toate 
șanțurile din jurul castelului. 

Trecând cu privirea peste rândurile înșirate pe foaie, Chacha s-a 
simţit uşurată. S-a gândit că onoarea lui Hideyori nu era știrbită în 
niciun fel. 

— Primesc. Cred că nici fiul meu nu va avea nimic împotrivă, a spus 
Chacha cu voce tremurândă. 

Chacha le-a transmis imediat lui Hideyori și celorlalți comandanți 
condiţiile armistiţiului. Au urmat lungi discuţii. Toţi erau dispuși să 
accepte, mai puţin Hideyori, care avea încă rezerve. Se temea că aceste 
condiţii sunt doar de formă și că vor urma unele mult mai dure. 

— Nu e vorba că nu am încredere în mama seniorului Kyogoku din 
Wakasa, dar... a spus el. 

Până la urmă Însă, sub presiunea majorității, s-a lăsat convins. 

După multe zile, Chacha era din nou optimistă. I se părea că tocmai 
îl salvase pe Hideyori din flăcările ce pârjoleau castelul. Dar, chiar în 
momentul în care răsufla ușurată, şi-a amintit de râsul lui Senhime și 
şi-a dat seama că de fapt lucrurile se întâmplaseră întocmai cum 
prevăzuse aceasta. 


Și Hideyori avusese dreptate. După asaltul asupra Castelului Osaka 
din iarnă, șanțurile ce înconjurau cea de-a treia curte fuseseră 
umplute, dar, deşi nu era stipulat în condiţiile armistiţiului, au fost 
nevoiţi să le astupe și pe cele din jurul curţii secundare și să dărâme 
turnul Sengan, corpul de vest al castelului și reședințele lui Ono și ale 
lui Oda. Toate aceste măsuri le-au fost impuse cât ai clipi. 

După aflarea acestor veşti, de câte ori se întâlnea cu vreunul dintre 
luptătorii din castel, Chacha se revolta, cerându-le insistent să-i spună 
de ce lăsaseră să se întâmple asta, când aceste lucruri nu fuseseră 
trecute în acordul de pace. Dar era prea târziu. Soldaţii din castel erau 
bucuroși că se ajunsese la pace și, cum nu fuseseră puse niciun fel de 
condiţii care să amenințe vieţile lui Hideyori, Chacha sau pe ale lor, 
erau dispuși să treacă cu vederea aceste mici schimbări. Atitudinea lor 
o înfuria teribil pe Chacha. Promisiunea era promisiune. Ce însemna 
asta, să taci când cineva își încalcă cuvântul dat? 

L-a chemat la ea pe Harunaga Ono să-i reproşeze că acceptase 
aceste măsuri, dar comandantul i-a răspuns cu o asprime care nu-i 
stătea în fire: 


— Aş vrea să lăsaţi lucrurile în seama mea. Acum nu putem face 
nimic decât să răbdăm. Să răbdăm! Orice s-ar întâmpla, eu vă voi fi 
alături până la sfârşit. 

Chacha însă considera firesc ca Ono să le rămână alături până la 
capăt. De ce era nevoie să i-o spună cu voce tare, de parcă i-ar fi făcut o 
mare favoare? 

Armata lui Hidetada Tokugawa, însărcinată să astupe șanțurile 
castelului, s-a achitat de datorie și, odată lucrările terminate, s-a 
îndreptat ca un val către Fushimi. Pe 19 ianuarie, imediat după 
plecarea lor, Chacha a urcat în donjon pentru prima oară. Încercase de 
mai multe ori să ajungă acolo în timpul lucrărilor, dar de fiecare dată 
unul dintre vasalii săi o împiedicase. Dacă ar fi vrut cu adevărat să 
meargă, nimic nu i-ar fi putut sta în cale, dar ceva înlăuntrul ei o 
reținea, fiind conștientă că vederea soldaţilor Tokugawa mișunând 
prin șanțurile castelului nu ar fi fost deloc plăcută. 

Însă, odată armatele lui Tokugawa retrase din castel, Chacha nu mai 
putea rezista dorinţei de a urca în turn. Își promisese sieşi să rămână 
calmă și să nu lase să-i scape nicio exclamaţie de surpriză, indiferent 
care ar fi fost spectacolul ce i se va desfăşura în faţa ochilor, dar, când a 
văzut schimbările aduse castelului, nu și-a putut stăpâni tulburare. 
Mâinile au început să-i tremure violent, la fel și buzele. Acesta era 
Castelul Osaka, fortăreaţa cu care ţara se mândrise în timpul domniei 
lui taik5. 

Terenul fusese nivelat până la corpul secundar. Din ansamblul 
fortificațiilor nu mai rămăsese decât turnul donjonului, în care se afla 
ea acum, înălțându-și scheletul gol și trist. Singurele șanțuri care mai 
rămăseseră erau cele din jurul corpului central, care părea acum 
complet lipsit de apărare. De oriunde ar fi venit, dacă și-ar fi propus să- 
l atace, dușmanii l-ar fi cucerit imediat. 

— Chemaţi-l pe Ono! le-a poruncit Chacha palidă ca ceara celor din 
jurul ei. 

Vântul puternic ce sufla în acea zi o biciuia fără încetare cu rafalele 
lui îngheţate. Ono nu era în castel și nu-l găsea nimeni. 

— Chemaţi-l pe fiul meu, atunci! le-a cerut ea, dar și-a retras imediat 
ordinul. 

Cu siguranță că Hideyori știa prea bine în ce stare se găsea castelul. 

Orașul Osaka fusese cruțat de incendiile din timpul bătăliei. În mod 
ciudat, doar castelul suferise distrugeri ce aminteau că acolo se 


duseseră lupte. Nici măcar reședințele luptătorilor din jurul cetăţii nu 
suferiseră nici cea mai mică daună, iar drumurile din orașul în mijlocul 
căruia se înălța castelul nu erau nici ele stricate. Chacha vedea pe 
străzile de la poale o mulțime de oameni ce se mișcau ici-colo, nu mai 
mari decât un bob de orez. Iar pe străzile din Osaka se zăreau zburând 
prin aer șindrile fără număr, smulse de pe acoperișuri de vântul aprig. 

„În curând va începe din nou lupta”, şi-a spus. Pacea nu avea cum să 
țină nici până în vară, căci nu încăpea îndoială că până în primăvară 
armatele lui Ieyasu vor ataca acest castel ce arăta acum ca o pasăre 
jumulită. 

Pentru prima dată Chacha își dădea seama de poziţia reală a ei și a 
fiului său. Dacă până să urce în turn sperase într-o răsturnare de 
situaţie care să-i permită să-i biruiască pe cei din clanul Tokugawa, 
acum, văzând cu ochii ei starea jalnică a castelului, visul că ar fi putut 
câștiga cândva se spulberase. Înţelesese că nu va putea niciodată 
învinge. Nu pricepea cum de Ono și Oda și toți ceilalți vasali care-l 
urmaseră pe Hideyori lăsaseră să se întâmple așa ceva. 

Furia din sufletul ei se topea încet-încet, transformându-se în 
tristețe. Nu era departe vremea când moartea îi va lua și pe ea, şi pe 
fiul său. Atât de tragic să fie destinul lui Hideyori, moștenitorul 
clanului Toyotomi, cel născut pentru a conduce? Bună sau rea, asta îi 
era soarta. Sprijinindu-se cu mâna de un stâlp, Chacha stătea dreaptă, 
cu capul ușor ridicat. Nefericit destin îi fusese hărăzit fiului său, să se 
nască într-o lume plină de ticăloşi ce se întorseseră împotriva 
stăpânului lor, uitând de datoria pe care o aveau faţă de taikō. Și cât de 
dureros era să-l vezi înconjurat de vasali nepricepuţi, incapabili să-l 
apere! 

Întorcându-se în camera ei, Chacha a pus să i se aprindă focul şi 
până seara a stat jos nemișcată, fără să primească sau să vadă pe 
nimeni. La un moment dat a apărut Ono, dar ea, sub pretextul că se 
simte rău, nu l-a primit nici măcar pe el. 

Dacă Takatsugu ar fi fost cu ea! Îşi amintea cu drag de verișorul ei, 
mort de șase ani. Chiar dacă făcea parte din tabăra lui Tokugawa, el n- 
ar fi lăsat niciodată o mamă și copilul ei pradă unei asemenea situaţii 
disperate! Ar fi găsit o cale să nu se ajungă aici. Chacha s-a gândit 
îndelung la cel pe care-l iubise cu înflăcărare în tinerețe, pe care-l 
dispreţuise uneori, care-i fusese alături câteodată, iar altă dată o 
îndepărtase. Când îl văzuse ultima oară, el îi spusese că puterea de a 


răbda e cea mai de preţ virtute. Oare și acum i-ar spune același lucru? 
Chiar dacă i-ar da același sfat, să rabde, negreșit ar găsi și altă soluţie! 
N-ar vorbi niciodată despre răbdare când deja ar fi prea târziu, cum 
făcuse Ono. 

Chacha și-a mai adus apoi aminte de un alt luptător, care murise la 
patruzeci de ani: Ujisato Gamo. Trecuseră deja douăzeci de ani de la 
dispariția lui și Chacha își dădea seama că el nu văzuse nimic din ce se 
întâmplase apoi: războiul din Coreea, moartea lui Hideyoshi, bătălia de 
la Sekigahara sau faptul că Ieyasu devenise shogun. 

Fără îndoială că dacă Ujisato ar mai fi trăit alta ar fi stat lucrurile. 
Ieyasu n-ar fi ajuns ceea ce era. Judecând bine, moartea lui Ujisato 
fusese pentru Hideyori o pierdere însemnată. Chacha și-a amintit și de 
îndoielile ei privitoare la cauza morţii sale şi se întreba acum dacă nu 
cumva cel care-l suprimase nu era chiar Ieyasu. Pentru ea, Ieyasu era 
responsabil și de moartea unei ființe iubite, în urmă cu douăzeci de 
ani. 

Târziu în noapte, Chacha continua să se gândească la toţi aliaţii ei 
dispăruţi în decursul anilor. Se gândea cu durere la Toshiie Maeda și la 
toți ceilalți vasali loiali clanului Toyotomi: Nagamasa Asano, Yoshiharu 
Horio, Kiyomasa Kato - toţi acești vrednici și puternici luptători 
dispăruseră, iar în locul lor rămăseseră numai ticăloșii. Toţi cei plecaţi 
din lumea aceasta deveniseră în ochii ei niște reprezentanţi ai binelui. 
Chiar și celei pe care o urâse cel mai mult dintre concubinele lui 
Hideyoshi, doamna Kaga, moartea îi ștersese toate păcatele. Prin vinele 
lui Ohatsu, văduva lui Takatsugu, și ale lui Kogō, soţia lui Hidetada, 
curgea același sânge ca al ei, dar faptul că ele trăiau nu însemna în 
ochii ei decât că știuseră să se descurce mai bine decât doamna Kaga. 
Kogo, care îi purta o ură veşnică, era soția shogunului, în timp ce 
Ohatsu îşi trimisese fiul, pe Tadataka, în tabăra celor din clanul 
Tokugawa. Privind în urmă, lui Chacha i se părea că până și rolul de 
mijlocitor pe care-l jucase Ohatsu în negocierile de pace nu fusese 
decât o manevră de a-i îndulci pe ea și pe Hideyori și că se lăsase 
păcălită de sora sa. 

Chacha a rămas trează până târziu, negăsindu-și liniștea nici după 
ce trecuse mult de miezul nopţii. De nenumărate ori s-a ridicat din 
aşternuturi pentru a se așeza pe plapumă și a rămâne așa, cu ochii larg 
deschiși, gândindu-se că și-ar dori nespus de mult să schimbe cursul 
destinului ei și al fiului său măcar o dată. Nu știa dacă putea sau nu, dar 


şi-ar fi dorit să încerce măcar o dată! Să sape din nou șanțurile 
astupate și să reconstruiască zidurile dărâmate! Și să trimită o nouă 
proclamaţie tuturor nobililor importanţi din ţinut. Unii dintre ei 
trebuie să fi fost nemulţumiţi de politica shogunatului Tokugawa. Nu 
se putea ca autoritatea lui taiko să fi dispărut de tot de pe fața 
pământului! Și niciun shōgun n-ar mai fi intrat în castelul de la Osaka! 
l-ar fi adunat acolo pe toți roninii pe care i-ar fi găsit prin ţară. Şi când 
ar fi auzit că Hideyori se pregătește să pornească într-o bătălie decisivă 
cu clanul Tokugawa, alți nenumărați luptători s-ar fi alăturat armatei 
din Osaka. Orice s-ar fi întâmplat, trebuia să le transmită tuturor că cei 
din clanul Toyotomi erau hotărâți să poarte o ultimă bătălie cu clanul 
Tokugawa. Orice zi conta. Trebuia să anunțe public toate aceste 
planuri până când șanțurile erau săpate și zidurile reconstruite. 

A doua zi, Chacha s-a trezit mai devreme decât de obicei. Deși nu 
dormise îndeajuns, surescitarea îi întinerise chipul. S-a hotărât să 
meargă de îndată în apartamentele fiului ei. Voia să-i împărtășească de 
îndată deciziile pe care le luase în noaptea ce trecuse și să obțină 
încuviințarea sa. Ajungând însă acolo, i s-a spus că Hideyori încă nu se 
trezise. Cum fusese întâmpinată de una dintre servitoarele lui 
Senhime, era limpede că cei doi își petrecuseră noaptea împreună. 
Având în vedere motivul pentru care mersese acolo, pe Chacha a 
supărat-o nespus descoperirea aceasta. 

S-a întors în camera ei, dar peste o oră a mers din nou la Hideyori. 
De data aceasta, a fost poftită de îndată înăuntru. Auzind planul mamei 
sale, acesta și-a dat acordul fără a sta pe gânduri. 

— De fapt, şi eu hotărâsem același lucru încă de când se astupa 
șanțul din jurul celei de-a doua curți. Toți comandanții din castel 
gândesc la fel. Dar nu cred că e nevoie să refacem șanțurile de apărare. 
Fără acestea, castelul nu va rezista unui asediu, ceea ce nu ne lasă 
decât opțiunea de a ataca noi primii. Oricum ar fi, e ultima noastră 
luptă, a răspuns calm Hideyori. 

Chacha se bucura să audă că și el se gândise la același lucru, dar o 
nemulțumea de ideea de a nu reface sistemul de fortificaţii al 
castelului. I se părea că Hideyori nu vrea decât să poarte o ultimă 
bătălie glorioasă, dar că nu lua de fapt în calcul o victorie reală. 

Chacha i-a împărtășit gândurile sale, dar Hideyori i-a răspuns 
netulburat: 

— Mama mea încă visează la o victorie? Doar un om ce nu știe 


mersul războiului ar mai putea gândi așa. Nu putem spera la victorie 
nici dacă primim ajutor de la zei. Tot ce ne-a rămas e o ultimă bătălie 
vitejească. 

Înţelegând că Hideyori îşi hotărâse deja soarta, Chacha s-a simţit 
cuprinsă de disperare. Nu putea să-l lase pe fiul ei să moară! Avea încă 
atâtea de făcut! Trebuia să trăiască cu orice preț. Deşi era încă tânăr, 
lui Chacha i se părea că îl întrecuse deja pe tatăl său într-ale luptei. 
Nenorocul lui era că se născuse în vremuri nefaste, căci în alte condiţii 
ar fi reușit să facă lucruri mult mai măreţe decât Hideyoshi. De ce să 
lase așa de uşor o viață atât de tânără să se sfârșească? 

După întrevederea cu fiul său, Chacha s-a îndreptat imediat către 
apartamentele lui Harunaga Ono. Lăsând-o să termine ce avea de spus, 
Ono i-a răspuns: 

— Vă împărtășesc gândurile. Șanţurile de apărare trebuie refăcute, 
iar zidurile trebuie reconstruite. Mă voi apuca de toate de îndată ce 
shogunul Hidetada va pleca spre răsărit. Apoi, dacă toți ostașii din 
castel rămân uniţi, n-avem a ne teme de armatele lui Tokugawa. 

Chacha era mulțumită că mai era cineva care gândea ca ea. 

— Dar pentru a reface castelul așa cum a fost ne trebuie o lună sau 
două. Trebuie să ne asigurăm că bătălia nu începe mai devreme. 
Pentru asta va fi nevoie să o rugăm pe doamna Kysgoku să meargă 
până la Sunpu. 

— Aş putea s-o conving pe Ohatsu să meargă la Sunpu, dar ce să 
negocieze acolo? 

— E suficient dacă merge. Lăsaţi restul în seama mea. 

Se pare că Ono intenţiona să inventeze o cerere pe care Ohatsu să o 
ducă la Sunpu și prin asta să câștige un pic de timp în care leyasu și-ar 
fi luat ochii de pe Castelul Osaka. Lui Chacha i se părea un plan bun. 

Hidetada a părăsit Castelul Fushimi și s-a îndreptat spre Edo în ziua 
a douăzeci și opta. Imediat ce au aflat, cei din Osaka s-au apucat de 
lucrările de reparaţii la castel. Două sau trei zile mai târziu, au luat 
legătura cu Ohatsu, care se afla în Kyōto, pentru a o ruga să meargă la 
Sunpu și să mijlocească niște negocieri. Nu exista persoană mai 
potrivită să înlesnească legătura dintre clanurile Tokugawa și 
Toyotomi decât văduva lui Takatsugu Kyōgoku. S-a hotărât până la 
urmă ca în faţa lui leyasu să meargă patru femei pentru a pleda cauza 
lui Hideyori: Ohatsu, Nii-no-Tsubone, mama lui Watanabe Echigo-no- 
kami, Okura, mama lui Harunaga Ono, și Masanaga, mama lui 


Watanabe Kura-no-suke. Pretextul vizitei lor era rugămintea de a 
primi ajutor într-o formă sau alta pentru fiefurile lor din tabăra de la 
Osaka, ce fuseseră sărăcite de război. Cortegiul celor patru femei a 
părăsit Osaka la începutul lui martie. 

Întoarcerea lui Ohatsu era prevăzută pentru începutul lui aprilie. 
Până atunci, cei din Osaka ar fi trebuit să termine pregătirile de război. 
La două-trei zile după plecarea cortegiului, Chacha i-a făcut o vizită lui 
Senhime, intenţionând să-i prezinte câteva din nemulțumirile sale. 

La fel ca la întâlnirea ce avusese loc cu ceva vreme în urmă, Senhime 
a întâmpinat-o foarte politicos pe Chacha, invitând-o să se așeze în 
locul de onoare. 

— E din nou război? a întrebat ea. 

— Lupta începută trebuie terminată. De data aceasta ne vom bate 
până când castelul se va face una cu pământul, a răspuns Chacha. 

— Castelul acesta e încă în picioare, deși ar fi trebuit de mult să fie 
una cu pământul. La fel e şi viața mea. Ar fi trebuit să mor de multă 
vreme, dar încă trăiesc. Dacă va fi să mor, nu regret nimic. 

— Dar ultima dată când ne-am întâlnit vă doreaţi pacea, nu-i aşa? 

— Să-mi doresc pacea?! Mă gândeam doar că se va încheia, asta era 
tot. Dar ştiam că nu va fi decât ceva vremelnic. Seniorul Hideyori și cu 
mine suntem singurii care au înţeles asta. 

Vorbele lui Senhime aveau o umbră de reproș. Chacha o privea pe 
tânăra fată ca și cum ar fi văzut-o atunci pentru prima oară. 
Întotdeauna se gândise la ea ca la o Tokugawa, dar acum parcă nu avea 
în ea nicio picătură din sângele acestui clan. 

— Eu nu am văzut niciodată un castel mistuit de flăcări. Trebuie să 
fie o priveliște nespus de tristă, a mai spus ea cu o expresie de sinceră 
şi adâncă tristeţe. 

Chacha a privit-o lung pe tânăra fată de nouăsprezece ani care 
dădea glas tuturor gândurilor și emoţiilor sale. 

În acel moment, a simţit față de ea un val de afecțiune ca pentru o 
rudă de sânge, așa cum nu simţise niciodată pentru propriile ei surori, 
Kogo şi Ohatsu. Spre deosebire de Chacha, care încă din copilărie 
pribegise din castel în castel, văzându-și de două ori căminul înghiţit 
de foc şi pe mulţi din familia sa pierzându-și viaţa, Senhime se 
maturizase și devenise o femeie împlinită, având echilibrul sufletesc al 
unui om ce nu a cunoscut suferința. 

Plecând din apartamentele lui Senhime, Chacha a luat-o pe sub 


crengile cireşilor cu mugurii stând să plesnească și a simţit cum 
deodată o ia o ameţeală ușoară. Ca prin vis, vedea cum limbi mari de 
foc o înconjoară din toate părţile. „Copilul meu!” a strigat ea. Chipul 
chinuit al lui Hideyori i-a apărut printre flăcări. „Senhime! a strigat 
Chacha. „Aici!” s-a auzit o voce cristalină și chipul lui Senhime a apărut 
în mijlocul flăcărilor, cu un zâmbet pe buze. Nu părea să sufere deloc. 
Poate că flăcările care cuprind castelul nu vor ajunge și la ea, s-a gândit 
Chacha. 

Nălucirile n-au părăsit-o imediat. S-a agăţat de braţul unei slujnice, 
dar i-a dat drumul până la urmă și a început să meargă singură. 

Zilele care-au urmat au fost foarte tumultuoase. Nenumăraţi 
muncitori se îmbulzeau pe lângă castel, dar lucrările mergeau încet. 
Din când în când, Chacha urca în turn ca să vadă care era situaţia pe 
şantier, dar nu zărea decât niște gropi săpate peste tot fără rost şi mici 
șanțuri ici şi colo. 

Până să vină înapoi cele patru femei ce plecaseră la Sunpu ca 
mesagere, la Osaka ajunseseră deja tot felul de vești cum că Ieyasu ar 
intenționa să pornească din nou spre apus și pentru asta începuse să-și 
adune armată din toată ţara. Un val de neliniște a invadat castelul. 
Tocmai atunci, Uraku Oda, care de la asediul din iarnă asigurase, 
împreună cu Harunaga Ono, comanda trupelor armate ale clanului 
Toyotomi, a fugit din castel împreună cu întreaga sa familie. Chacha nu 
se bazase niciodată prea mult pe acest luptător bătrân și nu-i acordase 
încrederea ei, dar incidentul acesta luat-o prin surprindere la fel de 
mult ca atunci când Katsumoto Katagiri dezertase. 

În primăvara aceea, cireşii au înflorit pe la începutul lui martie, mai 
devreme decât de obicei, dar s-au scuturat repede, în seara când florile 
lor s-au deschis de tot, Chacha a ieșit să se plimbe însoţită de două 
doamne de companie. Îi venea în minte mereu gândul că e ultima dată 
când admiră florile de cireş, dar încerca de fiecare dată să-l alunge 
imediat, spunându-și încontinuu că într-o zi se va plimba din nou 
împreună cu fiul ei pe sub ramurile înflorite şi că trebuie să facă tot ce- 
i stă în putinţă ca acea zi să poată veni. Acum că stătea să se gândească, 
Hideyori nu organizase nici măcar o dată un banchet ca cel dat de tatăl 
său la Daigo. Chiar și numai pentru asta și Hideyori nu trebuia să 
moară acum. Toate gândurile lui Chacha și tot ce făcea erau legate 
cumva de soarta fiului ei. 

Terminându-și plimbarea de seară, s-a întors în apartamentele ei, 


unde o așteptau Hideyori și Ono. Ono a vorbit primul, spunându-i că la 
castel au ajuns veşti îngrijorătoare: armata lui leyasu se pregătea să 
plece din Sunpu. În fiecare zi fuseseră trimiși mesageri la Sunpu pentru 
a-i cere lui leyasu să-i ierte, dar acesta a refuzat să-i primească. Nu le 
mai rămânea așadar decât o singură soluţie: războiul. 

— Ce-nseamnă că i-aţi cerut iertare lui Ieyasu?! E prima dată când 
aud că în afară de doamna Kyogoku și cele trei femei au mai fost 
trimiși și alți mesageri la Sunpu! s-a răstit Chacha la ei. 

De când se trimit soli să ceară iertare? Cum să-i ceară Hideyori 
iertare lui leyasu? 

Ono i-a explicat lui Chacha încă ceva ce aceasta nu știa: Ieyasu 
ceruse ca toți râninii de sub comanda lui Hideyori să fie împrăștiați, 
dar și ca Hideyori să plece din Castelul Osaka și să se mute în Yamato. 

Chacha era cât pe ce să leșine. De indignare, rămăsese fără glas, cu 
fața schimonosită și palidă de furie: 

— Și-atunci ce s-a ales de învoiala noastră pentru pace? 

— Cred că pentru leyasu învoiala n-a fost decât o măsură 
vremelnică. Toţi mesagerii pe care i-am trimis la Sunpu au fost luaţi 
prizonieri. Niciunul nu s-a întors. 

— Aşa deci? Am priceput. 

Chacha rostise cuvintele silabă cu silabă. A rămas apoi tăcută, 
lăsându-și privirea pe genunchi. După câteva clipe, şi-a ridicat ochii 
spre Hideyori. 

— Fiul meu ce gândește? l-a întrebat. 

Hideyori, care nu scosese o vorbă până atunci, i-a răspuns: 

— Nimic altceva decât până acum. Știam de la început că totul se va 
sfârşi aşa. Ono și cu tine, mamă, v-aţi frământat degeaba. 

S-a oprit câteva clipe, apoi a continuat: 

— Vreau să hotărăsc aici și acum cu dumneata, Harunaga, și cu 
dumneata, mamă, că vom purta această ultimă luptă cu clanul 
Tokugawa. Vă cer să lăsaţi la o parte pentru totdeauna încercarea de a 
redobândi puterea pentru clanul Toyotomi. Vreau ca acum, în seara 
asta, să fac publică declaraţia de război. Orice întârziere ne aduce 
numai pagubă. 

Chacha s-a uitat întrebător la Ono. 

— Pregătirile pentru luptă au început deja. Dar nu cred că trebuie să 
facem totul public, a răspuns acesta, spre marea ușurare a lui Chacha. 

Aceasta şi-a dat seama că gândea un pic altfel decât fiul ei. Se prea 


poate ca situaţia să fi fost într-adevăr atât de disperată cum o descria 
Hideyori, dar nimeni nu putea şti de unde s-ar fi putut ivi un ajutor la 
timpul potrivit. Dacă urmau spusele lui Hideyori, din momentul 
lansării declaraţiei de război, moartea lor ar fi urmat imediat. 

— Dacă nu pornim la luptă de îndată, Ieyasu va fi cel care va ataca 
primul, a spus Hideyori. 

Acesta se gândea că, dacă el va face publică declaraţia de război 
primul, va înteţi înflăcărarea vasalilor din castel, care vor crede cu toţii 
că această luptă a fost hotărâtă de tabăra din Osaka. Chacha înțelegea 
ce voia să spună fiul său, dar declararea războiului însemna pe undeva 
şi recunoaşterea faptului că erau captivi într-o situaţie fără ieşire şi îşi 
duceau ultima luptă. Chiar dacă era o greşeală, nu trebuiau să fie ei cei 
care declarau război. Ce trebuiau să facă era să se ridice din nou și să-i 
constrângă pe cei din clanul Tokugawa, asupra cărora se revărsa toată 
ura lor, să-şi plece capul în faţa clanului Toyotomi. 

— Haideţi să urmăm planul lui Ono măcar până în martie, a încheiat 
Chacha. 

Hideyori nu s-a opus. 

— Putem urma și această cale. Oamenii noștri vor trebui să-și 
înfrângă nerăbdarea câteva zile în plus. Iar la începutul lunii viitoare 
vom declara război. 

Se ridicase în picioare înainte să termine de vorbit. Ono l-a urmat de 
îndată. După plecarea lor, s-a ridicat şi Chacha și a început să umble 
prin cameră. Se întreba ce făceau oare mesagerele pe care le 
trimiseseră la Sunpu. Ura ei era acum îndreptată asupra lor. 


La începutul lui aprilie, castelul a început să freamăte. În fiecare zi, 
în sala mare aveau loc consilii de război, iar Chacha și Ono cu greu îi 
stăpâneau pe numeroşii comandanţi care cereau ca ostilitățile să fie 
declarate deschise imediat și să fie nimicite de îndată toate forțele 
loiale lui Tokugawa din regiunea Kinki. La sfârşitul lui martie, Ono 
trimisese din nou mesageri la Sunpu și ar fi așteptat să vadă rezultatul. 
La fel gândea și Chacha. Deși puţini la număr, câţiva luptători îi 
susțineau. Hideyori credea că așteptarea aceasta era o pierdere de 
vreme, dar, de teamă să nu se producă o fractură între luptătorii din 
castel, a hotărât să aștepte până pe 10 aprilie și, în cazul în care 
mesagerii nu se întorceau până atunci, se fie urmată voinţa majorităţii. 

Cele zece zile de la începutul lui aprilie au fost pline de evenimente: 


un regiment a intrat în forță în Castelul Fushimi, unde s-a dedat la 
violenţe; un alt batalion a atacat Amagasaki fără să aștepte ordine de la 
nimeni. La auzul acestor lucruri, în castel a izbucnit haosul. 

— Să mai așteptăm puţin! Dacă nu mai așteptați măcar puţin, totul 
va fi în defavoarea noastră, repetau încontinuu Ono şi câţiva alţi 
comandanți, încercând să-i țină în frâu pe soldaţii care nu mai aveau 
răbdare. 

Chiar în toiul acestei agitaţii, în dimineaţa zilei de 9 aprilie, la Osaka 
a sosit vestea că pe 4 aprilie shogunul Hidetada dăduse comanda 
asupra armatei sale generalilor săi și că în același moment leyasu 
plecase din Sunpu către Nagoya în fruntea trupelor lui, aşa că acum 
toate trupele sub comanda celor din clanul Tokugawa se îndreptau, 
una câte una, spre Osaka. Nici Hideyori, nici Chacha și nici Ono nu se 
aşteptau la așa ceva. Armata Tokugawa se pusese în mișcare înainte ca 
ei să dea vreo declaraţie de război. Acesta a fost însă doar începutul, 
căci mai apoi în acea zi veştile despre mișcările trupelor Tokugawa au 
curs fără oprire. 

Comandanții s-au reunit de îndată în sala mare a castelului. Toţi 
erau acolo: Yukimura Sanada, Mototsugu Goto, Shigenari Kimura, 
Katsunaga Mori şi mulţi alţii. Ono începuse să le explice desfășurarea 
evenimentelor, când a apărut încă o informaţie: Takatora Todo, în 
fruntea trupelor sale, ajunsese la Yodo și pusese stăpânire pe râurile 
Katsura și Uji. Naotaka Ii din Hikone ajunsese la Fushimi și își stabilise 
tabăra în apropiere. Noi trupe continuau să vină fără încetare în 
ținuturile Fushimi și Toba, toate conduse de comandanţi veniţi din 
Min6, Owari sau Mikawa. 

Dintr-odată, peste toată adunarea s-a revărsat râsul zgomotos al lui 
Hideyori. Soldaţii și-au aplecat capetele auzindu-l râzând așa. Singura 
care-şi ridicase privirea şi se uita lung la el era Chacha. Când s-a oprit 
din râs, Hideyori a spus: 

— Noi am fost mai cinstiți decât el. lată de ce Ieyasu a putut să ne 
prostească într-atât. Dar de-acum nu mai avem ce face, iar pe mine nu 
mă leagă nimic de viaţa mea, în afară de dorinţa de a-mi duce glorios 
ultima luptă împotriva clanului Tokugawa. Sunt gata să cad odată cu 
castelul meu. Dar n-am crezut niciodată că voi vedea strânși să decidă 
soarta acestei mari bătălii atâţia luptători. Asta mă face să mă cred cel 
mai norocos om din Japonia. 

Spunând aceste cuvinte către comandanţi, s-a întors apoi spre 


Chacha: 

— Va trebui ca și dumneata, mamă, să te pregătești. Vreau să 
renunţi la gândul moştenirii clanului Toyotomi și să mă lași de-acum 
să mă ocup doar eu de toate treburile războiului. 

Hideyori dorise să pună capăt amestecurilor mamei lui în treburile 
militare. 

— Aşa voi face, a răspuns Chacha. 

Se hotărâse să nu mai intervină cu nimic. Harunaga Ono a fost tratat 
cu răceală de cei prezenți, fiind considerat responsabil pentru ce se 
întâmplase, dar Chacha nu găsea nimic să-i reproşeze. Toţi luptătorii 
din castel erau oameni curajoși şi gata să-și dea oricând viaţa pentru 
ei, dar era greu să găsești unul mai încăpățânat și mai devotat decât 
Ono, în stare să facă chiar și lucruri ruşinoase numai să restaureze 
autoritatea clanului Toyotomi. Chacha înțelegea bine felul de a gândi al 
lui Harunaga Ono. Dar toate eforturile lui fuseseră în zadar. 

Consiliul de război fusese întrerupt, dar s-a reluat după-amiază. 
După terminarea întâlnirii de dimineaţă, Ono a fost înjunghiat la 
porțile castelului de mai multe persoane. A fost dus imediat în corpul 
central și, înfășurat în bandaje albe, a luat parte la întâlnirea de după- 
amiază. 

Și Chacha era acolo. Hideyori îi interzisese să se mai amestece, dar 
nu se putea abține să nu vină să asiste. Sentimentele ei se schimbaseră 
complet. După asediul din iarnă, regăsise în el toată mândria și orgoliul 
pe care o vreme nu le văzuse, orbită fiind de drăgălășenia lui. Chacha 
avea patruzeci şi nouă de ani. Imediat după ce trecuse de patruzeci, se 
îngrăşase atât de tare încât fiecare mișcare i se părea o corvoadă, dar 
în ultimii trei-patru ani pierduse în greutate și redevenise Chacha de 
altădată. Ca în vremea tinereții, cu o expresie demnă pe faţa-i albă, 
conștientă de rangul său, nu tolera niciun cuvânt care ar fi putut să 
aducă atingere onoarei clanului Toyotomi, deținătorul legitim al 
puterii. 

În timpul întâlnirii de după-amiază au apărut mai multe facțiuni, 
determinate de diferențele de opinie privind planurile de ripostă în 
faţa lui Ieyasu. Până la urmă, Hideyori a fost de acord cu ideea că 
probabil Ieyasu va lansa atacul de la Tennoji și că trebuie, în 
consecință, să întărească trupele defensive în această zonă, 
despărțindu-i pe cei o sută de mii de oameni ai armatelor aliate în 
două. În acea seară, trupele cantonate în Osaka şi în vecinătate au 


pornit fiecare către postul ce-i fusese atribuit. 

În ziua următoare, Hideyori a plecat din castel însoţit de stegarii săi 
pentru a inspecta zona Tennâji, unde se presupunea că se vor duce 
luptele cele mai importante. Împrejurul lui erau purtate douăzeci de 
flamuri rubinii, zece stindarde cu vârfurile aurite, o mie de lănci și 
stindardul cu tigvă aurită ce-i servea drept blazon. Chacha l-a însoţit 
până la porţile castelului. Șirul de flamuri și stindarde era, în ochii ei, 
asemenea celor ce-l însoţiseră în lupte pe Hideyoshi. 

În ziua de 18 aprilie, Ieyasu a ajuns la Kyōto, iar pe 21, Hidetada a 
intrat în Fushimi. Veştile despre sosirea celor doi le-au parvenit 
taberei din Osaka la câte o zi distanță. Pe 26, Ohatsu, Nii-no-Tsubone și 
celelalte femei care fuseseră trimise la Sunpu ca mesagere s-au întors 
în sfârşit la Osaka. Aduceau un mesaj de reproș din partea lui leyasu 
cum că aliaţii din Osaka nu s-au conformat încă cererilor transmise 
prin Ono: trimiterea înapoi a râninilor și părăsirea castelului de către 
Hideyori. 

Chacha s-a întâlnit cu sora ei în apartamentele sale private din 
Castelul Osaka. 

— E ultima dată când ne mai vedem. După ce te odihnești, te rog să 
pleci din castel, i-a spus acesteia. 

Ohatsu a încercat să riposteze, spunându-i că asta nu înseamnă 
neapărat că acest castel va fi pus la pământ, dar amândouă știau că 
aceste cuvinte nu sunt decât o consolare de formă. 

Așezate pe verandă, cele două surori priveau grădina plină de 
verdele crud al frunzelor, încercând să susțină o conversaţie vlăguită, 
în care tăcerile erau mai multe decât cuvintele. 

— Noi trei - tu, Kogo şi cu mine - am fost crescute la fel. Cum am 
ajuns oare să ne dușmănim una pe cealaltă? Totuși azi sunt fericită că 
putem vorbi pentru ultima oară și că îți pot mulțumi pentru tot ce-ai 
făcut pentru mine. E prea târziu ca s-o mai pot întâlni pe Kogō, soția 
shogunului. Ultima dată când ne-am văzut a fost la nunta fiicei ei cu fiul 
meu. Când te vei mai întâlni cu ea, spune-i că îi doresc tot binele din 
lume. Și că am crescut-o pe Senhime de la șapte ani... 

Chacha s-a oprit brusc, înghițindu-şi cuvintele. Îşi dăduse seama că 
şi Senhime, fiica lui Kogo, avea să-și găsească sfârșitul în flăcările ce 
vor cuprinde castelul. 

A fost singurul moment în care Ohatsu și-a ridicat ochii pentru a o 
privi pe sora ei. Apoi, rostind cu greu cuvintele, a spus: 


— Te implor să nu te înfurii de ce-o să-ţi spun, Chacha, dar eu vreau 
ca tu și Hideyori să rămâneţi în viață chiar dacă acest castel va cădea. 
Pentru asta există o singură cale... 

N-a apucat să-și termine gândul, că Chacha a oprit-o tăindu-i vorba: 

— Vrei să spui că ar trebui s-o salvez pe Senhime? As vrea s-o pot 
ajuta să fugă din castel, dar mi-e teamă că va refuza. A hotărât că va 
avea aceeași soartă cu Hideyori și cu acest castel, îmi pare rău pentru 
tine, dar nimic, nici măcar puterea zeilor și a lui Buddha nu va putea 
clinti această hotărâre. Când te vei întâlni cu soţia shogunului, 
transmite.-i, te rog, și acest lucru. 

Chacha nu avea cum să știe dacă propunerea pe care i-o făcuse 
Ohatsu venea de la ea sau așa îi ceruse clanul Tokugawa, dar, oricare 
ar fi fost adevărul, era sigură că Senhime ar fi refuzat să fugă. leyasu, 
Hidetada și Kogō n-aveau decât să sufere. Focul ce va mistui Castelul 
Osaka va fi și cel care va arde părul, faţa și trupul lui Senhime. 

Ohatsu a părăsit castelul în acea seară. Chacha a condus-o până în 
faţa apartamentelor sale și, chiar înainte să se despartă, a pronunţat 
pentru prima dată numele copilului acesteia: 

— O să mă rog ca sorții să-i fie prielnici seniorului Tadataka. 

Era limpede că fiul lui Takatsugu și al lui Ohatsu era unul dintre 
generalii armatei Tokugawa și că avea un rol important în asediul 
asupra Castelului Osaka. 

— Îi voi transmite urările tale. Aş fi vrut să-l vezi măcar o dată. 
Seamănă mult cu tatăl lui, i-a răspuns Ohatsu. 

Lui Chacha i-a venit în minte imaginea din tinereţe a lui Takatsugu 
şi se gândea că Tadataka trebuie să fie și el acum un priceput tânăr 
luptător cu o fire năvalnică. Era ciudat, dar față de Tadataka nu simţea 
nicio urmă de dușmănie, ci îi era drag și dor de el ca de o rudă 
apropiată. Dacă era să moară, ar fi vrut să moară de săgeata lui. 


Capitolul XI 


În timpul asediului din iarnă, aliaţii din Osaka adoptaseră o 
strategie defensivă, dar de data aceasta lucrurile stăteau altfel. Fiind 
lipsit de fortificațiile de odinioară, castelul cu greu mai putea fi 
considerat o fortăreață, aşa că singura soluție care le rămăsese 
soldaţilor era atacul. Toţi comandanții din castel împărtășeau același 
gând. Armatele clanului Tokugawa urmau să atace cu siguranţă venind 
dinspre Nara, aşa încât forțele aliate din Osaka trebuiau să lanseze 
asaltul coborând în zona joasă de câmpie. Pentru asta era necesar să-și 
plaseze grosul armatei între Tennâji şi Kawachi. 

Înfruntările premergătoare bătăliei au avut loc pe 28 şi pe 29 
aprilie, iar în cursul acestora și-a pierdut viața Oyuki Hanawana, 
războinic renumit în castel pentru curajul său. 

Chacha nu îl întâlnise niciodată, dar auzise multe poveşti despre 
neînfricarea sa. Moartea atât de timpurie a acestui luptător de seamă 
într-o încăierare ce cu greu putea fi numită bătălie i se părea de rău 
augur. 

Luna mai a început într-o stare de mare forfotă. În fiecare zi se 
țineau consilii de război conduse de Hideyori, în care se dezbăteau 
mișcările de trupe în funcție de strategiile de luptă. Chacha era 
prezentă de fiecare dată, dar nu intervenea în chestiunile de tactică 
militară. 

De câte ori părăsea sala de consiliu, o cuprindea un presentiment 
sumbru. Nu avea cum să judece deciziile luate, dar i se părea că nu așa 
se obține victoria. Erau două armate uriașe ce aveau să se ciocnească 
pe câmpul de luptă, unde fiecare soldat ori ucidea, ori era ucis, dar 
nimeni nu părea gata să-și asume responsabilitatea și să înfrunte 
tabăra adversă. Planul de luptă era întotdeauna cel hotărât de 
majoritate. Nici ideile lui Hideyori, nici ale lui Ono ori ale lui Shigenari 
Kimura, Morichika Chosokabe, Mototsugu Gotō, Yukimura Sanada sau 
Hayato Susukida nu se impuneau asupra celorlalte puncte de vedere. 
Chiar și lucrurile mărunte erau hotărâte în urma dezbaterilor din 


consiliu și niciodată decizia nu se baza pe judecata unui singur om. 

Chacha deplângea tinereţea lui Hideyori, care în aceste momente 
cruciale nu avea decât douăzeci și trei de ani. Dacă ar fi fost măcar cu 
doi-trei ani mai mare, ar fi putut înfrunta această criză cu 
înțelepciunea și maturitatea necesare pentru a dirija o armată. 
Tinerețea lui i se părea un mare nenoroc. 

În consiliul de pe 2 mai, Chacha i-a cerut lui Ono s-o informeze 
despre mișcările de trupe din acel moment ale armatelor clanului 
Tokugawa, căci nu mai putea răbda să tacă, văzând că numărul 
comandanților care participă la discuţii devenise din ce în ce mai mic. 

— Ieyasu e încă în Kyoto, în Palatul Nijo-j6, iar Hidetada n-a plecat 
încă din Fushimi, a răspuns acesta. Cea mai mare parte a armatei 
dușmane ocupă toată regiunea din Kawachi. Trupele de avangardă 
sunt la Kokubun, cele ale lui Takatora Todo sunt la Senzuka, iar cele ale 
lui Naotaka [i se află în jurul templului Rakuon-ji. 

— Şi trupele noastre? a întrebat Chacha pălind. 

S-ar fi zis că armata inamică ajunsese deja la porțile castelului. 

— Trupele lui Hayato Susukida, Mototsugu Goto și ale lui Yukimura 
Sanada sunt și ele dispuse aici și aşteaptă începerea bătăliei. Iar 
trupele secunde de asalt sunt ale lui Shigenari Kimura și ale lui 
Morishika Chosokabe. Și ei așteaptă ordinul de luptă. 

— Care sunt șansele noastre de victorie? a întrebat Chacha. 

—  Hotărâtoare va fi prima înfruntare. Dacă Gotō, Sanada și 
Susukida câștigă, vom fi în avantaj. Dar dacă pierd armatei secunde îi 
va fi greu să-şi menţină poziţia. 

Pe Chacha o înfuria calmul cu care îi răspundea Ono. Toţi știau că 
asediul asupra castelului îi pune în dezavantaj și că trebuiau să iasă și 
să atace, dar acum castelul era ca și înconjurat, îi venea să-i strige şi să- 
l întrebe ce-a făcut până acum. Dac-ar fi trăit taikō, n-ar fi lăsat 
niciodată picior de soldat dușman să intre în Kyoto sau în Fushimi! 

— Oricum ar fi, trebuie să câştigăm, căci altfel suntem pierduţi, a 
spus Chacha supărată. 

Odată întâlnirea încheiată, cu toţii au început să părăsească sala, dar 
Chacha l-a strigat pe Hideyori, care se pregătea să iasă pe culoar și să 
se îndrepte spre apartamentele sale. Oprindu-se, acesta le-a poruncit 
slujitorilor lui să-i lase singuri. Doamnele de companie și servitoarele 
care-o însoțeau pe Chacha s-au făcut şi ele nevăzute. Pe Chacha a 
surprins-o cererea lui, dar s-a bucurat să rămână doar ei doi. 


Trecuseră ani de zile de când nu mai stătuse doar cu fiul său. 

— Mamă! a început el primul, deși ea fusese cea care-l oprise. 
Dumneata ai înţeles deja că acest castel va cădea în curând. Trebuie să 
te pregăteşti, căci sfârșitul e aproape. Nu va dura mai mult de câteva 
zile. 

— Câteva zile?! a strigat Chacha de uimire, căci nu-i venea să creadă. 
Deci în câteva zile totul se va sfârşi... 

— Ştiu. Şi nu sunt singurul. Ono o ştie și el prea bine. Și cred că și 
ceilalți au înţeles deja. Doar că niciunul n-o spune cu voce tare. 

Soarele de început de vară şi-a împrăștiat dintr-odată razele pe 
nisipul alb al grădinii, într-o strălucire orbitoare. Un pic mai încolo, 
câţiva ulmi și stejari bătrâni își întindeau deasupra unui pavilion alb 
ramurile pline de frunze de un verde copleșitor. Vara venise fără veste. 
Chacha nu știa când trecuse timpul și când se dusese primăvara. 

În castel era liniște. Până în urmă cu două-trei zile fusese mare 
forfotă, tropotele cailor și zornăitul armelor pătrunzând până în cele 
mai îndepărtate colțuri, dar probabil că cea mai mare parte a trupelor 
ieşiseră deja din castel, pentru că acum nu se mai auzea niciun sunet. 
Chacha încă nu putea să creadă și cu atât mai puţin să accepte ceea ce-i 
spusese fiul său: că în câteva zile castelul va cădea. Cu toate acestea, i-a 
răspuns: 

— Sunt pregătită. 

— Atunci nu mai e nimic de spus, i-a răspuns Hideyori. Nu ne-am 
mai plimbat de mult prin grădină, hai să facem câţiva paşi împreună. 

Era prima dată când Hideyori o invita să facă ceva împreună. Și-a 
chemat de îndată slujnicele, care le-au pregătit saboţii de lemn, și a 
coborât în grădină alături de el. Mama și fiul ei au început să pășească 
pe potecile ce șerpuiau printre pietre și tufișuri, fără să vorbească 
despre nimic anume. Chiar la ieșirea din grădina interioară, din iaz se 
rupea un mic pârâiaș ale cărui maluri erau pline de stânjenei înfloriţi. 

— Au înflorit deja stânjeneii! a exclamat Chacha. 

De fapt, mai erau trei zile până la Sărbătoarea Băieţilor$?. Când 
Hideyori era mic, castelul se umplea de veselie în apropierea acestei 
zile. Pe vremea lui Hideyoshi, pregătirile începeau cu o lună sau două 
înainte, iar nobilii din toate ţinuturile trimiteau cadouri nenumărate. 


69 Sărbătoare tradițională ce are loc în ziua de 5 mai. În prezent, aceasta 
a devenit Ziua Copiilor. 


lar când venea ziua de sărbătoare, puneau rădăcini de iris în sake și 
cinsteau pe toată lumea din castel, iar apoi fierbeau apă cu parfum de 
iris și făceau cantități uriașe de chimaki”0. 

Cu timpul, fastul sărbătorii a început să se stingă, iar de doi ani 
timpul trecea ca și cum Sărbătoarea Băieţilor nici n-ar fi existat 
vreodată. Pesemne năpădit de aceleași amintiri, Hideyori i-a spus 
râzând: 

— Voi porni în lupta împotriva celor din clanul Tokugawa în ziua 
Sărbătorii Băieţilor. Atunci voi apărea în faţa dumitale ca un adevărat 
luptător. 

Lui Chacha, râsul lui nestăvilit îi străpungea inima. Mergea încet în 
urma lui. Era același Hideyori dintotdeauna, dar statura lui i se părea 
acum mai bărbătească şi mai impunătoare decât a oricărui războinic 
pe care-l văzuse vreodată. În ochii ei, Hideyori îl depășea în acea zi în 
măreție pe Hideyoshi însuși. 

S-au plimbat cam o jumătate de ceas pe aleile grădinii, apoi s-au 
întors în castel și s-au despărţit pe veranda de unde coborâseră cu 
ceva vreme în urmă. Chiar înainte de-a pleca, Hideyori s-a uitat în ochii 
mamei lui și i-a spus: 

— De-acum nu vom mai avea prilejul să stăm de vorbă pe îndelete. 
Orice s-ar întâmpla, aş vrea ca dumneata să-mi urmezi spusele 
întocmai. 

— Aşa voi face, a răspuns Chacha fără să se împotrivească. 

Ajunsă în camera ei însă, a început să se întrebe indignată de ce ar 
trebui să renunţe la tot și să lase clanul Tokugawa să-i incendieze 
castelul. De ce să trebuiască să moară un luptător atât de mândru ca 
Hideyori? Dar toate aceste gânduri nu duceau la nimic, căci știa că nu 
are ce altceva să facă decât să accepte soarta ce i se hărăzise. 

Următoarele două zile au trecut într-o atmosferă de stranie liniște. 
Nu s-au mai ţinut nici consiliile de război. Chacha a trimis de 
nenumărate ori mesageri să-l întrebe pe Ono care mai era situaţia, dar 
răspunsul lui a fost mereu același: încă nu a început lupta, situaţia nu a 
evoluat. 

În dimineaţa zilei de 5 mai, în castel a început frământarea. Nici 
Hideyori şi nici Ono nu și-au făcut apariţia întreaga zi. Amândoi 

plecaseră cu noaptea-n cap pe câmpul de luptă, pentru a-și încuraja 
comandanții. La sfârșitul zilei, panica a pus stăpânire pe Chacha. 
Hideyori îi spusese că în ziua Sărbătorii Băieților va porni la luptă și 
acum se întreba dacă nu cumva chiar plecase pe front să lupte. 
Ultimele trupe de rezervă din castel porneau spre câmpul de bătălie. 
De peste tot se auzea nechezatul cailor. 

În acea seară, Chacha s-a retras mai devreme. Când să se bage în 
aşternuturi, a apărut Senhime. Deja se schimbase în hainele de noapte, 
aşa că aceasta a trebuit să aștepte până când Chacha și-a pus din nou 
chimonoul și a venit s-o primească. 

Senhime împlinise nouăsprezece ani, dar lui Chacha i se părea 
copilăroasă. Avea senzaţia că doar acest copil ce-i fusese dat în grijă de 
clanul Tokugawa nu înţelegea soarta tragică ce-i aștepta pe toţi cei din 
castel. 

— Trebuie să ne pregătim pentru ce-i mai rău, i-a spus Chacha, 
rostind în faţa ei cuvintele pe care nu le-ar fi spus nimănui altcuiva. 

Vorbele ei păreau a spune: „Vinovaţi pentru asta sunt tatăl și 
bunicul tău”. Așa cum cerea eticheta, Senhime s-a așezat mai jos decât 
Chacha și i-a spus: 

— Eu cred că noi vom câștiga bătălia. 

Chacha nu se așteptase la așa ceva. 

— Şi de unde această convingere? 

— Bătăliile se poartă pentru a fi câștigate. Nimeni nu începe o luptă 
cu gândul că va fi învins. Orice ar spune seniorul Hideyori, eu știu că în 
adâncul sufletului lui el crede că va câștiga. 

Senhime nu părea să aibă nicio îndoială asupra a ceea ce afirma tare 
şi răspicat. 

— Uneori trebuie să purtăm o luptă chiar dacă o credem pierdută, 
pentru că un duşman ne provoacă, i-a răspuns Chacha, neputând totuşi 
să nu se simtă înduioșată de cuvintele lui Senhime. 

Poate că era așa cum spunea Senhime și aveau să câștige. Doar cei o 
sută de mii de soldaţi și comandanţi veniseră la Osaka să lupte pentru 
a câștiga! Poate că doar ea era cea care avea aceste gânduri sumbre, în 
timp ce toţi ceilalți visau la victorie. Poate că și Hideyori, în ciuda a 
ceea ce spunea, în sufletul lui spera că va birui. 

Cu toate acestea, Chacha s-a ferit să-și destăinuie gândurile în fata 
lui Senhime. Tânăra femeie ce stătea în fata ei era unul dintre dușmanii 
pe care îi ura. 


— E bine să crezi în victorie, dar ce vei face dacă vom pierde? a 
întrebat-o Chacha. 

Senhime nu i-a răspuns. A rămas tăcută, cu capul plecat, 
ascunzându-și chipul cu trăsături atât de frumoase. 

— Prin urmare, dacă vom fi înfrânţi...? 

Un impuls sălbatic o împingea pe Chacha s-o forţeze pe Senhime să-i 
răspundă. Dacă peste ei avea să vină înfrângerea, Chacha o va lua cu ea 
pe Senhime, chiar de-ar fi fost să-i lege mânecile chimonoului de 
propriii ei genunchi, ca să nu poată fugi nicăieri. Se vedea deja 
împreună cu Senhime în mijlocul flăcărilor. 

— O să văd atunci ce o să fac, i-a scăpat lui Senhime. 

Răspunsul ei fusese atât de neașteptat, încât vorbele păreau să nu fi 
venit din gura ei, ci să fi căzut de undeva din neant. 

— Ce-ai spus? a întrebat-o Chacha tăios. 

— O să văd atunci ce o să fac, a repetat tare și răspicat Senhime, 
asigurându-se că Chacha aude cuvintele sale. 

— Încă nu te-ai pregătit de moarte? a întrebat-o Chacha trăgându-se 
spre ea. 

Senhime și-a ridicat capul și a privit-o adânc în ochi. 

— De asta am venit aici, ca să vorbesc cu domnia voastră. Eu cred că 
vom câștiga. Dar uneori războiul ţine și de soartă. lar dacă sorții 
războiului ne vor fi potrivnici, voi lăsa în grija lor să hotărască pentru 
mine. M-am pregătit de moarte, dacă asta-mi va fi scris, dar dacă va fi 
să trăim atunci trebuie să trăim cu toţii. 

Senhime și-a plecat capul, dar a continuat să vorbească. 

— Eu nu vreau ca acest castel să piară în flăcări. Nu vreau să-l văd 
murind pe seniorul Hideyori. Și cred că trebuie să facem tot ce ne stă în 
putinţă ca toţi să trăiască. 

Cuvintele fetei au trezit dintr-odată în Chacha un gând teribil, pe 
care nu-l mai avusese niciodată: dacă puteau să rămână în viaţă, atunci 
trebuiau să o facă! Senhime avea dreptate. Nici Chacha nu voia să-și 
vadă castelul arzând sau fiul pierind. Aşa era! Chiar dacă pierdeau 
războiul, dacă voiau cu orice preţ să trăiască probabil că exista o 
soluţie ca ea și Hideyori să rămână în viaţă. Cu toată ticăloşia lor, 
Ieyasu și Hidetada n-ar fi mers până într-acolo încât să scoată sabia din 
teacă împotriva lui Hideyori, stăpânul castelului, și a mamei sale. Un 
tremur i-a cuprins tot corpul. N-ar fi vrut ca Senhime, care stătea în 
faţa ei, să-i vadă tulburarea, dar nu-și putea stăpâni emoția. 


În timpul acestei întâlniri, a apărut un curier trimis de Ono, pe care 
Chacha l-a primit în altă încăpere. Ono o informa doar că bătălia urma 
să înceapă în zorii zilei următoare. 

Chacha a trimis-o pe Senhime înapoi în apartamentele ei și a rămas 
singură în cameră. Era o seară atât de caldă și de umedă, că șiroaie de 
sudoare i se prelingeau pe piele, deşi stătea nemișcată. In anul acela, 
vremea fusese neobișnuită: cireșşii înfloriseră mai devreme decât de 
obicei, dar în mai se întorsese frigul și chiar în prima zi a lunii bătuse 
grindina, iar la nicio săptămână mai târziu, de Sărbătoarea Băiețţilor, se 
lăsase o zăpușeală sufocantă. Obloanele ce dădeau spre grădină erau 
deschise, iar lumina făcliilor din casă dezvelea privirii o parte din 
grădina întunecată. Frământată de gânduri, Chacha se ridica din când 
în când și ieşea pe verandă, privind în întunericul de afară. Pe cer nu 
era nicio stea. Pesemne că această căldură înăbușitoare anunţa ploaia. 

În castel nu se auzea niciun zgomot distinct, dar în aer plutea un 
murmur continuu. Era ca un huruit grav ce venea necontenit din 
adâncurile pământului, creând o atmosferă apăsătoare. 

Înainte să vină Senhime, Chacha vrusese să se culce, dar acum se 
trezise de-a binelea. Aruncându-și din nou ochii peste scrisoarea în 
care Ono o anunţa că lupta va începe a doua zi în zori, a simţit cum o 
copleşește emoția. Gândindu-se că, și dacă se bagă la loc în așternuturi, 
tot nu va putea adormi, şi-a pus peste hainele de noapte chimonoul 
desfăcut și s-a hotărât să rămână trează până ce o va lua din nou 
somnul. Le-a poruncit servitorilor să se retragă în camerele lor. Se 
făcuse miezul nopţii și ea tot nu putea să doarmă, doar stătea întinsă, 
cu ochii închiși. Pe la ceasurile două ale dimineţii, un zgomot de voci a 
făcut-o să se ridice. Un tânăr samurai dintre cei care o slujeau și cărora 
le poruncise să se culce, dar care fără îndoială că nu o făcuse, a strigat 
de pe coridor: 

— E seniorul Shigenari Kimura, care pleacă pe front. 

Murmurul vocilor s-a mai auzit o vreme. Liniştea nopții făcea ca 
nechezatul cailor și strigătele soldaţilor să se audă mai aproape decât 
erau. Și, când părea că totul se liniștise, agitația a reînceput. 

— E seniorul Morichika Chosokabe, care pleacă pe front, l-a auzit 
din nou Chacha pe tânărul samurai cum striga de pe coridor. 

Imediat după aceea, slujnicele au intrat aducând ceai. Chacha și-a 
dat seama că nimeni nu închisese un ochi în noaptea aceea. 

Spre dimineaţă, calmul a revenit în castel. Chacha a reușit să 


aţipească, dar pe la şase a sărit în picioare. A deschis ferestrele. O 
ploaie măruntă cădea ușor pe pământ. După plecarea pe front a 
ultimelor trupe, cele ale lui Kimura și Chosokabe, castelul părea 
părăsit. 

Chacha nu avea nici cea mai mică idee dacă Hideyori plecase la luptă 
cu o zi în urmă sau dacă își petrecuse noaptea în castel. Faptul că nu 
ştia nimic de el o îngrijora și ar fi vrut să afle ce și cum, dar s-a abținut 
de la a-i întreba pe servitori. 

Profund neliniștită, Chacha și-a petrecut toată dimineaţa privind 
ploaia care cădea peste grădină. Pe la prânz, a apărut un mesager de la 
Ono: 

— Seniorul Mototsugu Goto şi-a pierdut viaţa în bătălia de la 
Domyâji de azi-dimineaţă, a anunţat-o acesta. 

Domyâji era cam la cinci ri în partea de sud-est a castelului. Chacha 
s-a întristat atât din cauza veştii dureroase a pierderii acestui luptător 
cunoscut pentru talentul său de strateg și pe care se bazau ultimele lor 
speranţe, dar și din cauza faptului că trupele dușmane se apropiaseră 
atât de mult de ei. Luptele se purtau mult mai aproape decât crezuse. 

— Şi tânărul senior Hideyori? a întrebat Chacha, nemaiputând să 
rabde. 

— Este încă în castel, a răspuns mesagerul, spre marea ușurare a lui 
Chacha. 

Cam la două ore după plecarea acestuia, a apărut un alt sol din 
partea lui Ono. 

— Seniorul Hayato Susugida și-a găsit sfârșitul la Domyoji. 

Chacha s-a întristat şi mai tare. Puţinii comandanţi în care-şi pusese 
speranţele cădeau unul câte unul. Mai rămăseseră doar patru capabili 
să dirijeze o armată întreagă: Sanada, Mori, Kimura și Chosokabe. 

Chacha nu mai suporta să stea în camera ei, aşa că s-a îndreptat 
spre corpul central. În curtea acestuia, câteva zeci de luptători țineau 
un consiliu în faţa lui Hideyori și a lui Ono. S-a dus direct acolo, s-a 
așezat lângă Hideyori și a întrebat: 

— Care este situaţia pe front? 

Hideyori tăcea. I-a răspuns Ono: 

— Trupele dușmane ale lui Mizuno, Honda, Matsudaira și Date au 
intrat pe teritoriul de la Domyoji. Dintre ai noştri, trupele lui Sanada, 
Fukushima, Watanabe, Otani și Iki le ţin piept, dar pe câmpul de bătălie 
e o mare harababură. Tocmai am trimis un mesager cu ordinul de 


retragere pentru trupele lui Sanada. 

Un ordin de retragere însemna oare un dezavantaj? 

— Şi trupele care au plecat azi-noapte din castel? a întrebat Chacha. 

— Luptă la Yao-Wakae. 

— Yao-Wakae e la doi ri de castel, a oftat Chacha. Și care e situaţia 
acolo? 

— Shigenari Kimura a luptat vitejește, dar a fost ucis. 

— Cum?! 

Chacha rămăsese fără cuvinte. Şi-a ridicat către Hideyori chipul 
palid ca ceara. Fără să-și schimbe expresia, acesta i-a poruncit pe un 
ton calm, dar ferm: 

— Vreau să te retragi în apartamentele dumitale. 

— Nu pot să rămân aici? 

— Nu are niciun rost. O să fii chemată în momentele de căpătâi, i-a 
răspuns Hideyori. 

— Unde este Ieyasu acum? 

— Ieyasu și fiul lui au plecat în zori la Hirakata. Vor aștepta acolo, 
gata să intervină în caz de nevoie. 

Auzind acest răspuns din gura lui Harunaga Ono, Chacha a simţit 
cum întreg corpul i se destinde și cum, în ciuda situaţiei, e gata să 
izbucnească în râs. 

— Aşadar castelul e încercuit din toate cele patru părți de armatele 
lui Tokugawa! Ce gândiţi că trebuie făcut? a întrebat ea aspru. 

— Nu înseamnă c-am pierdut bătălia. Vom opri înaintarea trupelor 
lui leyasu la Hirakata, iar trupele lui Chosokabe, Sanada și Mori sunt pe 
poziție la Chausuyama și la Tennoji. Vom da un ultim asalt aproape de 
Nara. Bătălia de mâine e hotărâtoare. 

— Deci mâine e ziua în care săgeți și ghiulele vor cădea asupra 
noastră. Ce zbucium! a replicat Chacha, pe un ton cât se poate de 
sarcastic, după care s-a ridicat și a plecat. 

Pe coridor, Chacha și-a dat seama că, în tot timpul în care fusese și 
ea în curtea centrală, Hideyori n-a scos niciun cuvânt în afară de 
porunca pe care i-a dat-o ei, de a se întoarce în camerele sale, și nu şi-a 
putut stăpâni un sentiment covârșitor de milă pentru fiul ei. Era 
înconjurat de prea mulţi comandanţi și asta îi adusese această soartă 
nefericită. Știa prea bine că situația era disperată, dar îi lăsase pe 
aceștia să vorbească în locul lui. 

Întorcându-se în apartamentele sale, Chacha a început să se 


gândească dacă nu cumva există o cale de a salva viaţa fiului său și 
castelul ce era pe punctul de a fi cucerit. Nu se mai gândea nici la 
renumele clanului Toyotomi, nici la onoarea lui Hideyori. Unul câte 
unul, prin fața ochilor i s-au perindat toţi cei care ar fi putut-o ajuta. 
Cei mai mulţi dintre ei erau morţi, dar în mintea ei trecerea timpului 
nu însemna nimic. Amintirile de ieri se amestecau cu cele de acum zece 
ani şi cu cele de acum douăzeci de ani. l-au venit în minte până și 
Ujisato Gamo, și Takatsugu Kyogoku și Toshiie Maeda. Era ciudat, dar 
toți cei pe care putea conta nu mai erau printre cei vii. Și-a adus aminte 
şi de Ohatsu și de Kogo. E drept că soarta le aruncase acum în tabăra 
duşmană, dar Chacha era sigură că, dacă ar fi putut cumva să ajungă la 
ele, surorile ei şi-ar fi unit forțele ca s-o salveze. Însă nu putea spera că 
dintr-un castel asediat de armatele dușmane ar putea trimite 
mesageri. S-a gândit apoi la doamna Kygoku și la doamna Kaga. Și 
Chiar și la Doamna din Palatul de Nord. Prin faţa ei se perindau 
deopotrivă viii și morții. 

Nu mai știa cât timp trecuse. Cu privirea în gol, continua să 
scormonească în mintea ei căutând o cale de a salva castelul și de a-l 
ţine pe Hideyori în viaţă. Când s-a dezmeticit, Chacha a observat că 
peste grădină se lăsase întunericul. Pământul negru era plin de apă, 
dar ploaia se oprise. Din depărtare se auzeau focuri de armă și strigăte 
de luptă. Bărbaţii şi femeile din slujba sa își aduseseră cu toţii 
aşternuturile în camera ei, pentru a se feri de săgeți și de ghiulele. 

La lăsarea nopţii au venit doi sau trei samurai care le-au spus că în 
acea noapte nu se vor da lupte și că se pot culca liniștiri. 

Auzind vorbele acestora, Chacha a început să se întrebe de ce se 
oprea lupta în acea seară și ce putea să însemne asta. Oare începeau 
din nou negocieri pentru pace? 

În clipa în care i-a venit acest gând, a simţit că epuizarea o doboară. 
A pus să i se întindă așternuturile într-un colț înghesuit al camerei și a 
căzut moartă de oboseală. Somnul agitat i-a fost presărat de 
numeroase coşmaruri. 


S-a trezit a doua zi, pe 7 mai, dându-și seama că peste noapte nu se 
întâmplase nimic. În reşedinţa ei era linişte. A ascultat atent, dar nu se 
auzeau nici focuri de armă, nici strigăte de luptă. Se întreba din nou 
dacă nu cumva se semnase un armistițiu peste noapte. 

După ce și-a terminat toaleta de dimineaţă, i s-a adus micul dejun. A 


apucat bețișoarele cu speranţa că se încheiase pacea. De la începutul 
lunii mai nu avusese deloc poftă de mâncare, dar acum înghițea 
bucatele una după alta. Servită de o tânără doamnă de companie, 
Chacha a putut să-şi ia în tihnă micul dejun. A stat cam o jumătate de 
ceas, fără să se grăbească. Când a terminat, a apărut un mesager trimis 
din corpul central. Hideyori o ruga să meargă imediat acolo. Condusă 
de sol, a ieşit din cameră. 

Se aştepta să fie dusă în curtea centrală, dar mesagerul a îndrumat- 
o spre curtea laterală de lângă Poarta Cireșilor, care era poarta de 
acces spre corpul central. Înconjurat de câteva zeci de luptători, 
Hideyori stătea pe un taburet. Locul era plin de samurai în armură, ce 
se întindeau până la Poarta Cireşilor, în jurul lui Hideyori erau dispuse 
toate însemnele autorităţii: flamuri rubinii, mii de lănci, halebarde 
aurite. Hideyori purta o armură prinsă cu șnururi de piele acoperite cu 
aur și cu argint, iar lângă el era pregătit un frumos cal negru. 

Văzând toată această strălucire, Chacha și-a dat seama imediat că nu 
se semnase niciun armistițiu, ci că Hideyori urma să pornească la 
luptă. Uitând pentru o clipă situaţia disperată în care se aflau, Chacha 
s-a oprit un moment, fermecată de atitudinea dârză a fiului său. O 
secundă s-a crezut înapoi în vremurile glorioase ale lui Hideyoshi, atât 
de semet și de frumos părea Hideyori. 

Chacha a înaintat încet spre fiul ei. Când a ajuns în faţa lui, acesta i-a 
spus: 

— Tocmai a venit un mesager de la Yukimura Sanada să ne spună că 
a sosit momentul bătăliei. Vom lansa atacul asupra armatei de la 
Tennoji. 

Fără îndoială că o chemase ca să-şi ia adio, ştiind probabil că nu o va 
mai revedea. 

— Mă voi ruga cu toată inima pentru victoria voastră, i-a răspuns 
Chacha, repetând cuvintele pe care i le spusese în trecut de-atâtea ori 
lui Hideyoshi. 

Nu se putea opri din tremurat. Nu tremura din cauza grijilor pe care 
şi le face o mamă care-și trimite copilul la război. Era mândră să-și 
vadă fiul ajuns un neasemuit războinic matur, ce pleca de unul singur 
să înfrunte armata tiranului Ieyasu. „Sublim” era cuvântul care descria 
sentimentele lui Chacha. „Sublim! Sublim! Sublim!” și-a repetat în gând 
la nesfârșit. Cât s-ar fi bucurat Hideyoshi să-l vadă azi în armura de 
luptă! 


În acel moment, Chacha l-a văzut pe Harunaga Ono intrând pe 
Poarta Cireșilor, însoţit de câţiva vasali. Epuizarea îl făcea de 
nerecunoscut. Venea grăbit spre Hideyori, fără să-i pese de toată 
lumea din jurul lui. 

— Eu, Harunaga, mă împotrivesc plecării domniei voastre la luptă! 
Rămâneți în castel! Voi merge eu în locul domniei voastre să mă alătur 
lui Sanada! a strigat acesta. 

— Oare pe cine a chemat Sanada, dacă nu pe mine, ca să-i conduc pe 
ostași în ultima lor bătălie, să-i însufleţesc și să-i încurajez? 

— Orice-ar gândi Sanada, e o nesăbuinţă să ieşiţi acum din castel. 
Trupele dușmane au ocupat deja toată întinderea dintre Tennâiji și 
Okayama și o mare armată a plecat din Hino și se îndreaptă spre 
Tennâji acum, a replicat Ono. 

Un samurai cu fața acoperită de o barbă ţepoasă, pe care Chacha nu- 
1 cunoștea, a început să vorbească: 

— Şi eu mă împotrivesc! La cum arată lucrurile acum, cea mai mare 
grijă a noastră trebuie să fie apărarea castelului. 

Cuvintele celor doi l-au determinat până la urmă pe Hideyori să 
renunţe la planul de a pleca pe câmpul de luptă. Preluând comanda, 
Harunaga Ono a pornit spre Tennōji în locul lui Hideyori, purtând 
stindardul cu tigvă aurită. Chacha se simţea ușurată. Oricât de măreț i 
se păruse fiul ei, era mai bine pentru el ca plecarea la bătălie să fie 
amânată. 

Pentru Chacha a urmat revenirea la realitatea dură. Pe drumul de 
întoarcere spre apartamentele sale, s-a hotărât să urce în turnul de 
lângă poarta principală. Samuraii care o însoțeau au încercat s-o 
oprească, dar nu i-a ascultat. Locul de lângă poarta principală era 
împânzit de nenumărate teste ale soldaţilor dușmani. Pesemne că le 
fuseseră tăiate capetele celor prinşi în bătălia ce se purtase cu o zi în 
urmă. Peste noapte ploaia le răvășise părul și le alterase trăsăturile. 

Chacha a grăbit pasul să treacă mai repede de palisadele în faţa 
cărora era expusă mulțimea de capete şi s-a îndreptat către turnul de 
pază de lângă poartă. A început să urce, dar a trebuit să se oprească de 
câteva ori să-şi recapete suflul. De sus se vedea toată întinderea de 
pământ până la Tennoji acoperită de mii de soldaţi mișcându-se ca 
niște imense roiuri de albine. Chacha a crezut întâi că sunt trupele 
aliaţilor, dar samuraii ce stăteau de pază în turn i-au explicat că toate 
acele trupe sunt ale dușmanilor. 


— Şi unde sunt trupele lui Sanada? a întrebat ea înghițind în sec. 

— Sigur sunt undeva pe-acolo, dar nu se pot deosebi de inamici, căci 
sunt oricum înconjurați de trupele lui Tokugawa, i-a răspuns un soldat. 

În cele din urmă, Chacha a reuşit să distingă în învălmăşeala de pe 
front niște trupe care păreau a fi ale lui Sanada. Erau doar câţiva 
soldaţi, cu câteva stindarde. De la înălțimea turnului, cele două tabere i 
se păreau atât de aproape una de alta, încât parcă se uneau. Și cu toate 
astea, încă nu începuse bătălia decisivă. Asta i se părea foarte straniu. 
Era întocmai cum spusese Ono: un val de soldaţi înainta dinspre Hino 
spre Tennâji, continuând să îngroașe rândurile armatei lui Tokugawa. 
În bătaia vântului răcoros, ce sufla cu putere peste turnul de veghe, 
Chacha privea lung în toate cele patru zări, dându-și seama că armatele 
lui Ieyasu înconjuraseră castelul din toate direcțiile. 

Coborând din turn, s-a gândit că făcuse totuşi bine că urcase, căci 
aşa reușise să vadă cu ochii ei și să-și facă o idee despre ceea ce va 
urma: odată lupta pornită, castelul acesta atât de faimos, mândria lui 
Hideyoshi, avea să cadă în mâinile dușmanilor fără să opună nici cea 
mai mică rezistență. Probabil că va fi cucerit chiar în acea zi, și nici nu 
se va însera bine, că va fi dat pradă focului. 

Chacha s-a întors în apartamentele ei şi şi-a adunat toate slujnicele, 
împărțindu-le toate lucrurile sale și spunându-le că probabil e deja 
prea târziu să mai poată fugi, dar, dacă vreuna dintre ele găseşte o cale 
să scape, poate să plece oricând. Primind micile lucrușoare din mâinile 
lui Chacha, fiecare dintre aceste femei a izbucnit în plâns încercând să 
spună câteva cuvinte. Chipul ei însă începuse să se lumineze. 

După ce Chacha și-a împărţit lucrurile, a apărut în apartamentele 
sale Senhime, însoţită de vreo douăzeci de slujnice. Venise să se 
instaleze acolo, dar strălucirea grupului lor te ducea cu gândul mai 
degrabă la un alai de nuntă. Se îmbrăcaseră în cele mai frumoase 
chimonouri și, când au intrat în reşedinţa lui Chacha, aceasta s-a 
umplut de un aer de sărbătoare. Luându-se după slujnicele lui 
Senhime, şi doamnele de companie ale lui Chacha au început să se 
gătească, punându-și cele mai frumoase haine și accesorii. 

Chacha și Senhime au luat prânzul mai devreme decât de obicei. Au 
vorbit puţin şi au evitat discuţiile despre soarta castelului, preferând în 
schimb să povestească despre lucruri fără nicio legătură cu asta, 
precum mugurii de bambus din Yamazaki și metoda cea mai bună de 
a-i găti. O singură dată Senhime a râs încetișor. Auzindu-i râsul șoptit, 


Chacha și-a ridicat ochii și a privit-o îndelung. Trebuia să recunoască: 
frumusețea soției fiului său era fără pereche. E drept că o vreme își 
revărsase ura asupra lui Senhime, dar acum o găsea neasemuit de 
frumoasă pe fata aceasta de douăzeci de ani, gătită ca de nuntă. I-a 
trecut prin minte că, dacă Hideyoshi ar fi văzut-o pe vremea când era 
tânăr şi mare iubitor de femei, cu siguranţă că n-ar fi lăsat-o în pace 
prea uşor. Era prima dată în ultimele luni când în mintea lui Chacha își 
făcea loc un gând așa de frivol. 


Pe la amiază, în depărtare s-au auzit dintr-odată focuri de armă. Și 
în timpul nopţii se trăsese, dar apoi lucrurile s-au potolit o vreme. 
Acum însă lupta se reluase, iar zgomotul puștilor se auzea neîncetat, 
devenind din ce în ce mai răsunător. La scurtă vreme după primele 
focuri, strigăte de luptă au răsunat chiar lângă castel, semănând panică 
printre slujnicele din reședința lui Chacha. Când femeile au înţeles că 
era vorba despre strigătele de îmbărbătare ale soldaţilor din trupele 
aliate ce porneau spre câmpul de luptă, o liniște greoaie şi apăsătoare 
a cuprins din nou încăperile. 

Chacha și Senhime au ieşit din reședință și s-au îndreptat către 
Poarta Cireşilor. Hideyori era tot acolo, pe taburetul său, înconjurat de 
generali, de parcă nu s-ar fi mișcat din loc de dimineaţă. Vasalii lui 
umpluseră curtea, dar, spre deosebire de dimineaţă, atmosfera era 
încordată, ca și când de undeva îi pândea pe toţi o mare primejdie. 
Câţiva samurai își scoseseră săbiile din teacă, în timp ce alţii, purtând 
armuri și platoșe, intrau și ieșeau pe Poarta Cireșilor necontenit. 
Chacha și Senhime s-au aşezat păstrând distanţă față de Hideyori, iar 
cele aproape treizeci de doamne de companie care le însoțeau au luat 
loc în jurul lor. Doar în acel moment Chacha a observat că se 
înseninase și că razele soarelui cald de vară se revărsau pe deasupra 
cireşilor ce se înșirau de-o parte şi de alta a porții. 

Se auzeau focuri de armă amestecate cu strigăte de luptă purtate de 
vânt când mai aproape, când mai departe. Era greu de spus din ce 
direcţie veneau. 

Harunaga Ono, plecat de dimineaţă la Tennâji pentru a-i încuraja pe 
soldaţii cantonaţi acolo, se întorcea însoţit de douăzeci de luptători. 
Chacha îl găsea și mai îmbătrânit decât dimineaţă, de parcă abia se mai 
ţinea pe picioare. A început să-i dea lui Hideyori raportul despre 
situația trupelor, dar în timp ce vorbea şi-a pierdut dintr-odată 


cunoștința și s-a prăbușit la pământ. Sângele i-a ţâșnit de sub umărul 
drept, înroșindu-i platoşa. Toţi cei din jur au crezut că fusese rănit în 
timpul deplasării la Tennsji, dar de fapt i se deschisese o rană pe care o 
căpătase într-un incident survenit în castel cu câteva zile în urmă. 

Toţi cei prezenţi au sărit în picioare văzându-l pe Ono cum se 
prăbușește. În același moment, trei ștafete călare au trecut una după 
alta pe porţile deschise în mare galop și, ca la un semn, strigătele de 
luptă au răsunat puternic lângă porțile castelului, iar focurile de armă 
s-au întețit. Cei mai mulți dintre samuraii care-l înconjurau pe 
Hideyori şi care până atunci stătuseră în așteptare s-au ridicat deodată 
şi s-au năpustit şi ei către Poarta Cireșilor pentru a se alătura luptei. 
Deodată s-a lăsat liniștea. 

Chacha a plecat singură de lângă grupul de femei pentru a se 
apropia de Hideyori. Șuierul gloanţelor, bubuitul puștilor, țipetele 
soldaţilor se ridicau fără încetare din toate părţile, ca și cum bătălia se 
dădea chiar de jur împrejurul castelului. 

Yukitsuna, fiul lui Yukimura Sanada, a sosit chiar în acel moment cu 
rugămintea ca Hideyori să meargă pe câmpul de luptă pentru a-și 
încuraja soldaţii. Tânărul samurai de pe chipul căruia încă nu se 
şterseseră urmele copilăriei avea părul răvășit și armura plină de 
sânge. Hideyori s-a ridicat în picioare. Pentru oricine era limpede că 
aceasta e ultima lui șansă de a se arunca în luptă. Soldaţii s-au ridicat și 
ei. Curtea începuse să fiarbă. 

Mesagerii au revenit pentru a anunţa că apărarea de la intrarea în 
Okayama fusese spulberată. Aproape în același moment, un alt 
mesager a sosit în galop anunțând că trupele lui Sanada fuseseră 
distruse la Tennâji şi că toţi soldaţii, împreună cu comandantul lor 
Yukimura Sanada, își pierduseră viaţa în luptă. Uitându-se la Hideyori, 
Chacha a văzut pentru prima oară pe chipul lui o expresie 
înspăimântătoare. Acesta a început imediat să strige ordinul de plecare 
tuturor soldaţilor și comandanților aflaţi în apropierea Porții Cireșilor: 

—  Ascultaţi-mă bine! Veniţi să vă daţi viața pentru Hideyori 
Toyotomi! Să răzbunăm moartea lui Sanada și a soldaţilor lui! 

În acel moment, Morihisa Hayami a năvălit în galop. Venise în fugă 
de la Tenniji, iar acum stătea în faţa lui Hideyori împiedicându-l să 
urce în şa: 

— Avangarda noastră e terminată. Toate drumurile din sudul 
orașului sunt pline de soldaţi ce bat în retragere. Să îi înfrunți acum pe 


dușmanii deja îmbătaţi de victorie înseamnă doar să faci să crească 
numărul celor căzuţi în luptă. 

— De când a început îmi aştept moartea! Să luptăm! Luptaţi! a urlat 
Hideyori. 

— Eu gândesc că nu se cuvine ca un comandant să-și grăbească fără 
rost moartea. Mai degrabă ar trebui să se retragă și să-și apere castelul 
cât încă mai poate. Când forțele noastre se vor sfârși, va avea destul 
timp să se hotărască să moară. 

Morihisa Hayami avea faţa acoperită de sânge. 

— Nu! Să luptăm! a strigat din nou Hideyori, încercând să se urce în 
șa. 

Hayami s-a agăţat de el ca să-l împiedice. În clipa următoare, a 
zburat prin aer, aruncat de voinicul Hideyori. Până să-și dea seama ce 
face, Chacha s-a aruncat și ea la picioarele lui, prinzându-se cu mâinile 
de el. Nu-l putea lăsa să plece la moarte! O lovitură puternică în umărul 
drept a rostogolit-o la pământ. 

Ridicându-se, a văzut ca prin vis cum mai mulţi samurai l-au apucat 
cu braţele pe Hideyori. De cealaltă parte a acestei triste încăierări, 
grupul format din Senhime și slujnicele sale, îngenuncheate pe pământ 
în chimonourile lor somptuoase, păreau niște păpuși împrăștiate pe 
nisipul alb. 

În acea clipă, din spate Chacha a auzit mai mulţi soldaţi strigând 
„Foc! Arde!”. Şi-a întors privirea. Nori de fum negru se ridicau spre cer 
de după curtea a treia. Panica a izbucnit dintr-odată. Soldaţii și-au scos 
săbiile din teacă și au început să alerge în toate părţile urlând, deși nu 
se vedea niciun inamic. Era limpede că aveau trădători în castel. 
Femeile s-au ridicat și ele deodată. 

Chacha l-a zărit din nou pe Harunaga Ono. Se învârtea printre toți, 
strigându-le să se liniștească. Când s-a reinstaurat calmul, a ieșit în 
fruntea soldaţilor pe Poarta Cireșilor. Hideyori și grupul care-l 
înconjura s-au grăbit să-l urmeze. Apoi s-a lăsat liniștea. Nu mai 
rămăseseră în curte decât douăzeci-treizeci de femei, flamurile, lăncile 
şi stindardele. Scurtul moment de tăcere a fost urmat de strigăte de 
luptă și focuri de armă, care de data asta se auzeau mai puternic și 
mult mai aproape. Curtea a treia căzuse în mâinile dușmanilor - 
bufniturile palisadelor căzând și strigătele de îndemn ale unor soldaţi 
se amestecau cu zgomotele bătăliei. 

Pe Poarta Cireșilor a năvălit din nou o mulțime de luptători. De data 


asta se vedea limpede că erau ostași ce fugiseră de pe câmpul de luptă. 
Mulţi răniţi erau înarmaţi cu săbii și lănci. 

Hideyori şi Ono s-au întors şi ei la scurtă vreme. În urma lor, pe 
poartă se revărsau înăuntru grupuri de soldaţi de toate felurile. Părea 
un haos de nedescris, dar dacă te uitai mai bine nu era deloc așa, căci 
de lângă poartă, Ono răcnea la ei cu vocea lui răgușită, iar ei se 
îndreptau supuși spre stânga sau spre dreapta, după cum li se ordona. 
Dar în același moment un alt val s-a revărsat pe poarta din partea 
opusă și la scurt timp locul s-a umplut de oameni. 

Focul ce cuprinsese curtea a treia trecuse la curtea a doua, iar dacă 
până atunci lupta se dăduse în exteriorul castelului, acum câmpul de 
luptă se mutase în interior, în curtea a treia. 

Fără să se știe cine dăduse ordinul, Chacha și celelalte femei au fost 
trimise în corpul central și adăpostite acolo. Ono, care până cu o clipă 
în urmă era lângă Poarta Cireşilor, a apărut ca din pământ lângă ele 
urlând: „în donjon! Urcaţi în donjon! w Având de-o parte și de alta 
două sau trei slujnice care o prinseseră de mâini, Chacha a urcat până 
la al doilea nivel al donjonului, urmată de Senhime și de celelalte femei. 
Printre ele erau și mama lui Shigenari Kimura, Ukyotayu, ce fusese și 
doica lui Hideyori, ca şi doamna Aeba sau doamna Adama. 

Când vestea căderii celei de-a treia curți şi a asediului curții a doua a 
ajuns la nivelul al doilea al donjonului, aici deja căzuseră câteva 
proiectile, iar gloanţele se loveau de pereţi sau de podele ca și cum ai 
arunca cu niște boabe de soia. Chacha stătea jos, direct pe podea. 
Niciuna dintre femei nu scotea o vorbă. Toate ştiau că sunt prinse în 
capcana unui castel gata să fie cucerit. 

Întunericul a început să înghită încet-încet și turnul. Ziua părea să fi 
trecut foarte repede. Când s-a întunecat de tot, a apărut Hideyori 
urmat de câțiva samurai. Toţi păreau epuizați şi răsuflau greu. În afară 
de Hideyori, Chacha nu-l recunoștea pe niciunul dintre ceilalți soldaţi. 
Nimeni nu spunea nimic. 

La scurtă vreme după aceea, a mai venit un bărbat. Era fără îndoială 
Harunaga Ono. Acesta s-a dus drept către colţul în care se strânseseră 
războinicii, dar trecând pe lângă grupul de femei, le-a spus hârâit: 

—  Donjonul nu mai e sigur, ne vom refugia în turnul din 
împrejmuirea Ashida. 

La auzul vocii lui, femeile s-au ridicat deodată. În interiorul turnului 
era întuneric beznă, dar când au ieșit pe coridor ca să coboare s-au 


trezit înconjurate într-o penumbră difuză, o lumină între zi şi noapte. 
Reflexia focului ce mistuia castelul strălucea roșiatic pe podea, 
luminându-le pașii. 

Traversând un coridor lung, grupul s-a îndreptat către al treilea 
turn de veghe al împrejmuirii Ashida, trecând pe sub foișorul destinat 
contemplării lunii. La intrarea în turn, a avut loc un incident. Kura-no- 
suke Watanabe, care fusese grav rănit în bătălia de la Domyâji și care 
până atunci îl urmase îndeaproape pe Hideyori, ajungând în faţa 
intrării, le-a spus fără ocolișuri: 

— Rana pe care o am nu mă lasă să vă urmez mai departe. Rămâneți 
cu bine! 

A ieşit apoi în grădină. 

Cu toţii auziseră cuvintele lui, dar nimeni nu încercase să-l oprească. 
Unul dintre tovarășii lui, imposibil de recunoscut în întuneric, l-a 
secondat, aplicându-i lovitura finală. S-a auzit apoi urletul de durere al 
mamei lui, care-şi curma și ea viața. Din nou, cineva a ajutat-o și i-a dat 
lovitura hotărâtoare. 

Cei din grup s-au grăbit să intre în turn. Erau în jur de treizeci de 
oameni. Sinuciderea lui Watanabe și cea a mamei sale i-au făcut pe toți 
să se gândească la soarta ce-i aştepta. Până atunci, o bună bucată de 
vreme Chacha nu mai știuse unde se află, dar, odată intrată în turn, și-a 
recăpătat stăpânirea de sine. 

În întuneric, cineva a strigat că donjonul arde. Era o voce de femeie. 
Nu era însă nimeni să-i răspundă. Dar ceea ce spusese era adevărat, 
căci câteva clipe mai târziu, o strălucire roşiatică stranie a început să 
se vadă de la ferestrele turnului. Chacha a văzut atunci că stătea între 
Hideyori și Senhime. 

Focuri de armă, strigăte de luptă și trosnetul focului ce cuprinsese 
donjonul se auzeau de peste tot. Soldaţii care mai rămăseseră în viață 
în castel se luptau pe viaţă și pe moarte cu inamicii care își făcuseră 
drum până la ultima curte. 

— Kazuma e cu noi? a întrebat deodată Hideyori. 

— Şi-a făcut seppuku în sala mare, i-a răspuns cineva. 

— Şi Bungo Mano? 

— Tot în sala mare, și el, i-a răspuns o altă voce. 

— Shikibu Nakajima? 

— În sala mare. 

— Horita? 


— Ultima dată când l-am văzut era împreună cu Nonomura Iyo-no- 
kami, lângă poarta curţii a treia. Era rănit grav. Pe urmă... s-a auzit o 
altă voce. 

Chacha a aflat astfel că un mare număr de comandanți fie își luaseră 
viaţa, fie căzuseră în luptă. După asta, o vreme n-a mai spus nimeni 
nimic. Doar Ono și încă vreo doi-trei soldaţi nu-și găseau locul, intrând 
şi ieşind mereu din adăpost. 

Deodată, Chacha l-a văzut pe Ono ducându-se drept la Senhime și 
așezându-se atât de aproape de ea, că mai avea puţin și o atingea. S-a 
aplecat spre ea și i-a șoptit: 

— Onorabilă doamnă! 

Chacha a tresărit. Ce putea să-i șoptească Ono lui Senhime? Dintre 
toţi cei adunaţi acolo, doar Ono îi părea lui Chacha diferit. Era singurul 
care nu renunțase încă la gândul de a-l salva pe Hideyori. Oare nu 
cumva voia s-o înapoieze pe Senhime rudelor ei din clanul Tokugawa 
şi, în schimbul ei, să schimbe soarta celor din clanul Toyotomi? Orice- 
ar fi putut să facă era prea târziu. Chiar dacă s-ar fi folosit de Senhime 
ca să-i salveze pe ei, la ce-ar fi dus asta? 

În inima lui Chacha, care toată ziua nu contenise să se zbuciume 
pentru a-l salva pe Hideyori, acum se întorsese o umbră din orgoliul ei 
de temut de altădată. Pentru ea și pentru Hideyori venise sfârșitul, aici 
şi acum, și trebuiau să accepte asta. Era prima oară când decizia ei era 
atât de fermă. Decât să abdice de la principiile ei şi să se 
întovărășească cu Ieyasu, mai degrabă alegea moartea. Avea de apărat 
acum nu numai propria ei viaţă, ci și onoarea clanului Toyotomi. 

Chacha a bâjbâit cu mâna și a apucat marginea chimonoului lui 
Senhime, trecând-o pe sub unul dintre genunchii ei. 

— Aşadar, onorabilă doamnă? 

Vocea gravă a lui Ono a ajuns la urechile lui Chacha, care încerca să 
deslușească ce-i spune acesta lui Senhime. Trupul fetei s-a mișcat. 
Chacha a simţit-o că vrea să se ridice. S-a lăsat cu toată greutatea pe 
genunchi, peste marginea lungă a chimonoului pe care-l prinsese sub 
ea. 

În clipa următoare, Senhime a lăsat să-i scape un geamăt atât de 
încet încât doar Chacha l-a putut auzi. Senhime trebuia să sfârșească 
aici, cu ei toți. Ieyasu, aşa îți vei ispăși păcatele! Nepoata ta va avea 
același destin cu clanul Toyotomi! 

Au mai trecut câteva clipe şi deodată s-a auzit vocea lui Ono 


strigând: 

— Foc! 

Toată lumea a sărit în picioare ca la un semn. Într-o clipită, panica a 
cuprins turnul. Şi Chacha era în picioare. S-a auzit din nou vocea lui 
Ono: 

— Liniștiţi-vă, liniştiţi-vă! 

S-au așezat din nou cu toţii. Au trecut câteva clipe până când Chacha 
să-și dea seama că Senhime nu mai era lângă ea. 

— Onola strigat la el Chacha, dar n-a primit niciun răspuns. 

Nici el nu mai era acolo. După câteva minute, Ono a reapărut în turn. 
Văzându-l, Chacha l-a chemat la ea fermă: 

— Ono? Ce-ai făcut cu doamna Senhime? 

— Lăsaţi totul în seama mea. Vă voi apăra cu preţul propriei mele 
vieţi, i-a răspuns acesta, cu aceeași voce răgușită. 

Chacha n-a mai spus nimic. Chiar dacă ar fi spus ceva, nu mai putea 
schimba nimic și parcă nu-i venea să-l pedepsească pe vasalul său 
credincios în aceste momente apăsătoare. Până la capătul capătului, 
Ono luptase pentru a distruge soarta potrivnică ce le fusese hărăzită 
celor din clanul Toyotomi. 

— Nu ştiu ce-ai făcut, dar cred că a fost fără rost. Tot ce-ai obținut a 
fost să-l bucuri pe leyasu, i-a spus Chacha simplu. 

Credea cu adevărat că Ono greşise. 

Pe la miezul nopţii, lumina de-afară s-a stins. Pesemne castelul 
arsese de tot. În întuneric, ca și până atunci, doar Ono și vreo trei-patru 
soldaţi intrau și ieşeau încontinuu din turn, negăsindu-și locul. 
Hideyori nu scotea niciun cuvânt. 

În zori, Chacha a aflat că Senhime, însoţită de o servitoare şi de doi 
soldaţi, Samon Nanbu și Horiuchi Mondo, fusese dusă în tabăra lui 
Tokugawa, dar fără îndoială că totul fusese în zadar. leyasu mai 
degrabă ar fi consimţit să o numere printre victime pe propria lui 
nepoată decât să accepte vreo negociere cu clanul Toyotomi. După ce i- 
o predaseră pe Senhime, era ridicol să-i mai ceară acum să aibă 
îndurare de clanul Toyotomi. 

Când s-a luminat de ziuă de tot, Kozuke Honda din tabăra lui 
Tokugawa a intrat în turn, s-a uitat împrejur la cei douăzeci și opt de 
bărbaţi şi femei și a ieşit. O oră mai târziu, un mesager de-al lui Ieyasu 
a venit aducându-le tuturor porunca de a-și face seppuku. La auzul 
acestor vorbe, Ono s-a schimbat la față, dar Chacha simţea că în sfârșit 


se împlineşte ceea ce trebuia să se întâmple. 

Totul s-a petrecut fulgerător. Din tabăra lui Tokugawa, Kamon Îi şi 
Tsushima And6 au venit ca martori. Câteva focuri de armă au fost trase 
în mod inexplicabil înspre turn. O furie violentă a cuprins-o pe Chacha 
la auzul lor, dar n-a spus nimic. Voia să-şi încheie socotelile cu viaţa 
după fiul său. 

— Mamă! i-a spus simplu Hideyori, întorcându-se către ea 
îngenuncheat de pe locul unde urma să moară. 

Chacha a înclinat din cap fără să-i spună niciun cuvânt. Îşi luaseră 
adio. 

A închis ochii o clipă. Apoi, lăsându-și în jos privirea spre tăișul 
orbitor, la fel cum făcuseră înainte tatăl ei, Nagamasa Azi, mama ei, O- 
ichinokata, tatăl său vitreg, Katsuie Shibata și unchiul ei, Nobunaga 
Oda, a aşteptat să vină momentul în care să ia sabia scurtă ce i se 
pusese în față. Pe fereastra turnului, pe cer se vedea soarele strălucitor 
al verii. Din când în când, un fuior subţire de fum ce se ridica din 
cenușa încă nestinsă a castelului se scurgea ca un firicel de apă în cerul 
albastru. 


După căderea Castelului Osaka, Doamna din Palatul de Nord a 
continuat să locuiască la templul Kodai-ji, iar Ieyasu i-a acordat o dotă 
de 13 000 de koku de orez. S-a mutat mai târziu la templul Nanzen-ji, 
iar mai apoi la Kenni-ji, unde s-a stins din viaţă în ziua de 6 septembrie 
a primului an din era Kan'ei (1624) la vârsta de șaptezeci şi şase de 
ani. 

Și cele două surori ale lui Chacha au trăit o viață îndelungată. 
Ohatsu a trecut la cele veşnice în anul al unsprezecelea al erei Kan'ei 
(1634), în timp ce Kog6, soţia lui Hidetada, cel de-al doilea shogun din 
clanul Tokugawa și mama celui de-al treilea, lemitsu, a părăsit această 
lume în care cunoscuse cea mai înaltă poziţie pe care o putea avea o 
femeie în Japonia în anul al treilea din era Kan'ei (1626). După ce 
Chacha și-a luat zilele în Castelul Osaka, Ohatsu a mai trăit așadar 
nouăsprezece ani, iar Kogō, unsprezece. Care dintre aceste trei femei a 
avut cea mai fericită viață? E greu de spus și nimeni nu va ști vreodată 
decât dacă le va întreba pe fiecare dintre ele în parte. 

Publicat în 1955 în foileton într-un supliment al prestigioasei 
reviste Bungeishunjii, romanul Nobila doamnă din Yodo (Yodo- 
dono nikki) este o capodoperă care, îmbinând realismul sever cu 
lirismul dramatic, surprinde cu acuitate psihologică parcursul 
spectaculos și totodată tragic al concubinei seniorului Hideyoshi, 
personaj real, intrat în legendă. 


Chacha, eroina din Castelul Yodo, a ajuns, din victimă aruncată într-o 
mizerie lucie, a doua soţie a comandantului Hideyoshi, unul dintre 
cei mai curajoși seniori din Japonia. În ambele ipostaze, ea și-a rămas 
întotdeauna fidelă sieși, respectând parcă un cod personal al samu- 
railor. Ecranizat în 2007 în regia lui Hajime Hashimoto, romanul vor- 
bește despre Japonia zbuciumată a secolului al XVI-lea, despre bătălii și 


campanii militare, castele impunătoare și incendii magnifice, dueluri | 


și seppuku, banchete fastuoase, intrigi, trădări și iubiri imposibile — 
toate zugrăvite de Inoue cu un veritabil talent de pictor care, dincolo 
de amplele panorame, cu mii de figuranți, aşterne pe pânză, cu deli- 
cateţe, destine. 


„De la Natsume Soseki până la Haruki Murakami, incluzându-i aici 
și pe cei doi laureați ai Nobelului, nici un scriitor japonez nu oferă o 
asemenea delectare literară constantă ca Inoue.“ 


Damion Searls, guarterlyconversation.com 


„La Inoue, reconstituirea istorică poartă o amprentă personală și 


originală. Donald Richie 


„Un scriitor unic, care a reușit să depășească limitele impuse de subiec- 


tele predilecte ale romanului japonez.“ 
P Jap Japan Quarterly 


